
Dėdamas viltis į Jūsų Šviesybės palankumą ir 
dėmesį įvairaus turinio knygoms, pritinkamą di- 
džiūnui, su nuoširdžia meile globojančiam tauriuo- 
sius menus, ypačiai tuos, kuriems didybė neleidžia 
vaikytis pigios šlovės įtaikaujant prastam skoniui, 
aš ryžausi duoti pasaulin Išmoningąjį bajorą Don 
Kichotą Lamančietį, Jūsų Šviesybės prakilnaus 
vardo saugomą, ir dabar, nužeminta širdimi reikš- 
damas Jūsų Aukštybei deramą pagarbą, meldžiu 
maloningai paimti jį savo globon, idant jis, tegul 
ir neišdabintas prašmatniomis šmaikštumo ir moks- 
lingumo puošmenomis, kuriomis paprastai daromi 
veikalai išprususių žmonių plunksna, drįstų Jūsų 
Šviesybės užuovėjoje drąsiai stoti teisman prieš 
tuos, kurie, viršydami savo nemokšiškumo saiką, 
yra linkę tarti ne tiek teisingą, kiek rusčią nuomo- 
nę apie svetimą darbą, ir tikiuosi, kad Jūsų Šviesybė, 
savo išminties akimis žvelgdamas į mano gerą ke- 
tinimą, teiksitės nepaniekinti šio menko mano nuo- 
lankaus atsidavimo pareiškimo. 


MIGELIS DE SERVANTESAS SAAVEDRA 


PRATARMĖ 


Dykasai skaitytojau, be jokių priesaikų stačiai patikėki mano žo- 
džiu, jog aš geidaučiau, kad ši knyga, mano išmonės vaisius, būtų 
neprilygstamo grožio, šmaikštumo ir išminties; bet man nelemta ap- 
eiti gamtos dėsnių, pagal kuriuos kiekvienam gyvam padarui gema 
į jį panašus. Tad kas gi kita galėjo gimti mano bergždžiam ir menkai 
išlavintam protui, jei ne šis pasakojimas apie prakaulų, sudžiūvusį, 
aikštingą sūnų, pilną netikėtų minčių, niekam dar neatėjusių į gal- 
vą?.. Tik tai ir galėjo gimti kalėjime“, kur suranda buveinę visokeriopi 
nepatogumai ir varžtai, kur ieško prieglaudos visokeriopi gūdūs garsai. 

Ramybė, nuošalus kampelis, laukų margumas, padangių vaiskuma, 
vandenų čiurlenimas, dvasios atgaiva — štai kas įlieja gyvybės pa- 
čioms nevaisingiausioms mūzoms, todėl jų kūdikiai, vos atėję į pa- 
saulį, pripildo jį nuostabos ir džiugesio. 

Kartais atsitinka, jog kam nors gimsta negražus, pasibjaurėtinas 
vaikas, bet meilė užriša tėvui akis, ir jis nebemato sūnaus trūkumų, 
netgi priešingai — tariasi, jog tie trūkumai liudija sąmojingumą ir 
žavesį, o draugams skelbia juos šmaikštumo ir išminties pavyzdžiu. 
O aš, nors ir laikomas Don Kichoto tėvu, iš tikrųjų esu jam patėvis 
ir neketinu eiti išmintu taku nei ašarų pritvinusiomis akimis — kaip 
diduma kitų — maldauti tavęs, mielasis skaitytojau, kad mano kūdi- 
kiui trūkumus dovanotum ar pro pirštus į juos žiūrėtum. 

Šiaip ar taip, nei giminė tu jam, nei bičiulis, kūne turi sielą, valia 
tavoji laisva kaip ir kiekvieno patyrusio vyro, esi ponas savo namuose 
ir tvarkai juos kaip karalius mokesčius, ir nereikia tau priminti prie- 
žodžio: „Su savo vėzdu ir prie karaliaus negandu“, todėl jauskis lais- 
vas ir nevaržomas jokių priedermių ir mandagumo saitų, — žodžiu, 
gali kalbėti apie šią istoriją kas tik užeina ant seilės ir nesibaiminti, 
jog būsi smerkiamas, jeigu ją supeiksi, ar apdovanojamas, jeigu ją 
pagirsi. 


Norėčiau tik viena: pateikti tau šią istoriją gryną ir niekuo ne- 
dangstomą, nepagražintą nei prologu, nei devyniomis galybėmis 
įprastinių sonetų, epigramų ir liaupsių, kuriomis visados prasideda 
kiekviena knyga. Prisipažįstu, nemaža triūso įdėjau į savo veikalą, bet 
nepalyginamai daugiau vargo turėjau, kol parašiau šią įžangą, kurią 
dabar skaitai. 

Ne kartą, būdavo, imu plunksną ir vėl metu į šalį, nes galvoje — 
nė vienos minties. Ir štai sykį, kai su plunksna už ausies rymojau už- 
stalėje prieš baltą popieriaus lakštą svarstydamas, ką čia prasima- 
nius, nelauktai netikėtai užėjo bičiulis, sąmojingas blaivaus proto 
vyras, ir, išvydęs mane apsigodojusį, pasiteiravo, ko aš toks susirū- 
pinęs, ir aš, nė neketindamas slėpti, atverčiau, jog apmąstau Don 
Kichoto istorijos prologą, jog man nesiseka ir net jau nesinori jo rašyti 
nei juo labiau leisti pasaulin knygos apie šitokio tauraus riterio žyg- 
darbius. 

Ir iš tiesų, kaipgi aš nesibaiminsiu to įstatymų leidėjo, nuo seno 
vadinamo visuomene, jei, šitiek metų snaudęs užmiršties ramybėje, 
dabar, slegiamas sunkios metų naštos“, ūmai pateikiu jam svarstyti 
kūrinį, sausą kaip šiekštas, menkos išmonės, prasto stiliaus, skurdų 
minčių, toli gražu ne pamokomą anei mokslingą, be išnašų atlankose 
ir komentarų pabaigoje“, kai tuo tarpu kiti autoriai taip perkrauna 
savo knygas — netgi pasaulietiškas, pasakojamojo žanro — Aristote- 
lio, Platono ir galybės kitų filosofų posakių, jog skaitytojai žavisi 
neatsižavėdami ir laiko juos apsiskaičiusiais, išprususiais ir gražia- 
kalbiais? 

O kai įsileidžia jie cituoti Šventąjį Raštą, gali pamanyti, jog skai- 
tai šventąjį Tomą" ar kokį kitą Bažnyčios tėvą, ir moka taip išradingai 
neperžengti padorumo ribų, kad viename puslapyje nupieš jums pa- 
tvirkusį plevėsą, o kitame karštai padroš krikščionišką pamoksliuką, 
ir tokį jaudinantį, jog miela malonu klausyti ar skaityti. 

Mano knygoje nerasi nieko panašaus, nes man nėra ko kelti į 
atlankas nei komentuoti pabaigoje, ir juo labiau, nenutuokdamas, ko- 
kiais autoriais aš seku, negaliu kaip įprasta knygos pradžioje pateikti 
abėcėlinės pavardžių rodyklės, kurioje būtų ir Aristotelis, ir Kseno- 
fontas, ir net Dzoilas ar Dzeuksidas“, nors vienas jų buvo stačiai kei- 
kūnas, o kitas — dailininkas. 

Taipgi nerasi mano knygos pradžioje ir sonetų, bent jau tokių, 
kurių autoriai būtų kunigaikščiai, markizai, grafai, vyskupai, damos 
ar įžymiausi poetai; beje, jeigu kreipčiausi į vieną kitą savo rango 


draugą, dievaži, jie prirašytų man sonetų, ir dar tokių, kuriems nė 
iš tolo neprilygtų nė skambiausio vardo mūsų Ispanijos poetų eilės. 

Trumpai drūtai, mielas bičiuli ir pone,— toliau kalbėjau aš,— 
lai ponas Don Kichotas ilsisi palaidotas Lamančos archyvuose, iki 
dangaus siųstas žmogus užbaigs jį dabinti, o galo dar nematyti, — 
mat jaučiuos nepakankamai talentingas ir išprusęs, be to, iš prigim- 
ties esu tinginys ir nepaslenku ieškoti autorių, kurie sugebėtų pasa- 
kyti tai, ko aš pats nežinočiau. | 

Štai kodėl užklupote mane tokį sutrikusį ir pasimetusį ir dabar, 
išklausęs mano pasakojimą, turbūt suprantate, jog turiu rimtą pa- 
grindą taip kalbėti. 

Sulig tais žodžiais bičiulis plojo delnu sau per kaktą ir, smagiai 
nusikvatojęs, tarė: 

— Dievaži, brolau, tik dabar atidarėte man akis, nes nuo seno, 
kiek jus pažįstu, iš elgsenos visada sprendžiau jus esant protingą ir 
apdairų, o štai matau, jog buvau taip toli nuo teisybės kaip dangus 
nuo žemės. 

Iš tiesų, kaip galėjo atsitikti, kad tokie menki ir lengvai įveikiami 
sunkumai sumaišė ir užkardė jūsų brandų protą, kuriam ne pirmiena 
nugalėti ir pašalinti nepalyginamai didesnes kliūtis? Lažinuos, jog 
talentas čia niekuo dėtas, kalta vien tingystė ir minties vangumas. 

Norite, aš jums įrodysiu, jog mano teisybė? Tad sutelkite dėmesį 
ir pamatysite, kaip akimoju nušluosiu nuo kelio visas kliūtis ir sugriau- 
siu negeroves, kurios, pasak jūsų, trikdo jums protą ir įvaro tokią 
baimę, kad nebesiryžtate leisti pasaulin knygos apie šlovingąjį Don 
Kichotą, klajojančios riterijos šviesulį ir atvaizdą. 

— Sakykite, — sušukau aš sulig šiais žodžiais, — kaip jūs ketinate 
ištraukti mane iš pasiaubos bedugnės ir nušviesti juodą mano minčių 
chaosą? 

Į tai jis man atsakė: 

— Pirmiausia jums rūpi knygos pradžioje pateikti sonetų, epigra- 
mų ir liaupsių, kas be ko, parašytų įžymių ir aukšto rango žmonių, 
o tai nesudėtinga padaryti — galite pats kuo gražiausiai prirašyti 
eilių, o paskui jas pakrikštyti ir prikergti bet kokį pramanytą autorių, 
kad ir Indijos presbiterį Joną ar Trapezundo imperatorių“ — kiek 
žinau, tai buvo garsingi poetai... O jeigu tokie nebuvo ir jeigu kokie 
pedantai ir bakalaurai imtų gelti iš pasalų ir skleisti gandus, girdi, 
tai netiesa, spjaukite jiems į barzdą — jeigu ir pagaus jus meluojant, 
vis viena nenukirs rankos, kuria tatai rašysite. 

O dėl išnašų atlankose — jūsų knygoje minimų autorių ir kūrinių, 
iš kurių skolinsitės posakius ir sentencijas, — per daug stengtis neverta, 
siūlau tik surašyti maksimas ir lotyniškas patarles, arba atmintinai 
iškaltas, arba tas, kurių nesunku prisirankioti; pavyzdžiui, kalbai išėjus 
apie vergiją ir laisvę, įterpkite 

Non bene pro toto libertas venditur auro“. 

Ir išnašoje tuoj nurodykite Horacijų ar kurį kitą autorių. 

Jei užsiminsite apie visagalę mirtį, beregint remkitės tokia citata: 


Pallida mors aeguo pulsat pede 
Pauperum tabernas, 
Regumgue turres.” 


Jei prabilsite apie Dievo skelbiamą meilę ir prielankumą savo 
priešams, nedelsdamas imkite į rankas Šventąjį Raštą — o jis priei- 
namas kiekvienam daugiau ar mažiau išsilavinusiam žmogui,— ir 
prašnekite paties Dievo lūpomis: Ego autem dico vobis: diligite ini- 
micos vestros!". 

Jei kalbėsite apie piktus kėslus, vėl kreipkitės į Evangeliją: De 
corde exeunt cogitationes malae'!. 

Jeigu kalba išeis apie draugų nepastovumą — jūsų paslaugoms 
Katonas su savo dvieiliu: 


Donec eris felix, multis numerabis amicos, 
Tempora si fuerint nubila, solus eris.'? 


Ir taip vienokių ar kitokių lotyniškų posakių dėka pagarsėsite 
mažų mažiausiai gramatiku'*, o šis titulas mūsų laikais ir ganėtinai 
garbingas, ir pakankamai pelningas. 

O dėl pastabų ir paaiškinimų knygos gale, darykite tik va šitaip: 
jeigu savo knygoje minite kokį milžiną, pakrikštykite jį Galijotu — 
atsieis už dyka ir sykiu bus kirtis su paplėšais, nes turėsite ilgoką pa- 
aiškinimą: „Milžinas Galijotas — filistietis, Terebinto slėnyje akmeniu 
iš mėtyklės nudėtas piemens Dovydo“, o toliau nurodysite Karalių 
knygą *, tokį ir tokį perskyrimą, kuriame apie tai rašoma. 

Be to, jeigu norite pasigarsinti puikiai išmanąs pasaulietiškąją 
rašliavą, taipgi kosmografiją, pasistenkite savo istorijoje paminėti 
Tacho upę — štai jums dar vienas puikus paaiškinimas, kaip antai: 
„Tacho upė pavadinta vieno abiejų Ispanijų karaliaus vardu; išteka 
iš ten ir ten ir, skalaudama šlovingojo Lisabonos miesto mūrus, įsilieja 

į jūrą-vandenyną'*; spėjama, kad jos vandenys plukdą aukso smiltis 
ir taip toliau“. 

Jeigu kalba išeitų apie plėšikus, paseksiu jums Kako!” istoriją, 
o ją moku atmintinai; jei apie paleistuves — jūsų paslaugoms Mon- 
donjedo vyskupas'': jis patieks jums Lamiją, Lajidą ir Florą, o juo 
remdamasis, be kita ko, pelnysite garbę; jei apie žiauruoles — Ovi- 
dijus padovanos jums savo Medėją; jei apie raganas ir kerėtojas — 
Homeras paskolins Kalipsę, o Vergilijus — Kirkę; jei apie narsin- 
guosius karvedžius — Julijus Cezaris pats atžengs iš savo „„Komenta- 
rų“, o Plutarchas atsiųs tūkstančius Aleksandrų. 

Jeigu kalba išeitų apie meilę, mokėkite toskaniškai suregzti vieną 
kitą žodį — ir kuo gražiausiai suderėsite su Leonu Žydu““, o jis ne- 
išleis jūsų tuščiomis rankomis. Jei negeidausite klajoti po svečias 
šalis, susiraskite namie Fonsekos!” traktatą „Apie Dievo meilę“, kuris 
visapusiškai patenkins ir jus, ir net išmaningesnius šios srities Žinovus. 

Žodžiu, nieko kito iš jūsų nereikalaujama, kaip tiktai įvardyti 
visus tuos vardus ir aptarti savo veikale mano minėtus kūrinius, o 
rūpintis išnašomis ir paaiškinimais malonėkite pavesti man, ir prisie- 
kiu: visos atlankos ir paraštės bus primargintos išnašų, o paaiškinimai 
knygos gale nusitęs per ketvertą lankų. 

Dabar eikime prie jums trūkstamos pavardžių rodyklės, dedamos 
į kiekvieną knygą. Tai menka bėda: reikia tik susiieškoti knygą, kurio- 
je būtų surašyti visi autoriai, kaip sakėte, nuo A iki Z. Tai va, tą patį 
abėcėlinį sąrašą ir įterpsite į savo knygą, ir jeigu net iškils paviršiun 
apgaulė, nes vargu ar jums prireiks ką nors skolintis iš tų autorių, nieko 
neimkite į galvą, nors, galimas daiktas, ir rasis tokių naivuolių, kurie 
patikės, jog, rašydamas tą paprastą ir naivią istoriją, iš tikrųjų rėmėtės 
visais autoriais. 

Blogiausiu atveju tas ilgas sąrašas jums pravers bent jau tuo, kad 
nejučia pridės svarumo knygai““. 

Be kita ko, juk niekas nesiims tikrinti, ar sekėte kuriuo nors auto- 
rium, ar ne — labai jau kam rūpi! Juo labiau kad jūsų knygai, man 
regis, anaiptol nereikia visų tų, jūsų žodžiais tariant, trūkstamų dalykų, 
nes joje atvirai pliekiami riterių romanai, o apie juos amžindie nebuvo 
užsiminęs Aristotelis nei kalbėjęs šventasis Bazilijus“', nei turėjęs 
bent menkiausią išmanymą Ciceronas... 

Jūsų pasakos niekuo nesisieja nei su absoliučios tiesos ieškojimais, 
nei su astrologų stebėjimais. Jose nesidomima nei geometrijos mat- 
menų sistema, nei retorikoje vartojamomis priemonėmis argumen- 

tams griauti. Jos neskelbia teiginių, kuriuose žemiški dalykai suplaka- 
mi su dangiškaisiais, o tokių samplaikų privalu saugotis kiekvieno 
krikščionio protui... 

Rašytojui pridera tik mėgdžioti tai, kas jo aprašoma, ir kuo meis- 
triškiau jis mėgdžioja, tuo arčiau tobulybės esti kūrinys. 

Kadangi vienintelis jūsų veikalo tikslas — pakirsti riterių romanų 
galybę ir šlovę, plačiai paplitusią diduomenėje ir prastuomenėje, jums 
nėra ko lyg elgetai melsti minčių iš filosofų, pamokymų — iš Šventojo 
Rašto, pasakų — iš poetų, posakių — iš gražbylių, stebuklų — iš šven- 
tųjų; verčiau rūpinkitės, kad visi žodžiai būtų aiškūs, padorūs ir dai- 
liai suderinti, kad kiekvienas sakinys ir periodas, skambus ir sklandus, 
kaip galima paprasčiau ir nuodugniau atskleistų jūsų mintis, kad pai- 
nus dėstymas netemdytų prasmės. 

Taigi rūpinkitės, kad, skaitydamas jūsų veikalą, liūdintis žmogus 
pralinksmėtų, linksmas — susijuoktų, neišprusęs — nenuobodžiautų, 
protingas — žavėtųsi jūsų išmone, orus — jo nesupeiktų, išmintin- 
gas — nedovanotų jo nepagyręs. 

Žodžiu, stenkitės iš paskutiniųjų nuversti netvarų riterių romanų 
rūmą — mat, nors daugelis jų bodisi, bet dar daugiau juos garbsto. 
Ir jei pasieksite savo tikslą, būsite šį tą nuveikęs. 

Užgniaužęs kvapą, klausiausi bičiulio, ir jo žodžiai taip giliai smi- 
go man į širdį, jog neprieštaraudamas jam pritariau ir sumaniau tuos 
jo samprotavimus sudėti prologan, tad, prielankusis skaitytojau, da- 
bar galėsi įsitikinti, koks išradingas mano bičiulis ir kaip man, bėdos 
tektam, pasisekė gauti tokį patarėją, ir kaip tau bus lengva skaityti 
paprastą ir nėmaž nesupainiotą garsingojo bajoro Don Kichoto La- 
mančiečio istoriją — juk apie jį po visą Montjelio apygardą?“ iš lūpų 
į lūpas eina garsas, jog skaistesnio įsimylėjėlio ir šaunesnio riterio 
tame krašte jau daugel metų nei regėta, nei girdėta. 

Pažindindamas tave su tokiu pašauktu ir godingu riteriu, aš ne- 
noriu išpūsti savo nuopelnų, tiktai noriu, kad padėkotumei man už 
pažintį su jo garsinguoju ginklanešiu Sanču Pansa, kuriame, regis, 
įkūnijau visas ginklanešių dorybes, nebent kur ne kur probėgšmais 
paminėtas šūsnyse beverčių riterių romanų. 

Taigi meldžiu Dievą, idant duotų tau sveikatos, o manęs neapleis- 
tų. VALE*. 


*Sveikas, lik sveikas (lot.). 

KNYGAI APIE DON KICHOTĄ LAMANČIETĮ — 


URGANDA PERMAININGOJI?** 


Išmanius jei susira- 
Knyga, būsi išklausy- 
Kad prastai tu surašy- 
Neprikaišios tau koks dva- 


Bet jei dingtels tau bema- 


Listi į rankas bepro- 
Pamatysi, kaip jie suo- 
Kaip iš kailio veltui ne- 
Puola į devynias gem- 
Kad parodytų, ką mo- 
Žinome iš patyri- 
Po geru medžiu stovė- 
Būsi po geru šešė- 
Jei Becharan tu nukly- 
Rasi medį karali- 
Princais visas jis apte- 
O tarp princų — kuniga- 
Šiuolaikinis Aleksa- 
Stok po juo: tą lydi la- 
Kas pavojų nesiba- 
Lamančiečio nutiki- 
Nuotaikingai apgiedo- 
Kaip jisai neteko pro- 
Sočiai prisiskaitęs kny- 
Damos, riteriai, turny- 
Galvą šitaip jam apsu- 
Jogei, nuo aistros apdu- 
Kaip Rolandas jis pašė- 
Dulsinėjos Tobosie- 
Meilę užkariaut panū- 
Kripių nekuklių viso- 
Šiukštu nepaišyk ant sky- 
Raštai mat tokie pavy- 
Kelia piktdžiugoms dažno- 
Jei kukliai laikysies, ro- 
Nesakys kvailys šaipu- 


(si), 
(ta), 
(ta), 
(kas), 
(tant), 
(čiams), 
(sias), 
(rias), 
(bes), 
(ka). 
(mo): 
(si), 
(liu); 
(si), 
(jos), 
(kgs); 
(ikštis), 
(ndras); 
(imė), 
(ido). 
(mus) 
(si), 
(to), 
(84): 
(rai) 
(ko), 
(igs), 
(lo), 
(tès) 
(do). 
(kių) 
(do): 
(dą) 
(kai). 
(miai), 
(nas): 


14 


-~ „Še tau Alvaras de Lu- (na)“, 
Hanibalas atsira- (do), 
Ar Pranciškus, kurs ispa- (nų) 
Gniaužtuos skundžiasi Fortū- (na)*!“ 

Jei Aukščiausias nepanų- (do), 
Kad posmuotum, kaip Chua- (nas), 
Pravarde Lotynas“", ra- (šė), 
Tai lotyniškai neu- (bauk). 

Mat, kur trumpa, ten ir trū- (ksta); 
Graikų necituok, romė- (nų), 
Nes, piktokai išsivie- (pes), 
Tas, kuris išmano vi- (ska), 
Tars į ausį prisiki- (šęs): 
„Nelaikyki mulkio vie- (toj!)“ 

Sodrų žodį patauso- (ki), 
Nesikiški, kur nerei- (kia): 
Tai, kas eina ir praei- (na), 
Pridera aplenkt iš to- (lo). 

Gauna visados per no- (si) 
Tie, kurie liežuvį lai- (do); 
Nerkis jau verčiau iš kai- (lio), 
Kad pelnytum vardą ge- (rą), 
Nes tasai, niekus kur ra- (šo), 
Amžių teismui juos paduo- (da). 

Sau į galvą įsidė- (ki): 
Stogą jei turi stikli- (nį), 
Kvaila akmenis švaisty- (ti) 

Į kaimyno namo sie- (ną). 

Vyras, jau dantis praė- (des), 
Knygą kurdamas neblo- (84), 
Ritas tykiai kaip su puo- (dais); 
Kas knygas it blynus ke- (pa) 
Pramogai mergelių, ra- (šo) 


Nei į mietą, nei į tvo- (rą). 

GALIJOS AMADIS — DON KICHOTUI LAMANČIEČIUI 


SONETAS 


Tu, pakartojęs mano dalią graudžią, 
Kurią toli nuo damos mylimosios 
Kenčiau atstumtas ant Uolos Plikosios““, 
Suradęs ten gružties bedugnę skaudžią; 


Pagundą aukso, marmuro apmaudžią 
Palikęs dėl teisybės žemės šiosios, 
Nektaro iš versmės akių suūriosios, 

Tu, gėręs ligi soties, širdį maudžiant,— 


Būk tikras: amžinai arba lig tolei, 
Kol Febas šviesiaplaukis aukso ratais 
Skries ketvirtam danguj™ žirgais važiuotas, 


Turėsi vardą skambųjį narsuolio, 
Tėvynė tavo bus pirmųjų gretoj, 
O tavo autorius — šviesiausias protas. 


GRAIKIJOS DONAS BELJANIS“" — DON KICHOTUI 


LAMANCČIEČIUI 


SONETAS 


Kapojau priešus, triuškinau ir koviau, 
Tokių kaip aš pasauly nežinota, 
Nestigo man narsos, didybės, proto, 
Skriaudų šimtus taisiau, šimtus išroviau. 


Įamžinau savųjų žygių šlovę, 
Gerbiau šventai aš damai žodį duotą; 
Man buvo vyčiai milžinai nė motais; 
Į dvikovas ėjau kaip į šventovę. 

Fortuna nuolanki bučiavo kojas; 
Stverta už kuodo, iš paskos man slinko 
Sėkmė nuplikus, brisdama per rasą, 


Nors Laimė it mėnulis man šypsojo, 
Klusniai lydėjo ten, kur man patinka,— 
Pavydžiu tau, Kichote galingasai! 


PONIA ORIANA — DULSINĖJAI TOBOSIETEI 


SONETAS 


Norėčiau aš, mieloji Dulsinėja, 
Kad Londonan Tobosas nusikeltų, 
O Mirafloresas“? — prie tavo vartų, 
Kur jo negairintų nelaimių vėjai! 


Ak, jei sapnai ir apdarai tavieji 
Dabintų kūną man ir širdį šaltą, 
Jei žvelgt galėčiau, kaip į mūšį nartų 
Tavasis riteris narsingai skrieja! 


Ak, jei su Amadžiu andai nuslydus 
Nebučiau, kaip tu nenuslydai niekad 
Su Don Kichotu, bajoru kukliuoju! 


Pavydą keldama, bet be pavydo 


Aš linksminčiaus grūžty, kiek leidžia spėkos, 
Ir džiaugčiaus, į bėdas ranka numojus. 


GANDALINAS, GALIJOS AMADŽIO GINKLANEŠYS,— 
SANČUI PANSAI, DON KICHOTO GINKLANEšŠIUI 


SONETAS 


Šlovė tau, vyre didis, įstatytas 
Fortunos į ginklanešystės kelią, 

Ganėtinai patogų kario daliai, 
Idant per amžius vargo nematytum. 


Palikęs arklą, stvėrei ginklą kitą, 
Pritiklų ieškant nuotykių po šalį 
Naiviam kariūnui, kurs į dulkes malė 
Išpuikėlį, lig šiolei nematytą. 


Pavydžiu tau ir asilo, ir vardo, 
Pavydžiu tau ir doklo, pilno peno, 
Kurs liudija, kad proto nestokoji. 


Gyvuoki, Sančai, riteri be kardo, 


Toks didis, jog Ovidijus ispanų 
Tau žandą kumščiu pagerbė“! savuoju. 


PLEVĖSA, IŠKRIKAS POETAS,— 
SANČUI PANSAI IR ROSINANTUI 


SANČUI PANSAI 


Sančas aš, ginklanešy- (S) 
Don Kichoto Lamančie- (čio); 
Kad gyvenčiau kaip pas Die- (vą), 
Leidaus aš keliais į žy- (gi); 

Eskapadoj paskuti- (nėj) 
Nekalbusis Viljadje- (gas)? 
Protan, žinot juk, atė- (jo), 

Skaitome mes „Selesti- (noj“)““, 
Dailiai surašytoj kny- (g0j), 
Tik be trupinėlio gė- (dos). 


ROSINANTUI 


Rosinantas aš, risto- (kas), 
Proanūkis aš Babje- (kos)“*, 
Kad buvau labai jau lie- (sas), 


Tarnavau aš Don Kicho- (tui); 


Nors tinku aš jam į po- (rą), 


Nuo manęs tai avižė- (lės) 
Netgi šuoliais nepabė- (gtų). 
Mat esu kaip Lasari- (Iljas)““, 
Neregiui išgėręs vy- (ną), 
Per šiaudelį jį išsriuo- (bes). 


PAŠĖLĘS ROLANDAS — 
DON KICHOTUI LAMANČIEČIUI 


SONETAS 


Tu — ne didikas, bet esi toks didis 
Ir toks didus tarp išdidžių didikų, 
Tavęs pranokti niekam nepavyko, 
Nenugalimas pergalingas vyti! 


Dėl Andželikos” mylimos nuklydęs 
Už jūrų marių, pergalių vainiką 
Jos šlovei pynei žygdarbiais ne sykį, 
Ir garsas jų mane per amžius lydi. 


Aš neprilygstu tau, tu vienas skynei 
Nemirtingumo laurus, nors pakito 
Abiem vienodai mums šviesusis protas. 


Bet ir prilygstu, nesgi tu pamynei 


Puikybę mauro ir nuožmumą skito, 
O meilės nelaimėjai, Don Kichote. 


FEBO RITERIS*' — 
DON KICHOTUI LAMANČIEČIUI 


SONETAS 


Tavajam neprilygsta kardas mano, 
Žaibu švytavęs laukuose kautynių, 

Lenkiuosi tavo šlovei begalinei, 
Karalių Saule, riteri ispanų. 


Paniekiau karunas, skeptrus, nuo seno 
Man peršamus Rytų kraštuos auksiniuos, 
Idant regėčiau visados Aušrinę — 
Grožybę išdidžios Klaridianos““. 


Mylėjau ją, stebuklą, Dievo duotą, 
Ir prieš mane, atstumtą jos, drebėjo 
Net pragarai, šveitraus pabugę kardo. 


Gyvuok, šlovės apsiaustas, Don Kichote, 
Įamžintas garsingos Dulsinėjos, 
Įamžinęs jos šviesų, gerą vardą. 


SOLISDANAS*?? — 
DON KICHOTUI LAMANČIEČIUI 


SONETAS 


Nors jums, garbus Kichote, lenda kramėn 
Išvėsusion beprasmės, kvailos mintys, 
Bet niekas priekaištaut nedrįs ir tvirtint, 
Kad nevalyvai, nedorai gyvenat. 


Lai tautos amžiais jūsų darbus mena: 
Skriaudas gebėjot, nuoskaudas gaišinti, 
Už tai magėjo jus basliais vaišinti 
Nenaudoms, niekšams, kas tik užsimano. 


Ir jeigu Dulsinėja skaisčiaveidė 
Iškrėst kiaulystę panorės bent sykį — 
Atseit raudų širdies gailios negirdi, 


Ramiai sau tarkit net neįsižeidęs, 
Jog Sančas — sąvadautojas netikęs 
Ir ne pora jums damos kietaširdės. 

BABJEKOS IR ROSINANTO DIALOGAS 


SONETAS 


Na, Rosinante, ko toks nusikalęs? 
Vargstu perdien, o dantyse — nė grūdo! 
O kurgi avižos? Jų tau priklauso pūdais. 
Kad ponas nepalieka nė saujelės. 


Turėki gėdos! Kas prieš poną kelias! 
Gal būsi asilas nedoro budo? 
Jis — asilas! Įsimylėt panūdo! 
Kur tai girdėta! Džiūsta dėl mergelės. 


Mylėti kvaila? R. Ne per protingiausia. 
Gudrus esi. R. Todėl, kad ėst neduoda. 
Ginklanešio prašyk. R. Jau šitiek žvengta! 


Prašyk neprašęs — aigaros negausi: 
Tiek ponas, tiek ginklanešys, atrodo, 
Dar kuinesni už patį Rosinantą. 


PIRMA DALIS 

I PERSKYRIMAS 


KUR PASAKOJAMA 
APIE GARSINGOJO BAJORO 
DON KICHOTO LAMANČIEČIO BŪDĄ IR ĮPROČIUS 


Bažnytkaimy Lamančos““ (nenoriu aš jo minėti) gyveno ne per 
seniausiai vienas tų bajorų, kurių visas labas — protėvių ietis, se- 
novinis skydas, sunykęs kuinas ir šuo skalikas. Šutinys dažniau su 
jautiena nekaip aviena, mišrainė mažne kas vakaras, kiaušinienė 
su lašiniais šeštadieniais, lęšienė penktadieniais, balandis akims at- 
sišviesti sekmadieniais — visa tai surydavo tris ketvirčius ištekliaus. 
Likutis išeidavo plonos gelumbės durtiniui, aksominėms kelnėms ir 
to paties audinio kurpėms — šventiniam apdarui, o šiokiomis dienomis 
gerbdavosi jis mileliu, žinia, pačiu geriausiu. 

Turėjo jis šeimininkę, peržengusią ketvirtą dešimtį, dukterėčią, 
dar dvidešimties nesulaukusią, o namų ir lauko darbams — berną, 
gebantį ir kuiną pabalnoti, ir sodininko peiliu darbuotis. Mūsų bajoras 
jau artėjo prie penktos dešimties; buvo jis tvirtai suręstas, prakaulus, 
lieso veido, mėgo anksti keltis ir eiti į medžioklę. 

Sakoma buvus jį vardu lyg Kichada, lyg Kesada (šiuo klausimu 
autoriai, rašę apie jį, nesutaria), bet mes turime tvirtą pagrindą tarti, 
kad jo pavardė buvusi Kichana'!. Beje, tai nelabai svarbu mūsų pasa- 
kojimui: gana ir to, jog, dėstydami apie jį, nė per plauką nenukryp- 
tumėm nuo tiesos. 

Dera pažymėti, jog minėtasis bajoras laisvalaikiu (o laisvo laiko 
turėdavo jis kone ištisus metus) skaitydavo riterių romanus su tokiu 
įmėgiu ir atsidėjimu, jog beveik suvisam apleido ne tiktai medžioklę, 
bet ir ūkį; ir taip jam magėjo ir protą sumaišė tos knygos, jog pardavė 
kelias dešimtines ariamos žemės, idant galėtų jų įsigyti, o ilgainiui 
susipirko visas, kokių tik įmanė gauti; ir labiausiai patikdavo jam 
garsingojo Felisiano de Silvos” veikalai, nes jų stiliaus grožybė ir 
kalbos įmantrumas atrodė mūsų bajorui tobulumo viršūnė, o ypačiai 
meilės išpažinimo ar iššaukimo dvikovon scenos, kur dažnai rasdavai 

tokių sakinių: „Jūsų proto balsas taip neprotingai griauna mano samp- 
rotavimus, jog man temsta protas, ir, mano supratimu, visų protin- 
giausia būtų supratingai nusiskųsti jūsų Žavesiu“, arba štai tokių: 
„Dangaus aukštybės, drauge su žvaigždėmis aukštinančios jūsų dan- 
gišką grožį, maloningai apipylė jus tomis malonėmis, kurių nema- 
lonėjo man suteikti jūsų malonybė“...*? 

Skaitydamas tokius pasakymus, vargšas riteris ėjo iš proto ir suko 
galvą nemigo naktimis, stengdamasis įminti ir suvokti jų prasmę, 
kurios nebūtų išlukštenęs ir permanęs nė pats Aristotelis, jei tam ty- 
čia būtų prisikėlęs iš numirusių. 

Neaišku jam buvo ir tai, kaip donas Beljanis sugebėjo tiek sykių 
sužeisti priešus ir pats būti sužeistas“*: nors ir kokie didūs magistrai 
gydę riterį, vis dėlto jo veidas ir kūnas turėję būti vienų randų ir rum- 
bų; šiaip ar taip, jis liaupsino autorių už tai, kad šis, baigdamas knygą, 
žada toliau pratęsti tą nepabaigiamą istoriją, ir daugelkart jam pa- 
šokdavo noras pačiam imti į rankas plunksną ir prirašyti galą, kaip 
ten buvo žadama; taip, be abejo, ir būtų padaręs ir kuo gražiausiai 
susidorojęs su uždaviniu, jei nebūtų maišiusios kitos, nepalyginamai 
svarbesnės ir neatlyžtamos mintys. 

Daugelkart stodavo jis disputan su parapijos klebonu (mokytu 
vyru, Siguensos*? auklėtiniu), katras riterių esąs šaunesnis: Anglijos 
Palmerinas ar Galijos Amadis“", tačiau meistras Nikolas, bažnytkai- 
mio barzdaskutys, tvirtindavo, jog nė vienas jųdviejų neprilygstąs 
Febo riteriui, o jei katras ir galįs į jį lygiuotis, tai nebent donas Ga- 
laoras, Galijos Amadžio brolis, nes tasai visa kuo pranešąs brolį: nei 
toks pamaiva, nei verksnys ir narsybe nėmaž neatsiliekąs. 

Žodžiu, mūsų bajoras taip įgulė į knygas, jog skaitė kiauras naktis 
nuo žaros lig žaros ir kiauras dienas nuo tamsos lig tamsos, ir taip, 
menkai bemiegant ir daug beskaitant, sudžiūvo jam smegenys, ir 
jis galop išėjo iš proto. Prisikimšo galvą visų tų knygose išskaitytų 
dalykų: kerų, kivirčų, kovų, iššaukimų į dvikovą, žaizdų, meilės žo- 
džių ir Žygių, širdies kančių ir kitokių negirdėtų paikysčių; ir taip 
įsiteigė mintį, jog visa ta pyniava kvailų knyginių prasimanymų — 
gryna teisybė ir jog nieko tikresnio už tas istorijas pasaulyje nė būti 
negali. 

Jis postringavo, kad Sidas Ruisas Dijasas — puikus riteris, bet nė 
iš tolo neprilygstąs Liepsningojo Kalavijo riteriui“', vienu smūgiu pu- 
siau perkirtusiam du nuožmius pasibaisėtinus milžinus. Labiau prie 
širdies buvo jam Bernardas del Karpijas — mat tasai Ronsevalyje nu- 

žudė užkerėtą Rolandą'“ sekdamas gudriuoju Herakliu, savo glėbyje 
pasmaugusiu Žemės sūnų Antėją. Morgantą““ jis liaupsino, nes tas, 
nors ir kilęs iš milžinų, pasipūtusių akiplėšų, vienintelis elgėsi manda- 
giai ir galantiškai. Bet labiausiai žavėdavos jis Rinaldu Montalbanie- 
čiu, ypač skaitydamas, kaip šis išjoja iš pilies ir plėšia visus, kas tik pasi- 
taiko, arba, atsidūręs užjūriuose, pagrobia Mahometo stabą", pasak 
autoriaus, nulietą iš aukso. O už malonumą smagiai įspirti išdavikui 
Ganelonui?! mūsų bajoras būtų atidavęs savo šeimininkę ir dar viršaus 
pridėjęs dukterėčią. 

Galiausiai, protui suvis pasekus, jis nusigriebė tokios keistos min- 
ties, kokia dar nebuvo atėjusi nė vienam pamišėliui pasaulyje, o bū- 
tent: tiek savo paties šlovei, tiek krašto labui jam dera ir netgi privalu 
tapti klajojančiu riteriu — apsiginkluoti, sėsti ant žirgo, iškeliauti 
į platųjį pasaulį nuotykių ieškoti ir daryti visa tai, ką knygose daro 
klajojantieji riteriai, kitaip sakant, kovoti prieš bet kokią neteisybę, 
grumtis su negandais ir pavojais ir taip pelnyti sau nevystančią šlovę 
ir įamžinti savo vardą. 

Vargšelis jau tarėsi apvainikuotas už savo žygdarbius mažų ma- 
žiausia Trapezundo imperatoriaus karūna; ir, svaigdamas nuo tokių 
saldžių godų ir mėgaudamasis nenusakoma palaima, kuo greičiausiai 
ėmėsi vykdyti savo sumanymą, kad pasiektų geidžiamą tikslą. Pirmiau- 
sia šoko šveisti šarvų, kurie kitados priklausė proseniams ir ištisus 
šimtmečius gulėjo užmesti kertėje, apsitraukę rūdimis ir pelėsiais. 

Mūsų bajoras nušveitė juos ir sutaisė kaip įmanydamas, bet staiga 
pastebėjo baisią kliaudą: pasirodo, šalmas buvo ne aklinas, o atviras, 
be antveidžio; bet ir čia pravertė jo sumanumas: jis pasidarė iš kartono 
pusšalmį ir, pridūręs jį prie rastojo šalmo, turėjo savotišką aklinąjį 
šalmą. Tiesą pasakius, kai, panūdęs išbandyti, ar šalmas pakankamai 
tvirtas, kad laikytų mūšyje, išsitraukė kardą ir dusyk smogė per jį, 
sulig pirmuoju kirčiu akimirksniu pavertė perniek ištisos savaitės 
triūsą, o kadangi jam nelabai patiko, jog pusšalmis taip lengvai išlakstė 
į druzgus, norėdamas ateity išvengti tokio pavojaus, iš naujo ėmėsi 
šalmo, įtaisė iš vidaus geležinius lankelius ir pagaliau, taręs jį esant 
ganėtinai tvirtą, nusprendė nebereikalinga dar kartą bandyti tą, jo 
įsitikinimu, tikrą šalmą su puikiausio darbo antveidžiu. 

Paskum jis nuėjo apžiūrėti savo kuino ir, nors eiklumu šis galėjo 
varžytis nebent su apatiniu girnų akmeniu, o kliaudų turėjo daugiau 
nekaip Gonelos arklys, kuris tantum pellis et ossa fuit”, nustatė, 
kad jam neprilygsta nei Aleksandro Bucefalas““, nei Sido Babjeka. 

Keturias dienas svarstė jis, kaip pavadinti savo žirgą: juk tokio 
garsingo riterio ristūnas, kalbėjo jis sau, juo labiau toks taurus, negali 
būti be kokio iškilnaus vardo, tad geidė parinkti tokį, idant būtų aišku, 
kas buvo jis prieš tapdamas klajojančiu riterio žirgu ir kas yra dabar, 
nes tvirtai laikėsi nuomonės, jog, pasikeitus šeimininko būviui, ir 
arkliui pridera keisti vardą į garsingą ir skambų, atliepiantį naują 
šeimininko luomą ir pašaukimą; ir taip jis rūšiavo ir perkratinėjo 
įvairius vardus rausdamasis atmintyje ir įtempdamas vaizduotę, at- 
mesdamas vienus, paniekindamas kitus, durstydamas juos, narstyda- 
mas ir sudarinėdamas iš naujo, kol galiausiai išrado ROSINAN- 
TĄ'* — vardą, jo manymu, prakilnų, raiškų ir prasmingą, bylojantį, 
jog anksčiau tasai arklys buvęs paprasčiausias kuinas, o dabar pra- 
nokstąs visus ir esąs pirmasis pasaulio kuinas. 

Taip šauniai, jo galva, pavadinęs savo arklį, mūsų bajoras panoro 
ir sau prasimanyti kokį vardą ir, pasvarstęs dar vieną savaitę, paga- 
liau nusprendė pasivadinti DON KICHOTU““ — štai kuo rėmėsi, 
kaip jau minėjome, šios neišgalvotos istorijos autoriai, tvirtindami, 
jog tikroji jo pavardė, be abejo, buvusi Kichada, o ne Kesada, kaip 
tikino kiti. Tačiau, prisiminęs, jog narsingasis Amadis laikė per maža 
vadintis stačiai Amadžiu ir prie vardo prisidūrė savo karalystės ir 
tėvynės pavadinimą, idant pagausintų jos šlovę, tad ir mūsų bajoras, 
kaip doras riteris, panūdo prie vardo prisidurti savo tėvynės pavadi- 
nimą ir tapti DON KICHOTU LAMANCČIEČIU — taip jis manėsi 
pasigarsinsiąs savo kilmę ir kraštą, o drauge pagerbsiąs tėvynę. 

Ir štai, nušveitęs šarvus ir ginklus, iš atviro šalmo pasidaręs akliną, 
davęs vardą kuinui ir persikrikštijęs pats, mūsų bajoras priėjo išvadą, 
jog nieko kita nebelieka, kaip susirasti širdies damą ir ją įsimylėti, nes 
klajojantis riteris be meilės — tai lyg medis be lapų ir vaisių ar kūnas 
be dvasios. „Jei Apvaizda, bausdama mane už nuodėmes ar laimės 
linkėdama,— kalbėjo jis sau vienas, — skirs man susitikti kokį milži- 
ną, kaip paprastai nutinka klajojantiems riteriams, ir aš nutrenksiu 
Jį žemėn per pirmąjį susirėmimą arba perkirsiu pusiau, arba jau bent 
įveikęs priversiu melsti malonės, argi nebūtų gražu tokia proga turėti 
damą, kuriai galėčiau nusiųsti jį dovanų, idant jisai įžengtų pas mano 
saldžiąją valdovę, pultų prieš ją ant kelių ir prabiltų nužemintu ir 
nuolankiu balsu: „O ponia, ašian — milžinas Karakuliambras, valdo- 
nas Malindranijos salos, dvikautėje pergalėtasai niekados deramai 
nepašlovintojo riterio Don Kichoto Lamančiečio, kursai paliepė man 
stoti akysna jūsų malonybei, idant jūsų didenybė nuspręstute mano 

likimą sulig savo nuožvalga“... O, kaip nusidžiaugė mūsų gerasis 
riteris, išdrožęs tą prakalbą, o dar labiau — kai pagaliau susiprotėjo, 
ką paskelbsiąs savo širdies dama! Kaip mums žinoma, gretimame 
sodžiuje gyveno labai apveidi mergelė, kurią vienu tarpu jis buvo 
įsimylėjęs, nors Jinai, savaime suprantama, to netgi nenujautė ir nė 
akių į jį nekreipė. 

Vardu ji buvo Aldonsa Lorenso ir mūsų riteriui pasirodė verta 
jo godų valdovės titulo, ir, rinkdamas jai vardą, kuris ne per daugiau- 
sia skirtųsi nuo tikrojo, o drauge atlieptų ir primintų kokios kunigai- 
kštienės ar didikės vardą, pavadino ją Dulsinėja Tobosiete?“, — nes 
buvo kilusi iš Toboso,— vardu, jo manymu, giesmingu, negirdėtu 
ir prasmingu kaip ir visi kiti jo sugalvotieji vardai. 


II PERSKYRIMAS 


KUR PASAKOJAMA, 
KAIP IŠMONINGASIS DON KICHOTAS 
PIRMĄSYK IŠJOJO Iš SAVO ŽEMIŲ 


Galutinai susiruošęs, mūsų bajoras ryžosi ilgai nelaukdamas įgy- 
vendinti savo sumanymą — skubino jį mintis, koks pragaištingas 
pasauliui jo gaišavimas: juk tiek skriaudų ketino jis išlyginti, tiek 
netiesos ištaisyti, tiek nedorybių pašalinti, tiek piktybių išrauti, tiek 
priedermių atlikti! Ir štai vieną rytą, vos prašvitus (o buvo tai viena 
tų karštųjų liepos mėnesio dienų), niekam nė žodžiu neprasitaręs 
apie savo užmojį ir niekieno nepastebėtas, apsivilko šarvais, įsėdo į 
Rosinantą, šiaip ne taip prisitinkino savo netikusį šalmą, nusitvėrė 
skydą, pasiėmė ietį ir, didžiai patenkintas ir laimingas, jog pasisekė 
taip lengvai pradėti savo labąjį darbą, pro galinius diendaržio vartus 
išjojo į lauką. 

Tačiau, vos tik atsidūrė atvirame lauke, apniko jį baisinga mintis, 
tokia baisinga, kad jisai vos neatsisakė pradėtojo žygio: mat prisiminė, 
Jog dar nėra įšventintas į riterius ir jog pagal riterijos įstatymus negali 
ir neturi teisės stoti dvikovon nė su vienu riteriu; o jeigu ir būtų įšven- 
tintas, kaip naujokas privalėtų vilkėti baltais šarvais ir tol nešioti 
skydą be ženklo, kol pelnytų jį savo narsybe. 


Pirma dalis 28 


Tos mintys vos neprivertė jo apsispręsti; tačiau kadangi beprotybė 
perveikė visus argumentus, mūsų bajoras nutarė kreiptis į pirmą 
pasitaikiusį, kad jį įšventintų, — taip darė diduma riterių skaitytuose 
romanuose, kuriais dabar visame kame jisai sekė. 

O dėl baltųjų šarvų, mūsų bajoras pasižadėjo sau, progai pasi- 
taikius, taip juos nublizginti, kad taptų baltesni už šermuonėlio kailį; 
ir šitaip save nuraminęs, nujojo toliau savo keliu ten, kur nešė žirgas, 
nes, jo manymu, tik akimoju keliaujant, pridera nuotykių ieškoti. 

Jojo keliu, risnojo mūsų naujasis nuotykių ieškotojas ir sau vie- 
nas kalbėjo: 

— Kada nors, tolimoje ateityje, pasirodys pasaulyje mano gar- 
singųjų žygdarbių tikroji istorija, ir tasai mokslo vyras, kuris juos 
dėstys, imdamasis rašyti apie mano pirmąjį ir tokį ankstyvą išpuolį, 
be abejo, pradės savo pasakojimą tokiais žodžiais: „Vos tik auksa- 
plaukis Febas apskleidė plačios ir bekraštės žemės veidą skaisčiomis 
savo nuostabių jų plaukų gijomis, o margieji paukšteliai savo giesmingų 
it arfos balsų saldžiąja derme pasveikino raudonskruostę Aurorą 
(kuri, palikusi minkštą pavydulingojo vyro patalą ir atvėrusi duris, 
išėjo į Lamančos horizonto balkoną pasirodyti mirtingiesiems), gar- 
singasis riteris Don Kichotas Lamančietis pašoko iš lepaus pūkinio 
guolio, sėdo ant garsingojo žirgo Rosinanto ir leidosi per senovės 
laikų šlovės gaubiamą Montjelio lygumą...“ 

Ir iš tiesų tąja lyguma kaip tik jisai ir jojo. 

— Tebūnie palaiminti tie laikai ir palaimintas tasai amžius, kada 
pagaliau išvys pasaulį mano garsingieji žygdarbiai, kuriuos priderėtų 
iškalti bronzoje, išrėžti marmure ir atvaizduoti drobėje amžinam 
atminimui! Nors ir kas tu būtum, o išmintingasai žyny, jeigu tau skirta 
būti šios nepaprastos istorijos metraštininku, meldžiu nepamiršti gerojo 
Rosinanto, mano nepamainomo bendro visuose keliuose ir žygiuose. 

Paskum jis prabilo taip, lyg iš tiesų būtų įsimylėjęs: 

— O princese Dulsinėja, šios pavergtosios širdies valdove! Didį 
uždavėte man skausmą, kai, apibėrusi priekaištais, išgujote mane rūs- 
tybėje ir griežčiausiai uždraudėte rodytis akyse jūsų grožybei. Teikitės, 
valdove, prisiminti jums atsidavusią širdį, dėlei jūsų meilės sopulių 
varstomą. 

Be perstojo rezgė jisai tų sapalionių pynę, tokių pačių, kokių 
išmoko iš savo knygų, visomis išgalėmis mėgdžiodamas jų stilių, ir 
todėl jojo koja už kojos, o saulė buvo jau aukštai pakilusi ir spirgino 

taip kaitriai, jog būtų ištirpinusi Don Kichotui visas smegenis, jeigu 
šis būtų jų turėjęs bent kruopelę. 

Beveik ištisą dieną nenutiko jam nieko tokio, ką vertėtų apsakyti, 
ir mūsų bajoras jau buvo bepuoląs į neviltį, nes norėjo kaip galima 
greičiau su kuo nors susitikti ir išbandyti savo tvirtos rankos jėgą. 

Vieni autoriai tvirtina, jog pirmąjį nutikimą jisai turėjęs Lapisės 
tarpeklyje", kiti — jog su vėjo malūnais, o man pavyko ištirti tą bylą 
ir Lamančos metraštyje išskaityti tokį dalyką: mūsų bajoras visą tą 
dieną praleido kelyje, o vakarop ir jis, ir jo kuinas galutinai nusivarė 
ir išbadėjo; ir tuomet, žvalgydamasis aplink, bene pastebės kokią pilį 
ar piemenų lūšnelę, kur galėtų prisiglausti ir atgauti išsekusias jėgas, 
netoli kelio pamatė užeigą, ir toji užeiga pasirodė jam tarytum žvaigž- 
dė, turinti nuvesti jį ne tik prie rojaus vartų, bet ir į patį rojų. 

Jis paragino kuiną ir temstant prijojo užeigą. 

Kaip tik tuo metu prie vartų pasitaikė dvi mergos iš tų, kurios 
vadinamos nuslydusiomis: jos keliavo į Seviliją drauge su keliais mulų 
varovais ir toje užeigoje apsistojo nakvynei; o kadangi mūsų nuotykių 
ieškotojui atrodė, jog visa, ką jis galvoja, mato ar vaizduojasi, pada- 
ryta ir vyksta taip, kaip aprašoma jo skaitytose knygose, vos tik išvydęs 
užeigą, tarė sau, kad tai pilis su keturiais kuorais ir žėrinčiomis si- 
dabrinėmis smailėmis, su pakeliamuoju tiltu ir giliu grioviu — žodžiu, 
su visais tais priklausiniais, kurie paprastai išskaičiuojami aprašant 
tokias pilis. 

Kelių žingsnių neprijojęs iki užeigos (tariamos pilies), jis įtempė 
pavadį ir sustabdė Rosinantą laukdamas, kada ant dantytų sienų 
pasirodys koks nykštukas ir papūs trimitą skelbdamas pilin atjojus 
riterį. Tačiau nykštukas neskubėjo pasirodyti, o Rosinantas veržėsi 
į arklidę, ir Don Kichotas prijojo arčiau ir, išvydęs pavartėje dvi skers- 
merges, tarė sau, jog tai arba žavios mergelės, arba dailios damos, 
išėjusios pasivaikščioti prie pilies vartų. 

Kaip tyčia tuo metu kiauliaganys, ginęs iš ražienų kiaules (prašau 
atleisti, bet tie neraliuoti galvijai taip ir vadinami), papūtė ragą, kad 
jos susiburtų į krūvą, ir Don Kichotas tuoj pasidingojo girdįs lau- 
kiamą ženklą, būtent — jog tai nykštukas skelbia jį atvykus. Netver- 
damas džiaugsmu, jis prijojo prie užeigos ir damų, o tos, išvydusios 
priešais neregėtais šarvais vilkintį raitelį su skydu ir ietimi, persigando 
ir jau buvo besprunkančios į vidų, tačiau Don Kichotas, susivokęs, 
kad jos bėga jo subūgusios, kilstelėjo kartoninę apyburnę ir, atideng- 

damas įkritusius dulkėtus skruostus, kuo mandagiausiai su nedrums- 
čiama ramybe tarė: 

— Meldžiu jūsų malonybes nesišalinti nei baimintis kokios ne- 
gerovės, nes manojo ordino riteriams nepritiklu ir nedera skriausmo 
užduoti jokiai gyvai būtybei, o juo labiau tokioms — kaip numanu 
iš jūsų povyzos — prakilnioms mergelėms. 

Mergos sužiuro į jį, akimis smaigstydamos veidą, kurį vėl pridengė 
netikusi apyburnė, o išgirdusios save vadinant mergelėmis — vardu, 
suvis nesiderinančiu su jųdviejų amatu, taip juoktis prapliupo, jog 
Don Kichotas nesmagiai pasijuto ir tarė: 

— (Grožybei pritinka santūrumas, o tuo tarpu juokas dėlei tuščio 
nieko rodo tik proto menkumą; sakau tatai ne priekaištaudamas jud- 
viem ar įžeisti jus geidaudamas, nes nieko daugiau taip netrokštu, 
kaip tarnauti jūsų malonėms. 

Neįprasta damoms kalbėsena ir neišvaizdus mūsų riterio gymis 
sukėlė joms dar didesnį juoką, ir Don Kichotui pašoko apmaudas, ir 
nežinia, kuo visa tai būtų baigęsi, jei kaip tik tuo metu nebūtų at- 
skubėjęs užeigos šeimininkas, žmogus labai kūningas, užtat ir labai 
romus, tačiau netgi jis, vos paregėjęs nei šiokią, nei tokią Žmogystę 
ir jo margą ginkluotę, būtent: svoringą ietį ir lengvą skydą, tokius 
pat lengvus odinius šarvus ir plėštines kamanas su pavadžiu, ko nepri- 
tarė mergužėlėms smagiu kvatojimu, bet, pasibaisėjęs ta pabūklų gau- 
sybe, tarė būsiant protinga kalbėti su atžvalga ir kreipėsi į jį šiais 
žodžiais: 

— Jeigu jūsų malonė, godingasai riteri, ieškote nakvynės, nera- 
site čia tiktai lovos — užeigoje neturiu nė vienos, bet užtat viso kito 
gausite kiek širdis geidžia. 

Girdėdamas nuolankų komendanto toną (mat užeigą jis palaikė 
tvirtove, o jos šeimininką — tvirtovės komendantu), Don Kichotas 
atsakė: 

— Ašian, garbusis pilėne, moku tenkintis mažu, nes šarvai man 
apdaras kasdienis, o kautynės — atilsis saldus ir taip toliau. 

Šeimininkas pamanė, kad Don Kichotas palaikė jį dora garsinčio 
Pilo” miestelėnu, todėl ir pavadino pilėnu, bet iš tikrųjų buvo jis iš 
kito, ne mažiau garsesnio miesto Sanlukaro ir suktumu galėjo varžytis 
su pačiu Kaku, o šelmyste — su studentais ir tarnais, tad jam atsakė 
šiais žodžiais: 

— Vadinasi, guolis jūsų — akmeninės uolos, miegas jūsų visados 
budrus, o jeigu jau taip, galite drąsiai čia apsistoti: patikėkite, šioje 

varganoje pastogėje jums niekad nepristigs dingsčių nemiegoti ne tik 
vieną naktį, bet ir ištisus metus. 

Taip taręs, šeimininkas priėjo palaikyti kilpos Don Kichotui, ir 
šis vargais negalais nusirabždino žemėn, kaip ir tinka žmogui, kiaurą 
dieną nė aguonos grūdo burnoj neturėjusiam. Paskum liepė šeiminin- 
kui stropiai pasirūpinti, kad jo arkliui nieko netrūktų, nes tai esąs pats 
geriausias pasaulyje gyvulys, šeriamas avižomis. 

Dirstelėjo užeigos šeimininkas į Rosinantą ir tarė sau, kad šis ne 
toks jau geras, kaip Don Kichotas sakė, o veikiau pusėtinas; nuvedė jj 
arklidėn ir grįžo pasiteirauti, bene svečias ko pageidausiąs, o tuo tarpu 
mergužėlės (jau spėjusios su juo susitaikinti) vilko jam šarvus: kirasą 
nuo nugaros ir krūtinės joms pavyko nuplėšti, bet niekaip nesisekė 
atsegti antkaklio ir numauti netikusio šalmo, priraišioto žaliais kaspi- 
nais, — reikėjo žūtbūtinai juos perkirpti, nes jos nevaliojo atraizgyti 
mazgų, tačiau Don Kichotas jokiu būdu nesutiko, tad visą tą naktį 
praleido šalmuotas — toks keistas ir juokingas, kokį tik įmanoma jsi- 
vaizduoti; ir nušarvuojamas šavalkų, kurias laikė tos pilies didikėmis ir 
prakilniomis damomis, su įsijautimu manieringai joms deklamavo: 


Niekada taip stropiai damos 
Netarnavo paladinui, 

Kaip tarnavo Don Kichotui, 
Jam atvykus iš gimtinės: 
Rūpinosi juo mergelės, 
Ristūnu — kunigaikštienės, 


tai yra Rosinantu, nes taip, garbiosios damos, vadinasi manasis žirgas, 
o ašai esmi Don Kichotas Lamančietis, ir nors man nederėtų pasisakyti 
savojo vardo anksčiau, nekaip jį pagarsins manieji žygdarbiai, kuriuos 
geidauju jūsų labui atlikti, patogi proga pritaikyti šioms aplinkybėms 
senovinį romansą apie Lanselotą“" mane paakstino prieš laiką savąjį 
vardą išpažinti, bet ateis valanda, kai jūsų šviesybės man teiksis įsaki- 
nėti, o aš jūsų paliepimus vykdysiu, ir mano dešinės tvirtybė parodys, 
kaip karštai jums tarnauti meiliju. 

Mergos, nepratusios prie tokių gražbyliavimų, nė žodžiu į juos 
neatsiliepė, tik pasiteiravo, ar nenorėtų jis ko užkrimsti. 

— Mielai kuo nors pasivaišinčiau,— atsakė Don Kichotas, — 
ir manding tai būtų labai pravartu. 

Kaip tyčia pasitaikė penktadienis, ir visoje užeigoje nesusirado 

nieko kita, tik keli daviniai žuvies, Kastilijoje vadinamos menke, Anda- 
lūzijoje — saida, kitur — vėgėle, o dar kitur upėtakėliu. 

Paklaustas, ar jo malonybė negeidautų paskanauti upėtakėlių, nes 
kitokios žuvies negalį pasiūlyti, Don Kichotas atsakė: 

— Kad tik būtų kuo daugiau tų upėtakėlių — tuomet jie man 
atstotų gražų upėtakį: bene ne vis viena, ar gaunu aštuonis realus 
smulkiais, ar aštuonių realų pinigą? Be to, labai galimas daiktas, jog 
tų upėtakėlių mėsa daug švelnesnė nei upėtakių, lygiai kaip veršiena 
švelnesnė už jautieną, o ėriena — už avieną. Šiaip ar taip, kuo greičiau 
neškite juos čionai, nes, pilvui maršus grojant, kiekvienam pristigs 
spėkų šarvuos ir žygiuos. 

Stalas iškelta lauk, gaivon, ir šeimininkas atnešė svečiui davinį 
prastai išmirkytos ir dar prasčiau pataisytos menkės ir abišalę duonos, 
tokios pat juodos ir apipelijusios kaip jo šarvai. Sunku buvo ištverti 
nepasileidus juokais bežiūrint, kaip jis valgo su šalmu ant galvos ir 
pakeltu antveidžiu — mat pats jisai nė kąsnelio negalėjo į burną įsidėti, 
kas nors kitas turėjo jam patarnauti ir maitinti savo rankomis, ir šią 
priedermę prisiėmė viena dama. Tačiau duoti jam atsigerti buvo nej- 
manoma, ir jis nebūtų gavęs nė lašo, jei šeimininkas nebūtų kiaurai 
pragręžęs nendrės, vieno galo įspraudęs jam į burną, o pro kitą pylęs 
vyno. Ir mūsų riteris kentė visa tai su didžiausia kantrybe, kad tik 
nereiktų perkirpti šalmo kaspinų. 

Tuo metu smuklėn pasitaikė užsukti paršelių kastruotojui, kuris, 
atsidūręs viduje, patūtavo nendriniu lamzdeliu, ir Don Kichotas 
galutinai įsiteigė mintį, kad jisai svečiuojąsis garsingoje pilyje, kad 
per vaišes jam grojanti muzika, kad menkė — tai upėtakis, kad juoda 
duona — pyragas, kad paleistuvės — damos, kad užeigos šeiminin- 
kas — pilies valdovas, ir pirmasis žygis bei sumanymas leistis po pasau- 
lį pasirodė jam labai vykę. Tik viena nedavė ramybės: jis neįšventintas 
į riterius, o karys, nepriklausąs kokiam nors riterių ordinui, jo many- 
mu, neturįs teisės nuotykių ieškoti. 

III PERSKYRIMAS 


KUR PASAKOJAMA, 
KAIP JUOKINGAI DON KICHOTAS 
BUVO ĮŠVENTINTAS Į RITERIUS 


Ir taip, nerasdamas ramybės, Don Kichotas pasiskubino kuo 
greičiau baigti menką užeigišką vakarienę, pasišaukė šeimininką, nusi- 
vedė arklidėn ir ten, puolęs prieš jį ant kelių, tarė: 

— O narsingasai riteri, ašian iš vietos nepakilsiu, kolei jūsų malo- 
nė nesiteiks patenkinti manojo prašymo, kurį patenkinęs pelnysite 
amžiną šlovę ir pasitarnausite Žmonijai. 

Matydamas svečią prie savo kojų ir girdėdamas tokias kalbas, 
šeimininkas sutriko nesižinodamas nei ką daryti, nei ką sakyti; paskum 
puolė jo kelti, bet šis spyrėsi iš paskutiniųjų ir atsistoti sutiko tik tada, 
kai šeimininkas pasižadėjo patenkinti jo prašymą. 

— Buvau tikras, mano viešpatie, jog ne veltui dedu viltis į begali- 
nį jūsų taurumą,— atsiliepė Don Kichotas.— Taigi tebūnie jūms 
žinoma, jog tasai prašymas, kurį meldžiau patenkinti ir kurį jūsų 
dosni širdis teikėsi išklausyti, yra toks: malonėkite rytoj rytą įšventinti 
mane į riterius; šią naktį praleisiu jūsų pilies koplyčioje budėdamas 
prie šarvų, o rytoj, kaip ką tik minėjau, įsikūnys mano karščiausias 
troškimas — teisėtai keliauti po visas keturias pasaulio šalis nuotykių 
ieškoti ir nuskaustųjų gelbėti, nes tokia tat yra priedermė visos riterijos 
ir klajojančių riterių, kurių, kaip ir mano, gyvenimo tikslas — pana- 
šius žygdarbius atlikti. 

Šeimininkas, kaip sakėme, buvo ne pirštu penėtas ir numanė, jog 
svečiui ne visi namie, o sulig tais žodžiais galutinai tuo įsitikino ir, 
pasinešęs pritarti visoms jo užgaidoms, kad naktį turėtų skanaus 
juoko, pasakė Don Kichotui: kas be ko, jo troškimas ir prašymas esąs 
savaime suprantamas, nes šitoks siekis pritinkąs ir derąs riteriams, juo 
labiau tokiems kilmingiems, koks atrodąs Don Kichotas iš pažiūros ir 
didingo stoto; mat jis ir pats, jaunas būdamas, pasiaukojamai ėjęs tuo 
garbingu keliu: klajojęs po įvairius pasaulio kraštus nuotykių ieško- 
damas, neaplenkęs nei Žaiginio Malagoje, nei Riarano salų, nei 
kvartalo prie gynybinės sienos Sevilijoje, nei Mažojo turgaus Segovi- 
joje, nei Alyvų aikštės Valensijoje, nei Senosios sienos gatvės Grana- 
doje, nei krantinės Sanlukare, nei Žirgo aikštės Kordoboje“", nei 
Toledo lindynių, nei kitų panašių vietų, kur miklinęs kojų eiklumą 

ir rankų graibštumą ir daręs eibes piktnaudžiaudamas našlių prielan- 
kumu, suvedžiodamas mergeles ir tvirkindamas mažamečius, kol 
pagaliau jo vardas nuskambėjęs kone per visus Ispanijos teismus ir 
tribunolus, ir tuomet jis nusišalinęs poilsio į šią pilį, kur gyvenąs iš 
savo kišenės, podraug kitiems kišenes pakratydamas, duodąs pastogę 
visiems klajojantiems riteriams, nors ir kokio luomo ar ištekliaus jie 
būtų, — grynai iš artimo meilės, tik su ta sąlyga, kad jie, geru už gera 
atsiteisdami, su juo savo labu dalytųsi. 

Paskum šeimininkas pridūrė, jog pilies koplyčioje budėti prie 
šarvų svečias negalėsiąs, nes senąją įsakęs nugriauti, o naujos toje 
vietoje dar nespėjęs pastatyti, bet, kaip jis žinąs, iš bėdos esą leistina 
budėti kur širdis geidžia, tad Don Kichotas galįs šią naktį praleisti 
pilies kieme, o rytoj su Dievo padėjimu būsiančios atliktos deramos 
apeigos ir jis būsiąs įšventintas į riterius, tokius riterius, kokių pasau- 
lyje neregėta. 

Galiausiai jis pasiteiravo, ar Don Kichotas turįs pinigų, ir šis 
atsakė neturįs nė skatiko, nes nė viename riterių romane nesąs skaitęs, 
kad kuris nors būtų nešiojęsis pinigų. Į tai užeigos šeimininkas atsakė, 
kad svečias labai klystąs: romanuose, aišku, apie tai nerašoma, nes 
autoriams atrodę nereikalinga kalbėti apie tokius paprastus ir būtinus 
dalykus kaip pinigai ir švarūs marškiniai, bet iš to nederą daryti išva- 
dos, jog riteriai neturėdavę nei viena, nei kita; priešingai, jis tikrai ir 
tvirtai žinąs, kad visi klajojantys riteriai (apie kuriuos prirašyta tiek 
ir tiek teisingų knygų) dėl viso pikto pasiimdavę kietai prikimštus 
kapšus, taipgi švarių marškinių ir lygmalą puodynėlę tepalų žaizdoms 
gydyti — juk lygumose ir tyruose, kur jie stodavę į mūšį ir kraujuo- 
davę sužeisti, ne visados prie rankų turėdavę kas gydo, nebent jei 
kuris jų laikydavęs draugystę su pramaniu žyniu, kuris beregint sodin- 
davęs ant debesies ir siųsdavęs oru mergelę ar nykštuką su butelėliu 
tokio gydomojo vandens, tad riteriui, vieną kitą lašą išgėrus, kaipmat 
užsitraukdavusios žaizdos ir opos, lyg ašmenys niekada nebūtų lietę 
jo kūno; tačiau, tokios pagalbos gauti nesitikėdami, praeities riteriai 
laikydavę tikslinga pasirūpinti, kad jų ginklanešiai būtų pritiekti pini- 
gų ir kitų būtiniausių dalykų, kaip antai: tepalų ir spurenų žaizdoms 
tvarstyti, o jei kurie riteriai ginklanešių neturėdavę (tai atsitikdavę 
tik kartkarčiais ir labai retai), patys vežiodavęsi visa tai susikrovę į 
mažutį doklą, kurį nelyginant didžiausią brangenybę parišdavę arkliui 
ant sturplio, idant niekas jo nepastebėtų — mat šiaip jau klajojantiems 
riteriams nebūdavę įprasta prie balno pasikabinti doklą. Ir todėl šeimi- 

ninkas patarė Don Kichotui (nors apskritai galėjo ir įsakyti kaip 
būsimam krikštasūniui) niekados netraukti žygin be pinigų ir minėtų 
atsargų: girdi, patsai pamatysiąs, kaip praverčia išteklius, kai mažiau- 
siai to tikiesi. 

Don Kichotas pažadėjo žodis žodin vykdyti šeimininko patarimą 
ir beregint subruzdo ruoštis nakties sargybai: susinešė visus šarvus į 
erdvų kiemą šalia užeigos, sukrovė juos prie šulinio į geldą, pasi- 
movė skydą ir, apgniaužęs ietį, su didžiu orumu leidosi vaikščioti iš- 
ilgai geldos; ir vos tik jisai stojo sargybon, stojo naktis. 

Užeigoje šeimininkas papasakojo savo svečiams, jog Don Kichotui 
pasimaišęs protas ir jis ketinąs praleisti naktį sargyboje budėdamas 
prie šarvų, o rytą įsišventinti į riterius. Visi nustebo tokia keista pami- 
šimo atmaina, išėjo pasižiūrėti ir iš tolo pamatė, jog Don Kichotas tai 
romiai vaikščioja, tai, ietimi pasirėmęs, nukreipia žvilgsnį į šarvus 
ir ilgokai nenuleidžia nuo jų akių. 

Sutemo naktis, bet mėnulis švietė taip aiškiai, jog skaistumu galėjo 
varžytis su saule, teikiančia jam spindesį, tad visi puikiai matė, ką 
daro riteris naujokas. 

Tuo metu vienas varovų, nakvojančių užeigoje, susimanė pagirdyti 
savo mulus, o tam reikėjo iškraustyti šarvus iš geldos, ir Don Kichotas, 
išvydęs jį artinantis, skambiai sušuko: 

— Nors ir kas tu būtum, įžūlusai riteri, tiesiantis ranką į šarvus 
narsingiausiojo iš klajojančių riterių, kada nors juosėjusių kalaviją, 
pasvarstyki, ką darai, ir atitrauk ranką, nes galva užsimokėsi už savo 
įžūlumą! 

Varovas tuos žodžius praleido pro ausis (o verčiau būtų nepra- 
leidęs — tuomet niekas jam kailio nebūtų nuleidęs) ir, pastvėręs 
šarvus už šikšnų, nudrėbė juos toli į šalį. Išvydęs tai, Don Kichotas 
pakėlė akis į dangų ir, matyt, mintyse kreipdamasis į savo damą Dulsi- 
nėją, tarė: 

— Padėkite, manoji valdove, atsiteisti už įžeidimą, pirmąsyk 
ištikusį jums atsidavusią širdį, šią pirmojo išmėginimo valandą nepali- 
kite manęs be užtarimo ir apginties... 

Ir, toliau šaukdamasis savo damos, Don Kichotas pasidėjo skydą, 
abiem rankomis suėmė ietį ir atsivėdėjęs taip smagiai dobė varovui 
per galvą, jog leisgyvį parbloškė žemėn; jei po to smūgio būtų sekęs 
antras, varovui nebebūtų reikėję kreiptis į gydytoją. Paskum Don 
Kichotas susikrovė atgal savo šarvus ir vėlei, ramybės sklidinas, leidosi 
vaikščioti po diendaržį. 

Ilgai netrukus kitas varovas, nenumanydamas, kas nutiko (mat 
pirmasis tebetysojo be nuovokos), atėjo girdyti mulų, betvos tik 
pabandė nukelti šarvus nuo geldos, Don Kichotas, šįsyk nė žodžio 
netardamas ir niekieno užtarimo nemelsdamas, vėlei pasidėjo skydą, 
vėlei abiem rankomis suėmė ietį ir taip smogė antrajam varovui, 
kad perskilo ne kotas, o varovo galva, ir netgi ne pusiau, bet dukart 
per pusę. Į triukšmą subėgo visi užeigos svečiai, o drauge su jais — 
ir šeimininkas. Tai išvydęs, Don Kichotas pasimovė skydą ir, laikyda- 
mas ranką ant kardo koto, tarė: 

— O grožio valdove, išsekusios mano širdies galia ir stiprybe, 
metas tau savosios didybės žvilgsnį nukelti į šį riterį, tavo nelaisvėje 
esantį, kuriam grūmoja neregėtas pavojus! 

Tie žodžiai, regis, tiek drąsos jam įkvėpė, kad jei būtų puolę 
netgi visi pasaulio mulų varovai — nė per pėdą nebūtų pasitraukęs. 

Sužeistųjų bendrai, matydami ant žemės saviškius tysant, iš tolo 
paleido akmenų krušą į Don Kichotą, ir šis ėmė kaip įmanydamas 
dangstytis skydu, bet, neketindamas palikti šarvų, nėjo nuo geldos. 

Šeimininkas pratrūko šaukti ant varovų įkalbinėdamas duoti Don 
Kichotui ramybę: juk sakęs, kad svečias ne viso proto, o iš bepročio 
nieko nepeši, nors jisai visus čia išgalabytų. 

Tačiau Don Kichotas dar garsiau šaukė užpuolikus vadindamas 
nevidonais ir išdavikais, o pilies valdovą — menkyste ir nedoru 
bajoru, nes tik silpnadvasis galįs leisti šitaip elgtis su klajojančiais rite- 
riais, ir jeigu jis, Don Kichotas, jau būtų įšventintas į riterius, parodytų 
pilėnui, kaip atlyginama už išdavystę... 

— O jus, niekingi ir šlykštūs prasčiokai, aš niekinu: svaidykite 
akmenis, eikite artyn, pulkite ir darykite man, ką tik norite, — tuoj 
pamatysite, kaip bus jums atpelnyta už jūsų nežabotą įžūlumą ir 
paikumą. 

Jis kalbėjo sklidinas tokio įkarščio ir narsumo, jog įvarė užpuo- 
likams nežmonišką baimę, ir tie — iš dalies persigandę, iš dalies už- 
eigos šeimininko paklausę — paliovė svaidyti akmenis, ir Don Kicho- 
tas, leidęs išsinešti sužeistuosius, su ankstesniu romumu ir orumu vėlei 
stojo sargybon prie šarvų. 

Labai nepatiko svečio eibės užeigos šeimininkui, ir jis, ryžęsis pada- 
ryti tam galą, kad nenutiktų dar didesnės bėdos, nutarė tuoj atlikti 
tas prakeiktąsias įšventinimo apeigas, tad žengė artyn prie Don Ki- 
choto, atsiprašė už tai, kad tie nedorėliai, jo, šeimininko, nepaisydami, 

išdrįsę taip akiplėšiškai elgtis su svečiu, bet už savo įžūlumą jau su- 
silaukę pelnytos bausmės. 

Paskum šeimininkas pakartojo tai, ką jau anksčiau buvo sakęs: 
girdi, pilies koplyčia nugriauta, bet dabar ir be jos kuo gražiausiai 
išsiversią; kaip jam žinoma, pagal ordino įstatus įšventinant riterį, 
reikia plaštaka tvoti jam per sprandą, o kardo plokštuma — per petį, 
ir visas tas apeigas esą leidžiama atlikti nors ir vidury lauko; na, o prie 
šarvų jis pakankamai budėjęs — įstatai reikalaują stovėti sargyboje 
dvi valandas, tuo tarpu jisai išstovėjęs daugiau nei keturias. 

Don Kichotas patikėjo šeimininko žodžiais ir pareiškė esąs pasi- 
rengęs jo klausyti, kad tik viskas būtų padaryta kaip galima greičiau: 
mat, jeigu jis, jau įšventintas į riterius, būsiąs iš naujo užpultas, pilyje 
nepaliksiąs nė vieno gyvo — iš pagarbos pilies valdovui pasigailėsiąs 
tik tų, kuriuos šis užtarsiąs. 

Tos ištarmės įgąsdintas, šeimininkas, iš prigimties buklaus proto 
žmogus, tuoj atsitempė knygą, kurioje rašydavo, kiek šiaudų ir miežių 
duota mulų varovams, ir, drauge su pusberniu, žvakigaliu nešinu, 
ir abiedviem minėtomis mergužėlėmis priėjęs prie Don Kichoto, pa- 
liepė jam klauptis, o paskum, dėdamasis, jog iš savo knygos skaito lyg 
ir kokią šventą maldą, kilstelėjo ranką, smagiai uždrožė įšventinamam 
riteriui per sprandą, daugiau, tarytum poterius narnėdamas panosėje, 
kardo plokštuma atsivėdėjęs sukirto per petį. 

Tatai atlikęs, įsakė vienai damai prijuosti riteriu: kardą, ir ši 
išpildė jo žodį su didžia pakanta ir ramybe, nors ir kaip turėjo tvardy- 
tis kiekvieną tų apeigų akimirką, kad nesprogtų juokais; beje, nė 
vienam nekilo noras prunkštelėti po tų žygdarbių, kuriuos riteris įvyk- 
dė prieš įšventinimą. 

Juosdama Don Kichotui kardą, godingoji dama tarė: 

— Dieve duok laimės jūsų malonybei riterių dalykuose, idant 
visada kautynes laimėtute. 


Don Kichotas paklausė, kuo ji vardu esanti, idant ateityje ži- 
notų, kokiai damai turėsiąs dėkoti už suteiktą malonę ir skirti dalį 
šlovės, kurią manąs pelnyti savo narsingąja ranka. 

Mergužėlė be galo droviai atsakė esanti vardu Jodita, batsiuvio 
dukra, o kilusi iš Toledo, kur gyvenusi netoli Sančo Bienajos krautu- 
vėlių, ir davė žodį, nors ir kur būdama, vien tik jam tarnauti ir laikyti 
Jį. savo viešpačiu. 

Don Kichotas paprašė iš meilės jam padaryti tokią malonę, o 

būtent: prie vardo prisidurti „donja“"“ 
ta. Ji pažadėjo. 

Kita mergužėlė prisegė jam pentinus, ir su ja Don Kichotas turėjo 
tokį pat pokalbį kaip ir su pirmąja. Paklausta, kuo vardu esanti, atsakė, 
kad vardas josios — Vėjūnė ir kad ji dorybingo Antekeros malūninin- 
ko dukra. Ir ją paprašė Don Kichotas, siūlydamas savo paslaugas ir 
užtarimą, prisidurti prie vardo „donja“ ir vadintis donja Vėjūne. 

Don Kichotas nestygo vietoje belaukdamas tos akimirkos, kada 
galės šokti į žirgą ir lėkti nuotykių ieškoti, ir kai tik, su vėju lenktyniau- 
damos, pasibaigė tos lig šiol neregėtos apeigos, kaipmat pasibalnojo 
Rosinantą, sėdo raitas ir, išglėbesčiavęs šeimininką, prikalbėjo jam 
tokių nebūtų dalykų, atsidėkodamas už įšventinimą į riterius, jog 
atkartoti jų niekas nebūtų įmanęs. 

Trokšdamas kuo greičiau pamatyti svečią už užeigos vartų, šeimi- 
ninkas atsakė ne ką iškalbingiau, tik daug trumpiau ir, net neparei- 
kalavęs užsimokėti už nakvynę, palinkėjo jam laimingo kelio. 


ir nuo šiol vadintis donja Jodi- 

APIE TAI, 
KAS NUTIKO MŪSŲ RITERIUI 
IŠJOJUS IŠ UŽEIGOS 


Aušo rytas, kai Don Kichotas išjojo iš užeigos toks patenkintas, 
toks susijaudinęs, toks išdidus įšventinimu į riterius, jog paspręstė, 
ir ta braškėjo džiaugsmu netverdama. Tačiau, prisiminęs šeimininko 
patarimus, nutarė grįžti namo ir prisitiekti atsargų, kurias būtina imti 
į Žygį, ypačiai pinigų ir švarių marškinių, o ginklanešiu ketino pasi- 
šaukti valstietį iš to paties bažnytkaimio, varganą žmogelį, vaikais 
apsikrovusį, bet tokioms pareigoms labai pritinkamą. 

Taip taręs, Don Kichotas pasuko Rosinantą namų link, ir šis, 
sakytum užuodęs savo gardą, su tokiu pasimėgimu leidosi bėgti, kad, 
rodės, kanopos žemės nesiekia. Netoli tenujojus, po dešinei nuo kelio, 
miško tankmėje, pasigirdo silpna aimana, lyg ten būtų kas dejavęs. 

— Šlovė aukštybėms už siunčiamą malonę, — sušuko Don Kicho- 
tas, vos tai išgirdęs, — už tai, jog taip veikiai suteikė man progą atlikti 

riterio priedermę ir pasimėgauti savo labų ketinimų vaisiais! Tai, be 
abejo, skundžias koks bedalis ar bedalė, kurių dalia — manojo užtari- 
mo ir apginties susilaukti... 

Ir, timptelėjęs pavadį, Don Kichotas pasuko Rosinantą ton pusėn, 
kur girdėjos dejonės; truputį pajojęs mišku, jis pamatė kumelę, prisietą 
prie vieno ąžuolo, o prie kito — prisietą kokių penkiolikos metų pus- 
bernį, nuogą ligi juosmens, — tas pusbernis ir vaitojo, ir ne be reikalo, 
nes augalotas valstietis lupo jį diržu, sulig kiekvienu kirčiu vis pagrau- 
dendamas ir pamokydamas. 

— Nežiopsok,— kalbėjo jis,— ir nelaidyk nasrų... 

O pusbernis bliovė: 

— Daugiau to nebedarysiu, pone, kaip Dievą myliu, nebedarysiu, 
prižadu jums, kad akių nuo bandos nenuleisiu... 

Matydamas, kas ten darosi, Don Kichotas rūsčiai sušuko: 

— Nedorasai riteri, nepritiklu pulti to, kuris gintis nestengia. 
Sėskitės į savo žirgą ir imkite saujon ietį (mat valstiečio ietis? stovėjo 
atremta į ąžuolą, prie kurio buvo pririšta kumelė), ir aš įrodysiu jums, 
kad tik bailiai šitaip elgias. 

Išvydęs virš galvos šarvais apsidariusią žmogystę, kaišiojančią jam 
ietį panosėn, valstietis tarėsi žuvęs, tad prabilo kuo nuolankiausiu 
balsu: 

— (Garbusis riteri, šis pusbernis, kurį aš periu,— mano piemuo, 
gano laukuose mano bandą avių ir kasdien pragano po vieną, todėl 
ir periu jį už aplaidumą ar veikiau už šelmystę, nors jis tvirtina, jog 
mušu jį iš blogos valios, kad algos nereiktų mokėti. Prisiekiu Viešpačiu 
ir sielos išganymu, kad jis meluoja. 

— Meluoja!“* Kaip jūs drįstate, niekšingasai storžievi, taip sakyti 
mano akivaizdoje? — sušuko Don Kichotas.— Prisiekiu saule, kuri 
mums šviečia, kad tuoj kiaurai jus perversiu štai šia ietimi. Be jokių 
kalbų sumokėkite jam, kas priklauso, priešingai, kaip Dievas mato, 
vienu smūgiu jus patiesiu ir nudėsiu vietoje. Tuojau pat jį atriškite! 

Valstietis nudelbė galvą ir, žodžio netardamas, atrišo piemenį, ir 
Don Kichotas jį paklausė, kiek jam skolingas šeimininkas. Šis atsakė, 
jog už devynis mėnesius, skaičiuojant po septynis realus per mėnesį. 

Don Kichotas sudaugino, gavo šešiasdešimt tris realus ir paliepė 
valstiečiui nedelsiant pakratyti kapšą, jei nenorįs kojų pakratyti. 

Persigandęs valstietis atsakė taip: esą jis jau prisiekęs (nors niekas 
tos priesaikos nebuvo girdėjęs) ir dabar galįs pasidievažyti, jog skola 
daug mažesnė, nes reikią turėti mintyje ir atskaičiuoti tris poras kurpių, 

kurias piemeniui davęs, ir dar vieną realą už du kraujo leidimus, dary- 
tus jam sunegalavus. 

— Sutinku,— atsiliepė Don Kichotas, — tačiau už kurpes ir 
kraujo nuleidimus jis atsimokėjo savo kailiu, kurį nekaltai jam išavė- 
jote: vadinasi, jeigu jis nuengė jūsų pirktas kurpes, jūs išengėte jam 
šonus, jei barzdaskutys nuleido jam, sunegalavusiam, kraują, jūs nulei- 
dote jam, sveikam, kailį, žodžiu sakant, šiuo atžvilgiu judu vienas 
kitam atsiteisę. 

— Visa bėda, garbusis riteri, kad aš nesinešioju pinigų: tegul An- 
dresas eina kartu su manim į namus, ir aš sumokėsiu jam algą realas į 
realą. 

— Kad aš su juo eičiau! — sušuko pusbernis.— To dar betrūko! 
Ne, pone, nieku gyvu! Jeigu tik atsidursiu su juo akis į akį, jis bere- 
gint nudirs man kailį kaip kokiam šventajam Baltramiejui. 

— To jis nedarys, — atsiliepė Don Kichotas.—Aš jam įsakysiu, 
ir jis nedrįs neklausyti, o jeigu prisieks riterių ordinu, kuriam priklau- 
so, aš jį paleisiu būdamas tikras, kad jis tau sumokės. 

— Dėl Dievo meilės, pone, ką jūs šnekat! — sušuko pusbernis.— 
Mano šeimininkas anaiptol ne riteris, jokiam ordinui nepriklauso, — 
juk tai Chuanas Bedorinas, Kintanaro bažnytkaimio turčius. 


— Didelio čia daikto, — atvertė Don Kichotas,— ir Bedorinai 
gali būti taurūs riteriai, juo labiau kad kiekvienas žmogus vertas tokio 
vardo, kokį savo darbais yra pelnęs. 


— Kas be ko, — pritarė Andresas, — bet sakykit, kokio gi vardo 
vertas mano ponas, jeigu nenori mokėti algos ir atsilyginti man už 
išlietą prakaitą ir triūsą? 

— Bene aš sakiau, kad nenoriu? — atkirto valstietis.— Padaryk 
malonę, brolau Andresai, eiki su manim, ir aš prisiekiu visais riterių 
ordinais, kiek tik jų esama pasaulyje, jog sumokėsiu tau viską, kaip jau 
esu sakęs, realas į realą, ir dar viršaus pridėsiu. 

— Jau gana to, ką malonėjote pridėti, — atsakė Don Kichotas, — 
sumokėkite, kiek priklauso, ir daugiau aš nieko nereikalauju, bet 
žiūrėkite man, kad nesulaužytute savo priesaikos, nes, priešingai, ta 
pačia priesaika jums prisiekiu, jog sugrįšiu ir jus nubausiu, o surasti 
jus tikrai surasiu, nors ir slapstytumėtės kaip vinkliausias driežas. O 
jeigu pageidaujate sužinoti, kas tokį įsakymą jums duoda, idant kuo 
stropiau imtutės jį vykdyti, žinokite, jog aš — narsingasis Don Kichotas 
Lamančietis, nuoskaudų ir neteisybių lygintojas, tad likite su Dievu ir, 


41 IV perskyrimas 


mano žadėtosios bausmės baugėdamasis, nepamirškite duotojo žodžio 
ir priesaikos. 

Taip taręs, pentinais paragino Rosinantą ir veikiai nutolo nuo jų. 
Valstietis nulydėjo riterį žvilgsniu, o kai pamatė, jog tasai išjojo iš 
miško ir dingo, pasisuko į savo piemenį Andresą ir tarė: 

— Eikš čionai, vaikeli, tuoj įvykdysiu to nuoskaudų lygintojo 
paliepimą ir atmokėsiu tau, kas priklauso. 

— Nėmaž tuo neabejoju, — atsiliepė Andresas, — ir gerai padary- 
site, jūsų malonybe, jei įvykdysite tai, ką paliepė tasai lemtasis riteris — 
Dieve duok jam gyventi tūkstantį metų; jis toksai narsus ir teisingas, 
jog, prisiekiu šventuoju Roku, jeigu man neatmokėsite, jisai sugrįš 
ir tesės savo Žodį! 

— Ir aš nėmaž tuo neabejoju, — tarė valstietis, — bet tu man taip 
patinki, kad man patiktų dar labiau tau įsiskolinti, idant galėčiau 
didesnę skolą atmokėti. 

Ir, nutvėręs už rankos, iš naujo pririšo pusbernį prie ąžuolo ir taip 
nuplakė, jog tasai vos neišleido paskutinio kvapo. 

— Dabar šaukitės nuoskaudų lygintojo, pone Andresai,— tarė 
valstietis, — pamatysite, kaip jisai išlygins jums šią nuoskaudą, kuri, 
man regis, dar prašosi padidinama, nes man kniečia nagai jums gyvam 
kailį nunerti, kaip to neseniai baiminotės. 

Bet galiausiai atrišo piemenį ir leido keliauti savojo teisėjo ieškoti, 
idant šis įvykdytų paskelbtąją ištarmę. Andresas surūgęs nuėjo savo 
keliu žadėdamas susirasti narsingąjį Don Kichotą Lamančietį ir 
išpasakoti jam iš panagių, kas nutiko, idant priverstų šeimininką šimte- 
riopai skolą atmokėti. Šiaip ar taip, jis nuėjo ašarodamas, o šeiminin- 
kas liko besijuokiąs... 

Šitaip išlyginęs nuoskaudą, narsingasis Don Kichotas, be galo 
patenkintas nutikimu, kuriuo tarėsi gražiai ir sėkmingai pradėjęs 
riterio žygdarbių kelią, žavėdamasis savimi, jojo namo ir pats vienas 
kalbėjo: 

— Iš tiesų gali teisėtai vadintis laimingiausia visų moterų, nūnai 
gyvenančių žemėje, o gražuolių gražuole Dulsinėja Tobosiete, nes 
likimo tau skirta turėti savo valioje tokį nuolankų ir atsidavusį vergą 
ir visų tavo norų ir pageidavimų vykdytoją — dabar ir per amžius 
narsingą ir šlovės gaubiamą riterį Don Kichotą Lamančietį, kuris, 
kaip visiems žinoma, vakar buvo įšventintas į riterius, o šiandie išlygino 
didžiausią nuoskaudą ir neteisybę, kokių dar niekad nebuvo prasima- 
niusi nedorybė ir pridaręs žiaurumas: šiandie jis išplėšė bizūną iš 

rankos tam beširdžiui nevidonui, čaižiusiam niekuo dėtą gležną jau- 
nikaitį. 

Taip jis prijojo keturių kelių kryžkelę, ir mintin atėjo jam klajo- 
jantys riteriai, paprastai sustodavę tokiose vietose ir svarstydavę, 
kuriuo keliu pasukti; ir, jais sekdamas, irgi sulaikė arklį, palūkuriavo, 
o paskum, svariai viską pasvėręs, atleido pavadį ir, kliaudamasis Rosi- 
nantu, davė jam valią, ir Rosinantas nepakeitė ankstesnio nusistaty- 
mo — nurisnojo keliu, vedančiu tiesiai į arklidę. 

Pajojęs kokias dvi mylias, pastebėjo Don Kichotas didelį būrį 
žmonių: kaip vėliau paaiškėjo, buvo tai tolediečiai pirkliai, keliaujan- 
tys Mursijon pirkti šilko. Buvo jų šeši, visi su skėčiais, o lydėjo juos 
septyni tarnai, kurių keturi jojo raiti, o trys ėjo pėsti, mulus varydami. 

Vos tik juos išvydus, Don Kichotui iškart šovė mintis, kad jo 
laukiąs naujas nuotykis, ir jis, pasiryžęs žūtbūtinai sekti knygose įskai- 
tytais pavyzdžiais, tarė sau būsiant ne pro šalį taškas į tašką atkartoti 
vieną tų įsimintų žygių, tad tvirtai įsispyrė į balnakilpes, sugniaužė 
saujoje ietį, prisidengė krūtinę skydu ir, atsitiesęs balne išdidžia ir 
nevaržoma poza, sustojo vidury kelio laukdamas prisiartinant klajo- 
jančių riterių (nes tokiais palaikė tolediečius pirklius)., o kai tie prijojo 
taip arti, kad galėjo išgirsti jo balsą ir gerai jį įžiūrėti, nutaisė karingą 
miną ir skambiai sušuko: 

— Visi aliai vienas tesustoja ir visi aliai vienas tepripažįsta, jog 
visos aliai viena gražuolės, kiek tik jų esama pasaulyje, — tik šešėlis, 
palyginus su Toboso imperatore, nepranokstamąja Dulsinėja Tobo- 
siete! 

Išgirdę tokius žodžius ir išvydę neregėtą žmogystę juos tariant, 
pirkliai sustojo ir, nors tiek iš povyzos, tiek iš pačių žodžių iškart su- 
prato, jog tai beprotis, vis dėlto panoro smulkiau susižinoti, kokia 
dingstimi iš jų reikalaujama tokio pripažinimo, ir vienas pirklys, didžiai 
sąmojingas vyras, linkęs liežuvį pagaląsti, tarė: 

— Godingasai riteri, mes nepažįstame tos dorybingos damos, 
kurios vardą jūs minite. Parodykite ją mums, ir jeigu jinai iš tikrųjų 
bus tokio grožio, kaip jūs tvirtinate, mes ir neverčiami su mielu noru 
išklausysime jūsų prašymą ir išpažinsime teisybę. | 

— Jeigu aš ją parodysiu, — atvertė Don Kichotas, — kuo pelnysite 
mano malonę išpažindami akivaizdžią tiesą? Privalu, jos neregėjus, tą 
tiesą tikėti, išpažinti, liudyti ir prisiekti ginti, priešingai — šaukiu jus 
į kovą, nedoroji išpuikėlių paderme; o dabar eikite čionai vienas po 
kito, kaip to reikalauja riterių ordino įstatai, arba pulkite visi urmu, 

kaip įprasta ir gėdingai daroma jūsų raugo nenaudėlių,— štai stoviu 
aš ir laukiu tvirtai tikėdamas, jog mano teisybė. 

— Godingasai riteri,— atsiliepė pirklys, — visų čia esančių didžiū- 
nų vardu meldžiu jūsų malonybę išklausyti mūsų prašymą: idant 
nenusižengtumėme savo sąžinei išpažindami nei girdėtą, nei regėtą 
dalyką ir nenuskaustumėme Alkarijos ir Estramadūros“? imperatorie- 
nių ir karalienių, teikitės, jūsų malonybe, parodyti mums tos damos 
portretą nors ir kviečio grūdo didumo, nes, kaip sakoma, iš plunksnų 
gali numanyt, kas per paukštis, — tuo mes pasitenkinsime ir patikėsi- 
me, vadinasi, neliksime skolingi jūsų malonybei ir atiduosime duoklę, 
o kadangi manding jau dabar esame linkę su jumis sutikti, net jeigu 
jūsų dama viena akimi žvaira, o iš kitos jai bėga siera ir cinoberis, 
vis viena, įtaikaudami jūsų malonybei, giedosime jai liaupses, kokių 
tik pageidausite. 

— Nebėga, niekšingasai išgama,— atrėmė Don Kichotas, užsi- 
plieksdamas pykčiu,— nebėga jai niekas, sakau, o tik vilgo ambra ir 
muskusas. Ir nei Žvaira ji, nei kuprota, priešingai — tiesesnė už 
Gvadaramos varpstę“", ir jums tuojau bus atmokėta už baisingą pikt- 
žodžiavimą, nes išdrįsote juodinti mano valdovės nežemišką grožį. 

Sulig tais žodžiais Don Kichotas nukreipė ietį į piktžodžiautoją 
ir su tokiu pykčiu ir įsiūčiu jį puolė, kad tam striuka būtų buvę, jeigu 
jam nebūtų laimė nusišypsojusi ir Rosinantas nebūtų pusiaukelėje su- 
klupęs ir pargriuvęs. Taigi Rosinantas pargriuvo, ir jo šeimininkas 
nusirito tolokai į šalį, mėgino stotis, bet niekaip neišgalėjo: tarytum 
prikaustė jį prie žemės ietis, pentinai, skydas, šalmas ir sunkūs senovi- 
niai šarvai. 

Ir vis dėlto, bergždžiai stengdamasis pasikelti, jis nesiliovė šaukęs: 

— Nebėkite, bailiai, palaukite, nevidonai! Ne aš kaltas, o arklys, 
kad guliu parmestas ant žemės. 

Vienas mulų varovas, matyt, ne per geriausių ketinimų žmogėnas, 
girdėdamas besikapanojantį vargetą juos taip užgauliojant, neištvėrė 
neatsakęs jam pagaliu per šonus. Prišoko prie riterio, nustvėrė ietį 
ir, suskaldęs į šipulius, vienu galu įniko taip kulti mūsų Don Kichotą, 
jog nors tasai ir šarvuotas buvo, į miltus jį sumalė. 

Šeimininkai tramdė varovą, šaukė duoti riteriui ramybę, tačiau 
bernas įsismaginęs nė neketino nutraukti žaidimo, kol neišliejo viso 
pykčio: stvarstė vieną ieties nuolaužą po kitos ir triuškino į žemėje 
tysantį vargetą, o tasai, pylos nepaisydamas, nemanė užsičiaupti, grū- 

mojo ir dangui, ir žemei, ir galvažudžiams, nes tokiais dabar pirklius 
laikė. | 

Galiausiai bernas nuilso, ir pirkliai, visai kelionei prasimanę 
kalbos apie prikultą bėdžių, nujojo tolyn, tuo tarpu mūsų riteris, pasi- 
jutęs vienas, iš naujo pamėgino stotis ant kojų; bet jeigu jis neišgalėjo 
pasikelti būdamas sveikas ir tvirtas, kaipgi būtų įstengęs atsiplėšti nuo 
žemės dabar, kai liko suplūktas ir lyg išnarstytas? Ir vis dėlto jis tarėsi 
laimingas — jam atrodė, jog tai įprasta klajojančių riterių neganda, 
kurios kaltininkas esąs arklys. Tik štai pasikelti trūko jėgų — visas 
kūnas gėlė sudaužytas. 


V PERSKYRIMAS 


KUR TOLIAU PASAKOJAMA 
MUSU RITERIO NEGANDA 


Taigi, įsitikinęs, jog iš tikrųjų nestengia nė pakrutėti, mūsų riteris 
susivokė griebtis įprastinės priemonės, būtent — prisiminti kokį kny- 
gose skaitytą dalyką, ir tuomet jo sutrikęs protas atgaivino atmintyje 
tai, kas nutiko Boldvinui ir Mantujos markizui, kai Karlotas sužeidė 
Boldviną ir paliko jį vieną kalnuose“',— atgaivino visą tą istoriją, gerai 
žinomą vaikams, minimą jaunikaičių, mėgstamą ir už gryną pinigą 
priimamą senų žmonių ir vis dėlto ne ką įtikimesnę už Mahometo 
stebuklus. Šiaip ar taip, Don Kichotui ji pasirodė be galo panaši į ne- 
laimę, jį patį ištikusią, ir jis, tarytum baisingų skausmų varstomas, 
ėmė raičiotis žeme ir silpnu balsu kartoti tai, ką, kaip sakoma, kalbė- 
jęs sužeistas riteris Girinis: 


O ateik, mana valdove, 
Mano sielvartą užjausk! 
Prisimint gal nebenori 
Savo riterio brangaus? 


Ir taip, deklamuodamas toliau tą romansą, pagaliau priėjo eilutes, 
kur sakoma: 
Mantujos taurus markize, 
Dėde ir geradary! 

Tuo metu, kai Don Kichotas deklamavo tas eilutes, likimas lėmė 
pro šalį joti vienam valstiečiui, žmogui iš to paties bažnytkaimio kaip 
ir mūsų riteris, grįžtančiam iš malūno, kur jis vežė kviečius, ir jis, 
išvydęs vidury kelio gulint nelaimingąjį, priėjo ir paklausė, kas toks 
esąs ir kas jam nutikę, kad taip gailiai aimanuojąs. 

Don Kichotas, aišku, pamanė, kad tai Mantujos markizas, jo dėdė, 
todėl, užuot atsakęs, toliau posmavo savo negandos ir imperatoriaus 
sūnaus meilės žmonai istoriją lygiai tais pačiais žodžiais, kaip romanse 
dainuojama. 

Valstietis apstulbęs pasiklausė tų sapalionių, paskum nuėmė apy- 
burnę, sukežusią nuo smūgių, nušluostė dulkių nugultą veidą, o kai 
tik nušluostė, iškart pažino bajorą ir tarė: 

— Pone Kichada (mat šitaip vadinta Don Kichotas, kai jis dar 
buvo sveiko proto ir iš namisėdos bajoro dar nebuvo virtęs klajojančiu 
riteriu), kas gi taip išdirbo jūsų malonybę?.. 

Tačiau į visus klausimus Don Kichotas atsakinėjo vien romanso 
posmais. 

Tokį dalyką matydamas, dorasis žmogus kaip galima atsargiau 
nurišo jam kirasą nuo pečių ir krūtinės — pažiūrėsiąs, ar nesužeistas, 
bet nepastebėjo nei kraujo, nei žaizdų. Vargais negalais pakėlė jį nuo 
žemės ir, taręs sau, jog asilu joti būsią saugiau, ne ką lengviau užsodino 
vargetą ant savojo asilo. Paskum surankiojo visus šarvus, net ieties 
nuolaužas, pririšo juos prie Rosinanto balno, paėmė arklį už pavadžio, 
o asilą už apynasrio ir, mintyse narstydamas Don Kichoto paistalus, 
susimąstęs nudrožė bažnytkaimio link. Ne ką mažiau susimąstęs jojo 
ir Don Kichotas: suplūktas ir sudaužytas jisai vos vos laikėsi balne ir 
kartkartėm taip gailiai dūsavo, kad, rodės, tie atodūsiai eina tiesiai į 
dangų, tad valstietis vėl jį paklausė, kas jam skauda, tačiau Don Kicho- 
tui, matyt, ne kas kitas, kaip nelabasis kuždėjo į ausį visokiausias pasa- 
kas, atliepiančias jo paties nutikimus, nes tą pačią akimirką jis, jau 
pamiršęs Boldviną, prisiminė, kaip Antekeros valdovas Rodrigas de 
Narvaesas, paėmęs nelaisvėn maurą Abindaraesą““, nusivežė jį į savo 
pilį... 

Tad, valstiečio vėl paklaustas, kaip jis laikosi ir kaip jaučiasi, Don 
Kichotas atsakė tais pačiais žodžiais ir sakiniais, kokiais nelaisvėn pa- 
imtas Abensarachas atsakė Rodrigui de Narvaesui skaitytoje Chor- 
chės de Montemajoro knygoje „Diana“, kur visa tai aprašyta, ir taip 
gražiai prisiderino mauro nutikimą, jog valstietis, girdėdamas jį rezgi- 
nes mezgant, išdėjo save į šuns dienas — mat susivokė savo tėviškėną 

su protu susipykus — ir paspartino žingsnius, kad tik greičiau parkak- 
tų į bažnytkaimį ir nusikratytų Don Kichoto, savo begaline nuobodžio 
pasaka įkyrėjusio jam iki balto kaulo. Galiausiai Don Kichotas pa- 
reiškė: 

— Turėkite galvoje, jūsų malonybe godingasai done Rodrige 
de Narvaesai, gražioji Charifa, apie kurią dabar jums kalbėjau,— 
tai žavingoji Dulsinėja Tobosietė, kurios labui aš dariau, darau ir 
darysiu pačius garsingiausius žygdarbius, kokių pasaulis nei matė, nei 
mato, nei kada nors pamatys. 

Į tai valstietis atsakė: 

— Pasižiūrėkite į mane, jūsų malonybe, nelaimingą nusidėjėlį! 
Aš joks donas Rodrigas de Narvaesas, pone, nei Mantujos markizas, 
o tiktai Pedras Alonsas, jūsų tėviškėnas, ir jūs, jūsų malonybe, anaip- 
tol ne Boldvinas ir ne Abindaraesas, bet doras bajoras ponas Kichada. 

— Aš pats žinau, kas toks esu,— atsiliepė Don Kichotas,— ir 
žinau, kad galiu būti ne tik tais, kuriuos vardijau, bet ir visais Dvylika 
Prancūzijos perų, ir netgi visais Devyniais Šlovės karžygiais“?, nes žyg- 
darbiai, kuriuos jie atliko visi kartu ir kiekvienas skyrium, nė iš tolo 
neprilygs maniesiems. 

Šitokias šnekas bevarinėdami, vakarop juodu parsigavo į bažnyt- 
kaimį, tačiau valstietis palūkėjo, kol sutems, kad niekas nepastebėtų, 
koks suplūktas mūsų bajoras ir kaip nebajoriškai laikosi jis balne. 
Kai, jo galva, atėjo tinkamas metas, pasuko bažnytkaimin ir nujojo 
stačiai į Don Kichoto namus, visus sujudusius ir skambėte skambančius 
nuo šeimininkės balso — mat ji šnekėjo su vietos klebonu ir barzda- 
skučiu, artimiausiais Don Kichoto bičiuliais: 

— Kaip jūs manote, jūsų malonybe pone licenciate Pere Peresai'? 
(tuo vardu ir pavarde buvo klebonas), kas gi baisaus būtų nutikę mano 
ponui? Jau trys dienos, kai pradingo su kuinu ir skydu, ir ietim, ir 
šarvais. Vargas man, nelaimingajai! Juk. tai tiesa, tokia pat tiesa, jog 
žmogus gimsti mirties laukti: skaitė skaitė jis tas nelemtas riterių kny- 
gas, ir protas pasimaišė. Kaip dabar prisimenu, būdavo, šnekasi sau 
vienas, girdi, pasidarysiąs klajojančiu riteriu ir pasiduosiąs į pasaulį 
nuotykių ieškoti. Kad šėtonas su Barabu'' nujotų visas tas knygas, 
pražudė jos pačią šviesiausią galvą, kokia tik buvo visoje Lamančoje. 

Dukterėčia irgi tą patį kalbėjo, dar nuo savęs šį tą pridurdama: 

— Tik pamanykit, pone meistre Nikolai (mat tuo vardu buvo 
barzdaskutys), ne kartą, būdavo, dėdulė skaito tas prakeiktąsias prie- 
tikių knygas kiauras dvi dienas ir naktis, o paskum kad trenks knygą 

kertėn, kad stvers kardą ir dursto kapoja sienas, kol visai nusigaluoja, 
tuomet ir sako, girdi, nukovęs keturis milžinus, ir kiekvienas jų di- 
dumo sulig bokštu, o kad prakaitu apsipylęs, sako, esą tai kraujas 
pliaupiąs iš žaizdų — mat kirstynėse sužeistas buvęs; paskum išgeria 
didelį ąsotį šalto vandens, atsigauna, nusiramina ir sako, girdi, tasai 
vanduo neįkainojamas, atnešęs jo didis burtininkas ir bičiulis, toksai 
išminčius, vardu lyg Alkimas, lyg Alkis”. Ak, vis dėlto aš visa kuo kalta: 
jeigu būčiau laiku pasakiusi jūsų malonybėms, ką dėdulė išdarinėja, 
būtute įdėję proto, kol dar nebuvo galutinai išprotėjęs, ir sudeginę 
visas tas netikusias knygas, kurios seniai prašosi sudeginamos nelygi- 
nant tie bedievių raštai. 

— Ir aš taip manau,— tarė klebonas, — ir duodu žodį rytoj pat 
viešai jas prakeikti ir pasmerkti liepsnoms, idant negundytų skaitytojų 
daryti tokius darbus, kokių tikriausiai bus pridaręs mano dorasis bi- 
čiulis. 

Valstietis ir Don Kichotas klausėsi to pokalbio, o kai valstietis visiš- 
kai suprato, kokia negalia serga jo tėviškėnas, iš visos gerklės sušuko: 

— Jūsų malonybės, atkelkite vartus godingajam Boldvinui ir sun- 
kiai sužeistam šviesiausiajam Mantujos markizui, ir prakilniajam 
maurui Abindaraesui, kurį nelaisvėn veda narsingasis Rodrigas de 
Narvaesas, Antekeros valdovas! 

Į tą šauksmą išbėgo visi, ir beregint vyrai pažino savo bičiulį, mote- 
rys — šeimininką ir dėdę, o kadangi jis dar tebesėdėjo ant asilo, nes 
nevaliojo nulipti, puolė jo glėbesčiuoti. Ir Don Kichotas tarė: 

— Meldžiu susiturėti visus, nes parkeliauju sunkiai sužeistas, o 
kaltas dėl to mano žirgas. Paguldykite mane patalan ir, jei būtų įma- 
noma, pakvieskite išmaningąją Urgandą, idant ji išvaistytų ir aptvertų 
man žaizdas. 

— Tai aplaidžia! — sulig tais žodžiais sušuko šeimininkė.— Nu- 
jautė mano širdis, katra koja raišta ponas. Nusėskite, pone, su Dievo 
padėjimu, išsiversime čia ir be tosios, kur kanda, patys vieni sugebėsime 
išgydyti jūsų malonybę. Tegu jas skradžiai, visas tas riterių knygas, 
tokią bėdą užtraukė jos jūsų malonybei. 

Don Kichotą paguldė į lovą ir norėjo aptverti žaizdas, bet nerado 
nė vienos, tuomet jis pareiškė skaudžiai susimušęs, kai nukritęs nuo 
savojo žirgo Rosinanto kaudamasis su dešimčia milžinų, tokių baisingų 
ir atgrasių, kokių žemė dar nėra nešiojusi. 

— Va, dailiausia,— tarė klebonas, — jau ir milžinai rodosi! Kry- 

žiumi prisiekiu, kad rytoj, lig saulei nusileidžiant, visas kaip vieną 
supleškinsiu lauže. 

Visi jie apipylė Don Kichotą klausimais, bet jis neatsakė nė žodžio, 
tik paprašė duoti valgyti ir leisti išsimiegoti — nieko kito nenorįs nė 
girdėti. 

Prašymas buvo patenkintas, ir tuomet klebonas įniko iš panagių 
klausinėti valstietį, kaip jis aptikęs Don Kichotą. Šis papasakojo viską, 
netgi tas nesąmones, kurias malė Don Kichotas ir tysodamas ant 
žemės, ir gabenamas namo, ir licenciatui dar labiau pašoko noras 
padaryti tai, ką jisai ir padarė rytojaus dieną, o būtent: užsuko pas 
barzdaskutį meistrą Nikolą ir sykiu su juo nuėjo į Don Kichoto namus. 


VI PERSKYRIMAS 


"APIE TAI, | 
KAIP GRAŽIAI IR NUODUGNIAI | 
KLEBONAS IR BARZDASKUTYS IŠKRATĖ MŪSŲ 
IŠMONINGOJO BAJORO BIBLIOTEKĄ 


O tasai vis dar miegojo. Klebonas paprašė dukterėčią raktų to 
kambario, kur sudėtos pražūtingosios knygos, ir ši mielai juos davė. 

Visi suėjo į kambarį, taip pat ir šeimininkė, ir pamatė daugiaų 
nei šimtą didelių, dailiai įrištų knygų ir kita tiek mažų, ir šeimininkė, 
vos tik jas išvydusi, trūkčiagalviais puolė pro duris ir tuoj pat sugrįžo, 
nešina dubenėliu švęsto vandens ir šlakstykle. 

— Imkite, jūsų malonybe pone licenciate,— tarė ji,— pašlaks- 
tykite kambarį, idant koks raganius, kurių knibždėte knibžda šiose 
knygose, neapkerėtų mūsų keršydamas už tai, kad baudžiamės visus 
juos išguiti iš šio pasaulio. 

Licenciatas nusijuokė iš šeimininkės naivumo ir paprašė barzda- 
skutį duoti jam vieną knygą po kitos, o jisai žiūrėsiąs, kas jose surašy- 
ta — gal būsią tokių, kurios nenusipelno laužo. 

— Na jau ne,— paprieštaravo dukterėčia, — nė viena jų neverta 
malonės, visos jos pražūtingos, geriausia išmesti jas pro langą kieman, 
sukrauti į krūvą ir padegti arba sunešti į diendaržį ir ten sukurti laužą, 
kad dūmai akių negraužtų. 

Šeimininkė jai pritarė — taip karštai troško abi tų nekaltųjų 

žūties; vis dėlto klebonas užsispyręs pareikalavo iš pradžių bent jau 
antraštes perskaityti. Ir pirmoji knyga, kurią įdavė jam į rankas meist- 
ras Nikolas, buvo keturtomis „Galijos Amadis“. 

— Tatai, man regis, likimo pirštas, — tarė klebonas, — mat, esu 
girdėjęs, ši knyga — pirmasis riterių romanas, atspaustas Ispanijoje, 
jisai ir davė pradžią ir eigą visiems kitiems, tad, man regis, mes privalo- 
me be jokio pasigailėjimo pasmerkti jį ugniop kaipo tokios nelabos 
atskalūnybės pradininką. 

— Ne, pone,— tarė barzdaskutys, — ir aš esu girdėjęs, jog tai 
pati geriausia šios rūšies knyga, kokia buvo kada nors surašyta, ir 
todėl mes turime padaryti jai išimtį ir suteikti malonę. 

— Jūsų teisybė,— sutiko klebonas,— turėdami tatai omenyje, 
šiuo tarpu dovanosime jai gyvastį. O dabar peržiūrėkime tą, kuri 
stovi šalimais. 

— Tai Esplandiano'*, tikrojo Galijos Amadžio sūnaus, žygdar- 
biai, — tarė barzdaskutys. 

— Iš tiesų jums sakau, — tarė klebonas, — tėvo dorybės nepersi- 
duoda sūnui; imkite ją, ponia šeimininke, ir, atidariusi langą, meskite 
diendaržin — tebūnie ji pirmoji toje krūvoje knygų, kurias mums pri- 
dera sudeginti ant laužo. 

Šeimininkė su didžiu pasitenkinimu įvykdė jo paliepimą, ir gerasis 
Esplandianas, išlėkęs į diendaržį, ėmė kantriai laukti grėsmingosios 
ugnies. 

— Toliau! — tarė klebonas. 

— Toliau eina „Graikijos Amadis“,— tarė barzdaskutys,— ir 
apskritai manding šioje lentynoje išrikiuota visa Amadžio giminė. 

— Tegu visa ir keliauja į diendaržį, — tarė klebonas.— Kad tik 
galėčiau sudeginti karalienę Pitikiniestrą, piemenėlį Darinelį'““ su 
jo eklogėmis ir visą tą velniavą, kurią, versdamasis per galvą, sukurpė 
autorius, įmanydamas sudeginčiau drauge ir tikrąjį tėvą, jeigu tik 
jis čia apsireikštų klajojančio riterio atgamu. 

— Ir aš esu tos pačios nuomonės, — pritarė barzdaskutys. 

— Ir aš, — pridūrė dukterėčia. 

— Jeigu jau taip,— tarė šeimininkė, — duokite jas šen, tegu 
skrenda visos į diendaržį. 

Jie sukrovė jai glėbin visą šūsnį knygų, ir šeimininkė, nenorėda- 
ma dilinti laiptų, išdrėbė jas pro langą. 

— O kas čia per dručkis? — paklausė klebonas. 

— Tai „Donas Olivantas Lauriškis“'',— atsakė barzdaskutys. 

— Šią knygą surašė „Gėlyno“ autorius,— tarė klebonas, — ir 
iš tiesų sakau jums, nežinau, katroj tų dviejų knygų daugiau teisybės 
ar, tikriau, mažiau prasimanymų. Viena galiu pasakyti: tai akiplė- 
šiškas ir kvailas veikalas, tad lai keliauja į diendaržį. 

— Toliau eina „Florismartas Hirkaniškis“'?, — tarė barzdaskutys. 

— Ak, čia ir godingasis Florismartas? — sušuko klebonas.— 
Dievaži, jis irgi keliaus į diendaržį, nors ir labai neįprastai buvo gi- 
męs ir atlikęs negirdėtų žygdarbių: jo stilius toks šiurkštus ir sausas, 
kad nieko kita jis nenusipelno. Diendaržin jį, ponia šeimininke, ir 
štai šitą drauge! 

— Mielai, kunige klebone, — atsakė šeimininkė, su didžiu džiau- 
gsmu darydama, kas liepiama. 

— O štai „Riteris Platyras“'',— tarė barzdaskutys. 

— Pasenusi knyga, — tarė klebonas, — ir neturi manding nieko 
dora, kad pelnytų malonę; tegu keliauja drauge su kitomis be jokių 
kalbų... 

Taip ir buvo padaryta. Jie atskleidė kitą knygą ir pamatė antraštę: 
„Kryžiaus riteris“ ™. 

— Knyga tokiu šventu pavadinimu, jog būtų galima jos autoriui 
atleisti nemokšiškumą; bet, kaip sakoma, kryžiumi dangstosi šėtonas. 
Į ugnį! i 

Imdamas nuo lentynos kitą knygą, barzdaskutys tarė: 

— Štai „Riterystės veidrodis“ '*. 

— Man žinoma ši garsi knyga,— tarė klebonas.— Joje veikia 
godingasai Rinaldas Montalbanietis su savo draugais ir bičiuliais, 
ne ką prastesniais plėšikais už Kaką, Dvylika Prancūzijos perų ir jų 
teisingasai metraštininkas Turpenas““. Iš tiesų sakau jums, mielai 
juos visus pasmerkčiau mažų mažiausiai amžinajai tremčiai bent jau 
todėl, kad pasitarnavo medžiaga garsingajam Matėjui Bojardui, o jo 
pramanus jaudė į savo kanvą krikščionių poetas Lodovikas Ariostas, 
ir jeigu jį aptiksiu šičia, juo labiau šnekant ne sava kalba, nerodysiu 
jam nė menkiausios pagarbos, o jeigu giedos jis gimtuoju Žodžiu, 
užsidėsiu sau ant galvos“!. 

— Turiu jį itališkai, — tarė barzdaskutys, — bet nesuprantu nė 
žodžio. 

— Laimė, kad nesuprantate, — atsakė klebonas, — mielai būtume 
tatai atleidę ir godingajam karvedžiui““, jeigu jis nebūtų perkėlęs 
Ariosto Ispanijon ir pavertęs kastilu, drauge paleisdamas vėjais di- 
dumą jo įgimtų dorybių, kaip tai nutinka visiems tiems, kurie imasi 

eiliuotas knygas versti į kitas kalbas, nes pačiam stropiausiam ir meis- 
triškiausiam vertėjui niekada nepavyks pakilti į aukštumas, kurias 
jos užima ateidamos į pasaulį. Todėl sakau jums, šią ir kitas knygas, 
kokias tik rasime, visus tuos paistalus apie prancūzus, pridera sumesti 
į išdžiūvus; šulinį ir palaikyti, kol, blaiviai apsvarstę, sugalvosime, 
ką su jomis daryti, aišku, išskyrus „Bernardą del Karpiją“, tikriausiai 
čia kur nors įgludusį, ir dar „Ronsevalį“?*: jei tik tos dvi knygos pa- 
klius man į rankas, tuoj atiteks šeimininkei, o iš jos rankų be jokio 
pasigailėjimo eis tiesiai į ugnį. 

Barzdaskutys pritarė klebonui — mat laikė jį doru krikščioniu 
ir teisybės šalininku, kuris nieku gyvu negalėtų jai nusižengti, todėl 
klebono samprotavimai pasirodė jam teisingi ir labai pritiklūs. Jis 
atskleidė dar vieną knygą: buvo tai „„Palmerinas Alyvietis“, o šalia 
stovėjo kita, antrašte „Anglijos Palmerinas“**. Jas išvydęs, licenciatas 
tarė: 

— Šią alyvą privalu nedelsiant paleisti skutais ir sudeginti, o pe- 
lenus išbarstyti, kad jų nė žymės nebeliktų, tačiau Anglijos palmę 
reikia saugoti ir puoselėti kaip akį kaktoje, padirbdinti jai skrynią““, 
panašią į tą, kurią Aleksandras aptiko Darijaus iždinėje ir vėliau pa- 
skyrė Homero poemoms laikyti. Ši knyga, mielasis kūme, reikšminga 
dėl dviejų priežasčių: pirmiausia, ji gera pati savaime, antra vertus, 
kaip sakoma, ją sukūręs vienas išmintingas Portugalijos karalius. Visi 
nutikimai Nežiopsoko pilyje žavūs ir meistriškai sugalvoti, stilius 
sklandus ir skoningas, herojai samprotauja blaiviai, su išmanymu, 
nelygu jų luomas ir padėtis aukštuomenėje. Todėl, pone meistre Ni- 
kolai, jeigu jūs nieko prieš, tegu šią knygą ir „Galijos Amadį“ aplenkia 
ugnis, o visas kitas be jokių svarstymų ir apmąstymų tepraryja lieps- 
nos. 

— Palaukite, kunige klebone,— atsiliepė barzdaskutys, — štai čia 
turiu dar pagarsėjusį „Doną Beljanį““". 

— Na, o šitam, — atsakė klebonas, — būtų ne pro šalį už antrąją, 
trečiąją ir ketvirtąją dalį užduoti rabarbarų tulžiai išvaryti, paskui 
derėtų išmesti paistalus apie Šlovės pilį ir kitus, dar paikesnius sa- 
paliojimus, tad, užsibrėžę tokį tikslą, atidėkime procesą neribotam 
laikui, idant paskiau, atsižvelgdami į tai, ar jis pasitaisė, ar ne, galė- 
tume paskelbti švelnų ar negailestingą sprendimą, o šiuo tarpu, kūme, 
neškitės jį namo, tik šiukštu niekam neduokite skaityti. 

— Mielai, — atsakė barzdaskutys. 

Ir nebenorėdamas apsisunkinti galvos riterių romanų skaitymu, 

paliepė šeimininkei surinkti pačius storiausius ir išmesti diendaržin. 

Šeimininkės nereikėjo raginti nei prašyti: sukrauti laužą iš knygų 
jai atrodė daug maloniau, nekaip išausti gabalą plonytės drobės, to- 
dėl, susigrobusi glėbin iškart aštuonis tomus, sviedė juos pro langą. 
Tačiau, išsyk per daug sugriebus, viena knyga nukrito kirpėjui po 
kojomis, o jis panoro sužinoti, kas tai per veikalas, ir perskaitė: „Gar- 
singojo riterio Tiranto Baltojo istorija“"'. 

— Šlovė Aukščiausiajam! — nesusitvardęs suriko klebonas.— 
Nejaugi ir Tirantas Baltasis šičia! Duokite jį šen, kūme, juk tai malo- 
numų lobynas ir pramogų telkiniai! Ten yra ir donas Kirieleisonas 
Montalbanietis, narsingasai riteris, ir jo brolis Tomas Montalbanietis, 
ir riteris Fonseka, ir šauniojo Tiranto grumtynės su dogu, ir mergelės 
Esmagingos išdaigos, ir našlės Ramintos meilės nuotykiai ir vyliai, 
ir garbiosios imperatorienės aistra savo arklininkui Ipolitui. Iš tiesų 
sakau jums, mielasis kūmai, savo stiliumi tai geriausia knyga pasaulyje: 
riteriai čia valgo, miega ir miršta savo lovose, prieš mirtį sudaro tes- 
tamentą ir taip toliau, o tokių dalykų nerasi nė vienoje šios rūšies 
knygoje. Ir vis dėlto, sakau jums, autorius stačiai per neišmanymą 
pripaistė tiek nesąmonių, kad jį priderėtų nusiųsti į galeras ligi gyvos 
galvos. Neškitės ją namo, perskaitykite ir pamatysite, jog sakiau tei- 
sybę. 

— Teesie,— atsakė barzdaskutys.— O ką mes darysime su tomis 
mažomis knygelėmis? 

— Tai tikriausiai ne riterių romanai, o poezija,— tarė klebonas. 

Ir, atskleidęs vieną, pamatė, jog tai Chorchės de Montemajoro 
„Diana““*, ir tarė (manydamas, jog visos kitos irgi būsiančios tos 
pačios rūšies): 

— Šitų deginti nedera, jos nedaro ir niekada nedarys tokios žalos, 
kokios pridarė riterių romanai: tai geros, nėmaž nekenksmingos 
knygos. 

— Ak pone! — sušuko dukterėčia.— Verčiau paliepkite sudegin- 
ti jas drauge su kitomis: juk gali taip nutikti, jūsų malonybe, kad mano 
garbusis dėdė, pasveikęs nuo riterinės ligos, staiga įguls į šias knygas, 
paskui užsimanys pasiduoti į piemenis ir ims klajoti po giraites bei lan- 
kas dainuodamas ir lamzdžiuodamas arba, neduok Dieve, patsai pa- 
taps poetu, o jau toji negalia, kaip sako Žmonės, neišgydoma ir lim- 
pama. 

— Panelė sako teisybę,— tarė klebonas,— verčiau pašalinkime 
mūsų bičiuliui iš kelio ir šį pažaidos akmenį, idant nebūtų pagundos. 

O dėl Montemajoro „Dianos“, man regis, ne sudeginti ją derėtų, o tik 
išmesti tam tikras vietas, kur kalbama apie išmintingąją Felisiją ir už- 
kerėtą vandenį, taipgi bene visas ilgąsias eiles, ir tuomet su Dievo 
padėjimu liktų proza ir garbė būti pirmąja tarp jai panašių. 

— Toliau eina vadinamoji „Antroji Diana“, Salamankiečio „Dia- 
na',— tarė barzdaskutys, — o štai dar viena knyga tuo pačiu pavadi- 
nimu, tik parašyta Chilio Polo““. 

— Ką gi,— atsiliepė klebonas,— tegu Salamankiečio „Diana“ 
keliauja paskui kitas į diendaržį ir pagausina ugniop pasmerktųjų skai- 
čių, o Chilio Polo „Dianą“ privalu sergėti taip, lyg ją būtų parašęs 
patsai Apolonas. Na, žiūrėkime toliau, mielasis kūmai, ir paskubėkime, 
o jau vėlus metas. 

— Štai „Dešimties dalių Meilės palaima'“,— tarė barzdaskutys 
atskleisdamas kitą,— sardų poeto Antonijo de Lofraso“' veikalas. 

— Prisiekiu visais šventimais,— tarė klebonas, — nuo tų laikų, 
kada Apolonas vadinamas Apolonu, mūzos — mūzomis, o poetai — 
poetais, dar niekas nebuvo parašęs tokios smagios ir paikos knygos: 
tai nepakartojamas kūrinys, geriausias iš visų, kada nors pasirodžiusių 
margame pasaulyje; tasai, kas jos neskaitė, gali būti tikras, jog apskritai 
nieko įdomaus nėra skaitęs. Duokite ją šen, kūme: jeigu aš gaučiau 
dovanų Florencijos šilko sutaną, mažiau ja džiaugčiausi nekaip šia 
knyga. 

Be galo patenkintas jis atidėjo knygą į šalį, o barzdaskutys kalbėjo 
toliau: 

— O štai „Iberijos piemuo“, „Enareso nimfos“ ir „Vaistai nuo 
pavydo“?!. 

— Nieko kita nelieka, kaip atiduoti jas pasaulietiškajai ponios 
šeimininkės valdžiai,— tarė klebonas,— ir neklausinėkite kodėl, 
nes antraip niekados neprieisime galo. 

— O štai „Filidos piemuo“"?. 

— Tai anaiptol ne piemuo, — atsiliepė klebonas, — o labai išprusęs 
sostinės žmogus. Išsaugokime jį kaip neįkainojamą brangenybę. 

— O štai šis storas tomas pavadintas „Įvairių eilėraščių loby- 
“33 — tarė barzdaskutys. 

— Jeigu jų nebūtų tiek daug, mes labiau juos vertintumėme,— 
tarė klebonas. — Reikia ją visą išravėti ir apvalyti nuo kai kurių men- 
kų dalykų, pakliuvusių drauge su didžiais. Pasilaikykite ją, nes josios 
autorius — mano draugas, be to, šitaip pagerbsime kitus, herojiškus 
ir pakilius jo kūrinius. 


nu 

«4 — toliau kalbėjo barz- 


— O štai Lopeso Maldonado „,„Dainynas 
daskutys. 

— Šios knygos autorius — irgi didelis mano draugas, — atsiliepė 
klebonas, — ir jo atliekamos dainos žavi visus, nes balsas jojo toks 
saldus, jog užburia klausytojus. Tiesa, jo eklogės gal mažumą ištęstos, 
bet gero niekad nebūna per daug. Tebūnie ir jis tarp išrinktųjų. O 
kokia gi knyga stovi šalia? 

— Migelio de Servanteso „Galatėja“'",— atsakė barzdaskutys. 

— Jau daugelį metų mudu draugaujame su tuo Servantesu, ir, 
kaip žinau, negandų jo gyvenimo knygoje daugiau negu eilių. Jo 
romanui netrūksta gražios išmonės, tik, deja, darbas puikiai pradėtas, 
bet nebaigtas. Palaukime žadėtosios antrosios dalies: galbūt, pažengęs 
į priekį, jis pagaliau pelnys malonę, kurios nūnai jam šykštima; o kol 
kas, mielasis kūme, laikykite jį po raktu savo namuose. 

— Su didžiausiu noru, — atsakė barzdaskutys.— O štai iškart trys 
knygos: dono Alonso de Ersilijos „Araukana“, Chuano Rufo, Kordo- 
bos vyriausiojo teisėjo, ,„Austriada“ ir Valensijos poeto Kristobalio 
Virueso „Monseratas“. 

— Nieko geresnio kaip tos trys knygos dar nėra parašyta ispaniš- 
kai herojinėmis eilėmis“', jos prilygsta garsingiausiems italų veika- 
lams,— tarė klebonas.— Saugokite jas, tai ispanų poezijos perlai. 

Klebonas pavargo betikrindamas knygas ir pasiūlė visas kitas be 
atodairos mesti į ugnį, bet tuo metu barzdaskutys atskleidė dar vieną, 
antrašte „Andželikos ašaros“ “". 

— Ir aš išliečiau jūras ašarų, jei būčiau paliepęs tokią knygą su- 
deginti, — tarė klebonas, išgirdęs pavadinimą, — nes josios autorius — 
vienas garsingiausių ispanų poetų, kurio vardas skamba visame pasau- 
lyje, ir be to, jis nuostabiai išvertė kai kurias Ovidijaus sakmes. 

VII PERSKYRIMAS 


APIE MŪSŲ GEROJO RITERIO | 
DON KICHOTO LAMANČIEČIO ANTRĄJĮ ŽYGĮ 


Taip jiems bešnekant, pasigirdo Don Kichoto riksmas: 
— Cionai, čionai, narsingieji riteriai! Metas jums parodyti savo 
didvyriškųjų rankų galią, nes dvaro riteriai ima viršų turnyre... 

Teko nutraukti kitų knygų peržiūrą ir paskubomis lėkti triukšmo 
ir griausmo pusėn, todėl, regis, be atsiklausimo ir nagrinėjimo pa- 
kliuvo į ugnį tokie veikalai, kaip „Karolėja“, „Ispanijos Liūtas“ sykiu 
su dono Luiso de Avilos „Imperatoriaus žygdarbiais“*", kurie tikriau- 
siai buvo tarp neperskleistų knygų, ir jei klebonas būtų juos matęs, 
ko gero, jie būtų išvengę to negailestingo nuosprendžio. 

Kai jie įbėgo pas Don Kichotą, šis jau buvo atsikėlęs iš lovos ir 
atrodė toks budrus, lyg nė nebūtų miegojęs: rėkavo, šėlo, švaistėsi 
kardu badydamas ir kapodamas tariamus priešus. Jie suglemžė jį 
glėbin ir jėga paguldė į patalą, o po kurio laiko jis truputį apsiramino 
ir tarė kreipdamasis į kleboną: 

— Iš tiesų, godingasai arkivyskupe Turpenai, kokia gėda: vadina- 
mieji Dvylika perų nei šiam, nei tam turnyre atidavė pirmenybės palmę 
dvaro riteriams, nors mes, klajojantieji riteriai, tris dienas pagret 
skynėme pergalės laurus. 

— (Gana, jau gana, jūsų malonybe mielasis kūme,— tarė klebo- 
nas, — su Dievo padėjimu viskas pasikeis į gera: kas šiandie pralaimėta, 
rytoj bus atgauta su kaupu, o dabar, jūsų malonybe, verčiau pasirūpin- 
kite savo sveikata, nes manding esate labai išvargęs, o gal ir sužeistas. 

— Ne, aš nesužeistas, — atsakė Don Kichotas, — bet, be abejo, 
prikultas ir sudaužytas, nes tasai išgama Rolandas prikūlė mane, nusi- 
tvėręs ąžuolo stuobrį — ir vis iš pavydo, nes aš vienintelis nenusileidžiu 
jam narsingumu; tačiau galėsite nebevadinti manęs Rinaldu Montalba- 
niečiu, jei, atsikėlęs iš šio patalo, jam neatkeršysiu nepaisydamas visų 
jo kerų. O dabar neškite čionai valgyti, nes nieko kito man taip nereikia 
kaip pasistiprinti, o jau atkeršyti už save aš pats sugebėsiu. 

Taip jie ir padarė: atnešė jam valgyti, o kai jis iš naujo užmigo, dar 
kartą pasistebėjo jo beprotybe. 

Tą patį vakarą šeimininkė sukrovė į laužą ir sudegino visas knygas, 
kiek tik jų rado diendaržyje ir namuose, ir tikriausiai supleškėjo ne- 
maža tokių, kurias būtų reikėję amžinai laikyti archyvuose, tačiau 
tokia buvo likimo valia, o ir tikrintojas pasitaikė aplaidus, — ne veltui 
sakoma, jog dėl vieno kalto šimtas nekaltų kenčia. 

Tuomet klebonas ir barzdaskutys nutarė imtis gydyti savo bičiulį 
nuo negalios ir pirmiausia aklinai uždaryti ir užmūryti knygų kambarį, 
idant jis atsikėlęs nerastų durų (girdi, pašalinus priežastį, gal neliksią 
ir padarinių): pasakysią jam, jog kambarį su visomis knygomis pagro- 
bęs burtininkas... Taip ir buvo kuo skubiausiai padaryta. 

Po dviejų dienų Don Kichotas atsikėlė ir pirmiausia nudrožė pasi- 

žiūrėti savo knygų, tačiau, neradęs kambario, kur jos buvo laikomos, 
ėmė klaidžioti po namus jo ieškodamas. Keliskart priėjo prie tos vietos, 
kur anksčiau buvo durys, grabinėjo sieną, žvalgėsi į visas puses nė 
žodžio netardamas, o po geros valandos paklausė šeimininkę, kuriame 
gale esąs knygų kambarys. 

Šeimininkė, gerai pamokyta, ką turinti atsakyti, atsiliepė: 

— Kokio kambario, ko dar čia ieškote, jūsų malonybe? Nebėr 
nei kambario, nei knygų šiuose namuose, viską išsidangino nelabasis. 

— Ne nelabasis, o burtininkas, — paprieštaravo dukterėčia.— Kai 
tik jūs išjojote, atskrido nakčia ant juodo debesio, nušoko nuo slibino, 
kuriuo raitas atlėkė, įsiveržė į kambarį ir nežinia ką ten darė, bet 
ilgai netrukus žiūriu — šaute iššauna pro stogą, o visi namai pilnut 
pilnutėliai dūmų. Kai atsipeikėjusios nubėgome pasižiūrėti, ką jis ten 
prikrėtė, nei knygų, nei kambario nebebuvo nė padujų. Tik mudvi su 
šeimininke puikiai prisimename, jog tasai bjaurus senis išskrisdamas 
nesavu balsu suriko, kad slapčia griežiąs iltį prieš tų knygų ir kambario 
savininką, todėl padaręs namams tokią eibę, kuri tik vėliau išeisianti 
viešumon; be to, dar pasakė, jog vardu esąs išmintingasis Perstonas. 

— Turbūt Frestonas'“",— įsiterpė Don Kichotas. 

— Nežinau,— atsakė šeimininkė, — ar buvo jis vardu Frestonas, 
ar Keptonas, tik prisimenu, kad vardas baigėsi „tonu“. 

— Taigi, taigi, — pritarė Don Kichotas,— tai labai išmintingas 
burtininkas, mano kruvinas priešas: jis turi ant manęs kreivą akį, nes 
iš savo knygų ir burtų sužinojo, kad ilgai netrukus man teks stoti dvi- 
kovon prieš jo globojamą riterį ir kad jis nesugebės savo vyliais sutruk- 
dyti man jo pergalėti, todėl dabar stengiasi kaip įmanydamas daryti 
man nemalonumus, tačiau težino jisai, jog negebės nei sukliudyti, nei 
išvengti to, kas dangaus skirta. 

— O kas tuo abejoja? — tarė dukterėčia.— Bet sakykit, kas gi 
jums liepia, garbusis dėde, pačiam lįsti į peštynes? Ar ne geriau ramiai 
sau sėdėti namie, užuot klaidžiojus po pasaulį beieškant dangiškų mig- 
dolų; juk žinote, kaip dažnai nutinka: išsirengia žmogus vilnų kirpti, 
o grįžta pats nukirptas. 

— Ak dukterėčia, dukterėčia! — atsakė Don Kichotas.— Kaip 
menkai tu išmanai tokius dalykus! Kol spės mane kas nors apkirpti, 
aš pirmas išpešiosiu ir nurausiu barzdą kiekvienam, kas sugalvos 
bent paliesti man plauko galelį. 

Matydamos, kad jis užsiplieskia pykčiu, abi moteriškės nepanoro 
daugiau jam priešgyniauti. 

Šiaip ar taip, po to nutikimo Don Kichotas ištisas dvi savaites kuo 
ramiausiai sėdėjo namie nerodydamas nė menkiausio noro iš naujo 
griebtis ankstesniųjų kvailysčių ir kas mielą dieną be galo turiningai 
šnekučiavo su abiem bičiuliais, klebonu ir barzdaskučiu, tikindamas 
juos, kad pastaruoju metu pasaulyje nieko taip nepasigendama kaip 
klajojančių riterių ir kad jam skirta prikelti iš nebūties klajojančiąją 
riteriją. 

Klebonas griebdavosi gudrybių tardamas sau, kad kitaip nebūsią 
įmanoma su juo susikalbėti, kartais jam prieštaraudavo, kartais nusi- 
leisdavo. 


Tuo pat metu Don Kichotas ėmė šnekinti vieną valstietį, gyvenantį 
netoliese: buvo tai labas žmogus (jeigu taip galima vadinti skurdžių, 
jokio labo neturintį), tik jam trūko košės saiko į galvą. Trumpai drū- 
tai, tiek jam prikalbėjo, tiek prižadėjo ir taip jį palenkė, jog vargeta 
galiausiai davė žodį joti kartu žygin ir būti ištikimu ginklanešiu. Be 
kita ko, Don Kichotas patarė jam per ilgai nesvarstyti, nes, girdi, gal 
taip nutiksią, kad jis, Don Kichotas, vienu akimoju nukariausiąs kokią 
salą ir atiduosiąs ją valdyti savo ginklanešiui ligi gyvos galvos. 

Tokių ir kitokių pažadų sugundytas, Sančas Pansa (tuo vardu buvo 
valstietis) paliko pačią ir vaikus ir nuėjo ginklanešiu pas Žemietį. 

Paskum Don Kichotas ėmėsi manytis pinigų: šį tą pardavė, šį tą 
įkeitė, nemaža prakišo, bet galiausiai susidūrė padorią sumą. Iš vieno 
draugo pasiskolino apvalainą skydą, susitaisė kaip įmanydamas su- 
lamdytą šalmą, įspėjo ginklanešį Sančą, kelintą dieną ir valandą keti- 
nąs leistis į kelią, idant šis prisitiektų būtiniausių dalykų, o svarbiau- 
sia — nepamirštų doklo. 

Sančas pasakė nepamiršiąs ir pridūrė, jog nesąs per daug pratęs 
vaikščioti pėstute, o kadangi turįs puikų asilą, ketinąs keliauti raitas. 

Asilas truputį sutrikdė Don Kichotą: jisai susimąstė svarstydamas, 
ar klajojančių riterių kurį žygiuose lydėjęs ginklanešys, asilu jojantis, 
bet nė vieno tokio neprisiminė; vis dėlto, tikėdamasis atimti žirgą iš 
pirmo pasitaikiusio nepagarbaus riterio ir padovanoti ginklanešiui 
tauresnį jojamą gyvulį, neprieštaravo Sančui Pansai. Sekdamas už- 
eigos šeimininko patarimu, Don Kichotas apsirūpino marškiniais ir 
visa kita, kuo tik galėjo. 

Kai viskas buvo paruošta ir padaryta, Don Kichotas, neatsisveiki- 
nęs su šeimininke ir dukterėčia, o Sančas Pansa — su pačia ir vaikais, 
vieną naktį, niekieno nepastebėti, išjojo iš bažnytkaimio ir tamsymečiu 

taip toli nukeliavo, jog auštant jau nebebijojo, kad saviškiai gali juos 
nutverti, jeigu ir suskastų vytis. 

Sančas Pansa, nelyginant koks patriarchas, jojo raitas ant asilo, 
nepamiršęs prisisieti doklo ir odmaišio, o galvoje jam sukosi tik viena 
mintis — kaip galima greičiau paimti savo valdžion pono žadėtąją salą. 

Don Kichotas pasirinko tą pačią kryptį ir patraukė keliu, kuriuo 
leidosi ir anąsyk, tai yra Montijelio lyguma, tik dabar jautėsi daug sma- 
giau, nes metas buvo ankstyvas ir jų nevargino įkypi saulės spinduliai. 

Tuomet Sančas Pansa ir kreipėsi į savo poną: 

— Žiūrėkit, jūsų malonybe godingasis klajojantis riteri, nepa- 
mirškit, jog pažadėjot man salą, o aš jau gebėsiu ją tvarkyti, nors ir 
kokia didelė ji būtų. 

Į tai Don Kichotas atsakė: 

— Įsidėmėki, mielasai bičiuli Sančai Pansa, senovės laikais būta 
tokio klajojančiųjų riterių papročio, beje, labai paplitusio, atiduoti 
savo ginklanešių valdžion nukariautas salas bei karalystes, o aš esu 
tvirtai apsisprendęs atgaivinti tą didžiai pagirtiną papratimą ir netgi 
ketinu žengti toliau: anksčiau riteriai, būdavo, kartais, o gal ir dažniau- 
siai, laukia, kol jų ginklanešiai susensta, ir tada, kai jie nebestengia 
deramai tarnauti ir nebepakelia nelengvų dienų ir dar sunkesnių naktų 
naštos, suteikia jiems grafo arba daugių daugiausia markizo titulą ir 
duoda valdyti kokį slėnį ar menką provinciją, na, o aš, jei tik mudu 
sveiki ir gyvi būsime, ko gero, ne vėliau kaip po savaitės nukariausiu 
tokią karalystę, kuriai bus pavaldžios dar kelios kitos, ir tosios, katra 
labiausiai tau pritiks, vainikuosiu tave karalium. Ir nemanyk, kad aš 
perdedu: riteriams nutinka tokie dalykai ir atvejai, kokių nei regėta, 
nei sapnuota, tad man vieni niekai apdovanoti tave dar dosniau, nei 
žadu. 

— Vadinasi, — atsiliepė Sančas Pansa,— jeigu per kokį stebuklą, 
jūsų malonybės žodžiais tariant, patapsiu karalium, Chuana Gutjeres, 
mano antroji pusė'"', mažų mažiausia bus karalienė, o vaikučiai — 
princai? 

— O kas tuo abejoja? — atsakė Don Kichotas. 

— Kas kitas, jei ne aš, — atrėmė Sančas Pansa,— nes jeigu tokia 
būtų Dievo valia ir iš dangaus pasipiltų karūnos, esu tikras, nė viena 
neaptektų galvos manajai Marijai Gutjeres. Matot, pone, karūna jai 
pritiktų kaip karvei balnas; grafienė gal iš jos ir išeitų, ir tai nebent su 
Dievo padėjimu. 

— Pasikliauki Dievu, Sančai,— tarė Don Kichotas, — ir jis atsei- 
kės tavo žmonai, kas priklauso, o tu saugoki savo orumą ir nemėgink 
tenkintis vieta, žemesne nei provincijos gubernatoriaus. 

— Ir nesitenkinsiu, mano viešpatie, — atsakė Sančas, — juo labiau 
kad toks didelis ponas kaip jūsų malonybė, be abejo, sugebės parinkti 
dovį, idant man išeitų į naudą ir pečių neprislėgtų. 


VIII PERSKYRIMAS 


APIE ŠAUNIĄ PERGALĘ, 
NARSINGOJO DON KICHOTO PASIEKTĄ 
BAISINGOSE IR NEREGĖTOSE GRUMTYNĖSE 
SU VĖJO MALŪNAIS, 

TAIPGI APIE KITUS ŠVIESAUS ATMINIMO 
NUTIKIMUS 


Taip bešnekėdami, vidury lygumos jie pastebėjo lyg trisdešimt, lyg 
keturiasdešimt vėjo malūnų, ir Don Kichotas, vos tik juos išvydęs, tarė 
ginklanešiui: 

— Likimas rikiuoja mūsų reikalus geriau, nei mes patys galėjome 
to tikėtis: antai, mielasai bičiuli Sančai Pansa, matai trisdešimt, o gal 
ir truputį daugiau uvėrių milžinų — eisiu su jais kirstynių ir visiems 
gyvastį atimsiu, o grobis, mūšyje laimėtas, taps pagrindu mūsų būsi- 
miems turtams... Tai teisingas karas: mes didžiai pasitarnausime Dievui 
nušluodami nuo žemės paviršiaus pikto sėklą. 

— Kurgi jūs matot milžinus? — paklausė Sančas Pansa. 

— Antai, — atsakė Don Kichotas, — matai, kokios ilgos jų rankos, 
kai kurių bus bene dviejų lygų ilgumo! 

— Atleiskit, jūsų malonybe,— tarė Sančas, — betgi ten anaiptol 
ne milžinai, kaip jums dingojas, o vėjo malūnai, o tai, ką jūs vadinat 
rankomis, — sparnai: vėjo pučiami, jie suka girnas. 

— Iškart matyti, jog nuotykių ieškoti tau pirmiena,— atrėžė Don 
Kichotas.— Tai milžinai, ir jeigu tau baisu, pajojėk į šalį ir sukalbėk 
poterius, o aš tuo tarpu stosiu į nuožmią ir nelygią kovą... 

Sulig tais žodžiais, nepaisydamas ginklanešio Sančo, šaukiančio 
visu balsu, jog ne milžinus jis puola, o tikrų tikriausius vėjo malūnus, 

pentinais surėmė pašones savo žirgui Rosinantui. Jis buvo taip tvirtai 
įsiteigęs, jog tai milžinai, kad nei girdėjo ginklanešio Sančo riksmų, 
nei matė, kas priešais jį stovi, nors buvo visai arti malūnų, tik griaus- 
mingu balsu grūmojo: 

— Nebėkite, bailūs ir niekingi padarai! Juk puola jus vienas vie- 
nintelis riteris... 

Tuo metu dvelktelėjo vėjelis, ir dideliausi sparnai pajudėjo. Tai 
išvydęs, Don Kichotas sušuko: 

— Mosuokite, mosuokite! Jei turėtute daugiau rankų už patį mil- 
žiną Briarėją'““, ir tuomet neišvengtute atpildo... 

Sulig tais žodžiais jis atsidavė visa širdimi savosios damos Dulsinė- 
jos globai ir, melsdamas ją paramos tokią sunkią valandą, gerai prisi- 
dengė skydu, atkišo ietį, paleido Rosinantą šuoliais, bloškėsi artimiau- 
sio malūno link ir smeigė ietimi į sparną, tačiau tuo metu vėjo šuoras 
ir raitelis, nusviesti į šalį, kaip reikiant aplamdyti nusirito žeme. 

Sančas Pansa puolė padėti savo ponui, kiek asilas įkerta, ir prišo- 
kęs pamatė, jog šis nevalioja nė krustelėti... Taip stipriai plojosi jis 
sykiu su Rosinantu. 

— Dievulėliau! — sušuko Sančas. — Jaugi nesakiau jūsų malony- 
bei, kad žiūrėtumėt, ką darot, kad čia vėjo malūnai, ir tiek? Niekas 
nebūtų jų sumaišęs, nebent tik tas, kam vėjai švilpia galvoj. 

— Patylėki, mielasai bičiuli Sančai, — atsiliepė Don Kichotas.— 
Nieko nėra permainingesnio už karo laimę, juo labiau kad, man re- 
gis — ir tai greičiausiai teisybė, — išmintingasai Frestonas, kuris pa- 
grobė mano knygas drauge su kambariu, milžinus bus pavertęs malū- 
nais, idant paveržių iš manęs pergalės laurus: taip didžiai jis manęs 
nekenčia! Bet anksčiau ar vėliau jo piktuosius kerus išsklaidys mano 
kalavijo galybė. 

— Kaip Dievas duos, — atsakė Sančas Pansa. 

Jis padėjo Don Kichotui pasikelti ir vėl užsodino riterį ant Rosi- 
nanto, taipgi vos kojas bepavelkančio. Aptardami patirtą nuotykį. 
juodu nujojo toliau Lapisės tarpeklio link, nes ten, pasak Don Kichoto, 
tokioje judrioje vietoje, tikrai nestigsią gausybės visokiausių nuotykių; 
tik mūsų riteris labai krimtosi ietį praradęs ir, išliedamas širdgėlą 
ginklanešiui, taip kalbėjo: 

— Menu, esu skaitęs, jog vienas ispanas riteris, vardu pavarde 
Djegas Peresas de Vargas!““, kirstynėse susitrupinęs kalaviją, išsilaužė 
iš ąžuolo lyg drūtą šaką, lyg visą kamblį ir tą dieną maurams pridarė 

tiek eibių, tiek jų išgalabijo, kad buvo pramintas Galabija, ir nuo to 
laiko ir jis, ir jo palikuonys turi dvigubą pavardę: Vargas Galabija. 
Visa tai pasakoju tau todėl, kad ir pats ketinu iš pirmo pasitaikiusio 
ąžuolo — nesvarbu, paprasto ar akmeninio — išsilaužti šaką, tokią 
pat drūtą ir smagią, kokia tikriausiai švaistėsi Vargas, ir su ta šaka 
rankose atlikti tokius žygdarbius, jog dėkosi likimui, suteikusiam 
tau garbę savo akimis regėti ir stebėti veikalus, kurie vėlesnėms kar- 
toms, ko gero, atrodys neįtikėtini. 

— Viskas Dievo valioj, — atsakė Sančas.— Tikiu, jog taip ir bus, 
kaip jūsų malonybė šnekat. Tik mažumą atsitieskit, nes, man regis, 
per daug jau kreivai sėdit,— ko gero, stipriai prisitrenkėt, kai nu- 
puolėt žemėn. 

— Tavo teisybė,— atsakė Don Kichotas,— ir jei nevaitoju iš 
skausmo, tai tik todėl, jog klajojantiems riteriams nevalia vaitoti su- 
žeistiems, nors jiems ir viduriai lauk virstų. 

— Jei tokia byla, neturiu ko nė sakyti, — atsiliepė Sančas, — bet 
Dievas mato, kaip aš nusidžiaugčiau, jeigu jūsų malonybė sudejuotu- 
mėt, kai jums ką nors suskaustų. Na, o aš subliaučiau nuo menkiausio 
skausmo, žinia, jeigu tik klajojančių riterių ginklanešiams valia de- 
juoti. 

Don Kichotas nesusitvardė nepasijuokęs iš savo ginklanešio naivu- 
mo ir pareiškė, jog tasai galįs dejuoti, kada ir kiek tik nori, ir netyčia, 
ir iš geros valios, nes ligi šiolei nebuvo skaitęs, kad tokie dalykai riteri- 
jos nuostatų draudžiami. 

Tuomet Sančas priminė Don Kichotui, jog metas valgyti. Tasai 
atsakė, jog tuo tarpu nesijaučiąs alkanas, bet Sančas galįs valgyti, kada 
tik panorėsiąs. 

Ponui leidus, Sančas kaip galima patogiau įsitaisė ant asilo ir, 
išsiėmęs iš doklo prisitiektas atsargas, įniko šveisti pamažėl jodamas 
paskui Don Kichotą ir tolydžio patraukdamas gurkšnį iš vynmaišio su 
tokiu pasigardžiavimu, jog pavydas būtų pašokęs net labiausiai išlepin- 
tam Malagos smuklininkui, nes tame krašte, kaip žinoma, vyno į valias. 
Ir taip jam begirkšnojant, iš galvos išgaravo visi pono pažadai, o nuo- 
tykių, kad ir pačių pavojingiausių, ieškojimas atrodė jau nebe sunki 
priedermė, bet stačiai malonus poilsis. 

Pagaliau, kai nusileido naktis, mūsų keliauninkai apsistojo girai- 
tėje, ir Don Kichotas išsilaužė sausą žalgą, užmovė geležinį antgalį, 
nuimtą nuo sulaužytosios, ir pasidarė pakenčiamą ietį. 

Visą tą naktį Don Kichotas akių nesudėjo — godojo apie savąją 

širdies damą Dulsinėją visa kuo mėgdžiodamas riterius, kurie, kaip 
buvo skaitęs knygose, ištisas naktis praleisdavo be miego giriose ir 
tyruose minėdami savąsias damas. 

Visai kitaip praleido ją Sančas Pansa: pilvas jo buvo pilnutėlis, 
žinia, ne cikorijų nuoviro'“*, tad miegojo jis kaip suvystytas ligi pat 
ryto ir, jei nebūtų jo prižadinęs Don Kichotas, dar neveikiai būtų pasi- 
budęs, nors saulės spinduliai plieskė tiesiai į akis, o gausybė paukštelių 
linksmu čiulbėjimu sveikino naują dieną. Vos atsikėlęs, siektelėjo vyn- 
maišio, o kai tik pastebėjo, kad šis gerokai sumenko nuo vakarykštės 
dienos, skaudžiai nusmelkė širdį pagalvojus, jog, tuo keliu keliaujant, 
ne taip jau spėriai pasiseks senkančias atsargas papildyti. 

Don Kichotas atsisakė pusryčių, nes, kaip minėjome, buvo sotus 
saldžiais prisiminimais. 

Juodu patraukė toliau tuo pačiu keliu ir apie trečią valandą 
popiet'“* tolumoj pamatė Lapisės tarpeklį. 

— Štai ten, brolau Sančai,— tarė Don Kichotas, išvydęs tarpek- 
lį, — bus nuotykių, kaip sakoma, pilnos rankos, tačiau perspėju: nors 
ir baisiausi pavojai man grėstų, tau nevalia imtis kardo ir manęs ginti, 
nebent jei pamatytum, jog mane puola prasčiokai, visuomenės padug- 
nės — tik tuo atveju gali drąsiai man padėti. Bet jeigu tai bus riteriai, 
pagal riterystės įstatymus tau nieku gyvu neleistina ir nedera už mane 
užsistoti, kol nesi įšventintas į riterius. 

— Kas be ko, pone, — atsakė Sančas, — būkit ramus: kas jau kas, 
o aš tikrai jūsų malonybei nepriešgyniausiu, juo labiau kad iš prigim- 
ties esu romus ir Dieve gink nesikišu nei į kivirčus, nei į muštynes. 
Tiesa, prireikus pačiam gintis, į tuos riterystės įstatymus per daug 
nežiūrėsiu, nes nei Dievo, nei žmonių įstatymai nedraudžia gintis 
nuo skriaudikų. 

— O ką aš sakau? — atsiliepė Don Kichotas.— Tau reikės tram- 
dyti savo prigimtį tik tuo atveju, jei užsimanysi padėti man gintis nuo 
riterių. 

— Taip ir darysiu, — atsakė Sančas, — laikysiuos šio paliepimo 
kaip Bažnyčios įsakymo švęsti sekmadienį. 

Taip jiems bešnekučiuojant, priešaky išdygo du benediktinų ordino 
vienuoliai, raiti ant kupranugarių — ne ką mažesni atrodė jų mulai. 
Vienuoliai buvo su kelioniniais akiniais ir skėčiais dangstėsi nuo saulės. 
Šalia ėjo du pėsti varovai, o iš paskos važiavo karieta, lydima lyg pen- 
kių, lyg keturių raitų tarnų. Kaip vėliau paaiškėjo, karietoje sėdėjo 
dama biskajietė, keliaujanti Sevilijon pas vyrą, kuris rengėsi išplaukti 

Amerikon užimti labai aukšto posto. Vienuoliai buvo tik atsitiktiniai 
pakeleiviai ir su dama neturėjo nieko bendra. Tačiau Don Kichotas, 
vos juos išvydęs, tarė savo ginklanešiui: 

— Arba aš klystu, arba mūsų laukia toks įstabus nuotykis, kokio 
dar pasauly neregėta. Ana tos dvi juodos žmogystės tolumoj — tikriau- 
siai pikti burtininkai: jie bus pagrobę kokią princesę, kurią vežasi 
karieta, ir man privalu visomis išgalėmis sugriauti jų baisią užmačią. 

— Kad tik neišeitų prasčiau, nei buvo su vėjo malūnais, — atsakė 
Sančas.— Žiū, pone, juk tai broliai benediktinai, o karieta greičiausiai 
važiuoja kokie pakeleiviai. Paklausykit mano žodžio ir pagalvokit, ką 
darot, kad nelabasis kojos nepakištų. 

— Jau esu tau sakęs, Sančai, kad ne ką teišmanai apie nuoty- 
kius, — atrėmė Don Kichotas.— Teisybę tau sakau, ir netrukus pats 
tuo įsitikinsi... < 

Sulig tais žodžiais jis pajojo į priekį, sustojo vidury kelio, o kai 
vienuoliai prisiartino per tokį atstumą, kad, jo manymu, galėjo girdėti 
jo balsą, skardžiai tarė: 

— Baisingoji velnio paderme, tuojau paleiskite laisvėn prakilnią- 
sias princeses, kurias pagrobę gabenate tąja karieta! Priešingai, ruoš- 
kitės nedelsiant gyvastį padėti pagal teisingumą išpirkdami savo pik- 
tadarystes. 

Vienuoliai įtempė pavadžius, apstulbinti tiek Don Kichoto išvaiz- 
dos, tiek jo žodžių, ir taip jam atsakė: 

— (Godingasai riteri, mes anaiptol ne baisingoji velnio padermė, 
bet šventojo Benedikto ordino vienuoliai, keliaujame savo reikalais 
ir nežinome, ar šia karieta gabenamos pagrobtos princesės, ar ne. 

— Saldžiais žodžiais neapsuksite man galvos, kiaurai jus pažįstu, 
vylingieji nevidonai,— atrėmė Don Kichotas. 

Ir, atsako nebelaukdamas, paragino Rosinantą pentinais, atkišo 
priekin ietį ir su tokiu įniršiu narsingai puolė pirmąjį vienuolį, kad 
jeigu tasai nebūtų pats kritęs nuo mulo, būtų ištrenkęs jį iš balno ir, 
be kita ko, sunkiai sužeidęs ar netgi nudėjęs. Kitas vienuolis, matyda- 
mas, kaip elgiamasi su jo keliabendriu, kojomis suspyrė pašones savo 
gerajam mului ir nulėkė laukais greičiau už vėją. 

Tuo metu Sančas Pansa, matydamas vienuolį tysant žemėje, grei- 
tai nušoko nuo asilo ir pripuolęs ėmė plėšti nuo jo drabužius. Tą pačią 
akimirką pribėgo abu vienuolių tarnai ir paklausė, kodėl jis nurenginė- 
ja jų šeimininką. Sančas atsakė, jog tasai grobis teisėtai jam priklausąs, 
nes jo ponas Don Kichotas laimėjęs mūšį. 

Tarnai nesuprato tokių juokų ir nieko nenutuokė nei apie mūšius, 
nei apie grobį, todėl, matydami, jog Don Kichotas nujojo prie karietos 
ir kalbasi su damomis, metėsi ant Sančo, partrenkė žemėn ir, išrovę 
visus plaukus iš barzdos, taip jį suspardė, kad bėdžius liko betysąs be 
žado ir nuovokos. Įbaugintas ir pergąsdintas vienuolis, baltas kaip 
drobė, akimoju pašoko, apsižergė mulą, o pasijutęs balne, nušuoliavo 
ten, kur laukė jo keliabendris iš tolo stebėdamas visą tą šurmulį, o 
paskui abu nujojo toliau nelaukdami nuotykio pabaigos ir tolydžio 
žegnodamiesi, lyg iš paskos juos būtų vijęsis velnias. 

Don Kichotas, kaip jau minėta, šnekučiavo su dama, sėdinčia ka- 
rietoje. 

— Savo žavesiu, manoji valdove, nūnai galite kerėti ką tinkama, — 
prabilo jis,— kadangi jūsų grobikų puikybė palaužta ir nušluota nuo 
žemės paviršiaus štai šitąja galinga mano ranka, o idant nesikamuo- 
tute mindama savojo išvaduotojo vardą, įsidėmėkite: ašian — Don 
Kichotas Lamančietis, klajojantis riteris ir nuotykių ieškotojas, amži- 
nai pavergtas neprilygstamosios gražuolės donjos Dulsinėjos Tobosie- 
tės, ir už suteiktą paslaugą prašau tik tokio atlyginimo: keliaukite 
Tobosan pas manąją valdovę, pasakykite jai, kieno siųsta esate ir ką 
nuveikiau aš, jums laisvę iškovodamas. 

Vienas tarnų, lydinčių damą, kilmės biskajietis, irgi išklausė Don 
Kichoto prakalbą ir, matydamas, jog šis neketina karietai duoti kelio, 
netgi, priešingai, liepia sukti atgal į Tobosą, priėjo artyn ir, nustvėręs 
už ieties, prasta ispanų kalba ir dar šiurpesne biskajiečių tarme prabilo 
šiais žodžiais: 

— Eik, riteri, eik po velnio! Dievas Tėvas prisiekiu: nepraleisk 
karietos, aš nudėsi tave, kitaip nevadink manęs biskajietis! 

Kuo puikiausiai suprato jį Don Kichotas ir ramiai atsakė: 

— Stuobry netašytas, jei būtumei ne pašlemėkas, o tikras riteris, 
aš nubausčiau tave už paikystę ir įžūlumą. 

Biskajietis atkirto: 

— Aš ne riteris? Dievas prisiekiu, meluosi kaip krikščionis. Meti 
ietį, imi kardą ir žiūri, kad duobė sau kasa. Biskajietis visur bajoras, 
žemė bajoras, jūra bajoras, velniai žino kur bajoras. Jei priešingas 
žodis sakai, melagis būni. 

— Dar pažiūrėsim, kaip sakė Agrachas'““, — tarė Don Kichotas. 

Ir, metęs žemėn ietį, išsitraukė kardą, prisidengė skydu ir puolė 
biskajietį, tvirtai pasiryžęs gyvastį jam atimti. Matydamas jį grėsmingai 
artinantis, biskajietis buvo benušokąs žemėn, nes jojamas mulas buvo 

iš tų prastųjų nuomojamų mulų ir nekėlė pasitikėjimo, bet spėjo nebent 
išsitraukti kardą; laimė, kad šalimais stovėjo karieta, jis lengvai pasi- 
siekė pagalvėlę ir prisidengė ja kaip skydu. Ir štai juodu bloškėsi vienas 
ant kito kaip du mirtini priešai. 

Tie, kurie ten buvo, veltui stengėsi juodu sutaikinti: biskajietis šū- 
kavo savo darkyta kalba, kad jeigu jam trukdysią kautis, patsai savo 
ranka nukirsiąs ir ponią, ir visus kitus, kas tik stosiąs jam skersai kelio. 

Dama karietoje, to reginio sukrėsta ir įbauginta, paliepė vežėjui 
pavažiuoti į šalį ir ėmė iš tolo stebėti nuožmias grumtynes, kurių įkarš- 
tyje biskajietis taip smagiai dobė Don Kichotui per petį, kad jeigu ne 
skydas — būtų perskrodęs jį ligi juosmens. 

Pajutęs to baisingojo kirčio galią, Don Kichotas skardžiai sušuko: 

— O Dulsinėja, manosios širdies valdove, nevystančio grožio žie- 
de, ateikite pagalbon savo riteriui, kuris, atiduodamas duoklę neže- 
miškam jūsų taurumui, į didį pavojų žengia!.. 

Tarti šiuos žodžius, tvirčiau apgniaužti kardą, kaip galima geriau 
prisidengti skydu ir pulti biskajietį buvo akimirkos darbas mūsų rite- 
riui, užsimojusiam vienu kirčiu užbaigti dvikovą. 

Išvydęs jį taip grėsmingai artinantis, biskajietis sumetė, kokia rūsty- 
be dega tasai narsuolis, ir ryžosi lygiai taip drąsiai atremti puolimą, 
tad saugiau prisidengė pagalvėle ir nė nekrustelėjo iš vietos, nes nege- 
bėjo nei šen, nei ten pasukti mulo, kuris, nusivaręs kelionėje, be to, 
nepratęs prie tokių paikų išdaigų, nenorėjo nė žingsnio pažengti. 

Taigi, kaip minėta, Don Kichotas artinosi prie buklaus biskajiečio 
su aukštai iškeltu kardu, tvirtai pasiryžęs perkirsti jį pusiau, o biska- 
jietis irgi jo laukė užsimojęs kardu ir apsišarvavęs pagalvėle, ir persi- 
gandę žiūrovai baimės gniaužiamomis širdimis stebėjo, kas nutiks, kai 
pagaliau nusileis tie kardai, vienas kitam grūmojantys kirsti baisingą 
smūgį, tuo tarpu dama karietoje sykiu su savo tarnaitėmis meldė Dievą 
ir visus šventuosius žadėdamos nešykštėti aukų Ispanijos vienuolynams 
ir bažnyčioms, kad tik dangus apsergėtų arklininką ir jas visas nuo 
didžio pavojaus... 

Deja, pirmasis šio veikalo autorius kaip tik čia nutraukia dvikovos 
aprašymą ir deda tašką teisindamasis, jog be to, kas jo jau paminėta, 
neradęs daugiau jokių rašytinių paminklų apie tolesnius Don Kichoto 
žygius. Tiesa, antrasis autorius negalėjo patikėti, jog tokį įdomų gyve- 
nimą būtų nuklojusios užmiršties dulkės ir jog Lamančos rašytojų 
būtų toks vangus protas, kad jie nebūtų savo archyvuose ar stalčiuose 
išsaugoję kokių nors dokumentų, apie mūsų garsingąjį riterį bylojan- 

čių; todėl, šią mintį puoselėdamas, jis nenustojo vilties rasti šios pa- 
trauklios istorijos pabaigą: dangaus jam buvo lemta ją rasti, o kaip — 
bus parašyta antroje dalyje'“. 


IX PERSKYRIMAS 


KURIAME GALUTINAI IŠSISPRENDŽIA 
IR BAIGIASI NEREGĖTA ŠAUNIOJO BISKAJIEČIO 
IR NARSINGOJO LAMANČIEČIO DVIKOVA 


Šios istorijos pirmoje dalyje mes palikome narsųjį biskajietį ir 
garsingąjį Don Kichotą tą akimirką, kai jie, užsimoję nuogais kardais, 
rengėsi smogti vienas kitam tokį siūtingą kirtį, kad, nesutikdami pasi- 
priešinimo, būtų mažų mažiausia perkirtę ir perskrodę vienas kitą nuo 
viršaus iki apačios, panašiai kaip pusiau perpjaunamas granatas, ir tą 
lemtingą akimirką autorius sustojo ir nutraukė kvapą užimantį pasa- 
kojimą net nenurodydamas, kur būtų galima sužinoti, kas dėjosi 
toliau. 

Tai mane baisiai nuliūdino, ir pasitenkinimas, apėmęs beskaitant 
tą nedidelį rankraščio pluoštą, virto nepasitenkinimu pagalvojus, 
kokį sunkų kelią man teks nueiti, kol rasiu didesnįjį pluoštą, mano 
supratimu, pačią įdomiausią pasakojimo dalį. 

O kad tokio šaunaus riterio nepastebėtų koks mokslavyris, kuris 
aprašytų jo neregėtus žygdarbius, man atrodė neįtikėtina ir stačiai 
nedora, nes nė vienas klajojančių riterių, tų, kurie, kaip sako žmonės, 
nuotykių didžių ieškojo’, nestigo metraštininkų, visi turėjo sau lyg 
pagal užsakymą po vieną ar net po du mokslavyrius, kurie ne tik apra- 
šinėjo jų veikalus, bet ir stengėsi persakyti mums jų mintis, dargi pačias 
menkiausias, ir visas paikystes, stropiausiai jų slepiamas; tad negalėjo 
likimas taip nuskriausti mūsų gerojo riterio ir pašykštėti to, kuo dosniai 
apdovanojo Platyrą ir kitus. Todėl nenorėjau susitaikyti su mintimi, 
jog tokia smagi istorija liko sugadinta ir neužbaigta, — neabejojau, kad 
ją sunaikino arba nuslėpė vylingasis laikas, kuris viską niokoja ir ryja. 

Kita vertus, galvojau, kad jeigu tarp Don Kichoto knygų buvo 
aptikti „Vaistai nuo pavydo“ ir „Enareso nimfos ir piemenaičiai“ — 
ne per seniausiai pasirodę kūriniai, vadinasi, ir jo paties istorija ne- 

galinti būti tokia jau sena, ir jeigu net ji dar nesurašyta, vis viena 
turinti gyvuoti jo gimtojo bažnytkaimio ir apylinkės žmonių atmin- 
tyje. 

Ta prielaida jaudino mane ir dar labiau kurstė norą gauti tikrų 
ir patikimų duomenų apie visą gyvenimą ir stebuklingus veikalus mūsų 
garsingojo ispano Don Kichoto Lamančiečio, Lamančos riterijos švie- 
sulio ir atvaizdo, pirmojo, kuris mūsų gadynėje, šiais negandų laikais, 
užsikrovė klajojančio kario naštą ir priedermes — ginti skriaudžia- 
muosius, gelbėti našles, globoti mergeles, tąsias mergystės slegiamas 
panas, kurios, sugniaužusios saujoje bizūną, raitos ant romių arklių 
jodinėjo kalnais ir kloniais; senovėje, tiesa, būta tokių mergelių, kurios, 
aštuonias dešimtis surentusios ir nė vienos nakties pastogėje nemiego- 
jusios, sugebėdavo — aišku, jeigu joms nekaltybės neatimdavo koks 
pašlemėkas ar galvažudys, ar baisingas milžinas, — nueiti į kapus 
tokios pat skaisčios ir tyros kaip ir jų gimdytojos!?", 

Taigi sakau, jog už tai ir už daugelį kitų dalykų mūsų šauniajam 
Don Kichotui privalu be perstojo ir visu balsu giedoti liaupses, idant 
jos amžinai liktų atminty, taipgi nevalia pamiršti ir manęs — to nusi- 
pelniau visomis pastangomis ir išgalėmis ieškodamas šios smagiosios 
istorijos pabaigos; beje, aš pats puikiai suprantu, kad jei nebūtų man 
palankus dangus, atsitiktinumas ir likimas, žmonija niekada nepatirtų 
to malonumo ir pasitenkinimo, kurį dabar beveik dvi valandas turės 
kiekvienas, kas dėmesingai ją skaitys. O tą pabaigą šit kaip suradau. 

Kartą, bevaikščiodamas Tolede Alkanos!!? gatve, pastebėjau ber- 
niūkštį, šilko prekijui siūlantį pirkti senus popierius ir sąsiuvinius; 
kadangi labai mėgstu skaityti ir skaitau viską pagret, net popiergalius, 
išmėtytus gatvėje, to įgimto pomėgio skatinamas, paėmiau iš berniūkš- 
čio vieną jo parduodamų sąsiuvinių ir pamačiau, kad jis perdėm 
arabiškais rašmenimis primargintas. Pamatyti pamačiau, bet perskai- 
tyti nemokėjau, tad pradėjau žvalgytis, ar neina pro šalį koks moris- 
kas'!!, kuris galėtų man tai perskaityti, — beje, tokių vertėjų Tolede 
pasitaiko kas žingsnis, tad jeigu man prireiktų vertėjo netgi iš kitos 
kalbos, daug senesnės ir aukštesnio rango'!?, nebūtų keblu jį surasti. 

Pagaliau likimas suvedė mane su vienu morisku, ir kai tik aš iš- 
dėsčiau savo prašymą, jis pasiėmė sąsiuvinį į rankas, atskleidė per 
vidurį ir, perskaitęs kelias eilutes, garsiai nusikvatojo. 

Aš paklausiau, ko jis juokiasi, ir jis atsakė, kad jį prajuokinusi 
pastaba paraštėje. Paprašiau, kad man perskaitytų, ir jisai, vis dar 
Juokdamasis, tarė: 

— Šai čia, paraštėje, kaip sakiau, parašyta: „Toji Dulsinėja Tobo- 
sietė, kurios vardas atvejų atvejais minimas šioje istorijoje, pasak 
žmonių, taip gerai sūdo kiaulieną, kad jai lygių nėr visoje Lamančoje“. 

Išgirdęs Dulsinėjos Tobosietės vardą, nustėrau ir stačiai suakme- 
nėjau, nes tučtuojau man dingtelėjo mintis, kad tuose sąsiuviniuose 
surašyta Don Kichoto istorija. Tos nuojautos perimtas, paprašiau 
moriską nedelsiant perskaityti antraštę, ir jis čia pat, pažodžiui versda- 
mas iš arabų kalbos į ispanų, išdėjo: Don Kichoto Lamančiečio istori- 
ja, surašyta Sido Hamado ben Inkalio, arabų istoriko'““. 

Buvau pakankamai gudrus, kad nuslėpčiau tą džiaugsmą, kuris 
man pašoko išgirdus knygos pavadinimą; pripuolęs prie šilko prekijo, 
išplėšiau jam iš rankų visus sąsiuvinius ir popierius ir nusipirkau juos 
iš berniūkščio už pusę realo; jeigu jis būtų buvęs sumanesnis ir jeigu 
būtų supratęs, kaip aš geidžiu juos įsigyti, tikriausiai būtų užsi- 
prašęs ir paėmęs šešis realus, o gal ir brangiau. 

Paskui mudu su morisku užėjome į katedros šventorių, ir aš pa- 
prašiau jį, kad, nieko nepraleisdamas ir nieko nepridėdamas, ispanų 
kalbon išverstų visus tuos sąsiuvinius, kur kalbama apie Don Kichotą, 
ir pasiūliau už tai sumokėti, kiek tik jis pageidaus. 

Moriskas pasitenkino vienu gorčium razinų ir penkiais pūrais 
kviečių, žadėdamas išversti gerai, tiksliai ir kaip galima greičiau, o 
kad sparčiau eitų darbas ir kad neišsprūstų man iš rankų toks neįkaino- 
jamas radinys, parsivedžiau moriską į namus, ir ten daugmaž per 
pusantro mėnesio jis išvertė visą istoriją lygiai taip, kaip ji čia patei- 
kiama. 

Pirmajame sąsiuvinyje pamačiau vaizdingai nupieštą Don Kichoto 
ir biskajiečio dvikovą; priešininkai stovėjo ta pačia poza, kaip istorijoje 
pasakojama, abu užsimoję kardais, vienas prisidengęs skydu, kitas — 
pagalvėle, o biskajiečio mulas atrodė lyg gyvas: per arbaleto šūvį buvo 
matyti, jog mulas anaiptol ne nuosavas, bet nuomojamas. Po biskajie- 
čiu buvo užrašyta: donas Sančas Aspeitietis — veikiausiai toks buvo jo 
vardas, o po Rosinantu — Don Kichotas. 


Rosinantas buvo nuostabiai nupieštas: toks ilgas ir ištįsęs, toks 
varganas ir sudžiūvęs, tokiu išsišovusiu stuburkauliu ir įkritusiais šo- 
nais, jog iš pirmo žvilgsnio buvo matyti, kaip taikliai ir vykusiai jam 
duotas Rosinanto vardas. Šalia stovėjo Sančas Pansa, laikydamas asilą 
už apynasrio, o po juo ėjo užrašas: Sančas Sankas'!*: sprendžiant iš 


piešinio, Sančas buvo pilvotas, trumpo liemens ir ilgų kojų — tikriau- 

siai dėl to ir buvo šaukiamas Pansa ir Sanku: tos dvi pravardės dažnai 
pasitaiko istorijos puslapiuose. š 

Būtų ne pro šalį paminėti dar vieną kitą smulkmeną, bet visos jos 
gana nereikšmingos, ir, jas pridėjus, istorija nepasidarytų teisingesnė, 
nei yra iš tikrųjų, o kiekviena istorija tik tuomet esti gera, kai ji tei- 
singa. 

Jei ir galėtume suabejoti šios istorijos teisingumu, tai tik todėl, 
kad jos autorius — arabas, o toji tauta iš prigimties linkusi į melą; kita 
vertus, arabai — nuožmiausi mūsų priešai |*, tad galima padaryti prie- 
laidą, jog autorius bus veikiau ką nors sumenkinęs nekaip išpūtęs. Ir, 
man regis, taip ir yra, nes ten, kur jis būtų galėjęs ir privalėjęs nešykštė- 
ti liaupsių tokiam šauniam riteriui, tarytum tyčia nutyli jo nuopelnus: 
tai nesąžininga ir piktavališka, nes istorikams pridera ir privalu būti 
tiksliems, teisingiems ir jokiu būdu ne šališkiems, idant nei naudos 
sumeti mai, nei baimė, nei pagieža, nei palankumas neįstengtų išvesti 
jų iš tiesos kelio, kadangi tiesos tikroji motina — istorija, laiko varžovė, 
mūsų darbų iždinė, praeities liudytoja, pavyzdys ir pamoka dabarčiai, 
perspėjimas rytojui. 

Esu tikras, ši istorija duos jums viską, ko tik reikalaujama iš įdo- 
maus pasiskaitymo; dėl jos trūkumų, jei tokių pasitaikys, mano įsitiki- 
nimu, kaltinti dera anaiptol ne siužetą, bet josios autorių, tą šunį 
rudą! '®. 

Taigi, jei tikėsime vertimu, antroji dalis prasideda Šitaip: 

Abu narsingieji karžygiai, sklidini rūstybės, stovėjo užsimoję šveit- 
riaisiais kardais, tarytum grūmodami dangui, žemei ir pragarui — 
tokiu ryžtu ir drąsa dvelkė jų išvaizda. Pirmasis smogė karštakraujis 
biskajietis, smogė su tokia jėga ir įniršiu, kad jeigu nebūtų kryptelėjęs 
kardas jo rankoj, šiuo kirčiu būtų užsibaigusios ir nuožmios grumty- 
nės, ir visi mūsų riterio nuotykiai; bet išganingasai likimas, sergėdamas 
Don Kichotą didesniems darbams, pakreipė priešo kardą, ir nors ašme- 
nys kliudė kairįjį petį, ypatingos žalos nepadarė, tik nuplėšė šarvus nuo 
tos pusės ir pakeliui nurėžė geroką dalį šalmo drauge su puse ausies. 
Baisingai žlegėdami, šarvai krito žemėn, ir mūsų riteris atsidūrė apgai- 
lėtinoje padėtyje. 

Dieve mano, ar atsirastų pasaulyje toks žmogus, kuris įmanytų 
deramais žodžiais apsakyti, koks įsiūtis perėmė širdį mūsų lamančie- 
čiui, kai jis pasijuto taip žiauriai nuengtas! Ne, verčiau grįžkime prie 
pasakojimo. Taigi Don Kichotas vėl pasistiebė balnakilpėse ir, dar 
tvirčiau gniauždamas abiem rankomis kardą, su tokiu įtūžiu dobė 

biskajiečiui per pagalvėlę ir galvą, jog tam, nors ir patikimai prisiden- 
gusiam, pasirodė, lyg kalnas būtų užgriuvęs, pro nosį, burną, ausis 
pliūptelėjo kraujas, jis pasviro ir, be abejo, būtų nuvirtęs žemėn, jei 
nebūtų spėjęs apsikabinti gyvuliui kaklo; vis dėlto kojos jam išslydo iš 
kilpų, gniaužtai atsileido, o mulas, siaubingo smūgio pabaidytas, spar- 
dydamasis nušuoliavo laukais ir netrukus nusimetė raitelį nuo kupros. 

Su nesudrumsčiama ramybe Don Kichotas stebėjo tą reginį, o kai 
biskajietis nuvirto, mikliai nušoko nuo žirgo, vienu mirksniu pribėgo 
prie savojo priešininko ir, prikišęs kardo smaigalį prie akių, įsakė pasi- 
duoti, nes priešingu atveju nukirsiąs jam galvą. 

Biskajietis buvo toks apdujęs, jog negebėjo nė žodžio išlementi, 
ir už tai būtų brangiai sumokėjęs, nes Don Kichotui protą temdė 
pyktis, bet tuo metu damos, siaubo sklidinomis širdimis iš karietos ste- 
bėjusios kirstynes, atskubėjo prie jų ir ėmė karštai melsti malonės ir 
gailestingumo savo arklininkui; mūsų riteris su didžiu pakilumu ir 
orumu į tai atsakė: 

— Žaviosios damos, suprantama, man labai malonu patenkinti 
jūsų prašymą, bet padarysiu tai tik su viena sąlyga ir išlyga: šisai riteris 
turi duoti man žodį, jog nukeliaus į vietovę, vadinamą Tobosu, pas 
neprilygstamąją donją Dulsinėją ir pasisakys esąs mano siųstas, idant 
jinai pasielgtų su juoju sulig savo valia... 

Persigandusios ir susikrimtusios damos, neimdamos į galvą, ko 
reikalauja Don Kichotas, ir nesiteiraudamos, kas yra toji Dulsinėja, 
pažadėjo, kad biskajietis kuo stropiausiai įvykdysiąs jo paliepimą. 

— Ką gi, tikiu jūsų žodžiu ir nieko bloga jam nebedarysiu, nors 
jisai to tikrai nusipelnė. 


X PERSKYRIMAS 


APIE SĄMOJINGĄ POKALBĮ, 
KURĮ TURĖJO DON KICHOTAS 
IR JO GINKLANEŠYS SANČAS PANSA 


Tuo metu Sančas Pansa, vienuolių tarnų gerokai aplamdytas, jau 
buvo spėjęs pasikelti nuo žemės ir, įdėmiai stebėdamas savo pono 
dvikovą, širdies malda meldė Dievą pergalės Don Kichotui, o sau — 

žadėtosios salos nukariavimo. Pagaliau, kai kirstynės pasibaigė ir Don 
Kichotas žengė prie Rosinanto, Sančas pribėgo palaikyti jam kilpos 
ir, pastarajam dar nesėdus į balną, suklupo ant kelių, nutvėrė jam 
ranką, pabučiavo ją ir tarė: 

— Teikitės, jūsų malonybe mano viešpatie Don Kichote, duoti 
mano valdžion tą salą, kurią laimėjote šiose nuožmiose grumtynėse. 
Nors ir kokia didelė ji būtų, man ganės spėkų ją valdyti ne ką ne blo- 
giau už bet kuriuos kitus salų valdovus, kokių tik esama pasaulyje. 

Į tai Don Kichotas atsakė: 

— Įsidėki galvon, brolau Sančai, jog šis nuotykis, kaip ir kiti, į 
Jį panašūs, su salomis neturi nieko bendra, tik su kryžkelėmis, o 
kryžkelėse gali laimėti nebent tiek, kad tau perskels kiaušą ar nurėš 
ausį. Pakantrauki, pasitaikys ir tokių nuotykių, kad aš sugebėsiu tave 
pakelti ne tik į salų valdovus, bet ir aukščiau. 

Sančas karštai jam padėkojo, dar sykį pabučiavo ranką ir grandijų 
kraštą, padėjo užsėsti ant Rosinanto, paskui užšoko ant asilo ir nujojo 
paskui savo poną, o šis, nė žodžio daugiau netaręs damoms ir net ne- 
atsisveikinęs, sparčiai nurisnojo į artimiausią giraitę. 

Asilas skliautė kiek tik įkerta, bet Rosinantas rūko taip spėriai, 
jog Sančas veikiai atsiliko ir norom nenorom gavo sušukti savo ponui, 
kad palūkėtų. Don Kichotas paklausė, įtempęs pavadį, pristabdė Ro- 
sinantą, kad prisivytų kvapo pritrūkęs ginklanešys, o tasai prijojęs 
tarė: 

— Dingojas man, pone, kad mudviem būtų ne pro šalį prisiglaust 
kurioje nors bažnyčioj!!': juk tasai žmogus, su kuriuo jūs kovėtės, pa- 
liko betysąs leisgyvis, ir aš nėmaž nenustebsiu, jeigu jie duos žinią 
Šventajai brolijai '!*, ir toji mudu nutvers. Ir jeigu taip atsitiks, dievaž, 
teks prakaito pridėt, kol iš kalėjimo ištrūksim. 

— Nutilki,— tarė Don Kichotas.— Kur esi matęs ar skaitęs, kad 
klajojantis riteris stotų prieš teismą, nors ir kiek priešininkų pas 
Abraomą būtų pasiuntęs? 

— Su Abraomu niekad reikalų neturėjau ir kaip gyvas nesu jo 
matęs, — atsakė į tai Sančas, — tik žinau, kad tų, kurie vieškeliuos 
ginklais švaistos, Šventoji brolija iš akių nepaleidžia, o aš nagų 
prikišti nenoriu. 

— Nesirūpinki, bičiuli, — tarė Don Kichotas, — aš tave išvaduosiu 
iš chaldėjų rankų '!?, o iš Brolijos — juo labiau. Bet sakyk man nuo 
tikros širdies, ar esi kuriame pasaulio krašte už mane narsingesnį 
riterį regėjęs? Ar esi skaitęs knygose, kad kuris kitas riteris būtų už 

mane šauniau puolęs, įnirtingiau gynęsis, meistriškiau kirtęs smūgius ir 
išmaningiau vertęs priešą žemėn? 

— Iš teisybės, — atsakė Sančas, — kaip gyvas nesu skaitęs nė vie- 
nos knygos, nes nemoku nei skaityt, nei rašyt, bet galiu lažintis, jog 
drąsesniam ponui kaip jūsų malonybė amžindie nesu tarnavęs, ir Dieve 
duok, kad už tą drąsą netektų užsimokėti ten, kur sakiau. O dabar bū- 
kit geras, jūsų malonybe, pasirūpinkit savimi: iš ausies jums srūva krau- 
jas, o aš turiu dokle spurenų ir truputį baltojo tepalo. 

— Puikiausiai be to apsieitume,— atsiliepė Don Kichotas, — jei 
nebūčiau pamiršęs susitaisyti ropinėlės Fjerabraso'“' balzamo: ganėtų 
jo ir vieno lašo, o mudu sutaupytumėme ir laiko, ir vaistų. 

— O kas tai per ropinėlė ir kas tai per balzamas? — paklausė 
Sančas Pansa. 

— To balzamo receptą atmintinai moku,— atsakė Don Kicho- 
tas.— Jo turint, nėra ko bijoti mirties ir nebaisios jokios žaizdos. Tai 
va, aš jo sutaisysiu ir duosiu tau, ir tu, matydamas, kad grumtynėse 
mane perkirto pusiau — o klajojantiems riteriams tokie dalykai dažnai 
nutinka,— atsargiai pakelsi nuo žemės nukirstąją kūno dalį ir, kol 
kraujas nesukrešėjo, be galo atidžiai pridėsi ją prie kitos, balne likusios, 
bet turėsi žiūrėti, kad jodvi gražiai ir tiksliai sutaptų. Paskui duosi man 
išgerti porą lašų minėto balzamo ir pamatysi mane vėlei sveiką ir gyvą. 

— Jeigu jau taip, — tarė Pansa, — iškart atsisakau žadėtosios salos 
ir kaip atpildo už savo stropią ir ištikimą tarnystę prašau tik viena: 
duokit man, jūsų malonybe, to stebuklingojo skystimo receptą; dievaž, 
už vieną jo unciją visur gausiu ne mažiau kaip du realus, o su tokiais 
pinigais galėsiu dorai ir be jokių rūpesčių nugyventi amželį. Tik įdomu, 
ar brangiai atsieina pagaminti tą balzamą? 

— Maždaug už tris realus galima jo sutaisyti bene septynias kvor- 
tas, — atsakė Don Kichotas. 

— Po paraliais! — sušuko Sančas.— Ko gi jūsų malonybė laukiat, 
nei pats jį gaminat, nei mane pamokot? 

— Nutilki, bičiuli, — atsakė Don Kichotas, — aš tau dar ne tokių 
paslapčių atskleisiu ir ne tokiomis malonėmis apipilsiu. Na, o dabar 
imkimės gydymo, nes ausį man skauda labiau, nei to norėčiau. 

Sančas ištraukė iš doklo spurenas ir tepalą, bet tuo metu Don Ki- 
chotas pastebėjo, kaip sužalotas jo šalmas, ir ko neišprotėjo: uždėjo 
ranką ant kardo ir, akis į dangų pakėlęs, tarė: 

— Prisiekiu dangaus ir žemės Sutvėrėju ir keturiomis šventosiomis 
Evangelijomis, lyg jos čia tikrai gulėtų padėtos'?!, jog nuo šiolei imsiu 

gyventi taip, kaip gyveno didysis Mantujos markizas, kai prisiekė 
atkeršyti už savo sūnėno Baldovino mirtį, o būtent: valgydamas išsi- 
versiu be staltiesės, nesismaginsiu su žmona ir dar kai ko nedarysiu — 
tik neprisimenu ko, bet visa tai įeina į mano priesaiką, — kolei atkeršy- 
siu tam, kuris mane šitaip įžeidė... 

Tai girdėdamas, Sančas tarė: 

— "Turėkit galvoje, jūsų malonybe pone Don Kichote, jeigu anas 
riteris įvykdė jūsų paliepimą ir stojo į akis mano valdovei Dulsinėjai 
Tobosietei, vadinasi, jis atliko savo priedermę ir nenusipelno naujos 
bausmės, kol nepadarė kito nusikaltimo. 

— Teisybę sakai ir protingai galvoji.— tarė Don Kichotas,— 
todėl atsižadu iš naujo keršyti anam riteriui, bet užtat vėlei prisiekiu 
ir duodu įžadą gyventi taip, kaip sakiau, kolei atimsiu iš kokio riterio 
šalmą, ne ką blogesnį už šitąjį. Ir nemanyki, Sančai, kad mano žo- 
džiai — tuščias garsas: aš turiu kuo sekti, nes lygiai tas pat nutiko ir 
Mambrino šalmui'??, kuris taip brangiai kainavo Sakripantui. 

— Velniai jų nematę, tų priesaikų, jūsų malonybe! — sušuko 
Sančas.— Jos tik sveikatai kenkia ir sąžinę apsunkina. Patys pagalvo- 
kit: ką gi mes darysim, jei dar ilgai nesusitiksime nė vieno šalmuoto 
vyro? Nejaugi jūs ištikimai laikysitės priesaikos ir nuolankiai kęsit 
visus vargus negalus, kaip antai: miegosit nenusirengęs, nakvosit po 
atviru dangum ir kitokiais būdais marinsitės kūną, kaip tai darė anas 
nusenęs pusprotis Mantujos markizas, kurio įžadus jūsų malonybė 
ketinat dabar prisiimti sau? Klausykit, jūsų malonybe, juk šiais keliais 
traukia nebe ginkluoti vyrai, o mulų varovai ir vežikai, kurie ne tik 
nemūvi šalmų, bet, ko gero, ir žodžio tokio kaip gyvi nėra girdėję. 

— Klysti, — atsakė Don Kichotas, — nepraeis nė dviejų valandų, 
o kurioje nors kryžkelėje pamatysime tokią gausybę ginkluotų vyrų, 
kiek nebuvo nė kariaunoje, kuri apgulė Albraką'*?, idant pagrobtų 
gražiąją Andželiką. 

— Tiek jau to, jūsų valia, — tarė Sančas. — Dieve duok, kad tik 
nieko bloga mums nenutiktų ir kad ateitų pagaliau laikas nukariauti tą 
salą, kuri man taip brangiai kainuoja, o tada jau galėsiu bent ramiai 
numirti. 

— Juk aš tau sakiau, Sančai, kad tu per daug nesirūpintumei: 
jeigu nesusiras salos, gausi kokią nors karalystę, kad ir Daniją ar Sob- 
radisą'“*, kurios tau patiks ir prie širdies prilips, be to, ir tau pačiam 
bus daug geriau, nes tos karalystės žemyne. Beje, apie tai dar bus laiko 
pakalbėti, verčiau pasižiūrėk, ar neturi savo dokle kokių atsargų: mudu 

pavalgysime ir tuoj iškeliausime ieškoti pilies, kur galėtume apsistoti 
nakvynei ir susitaisyti kalbėto balzamo, nes, kaip Dievą myliu, man 
vis labiau skauda. ausį. 

— Turiu svogūną, kąsnelį sūrio ir keletą duonos kriaukšlelių,— 
tarė Sančas, — betgi tokiam narsingam riteriui kaip jūsų malonybė tie 
valgymai nepritinka. 

— Ką tu išmanai! — atsakė Don Kichotas.— Įsidėmėki, Sančai, 
klajojantys riteriai laiko garbe ištisą mėnesį nevalgyti arba valgo kas 
papuola. Ir jeigu būtumei skaitęs tiek knygų, kiek aš, tatai nebūtų 
tau naujiena, o aš, nors ir daug jų skaičiau, vis dėlto nė vienoje neradau 
užsiminta, kad klajojantys riteriai būtų ką nors valgę — nebent atsi- 
tiktinai, per prašmatnius pokylius, rengiamus jų garbei, o šiaip tenkin- 
davosi tuo, ką Dievas duoda. Savaime suprantama, negalėjo jie visai 
nevalgyti ir nepaisyti kitų kūno poreikių, nes, šiaip ar taip, buvo tokie 
pat žmonės kaip ir mes, bet, kita vertus, kadangi kone visą gyvenimą 
jie klajodavo po miškus ir tyrus, o virėjų neturėdavo, — vadinasi, reikia 
manyti, paprastai jų maitintasi kaimišku maistu, tokiu, kokį dabar tu 
man siūlai. Tad, bičiuli Sančai, nesinerk iš kailio stengdamasis įpiršti 
man savo skonį, pasaulio tu vis tiek nepakeisi, o klajojančių riterių 
neišvesi iš tiesos kelio. 

— Atleiskit, jūsų malonybe,— tarė Sančas,— kaip jau sakiau, 
nemoku aš nei skaityti, nei rašyti, todėl riterių amato taisyklių mano 
galva neneša. Bet nuo šiolei, kadangi jūs riteris, pridėsiu doklan jūsų 
malonybei visokiausių džiovintų vaisių, o sau, kadangi aš ne riteris, — 
paukštienos ir šiaip kokių maistingesnių valgymų. 

— Juk aš tau nesakau, Sančai, — paprieštaravo Don Kichotas, — 
jog klajojantiems riteriams privalu valgyti vien džiovintus vaisius, 
stačiai norėjau tau pabrėžti, kad paprastai jie misdavo vaisiais, be to, 
tam tikromis laukų žolėmis, apie kurias kaip ir aš gerai nusimanė. 

— Labai pravartu nusimanyti apie tokias žoles, — tarė Sančas, — 
nes, man dingojas, vieną gražią dieną tos žinios mums bus ne pro 
šalį. 

Sulig tais žodžiais jis išdėjo savo atsargas, ir jie abu taikiai ir 
draugiškai susėdo valgyti, tačiau kadangi kiekvienam rūpėjo kaip gali- 
ma greičiau susirasti nakvynę, akimoju sušveitė varganą sausą užkan- 
dį. Paskui vėl įšoko į balnus ir sparčiai nujojo keliu, tikėdamiesi su 
šviesa nusigauti į kokią gyvenamą vietovę, bet ilgai netrukus išblėso 
paskutiniai saulės spinduliai, o drauge — ir viltis pasiekti geidžiamą 
tikslą, — išblėso kaip tik tada, kai jie traukė pro ožkaganių lūšneles, 

todėl ir sutarė ten apsistoti. Ir jei Sančas krimtosi likęs be pastogės, jo 
ponas džiūgavo galėsiąs praleisti naktį po grynu dangumi, tardamas 
sau, jog kiekvienas toks nutikimas dar sykį paliudija ir patvirtina jį 
esant tikrą riterį. 


XI PERSKYRIMAS 


APIE TAI, 
KAS NUTIKO DON KICHOTUI PAS OŽKAGANIUS 


Ožkaganiai širdingai jį pasitiko, ir Sančas, pasirūpinęs kaip galima 
geriau pastatyti nakčiai Rosinantą ir savo asilą, jau buvo beeinąs ton 
pusėn, iš kur gardžiai kvepėjo ožkiena, verdančia katile ant ugnies: 
panoro tuoj pat įsitikinti, ar ne metas permesti ją iš katilo į pilvą, bet 
nespėjo, nes ožkaganiai nukaitė katilą ir, patiesę ant žemės avikailius, 
greitosiomis padengė savo kaimišką stalą, o paskum kuo maloniausiai 
pakvietė abu svečius pasidalyti vaišėmis. 

Visi šeši piemenys, gyvenantys tame žardyje, sutūpė ratu ant pa- 
tiestų avikailių, prieš tai su stačiokišku mandagumu pasiūlę Don Ki- 
chotui sėsti ant apverstos geldos. 

Don Kichotas atsisėdo, o Sančas liko bestovįs su ragu rankoje, 
pasirengęs patarnauti savo ponui. Matydamas jį tebestovint, Don 
Kichotas tarė: 

— Idant suvoktumei, Sančai, kiek gėrio teikia klajojančių riterių 
ordinas ir kaip veikiai gali pelnyti visuotinę pagarbą ir godonę tie, 
kurie vienaip ar kitaip jam tarnauja, aš noriu, kad sėstumei štai čia, 
šalia manęs, tarp tų gerų žmonių, ir jaustumeis su manim kaip lygus 
su lygiu, nors esu tavo ponas ir kilmingas bajoras, — mudu valgysime 
iš vieno dubens ir gersime iš vienos taurės, nes apie klajojančią riteriją 
galima pasakyti tą patį, kas sakoma apie meilę: ji visus sulygina. 

— Labai ačiū! — tarė Sančas.— Tik va, štai ką noriu pasakyti 
jūsų malonybei: jei turėčiau ko valgyti, mielai ir gal netgi mieliau val- 
gyčiau stačias ir pats vienas nekaip sėdomis prie vieno stalo su impera- 
torium. Ir jeigu jau šnekam be užuolankų, man daug maloniau savo 
pastogėje be jokių kraipymųsi ir vaipymųsi šveisti sausą duoną su svo- 
gūnais nekaip kalakutieną svečiuose, kur būsiu priverstas kramtyti 

iš lėto, gerti po truputį, tolydžio šluostytis burną, nečiaudėti ir ne- 
kosėti, kai užeina noras, ir nedaryti nieko, kas leistina daryti vienam 
ir nevaržomam. Todėl, mano pone, būkite geras, tą garbę ir godonę, 
kurią jūsų malonybė ketinate man teikti, kadangi iš dalies priklausau 
klajojančių riterių ordinui ir jam tarnauju, be to, esu jūsų malonybės 
ginklanešys, paverskit kokiu nors labiau apčiuopiamu ir pravarčiu 
dalyku. Už garbę jums labai dėkoju, bet atsižadu jos per amžių amžius. 

— Šiaip kalbėsi ar taip, o sėsti vis dėlto turėsi, nesgi kas nusižemi- 
na, tą Dievas išaukština... 

Ir, nutvėręs Sančui už rankos, pasisodino jį šalia savęs. 

Ožkaganiai nė žodžio nesuprato, ką juodu paisto apie kažin kokius 
ginklanešius ir klajojančius riterius — jiems tai buvo tuščios kalbos, — 
tik valgė tylėdami ir žvilgčiojo į svečius, kurie gardžiuodamiesi mikliai 
kimšosi burnon ožkienos gabalus sulig kumščiu didumo. 

Kai mėsa buvo sudorota, piemenys papylė ant kailių krūvą gilių ir 
padėjo pusę sūrio, tokio kieto, lyg jis būtų suslėgtas iš kalkių. Ragas 
irgi negulėjo dykas: čia sklidinas, čia jau sausas, nelyginant vandensė- 
mės kaušas taip spėriai sukosi ratu, jog kaip niekur nieko ištuštino 
vieną iš dviejų vynmaišių, kuriuos ožkaganiai atvilko prie vaišių stalo. 

Sočiai prisivalgęs, Don Kichotas pasisėmė saują gilių ir, įdėmiai jas 
žiūrinėdamas, prabilo tokiais žodžiais: 

— Palaiminta toji gadynė ir palaimintas tasai amžius, senovėje 
žmonių vadinamas auksiniu, ir ne todėl, kad auksas, mūsų geležies 
amžiuje laikomas didžiausia vertybe, anais laimingais laikais būdavo 
pelnomas be jokio vargo — stačiai to meto žmonės nežinojo dviejų 
žodžių: favo ir mano. 

Tame šventajame amžiuje viskas buvo bendra; nereikėjo rūpintis 
duona kasdienine — tik ištiesi ranką ir pasisieki šimtamečių ąžuolų 
šakas, kurios dosniai apdovanoja tave savo saldžiais nunokusiais 
vaisiais. Vaiskūs šaltiniai ir sraunios upės malšino troškulį įstabia 
gausybe gardaus ir tyro vandens. 

Uolų plyšiuose ir medžių uoksuose darbščios ir išmintingos bitės 
steigė savo karalijas ir vaišino kiekvieną svečią gausingu savo saldžiojo 
triūso derliumi. 

Milžinai kamštmedžiai leido nuo savo kamienų plačią lengvutę 
žievę, ir ne kokiais naudos sumetimais, bet iš geros valios, ir žmonės, 
gelbėdamiesi nuo darganų, dengė ja trobeles, pastatytas ant netašytų 
baslių. 

Visur tuomet viešpatavo ramybė, draugystė, sandora. Sunkus krei- 
vosios Žagrės noragas dar nesiryžo plėšti nei urbti mūsų pramotės 
gailestingosios krūtinės, nes ji, dosni ir neapglėbiama, iš geros širdies, 
neverčiama penėjo savo vaikus, tuomet ją mylėjusius, visa kuo, kas 
galėjo juos pasotinti, pamaitinti ir pradžiųginti. 

Tuomet kalnais ir kloniais vaikščiojo nuoširdžios ir žavios pieme- 
naitės palaidais plaukais ar kasas susipynusios, drabužiais kukliai 
dangstydamosi tik tai, ką visada reikalaudavo ir nūnai reikalauja 
dangstyti kuklumas; ir puošėsi jos ne pašvitais, kurie nūnai madingi 
ir apvedžiojami Tyro purpuru ar visokiais būdais nukankintu šilku, 
bet žaliųjų gysločių ir gebenių vainikais, ir taip pasidabinusios, ko 
gero, jos atrodė tokios pat didingos ir prašmatnios kaip mūsų laikų 
dvaro damos, pilnos keistų ir neregėtų išmonių, kurias joms perša dy- 
kas smalsumas. 

Tuomet meilės jausmams reikšti pakako žodžių, tokių pat nuošir- 
džių ir paprastų, kokie jie gimsta žmogaus sieloje, be jokio dirbtinumo 
ir vingrybių. 

Tiesa ir atvirumas buvo be menkiausių apgaulės, suktybės ir klas- 
tos priemaišų. 

Šališkumas ir naudos sumetimai neturėjo tokios galios, kad iš- 
drįstų pažeisti ar peržengti visagalį teisingumą, kuris nūnai menkina- 
mas, pažeidžiamas ir ujamas. Savivalės įstatymas nedrumstė teisėjo 
minčių, nes tuomet dar nebuvo nei kas, nei ką teisia. 


Mergelės, kaip sakiau, vaikščiojo vienui vienos su savo skaistybe, 
kur tinkamos ir nevaržomos, nėmaž nesibaimindamos, kad ją gali 
įžeisti kieno palaidumas, gašlumo sukiršintas, ir netekdavo jos savo 
noru ir iš geros valios. O nūnai, mūsų pasibjaurėtinais laikais, nė viena 
nėra saugi, nors ir būtų paslėpta ir uždaryta kokiame naujajame labi- 
rinte, panašiame į tą, kuris buvo Kretoje, nes meilės užkratas sklinda 
oru, drauge su prakeiktuoju galantiškumu smelkiasi pro visus plyšius 
ir ima viršų įveikdamas įgimtą santūrumą. Ilgainiui, vis labiau plintant 
tam blogiui, karą jam paskelbė naujai įsisteigęs klajojančių riterių 
ordinas, užsibrėžęs tikslą ginti mergeles, globoti našles ir šelpti našlai- 
čius bei varguolius. 

Tam ordinui priklausau ir aš, broliai ožkaganiai, ir dabar savo ir 
savo ginklanešio vardu dėkoju jums už vaišes ir svetingumą. Tiesa, 
remti klajojančius riterius — prigimtinė priedermė kiekvieno, kas 
gyvena šioje žemėje, tačiau, puikiai suvokdamas, jog jūs, net nesuvok- 

dami tos aplinkybės, vis dėlto mane priglaudėte ir pavaišinote, noriu 
juo nuoširdžiau jums padėkoti už jūsų nuoširdumą... 

Mūsų riteris pasakė tą ilgą prakalbą (nors galėjo kuo gražiausiai 
ir be jos apsieiti) tik todėl, kad, pažvelgęs į giles ant vaišių stalo, neju- 
čia prisiminė aukso amžių ir užsimanė pasidalyti su ožkaganiais tomis 
niekam nereikalingomis mintimis, o tie, žodžio netardami, klausėsi 
jo sumišę ir apduję. 

Sančas, ir tas tylėjo, tik triauškino giles nepamiršdamas daugiau 
dėmesio skirti antrajam vynmaišiui, kuris kabojo ant kamštmedžio, 
kad vynas nesušiltų. 

Vakarienė jau seniai pasibaigė, o Don Kichotas vis kalbėjo; paga- 
liau vienas ožkaganys tarė: 

— Idant jūsų malonybė, pone klajojantis riteri, galėtute sąžinei 
nenusidėdamas pasakyti, jog mūsų svetingumas tikrai labas ir nuošir- 
dus, paprašysime vieną savo bendrą, kuris netrukus čia pasirodys, pa- 
linksminti jus ir pamaloninti skambia daina: tai vyras su galva, labai 
jausmingos širdies, o svarbiausia — moka skaityti ir rašyti, ir rabeliu'?? 
griežia taip, kad tik klausykis ir norėk. 

Sulig paskutiniaisiais ožkaganio žodžiais pasigirdo rabelio melodi- 
ja, O ilgai netrukus pasirodė ir pats griežikas, labai išvaizdus, kokių 
dvidešimt dvejų metų jaunikaitis. 

Bendrai paklausė, ar jis jau vakarieniavęs, o kai jis atsakė, kad 
taip, ožkaganys, ką tiktai siūlęs paklausyti jo dainų, tarė: 

— Vadinas, Antonijau, tu neprieštarausi, jeigu mes paprašysime 
tave, kad būtumei toks malonus ir mums padainuotumei — tegul ir 
šitas ponas, mūsų svečias, įsitikina, jog ir kalnuose bei giriose esama 
žmonių, išmanančių muziką. Mes jau apsakėme jam tavo dorybes, tad 
atskleiski jas ir pateisinki mūsų žodžius. Taigi meldžiu tave iš visos 
širdies: sėski ir padainuoki savo meilės romansą, tavo dėdės kunigo 
sudėtą ir taip mėgstamą mūsų sodžiuje. 

— Mielai, — atsakė jaunikaitis. 

Ir nesiprašydindamas atsisėdo ant ąžuolo kelmo, o kai tik suderino 
rabelio stygas, be galo švelniu balsu uždainavo: 


Myli tu mane, Olalja, 
Nors nesi to niekad sakius 
Nė žvilgsniu akių raiškingų, 
Kalbesiu širdies tyliuoju. 

Ne mįslė tau mano mintys, 
Ir todėl neabejoju: 
Kai širdis į širdį kalba, 
Niekad jų negildys skausmas. 


Kartais, kas be ko, Olalja, 
Stengdavaisi man įrodyt, 
Jog siela tava iš bronzos, 
Iš akmens — balta krūtinė. 


Bet nebaisūs tavo vyliai, 
Atsisakymai išdidus, 
Nes viltis parodo kartais 
Savo apdaro kraštelį. 


Puolu, jauko suviliotas, 
Nors lig šiol nebuvo lemta 
Man sudžiūt nepastebėtam 
Nei pražyst kaip išrinktajam. 


Jeigu meilė — palankumas, 
Tai, matyt, tavasis reiškia, 
Jog vilčių manų viršūnė — 
Tai, ką godose godoju. 


Jei ištikima tarnystė 
Atpildo sulaukti gali, 
Mano žygių vienas kitas 
Jo tikėtis duoda teisę. 


Juk galėjai pastebėti, — 
Jei teikeis atkreipti akį — 
Jog vilkiu ir šiokią dieną 
Tuo, kuo dabinuos per šventę. 


O kad pašvitai ir meilė 
Turi vieną tikslą didį, 
Rodytis aš tau norėčiau 
Visada pasidabinęs. 

Šokių kiek prisižiūrėjai, 
Kiek klauseisi serenadų 
Vėlų vakarą prieš miegą, 
Taipgi su gaidžiais pirmaisiais. 


Neskaičiuosiu, kiek tų liaupsių 
Tavo grožiui prigiedojau, 
Nors sakiau gryniausią tiesą, 
Bet pelniau tik nemalonę. 


Mat Teresa Berokalių, 
Liaupsinant tave man, tarė: 
„Paklausysi — angelėlis, 
Pažiurėsi — lyg beždžionė! 


Galima šlamštu visokiu, 
Vyturais, plaukais dėtiniais, 
Pagražais, vertais skatiko, 
Net Amūrui pūsti miglą!“ 


Atsakiau aš, ji supyko; 
Pusbrolis jos įsikišo, 
O paskui žinai tikriausiai, 
Kas tarp mudviejų įvyko. 


Myliu aš tave ne šiaip sau, 
Tau tarnauju, meilės siekiu 
Anaiptol ne vienadienės, 

Nes turiu aš tikslą kilnų. 


Mums saitus Bažnyčia veja, 
Taiso švelnų, saldų jungą: 
Įsijunki kuo greičiausiai, 

Su tavim poroj aš būsiu. 


Jei nenori, tau prisiekiu 
Tuo, kas man visų švenčiausia: 
Iš kalnų šitų gūdžiųjų 
Tik į vienuolyną eisiu. 

Šiais žodžiais ožkaganys užbaigė savo dainą, ir Don Kichotas 
paprašė dar ką nors padainuoti, bet Sančas Pansa, labiau linkęs eiti 
gulti, nekaip klausytis dainų, paprieštaravo. 

— Jūsų malonybei jau seniai metas pasidairyti guolio, — tarė jis 
savo ponui.— Tie gerieji žmonės taip nusidirba per dieną, kad naktį 
jiems ne dainos galvoj. 

— Aš tave puikiai suprantu, Sančai,— atsakė Don Kichotas.— 
Savaime suprantama, pasigalynėjus su vynmaišiu, miego norisi labiau 
negu muzikos. 

— (Garbė Dievui,— atsiliepė Sančas,— vynas niekam nekenkia! 

— Neginčiju,— tarė Don Kichotas.— Ką gi, gulkis, kur nori, o 
man, turint galvoje mano pasirinktą gyvenimo kelią, man labiau 
patinka būdrauti, nekaip miegoti. Šiaip kalbėsim ar taip, o tau, Sančai, 
būtų ne pro šalį perrišti man ausį, nes skauda ją labiau, nei priderėtų. 

Sančas buvo besiimąs darbo, bet vienas ožkaganys, apžiūrėjęs 
žaizdą, pasakė ginklanešiui, kad jis nesivargintų: pats uždėsiąs tokių 
vaistų, jog veikiai sugysianti. Aplink vešėjo rozmarinų krūmai, ožka- 
ganys nuplėšė kelis lapelius, sukramtė juos, pabarstė druska, užtepė 
visa tai ant ausies Ir, išmaningai ją aptvėręs, pareiškė, kad kitų vaistų 
nebereikėsią. Taip ir buvo iš tikrųjų. 


XII PERSKYRIMAS 


APIE TAI, 
KĄ PAPASAKOJO VIENAS OŽKAGANYS 
DRAUGAMS, BUVUSIEMS SU DON KICHOTU 


Tuo tarpu iš sodžiaus grįžo jaunikaitis, siųstas parnešti maisto, 
ir tarė: 

— Bičiuliai, ar žinot, kas nutiko sodžiuj? 

— Iš kur mes galime žinot? — atsiliepė vienas piemuo. 

— Tai va, klausykit, — toliau kalbėjo jaunikaitis, — šįryt pasimirė 
visiems mums gerai pažįstamas mokytasis piemuo, vardu Grisostomas, 
ir, sakoma, lyg miręs jis iš meilės tai pasiutmergei Marselai, turčiaus 
Giljermo dukrai, tai pačiai, kuri, persirengusi piemenaite, klaidžioja 
po mūsų apylinkes. 

— Sakai, dėl Marselos? — perklausė vienas. 

— Taigi, dėl Marselos,— atsakė ožkaganys,— ir gražiausia, jog 
testamente užrašė, kad palaidotų jį lyg kokį maurą vidury laukų, prie 
tos uolos, kur po kamštmedžiu trykšta šaltinis, nes, pasak žmonių (lyg 
ir jis pats taip sakęs), ten pirmąsyk ją pamatęs. Ir dar kitokių dalykų 
prirašęs testamente, bet kunigai paskelbė, kad velionio valia negalinti 
būti įvykdyta ir esą nepritiklu ją vykdyti, nes ji atsiduodanti stabmel- 
dyste. O jo geras draugas studentas Ambrosijas, kaip ir velionis persi- 
rengęs piemeniu, sako, kad Grisostomo paskutinė valia turinti būti 
įvykdyta nuo pradžios iki galo, kaip testamente surašyta, ir todėl so- 
džiuj baisus sujudimas. Apskritai, kaip šnekama, Ambrosijas ir jo 
bičiuliai piemenys pagaliau paimsią viršų ir rytoj su didžia iškilme 
palaidosią Grisostomą ten, kur sakiau. Man dingojas, verta būtų pasi- 
žiūrėti į laidotuves, bent jau aš tikrai eisiu, aišku, jeigu rytoj vėl nesiųsit 
manęs į sodžių maisto. 

— Visi eisim, — pritarė ožkaganiai, — tik iš pradžių trauksim bur- 
tus, kas liks ganyti ožkų. 

— Gerai sakai, Pedrai,— tarė vienas ožkaganys.— Beje, nėra 
reikalo griebtis burtų — aš prižiūrėsiu bandą už jus visus. Ir nemany- 
kit, kad aš tokios geros širdies ir nenoriu pažiopsot į laidotuves, stačiai 
andai rakštį įsivariau į koją ir sunkiai bepaeinu. 

— Šiaip ar taip, mes tau labai dėkingi, — tarė Pedras. 

Don Kichotas paklausė Pedrą, kas toksai buvo velionis ir kas 
tokia toji piemenaitė. 

Pedras į tai atsakė, jog, kiek jam žinoma, velionis buvęs turtingas 
bajoras, kilimo iš vieno kalnų sodžiaus, kelerius metus ėjęs mokslus 
Salamankoje, o paskui grįžęs gimtinėn, kur garsėjęs kaip labai išprusęs 
ir apsiskaitęs Žmogus... 

— Sakoma, geriausiai jis išmanė žvaigždžių mokslą, žinojo, kas 
danguj daros saulei ir mėnuliui, užtat labai tiksliai mums nuspėdavo, 
kada išklyps saulė ir mėnulis. 

— Eklipse, bičiuli, vadinamas šių dviejų didžiųjų dangaus šviesu- 
lių užtemimas, — pertraukė jį Don Kichotas.— Apie kokį nors išklypi- 
mą ir kalbos būti negali. 

Tačiau Pedras, neimdamas į galvą tokių niekų, pasakojo toliau: 

— Taip pat išpranašaudavo, kada bus blogi metai, o kada — 
nešus. 

— Turbūt ne „nešūs“, bičiuli, o „našūs“,— įsiterpė Don Kicho- 
tas. 

— Didelė čia kupeta, nešūs ar našūs, — atsakė Pedras.— Tai va, 
sekdami Grisostomo patarimais, jo tėvas ir draugai didžiai pralobo, nes 
tikėjo jo pranašystėmis ir visame kame jo klausė, o jis, būdavo, sako: 
„Šiemet sėkit miežius, o ne kviečius; šiais metais sėkit žirnius, o miežių 
nesėkit; ateinančiais metais alyvų aliejaus bus, kad nors galvą trinkis, 
o paskum trejus metus pagret lašo neišspausit“. 

— Tasai mokslas vadinamas astrologija,— tarė Don Kichotas. 

— Nežinau, kaip jis vadinamas, — atsakė Pedras, — tik žinau, kad 
Grisostomas gerai išmanė ir tuos dalykus, ir daugelį kitų. Trumpai 
drūtai, vos prabėgo keli mėnesiai, kai jis grįžo iš Salamankos, ir štai 
vieną gražią dieną nusimetė ilgaskvernį studento apdarą ir pasirodė 
piemens drapanomis, su skranda ir kukiu rankoje, o kartu su juo 
persirengė piemeniu ir geras jo bičiulis ir mokslo draugas, vardu 
Ambrosijas. 

Pamiršau jums pasakyti, jog amžinatilsį Grisostomas mokėjo be 
galo gražiai eiliuoti: posmavo ir Kalėdų giesmes, ir dalykėlius Dievo 
Kūno atlaidams, kuriuos vaidindavo mūsų sodžiaus jaunimas, ir žmo- 
nės žodžių jiems nerasdavo — tokie buvo žavūs. 

Kai tuodu studentai nelauktai persirengė piemenimis, visas sodžius 
žado neteko iš nuostabos, ir niekas negalėjo perprasti, kam gi jiems 
prireikė taip nežmoniškai persiversti. 

Kaip tik apie tą metą pasimirė mūsų Grisostomo tėvas, ir sūnus 
paveldėjo didelį turtą, tiek kilnojamą, tiek nekilnojamą, nemažą gyvu- 
lių kaimenę ir krūvą pinigų. Visa tai jis paėmė į savo rankas, ir, tiesą 
pasakius, pelnytai, nes iš prigimties buvo draugiškas, jautrios širdies, 
mėgo dorus žmones, o iš veido atrodė tikras angelėlis. 

Ilgai netrukus pasklido kalbos, jog vargšelis Grisostomas tik todėl 
persirengęs kitomis drapanomis, kad pamilęs piemenaitę Marselą, 
apie kurią vienas mūsų ožkaganys čia jau kalbėjo, ir susimanęs paskui 
ją pasiduoti į šias dykynes. Dabar būtų pravartu jums sužinoti, kas yra 
toji mergužėlė, ir aš papasakosiu: galbūt — ir ne galbūt, o tikriau- 
siai — kol gyvas tokių dalykų neišgirsite, nors ir sulauksite žalios 
senatvės. 

— Ne žalios, o žilos, — pataisė Don Kichotas nepakęsdamas, kad 
ožkaganys darko žodžius. 

— O kodėl gi nevalia palinkėti žalios senatvės, jei žaliosios jaunys- 
tės jau nebegrąžinsi? — atsakė Pedras.— Bet jeigu jūs, pone, nesiliau- 
site kibęs prie kiekvieno žodžio, aš tikrai pražilsiu bepasakodamas tą 
istoriją. 

— Dovanoki, bičiuli,— tarė Don Kichotas — aš pertraukiau 
tamstą, nes tuodu žodžiai turi skirtingą reikšmę. Beje, tamsta labai 
gražiai paaiškinai, kodėl žalios senatvės smagiau sulaukti negu ži- 
los. Pasakoki toliau savo istoriją, daugiau aš tamstos nebepertrauk- 
siu. 

— Tai va, širdingasai pone mano,— vėl prabilo ožkaganys,— 
gyveno mūsų sodžiuje ūkininkas, vardu Giljermas, dar turtingesnis už 
Grisostomo tėvą, ir, be tų didelių ir gausių turtų, Dievas davė jam duk- 
relę, o jos motina, dorybingiausia moteris šiame krašte, mirė begimdy- 
dama. Kaip gyvą ją matau: veide tarytum šviečia ir saulė, ir mėnuo, 
vienas šviesulys vienoj pusėj, kitas — kitoj. O svarbiausia, buvo ji gera 
šeimininkė ir mylėjo pavargėlius, todėl, dingojas man, dabar siela jos 
dangaus karalystėj mėgaujasi amžinąja palaima. 

Tokios geros pačios netekęs, pasimirė iš sielvarto Giljermas, josios 
vyras, o jo jaunutę turtingą dukrelę Marselą paėmė globon dėdė, 
mūsų parapijos kunigas klebonas. 

Mergelė augo tokia graži, jog nejučia priminė mums motiną, ir 
nors anoji buvo neregėto grožio, visi šnekėjo, kad duktė ją pranoksian- 
ti. Taip ir atsitiko: suėjus jai keturiolika ar penkiolika metų, kiekvienas, 
mergelę išvydęs, šlovino Viešpatį, tokią žavią ją sukūrus, ir daugelis 
iš proto kraustės dėl josios. 

Dėdė augino ją didžioje drausmėje tarp keturių sienų, ir vis dėlto 
garsas apie neregėtą josios grožį ir nesuskaitomus turtus sklido ne tik 
po mūsų sodžių, bet ir per daugelį mylių aplink, ir patys geriausi jauni- 
kiai nedavė ramybės dėdei prašydami ir melsdami jos rankos. O šis, 
kaip tikras ir doras krikščionis, nors ir buvo linkęs išleisti Marselą už 
vyro, kai ji sulaukė tinkamo amžiaus, per daug neskubėjo jos ište- 
kinti, ir ne todėl, kad godėjosi naudos ir pajamų, gaunamų iš dukte- 
rėčios turtų globos,— stačiai nenorėjo niekam duoti žodžio be jos 
sutikimo. 

Dievaži, taip kalbėdavo žmonės visose sodžiaus vakarotuvėse apie 
dorąjį kunigą ir vienu balsu jį girdavo, o jums, pone klajūne, dera 
žinoti, jog mūsų užkampyje nė vienas nelieka neapšnekėtas ir nė 
vienas neišvengia apkalbų, ir būkite tikras kaip aš, kad jeigu jau para- 
pijiečiai, ypač kaimo žmonės, gražiai atsiliepia apie kleboną — vadi- 
nas, jisai iš tikro geras. 

— Šventa teisybė, — pritarė Don Kichotas, — bet porinki toliau, 
nes labai jau įdomus tasai apsakymas, o tamsta, gerasai Pedrai, turi 
Dievo dovaną, esi apsigimęs pasakotoju. 

— Telydi Dievas kiekvieną mano žingsnį, o tai svarbiausia... Na, 
o paskum buvo taip: nors ir kiek šnekėjo jai dėdė apie jaunikius, nors 
ir kiek liaupsino kiekvieno dorybes, ypač tų, kurie pulkais jai piršosi, 
melsdamas, kad ji pagaliau išsiskirtų sau širdžiai tinkamą ir ištekėtų, 
Marsela vis atsisakinėjo teisindamasi, jog dar nenorinti tekėti, jog 
esanti per jauna ir nepajėgi pakelti moterystės naštos. 

Visi tie atsikalbinėjimai atrodė pažiūrėti teisingi, ir dėdė davė jai 
ramybę laukdamas, kada ji sueis į metus ir sugebės pati sulig savo sko- 
niu pasirinkti gyvenimo draugą. Mat, samprotavo jis, ir samprotavo 
labai blaiviai, tėvams nedera spręsti vaikų likimo prieš jų valią. 

Ir staiga vieną gražią dieną užgaidžioji Marsela nei iš šio, nei iš 
to persirengė piemenaite ir, nepaisydama nei dėdės, nei sodžiaus žmo- 
nių draudimo, drauge su kitomis piemenaitėmis nuėjo į laukus ganyti 
savo kaimenės. Ir vos tik ji pasirodė viešumoj ir visi galėjo kiek tinkami 
mėgautis jos grožiu, tuoj pat devynios galybės turtingų jaunikaičių, 
bajorų ir ūkininkų, pasekė Grisostomo pavyzdžiu ir pasidavė į laukus 
jai pirštis. Vienas jų, kaip jau sakiau, buvo mūsų amžinatilsį draugas, 
kuris, anot kalbų, ne šiaip sau ją mylėjo, bet stačiai dievino. 

Nemanykit, jog Marsela, pasirinkusi laisvę ir tokį nevaržomą 
gyvenimą ir beveik ar visai atsisveikinusi su vienatve, davė pagrindą 
ar bent mintį įtarti, kad nebrangina savo doros ir skaistybės, — priešin- 
gai, ji taip budriai sergėja savo šlovę, jog nė vienas tų, kurie jai mergi- 
nasi ir peršasi, dar nesigyrė ir tikriausiai niekada negalės pasigirti, kad 
ji suteikusi nors menkutę viltį pelnyti jos malonę. Tiesa, ji nesišalina 
piemenų draugijos, nevengia pokalbių, laikosi su visais mandagiai ir 
bičiuliškai, bet vos tiktai kuris pareiškia jai savo troškimą — tebūnie 
tai šventas ir teisėtas noras susisieti su ja moterystės ryšiais, — ir štai 
jau lekia jis šalin lyg akmuo, paleistas iš katapultos. 

Ir tokia savo elgsena ji daro daugiau žalos nekaip maras, jeigu jis 
būtų įsisukęs mūsų kraštan, nes meilus josios būdas ir grožis pavergia 
visų širdis, ir tie, kurie artimiau su ja susipažįsta, nieko kito netrokšta, 
kaip mylėti ją ir ant rankų nešioti, tačiau, atstumti su panieka ir šaltu- 
mu, puola į neviltį ir vadina ją raudodami tik žiauria, nedėkinga ir 
panašiai, o jau iš to galima spręsti apie josios dvasios savybes. Ir jeigu 
jūs, pone, pabūtute čia dar vieną dieną, išgirstute, kaip atstumtieji, nesi- 
liaudami jos sekioję, savo aimanomis užpildo kalnus ir klonius. 

Ne per toliausia nuo čia yra tokia vieta, kur auga kokia dvi dešim- 
tys skroblų, ir ant kiekvieno jų lygioje žievėje išpjaustytas ir išraižytas 

Marselos vardas, o kur ne kur viršum raidžių — ir vainikas, lyg įsimy- 
lėjėlis būtų norėjęs parodyti, jog Marsela nusipelniusi nešioti žemiškojo 
grožio vainiką. 

Vienas piemuo dūsauja, kitas aimanuoja, ten girdėti meilės dainos, 
o čia — graudžios raudos. Kai kas po ąžuolu ar uolos papėdėje kiaurą 
naktį nesudeda užverktų akių, ir ten jį, sklandantį svaigių svajonių 
sparnais, užklumpa rytmečio saulė, o kitas, nepakeliamos popiečio 
kaitros deginamas, paslikas ugniniame smėlyje aimanuoja be galo 
be krašto, vildamasis savo skundais sugraudinti gailestingąjį dangų. 
Ir pro tą, ir pro kitą, ir pro vienus, ir pro antrus abejingai praeina 
laisva ir nerūpestinga gražioji Marsela. 

Ir visi mes, kurie ją pažįstame, laukiame, kada gi ateis galas jos 
puikybei ir kas bus tasai laimingasis, kuris, sutramdęs josios baisingą 
prigimtį, galės mėgautis jos neregėtu grožiu. 

Visa tai, ką jums papasakojau, — gryna teisybė, todėl, regis man, ir 
kalbos apie Grisostomo mirtį, mūsų piemens atkartotos, irgi atitinka 
tiesą. Ir aš patariu jums, pone, būtinai nueikite rytoj į laidotuves: bus 
ko pažiūrėti, nes Grisostomas turėjo daug draugų, o nuo čia ligi tos 
vietos, kur velionis testamentu pareiškė valią būti palaidotas, dau- 
gių daugiausia pusmylis kelio. 

— Žinoma, nueisiu, — tarė Don Kichotas. — O dabar leiski tamstai 
padėkoti už tą malonumą, kurį suteikei man savo tokiu įdomiu apsaku. 

— O, man nežinoma nė pusės to, kas nutiko Marselos dūsauto- 
jams! — atsakė ožkaganys.— Galbūt rytoj susitiksime kelyje kokį 
piemenį, ir jis daugiau ką mums paporins. O dabar jums būtų pravartu 
eiti pastogėn pamiegoti, idant nakties gaiva nepakenktų jūsų žaizdai, 
nors, beje, aš pridėjau jums tokį prievilgą, jog nėra ko baimintis. 

Sančas Pansa, jau kuris laikas krovęs kipšus šnekiajam ožkaganiui 
ant galvos, savo ruožtu patarė ponui eiti gulti į Pedro lūšnelę. 

Don Kichotas taip ir padarė ir, sekdamas Marselos dūsautojų pa- 
vyzdžiu, ligi pat ryto godojo godas apie savąją širdies damą Dulsinėją. 

Sančas Pansa įsitaisė tarp Rosinanto ir savo asilo ir užsnūdo — 
ne kaip vilties netekęs įsimylėjėlis, bet kaip žmogus gerai išvelėtais 
šonais. 

XIII PERSKYRIMAS 


KURIAME BAIGIAMAS PASAKOJIMAS 
APIE PIEMENAITĘ MARSELĄ 
IR DĖSTOMI KITI NUTIKIMAI 


Žara dar tik žiebėsi Rytų languose, o penki iš šešių ožkaganių, 
pašokę iš miegų, jau budino Don Kichotą klausinėdami, ar jis nebus 
persigalvojęs vykti į iškilmingas Grisostomo laidotuves, ir siūlydamiesi 
jį lydėti. 

Don Kichotas, nieko kita netroškęs, atsikėlė ir paliepė Sančui aki- 
moju balnoti žirgą ir asilą, o kai tas spėriai apsisuko, lygiai taip spėriai 
visi išsirengė kelionėn. 

Nenukeliavę nė ketvirčio mylios, vienoje kryžkelėje jie pastebėjo 
kitu taku artėjant šešis piemenis juodomis skrandomis, su kiparisų ir 
oleandrų vainikais ant galvų. Kiekvienas ramstėsi gumbuotu bugieni- 
niu kukiu. Drauge su jais jojo du kilmingi bajorai prašmatniais kelio- 
nės drabužiais, trijų pėsčių tarnų lydimi. 

Susigretinę abudu būriai mandagiai pasisveikino, pasiteiravo, kur 
kas keliauja, ir, sužinoję, kad ir vieni, ir kiti skuba į laidotuves, toliau 
patraukė visi kartu. 

Vienas raitelių, kreipdamasis į savo bendrą, tarė: 

— Atrodo, pone Vivaldai, mes būsime ne veltui sugaišę laiką, jei 
pamatysime tas nepaprastas laidotuves, o jos iš tikrųjų gal bus ne 
visai įprastos, sprendžiant iš tų keistybių, kurių mums pripasakojo 
mūsų keliabendriai tiek apie velionį piemenį, tiek apie jo mirties kalti- 
ninkę piemenaitę. 

— Ir man taip atrodo, — atsiliepė Vivaldas.— Ir man nė kiek ne- 
gaila sugaišti vienos dienos: sugaiščiau ir visas keturias, kad tik galėčiau 
jas pamatyti. 

Don Kichotas paklausė, ką tokio juodu girdėjo apie Marselą ir 
Grisostomą. 

Keliauninkas atsakė, jog paryčiais juodu susitikę tuos piemenis ir, 
matydami juos taip gūdžiai apsirengus, pasiteiravę, kodėl jie vilkį 
gedulą, tuomet vienas piemuo paaiškinęs ir papasakojęs apie įnorin- 
gąją ir gražiąją piemenaitę Marselą, apie jos dūsautojų pulkus ir paga- 
liau apie velionį Grisostomą, kurio laidoti dabar jie einą. Žodžiu, jis 
pasakojo visa tai, ką Don Kichotas buvo girdėjęs iš Pedro. 

Tuomet pokalbis nukrypo kita linkme, nes raitelis, vardu Vivaldas, 
paklausė Don Kichotą, kodėl jis, šitaip apsišarvavęs, jodinėja po tokį 
ramų kraštą. Į tai Don Kichotas atsakė: 

— Mano pašaukimas draudžia ir užgina man kitaip jodinėti: ištai- 
gos, pramogos, atvanga — visa tai skirta dvaro išlepėliams, o vargai, 
pavojai ir karo žygiai skirti ir nulemti tiesiems, kurie paprastai šaukia- 
mi klajojančiais riteriais, ir aš būsiu vienas jų, paskutinis ir, deja, to 
vardo nevertas. 

Sulig tais žodžiais visiems tapo aišku, kad jam pasimaišęs protas, 
bet Vivaldas, norėdamas tuo įsitikinti ir išsiaiškinti, nuo ko pasimaišęs 
jam protas, vėl kreipėsi į Don Kichotą ir paklausė, kas, jo supratimu, 
esą tie klajojantys riteriai. 

— Bau jūsų malonybės nesate sklaidę Anglijos metraščių ir istori- 
jos puslapių,— atrėmė Don Kichotas,— kuriuose dėstomi karaliaus 
Artūro, mūsų kastiliškąja šneka paprastai vadinamo karalium Artumi, 
garsingieji žygdarbiai? Beje, visoje Britanijos karalystėje plačiai žino- 
mas senovinis padavimas skelbia, jog karalius tasai ne pasimiręs, o 
burtais buvęs paverstas varnu, ir jog ateisiąs toksai laikas, kada jis 
vėlei tapsiąs karalium ir atsiimsiąs savo sostą ir skeptrą, ir todėl nuo 
anos dienos ligi šiolei nė vienas anglas dar nėra užmušęs varno. 

Taigi to gerojo karaliaus laikais buvo įsteigtas garsingasis Apvalio- 
jo Stalo riterių ordinas, ir tada, kaip sakoma tame padavime, Ežero 
riteris donas Lanselotas karštai pamilo karalienę Gvineverę, o jųdviejų 
meilės tarpininkė ir patikėtinė buvo godingoji duenja Kintanjona,— 
tai ir davė pradžią tam plačiai paplitusiam romansui, kuris ligi šiolei 
dainuojamas mūsų Ispanijoje: 


Niekada taip stropiai damos 
Netarnavo paladinui, 

Kaip tarnavo Lanselotui, 

Iš Britanijos atvykus, — 


o toliau tokiais pat švelniais ir saldžiais žodžiais apgiedami jo meilės 
ir karo žygiai. 

Nuo to laiko minėtasai riterių ordinas pamažu augo, plėtėsi ir 
pagaliau apėmė daugel įvairiausių pasaulio kraštų, ir tarp šio ordino ri- 
terių savo žygdarbiais pelnė sau šlovę ir garsą narsusis Galijos Amadis 
su visais sūnumis ir anūkais ligi pat penktos kartos, narsingasis Felis- 
martas Hirkaniškis, neįvertinamasis Tirantas Baltasis ir pagaliau nar- 

singasis ir nenugalimasis riteris donas Graikijos Beljanis, su kuriuo, ro- 
dos, dar visai neseniai matėmės, kalbėjomės, bendravome. 

Taigi, ponai, štai kas yra klajojantis riteris ir štai koksai tas riterių 
ordinas, kuriam, kaip sakiau, priklausau ir aš, nusidėjėlis, davęs tą 
patį įžadą kaip ir minėtieji riteriai. Nuotykių ieškodamas, keliauju 
po šias dykas ir gūdžias vietas tvirtai pasiryžęs netausoti spėkų nei 
gyvasties, jeigu bus man skirta likimo susidurti su mirtinu pavojum, 
begelbstint silpnuosius ir vargo prispaustuosius. 

Po tokių kalbų keliauninkai galutinai įsitikino, jog Don Kichotui 
galvoj negerai, ir suprato, kas protą jam bus sumaišęs, tad negalėjo 
tuo atsistebėti, beje, kaip ir visi kiti, pirmąsyk su juo susitikę. 

Ligi laidojimo vietos, pasak piemenų, buvo ne per toliausia, ir 
Vivaldas, didžiai sąmojingo ir pašaipaus būdo vyras, nenorėdamas 
nuobodžiauti tą kelio galą, susimanė pakurstyti riterį, kad jis dar 
papaistytų niekus. Ir todėl taip jam tarė: 

— Atrodo, godingasai keliaujantis riteri, jūsų malonybė būsite 
davęs patį griežčiausią įžadą, koks tik įmanomas šioje žemėje: mano 
supratimu, net brolių karteziečių įžadas'“" toli gražu ne toks griežtas. 

— Gal ir ne toks griežtas, — atsakė mūsų Don Kichotas, — bet ir 
ne toks pravartus žmonijai — tuo aš nė per plauką neabejoju. Jei kal- 
bėsime pridėję ranką prie širdies, karys, vykdantis karvedžio įsakymą, 
nuveikia ne ką mažiau nei karvedys, duodantis įsakymą. Turiu galvo- 
je, kad vienuoliai, leisdami dienas taikoje ir ramybėje, meldžia dangų 
palaimos žemei, o mes, kariai ir riteriai, giname ją savo rankų galia 
ir kalavijų ašmenimis — ir ne kur nors pastogėje, bet po atviru dan- 
gumi, vasarą nepaisydami svilinančių saulės spindulių, žiemą — kiau- 
rai smelkiančių speigų. Taigi mes Dievo tarnai šioje žemėje, mūsų 
rankomis jis vykdo savo teisingumą. 

Ir kadangi, vykdant kario priedermes ir visa, kas su jomis susiję 
tiesiogiai ir netiesiogiai, tenka dėti nežmoniškas pastangas ir braukti 
kruviną prakaitą, peršasi išvadą, jog tie, kurie prisiima šias priedermes, 
neabejotinai daugiau padeda pastangų negu tie, kurie jaukioje, ne- 
drumsčiamoje ramybėje meldžia Dievą suteikti paramą silpniesiems. 

Anaiptol neturiu galvoj ir netgi kratausi tos minties, jog klajojančio 
riterio gyvenimas toks pats šventas kaip vienuolio atsiskyrėlio, bet, 
remdamasis savo karčia patirtimi, darau prielaidą, kad klajojantis 
riteris, amžinai alkanas ir ištroškęs, be pastogės, apėjęs parazitais, 
pusnuogis, kenčia daugiau vargų ir negandų nekaip vienuolis, nes, 
be abejo, anų laikų klajojantiems riteriams tekdavo visą gyvenimą be 

atlydos grumtis su sunkumais. Ir jeigu vienas kitas narsingąja savo 
ranka ir užkariaudavo imperatoriaus vainiką, patikėkite mano žodžiu, 
turėdavo dėlei to nemaža kraujo ir prakaito pralieti, bet jeigu ir jiems, 
iškilusiems į tokias aukštybes, laiku nebūtų pagelbėję burtininkai ir 
išminčiai, visi jų siekiai būtų nuėję vėjais, o lūkesčiai likę apvilti. 

— Ir aš esu tos nuomonės, — pritarė keliauninkas.— Bet, šiaip 
ar taip, iš visų papročių, kurių laikosi klajojantys riteriai, man ypač 
nepatinka vienas, būtent: kai jų laukia koks didis ir pavojingas nuoty- 
kis, mirtimi gresiantis gyvasčiai, tą pavojaus akimirką, užuot meldę 
paramos Dievą, kaip privalu kiekvienam krikščioniui, jie meldžia 
paramos savo damas, lyg tos būtų jų Dievas. Mano supratimu, tai 
panašu į stabmeldystę. 

— Godingasai pone, — atsakė Don Kichotas, — kitaip nė būti ne- 
gali, nes priešingu atveju klajojantis riteris užsitrauktų amžiną nešlovę: 
mat klajojančių riterių būdas ir papročiai reikalauja, kad, stodamas į 
lemiamas grumtynes, klajojantis riteris turi įsivaizduoti priešais savo 
valdovę ir nukreipti į ją švelnų, meilingą žvilgsnį, tarytumei melsdamas 
ją užtarimo ir paramos rūsčią grėsmingo išbandymo valandą; ir nors 
niekas jo negirdi, privalo vis viena pakuždomis ištarti kelis žodžius, iš 
visos širdies šaukdamasis jos malonės, — tokių pavyzdžių begales rasi- 
me romanuose. Bet iš to nevalia daryti išvados, kad jie nemeldžia 
Dievo paramos: tam visados galima ištaikyti laiką ir progą grumtynių 
metu. 

— Vis dėlto man neduoda ramybės viena abejonė, — tarė keliau- 
ninkas.— Ne kartą man teko skaityti: susiginčija du klajojantys rite- 
riai, žodis po žodžio — ir užsiplieskia pykčiu, apsuka žirgus, pajoja 
į skirtingas puses, o paskum negaišuodami, kiek tik įkerta, puola 
vienas kitą ir štai tada, lėkdami šuoliais, meldžia damas paramos. 
Susirėmimas paprastai baigiasi tuo, jog vienas, kiaurai perdurtas prie- 
šininko ietimi, aukštielninkas verčiasi per arklio sturplį, o kitas irgi 
pasektų jo pavyzdžiu ir nudribtų žemėn, jei laiku neįsitvertų arkliui 
į karčius. Man neaišku, kada nukautasis riteris tokių žaibiškų grumty- 
nių įkaršty spėjo ištaikyti progą ir kreiptis į Dievą paramos. Užuot 
tuščiai aušinęs burną kreipdamasis į savo damą, verčiau jis kreiptųsi 
į; Dievą, kaip pridera ir privalu krikščioniui, juo labiau kad, mano 
supratimu, ne kiekvienas klajojantis riteris turi savo širdies damą, 
kurios galėtų melsti paramos, — juk ne visi jie įsimylėję. 

— To negali būti, — atsakė Don Kichotas, — tai yra, turiu galvoje, 
kad negali būti tokių klajojančių riterių, kurie neturėtų savo širdies 

damos, nes riterio meilė — toks pat įprastas ir savaime suprantamas 
reiškinys kaip žvaigždėtas dangus, ir aš neprisimenu tokios knygos, 
kurioje klajojantis riteris būtų laisva širdimi, o jeigu toksai ir pasitai- 
kytų, jis būtų laikomas ne tikru, o neteisėtu riterijos sūnumi, jos tvir- 
tovėn įėjusiu ne pro vartus, bet kaip vagis ar plėšikas įšokusiu per 
mūro sieną. 

— Šiaip ar taip, — tarė keliauninkas, — jei neklystu, atrodo, esu 
skaitęs, jog donas Galaoras, narsingojo Galijos Amadžio brolis, niekada 
neturėjo minėtos damos, kurią būtų galėjęs melsti paramos, ir vis dėlto 
niekas jo už tai nemenkino, ir buvo jis labai narsus ir garsingas rite- 
ris. 

Į tai mūsų Don Kichotas jam atsakė: 

— Godingasai pone, viena kregždė pavasario nepadaro; be to, 
kiek man žinoma, tasai riteris buvo slapčia įsimylėjęs, ir labai karštai, 
nors ir asistavo visoms, kurios tik įstrigdavo jam į akį, bet tokia jau 
buvo jo prigimtis, ir tramdyti josios jis negebėjo. Vis dėlto nėra jokių 
abejonių, kad jis turėjo pasirinkęs širdies damą, savo godų valdovę, 
kurią labai dažnai melsdavo paramos, tik, aišku, slapčia, nes buvo tai 
riteris, garsėjęs savo slaptingumu. 

— Jeigu klajojantis riteris iš prigimties negali būti neįsimylėjęs, — 
tarė keliauninkas, — vadinasi, ir jūsų malonybė nesudarote išimties, 
nes toksai jūsų pašaukimas, ir jeigu jūsų malonybė negarsite tokiu 
slaptingumu kaip donas Galaoras, meldžiu jus visos šitos draugijos ir 
savo paties vardu atskleisti mums tosios damos vardą, kilmę, titulą ir 
nusakyti jos grožį: ji, be abejo, jausis laiminga, jei visi žinos, kad ją 
myli ir jai tarnauja toks, matyt, didis riteris, koks jūsų malonybė atro- 
dote. 

Sulig tais žodžiais Don Kichotas giliai atsiduso ir tarė: 

— Negalėčiau tvirtai pasakyti, ar mano saldžioji nedraugė geidau- 
ja ar negeidauja, kad visi žinotų, jog ašian jai tarnauju, tačiau, paten- 
kindamas tokį mandagų jūsų prašymą, tiek jums tepasakysiu: vardu ji 
Dulsinėja, kilusi iš Toboso, vieno Lamančos bažnytkaimio, jos titulas 
mažų mažiausia — princesė, nes ji manoji karalienė ir valdovė; grožis 
josios nežemiškas, nes iš tikrųjų turi ji visus tuos neįtikėtinus ir pasa- 
kiškus žavesio požymius, kuriais poetai apdovanoja savo mylimąsias 
damas: plaukai jos — auksas, kakta — Eliziejaus laukai, antakiai — 
dangorykštės, akys — dvynos saulės, skruostai — rožės, lūpos — ko- 
ralai, perlai josios dantys, alebastras jos kaklas, marmuras jos krūtinė, 
dramblio kaulas jos rankos, baltoji josios oda — sniegas, o tos kūno 

vietos, kurias dangsto nuo žmonių žvilgsnių padorumas, mano many- 
mu ir supratimu, yra tokios, jog kukli vaizduotė gali jomis nebent 
žavėtis, bet lyginti jas su kuo nors — šiukštu. 

— Mes pageidautume sužinoti apie jos kilmę, protėvius ir genealo- 
gijos medį, — tarė Vivaldas. 

Į tai Don Kichotas atsakė: 

— Ji kilusi ne iš senovės romėnų, Kurcijų, Kajų ir Scipionų, ir ne 
iš nūnai gyvuojančių Kolonų ir Orsinių, nei iš Katalonijos Monkadų 
ir Rekesenų, nei juo labiau iš Valensijos Rebeljų ir Viljanovų, nei iš 
Aragono Palafoksų, Nusų, Rokaberčių, Koreljų, Lunų, Alagonų, Urė- 
jų, Fosų ir Gurėjų, ne iš Kastilijos Serdų, Manrikų, Mendosų ir 
Gusmanų, ne iš Portugalijos Alenkastrų, Paljų ir Menesų,— jinai 
iš Lamančos Tobosiečių, giminės palyginti jaunos, bet užtat galinčios 
padėti puikų pagrindą pačioms prakilniausioms ateities kartoms. Ir 
tenedrįsta niekas man priešgyniauti, nes tam aš pateiksiu tas pačias 
sąlygas, kokias Dzerbinas!” užrašė po Rolando trofėjais: 

Paliesti juos išdrįs 
Tiktai Rolandui prilygstąs karys. 

— Nors ir nesu kilęs iš Prasisiekėlių Larediečių '** giminės, vis 
dėlto nesiryžčiau gretintis prie Lamančos Tobosiečių, nors, tiesą pasa- 
kius, pirmą sykį girdžiu tą pavardę. 

— Negali būti, kad pirmą sykį, — atrėmė Don Kichotas. 

Visi be galo įdėmiai klausėsi jųdviejų pokalbio, ir netgi ožkaganiai 
ir kiti piemenys suprato, jog Don Kichotui pasimaišęs protas. Tik 
Sančas Pansa, pažinojęs savo poną bene nuo gimtos dienos, buvo įsiti- 
kinęs, kad kiekvienas jo žodis — gryniausia teisybė, nebent truputį 
abejojo, ar iš tikrųjų esanti tokia gražuolėlė Dulsinėja Tobosietė, nes 
tokio vardo nei tokios princesės kaip gyvas nebuvo girdėjęs, nors gyve- 
no netoli Toboso. 

Taip Don Kichotui ir Vivaldui bešnekučiuojant, tarpeklyje tarp 
dviejų aukštų kalnų pasirodė kokia dvidešimt piemenų, visi kaip vienas 
juodomis skrandomis ir su vainikais ant galvų, — beje, kaip vėliau 
paaiškėjo, kai kurie vainikai buvo nupinti iš kukmedžio šakų, kai 
kurie — iš kiparisų šakų. Šeši piemenys nešė neštuvus, perdėm už- 
dengtus galybe visokiausių gėlių ir šakų. Juos išvydęs, vienas ožka- 
ganys tarė: 

— Antai neša Grisostomo kūną, o štai šito kalno papėdėje ir yra 
toji vieta, kur jis panoro būti palaidotas. 

Keliauninkai paspartino žingsnius ir atkako vieton kaip tik tuo 
metu, kai piemenys pastatė neštuvus ant žemės ir keturi jų aštriais 
kirstuvais pradėjo rausti duobę prie pat atšiaurios uolos. 

Abi pusės galantiškai pasisveikino, paskui Don Kichotas ir jo pa- 
keleiviai prisiartino prie neštuvų ir pamatė juose gėlėmis nuklotą kūną 
piemens apdaru: buvo tai vyriškis kokių trijų dešimčių metų amžiaus, 
sprendžiant iš palaikų, buvęs dailaus veido ir tvirto sudėjimo. 

Aplink jį neštuvuose gulėjo kelios knygos ir daug rankraščių, kai 
kurie suvynioti į ritinį, kiti išpleikti. 

Tie, kurie žiūrėjo į velionį, tie, kurie kasė duobę, ir visi, kurie 
stovėjo susirinkę, susikaupę tylėjo, kol pagaliau vienas tų, kurie nešė 
kūną, tarė kitam: 

— Gerai apsižiūrėk, Ambrosijau, ar čia ta pati vieta, kurią nurodė 
Grisostomas, jeigu jau norite žodis žodin įvykdyti jo paskutinę valią. 

— Ta pati,— atsakė Ambrosijas.— Čia nelaimingasai mano bi- 
čiulis ne kartą pasakojo man savo negandos istoriją. Čia, pasak jo, 
pirmąsyk jis išvydęs Marselą, tą mirtiną žmonijos priešę, čia pirmąsyk 
išpažinęs jai savo tiek aistringą, tiek tyrą meilę, čia paskutinįsyk susi- 
tikęs su Marsela, galutinai jį atstūmusia ir paniekinusia, ir nusprendęs 
užbaigti savo vargano gyvenimo tragediją, ir čia, idant neišdiltų tiekos 
jo negandų atminimas, paliepė nuleisti savo kūną į amžinosios užmirš- 
ties gelmes... 

Ir, kreipdamasis į Don Kichotą ir kitus keliauninkus, Ambrosijas 
kalbėjo toliau: 

— Tame kūne, ponai, į kurį žvelgiate užuojautos sklidinomis 
akimis, glūdėjo dvasia, dangaus dosniai apdovanota begalybe dorybių. 
Tai kūnas Grisostomo, neprilygstamo išmintimi, nepranokstamo 
mandagumu, neturėjusio sau lygių paslaugumu, draugiškumo fenikso, 
didžiadvasiško be jokių išlygų, išdidaus, bet be lašo puikybės, sma- 
gaus, bet niekad neperžengusio ribų, — žodžiu, dorybingiausio iš dory- 
bingųjų ir nelaimingiausio iš nelaimingųjų. 

Mylėjo jis, bet neapykantą laimėjo, jis dievino, bet panieką sau 
pelnė; jis bandė žvėrį sugraudinti, nejautrų marmurą suminkštinti, 
laukuos pagauti vėją, buvo balsas šaukiančiojo tyruos, tarnavo pačiam 
nedėkingumui ir pačiame žydėjime gavo atpildo mirtį, o jos glėbin 
pastūmėjo jį piemenaitė, kurią jis troško įamžinti, idant ji gyventų 
nemirtinga Žmonių atmintyje — tai paliudytų štai šitie rankraščiai, 
Jeigu jis nebūtų man įsakęs palaidoti juos ugnyje, kai jo kūnas bus pa- 
laidotas žemėje. 

— Tikiuosi, jūs nebūsite jiems dar žiauresnis ir negailestingesnis 
už patį savininką,— tarė Vivaldas,— nes labai klysta ir nusižengia 
teisybei tasai, kuris vykdo kieno nors valią, nesuderinamą su blaivaus 
proto reikalavimais. Mes nepritartume ir Cezariui Augustui, jeigu 
jis būtų leidęs įvykdyti dieviškojo mantujiečio paskutinę valią'““. 

Todėl, godingasai Ambrosijau, palaidokite žemėje savo bičiulį, bet 
nelaidokite užmiršty jo rankraščių: juk jis taip parikiavo jausdamasis 
įžeistas, ir jums pildyti jo žodį būtų neprotinga. Tegu išlieka tie rank- 
raščiai, idant išliktų atminty Marselos žiaurumas ir per amžių amžius 
būtų pamoka gyviesiems, kad jie saugotųsi ir vengtų tokių akivarų. 
Aš su savo bendrakeleiviais jau žinau jūsų įsimylėjusio ir vilties nete- 
kusio bičiulio istoriją, žinau, kokie dideli judu buvote draugai ir kodėl 
jis mirė, ir ką mirdamas jums įsakė. Iš tos graudžios istorijos galima 
spręsti, kokia žiauri buvo Marsela ir kaip karštai mylėjo Grisostomas, 
ir kokia nuoširdi judviejų draugystė, ir kokia liūdna dalia laukia visų 
tų, kurie be atodairos lekia beprotiškos meilės nurodytu keliu. 

Vakar vakare, kai tik sužinojome apie Grisostomo mirtį ir apie tai, 
kur jisai bus laidojamas, užuojautos ir smalsumo vedami, pasukome 
iš tiesaus kelio, panūdę savo akimis pamatyti tatai, ką šitaip skaudu 
buvo girdėti. Ir štai dabar meldžiame tamstą, išmintingasai Ambrosijau, 
bent jau aš maldauju tave savo vardu: atsidėkoki mums už tą užuojau- 
tą ir troškimą visomis išgalėmis padėti jums šią skaudžią valandą ir, 
užuot deginęs šiuos rankraščius, leiski man pasiimti nors vieną kitą... 

Ir, nelaukdamas atsako, Vivaldas ištiesė ranką ir pakėlė nuo žemės 
kelis arčiau gulėjusius popierius. Tai matydamas, Ambrosijas tarė: 

— Iš mandagumo leidžiu jums, godingasai pone, pasiimti tuos 
rankraščius, kuriuos pakėlėte, tačiau bergždžia būtų tikėtis, kad aš 
nesudeginsiu visų kitų. 

Vivaldas, trokšdamas pamatyti, kas surašyta tuose popieriuose, 
tuoj atskleidė vieną ir perskaitė antraštę: 

— Nevilties giesmė. 

— Tai paskutinis nedalingojo mano bičiulio kūrinys, — įterpė 
Ambrosijas,— ir idant jums būtų aišku, jog įstūmė pražūtin Grisosto- 
mą visos tos negandos, perskaitykite jį garsiai, kad visi girdėtų: laiko 
turėsite pakankamai, nes dar neveikiai iškas duobę. 

— Mielai perskaitysiu,— tarė Vivaldas. 

Ir visi susirinkusieji, perimti to paties noro, ratu apstojo Vivaldą, 
ir jis aiškiu balsu ėmė skaityti. 

XIV PERSKYRIMAS 


KURIAME PATEIKIAMOS 
AMŽINATILSĮ PIEMENS BEVILTIŠKOS EILĖS, 
TAIPGI DĖSTOMI KITI 
NELAUKTI NUTIKIMAI 


GRISOSTOMO GIESMĖ 


Jei geidžia taip širdis tava, žiauruole, 
Kad luposna iš lūpų bėgtų gandas, 
Kokia baisi galia tavos rūstybės, 

Įkvėpsiu, pragaro gelmėn įpuolęs, 
Krūtinėn sopulingon balsą gandų, 

Idant išlietų sielvartą beribį 

Ir geismą išraudoti begalybę 
Tavosios prigimties žiaurumo šalto, 

Ir balsas mano, su kančia išplėštas, 
Širdies išsekintos krauju atmieštas, 
Kiekvieną savo šiurpumu nuvertų. 

Tad susikaupki, įdėmiai klausyki, 

Kaip sužeista širdis manoji klykia, 

Kaip, srautais verždamies garsų upeliai — 

Ne skambus, darnus, bet triukšmingi, gaudus, — 
Paguodą teikia man, tau pyktį kelia. 

Staugimas liūto, kraugeriško šerno 
Riaumojimas kraupus, grasus švilpimas 
Angies žvynuotos, krioksmas šiurpulingas 

Pabaisos neregėtos, kranksmas varno, 
Nelaimę lemiantis, siaubus kaukimas 
Gusingo vėjo virš bangų audringų, 

Kovoj parblokšto buliaus įnirtingas 
Maurojimas, ulbėjimas purplelės, 

Našle palikusios, gūdus apuoko 
ŪUksėjimas it pakaruoklio juokas, 
Dantų griežimas pragaro bedalių 

Drauge su siela, pasmerkta kankynei, 

Srautu man tokiu veržias iš krūtinės, 

Idant jausmai į vieną susilietų, 
Nes ta kančia, kuri mane kamuoja, 
Žodžiu prabilti geidžia negirdėtu. 

Aidai tos sumaišties liūdnos kartosis, 
Bet juos ne Tacho gimtojo smėlynai, 

Ne Bečio““? garsiojo girdės alyvos, — 

Ne, pasigirs žosmė kančios manosios 
Dugne tarpeklių, aukštumoj uolynų, 

Iš lupų negyvų plauks giesmės gyvos: 

Tamsoj daubų ir ten, kur miglos šyvos 
Pajūry sklaidos nuošaliam; kur amžiais 
Neglosto saulė spinduliais padangės; 

Kur tuntais knibždančios nuodingos angys 
Smėlynuos Libijos“! urvus sau gremžias,— 

Kančių manų aidai tie nepatyrę 
Neš žinią glūdan tyrlaukių ir girių 
Apie rustybę tavo nežabotą 
Ir, garsindami mano liūdną dalią, 
Galingai nuskambės pasaulio plotuos. 

Kur dėtis paniektam, kai įtarimai, 
Tušti ar pagrįsti, žudyte žudo, 

Kai pjauna mirtinai pavydas juodas? 

Širdis neištveria išsiskyrimo, 

Mintis, kad busi užmirštas, pabudus 
Vilties palaima mėgautis neduoda, 

Ir neišvengiama mirtis atrodo. 

Bet gyvas aš — nei būta, nei sapnuota! — 
Toli nuo mylimos, pavydulingas, 
Žinodamas, jog įtariu teisingai, 

Ir užmirštas aistra degu be proto. 

Kančių kamuojamas, nakties šešėliuos 
Neįžvelgiu vilties nė kibirkštėlės; 
Praradęs viltį, netgi to nesiekiu, 

Bet, priešingai, kad sielvartas pašoktų, 
Be jos gyventi amžinai prisiekiu. 

Gal kartais įmanu šiame pasauly 
Ir viltis, ir bijot, ar tai protinga, 

Juoba kai baimė ima pirmenybę? 

Ar aš galiu, matydamas apgaulę, 

Akis užmerkt, jei šviečia spindulinga 
Pro atviras širdies žaizdas teisybė? 
Kas, kartą puolęs neviltin beribėn, 
Kai įtarimas tuščias tampa kūnu, 
Neatkelia nepatiklumui vartų, — 
O, vargas tam, kuriam gyvent apkarto! — 
Ir, virtusi melu, teisybė griūna? 
Žiaurus tirone meilės karalijos, 
Įdėk, Pavyde, rankon kalaviją, 
Duok virvę man, o panieka ledine! 
Nors jūsų pergalė nuožmi be galo, 
Tik ji numaldys sopulį krūtinėj. 

Mirštu, ir nors seniai viltis pradingo, 
Jog žemėj ar danguj palaimą gausiu, 
Visad man brangios bus auksinės godos. 

Sakau: kas myli švelniai, tas laimingas, 
Tas laisvas jaučias, kas kuo nuolankiausiai 
Kietai Amūro valiai atsiduoda. 

Sakau: atėmusioji man paguodą 
Ir kūno, ir sielos grožiu pirmauja, 

Ir kaltas aš, kad siela mano verkia, 
Ir meilės dievas, mus kančioms pasmerkęs, 
Pasauly išmintingai viešpatauja. 

Ir ši mintis, ir kilpa ašutinė 
Lydės mane kelionėn paskutinėn, 

Kur, bėgdamas jos paniekos, aš leisiuos; 
Kai vėjai dvasią išnešios ir kūną, 
Nei palmės, nei vainiko laurų geisiu. 

[rodei elgesiu, o lengvabude, 

Kaip lengva man nelengvą žengti žingsnį 
Ir atsisveikint su būtim niekinga; 

Dabar, kai man širdis krauju paplūdus, 
Matai nukreipdama jon rūstų žvilgsnį, 
Jog mirštu aš atstumtas, bet džiaugsmingas; 

Ir jei laikytumei tatai teisinga, 

Idant skaisti akių tavų padangė, 

Man mirus, apsiniauktų, klystum baisiai, — 
Aš mėgautis kančių savųjų vaisiais 
Nenoriu, auką tau paskyręs brangią. 

Pagarsinki verčiau šypsniu giedruoju, 
Jog šventė tau tikra — mirtis manoji. 
Ne, tokio patarimo tu negausi: 

Juk žinoma visiems, jog taip norėjai, 
Kad kapuosna nueičiau kuo greičiausiai. 

Ateik,— jau laikas! — pertroškęs Tantale, 
Iš pragarmės, ir akmenį šin klonin 
Atriski, o Sizife prakeiktasis, 

Ateikit, Titijau, auka erelio, 

Ant rato nukryžiuotas Iksione““*, 
Ir triūsui pasmerktos beprasmiui sesės'““— 

Širdin sudėkit man kančias savąsias, 
Suteikit paskutiniąją malonę, 

Juk man, nuodėmingajam, ji priklauso: 
Aplaistykite ašaromis gausiai 
Drobulėn net neįsuptą velionį. 

Triveidis sarge pragaro“*, giedoki, 
Pulkams chimerų, baubų ženklą duoki, 
Užtraukite visi raudonę gailią: 

Ši iškilmė bus atpildas pelnytas 
Šitam, kas krito nugaluotas meilės. 

O giesme nevilties, man iškeliavus, 
Paliauki verkusi manęs, rypavus. 

Žinok, tau, pradžią davusiai kadaise, 
Švente tikra mirtis manoji tapo, 
Ir net prie kapo gniaužki gėlą baisią. 


Klausytojams labai patiko Grisostomo giesmė, tačiau skaitovas 
pareiškė, kad ji nesiderinanti su girdėtu pasakojimu apie Marselos 
kuklumą ir dorybingumą, nes Grisostomas įtarinėjąs piemenaitę, jai 
pavyduliaująs, prikaišiojąs išsiskyrimą, ir visa tai verčią suabejoti jos 
šlove ir geru vardu. Ambrosijas, gerai žinojęs slapčiausias bičiulio 
mintis, į tai atsakė: 

— Idant išsisklaidytų jūsų abejonės, godingasai pone, turiu jums 
pasakyti, jog, rašydamas tą giesmę, nelaimingasis buvo išsiskyręs su 
Marsela, o išsiskyrė su ja savo valia, norėdamas išbandyti, ar išsiskyri- 
mas ir jį taip paveiks kaip kitus, bet kadangi išsiskyrusį įsimylėjėlį vis- 
kas kamuoja, viskas baugina, todėl ir Grisostomui nedavė ramybės 
nepagrįstas pavydas ir tušti įtarimai, kurie atrodė jam tikri ir pama- 

tuoti. Tad Marselos dorybingumas, apie kurį plačiai eina garsas, lieka 
nekliudytas, nes apskritai, jeigu neimsime skaičiun -to, kad ji žiauri, 
truputį įžūli ir be galo išpuikusi, netgi patsai pavydas, nors ir kaip to 
geisdamas, neturėtų ir negalėtų nieko jai prikišti. 

— Jūsų teisybė, — pritarė Vivaldas. 

Ir jau buvo beimąs skaityti kitą rankraštį, išgelbėtą iš ugnies, bet 
jam sukliudė stebuklingas regėjimas (bent taip visiems pasirodė), 
netikėtai atsiradęs jiems prieš akis, o buvo tai piemenaitė Marsela: 
ji staiga išdygo ant uolos, prie kurios piemenys kasė duobę, ir buvo 
tokia graži, jog nublanko visos legendos, apie jos grožį sudėtos. 

Tie, kurie pirmąsyk ją išvydo, sužiuro į ją, žado netekę, susižavė- 
jimo sklidinomis akimis, bet ir tie, kuriems dažnai tekdavo ją matyti, 
nustėro ne ką mažiau už anuos. O Ambrosijas, vos ją išvydęs, neįstengė 
sutramdyti pasipiktinimo ir prabilo šiais žodžiais: 

— Ko atėjai, o žiaurusis kalnų basiliske? Gal ateini pažiūrėti, ar, 
tau pasirodžius, atsivers žaizdos tam nelaimingajam, kuriam savo 
žiaurumu gyvastį atėmei'“?? Gal ateini pasididžiuoti savo žiaurybių 
vaisiais ar kaip tas kietaširdis Neronas, grožėjęsis padegtos Romos 
gaisru, nuo aukštumos pasimėgauti jais, ar kaip nedėkingoji Tarkvini- 
jaus duktė!“" įžūliai paspirti koja šio atvėsusio kūno? Sakyk greičiau, 
ko ateini ir ko geidauji iš mūsų, nes, žinodamas, jog amžinatilsį Grisos- 
tomo mintys, jam gyvam esant, buvo nukreiptos į tave, galiu padaryti 
taip, kad, jam mirus, į tave nukryptų mintys visų tų, kurie laikė save jo 
draugais. 

— Ne, visiškai ne to atėjau čionai, Ambrosijau,— atsakė Marse- 
la.— Aš atėjau pasiteisinti ir įrodyti, kaip neteisingai kalba visi tie, 
kurie kaltina mane dėl Grisostomo mirties ir dėl savo kančių. Ir todėl 
prašau visus, čia susirinkusius, atidžiai mane išklausyti: juk nereikia 
nei daug laiko, nei daug žodžių, kad išmintingi žmonės suvoktų teisybę. 

Kaip patys sakote, dangus apdovanojo mane grožiu, ir dar tokiu, 
kuris pats savaime pavergia jūsų širdis ir klupdo jus prie mano kojų, 
bet jūs geidžiate ir net reikalaujate, kad aš, atsidėkodama jums už tą 
meilę savo ruožtu jus mylėčiau. Įgimtas protas, man duotas Dievo, 
sako, jog kas gražu — tas miela, bet aš niekaip negaliu suprasti, kodėl 
toji, kuri mylima dėl grožio, būtinai turi mylėti ją mylintį žmogų vien 
dėl to, kad jisai ją myli. Gali būti ir taip, jog žmogus, įsimylėjęs grožį, 
pats yra bjaurus, o kadangi bjaurumas atgrasus, būtų labai keista, 
jeigu jisai pasakytų: „Aš myliu tave dėl grožio, o tu irgi mylėk mane, 
nors aš ir bjaurus“. 

Tarkime, jog abiejų grožis tolygus, bet tai anaiptol nesako, kad 
ir jųdviejų troškimai turi sutapti, nes ne kiekvienas grožis pažadina 
meilę: kartais jis glosto akį, bet širdžiai netinka. Mat, jei kiekvienas 
grožis žadintų meilę ir tiktų širdžiai, mūsų troškimai, migloti ir neapi- 
brėžti, klaidžiotų nežinodami, prie ko apsistoti, nes jeigu pasaulyje 
esama begalybės gražuolių, vadinasi, mums turėtų kilti ir begalybė 
troškimų, o aš esu girdėjusi, kad tikroji meilė nedaloma ir kad jėga 
mielas nebūsi. 

Jeigu jau taip surikiuota — o tuo aš esu tikra, — ar valia iš manęs 
reikalauti, kad širdį prilaužčiau vien dėl to, jog išpažįstate mane mylį? 
Na, o jeigu dangus nebūtų apdovanojęs manęs grožiu, ar turėčiau tei- 
sę skųstis, kad manęs nemylite todėl, jog esu negraži? Turėkite galvoje 
ir tai, kad aš sau grožio nesirinkau: jisai toks, kokiu teikėsi mane apdo- 
vanoti dangus, nei meldžiau aš jo, nei rinkausi. Kaip gyvatės nevalia 
smerkti už jos nuodus, nes gamta juos davė jai, kad žudytų, taip ir 
man nėra ko prikaišioti grožio, nes dorybingos moters grožis — tai 
lyg atstu liepsnojanti ugnis ar kalavijo ašmenys: kas prie jo nesiartina, 
to jis nei nudegina, nei sužeidžia. 

Garbė ir dorybės puošia sielą, o be jų ir gražiausias kūnas negali 
atrodyti gražus. Na, o jeigu tyrumas — viena tų dorybių, kurios taip 
puošia ir teikia grožio kūnui ir sielai, kodėl gi moteris, mylima dėl 
josios grožio, turėtų susitepti nusileisdama vyrui, kuris malonumo 
dėlei iš paskutiniųjų griebiasi visokiausių gudrybių, kad tik ji patenkin- 
tų jo geismus ir susiteptų? 

Aš gimiau laisva ir, idant laisva gyvenčiau, pasirinkau laukų 
vienumą: kalnų medžiai — mano bičiuliai, skaidrūs upelių vande- 
nys — mano veidrodžiai, medžiams ir vandenims aš patikiu savo godas 
ir grožį. 

Aš — atstu liepsnojanti ugnis, aš — tolumoj žaižaruojantis kalavi- 
jas. Tuos, kuriems uždegiau širdį savo veidu, atvėsinau žodžiais. Troš- 
kimai gyvena viltimi, o kadangi nedaviau jokios vilties nei Grisostomui, 
nei kam kitam, tad galima tvirtai pasakyti, jog Grisostomą pražudė 
veikiau jo paties užsispyrimas nekaip mano žiaurumas, ir jeigu jūs 
nesutikdami imsite prieštarauti, kad, girdi, jo norai buvę geri ir todėl 
aš turėjusi atsiliepti į jo jausmus, tiesiai jums pasakysiu: kai štai čia, 
toje pačioje vietoje, kur dabar kasama duobė, jis atskleidė man savo 
dorus ketinimus, atsakiau jam, kad mano nusistatymas — gyventi 
nedrumsčiamoje vienumoje ir kad tiktai žemei atiduosiu aš savo nekal- 
tybę ir grožį. Ir jeigu jis, nepaisydamas mano žodžių, užsispyręs grūmė- 

si su viltimi ir plaukė prieš srovę, bene reikia stebėtis, kad galų gale 
prasmego savo beprotybės akivaran?. 

Jei būčiau davusi jam viltį, veidmainė būčiau pasirodžiusi; jei bū- 
čiau į jausmus jo atsiliepusi, tauriausiam savo siekiui ir ketinimui 
būčiau nusižengusi. Protingų mano žodžių jis nepaisė ir nepaniekin- 
tas nusiminiman puolė,— sakykite dabar, kuo nusidėjau, kad kaltę 
metat man dėl jo kančių? 

Lai skundžias apviltasis, lai puola nusiminiman tas, kam netesėta 
duotas žodis, lai tikis laimės tas, kurį aš pasišauksiu, lai puikuojas tas, 
kurį priglobsiu, bet lai manęs galvažude ir kietaširde nevadina tasai, 
kuriam aš nieko nežadėjau, kurio neapvyliau, nesišaukiau ir nepriglo- 
biau. Lig šiol dangaus man dar nebuvo likta ką nors pamilti, o kad pati 
aš pasirinkčiau širdžiai mielą — to niekad nesulauksite. 

Lai šituos mano perspėjimo žodžius gerai įsidėmi kiekvienas, kuris 
naudos sumetimais siekia mano palankumo, ir jeigu kas nors pasimirs 
dėl manęs — žinokite, pasimirs jisai ne pavydo ir ne sielvarto nuga- 
luotas, nes tasai, kas nieko nemyli, negali sukurstyti pavydo, o perspėji- 
mas nieko bendra neturi su paniekinimu. 

Tasai, kas vadina mane žvėrimi ir basilisku, lai šalinasi manęs 
kaip pražūtingo ir pikto padaro; kas vadina mane nedėkinga, lai man 
netarnauja; kas vadina beširde, lai nuo manęs traukiasi; kas vadina 
žiauria, lai manęs nesekioja: tasai žvėris ir basiliskas, toji beširdė, 
žiaurioji ir nedėkingoji niekada nieko neieškos ir nesekios, niekam 
nedarys paslaugų ir nenorės nieko pažinti. Grisostomą pražudė jo 
paties karštumas ir nežabota aistra, tad kuo čia dėtas mano santūrumas 
ir dorybingumas? Aš sergsčiu savo tyrumą medžių draugijoje, — tad 
kodėl gi tasai, kuris perša žmonių draugiją, linki man jo netekti? 

Jūs žinote, jog turiu savo turtą ir nesigviešiu į svetimą; iš prigimties 
esu laisva ir nepageidauju užsidėti jungo. Aš nieko nemyliu ir niekam 
nejaučiu neapykantos, nieko neapgaudinėju ir nieko negundau, iš 
nieko nesišaipau ir prie nieko nemeilaujuos. Paprasti pokalbiai su 
aplinkinių sodžių piemenaitėmis ir ožkų ganymas — štai kas miela 
mano širdžiai. Mano godos neskrieja toliau šitų kalnų, o jeigu kartais 
ištrūksta, skuba tuo keliu, kuriuo siela veržiasi savo gimtinėn, — mė- 
gautis dangaus grožiu. 

Ir sulig tais žodžiais, atsako nelaukdama, Marsela apsisuko ir dingo 
artimiausio miško tankmėje, apstulbinusi visus susirinkusius tiek savo 
išmintimi, tiek grožiu. Ir vienas kitas (iš tų, kuriuos pervėrė jos žavių 


Pirma dalis 102 


spindulingų akių skudriosios strėlės), nepaisydamas ką tik girdėto 
perspėjimo, buvo jau bebėgąs jai iš paskos. 

Tai regėdamas, Don Kichotas tarė sau, kad atėjo metas atlikti 
riterio priedermę, liepiančią gelbėti skriaudžiamas mergeles, ir, ap- 
gniaužęs kardo rankeną, skambiu ir aiškiu balsu pareiškė: 

— Tenedrįsta niekas, nors ir kokio luomo ir rango jis būtų, sekti 
paskui gražiąją Marselą, jei negeidauja užsitraukti mano baisingos 
rūstybės. Ji suprantamai ir įtaigiai įrodė, jog beveik ar visai nekalta 
dėl Grisostomo mirties ir jog anaiptol nėra linkusi klausyti įsimylėjėlių 
meldimų, todėl visi geros valios žmonės, kiek tik jų esama pasaulyje, 
užuot sekioję ir persekioję, turi gerbti ją ir godoti, nes jau įrodyta, 
jog vargu ar visoje žemėje rasis kita mergelė, kuri tokius labus ketini- 
mus puoselėtų. 

Nežinia, kas paveikė — gal Don Kichoto grasymas, o gal Ambrosi- 
jo prašymas iki galo atlikti savo priedermę gerajam bičiuliui, bet nė 
vienas piemuo nekrustelėjo iš vietos ir nepasišalino ligi tol, kol iškasta 
duobė, sudeginta Grisostomo rankraščiai ir nuleista kapan palaikai, 
graudžiomis ašaromis susirinkusiųjų aplaistyti. 

Ant kapo buvo laikinai užverstas didelis akmuo, kurį vėliau Am- 
brosijas, jo žodžiais tariant, ketino pakeisti tam tyčia padirbdintu 
antkapiu su tokia štai epitafija: 


Ilsis čia glėby mirties 
Vergas meilės nelaimingos, 
Buvo tai piemuo aistringas, 
Nugaluotas nevilties. 


Geidė vargšo pražūties 
Žiaurumu garsi mergelė, — 
Mat pasauly turi valią 
Kupidonas be širdies. 


Paskui piemenys apibarstė kauburį gausybe gėlių ir šakų ir, pa- 
reiškę užuojautą velionio bičiuliui Ambrosijui, atsisveikino su juo. 

Tą patį padarė ir Vivaldas su savo keliabendriu, o kai Don Kicho- 
tas, atsisveikinęs su ožkaganiais, priėjo atsisveikinti su juodviem, jie 
pasiūlė vykti drauge į Seviliją — vietą, pasak jų, labai tinkamą nuoty- 
kių ieškotojui, nes nuotykių tenai kiekvienoj gatvėj ir kiekvienoj pa- 
kampėj likimas jam atsiųsiąs daugiau nei kur kitur. 

Don Kichotas, padėkojęs jiems už patarimą ir gerą valią, pareiškė, 

jog šiuo tarpu nepageidaująs ir negalįs vykti Sevilijon, nes pirmiausia 
turįs aplinkiniuose kalnuose išgalabyti visus galvažudžius ir plėšikus, 
kurių, kaip sakoma, tenai knibždėte knibždą. 

Matydami tokį labą ir nepalaužiamą ryžtą, keliauninkai nebedrįso 
daugiau įkyrėti ir, dar sykį su juo atsisveikinę, nujojo toliau savo 
keliu, ir kalbų nepristigo jiems visą kelią, bešnekučiuojant apie Marse- 
los ir Grisostomo istoriją, taipgi apie Don Kichoto beprotystes. O Don 
Kichotas tuo tarpu pasiryžo susiieškoti piemenaitę Marselą ir pasiūlyti 
jai savo paslaugas. 

Deja, jo mintims nebuvo lemta įsikūnyti, bet apie tai sužinosite 
vėliau, nes čia baigiasi šios nepramanytos istorijos antroji dalis. 


XV PERSKYRIMAS 


KURIAME PASAKOJAMAS 
NELEMTAS NUOTYKIS, IŠTIKES DON KICHOTUI 
SUSITIKUS SU NEVIDONAIS JANGIEČIAIS!*' 


Išmintingasis Sidas Hamadas ben Inhalis pasakoja, kad Don Kicho- 
tas, atsisveikinęs su ožkaganiais ir visais kitais, piemens Grisostomo 
laidotuvėse dalyvavusiais, kartu su ginklanešiu nujojo tiesiai į mišką, 
kuriame, jiems bežiūrint, dingo piemenaitė Marsela. Daugiau nei 
dvi valandos prabėgo bergždžiai jos beieškant, ir pagaliau, skersai 
išilgai išnaršę mišką, juodu atsidūrė sodriai žalioje lankoje, kurios 
pakraštyje tylutėliai sroveno upelis, masindamas keliauninkus savo 
gaiva ir gundydamas juos apsistoti poilsio ir praleisti ten patį dienos 
karštymetį, tolydžio vis labiau juntamą. 

Don Kichotas ir Sančas nusėdo ir, paleidę asilą ir Rosinantą gany- 
tis vešlioje lankoje, kad prisiėstų kiek telpa, užgulė doklą, o ilgai 
netrukus, nežiūrėdami sąlyginumų, ponas ir tarnas taikiai ir draugiš- 
kai sušveitė viską, kas jame buvo. 

Sančui net galvon neatėjo pančioti Rosinantą — buvo tvirtai įsiti- 
kinęs, jog puikiai pažįsta tą romų ir anaiptol ne tokį jau aržų eržilą, 
kurio, regis, netgi Kordobos ganyklų kumelės'“*, daiktan subėgusios, 
nebūtų įmaniusios išvesti iš kelio. Vis dėlto likimas sykiu su šėtonu, 
kuris toli gražu ne visada snaudžia, taip parikiavo, jog į tą patį slėnį 


Pirma dalis 104 


atklydo pasiganyti Galisijos veislės kumelių kaimenė, genama jangiečių 
varovų, o kadangi paprastai jie sustoja pietų poilsio lankose, kur gausu 
ganiavos ir vandens, Don Kichoto pasirinkta vieta pasirodė jiems labai 
patinkama. 

Ir taip jau atsitiko, jog Rosinantui padilgo uodegą padūkti su po- 
niomis kumelėmis, ir vos tik jisai jas užuodė, nusižengdamas savo 
būdui ir įpročiams ir neatsiklausdamas šeimininko, šelmiškai nurisnojo 
prie kaimenės patenkinti savo geismo. Tačiau kumelės, atrodo, buvo 
labiau nusiteikusios ganytis, nei dūkti, tad pasitiko jį kanopomis ir 
dantimis ir taip apkandžiojo ir suspardė, jog beregint sutrūko pavarža, 
ir liko jis be balno — grynas ir plikas, o dar daugiau kliuvo nuo 
varovų, kurie, matydami, kaip begėdiškai prievartaujamos jų kumelės, 
subėgo ir vėzdais taip išlaidė šonus, kad jis išvirto žemėn kvapo nebe- 
atgaudamas. 

Tuo tarpu Don Kichotas ir Sančas, išvydę plūkiant Rosinantą, 
puolė uždusę jo gelbėti. Ir Don Kichotas tarė Sančui: 

— Kaip matau, bičiuli Sančai, tai suvis ne riteriai, bet prasčiokai, 
niekinga padermė, vadinasi, teisėtai gali man padėti, idant dviese 
duotume jiems deramą atpildą už tą skriaudą, mūsų akivaizdoje pa- 
darytą Rosinantui. 

— Kurių velnių šnekėt apie atpildą,— atsakė Sančas, — jeigu jų 
per dvidešimt, o mūsų tik du ar po teisybei — pusantro? 

— Aš vienas šimtą atstoju,— atrėmė Don Kichotas. 

Ir, nesileisdamas į kalbas, išsitraukė kardą ir puolė jangiečius; 
neatsiliko ir Sančas Pansa, paskatintas ir įkvėptas savo pono pavyzdžio. 
Don Kichotas pirmuoju smūgiu perkirto vienam varovui odinį palai- 
dinį, kuriuo tas vilkėjo, sykiu giliai perrėždamas jam petį. 

Jangiečiai, susivokę, kad jų visas pulkas, o užpuolikų tik du, griebė- 
si savo vėzdų, apsupo priešininkus iš visų pusių ir įniko su didžiu 
įkarščiu ir įniršiu juodu plumpinti; tiesą pasakius, jau po antro smūgio 
Sančas išsitiesė žemėj, tas pat nutiko ir Don Kichotui, kuriam nepadėjo 
nei narsa, nei apsukrumas: beje, matyt, taip jau buvo likimo skirta, 
kad Don Kichotas parpultų šalia Rosinanto, kuris vis dar neįstengė 
atsikelti, visa savo išvaizda tarytumei bylodamas, koks tai siaubingas 
ginklas yra vėzdas, pakliuvęs įtūžusiam prasčiokui į rankas. 

Paskui jangiečiai, pamatę, ką pridarė, kaip galima mikliau susi- 
krovė mantą ant kumelių ir nujojo savo keliu palikdami abu nuotykių 
ieškotojus netekusius nuovokos ir juo labiau — nuotaikos. 

Pirmasis atsipeikėjo Sančas Pansa ir, pastebėjęs, kad jo ponas tyso 
greta, gailiu bei graudžiu balsu tarė: 

— Pone Don Kichote, ei, pone Don Kichote! 

— Kas tau, brolau Sančai? — tokiu pat silpnu ir sopulingu balsu 
atsiliepė Don Kichotas. 

— Būtų nebloga, jūsų malonybe,— toliau kalbėjo Sančas Pan- 
sa,— jei duotumėt man trūktelėti kelis gurkšnius to gėrimo, kurį gami- 
nosi tasai, kaip jūs anądien sakėt, gvėra Grasas, juk tikriausiai turit 
jo pasiėmę: ko gero, jis gydo ir sulaužytus kaulus, ne tik žaizdas. 

— Deja, nelemta mano dalia! — sušuko Don Kichotas.—Jeigu 
čia turėčiau Fjerabraso balzamo, ko gi mums daugiau betrūktų? Bet 
duodu tau, Sančai Pansa, klajojančio riterio garbės žodį, kad ne vėliau 
kaip po dviejų dienų, jei laimė nenusisuks, žūtbūtinai jo gausiu, arba 
tegu man rankos nudžiūuva! 

— O kaip jūsų malonybė manote, kada gi mes atsistosim ant ko- 
jų? — paklausė Sančas Pansa. 

— Apie tai galėčiau tik tiek pasakyti, jog gerai nežinau kada, — 
tarė sukultasis riteris Don Kichotas.— Šiaip ar taip, visa kuo kaltas 
aš vienas: nereikėjo kelti kardo prieš tuos, kurie neįšventinti į riterius, 
kaip aš kad esu. Ir štai, bausdamas už nusižengimą riterių įstatymams, 
kautynių dievas'““, regis man, išreiškė valią, kad susilaukčiau tokio 
atpildo, ir todėl, brolau Sančai, dabar tau pridera gerai įsidėmėti mano 
žodžius, nes tai, ką pasakysiu, turi išeiti mudviem į naudą. Tai va: kai 
tik pastebės: tokius štai pašlemėkus kėsinantis į mūsų garbę ar gyvastį, 
nelauk, kol aš imsiuos kardo, — niekados daugiau to nesulauksi, bet 
traukis savąjį ir bauski juos į sveikatą, o jeigu gelbėti jų ir ginti atsku- 
bės riteriai, aš sugebėsiu tave apsergėti ir atremti juos visomis išgalėmis: 
jau turėjai tūkstančius progų ir atvejų įsitikinti narsingosios mano 
rankos galybe... 

Nedalingasis mūsų riteris, matyt, vis dar puikavosi pergale, laimėta 
prieš šaunųjį biskajietį. 

Vis dėlto Sančas Pansa buvo truputį kitokios nuomonės ir nesusi- 
laikęs paprieštaravo: 

— Pone, aš esu romus žmogus, nuolankus ir tylus, sugebu nukęsti 
bet kokią skriaudą, nes turiu maitinti pačią ir vaikus į žmones išleisti. 
Tai šit ką jūsų malonybei pasakysiu, nes įsakyti jums ne mano nosiai: 
nieku gyvu nekelsiu kardo nei prieš riterį, nei prieš prasčioką ir, kaip 
Dievas mato, dovanoju visiems, skriaudusiems mane ar skriausian- 
tiems, nors ir kokio rango ar luomo jie būtų, nors ir kas mane skriaus, 

skriaustų ar būtų skriaudęs — aukštuomenės žmogus ar prastuomenės, 
turtuolis ar vargšas, bajoras ar bekilmis. 

Tai išklausęs, ponas tarė: 

— Jei taip nespaustų krūtinės, jei galėčiau laisviau kalbėti ir 
jei bent truputį apmalštų skausmai štai šiame šone, aš tau, Pansa, 
paaiškinčiau, kaip klaidingai tu galvoji. Klausyk, nusidėjėli: jei Fortū- 
nos vėjai, ligi šiol mums tokie nepalankūs, staiga pakeistų kryptį, iš- 
pūstų mūsų vilties laivo bures ir be jokių kliūčių laimingai nuplukdytų 
mus į vienos mano žadėtųjų salų uostą, ką gi tu darytumei, jeigu aš 
ją nukariaučiau ir tavo valdžiai atiduočiau? Juk tu nesugebėtumei 
jos valdyti, jei būtumei ne riteris ir negeidautumei juo tapti, jei neturė- 
tumei nei drąsos, nei noro keršyti už skriaudas ir ginti savo teises. 
Įsidėki į galvą, jog naujai nukariautose karalystėse ir provincijose 
čiabuviai paprastai būna maištingai nusiteikę ir toli gražu nelinkę 
klausyti naujo valdovo, o todėl visados reikia tikėtis, jog kas nors, geis- 
damas iš naujo pakeisti esamą tvarką ir, kaip sakoma, išbandyti laimę, 
susimanys padaryti perversmą,— taigi naujajam valdovui privalu 
mokėti save valdyti ir turėti drąsos prireikus gintis ir pulti. 

— Šiandie man būtų labai pravertusi toji nuovoka ir narsa, kurią 
jūsų malonybė norit man įteigti, — atsiliepė Sančas, — bet duodu jums 
varguolio garbės žodį, jog dabar man labiau praverstų šutekliai nekaip 
pamokymai. Pabandykit atsistoti, jūsų malonybe, o paskiau mudu 
padėsim Rosinantui, nors jisai to ir nevertas, nes kaip tik dėl jo ir 
buvom šitaip prikulti: niekados to nesitikėjau iš Rosinanto, laikiau jį 
tokiu pat dorybingu ir romiu kaip aš. Matyt, teisybę sako žmonės, kad 
į kito širdį neįlįsi ir kad niekuo netikėk — niekas neapgaus. Kas būtų 
pagalvojęs, jog po tų grasių kirčių, kuriais jūsų malonybė apdalijot 
aną nedalingąjį klajojantį riterį, tuoj pat mums ant pečių pasipils bai- 
singa smūgių kruša? 

— Kieno jau kieno, bet tavieji pečiai, Sančai,— tarė Don Kicho- 
tas, — turbūt apsipratę su tokiomis darganomis, na, o manieji, prigudę 
prie plonyčių olandiškų drobelių, savaime suprantama, skaudžiau 
pajuto tąją negandą. Ir jeigu aš negalvočiau... ką aš sakau: jeigu aš 
negalvočiau? — jei nebūčiau tikras, jog visi tie sunkumai neišven- 
giami kario gyvenime, čia pat vietoje sprogčiau iš apmaudo. 

Į tai ginklanešys atsakė: 

— Pone, jei tos bėdos — kasdieninė riterių duona, sakykit, jūsų 
malonybe, ar jos ištinka tolydžio, ar tik tam tikru metu? Mat, dingojas 
man, po vieno kito va šitokio sumuštinio, trečiajam jau ir dantų nebe- 

liks, jeigu Dievas nesiteiks parodyti mums begalinio savo gailestingumo 
ir neateis į pagalbą. 

— Žinoki, bičiuli Sančai, — atsakė Don Kichotas, — klajojančių 
riterių gyvenimas neatsiejamas nuo begalės pavojų ir negandų, bet 
užtat, kaip rodo patirtis, daugelis klajojančių riterių, kurių nesuskai- 
tomi žygiai man puikiai žinomi, turi didžiausią galimybę bet kada 
tapti karaliais ir imperatoriais... - 

Ir jei nediegtų šono, papasakočiau tau, kaip kurie ne kurie iškilo 
į mano minėtas aukštybes vien savo narsingosios rankos galybės dėka, 
nors ir prieš tai, ir po to kentė vargus ir negandus. Štai narsingasai 
Galijos Amadis kartą pakliuvo į nagus savo mirtinam priešui burtinin- 
kui Arkalajui, ir tasai, kaip liudija patys patikimiausi šaltiniai, paėmęs 
jį nelaisvėn, pririšo vidury kiemo prie stulpo, griebė į rankas pavadį 
ir įkrėtė jam daugiau kaip du šimtus kirčių '*". O kitas autorius, nežino- 
mas, bet vertas pasitikėjimo, pasakoja, jog Saulės riteris vienoje pilyje 
buvęs įviliotas į spąstus: po jo kojomis prasivėrusi asla, ir jis nugarmė- 
JęS į gilią duobę, o ten, požemy, piktadariai surišę jam rankas ir kojas, 
suleidę į vidurius vadinamąją klizmą — ledinio vandens su smėliu ir 
ko nenuvarę jo į kapus'*!, ir jeigu tą didžios nelaimės valandą nebūtų 
padėjęs vienas burtininkas, ištikimas jo draugas, nedalingajam mūsų 
riteriui tikrai būtų buvę riesta... 

Jeigu jau tokie godingi vyrai kentėjo, galiu ir aš pakentėti, juo 
labiau kad jie patyrė tokių baisių pažeminimų, kokių mudu kaip gyvi 
nesame patyrę; žinoki, Sančai, jog žaizdos, padarytos atsitiktinai pasi- 
taikiusiais įnagiais, nedaro gėdos, nes dvikovų taisyklėse aiškiai pasa- 
kyta; jei dailidė smogs draugui kūle, kurią tuo metu laiko rankoje, ir 
nors tai neginčijamas mušimo įrankis, ne dėl to išvadoje bus rašoma, 
jog nukentėjusysis buvęs prikultas. 

Duodu tau šį pavyzdį, kad negalvotumei, jog, mums nukentėjus 
tose grumtynėse, nukentėjo mūsų garbė, nes tie žmonės paprasčiausiai 
pritalžė mudu vėzdais: kiek pamenu, nė vienas neturėjo nei špagos, 
nei kardo, nei durklo. 

— Kad nespėjau nė apsižvalgyti, — atsakė Sančas.— Jau buvau 
betraukiąs savo šveitrųjį kalaviją, bet jie mane kad pašventins per 
kuprą pušiniais basliais, net akys aptemo ir kojas pakirto, ir aš išsitie- 
siau toje pačioje vietoje, kur šiuo laiku ilsiu, ir ne širdį man skauda 
besvarstant, ar nukentėjo mano garbė nuo baslių, ar nenukentėjo, 
bet skauda kūną, sumuštą vėzdais, kurie paliko neišdildomą pėdsaką 
ir atmintyje, ir nugaroje. 

— Niekados nepamirški, brolau Pansa,— tarė Don Kichotas,— 
jog nėra tokio prisiminimo, kurio neišdildytų laikas, ir nėra tokio 
skausmo, kurio nenumaldytų mirtis. 

— Bene gali būti smūgių, skaudesnių už tuos, kuriuos tik laikas 
numaldo ir vien mirtis išdildo iš atminties? — atkirto Pansa.— Jeigu 
mūsų bėdai pagelbėt ganėtų poros šuteklių, nieko neimčiau į galvą, 
bet aš matau, jog nė visi prievilgai, kiek tik jų esama ligoninėje, nepa- 
dėtų mums atsistoti ant kojų. 

— Liaukis, Sančai, nenuleisk nosies ir imki pavyzdį iš manęs, — 
tarė Don Kichotas.— Verčiau pažiūrėkime, kas daros Rosinantui: man 
regis, ir jam likimas nebuvo per daug maloningas. 

— Ir nieko nuostabaus, — atsakė Sančas, — juk ir jisai išklydo 
nuotykių ieškoti. Tik stebiuosi, kad mano asilas taip pigiai atsipirko ir 
sveikatą išnešė, o mes tuo tarpu suvis besveikačiai likome. 

— Nėra to blogo, kad neišeitų į gera, — tarė Don Kichotas.— 
Matai, dabar tavo palšis galės pavaduoti Rosinantą ir nugabenti mane 
į kokią pilį, kur pasigydysiu savo žaizdas. Joti tokiu gyvuliu riteriui 
nebus pažeminimas, nes, pamenu, esu skaitęs, jog gerasis senis Silenas, 
Linksmybės dievo auklėtojas ir mokytojas, įjojo į Šimtavartį miestą!“* 
raitas ant puikaus asilo, ir kuo smagiausiai jautėsi. 

— Taigi kad raitas, kaip jūsų malonybė sakot,— atsiliepė San- 
čas,— bet joti raitam ir tysot skersai balno kaip pelų maišui — toli 
gražu ne vis viena. 

Į tai Don Kichotas atsakė: 

— Žaizdos, gautosios mūšiuose, daro veikiau garbę nekaip gėdą'**, 
todėl, bičiuli Pansa, man nepriešgyniauki, o geriau, kaip sakiau, su- 
kaupki jėgas ir atsistojęs užsodinki mane ant asilo tokia poza, kokia 
tau patinka, ir kuo greičiau keliaujam iš čia, kol nenusileido naktis 
ir neužklupo mūsų šioje dykynėje. 

— Argi jūsų malonybė nepasakojot man,— atsiliepė Pansa,— 
jog klajojantys riteriai paprastai ištisus metus nakvoja dykumose ir 
tyruose, ir dar džiaugiasi tokia laime? 

— Taip būna, kai jiems nieko kito nebelieka arba kai jie esti įsimy- 
lėję, — atsakė Don Kichotas.— Ir iš tiesų būta tokio riterio, kuris dve- 
jus metus stovėjo ant uolos ir per karščius, ir per speigus, ir per darga- 
nas, 0 jo dama nieko apie tai nežinojo. Netgi Amadis, ir tas, pasivadinęs 
Ruūškanuoju Gražuoliu, lyg aštuonerius metus, lyg aštuonis mėne- 
sius'**, gerai nebepamenu, išgyveno ant Plikosios Uolos — mat turėjo 
kažin kokį nesusipratimą su savąja dama Oriana ir prisiėmė sau tokią 

atgailą. Bet gana kalbų, Sančai, metas keliauti, kol dar asilui nenutiko 
kokia bėda kaip Rosinantui. 

— To dar betrūko! — atsiliepė Sančas. 

Trisdešimtsyk suvaitojęs, antra tiek padūsavęs ir keturiskart tiek 
kipšų ir perkūnų užkrovęs tam, kuris įklampino jį bėdon, Sančas pasi- 
kėlė, bet pusiaukelėje sulinko lyg turkiškas lankas!“? ir ilgokai nieku 
gyvu neįstengė atsitiesti. Tokias. kančias kentėdamas, jis pažabojo ir 
pabalnojo asilą, kuris irgi veltui neleido laiko naudodamasis pernelyg 
nevaržoma laisve, tekusia jam tą dieną, o paskui pakėlė ant kojų Rosi- 
nantą, kuris tikriausiai būtų pralenkęs ir Sančą, ir jo poną, jeigu tik 
būtų mokėjęs aimanuoti. 

Galų gale Sančas užkėlė Don Kichotą ant asilo, prisiejo iš užpaka- 
lio Rosinantą ir, paėmęs asilui už apynasrio, nupėdino daugmaž ton 
pusėn, kur, jo supratimu, traukėsi vieškelis. Nė mylios nenuėjus, liki- 
mas, tolydžio jiems vis palankesnis, išvedė jį vieškelin, ir tuoj pat jis 
pastebėjo užeigą, bet Don Kichotas, didžiai nudžiugęs, užginčijo jo 
žodžius pareikšdamas, jog ten esanti pilis. Sančas užsispyręs tvirtino, 
jog tai užeiga, o jo ponas — jog tai ne užeiga, bet pilis. Ir taip ilgai jie 
ginčijosi, jog, to ginčo nebaigę, spėjo prieiti užeigą, tad Sančas, nė 
neketindamas aiškintis, kas tai iš tikrųjų, su visa vilkstine įžygiavo į 
kiemą. 


XVI PERSKYRIMAS 


APIE TAI, 
KAS IŠMONINGAJAM BAJORUI NUTIKO 
UŽEIGOJE, KURIĄ JIS LAIKĖ PILIMI 


Užeigos šeimininkas, pamatęs Don Kichotą skersą ant asilo, pa- 
klausė Sančą, kokia bėda ištikusi tą žmogų. Sančas atsakė, jog nieko 
ypatinga jam nenutikę — stačiai nusiritęs nuo uolos ir mažumą susi- 
lamdęs šonus. 

Šeimininko pati nė kiek nepanėšėjo į smuklininkę: iš prigimties 
buvo jautri, nuoširdžiai atjaučianti savo artimo nelaimes; ji tuoj puolė 
slaugyti Don Kichoto ir paliepė dukteriai, jaunutei ir apveidžiai mer- 
gelei, padėti jai slaugyti svečią. 

Užeigoje tarnavo merga, kilusi iš Asturijos, plačiažandė, riestano- 
sė, suplotu pakaušiu, viena akimi žvaira — beje, ir antroji buvo ne 
visai sveika. Tiesa, buvo ji tvirtai suręsta, ir tai išlygino visus kitus 
jos trūkumus: ūgio nuo kojų iki galvos buvo mažiau nei septynių sprin- 
džių, o pernelyg aukštai iškilusi kukštera vertė ją daug įdėmiau žiūrėti 
sau po kojomis, nei to būtų reikėję. 

Taigi toji daili pana atėjo padėti šeimininkės dukteriai, ir jiedvi 
pataisė labai prastą guolį Don Kichotui palėpėje, kur, iš visa ko spren- 
džiant, kitados ilgus metus būdavo kraunamas šienas. Ten pat nakvojo 
ir mulų varovas, truputį toliau pasiklojęs sau guolį, ir nors pasidaręs jį 
buvo vien iš balnų ir gūnių, vis dėlto miegoti galėjo daug patogiau nei 
Don Kichotas, kuris turėjo keturias neobliuotas lentas, padėtas ant ne 
visai lygių suolų, čiužinį, plonumo ne ką storesnį už dygsniuotą ant- 
klodę, ir tokį gumburiuotą, kad jeigu pro plyšius nebūtų lindusios vil- 
nos, ranka palietęs jų gumulus, būtum galėjęs pamanyti, jog tai ak- 
menukai, dvi paklodes, ko gero, pasiūtas iš tos pačios odos, kuri nau- 
dojama skydams aptraukti, ir vilnonį apklotą, kurio gijas užsimanius 
būtų buvę nesunku suskaičiuoti, ir svarbiausia — nė sykio neapsirin- 
kant. 

Don Kichotas atsigulė į tą prakeiktą lovą, ir šeimininkė su dukte- 


rimi įniko jį gydyti, tad veikiai jis pasijuto nuo galvos iki kojų nukli- 
juotas traukais. Švietė jiems Maritornė — tuo vardu buvo asturė, ir 
šeimininkė, lipindama traukus, pastebėjo, kad svečio kūnas vienų 
mėlynių, ir pasakė, kad jis atrodo veikiau sumuštas nekaip susimušęs. 

— Ne, jis nesumuštas, — tarė Sančas. — Visa bėda, kad uola pasi- 
taikė šerpetota, pilna išsikišimų, ir kiekvienas toks išsikišimas paliko 
po mėlynę. Būkite gera, ponia, — pridūrė jis, — pataupykit tas paku- 
las, jos labai pravers ir kitiems, štai kad ir man truputį maudžia strė- 
nas. 

— Vadinasi, ir tamsta būsi nusiritęs? — paklausė šeimininkė. 

— Ne, aš nenusiritau,— atsakė Sančas Pansa,— bet šitaip krūpte- 
lėjau pamatęs krintant savo poną, jog ligi šiolei maudžia kūną, lyg 
mane kas būtų žiauriai prikūlęs. 

— Taip kartais pasitaiko, — įsiterpė mergelė.— Ir aš pati dažnai 
sapnuoju, kad krintu nuo bokšto ir vis nenukrintu žemėn, o pabundu iš 
miego kaip sudaužyta ir leisgyvė, lyg iš tiesų būčiau kritusi. | 

— Deja, ponia, — atsakė Sančas Pansa,— aš anaiptol nesapnavau, 
bet, būdamas kur kas žvalesnis ir budresnis nei dabar, staiga pamačiau, 
kad mano kūnas ne ką mažiau nusėtas mėlynėmis nekaip mano pono 
Don Kichoto. 

— Kuo vardu tasai bajoras? — paklausė asturė Maritornė. 

— Don Kichotas Lamančietis, — atsakė Sančas Pansa.— Tai kla- 
jojantis riteris, vienas šauniausių ir stipriausių, kokių pasauly kada 
nors regėta. 

— O kas tai yra klajojantis riteris? — vėl paklausė merga. 

— Ką, ar tik vakar tamsta gimusi, kad nežinai? — atsakė Sančas 
Pansa.— Įsidėki galvon, sese, klajojantis riteris — tai toks Žmogus, 
kad Dieve duok! Čia jis gauna lazdų, o čia jau imperatorius, šiandie 
nėra pasauly už jį didesnio skurdžiaus ir nelaimėlio, o rytoj, žiūrėk, 
jisai pasiūlys savo ginklanešiui pasirinkti dvi ar tris karūnas. 

— O kodėl gi jūs, tokiam geram ponui tarnaudamas, regis, grafys- 
tės, ir tos negavot dovanų? — įsiterpė šeimininkė. 

— Labai jau greit norit, — atsakė Sančas.— Viso labo tik vienas 
mėnuo praėjo'*“, kai mudu išvykom ieškoti nuotykių, ir kol kas dar 
nė vieno padoresnio neturėjom. Mat kartais būna ir taip, kad ieškai 
viena, o randi kita. Bet jeigu tik mano ponas Don Kichotas pagis nuo 
tų žaizdų, kitaip sakant, mėlynių, o aš pats liksiu gyvas ir sveikas, duo- 
du jums žodį, niekad nemainysiu savo vilčių į prakilniausią ispanų di- 
džiūno titulą. 

Don Kichotas labai įdėmiai klausėsi visų tų kalbų, paskui, vargais 
negalais pasikėlęs lovoje, paėmė šeimininkei už rankos ir tarė: 

— Patikėkite, žavingoji dama, jums nusišypsojo laimė atsiųsdama 
į jūsų pilį tokį žmogų kaip aš, nes aš neliaupsinu savęs tik todėl, kad 
liaupsinti save, kaip sakoma, žema, bet mano ginklanešys papasakos 
jums, kas toks esu. Tiek jums tepasakysiu, jog niekados neišdils iš 
mano atminties jūsų laboji paslauga ir jog būsiu jums dėkingas ligi 
paskutinio atodūsio. Ir jei dangaus valia neturėtų man tokios galios 
meilės įstatymai ir nebūtų pavergusi mano širdies savo žvilgsniu ne- 
dėkingoji gražuolė, kurios vardą kuždu mintyse, prisiekiu, jog mano 
laisvė per amžių amžius priklausytų šiosios žavingosios mergelės akims. 

Šeimininkė, jos duktė ir geroji Maritornė suglumusios klausėsi 
klajojančio riterio, lyg jis būtų kalbėjęs graikiškai; suprato jos tik 
viena: kad jisai lyg giria ką, lyg mandagiai perša savo paslaugas, — 
ir vis dėlto, nepratusios prie tokių kalbų, žiūrėjo į jį stebėdamosi it į 
kokį neregėtą žmogų, nežinia iš kur atklydusį. Paskui, savo smuklės 
šneka padėkojusios mūsų riteriui už malonius žodžius, šeimininkė su 
dukterim išėjo, o asturė Maritornė ėmėsi gydyti Sančą, kuriam reikėjo 
slaugymo ne mažiau negu jo ponui. 

Varovas su Maritorne iš anksto buvo sutaręs tą naktį smagiai pa- 

siautėti, ir jinai davė žodį, svečiams nurimus ir šeimininkams sumigus, 
ateiti pas jį ir patenkinti visus norus, kokių tik jis turėsiąs. O apie tą 
šaunią mergą sklido kalbos, kad tokius pažadus ji tikrai tesinti, nors 
būtų davusi juos gūdžioje girioje ir be jokių liudytojų, nes labai didžia- 
vosi savo bajoriška kilme!*', kurios, jos žodžiais tariant, negalinti pa- 
žeminti tarnystė užeigoje — mat, bėdų ir likimo negandų spaudžiama, 
turėjusi susitaikyti su savo padėtimi. 

Prie pat durų, vidury tos šalinės, kur pro kiaurą stogą vidun sping- 
sėjo žvaigždės, stovėjo kieta, ankšta, apgailėtina ir vylių pilna Don 
Kichoto lova, o ne per toliausia įsitaisė guolį Sančas, pasiklojęs nendri- 
nį demblį ir užsiklojęs apklotu, nuaustu veikiau iš sutriušusių pakulų 
negu iš vilnų. Toliau buvo varovo guolis, įruoštas iš balnų ir viso- 
kiausių marškų, nuimtų nuo dviejų geriausių mulų, kurių jis turėjo 
dvylika, žvilgančių, apvalių ir eiklių, nes buvo vienas turtingiausių 
Arevalo!'** varovų, kaip sako šios istorijos autorius, gerai pažinojęs tą 
varovą, netgi, anot kalbų, atsiėjęs jam giminė ir todėl laikęs reikalinga 
skirti jam daugiau dėmesio... 

„Apskritai Sidas Hamadas ben Inhalis — labai atidus ir nuosek- 
lus visais atžvilgiais: tatai matyti iš to, jog jisai stengiasi neapeiti nė 
vieno tų dalykų, kuriuos mes šičia dėstome, netgi paties menkiausio 
ir niekingiausio, ir juo būtų pravartu sekti rimtiems istorikams, kurie 
įvykius pasakoja taip trumpai ir glaustai, jog visas gardumas, rodos, 
nuvarva per barzdą, o burnon nepatenka, ir kurie — gal per aplaidu- 
mą, gal iš piktos valios ar per neišmanymą — visą esmę palieka rašali- 
nės dugne. Šlovė „Tablanto Rikamontiškio“ autoriui ir knygos apie 
grafo Tomiljo žygdarbius autoriui: kaip nuosekliai jie ten viską ap- 
rašo!!*? 

Taigi, užsukęs pasižiūrėti mulų ir antrąsyk įbėręs pašaro, varovas 
išsitiesė ant balnų ir ėmė laukti sąžiningosios Maritornės. 

Traukais aplipintas Sančas irgi jau gulėjo, tik skausmas šonuose 
neleido sudėti bluosto. Skaudėjo šonus ir Don Kichotui, ir jis lyg 
zuikis gulėjo atviromis akimis. 

Visoje užeigoje buvo tylu ir tamsu, tik viršum durų degė pakabin- 
tas žibintas. 

Nedrumsčiama ramybė ir neatstojančios mintys apie įvykius, kas 
puslapis pasitaikančius daugumoje knygų, jo nelaimės kaltininkių, 
pažadino mūsų riteriui vieną tų keistų ir beprotiškų godų, kokių, 
vaizduotę paleidęs, gali bet kas nei iš šio, nei iš to prigodoti, o būtent: 
jis atvyksta į prašmatnią pilį (kaip jau sakėme, visas užeigas, kur jam 

tekdavo apsistoti nakvynei, jis laikydavo pilimis), ir užeigos šeiminin- 
ko, kitaip sakant, pilies savininko duktė, jo galantiškumo pakerėta, 
įsimyli jį ir pažada naktį, slapčia nuo tėvų, ateiti ir pabūti su juo vieną 
kitą valandėlę, tačiau, palaikęs tą nesąmonę, jo paties pramanytą, ne- 
ginčijama tiesa, jis susikrimto ir, pagalvojęs, koks sunkus išbandymas 
laukia jo dorybingumo, širdies gilumoje tvirtai pasiryžo nesulaužyti 
ištikimybės savajai damai Dulsinėjai Tobosietei, nors pas jį ateitų ir 
pati karalienė Gvineverė su savo duenja Kintanjona. 

Jam benarpliojant tas paikystes, išmušė valanda (tokia jam lemtin- 
ga), ir atėjo metas pasirodyti asturei; taip ir atsitiko: basa, vienmarški- 
nė, storų gijų tinkleliu apsigobusi galvą, ji atsėlino į pasimatymą su 
varovu ir tyliais, lengvais žingsniais įžengė į palėpę, kur nakvojo trys 
svečiai; bet vos tik ji prisiartino prie durų, Don Kichotas išgirdo ją 
atšlepsint, atsisėdo lovoje ir, nepaisydamas traukų ir skausmų šonuose, 
išskėtė rankas pasirengęs apkabinti žaviąją mergelę. Asturė, užgniau- 
žusi kvapą, įsitempusi, apgraibom tykino prie mylimojo ir staiga užsi- 
bedė ant Don Kichoto rankų, — jis tvirtai nutvėrė jai už riešo, patraukė 
artyn ir žado netekusią pasisodino ant lovos. Palietė jos marškinius, 
pasiūtus iš pašukinio audeklo, ir tarė sau, jog tai švelnus plonytis šilkas. 
Ant riešų mūvėjo ji stiklinių karoliukų apyrankę, bet jam pasidingojo, 
kad tai neįkainojami Rytų perlai. Plaukai, veikiau panašūs į karčius, 
buvo jam gryniausio arabų aukso gijos, savo spindesiu temdančios 
saulės šviesą. Iš burnos tikriausiai jai tvoskė prarūgusiomis mėsos 
salotomis, o jam pasirodė, kad nuo jos dvelkia svaigiais ir maloniais 
kvapsniais. Žodžiu, įsivaizdavo ją tokią, kokia vaizdavosi skaitytų kny- 
gų princesę, kuri, neįstengdama tramdyti savo jausmų, ateina lankyti 
sužeisto riterio, pasidabinusi visais minėtais papuošalais. Taip aptemęs 
protas buvo mūsų vargšui bajorui, kad nei tauriosios mergelės prisi- 
lietimas, nei tvaikas, trenkiąs nuo josios kūno, nei visa kita, kas nebūtų 
pravimdę nebent varovo, neatvėrė jam akių, — priešingai, jis tarėsi 
glėbesčiuojąs pačią grožio deivę. Ir, nepaleisdamas jos iš gniaužtų, 
švelniu ir meilingu balsu jis prabilo: 

— O, kad įmanyčiau atsilyginti jums, žavioji ir prakilnioji dama, 
už tą didžią malonę, kuria teikėtės mane apdovanoti nedrausdama 
grožėtis dangiškuoju savo žavesiu! Tačiau likimas, be atvangos ujantis 
dorybinguosius, taip parikiavo, kad aš, nukankintas ir sudaužytas, 
atgulčiau į šį patalą ir kad, netgi geriausių norų vedamas, neįstengčiau 
patenkinti jūsų noro. Be šios kliūties, yra dar viena, neįveikiama, o 
būtent: ištikimybės priesaika neprilygstamajai Dulsinėjai Tobosietei, 

vienintelei mano slaptingiausiųjų minčių valdovei. Taigi, jeigu 
mudviejų neskirtų tie kliuviniai, nepadaryčiau gėdos riterio vardui 
ir nepraleisčiau tokios gražios progos, man suteiktos jūsų begalinio 
gerumo. 

Maritornė merdėjo iš baimės ir sruvo prakaitu Don Kichoto 
gniaužtuose: nesuprasdama ir net nesiklausydama jo kalbų, ji patyliu- 
kais stengėsi išsivaduoti. 

Dorasis varovas, kuriam nedavė užmigti nedori geismai, iškart 
užjuto savo jaukintinę, kai tik ji įsėlino pro duris, ir įdėmiai sukluso, 
ką jai šneka Don Kichotas, o paskui, kamuojamas pavydulingos min- 
ties, kad asturė bus jį apgavusi su kitu, prisiartino prie Don Kichoto 
guolio ir stabtelėjo pasiklausyti jo neperprantamų kalbų, stengdamasis 
permanyti, ko tas nori; tačiau, pamatęs, kad merga stengiasi ištrūkti, 
o Don Kichotas jos nepaleidžia, jis ne juokais užsiuto — atsivėdėjo ir 
taip baisingai smogė kumščiu įsimylėjusiam riteriui į siaurą žandikau- 
lį, jog tam iš burnos pliūptelėjo kraujas; tuo nesitenkindamas, užšoko 
jam ant krūtinės ir kojomis suskaičiavo visus šonkaulius nuo viršaus 
ligi apačios. 

Don Kichoto lova, ir šiaip jau gana netvirta, juo labiau suręsta 
ant nepatikimo pagrindo, neišlaikė papildomo svorio, prisidėjusio 
drauge su varovu, ir tuoj driokstelėjo žemėn, o siaubingas griausmas 
prižadino užeigos šeimininką, kuris beregint sumetė, jog tai, be abejo, 
Maritornės išdaigos, nes, šaukiama visu balsu, ji neatsiliepė. 

Norėdamas pasitikrinti, ar jo spėjimai teisingi, jis atsikėlė, užsiži- 
bino žibę ir nuėjo ton pusėn, kur, jo supratimu, vyko tąsynės. 

Pamačiusi ateinant nežmoniškai įtūžusį šeimininką, merga persi- 
gando ir, visa drebėdama, smuko į guolį pas Sančą Pansą, kuris ramiai 
ramiai sau miegojo, prigludo ir susirietė į kamuolį. 

Šeimininkas įsiveržė šaukdamas: 

— Kur tu, šliundra? Kaip kažin ką, čia tavo darbas! 

Sulig tais žodžiais Sančas kniostelėjo iš miegų; pajutęs lyg maišą 
užvirtus ant viršaus, tarė sau, kad jį bus užgulęs slogutis, ir ėmė kumš- 
čiais švaistytis į visas puses, daugiausia vis kliudydamas Maritornę, o 
toji, iš skausmo pamiršusi bet kokią gėdą, davė jam grąžos, ir tiek, 
kad tam išsyk visi miegai išlakstė; ir štai, jausdamasis nežinia kieno 
šitaip vaišinamas, jis pasikėlė kiek įmanydamas ir sukibo su Maritorne, 
ir tuomet tarp jųdviejų užvirė pačios nuožmiausios ir pačios smagiau- 
sios grumtynės, kokias tik galima įsivaizduoti. 

Tuo tarpu varovas, šeimininko žibei šviečiant, pamatė, kad jo 
damai riesta, tad davė ramybę Don Kichotui ir puolė Maritornei į 
pagalbą. Puolė ir šeimininkas, tik kitokių ketinimų vedamas: įsitikinęs, 
jog visa ta košė užvirė dėl Maritornės, pasinešė ją deramai pamokyti. 

Toliau viskas vyko kaip toje pasakoje: „ta katė tą pelę, ta pelė tą 
virvę, ta virvė tą kartį“,— varovas bakino Sančą, Sančas — mergą, 
merga jį, šeimininkas mergą, ir visi taip smagiai darbavosi kumščiais, 
kad nė vienam nekilo mintis atsipūsti. Gražiausia, kad pagaliau šeimi- 
ninkui užgeso žibė, ir mušeikos, atsidūrę tamsoje, įniko plūkti vienas 
kitą ant nuomonės ir be jokio pasigailėjimo, tad kur kliudydavo kumš- 
tis — sveikos vietos nelikdavo. 

Kaip tyčia užeigoje nakvojo vadinamosios senosios Toledo Švento- 
sios brolijos gvardietis, ir jis, išgirdęs neįprastą grumtynių šurmulį, 
stvėrė savo valdžios ženklus, kaip antai: trumpą buožę ir skardinę su 
popieriais, ir, apgraibomis atsigavęs į palėpę, suriko: 

— Teisingumo vardu įsakau liautis! Šventosios brolijos vardu 
įsakau liautis! 

Pirmiausia gvardietis užkliuvo už Don Kichoto, kuris pritvotas be 
nuovokos tysojo aukštielninkas ant sugriuvusios lovos, ir, sučiupęs jam 
už barzdos, keliskart sušuko: 

— Reikalauju pagarbos teisingumui!.. 

Tačiau, matydamas, jog nutvertasis nei muistosi, nei kruta, pagal- 
vojo, kad jis negyvas, o visi kiti — galvažudžiai, ir vos tik tas įtarimas 
dingtelėjo galvon, dar garsiau suriko: 

— Užremkite vartus! Nieko neišleiskite,— čia žmogus nužudytas! 

Visi krūptelėjo išgirdę tą riksmą, ir kiekvienas sustojo it nudiegtas 
toje vietoje, kur jį užklupo gvardiečio balsas. 

Užeigos šeimininkas grįžo į savo kambarį, varovas — ant savo 
balnų, merga — į savo užkaborį, tik nedalingieji Don Kichotas ir 
Sančas neįstengė pajudėti iš vietos. 

Tuomet gvardietis paleido barzdą Don Kichotui ir nuėjo žiburio, 
idant sugaudytų ir suimtų nusikaltėlius; tačiau veltui darbas — šeimi- 
ninkas, eidamas į savo kambarį, tyčia užpūtė žibintą, tad gvardiečiui 
norom nenorom teko pulti prie žaido, kur jis, ilgai vargęs, galų gale 
užsižibino kitą žibę. 

XVII PERSKYRIMAS 


KUR TOLIAU PASAKOJAMA, 

KIEK BEGALINIŲ VARGŲ PATYRĖ NARSINGASAI 
DON KICHOTAS IR JO IŠTIKIMASAI 
GINKLANEŠYS SANČAS PANSA UŽEIGOJE, KURIĄ 
MŪSŲ RITERIS SAVO NELAIMEI PALAIKĖ PILIMI 


Tuo tarpu Don Kichotas atsigaivelėjo ir tokiu pat balsu, kokiu 
šaukėsi ginklanešio tysodamas Vėzdų slėnyje, įniko šauktis jo ir dabar: 

— Sančai, bičiuli, ar miegi? Ar miegi, bičiuli Sančai? 

— Koks čia gali būti miegas, po šimts kalakutų, — atsakė Sančas 
apmaudo ir kartėlio sklidinu balsu,— toks jausmas, lyg visi velniai 
nakčia būtų mane jodę. 

— Be abejo, turi pagrindą taip galvoti, — tarė Don Kichotas.— 
Šiaip ar taip, arba aš nieko neišmanau, arba šioji pilis užkerėta, nes 
žinoki... Ne,. pirmiausia turi prisiekti, kad ir po mano mirties laikysi 
paslaptyje tai, ką tau pasakysiu. 

— Prisiekiu, — tarė Sančas. 

— Todėl ir prašau prisiekti, kad man brangi kiekvieno žmogaus 
garbė, — paaiškino Don Kichotas. 

— Sakau gi, kad prisiekiu saugot paslaptį ir po paskutinės jūsų 
malonybės dienos, — atrėmė Sančas, — ir Dieve duok, kad jau rytoj 
galėčiau ją išplepėti. 

— Bene tiek bloga aš tau pridariau, Sančai, — paklausė Don Ki- 
chotas, — jei linki man tokios greitos mirties? 

— Kuo jūs čia dėtas? — atsakė Sančas.— Stačiai nemėgstu ilgai 
ko nors laikyti ar saugoti, nes laikai laikai, o žiūrėk — jau supuvo. 

— Šiaip sakysi ar taip,— tarė Don Kichotas, — o aš kliaujuosi 
tavuoju atsidavimu ir taurumu. Tai va, žinoki, šiąnakt man nutiko 
vienas neįprasčiausių nuotykių, kokiais galėčiau pasipuikuoti: trumpai 
drūtai, ne per seniausiai pas mane buvo atėjusi šios pilies valdovo 
duktė, tokia apveidi ir žavinga mergelė, kokios, skersai išilgai išieškojęs, 
gangreit visame pasaulyje nerastum. Bene aš įmanyčiau apsakyti jos 
grožį? O jos proto skvarbumą? O slepiamas grožybes, kurias aš, priva- 
lėdamas saugoti ištikimybę savo valdovei Dulsinėjai Tobosietei, apeinu 
ir nutyliu? 

Tiek galiu tau pasakyti: gal dangus pavydėjo man tokios palaimos, 
kurią laimė įdavė tiesiai į rankas, gal (netgi tikriausiai), kaip sakiau, 
šioji pilis užkerėta, nes kaip tik tuo metu, kai mudu saldžiausiais ir 
švelniausiais žodeliais burkavome apie meilę, nežinia iš kur nei kada 
atsirado kumštis, pridurtas baisulingam milžinui prie rankos, ir tas 
kumštis atsivėdėjęs taip smogė man per žandą, jog ligi šiolei burna 
pilna kraujų, o paskui jis mane šitaip sumalė, kad dabar jaučiuosi pras- 
čiau negu vakar, kai varovai, kaip tikriausiai prisimeni, pasikėsino į 
mūsų garbę už Rosinanto nekuklumą. Nejučia peršasi išvada, jog šios 
mergelės grožio lobį tikriausiai sergsti koks užkerėtas mauras ir jog 
tasai lobis, matyt, skirtas anaiptol ne man. 

— Ir jau jokiu būdu ne man,— pridūrė Sančas, — mane taip 
pritalžė daugiau nei keturi šimtai maurų, jog vakarykštė vėzdų pyla 
atrodo stačiai lyg pyragai ir marginti meduoliai. Bet sakykit man, 
pone, kaip galima šitą nuotykį vadinti gražiu ir nepaprastu, jei dabar 
šit tysome it pagaliai? Jūsų malonybei dar nėra ko skųstis, bent jau 
paglėbesčiavot aną neprilygstamąją gražuolę, kaip sakėt. Na, o aš? 
Aš gavau tiek niuksų, kiek, tikiuosi, negausiu ligi grabo lentos. Matyt, 
toks jau nelaimingas užgimiau: nei aš klajojantis riteris, nei galvoju 
kada nors juo būti, o visos bėdos griūva ant mano galvos. 

— Vadinasi, ir tau kliuvo? — paklausė Don Kichotas. 

— Bene aš nesakiau, suk ją devynios, visą mano giminę? — atsakė 
Sančas. 

— Nesikrimski, bičiuli,— tarė Don Kichotas.— Beregint sutai- 
sysiu to neįkainojamojo balzamo, ir mudu akimoju pasveiksime. 

Tuo tarpu gvardietis, galų gale užsižibinęs žibę, atėjo pasižiūrėti 
tariamojo lavono, ir Sančas, išvydęs jį vienais marškiniais, skepetaite 
apsirišusį galvą, su žibe rankoje ir tokį įtūžusį, paklausė savo poną: 

— Pone, ar čia kartais ne anas užkerėtasis mauras? Bau ateina 
mums galo daryti sumetęs, jog dar neišgiežė viso apmaudo? 

— Negali būti, — atsakė Don Kichotas, — užkerėtieji esti nere- 
gimi. 

— Neregimi, bet užtat justinai juntami,— tarė Sančas.— Tai 
gali paliudyti mano šonai. 

— Ir manieji tą patį galėtų paliudyti, — pritarė Don Kichotas.— 
Bet vis dėlto tai neduoda pagrindo manyti, jog žmogus, kurį mudu 
matome, — užkerėtasis mauras. 

Gvardietis priėjo arčiau ir, pamatęs juodu ramiai bešnekučiuojan- 

čius, apstulbo. Kas be ko, Don Kichotas tebegulėjo aukštielninkas: 
mirtinai prikultas ir aplipintas traukais, nestengė nė krustelėti. 

Gvardietis priėjo prie jo ir paklausė: 

— Na, kaip laikais, bėdžiau? 

— Jumis dėtas, kalbėčiau truputį mandagiau,— atsiliepė Don Ki- 
chotas.— O gal jūsų krašte įprasta šitaip kalbėti su klajojančiais rite- 
riais, nevėkšla? 

Taip neprielankiai sutiktas ir juo labiau tokio apgailėtino žmogaus, 
gvardietis nesusitvardė ir užsimojęs paleido Don Kichotui galvon žibę 
su visu aliejum: laimė, kad išlakstė į šipulius ne mūsų riterio kiaušas, 
o žibė. Palėpėje vėl pasidarė tamsu, ir gvardietis tuoj pat išėjo pro 
duris. 

— Jokios abejonės, pone, — tarė Sančas Pansa, — tai užkerėtasis 
mauras, ir, matyt, labai jau gaila jam to lobio, bet užtat negaila niuksų, 
kuriais dosniai mudu apdalijo dar žibe kartais žiebdamas. 

— Tavo teisybė,— atsakė Don Kichotas,— bet nėra ko paisyti 
tų kerų ir nėra ko pykti dėl jų ir apmaudauti: kadangi tai neregimi 
padarai ir pamėklės — vadinasi, neturėsime kam keršyti, nors ir kaip 
norėtume. Atsikelki, Sančai, jei turi spėkų, šūktelėki šios tvirtovės 
komendantą ir pasistenki gauti man truputį acto, vyno, druskos ir roz- 
marinų, idant galėčiau sutaisyti gydomojo balzamo: tiesą pasakius, 
dabar manding jis labai man pravers, juo labiau kad baisiai kraujuoja 
tosios pamėklės sužeista galva. 

Nors ir kaip maudė kaulus, Sančas vis dėlto atsikėlė ir patamsiais 
nuslinko ieškoti užeigos šeimininko, bet kaktomuša susidūrė su gvar- 
diečiu, kuris klausėsi už durų, ką baudžiasi daryti priešai. 

— Pone, nors ir kas jūs būtute,— tarė jam Sančas, — būkite 
toks geras, malonėkite duoti mums truputį rozmarinų, acto, druskos 
ir vyno, idant vaistų pasigamintumėme vienam šauniausių klajojan- 
čių riterių, kokių pasaulyje kada nors regėta, nes ansai ilsi patale, 
sužeistas užkerėtojo mauro, šioje užeigoje apsistojusio. 

Išgirdęs tokias kalbas, gvardietis tarė sau, jog tam žmogui bus 
protas pasimaišęs, o kadangi jau švito, atidarė užeigos duris ir, pa- 
šaukęs šeimininką, persakė jam to keistuolio prašymą. 

Šeimininkas davė tai, ko buvo prašomas, ir Sančas nunešė viską 
Don Kichotui, kuris, rankomis susiėmęs galvą, gailiai aimanavo iš 
skausmo, nors po teisybei, žiebus žibe, jam viso labo išdygo du di- 

doki gumbai, o veidu sruvo anaiptol ne kraujas, kaip jis manė, bet 
prakaitas, išmušęs po patirtų sukrėtimų. 

Šiaip ar taip, jis paėmė tuos, pasak jo, komponentus, sumaišė, 
suplakė, užkaitė ir nukėlė nuo ugnies tik tada, kai, jo nuomone, 
balzamas buvo paruoštas. 

Paskum jis paprašė kolbos mišiniui supilti, o kadangi užeigoje tokių 
indų suvis nebuvo, ryžosi tam tikslui panaudoti skardinę nuo aliejaus, 
kurią šeimininkas didžiadvasiškai jam padovanojo, paskum Don Ki- 
chotas, žegnodamasis sulig kiekvienu žodžiu ir tarytum šventindamas 
skardinę, sukalbėjo per aštuoniasdešimt „Tėve mūsų“, daugmaž tiek 
pat „Sveika, Marija“, „Sveika, karaliene“ ir „Tikiu“, tose apeigose 
dalyvaujant Sančui, gvardiečiui ir užeigos šeimininkui, — varovas 
tuo metu kaip niekur nieko liuobė savo mulus. 

Susitaisęs vaistus, Don Kichotas panūdo tuojau pats išmėginti to, 
jo Žodžiais tariant, neįkainojamojo balzamo veikimą ir išgėrė visą 
kvortą — tiek, kiek, supylus skardinėn, jo liko puode, bet vos patrau- 
kė keletą gerų gurkšnių — taip pravimo, jog netrukus švariausiai 
išsituštino skrandį, o kadangi nuo traukulių ir stangų išpylė sodrus 
prakaitas, mūsų riteris paprašė šiltai jį apkloti ir visus išeiti. 

Pasakyta — padaryta, ir Don Kichotas išmiegojo ilgiau nei tris 
valandas, o atsibudo toks lengvas ir žvalus, toks atsigavęs po pylos, 
jog tarė sau esąs visiškai sveikas ir nuoširdžiai patikėjo, kad jam iš 
tikrųjų pavykę pasigaminti Fjerabraso balzamo ir kad, tokių vaistų 
turint, jam nesą ko bijoti bet kokių, nors ir pačių grėsmingiausių 
susirėmimų, mūšių ir grumtynių. 

Stebuklingas pono išgijimas sukrėtė Sančą Pansą, ir jis paprašė 
atiduoti jam likučius, o jų puode buvo dar apsčiai. Don Kichotas su- 
tiko, ir Sančas, abiem rankom apgniaužęs puodą, užsivertė jį ir, ku- 
pinas karšto tikėjimo ir dar karštesnio noro pasveikti, susipylė ryklėn 
ne ką mažiau to skystimo negu jo ponas. 

Deja, vargšo Sančo Pansos skrandis. matyt, buvo ne toks jautrus 
kaip pono: prieš susivemiant, jį surietė tokie diegliai ir traukuliai, taip 
išpylė prakaitas ir perėmė toks silpnumas, kad jis nė kiek nebeabejojo, 
jog išmušė paskutinė valanda, ir, netverdamas skausmu ir sielvartu, 
keikė ir balzamą, ir piktadarį, tuo balzamu jį pavaišinusį. 

Matydamas jį taip kenčiant, Don Kichotas tarė: 

— Man regis, Sančai, tau bloga todėl, kad nesi įšventintas į ri- 
terius, nes, mano supratimu, balzamas padeda tiktai tikriems rite- 
riams. 

— Jeigu jūsų malonybė tai žinojot,— atkirto Sančas, — kuriam 
galui leidot man jį gerti, velniai rautų mane ir visą mano giminę? 

Tuo tarpu gėrimas pradėjo veikti, ir vargšas ginklanešys pratrū- 
ko tuštintis pro abu galus, ir taip staigiai, jog nuėjo perniek ir nen- 
drinis demblys, ant kurio jis susmuko, ir pakulinis apklotas, kuriuo 
dangstėsi. Jis sruvo, plaukte plaukė prakaitu, raitėsi traukulių tam- 
pomas, tolydžio netekdamas nuovokos, tad ne tik jis pats, bet ir visi 
susirinkusieji pamanė, kad tuoj nukratys kojas. 

Tas šuoras ir negandas truko beveik dvi valandas, bet ir paskum 
ginklanešiui nepalengvėjo kaip jo ponui,— priešingai, jis pasijuto 
kaip sudaužytas ir toks nusigalavęs, jog nebevaliojo laikytis stačias. 
Tuo tarpu Don Kichotas, kaip sakėme, pasijuto toks žvalus ir sveikas, 
jog panoro tuoj pat iškeliauti nuotykių ieškoti: jam atrodė, kad kiek- 
viena sugaišta valandėlė — neatitaisoma skriauda Žmonijai ir visiems 
tiems, kurie reikalingi jo, Don Kichoto, globos ir paspirties, be to, dar 
daugiau ryžto ir pasitikėjimo pridėjo balzamo stebuklingoji galia. Tad, 
to įkarščio perimtas, pats pasibalnojo Rosinantą ir apruošė asilą, 
paskum padėjo ginklanešiui apsirengti ir užsiropšti ant palšio, sėdo į 
balną ir, pajojėjęs į diendaržio galą, nučiupo ten stovėjusią smeigeną, 
turinčią pavaduoti jam kovinę ietį. 

Visi žmonės — o užeigoje jų buvo dvi dešimtys, jei ne daugiau, — 
susirinko pažiopsoti į iškeliaujantį riterį, drauge su visais — ir šei- 
mininkų duktė; jis taipgi akimis ją gerte gėrė ir tolydžio taip sunkiai 
dūsavo, sakytumei tie atodūsiai būtų veržęsi iš krūtinės gilumos, tad 
visi buvo įsitikinę, jog tikriausiai jam šonus maudžią,— bent jau tie, 
kurie iš vakaro matė jį traukais aplipintą. 

Kai abudu jau sėdėjo raiti, Don Kichotas prijojo prie užeigos 
durų ir, kreipdamasis į šeimininką, oriu ir iškilniu balsu prabilo: 

— Sunku apsakyti, galingasai komendante, kiek dėmesio ir ati- 
dumo buvo man skirta jūsų pilyje, tad lieku jums labai skolingas ir 
kaip gyvas to nepamiršiu. Būčiau laimingas, jei galėčiau atsidėkoti 
atkeršydamas kokiam išdidėliui, kuo nors jus nuskaudusiam, nes turė- 
kite omeny, jog manoji priedermė — teikti paramą silpniesiems, 
keršyti už skriaudžiamuosius ir bausti piktavilius. Perkratykite at- 
mintį, ar nebus ko nors panašaus jums nutikę, o jeigu prisiminsite — 
drąsiai tarkite Žodį: prisiekiu riterių ordinu, kuriam priklausau, jog 
viskas bus padaryta ir atpelnyta sulig jūsų valia. 

Šeimininkas atsakė jam su tokia pat nedrumsčiama ramybe: 

— Godingasai riteri, aš neprašau, kad jūsų malonybė keršytute 

mano skriaudėjams, prireikus aš pats sugebėsiu kuo gražiausiai at- 
sikeršyti. Aš tiktai tiek pageidauju, kad jūsų malonybė apsimokėtute 
už naktigultą mano užeigoje, o būtent: už vakarienę ir dvi lovas, taip- 
gi už šiaudus ir avižas jūsų gyvuliams. 

— Vadinasi, čia užeiga? — paklausė Don Kichotas. 

— Ir gana padori, — atsakė šeimininkas. 

— Atseit ligi šiolei mano klysta,— tarė Don Kichotas.— Tiesą 
pasakius, maniau, jog tai pilis, ir gana neprasta, bet jeigu tai ne pilis, 
o užeiga, jums nieko kita nelieka, kaip atsisakyti užmokesčio, nes aš 
neturiu teisės nusižengti klajojančių riterių nuostatams, o man gerai 
žinoma — galiu pasiremti bet kuria skaityta knyga, — kad užeigose 
jie niekados nėra mokėję nei už naktigultą, nei už ką kita, nes pagal 
įstatymą ir teisingumą privalu svetingai suteikti jiems viešnagę kaip 
atpild4 už tuos vargus ir negandus, kuriuos jie kenčia nuotykių ieško- 
dami, o nuotykių jie ieško dieną naktį, žiemą vasarą, pėsti ir joti, 
kęsdami alkį ir troškulį, karščius ir šalčius, nepaisydami gamtos gai- 
valų ir šios Žemės negerovių. 

— Kas man rūpi, — atsakė šeimininkas. — Mokėkit, kas priklauso, 
ir baigta. Pasakas apie riterius galėsit sekti kam tik norėsit, o man 
reikia sekti, kad pinigai eitų į kišenę. 

— Jūs — stuobrys netašytas ir nesvetingas šeimininkas, — atkirto 
Don Kichotas. 

Pentinais spūstelėjęs Rosinantui pašones ir skersai balno pasidė- 
jęs smeigeną, nekliudomas išjojo pro vartus ir, netgi nurisnojęs gerą 
galą, neatsigręžė pasižiūrėti, ar įdurmu seka ginklanešys. 

Matydamas, jog riteris išjojo neapsimokėjęs, šeimininkas parei- 
kalavo pinigų iš Sančo Pansos, bet šis pareiškė, kad jeigu jau ponas 
nesiteikęs apsimokėti, nemokėsiąs nė jis, nes, būdamas klajojančio 
riterio ginklanešiu, privaląs kruopščiai laikytis tų pačių ordino tai- 
syklių ir nuostatų, kitaip sakant, nieko nemokėti nei smuklėse, nei 
užeigose. 

Šeimininkas įtūžo ir pagrasino, kad jeigu Sančas nemokėsiąs, 
vis tiek jis atsiimsiąs, kas priklauso, tik jam, Sančui, neišeisią į svei- 
katą. 

Į tai Sančas atsakė, jog, remdamasis riterių ordino kodeksu, ku- 
riam prisiekęs jo ponas, jis nemokėsiąs nė varioko, nors tai kainuotų 
jam gyvybę: mat jis neketinąs griauti gražaus seno klajojančių riterių 
papročio ir negeidaująs, kad ateities ginklanešiai jį smerktų prikai- 
šiodami nusižengus tokiam teisingam įstatymui. 

Taip parikiavo nelaimingojo Sančo pikta dalia, jog užeigos kieme 
tarp susirinkusiųjų pasitaikė keturi vilnakaršiai iš Segovijos, trys 
adatininkai iš Kordobos Žirgo aikštės ir du prekijai iš Sevilijos Pre- 
kyvietės — visi kaip vienas pasiutvaikiai, pramaniūgai, pramuštgalviai 
ir valiūkai: lyg susitarę ar kieno prikurstyti, jie prišoko prie Sančo, 
nukėlė nuo asilo, įvertė į šeimininkų apklotą, kurio vienas nepatin- 
gėjo atnešti, paskui žvilgtelėjo aukštyn ir, pamatę, jog jų sumanytai 
išdaigai trukdys pernelyg žemas stogas, nutarė eiti į dangum dengtą 
diendaržį, o ten, paguldę Sančą vidury apkloto, ėmė jį mėtyti aukštyn 
žaisdami lyg su šuniuku per Užgavėnes. 

Svaidomas bėdžius žviegė it skerdžiamas, ir jo ponas, išgirdęs rė- 
kiant, stabtelėjęs įsiklausė ir tarė sau, kad jo laukia koks naujas nuo- 
tykis, bet veikiai pažino ginklanešio balsą, pasuko atgal ir liumpsė- 
damas nurisnojo prie užeigos, ten pamatė, jog vartai užkelti, ir nujojo 
patvoriu tikėdamasis kaip nors įsmukti į vidų, tačiau, vos prijojęs 
diendaržį, aptvertą palyginti neaukšta siena, išvydo, kaip tyčiojamasi 
iš jo ginklanešio. 

Sančas taip dailiai ir mikliai skraidė aukštyn, kad jeigu būtų nu- 
malšęs pyktis, kunkuliuojantis Don Kichoto krūtinėje, esu tikras, būtų 
pratrūkęs juokais. 

Don Kichotas buvo bebandąs nuo arklio perlipti ant sienos vir- 
šaus, bet jautėsi toks silpnas ir sudaužytas, jog nevaliojo netgi nusėsti, 
ir todėl pasitenkino tuo, kad, smūksodamas balne, apipylė Sančo mė- 
tytojus srautu rinktinių keiksmų ir užgaulių, kurių čia nesiryžtu kar- 
toti; vis dėlto skrajūnas Sančas nesiliovė aimanavęs, tolydžio grūmo- 
damas padaužoms arba melsdamas pasigailėjimo, o tie nenustojo 
kvatoti ir išdaigauti, net ausies nekreipė į jo balsą, kol galiausiai nu- 
vargę jį paleido. 

Paskui jie atvedė asilą, įsodino Sančą balnan ir apsiautė rudine, 
o gailiaširdė Maritornė, matydama jį tokį nusigalavusį, tarė sau, kad 
būtų ne pro šalį duoti jam atsigerti, ir, nubėgusi prie šulinio, atnešė 
ąsotį vėsutėlio vandens. 

Sančas paėmė ąsotį ir jau buvo bekeliąs jį prie burnos, bet staiga 
išgirdo savo poną šaukiant: 

— Sančai, sūneli, negerki vandens, negerki, sūneli, o mirsi! 
Žiūrėk, štai švenčiausiasis balzamas (ir parodė jam skardinę): išgersi 
du lašelius — ir vėl būsi sveikas. 

Sančas pažvelgė į jį skersa akimi ir dar garsiau sušuko: 

— Gal jūsų malonybė pamiršot, kad aš ne riteris, po šimts kala- 

kutų, o gal norit, kad išvemčiau ir tuos vidurius, kurie dar liko po 
šios nakties? Pasilaikykit tą gėralą kipšams novyti, o man duokit ra- 
mybę... 

Taip taręs, jis iškart apžiojo ąsotį, bet, sulig pirmuoju gurkšniu 
suvokęs, jog tai paprasčiausias vanduo, nustojo gerti ir paprašė Mari- 
tornę atnešti vyno, ir ji mielai patenkino jo pageidavimą, netgi už- 
simokėjo iš savo kišenės — matyt, ne veltui apie ją kalbėta, kad, 
manydamasi tokiu amatu, vis dėlto dar nepraradusi kai kurių krikš- 
čionės dorybių. 

Išmaukęs vyną, Sančas užkulniais pamugino asilą ir, plačiai at- 
lapojęs užeigos vartus, išjojo džiaugdamasis, jog nesumokėjo nė skatiko 
ir vis dėlto ištrūko, nors, aišku, ir teko atsakyti įprastiniams jo lai- 
duotojams — šonams. Tiesa, šeimininkas dar nučiupo jo doklą, kad 
bent šį tą atsiimtų už naktigultą, bet Sančas jo nė nepasigedo — toks 
buvo įsijaudrinęs. 

Sančui nutolus, šeimininkas buvo beeinąs užsklęsti vartų, bet 
ginklanešio mėtytojai atkalbėjo: tai buvo tokie pramuštgalviai, jog 
nė dviejų variokų nebūtų davę už Don Kichotą, nors jis ir tikrai būtų 
buvęs Apvaliojo Stalo riteris. 


XVIII PERSKYRIMAS 


KURIAME PASAKOJAMA 
APIE SANČO PANSOS POKALBĮ 
SU SAVO PONU DON KICHOTU 

IR KITUS PAMINĖTUS NUOTYKIUS 


Sančui trūko jėgų net asilui paraginti — toks išglebęs ir leisgyvis 
prijojo jis prie savo pono. Išvydęs jį tokį, Don Kichotas tarė: 

— Dabar jau tikiu, gerasis Sančai, kad toji pilis, arba užeiga, tik- 
rai užkerėta. Kitaip ir būti negali. Bene tie, kurie taip žiauriai smagi- 
nosi tave kankindami, — ne pamėklės ir ne atklydėliai iš ano pasaulio?.. 
Tuo esu tikras, nes tuomet, kai per diendaržio sienos viršų stebėjau 
tavo baisingos tragedijos paveikslus, neturėjau spėkų perlipti per 
sieną anei nusėsti nuo Rosinanto,— aišku, kad buvau užkerėtas. 
Duodu tau garbės žodį, jei būčiau stengęs perlipti sieną ar nusėsti, 

taip būčiau atkeršijęs tiems pašlemėkams ir nenaudėliams, jog kol 
gyvi prisimintų tą pamoką ir nebenorėtų tyčiotis iš Žmonių, nors, 
aišku, būtų tekę nusižengti riterių nuostatams, kurie, kaip jau ne 
sykį tau aiškinau, leidžia riteriui kelti ranką prieš neriterį tik išimti- 
niais ir kraštutiniais atvejais, kai kėsinamasi į jo gyvastį ir garbę. 

— Jei būčiau galėjęs, ir pats būčiau atsikeršijęs, — tarė Sančas, — 
bet visa bėda, kad negalėjau. Vis dėlto manau, jog tie, kurie mane taip 
šankino,— ne pamėklės ir ne užkerėti žmonės, kaip jūsų malonybė 
sakot, o tokie pat žmonės kaip ir mudu, ir kiekvienas turi vardą: gir- 
dėjau, kaip, mane mėtydami, vadino vienas kitą Pedru Martinesu 
ir Tenoriju Ernandesu, o šeimininką, Chuaną Palomekę, šaukė Kairiu. 
Žodžiu, viešpatie mano, peršokti per sieną ir nulipti nuo arklio neleido 
jums anaiptol ne kerai, o kažin kokia kita jėga. Ir iš viso to man daros 
aišku, jog per visus tuos nuotykius, kurių mudu ieškom, galų gale 
įsivelsim į tokius prietikius, jog imsim nebeskirti, kur kairė, o kur 
dešinė. Kaip sako mano trumpas protas, geriausia ir teisingiausia 
būtų mudviem grįžti namo: dabar pati javapjūtė, metas kibti į ūkio 
darbus, o mes čia paikiojam, kaip žmonės sako, nuo vilko bėgam — 
ir vis ant meškos užbėgam. 

— Kaip tu menkai išmanai riterystės meną, Sančai! — sušuko 
Don Kichotas.— Nepaistyki niekų ir turėki kantrybės: vieną gražią 
dieną pats įsitikinsi, kaip garbinga vykdyti riterio priedermes. Na, 
sakyki man, kur gali gauti didesnį malonumą ir tokį pasitenkinimą, 
kokį gauni laimėdamas mūšį ir nugalėdamas priešą? Niekur kitur, 
savaime suprantama. 

— Gal ir jūsų teisybė, — atsakė Sančas, — bet aš tokių dalykų 
neišmanau. Tik žinau, jog nuo to laiko, kai mudu tapome klajojan- 
čiais riteriais, tiesą pasakius, klajojančiu riteriu tapote jūsų malony- 
bė (nes aš jokių teisių neturiu į tokį garbingą titulą), taigi nuo to 
laiko mes nesame laimėję nė vieno mūšio, nebent grumtynes su bis- 
kajiečiu, bet ir jose jūsų malonybė netekote pusės ausies ir pusės šalmo, 
ir ligi šiolei mudu nieko kito nesame patyrę nei gavę, tik lazdų ir niuk- 
sų, lazdų ir niuksų, o aš dar, be to, buvau pamėtytas, ir mėtė mane 
kažkokie užkerėti žmonės, kuriems negaliu net atsikeršyti, todėl iš 
kur aš galiu žinoti, koks būna malonumas nugalėti priešą, kaip jūsų 
malonybė sakote. 

— Štai kas man labiausiai neduoda ramybės, o ir tau tikriausiai, 
Sančai, — atsiliepė Don Kichotas, — tačiau aš pasistengsiu kaip galima 
greičiau įsigyti taip meistriškai nukaltą kalaviją, kad riteriui, kuris 

jį Juosi, jokie kerai nebaisūs. O gal likimas įduos man į rankas Ama- 
džio kalaviją, tą patį, kurį jis turėjo, kai buvo vadinamas Liepsningojo 
Kalavijo riteriu, — visų šveitriausią kalaviją, kokiu šioje žemėje kada 
nors yra kovęsi riteriai: mat, be kita ko, buvo skudrus kaip skustuvas, 
imdavo netgi pačius tvirčiausius šarvus, kad ir užkerėtus. 

— Tokia jau mano dalia, — tarė Sančas, — kad jeigu taip ir at- 
sitiktų ir jūsų malonybė prasimanytumėt tokį kalaviją, vis tiek jis 
tarnautų ir praverstų tiktai įšventintiems riteriams, panašiai kaip 
balzamas, o ginklanešiams visa ta laimė kaip paprastai per šonus 
išeina. 

— Nesibaiminki, Sančai,— tarė Don Kichotas, — Aukščiausiasis 
tavęs neapleis. 

Taip juodviem besišnekant, Don Kichotas pastebėjo priešaky 
artėjant keliu dideliausią tirštą dulkių debesį, o jį pamatęs atsisuko 
į Sančą ir tarė: 

— Atėjo diena, Sančai, kada pagaliau paaiškės, kokią didžią 
laimę man ruošė likimas, atėjo diena, sakau tau, kada kaip visados 
įrodysiu narsingosios savo rankos galybę ir įvykdysiu žygdarbius, 
kurie bus amžių amžiams įrašyti į Šlovės knygą. Ar matai, Sančai, 
aną dulkių debesį? Tai va, čionai žygiuoja nesuskaitoma kariauna, 
įvairiausių ir skirtingiausių pasaulio tautų pulkų puikai. 

— Vadinasi, ne viena, o visos dvi, — atsakė Sančas, — nes kitoje 
pusėje kyla lygiai toks pat dulkių debesis. 

Don Kichotas atsigręžė ir pamatė, jog Sančas sako teisybę; jis 
nepaprastai apsidžiaugė ir tarė sau, kad abi kariaunos, be abejo, ke- 
tina susitikti ir susiremti vidury neapžvelgiamos lygumos, — mat kas 
valandą, kas akimirką jo vaizduotė knibždėte knibždėjo grumtynių, 
kerų, pergalių, pralaimėjimų, meilės žygių, kvietimų dvikovon — 
žodžiu, visų tų paikysčių, kurios rimtai dėstomos riterių romanuose, 
ir visi jo darbai, visos mintys ir kalbos neišvengiamai krypo ta linkme, 
nors iš tikrųjų dulkes, jo pastebėtas, kėlė dvi didelės bandos avių, 
artėjančios keliu iš priešingų pusių, bet dulkėse jų nebuvo matyti 
ligi tol, iki jos priėjo visai arti. Ir Don Kichotas su tokiu įkarščiu tvir- 
tino, jog tai dvi kariaunos, kad Sančas pagaliau irgi tuo patikėjo ir 
paklausė: 

— Viešpatie, ką gi mes darysim? 

— Ką darysim? — pakartojo Don Kichotas.— Teiksime paramą 
ir paspirtį silpniesiems ir bėdos tektiesiems. Žinoki, Sančai, štai šiai 
kariaunai, kuri atžygiuoja priešais, vadovauja ir komanduoja didis 

imperatorius Alifanfaronas, plačiosios Trapobanos salos valdovas, 
o tai, kuri artėja mums iš užnugario, — jo priešas, garamantų karalius 
Pentapolinas Smauktarankovis!??, taip vadinamas todėl, kad visados, 
prieš stodamas į mūšį, atsiraito dešinės rankovę. 

— Ko gi tuodu valdovai taip nekenčia vienas kito? — paklausė 
Sančas. 

— Ogi todėl, — atsakė Don Kichotas,— kad Alifanfaronas, už- 
kietėjęs pagonis, beprotiškai myli Pentapolino dukterį, žavią, grožiu 
kerinčią damą, be to, krikščionę, o tėvas neketina leisti jos už pagonių 
karaliaus, kol tas neišsižadės netikrojo pranašo Mahometo tikėjimo 
ir neatsivers į krikščionybę. 

— Barzda prisiekiu!“ — sušuko Sančas.— Ir gerai daro tas 
Pentapolinas, o aš, savo ruožtu, esu pasiryžęs jam padėti kaip įma- 
nydamas. 

— Ir atliksi savo priedermę, Sančai,— tarė Don Kichotas,— 
nes stoti į tokius mūšius leistina ir neįsišventinus į riterius. 

— Viskas aišku, — tarė Sančas, — tik nežinia, kur dėsim asilą, 
kad tikrai susirastume jį po susirėmimo. Man regis, vargu ar pritinka 
joti į mūšį raitam ant asilo. | 

— Tavo teisybė,— pritarė Don Kichotas.— Vienintelė išeitis — 
palikti jį likimo valiai, o kas bus, tas: juk, mūšį laimėję, turėsime tiek 
žirgų, kad ir Rosinantui, ko gero, atsiras lemtas užvadas. O dabar 
įdėmiai klausykis ir dėkis į galvą: aš tau išvardysiu svarbiausius rite- 
rius, Žygiuojančius ir vienos, ir kitos kariaunos gretose, o kad geriau 
juos įžiūrėtumei ir įsidėmėtumei, užjokime ant ana tos kalvos, iš kur 
abi kariaunos bus matyti kaip ant delno.. 

Pasakyta — padaryta: Don Kichotas ir Sančas įjojo į kalvą, iš kur 
abidvi kaimenės, mūsų riterio paverstos kariaunomis, būtų buvę aiš- 
kiai matomos, jeigu, dulkių debesų dengiamos ir gaubiamos, nebūtų 
tavaravusios akyse, ir vis dėlto, vaizduotėje matydamas tai, ko ne tik 
nebuvo matyti, bet ir apskritai nebuvo, Don Kichotas prabilo pakeltu 
balsu: 

— Matai aną riterį skaisčiai geltonais šarvais, kurio skyde karūna 
vainikuotas liūtas guli nuolankus po mergelės kojomis, — tai narsin- 
gasai Laurakurpijas, Sidabro Tilto valdovas''*. 

Ansai, kurio šarvai gėlytėm aukso ištapyti, o skydo mėlynajame 
lauke trys sidabro karūnos, — tai grėsmingasai Gorilembas, Griboni- 
niios didysis kunigaikštis. 

Anas sąnaringasai riteris, šuoliuojantis jam iš dešinės, — tai Kard- 

barbaranas Kamuoliškis, visų trijų Arabijų '** valdovas; šarvai jo 
iš gyvačių išnarų, o vietoj skydo — vartai tos šventovės, kurią, kaip 
sako padavimas, sugriovė kitados Samsonas!?*, savo gyvybės kaina 
atkeršydamas priešams. 

Dabar kitur nukreipki žvilgsnį ir pažiūrėki: tiesiai priešaky kitos 
kariaunos — amžinai pergalingasai ir niekieno nenugalimasai Ved- 
linelis Kvatonaniškis, Naujosios Biskajos viešpats; šarvai jo marginti 
melsvais, žaliais, baltais ir geltonais langeliais, o skydo rainame lauke 
auksinis katinas, po juo — tik vienas trumpas žodis Miau, jo damos 
vardo santrumpa, nes jo dama, jeigu gandais tikėsim, Miaulina Ne- 
prilygstamoji, duktė kunigaikščio Saldanijo Algėdiškio. 

Ansai, kurį vos paneša negriuvęs žviginis sunkiasvoris, kurio 
šarvai balti kaip sniegas, o skydas baltas ir be jokio ženklo,— tai 
riteris naujokas, kilęs iš prancūzų, vardu Pjeras Papenas!??, Kauša- 
nijos baronijų valdovas. 

Ansai, kuris pentinais duria eikliam dryžuotam zebrui į pašones 
ir kurio šarvai traukti melsvu emaliu,— tai galingasai Gyslonijos 
kunigaikštis Kemsarausūras Girinkiškis; skyde jo — smydras ir šūkis, 
kastiliškai užrašytas: Ginkis mano laimę... 

Ir taip, paleidęs vaizduotę, kaip niekad apvaldytą beprotybės, 
vieną po kito jis vardijo abiejų menamų kariaunų riterius, kiekvienam 
akimoju pramanydamas herbą, spalvas, ženklą ir šūkį, ir neatsikvėp- 
damas varė toliau: 

— Kariauna, atžygiuojanti iš priekio, sutelkta ir sudaryta iš įvai- 
riausių genčių: iš tų, kurios nuo seno geria garsingojo Ksanto gėlą 
vandenį; iš tų, kurios mynioja Masilijos kalnų pievas; iš tų, kurios 
laimingojoj Arabijoj smulkutėles aukso smiltis sijoja; iš tų, kurios 
it dausose gyvena įstabiose ir vėsiose pakrantėse Termodonto kriš- 
tolinio; iš tų, kurios auksingąjį Paktolį stengiasi išsemti iki dugno; 
iš numidų, piktavilių; iš persų, taikliausiai laidančių strėles; iš partų, 
midų, kurie šauniausiai traukdamiesi kaunas'*"; iš arabų, klajojančių 
visur su savo būstais; iš skitų, garsių tiek žiaurumu, tiek baltąja oda; 
iš etiopų kiauralūpių; iš begalės kitų genčių, kurias skiriu iš veido ir 
matau, bet prisiminti negaliu jų vardo. 

Gretose kitos kariaunos — tieji, kurie malšina troškulį vaiskiaisiais 
vandenais Bečio, ringuojančio alyvmedžių laukais, ir tie, kurie gai- 
vinasi ir puoselėja veidus drėgme nuo amžių neišsenkamo auksingo 
Tacho, ir tie, kurie pražūtų be dieviškojo Chenilio išganingų vandenų, 
ir tie, kurie žolingas pievas mynioja aplinkui Tartesidą, ir tie, kurie 

laimingi sau gyvena Chereso Eliziejaus laukuose, ir turtingieji la- 
mančiečiai, vainikais aukso varpų vainikuoti, ir senovės gotų palikuo- 
nys, nuo kojų lig galvos apsikaustę plienu, ir tie, kurie ramia tėkme 
garsioj Pisuergoj maudos, ir tie, kurie bandas skaitlingas gano užlajų 
platybėj vingiuotosios Gvadianos, garsėjančios slėpiningąja vaga'““, 
ir tie, kurie nuo šalčio dreba miškuose Pirėnų ir Apeninų iškilių snie- 
gynuos, — žodžiu, visi, kurie Europoj laikos ir gyvena. 

Viešpatie, kiek kraštų suminėjo Don Kichotas, kiek tautų išvardijo, 
akies mirksniu kiekvienai priskirdamas tik jai būdingų bruožų,— 
ir visa tai jis pasisėmė ir sugėrė iš melagingų knygų! 

Sančas Pansa klausėsi išsižiojęs, bet nesakė nė žodžio, tik tolydžio 
žvalgėsi aplink, ar nepamatysiąs tų pono vardijamų riterių ir milžinų, 
o nepastebėjęs nė vieno, kreipėsi į jį šiais žodžiais: 

— Pone, turbūt velniai nujojo visus tuos jūsų milžinus ir riterius, 
kad aš jų nematau, o gal jie taipgi užkerėti kaip tos pamėklės, kurios 
vaidenosi mums praeitą naktį? 

— Kaip tu gali taip kalbėti? — sušuko Don Kichotas.— Nejaugi 
negirdi žirgų Žvengimo, ragų gausmo, būgnų tratėjimo? 

— Girdžiu tik avių bliovimą,— atsakė Sančas,— ir daugiau 
nieko... 

Taip ir buvo, nes per tą laiką abidvi bandos visai priartėjo. 

— Baimė įsismelkė tau į širdį, — tarė Don Kichotas, — todėl tu, 
Sančai, nei matai, nei girdi, kas dedas iš tikrųjų, o baimė daug gali: 
Ji sutrikdo mūsų jausmus ir pojūčius, idant viskas atrodytų kitoniškai. 
Ir jeigu tau baisu, traukis į šalį ir palik mane vieną, aš ir pats vienas 
pajėgsiu palenkti pergalę į tą pusę, kuriai stosiu pagalbon... 

Sulig tais žodžiais dūrė pentinais Rosinantui ir, persisvėręs ietį, 
žaibo greitumu nusileido nuo kalvos. 

Sančas suriko jam įkandin: 

— Grįžkit, jūsų malonybe pone Don Kichote, kaip Dievą myliu, 
jūs puolat avis ir avinus! Grįžkit! Dievulėliau, ir kam aš atėjau į šitą 
pasaulį! Kur jūsų galva, pone? Žiū, nėr čia jokių milžinų nei riterių, 
nei katinų, nei šarvų, nei skydų, nei vienspalvių, nei dvispalvių, nei 
įvairiaspalvių — nė velnio čia nėra. Ką jis daro? Pasigailėk manęs, 
Viešpatie! 

Don Kichotas nė neketino grįžti, netgi priešingai — kaip tik tuo 
metu skardžiai suriko: 

— Pirmyn, riteriai, pirmyn, narsingojo imperatoriaus Pentapolino 
Smauktarankovio vasalai, ištikimi savo siuzereno vėliavai, jokite man 

iš paskos ir pamatysite, kokio greito atpildo susilauks jo priešas Ali- 
fanfaronas Trapobaniškis! 

Taip šaukdamas, Don Kichotas įsiveržė į pačią avių pulko tirš- 
tumą ir įniko taip įnirtingai ir nuožmiai smaigstyti jas ietimi, lyg tai 
iš tikrųjų būtų buvę jo mirtini priešai. 

Piemenys ir bandos šeimininkai pratrūko plyšoti, kad jis liautųsi, 
bet, matydami, jog žodžiai negelbsti, atsirišo savo vilkstes, ir Don 
Kichotui pro ausis ėmė švilpti akmenys sulig kumščiu didumo. 

Mūsų riteris nepaisė akmenų, tik šūkavo, jodinėdamas po mūšio 
lauką: 

— Kurgi tu, išpuikėli Alifanfaronai? Pasirodyk! Aš — riteris, 
geidžiantis dvikautėj vyras prieš vyrą išmėginti, ar turi dar spėkų, 
ir gyvastį tau atimti keršydamas už narsingąjį Pentapoliną Garaman- 
tiškį, Kuriam tu drįsti širdį užduoti! 

Tuo metu pašonę jam kliudė dailus, vandens nugludintas akmuo 
ir įmygo du šonkaulius. Skausmo nudiegtas, Don Kichotas tarė sau, 
kad jis nukautas ar bent jau sunkiai sužeistas, tad, prisiminęs savąjį 
balzamą, išsitraukė skardinę, prisikišo prie lūpų ir kliūstelėjo ryklėn 
stebuklingojo skystimo, bet, nespėjus išgerti, jo manymu, reikiamos 
dozės, atzvimbė kitas akmuo, labai taikliai paleistas, trenkė jam į ranką, 
pramušė skardinę ir, lėkdamas toliau, nusinešė lyg tris, lyg keturis 
dantis, tarp jų kelis krūminius, ir, be kita ko, dar sutraiškė du pirštus. 

Pirmas smūgis kliuvo toks, o antras toks, jog vargšui riteriui nieko 
kita nebeliko, kaip tik nusiristi nuo žirgo. Pribėgo piemenys ir, pa- 
manę, kad bus jį nudėję, kuo skubiausiai suvarė bandą krūvon, su- 
sirinko nukautas avis, o buvo jų mažų mažiausiai septynios, ir, ilgai 
nesvarstydami, nurūko šalin. 

Sančas tuo tarpu, nuo kalvos stebėdamas savo pono beprotystes, 
rovėsi barzdą ir keikė tą dieną ir valandą, kada juodu suvedė likimas. 
Paskui, išvydęs jį tysant žemėje, o piemenis tolstant, nusileido nuo 
kalvos, priėjo artyn ir, įsitikinęs, kad atrodo jis labai apgailėtinai, nors 
nuovokos ir nepraradęs, šitaip tarė: 

— Bene aš jums nesakiau, pone Don Kichote, kad grįžtumėt ir 

nepultumėt į mūšį, nes tai ne kariauna, o avinų banda? 

— Šit kaip gudriai viską sudarko ir sutvarko tasai šlykštynė bur- 
tininkas, mano priešas. Žinoki, Sančai, tokiems kaip jis vieni juokai 
apdumti mums akis, ir tasai nevidonas, mano persekiotojas, pavydė- 
damas man garbės, kurią, aišku savaime, būčiau pelnęs kautynėse, 
priešų kariaunas pavertė avinų bandomis... Jeigu tu vis dėlto netiki, 

Sančai, prašau tave, dėl Dievo meilės, padaryti tokį dalyką, idant 
išsklaidytumei savo abejones ir pripažintumei mano teisybę: sėski ant 
asilo ir pamažiukais joki paskui juos — pamatysi, jog, tolėliau nužy- 
giavę, jie vėl atgaus pirmykštį pavidalą ir iš avinų atsivers į tikrų 
tikriausius žmones, tokius, kokius aš tau nupasakojau. Tik dabar 
palūkėki, man reikia tavo paspirties ir paramos: prieiki arčiau ir pa- 
žiūrėki, kiek priekinių ir krūminių dantų man trūksta, — man toks 
jausmas, jog burnoje nė vieno nebeliko. 

Sančas prisikišo taip arti, lyg ketindamas visa galva sulįsti ponui 
į burną, ir kaip tik tuo metu Don Kichoto skrandyje suveikė balza- 
mas: kai Sančas sužiuro jam į burną, tarytumei muškieta iššovė — 
viskas, kas buvo pilve, pliūptelėjo iš ryklės tiesiai gailestingajam gin- 
klanešiui ant barzdos. 

— O Mergele Švenčiausioji! — sušuko Sančas. — Kas gi čia dabar 
man nutiko? Vadinas, vargšelis mirtinai sužeistas, jeigu jau vemia 
kraujais... 

Vis dėlto apsižiūrėjęs, iš spalvos, skonio ir tvaiko suprato, jog 
tai anaiptol ne kraujas, bet balzamas, kurį pats savo akimis matė poną 
geriant iš skardinės, ir Sančui taip supyko širdis, kad viskas viduriuos 
jam apsivertė ir ištryško tiesiai ant Don Kichoto, tad abudu liko besėdį 
lyg nužerti perlais. 

Sančas puolė prie asilo pasiimti iš doklo kokių marškų veidui 
apsišluostyti ir ponui aptverti, o kadangi doklo nerado, ko neišprotėjo 
iš apmaudo, vėl išsiplūdo ir širdies gilumoj prisiekė, kad pamesiąs 
poną ir grįšiąs namo, nors ir teksią atsisveikinti su užtarnauta alga 
ir viltimis valdyti žadėtąją salą. 

Tuo tarpu Don Kichotas atsistojo ir, kaire ranka užsiėmęs burną, 
kad paskutiniai dantys neišbirtų, dešiniąja nutvėręs už pavadžio Ro- 
sinantą, nė per žingsnį nepasitraukusį nuo šeimininko (toks buvo 
ištikimas ir išmuštruotas), nupėdino prie ginklanešio, kuris, krūtine 
užsigulęs ant asilo ir delnu parėmęs žandą, atrodė giliai susimąstęs. 
Matydamas jį tokį suniurusį, Don Kichotas tarė: 

— Žinoki, Sančai, jog kitus prašoka tiktai tas žmogus, kuris nu- 
veikia didesnius darbus nei kiti. Visos tos audros, kurios tolydžio mudu 
užgriūva, — tai ženklas, kad veikiai išsiblaivys orai ir mūsų popieriai 
pakils, nesgi nelaimės neamžinos kaip ir laimė, — vadinasi, kai ne- 
laimės pernelyg ilgai užsitęsia, tai reiškia, jog laimė nebetoli. Žodžiu, 
neimki į širdį visų tų negandų, kurie mane ištinka, juo labiau kad tu 
dėl to nė kiek nenukenti. 

— Aš nenukenčiu? — sušuko Sančas.— O ką, jūsų manymu, 
vakar svaidė tie padaužos — gal ne mano tėvo sūnų? O šiandie 
dingo doklas su visu labu — gal jisai svetimas, ne mano? 

— Ką, tau dingo doklas, Sančai? — paklausė Don Kichotas. 

— Taigi kad dingo, — atsakė Sančas. 

— Vadinasi, šiandien mums teks diržus susiveržti, — tarė Don 
Kichotas. 

— Tektų,— atsakė Sančas, — jeigu šiose lankose neaugtų žolių, 
kaip sakėte, gerai pažįstamų jūsų 'malonybei, o tokie nedalingi ri- 
teriai kaip jūsų malonybė paprastai jomis ir pasikakina, bėdai pri- 
spyrus. 

— Šiaip ar taip,— atsiliepė Don Kichotas,— vietoj tų žolių, 
kurias aprašo Dioskoridas, tegul ir su paties daktaro Lagunos pa- 
aiškinimais'*“, dabar daug mieliau suvalgyčiau duonos riekę ar stačiai 
žiauberę ir porelę rūkytų sardinių. Ką beveiksi, gerasis Sančai, sėski 
ant savo asilo ir joki iš paskos, — dangiškasis Tėvas, kuris visus mus 
maitina, neleis mudviem pražūti, juo labiau kad su tokiu atsidėjimu 
jam tarnaujame: juk neleidžia pražūti muselėms ore nei kirminėliams 
žemėse, nei buožgalviams vandenyje ir begaliniu gailestingumu įsako 
saulei šviesti doriesiems ir nedoriesiems, o lietui lyti ant teisiųjų ir 
neteisių jų. 

— Jūsų malonybei labiau pritiktų eiti į pamokslininkus nekaip 
į klajojančius riterius, — tarė Sančas. 

— Klajojantys riteriai viską išmanė ir privalo viską išmanyti, 
Sančai, — tarė Don Kichotas.— Būtais laikais klajojantis riteris mo- 
kėdavo vidury karo stovyklos pasakyti pamokslą ar prakalbą ne ką 
prasčiau už bet kurį Paryžiaus universiteto mokslų daktarą, — vadi- 
nasi, teisingai sakoma, jog ietis niekados neatšipina plunksnos, o 
plunksna — ieties'““. 

— Tiek jau to, tegu būna jūsų malonybės viršus, — sutiko San- 
čas.— O dabar keliaukim pasiieškoti naktigulto, ir Dieve duok, kad 
tenai, kur apsistosim, nebūtų nei apklotų, nei mėgėjų mėtyti žmones, 
įvertus juos į apklotą, nei pamėklių, nei užkerėtų maurų,— žodžiu, 
visos tos velniavos, priešingai, tegu viskas eina skradžiai žemes. 

— Pasimelski Dievui, vaikeli, ir veski mane kur tik nori.— tarė 
Don Kichotas,— šįsyk leidžiu tau parinkti nakvynę savo nuožiūra. 
O dabar ištieski ranką ir pačiupinėki, kiek dantų man trūksta viršuje 
iš dešinės, nes toje pusėje baisiai skauda. 

Sančas sukišo pirštus jam į burną ir pačiupinėjęs paklausė: 

— O kiek krūminių turėjot jūsų malonybė šioj pusėj? 

— Keturis, — atsakė Don Kichotas, — ir, neskaitant protinio dan- 
ties, visi buvo sveikutėliai. 

— Ar neapsirinkat, jūsų malonybe? — paklausė Sančas. 

— Sakau, kad keturi, o gal ir visi penki, — atrėmė Don Kicho- 
tas.— Kaip gyvas nesu sirgęs dantimis, niekados nėra man traukę 
nei priekinių, nei krūminių, nei iltinių, nė vienas neiškrito, nė vieno 
ėduonis nesugraužė. 

— Na, o dabartės apačioj iš tos pusės viso labo pustrečio danties, 
jūsų malonybe,— tarė Sančas, — o viršuj nė šaknų nebėr, visa žiauna 
plyna kaip delnas. 

— Varge tu mano! — sušuko Don Kichotas, išgirdęs liūdną nau- 
jieną.— Jau geriau rankos būčiau netekęs, tik, aišku, ne tos, kurioje 
laikau kardą. Žinoki, Sančai, burna be krūminių dantų — tai lyg 
malūnas be girnų, todėl kiekvieną dantį reikia branginti kaip deimantą. 
Bet nieko nepadarysi: mes davėme griežtą riterystės įžadą ir privalo- 
me kęsti visus vargus ir negandus. Sėski, bičiuli, ant asilo ir rodyki 
man kelią, o aš josiu iš paskos. 

Sančas taip ir padarė ir, nesukdamas nei į kairę, nei į dešinę, nujojo 
vieškeliu, kuris, jo galva, turėjo nuvesti tiesiai kokion nors svetingon 
pastogėn. Jojo jie iš lėto, nes Don Kichotas, per dantų skausmą netu- 
rėdamas nė valandėlės ramybės, negalėjo paspartinti žingsnių, ir 
Sančui kilo noras pralinksminti ir išblaškyti savo poną kokia smagia 
istorija, ir, be kita ko, jis papasakojo tai, kas bus pasakojama kitame 
perskyrime. 


XIX PERSKYRIMAS 


APIE IŠMINTINGUS SAMPROTAVIMUS, 
KURIAIS SANČAS DALIJOSI SU SAVO PONU, 
APIE TAI, 

KOKĮ NUOTYKĮ JIE TURĖJO SU NUMIRĖLIU, 
IR APIE KITUS ĮSIMINTINUS ĮVYKIUS 


— Regis, viešpatie mano, visas tas bėdas, užgriuvūsias mudu 
šiomis dienomis, tikriausiai Dievas jums siunčia bausdamas už nuo- 
dėmes — už tai, kad jūsų malonybė nusižengėt savajam riterių ordi- 

nui, netesėjot priesaikos, o juk prisiekėt valgydamas apsieiti be stal- 
tiesės, nesismaginti su valdove ir daug ko nedaryti prisiekėt, kol 
atimsit šalmą iš to mauro, rodos, Abrino, gerai jau nebeprisimenu. 

— Tavo teisybė, — atsiliepė Don Kichotas,— bet, tiesą pasakius, 
toji priesaika man išdilo iš atminties. Be kita ko, gali neabejoti, jog 
tau teko pasisūpauti apklote tik todėl, jog laiku man to nepriminei. 
Bet aš išpirksiu nuodėmę, nes riterių nuostatuose nurodyta, kaip 
galima išlyginti bet kokią kaltę. 

— Bene ir aš būsiu prisiekęs ko nors nedaryti? — paklausė 
Sančas. 

— Nesvarbu, kad nesi davęs priesaikos, — tarė Don Kichotas.— 
Mano supratimu, tave galima laikyti nusižengimo bendrininku. Šiaip 
ar taip, derėtų surasti kokią nors išeitį. 

— Jeigu jau tokia byla, — tarė Sančas, — žiūrėkit, jūsų malonybe, 
nepamirškit to, ką sakėt, kaip pamiršot priesaiką, nes pamėklės, ko 
gero, užsimanys dar kartą pasismaginti su manimi, o gal net ir su 
jūsų malonybe, jei pamatys, kad esat toks nepataisomas. 

Šitaip bešnekučiuojant, naktis užklupo juos vidury kelio, dar 
nespėjusius nei susirasti, nei pastebėti kokio prieglobsčio, juo labiau 
kad abiem pilvai prikepė prie nugarų, nes drauge su doklu dingo ir 
maisto atsargos. Visa tai dar būtų buvę pusė bėdos, jeigu jųdviejų 
nebūtų laukęs naujas nuotykis, ir šį kartą jau nebe tariamas, o tikrų 
tikriausias. Sutemo tamsi naktis, bet jie vis dėlto jojo toliau, nes San- 
čas buvo įsitikinęs, jog prie vieškelių užeigos pasitaikančios ne rečiau 
kaip kas pora mylių. 

Taigi jojo tamsią naktį peralkęs ginklanešys ir jo ponas, kuris 
irgi norėjo valgyti, ir staiga pastebėjo priešaky tuo pačiu keliu artė- 
jant begalę žiburių, tarytum judančių žvaigždžių. 

Juos išvydęs, Sančas nustėro iš baimės, o Don Kichotas pasijuto 
kaip nesavas; ir vienas, ir kitas įtempė pavadžius, sustojo ir įdėmiai 
sužiuro spėliodami, kas tai galėtų būti: žiburiai slinko tiesiai prie 
jųdviejų ir kuo labiau artėjo, tuo didesni atrodė. Sančas ėmė tirtėti 
it gyvsidabriu apsinuodijęs, o Don Kichotui plaukai pasišiaušė ant 
galvos, ir jis, truputį drąsindamasis, tarė: 

— Nėra abejonių, Sančai: tai didžiausias ir grėsmingiausias nuo- 
tykis, ir man prireiks sukaupti visą narsą ir visas spėkas, kiek tik jų 
turiu. 

— Vargeli tu mano! — sušuko Sančas.— Jeigu vėl susitiksim 

su pamėklėm, o man rodos, kad taip ir bus, iš kur gausiu naujų šon- 
kaulių, ir šiaip jau visi suskaityti? 

— Tebūnie čia pamėklių pamėklės,— tarė Don Kichotas, — bet 
aš nepakęsiu, kad jos tau paliestų bent drabužio gaurelį. Aną sykį jos 
išsityčiojo iš tavęs tik todėl, jog man pristigo jėgų peršokti per dien- 
daržio tvorą, bet dabar, kai esame gryname lauke, galėsiu kaip rei- 
kiant pasišvaistyti kardu. 

— O jeigu jos vėl jus užkerės ir atims jėgas kaip anąsyk,— tarė 
Sančas, — vargu bau ką bepadės, ar laukas grynas, ar ne! 

— Šiaip ar taip, Sančai,— atsakė Don Kichotas, — būk tvirtas ir 
seki mano pavyzdžiu, o aš tau parodysiu savo dvasios tvirtybę. 

— Būsiu su Dievo padėjimu,— atsiliepė Sančas. 

Juodu pajojėjo toliau nuo vieškelio ir vėl įdėmiai sužiuro min- 
tydami, kas galėtų būti tos klystžvakės, ir ilgai netrukus pastebėjo 
vilkstinę ilgamarškinių; tas kraupus reginys taip pašiurpino Sančą 
Pansą, kad jis įniko kalenti dantimis it drugio krečiamas, ir suvis jau 
danties nebenulaikė ant danties, kai juodu aiškiai pamatė, kas tai 
yra: jie išvydo apie dvidešimt ilgamarškinių raitelių su deglais rankose 
jojant priešaky laidotuvių karietos, o įdurmu sekė dar šeši ilgais ge- 
dulo drabužiais, beveik siekiančiais mulų kanopas — mat, sprendžiant 
iš lėtos eigasties, tai iš tikrųjų buvo rnulai, bet ne arkliai. Ilgamarškiniai 
jojo pakuždomis šnekėdamiesi silpnais gailiais balsais. 

Neįprastas vaizdas, stojęs prieš akis tokią vėlyvą valandą ir tokioje 
nykioje vietovėje, būtų galėjęs įvaryti baimės ne tik Sančui, bet ir jo 
ponui; Don Kichotui, deja, vos taip ir nenutiko, tačiau kai visa Sančo 
drąsa ir tvirtybė išsisklaidė it dūmas, Don Kichotą, priešingai, perėmė 
kitas jausmas, nes jis gyvai įsivaizdavo vieną tų nuotykių, kurie apra- 
šomi jo mėgstamuosiuose romanuose. 

Jis tarė sau, kad laidotuvių karieta — tai katafalkas, kuriuo 
vežamas sunkiai sužeistas arba veikiausiai nukautas riteris, ir kad 
atkeršyti už velionį skirta ne kam kitam, bet tiktai jam, Don Kichotui. 
Ir jis, ilgai nesvarstydamas, persisvėrė savo smeigeną, atsitiesė balne, 
šauniai ir ryžtingai išjojo į vidurį kelio užtverdamas taką ilgamarški- 
niams, o kai tie visai priartėjo, pakeltu balsu prabilo: 

— Nesvarbu, riteriai jūs ar ne, bet malonėkite sustėti ir pasi- 
sakyti, kas tokie esate, iš kur ir kurlink žygiuojate ir ką vežatės šiame 
katafalke. Iš visa ko sprendžiant, esate arba skriaudėjai, arba nu- 
skriaustieji, ir man dera ir privalu tai žinoti, idant galėčiau nubausti 
jus už piktadarystę arba atkeršyti tiems, kurie jums kuo nors nusidėjo. 

— Neturim laiko,— atsakė vienas ilgamarškinių,— iki užeigos 
dar toli, mums nėra ko gaišuoti ir varinėt su tamsta ilgiausias kalbas... 

Ir, paraginęs mulą, buvo bejojąs pro šalį. 

Didžiai įsižeidė Don Kichotas, išgirdęs tokį atsaką, nutvėrė mulą 
už apynasrio ir tarė: 

— Malonėkite sustoti ir mandagiai atsakyti į mano klausimus, 
nes visus jus iškviesiu į kovą. 

Mulas pasitaikė baikštus ir, paimtas už apynasrio, taip pasibaidė, 
jog atsistojo piestu ir per sturplį numetė šeimininką ant žemės. 

Pėsčias tarnas, matydamas ilgamarškinį nukritus nuo arklio, pa- 
sileido plūsti Don Kichotą, ir tas, šiaip jau įtūžęs, atkišo savo smeigeną 
ir, ilgai nesvarstydamas, puolė vieną raitelį gedulo drabužiais, sužeidė 
jį ir ištrenkė iš balno, paskui pasisuko į kitus: gražu buvo žiūrėti, kaip 
mikliai puola juos ir blaško į šalis, atrodė, jog Rosinantui išdygo spar- 
nai — toks lengvas ir išdidus skrajojo jis po lauką! 

Ilgamarškiniai, žmonės baugūs ir, be to, beginkliai, nė neketin- 
dami priešintis, akimoju paliko mūšio lauką ir išsibarstė į visas puses 
su liepsnojančiais deglais rankose, todėl, žiūrint į juos, buvo toks 
įspūdis, jog tai persirengėliai smagiai žaidžia karnavalo naktį. 

Gedulu vilkį raiteliai, įsipainioję ir įsipinklioję į savo sutanų ir 
abitų skvernus, taipgi nevaliojo pajudėti iš vietos, todėl Don Kicho- 
tas kaip niekur nieko apkūlė visus aliai vieną, ir jie norom nenorom 
gavo trauktis tvirtai įsitikinę, jog tai ne žmogus, o pats šėtonas, iš 
pragaro atgarmėjęs pagrobti jų vežamo numirėlio. 

Sančas žiūrėjo išplėtęs akis ir, stebėdamasis savo pono užsidegi- 
mu, sau vienas kalbėjo: „Matyt, mano ponas iš tikrųjų toks drąsingas 
ir smarkus, kaip sakosi“. 

Šalia ilgamarškinio, mulo nuversto žemėn, liepsnojo pamestas 
deglas, apšviesdamas gulintįjį nuo galvos iki kojų, ir Don Kichotas, 
prijojęs artyn, prikišo jam savo smeigenos smailį prie veido ir įsakė 
pasiduoti, grasindamas priešingu atveju nudėti vietoje. Į tai parblokš- 
tasis atsakė: 

— Jau daugiau pasiduoti vargu bau įmanoma, jei nebegaliu nė 
krustelėti: koja man lūžusi! Meldžiu jūsų malonybę, jeigu esat krikš- 
čionis, nežudykit manęs, nes padarysit baisią šventvagystę: aš licen- 
ciatas ir jau esu gavęs pirmuosius kunigo šventimus. 

— "Tad kuris velnias jus čionai nešė, jeigu esate Bažnyčios tar- 
nas? — paklausė Don Kichotas. 

— Kas nešė, pone? — atsiliepė parblokštasis.— Mano liūdna 
dalia. 

— Ji bus dar liūdnesnė,— tarė. Don Kichotas, — jeigu aš nesu- 
lauksiu deramo atsakymo į visus ankstesnius klausimus. 

— Mielai atsakysiu jūsų malonybei,— tarė licenciatas.— Taigi, 
jeigu jūsų malonybei taip įdomu, deja, esu ne licenciatas, kaip iš pra- 
džių pasivadinau, bet tiktai bakalauras'““, vardu pavarde Alonsas 
Lopesas, kilęs iš Alkobendo; keliauju iš Baesos miesto sykiu su vie- 
nuolika kitų dvasininkų, tų pačių, kurie pabėgo, deglais nešini, o 
vykstame mes į Segovijos miestą, kur lydime velionį, gulintį šioje 
laidotuvių karietoje, amžinatilsį bajorą, mirusį ir buvusį palaidotą 
Baesoje, o dabar, kaip sakiau, mes vežame jo palaikus į Segoviją, iš 
kur jis kilęs ir kur yra jo giminės kapas. 

— O kas yra jo mirties kaltininkas? — paklausė Don Kichotas. 

— Dievas dėmėtosios šiltinės pavidalu,— atsakė bakalauras. 

— Vadinasi,— tarė Don Kichotas,— Viešpats atleido mane nuo 
priedermės keršyti už jo mirtį, nes būčiau turėjęs ją įvykdyti, jei 
kaltininkas būtų buvęs paprastas mirtingasis, o kadangi mirtį jam 
lėmė tasai, kuris jį pasiėmė, nieko kita man nebelieka, kaip tik be 
žodžių skėstelėti rankomis, nes jeigu tokia mirtis būtų ir man lemta, 
lygiai taip ir aš pats pasielgčiau. O dabar norėčiau pranešti jūsų šven- 
tybei, jog esu riteris Don Kichotas Lamančietis, o mano pašaukimas 
ir prievolė — po pasaulį klaidžiojant, netiesą atitaisyti ir skriaudžia- 
muosius užtaryti. | 

— Nežinau, kaip jūs atitaisote netiesą, — atsiliepė bakalauras, — 
bet mane nepataisomai suluošinote, tiesią tiesutėlę koją šitaip sutai- 
sėte, kad ligi paskutinės gyvenimo dienos vargu ar sugebėsiu ją ati- 
taisyti, o skriaudžiamuosius užtarydamas, taip mane nuskriaudėte, 
jog kolei gyvas tos skriaudos nepamiršiu, nes man tikra nelaimė buvo 
susidurti su tokiu kaip jūs laimės ieškotoju. 

— Ko tik nepasitaiko pasaulyje! — atsakė Don Kichotas.— Visa 
bėda, pone bakalaurė Alonsai Lopesai, kad jūs keliavote nakčia, 
juodai apsidarę, tomis ilgaskvernėmis sutanomis, nešini liepsnojančiais 
deglais, kažką bambėdami panosėje, — žodžiu, tikri nelabieji ar šiaip 
atklydėliai iš ano pasaulio. Savaime suprantama, aš negalėjau ne- 
vykdyti savo priedermės ir jūsų nepulti, aš būčiau jus puolęs netgi 
tikrai žinodamas, kad esate šėtonai iš paties pragaro, o tokie jūs man 
pasirodėte iš karto ir tokiais jus laikiau ligi galo. 

— Matyt, tokia jau mano dalia, — tarė bakalauras. — Bet kadangi 

jūsų malonybė, godingasai klajojantis riteri, pasielgėte su manimi 
anaiptol ne riteriškai, bent jau pagelbėkite išsigauti iš po mulo, nes 
koja įstrigusi kilpoj ir dar balno prispausta. 

— Va, dailiausia! — sušuko Don Kichotas.— Kodėl gi anksčiau 
nemalonėjote pasisakyti savo bėdos? 

Ir tuoj šūktelėjo Sančui Pansai, bet anam kita kas buvo galvoje: 
jis kraustė nešulinį mulą, kurį tie gerieji ponai buvo atsakančiai ap- 
krovę maisto atsargomis. Iš savo rudinės pasidaręs maišą, Sančas 
prikimšo jį, kiek tilpo ir kiek sugebėjo prisigrobti, ir tik tada, kai 
užkėlė jį ant savo asilo, atsiliepė į pono balsą ir pagelbėjo ponui 
bakalaurui išsiropšti iš po mulo ir atsisėsti į balną, o paskui įspraudė 
jam saujon deglą. Don Kichotas patarė bakalaurui prisiginti išbė- 
giojusius keliabendrius ir jo vardu atsiprašyti už tą skriaudą, kurią 
padaręs jiems ne savo valia, bet susiklosčiusių aplinkybių verčiamas. 

Sančas dar pridūrė: 

— O jeigu tie ponai geidautų sužinoti, kas yra tasai narsuolis, 
šitiek baimės jiems įvaręs, jūsų malonybė praneškit, jog tai garsin- 
gasai Don Kichotas Lamančietis, vadinamas Liūdnojo Vaizdo riteriu. 

Kai tik bakalauras nujojo šalin, Don Kichotas paklausė Sančą, 
kas jam pakišo mintį nei iš šio, nei iš to pavadinti jį Liudnojo Vaizdo 
riteriu. 

— "Tuoj paaiškinsiu,— atsakė Sančas.— Mat, šviečiant deglui, 
kurį nusinešė ansai bėdžius, užmečiau akį jūsų malonybės veidan, 
ir toks jūs man pasirodėt nusigalavęs, kokio lig šiolei dar nesu jūsų 
matęs, — gal per daug nusikamavot per šias grumtynes, o gal tai 
dėl to, jog nebeturit nei priekinių, nei krūminių dantų. 

— Ne dėl to,— atsakė Don Kichotas.— Matyt, tam mokytam 
vyrui, kuriam skirta surašyti mano žygdarbių istoriją, bus pasirodę, 
jog man derėtų prisiimti kokį ypatingą vardą, kokius prisiimdavo 
anų laikų riteriai: kas pasivadindavo Liepsningojo Kalavijo riteriu, 
kas — Vienaragio, tas — Mergelių riteriu, anas — Paukščio Fenikso, 
šitas — Grifo riteriu, kitas — Mirties,-— tokiais vardais ir prievar- 
džiais ir garsėdavo šios žemės karalystėje, ir todėl, regis, Dievas bus 
tau įkvėpęs šitą mintį ir vardą — Liudnojo Vaizdo riteris, ir nuo 
šiolei aš visados taip vadinsiuos, o idant man greičiau prigytų šis var- 
das, progai pasitaikius, užsakysiu nupiešti skyde kokį didžiai liūdną 
veidą. 

— Nėr ko, pone, veltui švaistyti laiko nei pinigų tokiem vei- 
dam, — tarė Sančas.— Tik pakelsit antburnį, jūsų malonybe, ir pa- 

rodysit savo tikrąjį veidą, — ir kiekvienas, vos jį išvydęs, be jokių 
šnekų ir be atvaizdų skyde kaip niekur nieko pavadins jus Liūdnojo 
Vaizdo riteriu. Dievaži, jūsų malonybe, patikėkit, aš nemeluoju, tik 
prašom neužsigauti: išbadėjęs ir be dantų jūsų malonybė taip prastai 
atrodot, jog, kaip sakiau, galima kuo gražiausiai apsieiti ir be liūdno 
piešinio. 

Don Kichotas susijuokė iš Sančo sąmojo, bet vis dėlto neatsisakė 
minties vadintis tuo vardu, o progai pasitaikius — nutapyti skyde 
sumanytą piešinį. 

— Atrodo, Sančai, — netrukus prabilo vėl Don Kichotas, — būsiu 
jau atskirtas nuo Bažnyčios už tai, kad pakėliau ranką prieš jos tarną: 
juxta illud, si quis suadente diabolo'®' ir taip toliau, nors, tiesą pasa- 
kius, pakėliau juk ne ranką, o štai šitą smeigeną. Be to, buvau tikras, 
jog puolu anaiptol ne dvasininkus ir Bažnyčios tarnus, kuriuos, bū- 
damas geras krikščionis ir katalikas, gerbiu ir godoju, bet pamėkles 
ir pabaisas, atklydusias iš ano pasaulio. Bet tegul ir atskiria: kiek pri- 
simenu, Sidas Ruisas Dijasas kartą sulaužė karaliaus pasiuntinio 
krėslą'**, matant Šventajam Tėvui, ir tasai atskyrė jį už tai nuo Baž- 
nyčios, ir vis dėlto šaunusis Rodrigas de Vivaras tą dięną pasielgė 
kaip taurus ir narsingas riteris. 

Tuomet bakalauras, kaip jau buvo sakyta, netaręs nė žodžio, 
nujojo šalin. 

Don Kichotas panoro įsitikinti, kas vežama karietoje: palaikai ar 
kas kita, tačiau Sančas pasipriešino: 

— Pone, šis nuotykis jūsų malonybei pasibaigė laimingiau nei visi 
kiti, kuriuos esu matęs, bet tie žmonės, jūsų nugalėti ir išblaškyti, ko 
gero, staiga ims ir susiprotės, kad juos nugalėjot vienui vienas, ir tada, 
įtužę ir susigėdę, grįš atgal ir parodys mums iš kur kojos dygsta. Mano 
asilas apkrautas kaip reikiant, kalnai netoliese, badas — ne brolis, 
todėl mums būtų geriau paduoti į padus ir kuo greičiau nešdintis, nes, 
kaip sakoma, mirusiam vieta kape, o gyvam — prie puodo. 

Ir, nutvėręs asilui už apynasrio, Sančas pasiūlė ponui sekti jo 
pavyzdžiu, ir Don Kichotas, sumetęs, jog ginklanešys sako teisybę, 
neprieštaraudamas juo pasekė. 

Kurį laiką vieškelis ėjo tarp dviejų kalvų, bet netrukus juodu 
atsidūrė erdviame atšakiame klonyje ir ten apsistojo; Sančas nu- 
kraustė asilą, o kadangi alkanam duona rūpi, išsitiesę žalioje žolėje, 
jie surengė iškart pusryčius, pietus, vakarienę ir naktipiečius ir pri- 
sikimšo pilvus galybe šaltų užkandžių, kurių ponai dvasininkai (o jie 

retai pamiršta savimi pasirūpinti) apsčiai gabenosi ant savo nešulinio 
mulo. Bet čia juos ištiko nauja nelaimė, Sančo manymu, pati skau- 
džiausia: pasirodo, jie neturėjo nė lašo vyno nei vandens gerklei 
praskalauti; tuomet troškulio kamuojamas Sančas, matydamas, jog 
lanka prižėlusi sodrios žalios žolės, tarė Don Kichotui tai, kas bus pa- 
sakyta kitame perskyrime. 


XX PERSKYRIMAS 


APIE NEI GIRDĖTĄ, 
NEI REGĖTĄ ŽYGDARBĮ, 
KOKIO NĖ VIENAS GARSINGAS RITERIS 
PASAULYJE NEBUVO ATLIKĘS TAIP LAIMINGAI, 
KAIP JĮ ATLIKO | 
NARSINGASAI DON KICHOTAS LAMANČIETIS 


— Šiaip sakysit ar taip, pone, bet iš tos žolės matyti, jog kur nors 
netoliese trykšta šaltinis arba teka upelis, drėkinantis lanką, todėl 
būtų ne pro šalį truputį paėjėti, o ten toliau tikriausiai rasim kuo 
numalšinti tą baisų troškulį, nes negėrus vis dėlto kur kas sunkiau 
ištverti nekaip nevalgius. 

Patarimas Don Kichotui patiko; jis paėmė Rosinantą už pavadžio, 
Sančas — asilą už pasaito, prieš tai sukrovęs jam ant kupros vaka- 
rienės likučius, ir jie nudrožė ant nuomonės per lanką, nes nakties 
tamsoje nieko nebuvo matyti, bet nuėjo ne toliau kaip porą šimtų 
žingsnių ir staiga išgirdo stipriai šniokščiant vandenį, tarytum gar- 
mantį nuo aukštų skriaudžių uolų. 

Juodu didžiai nudžiugo ir, stabtelėję pasiklausyti, iš kurios pusės 
eina garsas, deja, išgirdo dar ir keistą griausmą, ir tas griausmas iškart 
atšaldė mūsų keliauninkus, ištroškusius šalto vandens, ypačiai Sančą, 
iš prigimties gąslų ir silpnadvasį. Ir iš tiesų: išgirdo tolygų trinksėjimą 
ir sykiu lyg geležų, lyg grandinių žlagesį, kuris, liedamasis išvien su 
pragarišku vandens krioksmu, būtų įvaręs siaubą kiekvienam, tik jau 
ne Don Kichotui. 

Naktis, kaip sakyta, buvo tamsi, o juodu kaip tyčia ėjo tarp aukštų 
medžių, kurių lapai, lengvo vėjelio šiurenami, tyliai ir grasiai šnarėjo. 

Žodžiu, dyka negyvenama vietovė, nakties tamsybė, vandens ūžesys, 
lapų šnarėjimas — visa tai kėlė šiurpią baimę ir pasiaubą, juo labiau 
kad trinksėjimas nesiliovė, vėjas nemalšo, rytas neaušo, o baisiausia — 
nei vienas, nei kitas nenumanė, kur atsikliuvę. Tačiau Don Kichotas, 
kurio krūtinėje plakė neįbauginama širdis, užšoko ant Rosinanto, pasi- 
movė skydą ir, skersai balno pasidėjęs smeigeną, ' prabilo: 

— Bičiuli Sančai, tau nevalia nežinoti, jog dangaus valia aš gimiau 
mūsų geležies amžiuje, idant prikelčiau iš nebūties aukso, arba, kaip 
dar sakoma, auksinį, amžių. Aš esu tasai, kuriam likimas lėmė pavojus, 
didžius veikalus, narsius žygdarbius. Kartoju: aš esu tasai, kuriam 
likta prikelti Apvaliojo Stalo riterius, Dvylika Prancūzijos perų, Devy- 
nis Šlovės vyrus ir palaidoti užmiršty visus Platyrus, Tablantus, Oli- 
vantus, Tirantus, Febus ir Beljanius drauge su visu tuntu garsingųjų 
praeities klajojančių riterių, nes šiame amžiuje, kuriame lemta gyventi 
man, aš atliksiu tokius didžius ir nepaprastus žygdarbius, kad jie 
užtemdys pačius ryškiausius anųjų veikalus. 

Gerai įsidėmėki, ištikimasai ir atsidavęs ginklanešy, kokia tamsi 
šioji naktis, kokia šiurpulinga šioji tyluma, kaip dusliai ir neaiškiai 
siaudžia šieji medžiai, su kokiu grasumu kriokia vanduo, kurio ieškoti 
mudu leidomės, rodos, versdamasis ir griūdamas nuo aukštųjų Mėnulio 
kalnų '**, kaip drasko ir raižo mums ausis šisai trinkesys, — visi tie reiš- 
kiniai ir dalykai drauge ir skyrium, be abejo, netgi pačiam Marsui 
pripildytų širdį nuogąsčio, baimės ir siaubo, o juo labiau tam, kuris 
nėra pratęs prie tokių tat nusidavimų ir nuotykių... 

Tačiau aš ne iš tokių: visa tai, ką piešiu tau, tik budina ir kursto 
man drąsą, ir širdis nebetelpa krūtinėje, — taip geidžiu aš blokštis į tą 
nuotykį, kad ir koks grėsmingas jis būtų. Tad stipriau suveržki Rosi- 
nantui balno paspręstę, ir tesaugo tave Dievas! Lauki manęs šičia tris 
dienas, bet ne ilgiau, ir jeigu negrįšiu per tą laiką, keliauki vienas į 
mūsų bažnytkaimį, o iš ten, būki toks geras ir malonus, suvaikščioki 
Tobosan ir pasakyki mano nepalyginamajai valdovei, kad jos ištikima- 
sis riteris padėjo galvą atlikdamas žygdarbį, idant pelnytų josios palan- 
kumą. 

Sulig tais žodžiais Sančas taip susigraudino, jog apsipylė gailiomis 
ašaromis ir tarė: 

— Pone, niekaip neperprantu, kam jūsų malonybei prireikė to 
grėsmingo nuotykio: dabar gūdi naktis, niekas mūsų nemato, galim 
kuo gražiausiai išsukti iš kelio ir išsilenkti to nuotykio, nors ir turėtume 
dėl to negerti ištisas tris dienas. O kadangi niekas mūsų nemato, vadi- 


141 XX perskyrimas 


nasi, niekas negalės prikišti mums bailumo, juo labiau kad ne kartą 
esu girdėjęs mūsų kunigą kleboną, kurį jūsų malonybė gerai pažįstai, 
skelbiant iš sakyklos: kas pavojų ieško, tas pavojuos ir žūva...!““ 

Tai va, negerai bandyti Dievo kantrybę tokiomis pramuštgalviš- 
komis išdaigomis: juk tik stebuklas gali apsaugot jus nuo atpildo. Ir 
šiaip jau dangus buvo jums maloningas: apsergėjo nuo mėtymo ap- 
klote, kurio man nebuvo lemta išsisukti, padėjo pergalėti visą šutvę 
priešų, lydėjusių palaikus, ir išnešti sveiką kuodą... 

Ir jeigu visa tai negali sujaudinti nei sugraudinti akmeninės jūsų 
širdies, tai gal ji susigraudins, jei pagalvosit, kad vos tik jūsų malonybė 
pasišalinsit, iš baimės aš atiduosiu dvasią kiekvienam, kas tik panorės 
ją pasiimti. 

Aš palikau savo kraštą, pamečiau vaikus ir pačią ir pristojau už 
ginklanešį prie jūsų malonybės — maniau, vis kas nors įkris į kišenę, 
o ne iškris iš kišenės. Bet, kaip sakoma, daug apžiosi — mažai nukąsi: 
gobšu mas pražudė visas mano viltis, nukando it šalna gėles, nes dabar, 
kai turėjau tiek vilčių pagaliau gauti tą nelabą prakeiktąją salą, kurią 
jūsų malonybė atvejų atvejais man žadėjot padovanoti, užuot atpelnęs 
man ir atseikėjęs, kas priklauso, pametat mane tokiam užkampy, kur nė 
gyvos dvasios nerasi. 

Vardan Dievo Tėvo, viešpatie mano, neužduokit man tokio skaus- 
mo, O jeigu jau jūsų malonybė ketinat trūks plyš tą žygdarbį atlikti, 
atidėkit jį bent rytojui, ir šit kodėl: mokslas, kurį permaniau bepieme- 
naudamas, sako man, kad po kokių trijų valandų ims aušti, nes Mažieji 
Grįžulo Ratai taip tik rieda virš mūsų galvos, o grąžulas rodo, jog 
dabartės pats naktovidis. 

— Kurgi tu matai, Sančai, tą grąžulą, rodiklį ir ratus? — paklausė 
Don Kichotas.— Juk naktis tokia tamsi, o danguje — nė žvaigždelės. 

— Kas be ko,— atsakė Sančas, — betgi baimė turi didžias akis ir 
mato viską, kas dedasi po žeme, o ką jau kalbėti apie dangų, ir apskri- 
tai, kai žmogus turi galvą pakaušy, kaip niekur nieko gali sumesti, jog 
netrukus ims dienoti. 

— Tegu sau dienoja,— atsakė Don Kichotas, — o apie mane nei 
dabar, nei kada nors ateity niekas negalės pasakyti, jog, paisydamas 
ašarų ir maldavimų, atsižadėjau riterio priedermės. Tad, būki geras, 
Sančai, nutilki, nes Dievas, uždegęs širdyje troškimą patirti šiandien 
tą neregėtą ir grasų nuotykį, pasirūpins mano gyvastimi ir paguos 
tavo sielvartą. Tau priklauso stipriai suveržti paspręstę Rosinantui ir 

laukti šičia, o aš veikiai grįšiu gyvas arba negyvas. 

Matydamas, jog Don Kichoto žodis tvirtas ir jog menkai begelbsti 
jo ašaros, maldavimai ir patarimai, Sančas ryžosi griebtis gudrybės ir 
kaip nors sulaikyti poną iki ryto. Todėl, verždamas paspręstę, mikliai 
ir nepastebimai asilo pasaitu supančiojo Rosinantui užpakalines kojas, 
ir Don Kichotas, dūręs pentinais, nepajudėjo iš vietos, nes dabar arklys 
galėjo nebent šokčioti. 

Matydamas, jog klasta puikiausiai pavyko, Sančas Pansa tarė: 

— Štai, pone, netgi dangus, mano ašarų ir maldų sujaudintas, 
draudžia Rosinantui pajudėti iš vietos, ir jeigu jūsų malonybė neatlyšit, 
nesiliausit badęs jam pašonių pentinais ir nersitės iš kailio, nieko kita 
nepešit, tik užrūstinsit likimą bandydamas, kaip sakoma, kakta sieną 
pramušti. 

Don Kichotas puolė į neviltį: kuo nuožmiau ragino jis arklį, tuo 
mažiau šis jo klausė; pagaliau, taip ir nesusivokęs, jog Rosinantas su- 
pančiotas, tarė sau būsiant protingiausia susitaikyti su likimu ir palauk- 
ti, kol ims dienoti ar kol Rosinantas atgaus kojas, — aišku, jis buvo 
tikras, kad bus įsimaišiusios kokios nežemiškos jėgos ir kad Sančas 
niekuo dėtas, ir todėl šitaip jam tarė: 

— Ką gi, Sančai, jeigu Rosinantas negali pajudėti, aš sutinku 
palūkėti, kol šyptelės saulė, nors man ir verkia širdis, kad ji taip nesi- 
skubina. 

— Nėra ko verkti,— atsakė Sančas. — Aš pasistengsiu jus pra- 
linksminti ir iki pat ryto seksiu pasakas, nors, aišku, būtų geriau, jei tei- 
ktumėtės nusėsti nuo žirgo ir klajojančių riterių papročiu nusnausti 
žalioje vejoje, idant, rytui išaušus, galėtute naujomis jėgomis pulti 
į tą jūsų laukiamą nei girdėtą, nei regėtą nuotykį. 

— Kam siūlai nusėsti nuo žirgo ir nusnausti? — sušuko Don Ki- 
chotas.— Manai, aš esu iš tų riterių, kurie pasilsio ieško, pavojams 
grūmojant? Miegoki patsai, jeigu esi gimęs miegoti, — žodžiu, daryki, 
kaip sau Žinai, o aš elgsiuos taip, kaip liepia man pašaukimas. 

— Viešpatie mano, prašau jūsų malonybę nesirūstinti,— tarė 
Sančas, — juk aš nieko tokio nesakiau. 

Jis priėjo prie Don Kichoto, vieną ranką uždėjo ant priekinės balno 
gugos, kitą — ant užpakalinės ir prisiglaudė ponui prie kairės blauz- 
dos, pasiryžęs nesitraukti nė per sprindį,— taip jis bijojo tų trinksnių, 
tolydžio aidinčių tamsoje. 

Don Kichotas priminė Sančui, kad šis žadėjęs pramogos dėlei pa- 
sekti jam pasaką, ir Sančas atsakė, jog jis, žinoma, pasektų, jeigu tik 
jo nebaugintų tie garsai... 

— Šiaip ar taip, aš pabandysiu jums papasakoti vieną nutikimą, 
aišku, jeigu tik man pavyks prieiti pabaigą ir niekas manęs nepainios, 
ir pamatysit, jog įdomesnių nutikimų kaip gyvas nesat girdėjęs. O dabar 
atidžiai klausykit, jūsų malonybe, jau pradedu. 

Kas buvo — nubuvo, palinkėsim visiems geros kloties, o bėdos 
tiems, kurie ieško bėdos... Turėkit galvoj, jūsų malonybe, senovėj 
pasakos paprastai prasidėdavo ne kaip kam ant seilės užeina, o būti- 
nai tojo romėno, vardu, regis, Kartonas Cincirinas!??, posakiu: „Bėda 
tam, kas bėdos ieško“, kuris mums šiuo atveju labai tinka ir lyg įspėja, 
kad jūsų malonybė niekur nesikištute ir neieškotute sau bėdos ir kad 
mudu grįžtume kitu keliu, nes kas gi mums liepia joti tuo, kur mūsų 
tykoja visokiausios baisenybės. 

— Seki pasaką, Sančai,— tarė Don Kichotas,— o aš jau pats 
žiūrėsiu, kuriuo keliu mudviem joti. 

— Tai va, sakau, — toliau kalbėjo Sančas, — vienam Estramadū- 
ros sodžiuj buvo sau toksai ožkaganys, atseit ožkų piemuo, ir tasai 
piemuo, arba ožkaganys, kaip sskama mano pasakoj, buvęs vardu Lopė 
Ruisas, ir tasai Lopė Ruisas iš galvos ėjęs dėl tokios piemenės, vardu 
Toralba, ir toji piemenė, vardu Toralba, buvusi turtingo ūkininko 
duktė, o tasai turtingas ūkininkas... 

— Jeigu ir toliau seksi savo pasaką, Sančai,— tarė Don Kicho- 
tas, — ir dusyk kartosi kiekvieną žodį, tai ir per dvi dienas neprieisi 
pabaigos. Sek nuosekliai, kaip pritinka blaivaus proto žmogui, o jeigu 
nemoki — geriau patylėki. 

— Musų krašte visi šitaip seka pasakas,— atsakė Sančas,— o 
kitaip sekti aš nemoku, ir jūsų malonybei nedera reikalauti, kad prasi- 
manyčiau naujas taisykles. 

— Sek kaip sau žinai, — atsakė Don Kichotas.— Jeigu jau likimo 
man skirta tavęs klausyti, ką gi, sek toliau. 

— Tai va, mielasai pone mano,— toliau sekė Sančas, — kaip jau 
sakiau, tasai piemuo iš proto ėjo dėl piemenės Toralbos, o toji buvo 
merga apkūni, užgaidi ir mažumą nešė į vyrą, nes panosėj jai žėlė ūse- 
liai, — rodos, kaip gyvą ją matau. 

— Ką, tu ją pažinojai? — paklausė Don Kichotas. 

— Ne, nepažinojau, — atsakė Sančas, — bet tasai, kuris man pasa- 
kojo tą nutikimą, tikino, jog tai tikrų tikriausia nepramanyta istorija 
ir jog jeigu man teksią pasakoti ją kam kitam, aš galįs tvirtinti ir dieva- 
žytis, kad pats mačiau viską savo akimis... 

Tai va, bėgo laikas, ir velnias, kuris niekad nesnaudžia ir krečia 

velniavas, padarė taip, kad piemens meilė piemenei išvirto pagieža 
ir apmaudu, o atsitiko tai todėl, kad, kaip tauškė pikti liežuviai, pie- 
menė, nežiūrėdama saiko ir nusižengdama dorai, kur buvus nebuvus 
kurstė jo pavydą, ir taip jau išėjo, kad piemuo ėmė jos baisiausiai ne- 
kęsti ir, akyse nenorėdamas jos matyti, susigalvojo palikti gimtinę ir 
pasiduoti svetur, kur nė kvapo jos nebūtų. Ir čia Toralba, kuri nė 
žiūrėt jo pusėn nenorėjo, pamačiusi, kad Lopė ją niekina, ėmė ir įsi- 
mylėjo jį. 

— Tokia jau moterų prigimtis, — tarė Don Kichotas, — niekina 
tuos, kurie jas myli, ir myli tuos, kurie jas niekina. Pasakoki toliau, 
Sančai. 

— Taip nutiko, — pasakojo Sančas, — jog piemuo kaip tarė, taip 
ir padarė: susivarė krūvon savo ožkas ir nuginė Estramadūros laukais 
Portugalijos karalystės linkui. 

Toralba, tai sužinojusi, leidosi iš paskos, nudrožė pėsčiomis, basa, 
su lazda rankoje ir su maišeliu ant kupros, o maišelyje, kaip sako žmo- 
nės, turėjusi veidrodžio šukę, aplūžusias šukas ir butelėlį kažin kokių 
tepalų veidui skaistintis... 

Tiek jau to, nesvarbu, ką ji nešėsi, o ir aš dabartės neimsiu mintyti, 
ką ji ten buvo įsidėjusi. Tik žinau, kad priėjo piemuo su savo banda 
Gvadianos upę, o tuomet buvo ji patvinusi ir vanduo beveik išsiliejęs 
iš krantų, ir toje pusėje nebuvo nei kelto, nei luoto, nei žmonių, kurie 
pergabentų jį su banda kitan krantan, ir baisiai jis susikrimto: matė, 
jog Toralba jau nebetoli ir tuoj vėl įniks jį graužti savo verksmais ir 
maldavimais. 

Bet tuo metu apsižvalgęs pastebėjo jis žvejį, o šalimais jo — luotą, 
bet tokį mažytį, kad jame būtų tilpęs tik vienas Žmogus su ožka, ir vis 
dėlto jis pasikalbėjo su Žveju ir susitarė, kad šis perkels ir jį patį, ir 
tris šimtus jo ožkų. 

[lipo žvejys į luotą ir perkėlė vieną ožką, parplaukė ir perkėlė kitą, 
vėl atsiyrė ir perkėlė dar vieną. 

Jūsų malonybė skaičiuokit, kiek ožkų perkėlė žvejys, nes jeigu 
apsiriksit bent viena, ir pasaka pasibaigs, ir jau nebegalėsiu pridėti nė 
žodelio. 

Tai va, o kitas krantas buvo mulvinas, slidus, ir daug laiko praeida- 
vo, kol žvejys perkeldavo ožką ir grįždavo atgal. Šiaip ar taip, par- 
plaukė pasiimti dar vienos ožkos, dar vienos ir dar vienos... 

— Tarkime, kad jau visas perkėlė, — įsiterpė Don Kichotas.— 

Liaukis plaukiojęs nuo vieno kranto prie kito, nes šitaip ir per ištisus 
metus jų neperkelsi. 

— O kiek jų dabartės perkelta? — paklausė Sančas. 

— Velniai žino, — atsakė Don Kichotas. 

— Juk sakiau jūsų malonybei: atidžiai skaičiuokit. Dievaži, pasaka 
baigta, jau nebėr ko pasakot. 

— Kaip? — sušuko Don Kichotas.— Nejaugi taip svarbu Žinoti, 
kiek ožkų perkelta, ir, man apsiskaičiavus bent viena, tu nebegali 
toliau pasakoti to nutikimo? 

— Jokiu būdu, pone, — atsakė Sančas.— Mat, kai aš paklausiau 
jūsų malonybę, kiek ožkų perkelta, ir kai man atsakėt, jog nežinot, tą 
pačią akimirką pabaiga man išgaravo iš galvos, o juk nutikimas, dieva- 
ži, pamokomas ir įdomus. 

— Vadinasi,— tarė Don Kichotas, — tavo istorija baigėsi? 

— Nusibaigė kaip amžinatilsį motulė, — atsakė Sančas. 

— Ir papasakojai tu man nei šį, nei tą, — tarė Don Kichotas, — 
lyg nutikimą, lyg pasaką, lyg istoriją: prisipažinsiu, tokių dar nepasi- 
taikė klausyti, ir apskritai turbūt niekas nėra girdėjęs ir niekados ne- 
išgirs, kad šitaip būtų galima pradėti ir nutraukti pasakojimą. Beje, 
nieko kita ir nesitikėjau iš tavo šviesaus proto, ir manęs tai nė kiek ne- 
stebina: matyt, tau galvoj bus pasimaišę nuo to nesiliaujančio trink- 
sėjimo. 

— Visai galimas daiktas, — tarė Sančas. — Tik žinau, kad jau pri- 
dėti prie savo pasakos nebegaliu nė žodelio: ji iškart pasibaigia, jeigu 
tik kas apsirinka beskaičiuodamas keliamas ožkas. 

— Ir tegu sau baigiasi, — tarė Don Kichotas.— O dabar pažiū- 
rėkim, ar Rosinantas jau gali pajudėti iš vietos. 

Jis vėl dūrė pentinais, bet Rosinantas vėl ėmė šokčioti vietoje — 
taip tvirtai buvo jisai supančiotas. 

Gal paveikė rytmečio vėsa, gal per vakarienę pasitaikė kokių 
lengvinamųjų, o gal stačiai prispyrė bėda (tikriausiai taip ir buvo), 
tik tuo metu Sančui radosi noras ir poreikis atlikti tai, ko niekas kitas 
už jį atlikti negalėjo... 

Tačiau širdį jam gniaužė tokia baimė, jog jisai nė per nago juody- 
mą nesiryžo pasitraukti nuo savo pono, o nepatenkinti savo noro 
nebuvo ko nė galvoti. Tad nieko kita nebeliko, kaip griebtis paskuti- 
nės išeities: jis nukėlė dešinę ranką nuo užpakalinės balno gugos, 
tyliai ir nepastebimai atraišiojo virvagalį, kuriuo buvo suveržtos kel- 

nės, o kadangi niekas daugiau jų nebelaikė, jos iškart nusmuko ir 
tarytum pančiai sukaustė jam kojas. 

Tuomet jis kuo atsargiausiai pasikėlė marškinius ir atkišo abi ne 
tokias jau mažas sėdmenų bulis. Tai padarius (o jam atrodė, jog, 
tokios baisingos ir šiurpios bėdos prispirtas, kas kitas vargu ar būtų 
radęs geresnę išeitį), iškilo dar viena, nepalyginamai didesnė kliū- 
tis: jam dingtelėjo galvon, kad nieku gyvu negalėsiąs nusilengvinti 
pasalūniškai, be jokio tratėjimo ar trinksnių, ir todėl kietai sukando 
dantis ir susigūžė iš paskutiniųjų stengdamasis užgniaužti kvapą... 

Vis dėlto jokios atsargumo priemonės nepadėjo, ir jam baisiai ne- 
pasisekė: šiaip ar taip, išsprūdo silpnas garsas, nė iš tolo nepanašus į 
tuos, kurie jam kėlė tokią baimę. Don Kichotas išgirdo ir paklausė: 

— Kas čia driokstelėjo, Sančai? 

— Nežinau, pone, — atsakė šis.— Tikriausiai nauja bėda artėja: 
kas be ko, laimės beieškodamas, nelaimių neišvengsi. | 

Tuomet jis dar sykį išbandė laimę — ir taip sėkmingai, jog paga- 
liau be menkiausio garso ir be nemalonių pasekmių nusikratė sunkulio, 
pridariusio jam tiek rūpesčių. Tačiau uoslę Don Kichotas turėjo tokią 
pat gerą kaip ir klausą, be to, ir Sančas stovėjo šalia pat, lyg sietinai 
prisietas prie savo pono, todėl išgaros, kylančios stačiai aukštyn, nega- 
lėjo bent jau pačiu krašteliu nekliudyti jo nosies, o kai tik užkliudė, jis 
griebėsi savigynos, dviem pirštais suspaudė sau šnerves ir, truputį 
sniaukrodamas, tarė: 

— Regis man, Sančai, tau labai baisu. 

— Labai,— atsakė Sančas.— O kodėl jūsų malonybė tik dabartės 
tai pastebėjot? 

— Kad tik dabar nuo tavęs taip stipriai pakvipo, ir, deja, ne 
ambra,— atsakė Don Kichotas. 

— Gali būti, — tarė Sančas, — tiktai kaltas čia ne aš, o jūsų malo- 
nybė: nėra ko tampyti manęs tokiu laiku visokiais šunkeliais. 

— Pasitrauki, bičiuli, kokius tris keturis žingsnius, — tarė Don Ki- 
chotas, vis dar spausdamas sau šnerves, — o ateity žinoki savo vietą ir 
laikykis su manim kaip pridera: per arti tave prisileidau, ir tu užsimanei 
nieku mane versti. 

— Kertu lažybų,— atsiliepė Sančas, — jūsų malonybė galvojat, 
kad būsiu ko nors negražaus pridirbęs. 

— Verčiau būtum ko nors pridirbęs negu apsidirbęs, bičiuli San- 
čai, — atrėmė Don Kichotas. 

Taip ir panašiai bešnekučiuojant, praslinko naktis. Galiausiai, 

matydamas, jog netrukus ims aušti, Sančas vogčiomis išpančiojo arklį 
ir susirišo kelnes. 

:Rosinantas smarkumu niekad negarsėjo, bet, staiga pasijutęs 
laisvas, tarytum atgijo, o kadangi laigyti nemokėjo (ir to jam nedera 
prikaišioti), ėmė nekantriai trypčioti vietoje. Pamatęs, kad Rosinantas 
jau sujudo, Don Kichotas tai palaikė geru ženklu — ženklu, jog metas 
leistis į tą grasųjį žygį. 

Tuo tarpu visai išaušo, pasidarė šviesu, ir Don Kichotas pamatė, 
kad stovi po aukštais medžiais, kad tai kaštonai ir kad jų paunksnėje 
dar tamsu. Taipgi jis pastebėjo, kad trinksėjimas nesiliauja, bet 
niekaip negalėjo suvokti, kas ten darosi, todėl, ilgai negaišdamas, 
pentinais surėmė pašones Rosinantui, dar sykį atsisveikino su Sanču ir 
įsakė laukti jo daugių daugiausia tris dienas, kaip anksčiau jau buvo 
parikiavęs, o jeigu jis per tą laiką negrįšiąs — vadinasi, Dievo taip 
buvę likta, kad jis padėtų galvą tame pavojingame žygyje. 

Taipgi jis dar kartą priminė, ką Sančas privaląs jo vardu persakyti 
ir pranešti jojo valdovei Dulsinėjai, o dėl -atpelno už savo paslaugas 
tegul Sančas nesirūpinąs: prieš išvykdamas žygin, jis, Don Kichotas, 
testamentu išreiškęs savo valią, idant Sančui būtų išmokėta alga už 
visą ištarnautą laiką, bet jeigu tame pavojingame žygyje Dievas išser- 
gėsiąs jį gyvą, sveiką ir nepaliestą, Sančas galėsiąs laikyti, jog žadėtoji 
sala jau jo rankose. 

Iš naujo klausydamasis tų graudžių gerojo pono žodžių, Sančas 
iš naujo apsiverkė ir ryžosi nepalikti jo ligi paskutinio atodūsio ir ligi 
šio žygio pabaigos. 

Sančo Pansos ašaros ir didžiai taurus ryžtas šios istorijos autoriui 
duoda pagrindą manyti, jog ginklanešys, matyt, buvęs ne prastos kil- 
mės ir bent jau grynakraujis krikščionis'“". Jo atsidavimas sugraudino 
Don Kichotą, bet jis, aišku, išsaugojo dvasios stiprybę, netgi kaip įma- 
nydamas sutramdė sukilusius jausmus ir tuoj nujojo ton pusėn, kur, 
kaip jam rodės, kriokė vanduo ir dundėjo trinksniai. 

Sančas nusekė pėsčias, kaip paprastai už pasaito vesdamasis asilą, 
savo ištikimą draugą džiaugsmuos ir varguos. Nukakę gerą galą tarp 
kaštonų ir kitokių ūksmingų medžių, jie atsidūrė laukymėje palei 
uolas, nuo kurių audringai garmėjo vandens srautai. 

Palei uolas kūpsojo keletas sukrypusių lūšnelių, veikiau panašių 
į griuvėsius nekaip į trobas, — iš ten, matyt, ir aidėjo tas nepaliaujamas 
trinksėjimas ir griausmas. 

Rosinantas pasibaidė to trinksėjimo ir vandenų griausmo, bet Don 


Pirma dalis 148 


Kichotas jį nuramdė, iš lėto nujojo prie trobelių ir, atsiduodamas savo 
valdovės malonei, meldė ją suteikti spėkų tam grėsmingam VERD ir 
veikalui ir sykiu maldavo Dievą jo neapleisti. 

Sančas sekė įdurmu neatsilikdamas nė per žingsnį ir, tolydžio 
tiesdamas kaklą ir įjtempdamas akis, žvilgčiojo Rosinantui pro tarpu- 
kojį, ar kartais nepastebėsiąs to, kas jam kėlė tokį nerimą ir pasibai- 
sėjimą. 

Jie pasistūmėjo dar šimtą žingsnių priekin ir tuomet, aplenkę uolos 
kyšulį, pastebėjo ir pamatė, kas iš tikrųjų taip kraupiai ir baisingai 
griaudėja, kas ištisą naktį baugino juos ir nedavė ramybės. O buvo 
tai — tu, skaitytojau, tik nesirūstinki ir neapmaudauki! — šeši veltu- 
vai: kaip tik jie taip vienodai ir baisingai trinksėjo. 

Tai išvydęs, Don Kichotas neteko žado ir tarytum suakmenėjo. 
Sančas dirstelėjo į jį ir pamatė, kad jo ponas sėdi galvą nuleidęs, lyg 
per nosį gavęs. 

Don Kichotas irgi dirstelėjo į Sančą ir pamatė, kad jo žandai išsi- 
pūtę, stačiai sprogsta iš juoko ir kad, iš visa ko sprendžiant, jis tuoj 
prapliups kvatoti, ir ne toks jau neįveikiamas liūdesys gniaužė jam 
širdį, kad, pažvelgęs į Sančą, jis nepratrūktų juoktis... 

O Sančas, tik pamatęs poną juokiantis, pasileido taip kvatoti, jog 
gavo kumščiais suremti sau šonus, kad neplyštų iš juoko. Keturis kartus 
jis bandė susitvardyti ir tiek pat kartų vėl krito iš padų dar smagiau 
kvatodamas, tad Don Kichotas nesikęsdamas įniko su velniais jį maišy- 
ti ir pagaliau visai įsiuto išgirdęs, kaip Sančas tyčiodamasis jį ima mėg- 
džioti: 

— Bičiuli Sančai, tau nevalia nežinoti, jog dangaus valia aš gimiau 
mūsų geležies amžiuje, idant prikelčiau iš nebūties auksinį, arba aukso, 
amžių. Aš esu tasai, kuriam likimas lėmė pavojus, didžius veikalus, 
narsius žygdarbius... 

Ir taip jis pakartojo visą ar beveik visą kalbą, kurią Don Kichotas 
pasakė, kai jie pirmąsyk išgirdo tuos baisingus trinksnius. 

Taigi, matydamas, jog Sančas tyčiojasi iš jo, Don Kichotas taip 
susigėdo ir įtūžo, kad atsivėdėjęs dusyk sutvojo jam savo smeigena — 
ir taip stipriai, jog jeigu tie smūgiai būtų kliuvę ne per nugarą, o per 
galvą, ko gero, algą atsiimti būtų tekę jau nebe pačiam ginklanešiui, 
bet jo paveldėtojams. 

Sumetęs, jog juokai gali per pakaušį išeiti, ir pabūgęs, kad ponas 
dar nepridėtų lazdų, Sančas kuo nuolankiausiai prabilo: 

— Nusiraminkit, jūsų malonybe. Aš tik pajuokavau, kaip Dievą 
myliu. 

— Jūs teikiatės juokauti, pone linksmuoli, o aš juokauti nenusi- 
teikęs! — atrėmė Don Kichotas.— Malonėkite paklausyti: nejaugi jūs 
manote, kad jeigu vietoj tų trinksinčių veltuvų manęs būtų laukęs koks 
grėsmingas nuotykis, man būtų pritrūkę dvasios tvirtybės stoti kovon 
ir laimėti pergalę? O gal man, riteriui, privalu išmanyti ir skirti viso- 
kius garsus, ir žinoti, ar tai veltuvai trinksi, ar ne veltuvai? 

Juo labiau kad aš, tiesą pasakius, kaip gyvas nesu jų matęs, o jūs, 
juodnugari prasčioke, ne tik esate juos matęs — jūs gimėte ir užaugote 
tarp jųjų. O jūs verčiau imkite ir paverskite tuos veltuvus šešiais milži- 
nais, ir tegul jie šoka prieš mane po vieną arba visi drauge, ir štai tuo- 
met, jeigu jų visų nepartiesiu paslikų ant žemės, prašom juoktis iš 
manęs kiek tik jums tinka! 

— (Gana jau, gana, viešpatie mano,— atsakė Sančas.— Prisipa- 
žįstu, truputį padauginau. Bet dabar, kai mudu jau susitaikinom,— 
ir Dieve duok, kad po visų nuotykių būtute toks sveikas ir gyvas kaip 
po šito, — sakykit, jūsų malonybe: juk juokinga, jog mudu turėjom 
tiek baimės, o kaip prisijuoktų žmonės, jei kam papasakotume!.. Bent 
jau aš tikrai bijojau. Na, o jūsų malonybei, kiek man žinoma, rytą 
vakarą, dieną naktį nei baisu, nei gandu. 

— Neginčiju,— pritarė Don Kichotas, — čia yra iš ko pasijuokti, 
bet nėra ko pasakoti, kas mudviem nutiko, nes anaiptol ne visi žmonės 
tokie supratingi, kad sugebėtų užčiuopti esmę. 

— Kas jau kas, — tarė Sančas, — o jūs tikrai sugebėjot užčiuopti 
esmę su savo smeigena: taikėt man į galvą, bet perliejot per nugarą, nes 
tik su Dievo padėjimu ir savo miklumu išsaugojau kiaušą. Bet tiek jau 
to, nėra to blogo, kuris neišeitų į gera. Juk ne veltui sakoma: už vieną 
kailį dirbtą duoda dešimtį nedirbtų... Juo labiau kad dideli ponai 
paprastai išplūsta tarną, o paskui atsiteisdami kelnes jam padovanoja. 
Tik va neišmanau, kas įprasta dovanoti apkūlus: ko gero, klajojantys 
riteriai, prikūlę ginklanešį, tuoj padovanoja jam kokią salą arba kara- 
lystę kur nors sausumoj. 

— Ką gi, gal ir nusišypsos laimė, — tarė Don Kichotas, — ir tavo 
norai išsipildys. Ir dovanok man už tai, kas nutiko, — juk tu nekvai- 
las ir turi Žinoti, jog, jausmams pašokus, žmogus nesugeba valdytis. 

Ir tebūnie tai pamoka tau ateičiai, idant niekados nedrįstumei ir 
neįsileistumei kalbėti be saiko. Ir apskritai esu be skaičiaus perskaitęs 
riterių romanų, bet neprisimenu, kad kuriame jų ginklanešys būtų ši- 


Pirma dalis 150 


tiek šnekėjęs su savo ponu kaip tu su manimi. Tiesą pasakius, mudu 
abu dėl to esame kalti: tu kaltas tuo, kad per menkai mane gerbi, o aš 
tuo, kad nereikalauju sau didesnės pagarbos... 

Imkime kad ir Gandaliną, Galijos Amadžio ginklanešį: nors jisai 
ir buvo Sausumos salos!“" grafas, bet, kaip skaičiau knygose, su savo 
ponu visada kalbėdavo nusivožęs kepurę, palenkęs galvą ir pasviręs į 
priekį more turguesco'“*. Na, o ką jau šnekėti apie Gasabalį, dono 
Galaoro ginklanešį? Jis buvo toks nekalbus, jog tos tokios ilgos ir 
nepramanytos istorijos autorius tik kartą pamini jo vardą — ir tai no- 
rėdamas pabrėžti jo nuostabiai nekalbų būdą. 

Iš viso to, ką tau papasakojau, Sančai, turėtumei pasidaryti išvadą, 
jog nedera pamiršti skirtumo tarp pono ir tarno, tarp valdovo ir vasalo, 
tarp riterio ir ginklanešio. Todėl nuo šiolei mudu turėsime pagarbiau 
laikytis vienas su kitu, liausimės traukę kits kitą per dantis, nes jeigu 
jau supyksiu — riesta bus tamstai. Pažadėtąsias malones ir gėrybes 
tamsta gausi laikui atėjus, o jeigu ir negausi — bent jau alga tikrai 
nepražus, kaip esu tamstai sakęs. 

— Gražiai jūsų malonybė pašnekėjot,— tarė Sančas, — bet man 
būtų įdomu sužinoti (tam atvejui, jeigu malonių metas neateis ir 
teks pagalvoti apie algą), kiek klajojantis riteris mokėdavo ginklane- 
šiui ankstesniaisiais laikais ir kada atsiskaitydavo: kas mėnesį ar kas 
dieną, kaip, sakykim, atsiskaitoma su akmenskaldžiais? 

— Man regis, — tarė Don Kichotas, — ginklanešiai paprastai ne- 
gaudavo algų, tik dovanų. O tave tik šiaip sau, dėl viso pikto įrašiau į 
savo testamentą, kuris guli užantspauduotas namie: mat nežinia, kas 
šiais negandingais laikais skirta riterijai, o aš nenorėčiau, kad mano 
siela kamuotųsi aname pasaulyje dėl menko nieko. O tau, Sančai, 
derėtų žinoti, jog šiame pasaulyje daugiausia pavojų tyko tų, kurie 
ieško nuotykių. 

— Šventa teisybė,— pritarė Sančas.— Kur netykos, jeigu jau 
vien veltuvų trinksniai graužia ir veria širdį tokiam narsingam klajo- 
jančiam riteriui kaip jūsų malonybė. Bet dabar galit sau būti ramus: 
jeigu jau kada ir prasižiosiu, tai niekados nesišaipysiu iš jūsų malonybės 
žygdarbių, tik liaupsinsiu jus ir godosiu, kaip savo poną ir viešpatį 
godoti pritinka. 

— Ir gyvensi laimingas, — pridūrė Don Kichotas, — nesgi sakoma: 
gerbk savo tėvą ir motiną, o ponas tau — kaip antras tėvas, todėl ir 
gerbti jį privalu kaip tėvą. 


~ 

XXI PERSKYRIMAS 


KURIAME PASAKOJAMA 
APIE DIDI NUOTYKĮ 
IR NEĮKAINOJAMĄ GROBĮ — MAMBRINO ŠALMĄ, 
ATITEKUSĮ MŪSŲ NENUGALIMAJAM RITERIUI, 
TAIPGI APIE KITUS DALYKUS, 
JAM NUTIKUSIUS 


Tuo tarpu pradėjo lynoti, ir Sančas pasiūlė prisiglausti milo vėlyk- 
loje, tačizu Don Kichotas, negalėdamas pamiršti piktos likimo pašai- 
pos, akyse jos nenorėjo matyti ir nieku gyvu nesutiko eiti į vidų, tad 
jie pasuko dešinėn ir išsigavo į kelią, panašų į aną, kuriuo jojo vakar. 

Ilgai netrukus Don Kichotas pastebėjo raitelį su kažin kokiu it 
auksas tviskančiu ryku ant galvos, ir vos tik jį pamatė, atsigręžė į 
Sančą ir tarė: 

— Regis man, Sančai, nėra tokios patarlės, kuri nesakytų teisy- 
bės, nes visos jos — posakiai, pagrįsti patirtimi, visų mokslų moti- 
na, o ypačiai teisinga toji, kuri skelbia: proga pasitaiko, bet nesikar- 
toja... 

Sakau tai todėl, kad vakar likimas nelėmė progos susidurti su 
tokiu geidžiamu nuotykiu, nes apgavo mus veltuvų trinksėjimas, o 
šiandien pasitaiko puikiausia proga patirti kitą, daug geresnį ir neabe- 
jotiną nuotykį, ir jeigu aš ją praleisiu, pats būsiu kaltas ir nebegalėsiu 
pasiteisinti menku nusimanymu apie veltuvus nei nakties tamsa. 

Ir todėl taip sakau, kad jeigu neklystu, mūsų pusėn joja raitelis su 
Mambrino šalmu ant galvos, o juk aš, kaip žinai, prisiekiau žūtbūtinai 
Jį gauti. 

— Pagalvokit, jūsų malonybe, ką šnekat, o juo labiau — ką da- 
rot,— tarė Sančas. — Kad tik neišeitų kaip su tais veltuvais, bet šįsyk 
taip išvelės mums kailį, jog paskutinį atodūsį išleisim. 

— Velniai tave griebtų! — atrėmė Don Kichotas.— Ką bendra 
turi šalmas su veltuvais? 

— Nežinau,— atsakė Sančas.— Bet jeigu leistute man kalbėti 
kaip anksčiau, dievaži, gal tokių dalykų pasakyčiau jūsų malonybei, 
kad iškart suprastute savo klaidą. 

— Kokią klaidą, nelabasai neklaužada? — sušuko Don Kicho- 

tas.— Sakyki, argi nematai, jog priešais atjoja raitelis pilku obuolmu- 
šiu, o jam ant galvos — aukso šalmas? 

žmogų, raitą ant palšo asilo, lygiai tokio pat kaip manasis, o jam ant 
galvos kažin kas blizga. 

— Taigi ten Mambrino šalmas, — tarė Don Kichotas.— Pasitrauki 
į šalį ir paliki mane su juo akis į akį: pamatysi, kaip aš, veltui negaiš- 
damas laiko tuščioms kalboms, atliksiu šį žygdarbį ir kaip man atiteks 
tasai toks geidžiamas šalmas. 

— Pasitraukti tai tikrai pasitrauksiu,— atsakė Sančas, — tik dar 
kartą perspėju, kad, veltuvų išvengęs, ne Dieve duok, neįkliūtute į 
karštuvus. 

— Jau sakiau tamstai, mielasai, kad amžindie nedrįstumei užsi- 
minti man apie tuos veltuvus,— tarė Don Kichotas, — kitaip, prisie- 
kiu... vienu žodžiu, kailį tamstai nuleisiu ir dar išvelėsiu. 

Sančas nutilo išsigandęs, kad ponas iš tikrųjų gali tesėti nuo liežu- 
vio nusprūdusį žodį, kietą kaip akmuo. 

Na, o dėl šalmo, žirgo ir raitelio, pasivaidenusių Don Kichotui, 
galima pasakyti šit ką: tame krašte buvo du sodžiai, viename, dides- 
niame, gyveno ir vaistininkas, ir barzdaskutys, o kitame, visai mažame, 
nebuvo nei to, nei to, ir todėl barzdaskutys iš didžiojo sodžiaus dar- 
buodavosi ir mažajame, kur dabar ir jojo, pasiėmęs varinį dubenį, 
nuleisti kraujo ligoniui ir nuskusti kito žmogaus... 

Tokia jau buvo likimo valia, kad, jam bejojant, pradėjo lyti, o 
idant neperšlaptų skrybėlė — tikriausiai dar nauja, — ant galvos jis 
užsidėjo dubenį, taip nušveistą, jog spindėjo per pusmylį aplinkui. 

Kaip Sančas sakė, jojo jis palšu asilu, ir Don Kichotui pasirodė, 
jog tai pilkas obuolmušys, o balne sėdi raitelis auksiniu šalmu, nes, min- 
tyse klajodamas su savo riteriais po pramanytą pasaulį, visa, kas tik 
pasitaikydavo, beregint sutapatindavo su savo vaidalais... 

Ir štai, išvydęs, jog nelaimingasis raitelis jau netoliese, atkišo smei- 
geną ketindamas be jokių kalbų kiaurai jį perverti ir paleido Rosinantą 
kiek tik įkerta, o kai prijojo artyn, tai nė nestabdydamas įsilėkusio 
arklio, sušuko: 

— Ginkis, niekingasai padare, arba geruoju atiduoki tai, kas teisė- 
tai man priklauso! 

Iš netyčių užkluptas barzdaskutys, kaktomuša susidūręs su nere- 
gėta šmėkla, tuoj sumetė, jog, nenusiritęs nuo asilo, neišsisuks ieties, 

o kai tik atsidūrė Žemėj, stryktelėjo it danielius ir, su vėju lenktyniau- 
damas, nukūrė per lygumą. 

Dubuo liko pamestas ant žemės, ir Don Kichotas patenkintas tarė, 
jog pagonis protingai pasielgęs, kad pasekęs bebru, kuris, medžiotojų 
apspeistas, nukandąs ir nutraukiąs tai, dėl ko, kaip jam sakąs įgimtas 
instinktas, esąs persekiojamas. 

Paskui Don Kichotas paliepė Sančui pakelti šalmą, ir tasai, paėmęs 
Jį į rankas, tarė: 

— Dievaži, geras dubuo, kaip kažin ką vertas mažų mažiausiai 
aštuonių realų. 

Ir įdavė dubenį savo ponui, o Don Kichotas tuoj užsivožė jį ant 
galvos, ėmė sukioti į vieną pusę, į kitą, bet, nerasdamas antveidžio, 
tarė: 

— Tasai pagonis, pagal savo matą kadaise nusikaldinęs šį garsin- 
gąjį šalmą, ko gero, turėjo baisiai didelę galvą. Tik visa bėda, kad 
trūksta apatinės dalies. 

Girdėdamas skutimosi dubenį vadinant šalmu, Sančas ko neprunkš- 
telėjo juokais, bet laiku prisiminė savo pono rūstybę ir ūmai susi- 
tvardė. 

— Kas tau juokinga, Sančai? — paklausė Don Kichotas. 

— Juokinga pagalvojus, kokią didelę galvą turėjo tasai pagonis, 
šito šalmo savininkas, — atsakė Sančas.— O juk tai pažiūrėti tikrų 
tikriausias skutimosi dubuo. 

— Žinai, Sančai, kas man atėjo į galvą? Matyt, šis garsusis užkerė- 
tas šalmas dievaižin kokiu būdu pakliuvo į rankas žmogui, kuris nesu- 
prato, kam jisai skirtas, ir deramai jo neįvertino, bet kai pamatė jį 
esant iš gryno aukso, pasigviešė pinigų ir, pats nesižinodamas, ką daro, 
apačią bus sulydęs, o iš viršaus pasidirbo tai, kas tau primena skutimosi 
dubenį... 

Šiaip ar taip, aš gerai žinau, ko jis vertas, ir man nesvarbu, kam 
jis buvo naudojamas. Kai tik prijosime pirmą sodžių, kur bus kalvė, 
aš jį perkaldinsiu, o tada jam nė iš tolo neprilygs netgi šalmas, kalvystės 
dievo nulietas ir nukaltas karo dievui'“?. O tuo tarpu ir šitaip galiu jį 
nešioti: vis geriau negu nieko, juo labiau kad ir nuo-akmenų tikrai 
apsergės. 

— Aišku, apsergės, — tarė Sančas, — jeigu tik akmenys nebus lai- 
domi iš vilksnių, kaip tai atsitiko susirėmus abiem kariaunoms, kai jūsų 
malonybei pašventino dantis ir pramušė skardinę su išganinguoju 
gėralu, nuo kurio vos neišvėmiau visų vidurių. 

— Aš per daug nesikremtu jo netekęs, — tarė Don Kichotas.— 
Juk tu žinai, Sančai, kad aš atmintinai moku jo receptą. 

— Ir aš moku,— tarė Sančas, — bet tegu aš skradžiai žemes pra- 
smegsiu, jei kada nors dar savo gyvenime jo gaminsiuos ar ragausiu. 
Be kita ko, vargu ar kada nors man jo prireiks: stengsiuos taip kietai 
laikyti visas penkias savo jusles, kad nieko neužgaučiau ir kad manęs 
niekas neužgautų. O dėl mėtymo oran — čia jau kita byla: tokių ne- 
gandų, ko gero, nenumatysi, ir jeigu jau ištinka, nieko kita nelieka, 
kaip tik užsimerkti, susigūžti, užgniaužti kvapą ir pasikliauti likimu 
bei apklotu. 

— Prastas krikščionis esi, Sančai,— tai girdėdamas, tarė Don 
Kichotas, — nes niekados nepamiršti skriaudų. Įsidėmėki, jog didžia- 
dvasiai ir taurūs Žmonės tokių menkniekių neima į širdį. Gal koją tau 
kas išsuko, gal šonkaulį sulaužė, gal kiaušą perskėlė, kad niekaip ne- 
pamiršti tos išdaigos?.. Juk tai buvo stačiai išdaiga, smagi pramoga 
laikui nustumti, nes jeigu, mano supratimu, būtų buvę kitaip, jau seniai 
būčiau grįžęs atgal ir, keršydamas už tave, praliejęs daugiau kraujo, 
negu jo praliejo graikai keršydami už pagrobtąją Eleną, — beje, esu 
tvirtai įsitikinęs, kad jeigu ji gyventų mūsų laikais arba jeigu manoji 
Dulsinėja būtų gyvenusi josios laikais, toji graikė niekada nebūtų 
šitaip pagarsėjusi savo grožiu... 

Ir jis taip giliai atsiduso, kad atodūsis pasiekė dangų, o Sančas 
jam tarė: 

— Tiek to, nuleiskim tai juokais, jeigu neišeina rimtai atkeršyti, 
nors, šiaip sakysit ar taip, kas jau kas, bet aš gerai Žinau, kokie rimti 
tai buvo juokai, ir dar žinau, jog kol gyvas juos minėsiu, kaip minės 
juos mano šonai. Bet gana apie tai, verčiau sakykit, jūsų malonybe, 
ką mudu darysiva su tuo pilku obuolmušiu, tokiu panašiu į palšą asilą, 
kurį paliko be priežiūros tasai jūsų malonybės nutrenktasis Marty- 
nas — jis taip davė į padus ir nešė kailį, jog manding kaip gyvas čionai 
nebegrįš. O žirgelis visai nieko, kaip kažin ką! 

— Aš nepratęs plėšti nugalėtųjų, — tarė Don Kichotas,— be to, 
labai neriteriška nusivesti žirgą ir palikti priešininką pėsčią. Tik tuo 
atveju, kai nugalėtojas grumtynėse netenka žirgo, leistina pasiimti 
nugalėto riterio arklį kaip teisėtą karo grobį. Todėl, Sančai, paliki 
čia šitą žirgą ar asilą — vadink jį kaip nori, — o kai šeimininkas pa- 
matys, kad mudviejų nujota šalin, sugrįš jo pasiimti!'". 

— Dievas mato, kaip norėčiau jį pasiimti, — atsakė Sančas, — 
ar bent jau išmainyti į savąjį, nes manasis kur kas prasčiau atrodo. 

Iš tiesų labai jau griežti riterių įstatymai, jeigu draudžia išmainyti 
vieną asilą į kitą. Sakykit, gal bent balnus galima sumainyti? 

— Dėl to nesu toks tikras, — atsakė Don Kichotas.— Tai gana 
sudėtingas klausimas, bet šiuo tarpu, kol nesu deramai jo išsiaiškinęs, 
leidžiu sumainyti, žinoma, jeigu nieku gyvu negali be to apsieiti. 

— Nieku gyvu,— atsakė Sančas.— Netgi tuo atveju, jeigu aš 
pats nešiočiau balną, ir tuomet jis nebūtų man toks reikalingas... 

Gavęs pono leidimą, Sančas tuojau atliko mutatio caparum"'', 
ir naujai aptaisytas asilas pasidarė toks dailus, kad miela malonu 
buvo į jį Žiūrėti. 

Paskui juodu papusryčiavo užbaigdami atsargas, vidury vieškelio 
pagrobtas iš ilgamarškinių, atsigėrė vandens iš upelio, tekančio pro 
vėlyklą, tačiau net nepažiūrėjo ton pusėn — taip įsipyko jiems veltuvai, 
įvarę neregėtą baimę. Pagaliau, nusiraminę ir netgi truputį pralinks- 
mėję, juodu sėdo raiti, o kadangi klajojančių riterių įprasta nesirinkti 
kelio, nujojo kur akys veda, atsidavę Rosinanto valiai, kuria iš geros 
valios kliaudavosi tiek jo šeimininkas, tiek asilas, visada ir visur mielai 
palaikantis jam kompaniją. Šiaip ar taip, jie vėl grįžo į vieškelį ir 
nujojo "ant nuomonės, kokio tikslo neturėdami. 

Žodžiu, taip jojo jie keliu, ir staiga Sančas kreipėsi į savo poną: 

— Pone, gal jūsų malonybė nedrausite man su jumis mažumą pa- 
sišnekėti? Nuo to laiko, kai primetėt man tą griežtąjį tylėjimo prie- 
saką, skrandyje man suduso mažų mažiausiai keturi neaptarti daly- 
kai, ir nenorėčiau, kad sudvistų dar ir tas, kurį turiu ant liežuvio ga- 
lo užsimezgęs. 

— Šnekėki,— tarė Don Kichotas, — tik trumpiau, nes niekas 
kitas taip neapkarsta kaip ilgos kalbos. 

— Tai va, pone, — pradėjo Sančas, — jau kelios dienos, kai svars- 
tau, kaip nepravartu ir nenaudinga klajoti beieškant nuotykių, kurių 
jūsų malonybė vaikotės šiose dykynėse ir kryžkelėse, nes kad ir kiek 
pergalių jūs laimėtute, kad ir kiek pavojų šlovingai įveiktute, niekas 
to nei matys, nei žinos, tad visi jūsų geri norai nueis perniek, o žyg- 
darbiai, verti amžino atminimo, liks palaidoti užmiršty... 

Todėl, rodos man, būtų daug pravarčiau (jeigu tai pasirodys pra- 
vartu jūsų malonybei) pristoti mudviem prie kokio imperatoriaus 
arba galingo valdovo, karą kariaujančio, idant, jam tarnaudamas, 
jūsų malonybė galėtute įrodyti savo narsą, įstabią jėgą ir dar įsta- 
besnį protą, o visagalis didžiūnas, kuriam mudu tarnautumėme, re- 
gėdamas šitokias dorybes, atlygintų kiekvienam pagal nuopelnus, ir, 

savaime suprantama, atsirastų toks žmogus, kuris istorijos puslapiuose 
įamžintų nemirtinguosius jūsų malonybės žygdarbius... Apie savo 
žygdarbius aš nieko nesakau, nes ginklanešiui nevalia peržengti ribos, 
jo priedermių nubrėžtos, bet jeigu gyvuotų toks riterių paprotys ap- 
rašinėti taipgi ginklanešių žygdarbius, nėmaž neabejoju, kad apie 
manuosius nebūtų vien probėgšmais užsiminta. 

— Gal ir protingai šneki, Sančai,— tarė Don Kichotas, — tačiau 
stoti tokion tarnybon riteriui leistina tik tada, kai jis sakytum išbandys 
savo jėgas išklydęs pasaulin nuotykių ieškoti ir, laimėjęs daugelį 
pergalių, pelnys didžią šlovę ir garbę, tad, vykdamas į kokio valdovo 
dvarą, jau bus taip pagarsėjęs savo žygdarbiais, kad vaikai, išvydę 
Jį jojant pro miesto vartus, apsups jį iš visų pusių ir, bėgdami įkandin, 
praplyš šaukti: „Štai Saulės riteris!“ arba: „Štai Žalčio riteris!“ — 
destis kokiu vardu jis bus atlikęs savo žygdarbius. „Tai jis, — šauks 
jie, — dvikovoje pergalėjo baisingą milžiną Brokabruną, neregėtos 
jėgos galinčių! Tai jis atkerėjo Didįjį Persijos Mameliuką''Ž, beveik 
devynis šimtus metų buvusį burtų vergijoje!“ 

Taip iš lūpų į lūpas eis jo žygių garsas, ir pagaliau tosios karalystės 
karalius, išgirdęs vaikų šauksmus ir minios šurmulį, pažvelgs pro savo 
karališkųjų rūmų langą, iš šarvų arba iš šūkio skyde iškart pažins 
riterį, vos tik jį išvydęs, ir būtinai pasakys: „Ei jūs, manieji dvaro 
riteriai, aliai vienas eikite pasitikti riterijos pasididžiavimo, rūmuosna 
atvykstančio!“ 

Jo įsakymu išeis visi, ir pats karalius nusileis ligi pusės laiptų, 
tvirtai priglaus svečią prie krūtinės ir, labą dieną duodamas, pabučiuos 
jam skruostan, o paskum, už rankos paėmęs, nusives į godingosios 
karalienės menę, kame riteris paregės ją besėdinčią šalia dukros 
princesės, ir toji bus viena žaviausių ir dorybingiausių mergelių, kokių 
visuos mums žinomuos kraštuos vargu ar surasi. 

Ir tą pačią akimirką ji nukreips žvilgsnį į riterį, o jisai — į jąją, 
ir abiem pasidingos, jog kiekvienas regi veikiau dausų nekaip šios 
žemės būtybę, ir nežinia nei kaip, nei kodėl abudu pasijus įkliuvę 
ir įsipynę į painius meilės raizgus, ir širdys jiemdviem sugels, nes 
neišmanys nė vienas, kaip išreikšti savo ilgesį ir jausmą. 

Paskum riterį, be abejonės, nuves į kokią prašmatnią rūmų menę, 
nuvilks tenai jam šarvus ir apklės pečius prabangiu purpuriniu ap- 
siaustu, ir jeigu šarvuotas jis šauniai atrodė, taip pat šauniai ir netgi 
dar šauniau atrodys tuo apdaru. 

Dienai pasibaigus, jisai sės vakarieniauti drauge su karaliumi, 

karaliene ir princese ir paslapčia nuo visų gerte gers ją akimis, ir jinai 
žiūrės į jį su tokiu pat apdairumu, nes, kaip sakiau, tai didžiai dory- 
binga mergelė. Paskum, kai visi pasikels nuo stalų, pro menės duris 
netikėtai įeis šlykštus mažas nykštukas, o įdurmu — dviejų milžinų 
lydima gražuolė duenja, ir ji, pasiūliusi senovės išminčiaus sugalvotą 
išbandymą, paskelbs, jog nugalėtojas būsiąs pagarsintas narsingiausiu 
pasaulio riteriu. 

Karalius įsakys visiems susirinkusiems išbandyti jėgas, bet išsi- 
laikys iki galo ir, šlovės sau pridėdamas, laimės rungtynes tiktai riteris 
svečias, ir tuo neapsakomai nudžiugins princesę, ir ji pasijus laiminga 
ir pelnytai atlyginta už tai, jog savo svajonių sparnais pakilo ir nuskrie- 
jo į tokias aukštybes... 

O svarbiausia, kad karalius ar didysis kunigaikštis, ar dievaižin 
kas be galo nuožmiai kariauja su tokiu pat galingu valdovu, ir riteris 
svečias (kelias dienas paviešėjęs dvare) meldžia malonės leisti jam 
pasitarnauti tajame kare. Karalius mielai leidžia, ir riteris, atsidėko- 
damas už suteiktą malonę, galantiškai bučiuoja jam rankas. 

Tą pačią naktį atsisveikins jisai su savo širdies valdove princese, 
iš savo miegamojo, sodan žvelgiančio, atėjusia prie tvoros pinučių, 
prie tų pačių pinučių, pro kuriuos jau ne kartą su ja meilius žodelius 
kalbėjo, tarpininkaujant ir padedant vienai mergelei, atsidavusiai 
princesės patikėtinei. Jisai atsidus, ji nualps, mergelė nubėgs van- 
dens ir, rūpindamasi savo ponios garbe, didžiai sielosis, nes jau esą 
aušra aušrojanti ir kas nors galįs juosius užtikti. Pagaliau princesė 
atsipeikės ir pro pinučius išties riteriui savo baltąsias rankeles, ir jisai 
apibers jąsias bučiniais ir aplaistys ašaromis. 

Juodu susitars, kaip duosią žinią vienas kitam, jeigu kas gera ar 
negera jiemdviem nutiksią, ir princesė maldaus jį kaip galima trum- 
piau užsibūti. Riteris duoda jai tvirtą žodį ir priesaiką, dar sykį iš- 
bučiuoja rankas ir atsisveikina su tokiu begaliniu grauduliu, lyg kapan 
žengdamas. 

Jis grįžta savo miegamajin, krinta į patalą, bet širdį drasko mintis 
apie būsimą išsiskyrimą, ir miegas iš tolo jį lenkia. Iš pat ankstaus ryto, 
vos atsikėlęs, jis eina atsisveikinti su karaliumi ir karaliene, ir prin- 
cese, bet štai, atsisveikinęs su valdovu ir valdove, sužino, kad ponia 
princesė nesveikuojanti ir negalinti jo priimti. Taria sau riteris, jog 
visa ko priežastis — išsiskyrimo skausmas, širdį jam perveria sopuliai, 
ir jis tik vargais negalais sutramdo bepratrūkstantį sielvartą. 

Ten pat yra ir mergelė tarpininkė: ji viską pastebi ir skubinas 

papasakoti savo poniai, o toji pasitinka ją su ašaromis akyse ir pri- 
sipažįsta, kad jai taip skaudu nežinoti, kas esąs tasai riteris, ar jis ka- 
rališkojo kraujo, ar ne. 

Mergelė įtikina, jog tokiu mandagumu, taurumu ir narsumu kaip 
josios riteris apdovanotas žmogus galįs būti tiktai kilmingo, karališkojo 
kraujo. Sopulingoji princesė nusiramina, o kad tėvams nesukeltų 
įtarimų, susitvardo ir po dviejų dienų pasirodo viešuomenėje. 

O riteris jau išjojęs karan: jis grumiasi, sutriuškina karaliaus prie- 
šus, užgrobia daug miestų, laimi daug mūšių. Pagaliau jis grįžta dva- 
ran, susitinka su savo valdove įprastoje vietoje ir susitaria, jog atpildo 
už savo paslaugas prašysiąs karalių jos rankos. Deja, karalius nesu- 
tinka patenkinti prašymo, nes nežino, kas jis toksai... 

Ir vis dėlto jisai lyg pagrobia princesę, lyg ką kita padaro, bet 
galų gale ji tampa jo žmona, ir josios tėvas laiko tai didžia laime ir 
garbe, nes susižino, jog tasai riteris — dievaižin kokios karalystės, 
ko gero, žemėlapyje nepažymėtos, narsingo karaliaus sūnus. Karalius 
miršta, princesė paveldi sostą, riteris akimoju tampa karalium. 

Ir štai tada ateina laikas apipilti malonėmis ginklanešį ir visus 
tuos, kurie pagelbėjo jam iškilti į tokias aukštybes. Jis apvesdina gin- 
klanešį su mergele iš princesės palydos, tikriausiai su ta pačia, kuri 
rūpinosi jų meilės reikalais, ir pasirodė, kad ji besanti labai prakilnaus 
kunigaikščio duktė. 

— Štai ko man reikia, kaip Dievą myliu! — sušuko Sančas.— 
Taip ir bus, galas nuo galo viskas išsipildys, jeigu to tik imsis jūsų 
malonybė, atseit Liūdnojo Vaizdo riteris. 

— Gali neabejoti, Sančai,— atsiliepė Don Kichotas, — nes tokiu 
būdu ir tokiais tat laiptais klajojantys riteriai įžengia ir įžengdavo į 
karalių ir imperatorių sostus. Dabar tik reikia nusižiūrėti, kuris 
krikščionių ar pagonių karalius kariauja ir, be kita ko, turi gražuolę 
dukterį... 

Bet apie tai dar bus laiko pagalvoti, nes pirmučiausia, kaip sakiau, 
prieš vykstant į karaliaus dvarą. reikia kur kitur pelnvti šlovę. Taipgi 
man dar šio to trūksta: tarkime, kad pasitaikys toksai kariaujantis 
karalius, gražuolės princesės tėvas, o mano vardas, neapsakomos 
šlovės gaubiamas, skambės po visą pasaulį, bet sunku įsivaizduoti, 
jog man pasitaikys popieriai, patvirtinantys mano karališkąją kilmę 
ar bent jau netiesioginę giminystę su kokiu imperatoriumi. Juk ka- 
ralius, neturėdamas tokių duomenų, nenorės už manęs leisti dukters, 
nors savo garsingais žygdarbiais būčiau nusipelnęs ir didesnės garbės... 

Taigi man baugu, kad dėl šito kliuvinio galiu netekti to, ko nusi- 
pelniau savo narsingosios rankos galia. Tiesa, esu kilęs iš senos ir 
garbingos bajorų giminės, turiu žemės valdą, nekilnojamą turtą ir 
teisę už orumo įžeidimą išsiteisti penkis šimtus sueldų''*, ir, galimas 
daiktas, tasai mokytas vyras, kuris apsiims aprašyti mano gyvenimą, 
taip kruopščiai ištirs mano giminę ir kilmę, jog įrodys mane esant 
penktos ar šeštos kartos karaliaus anūką... 

Tau, Sančai, pravartu būtų žinoti, jog kilmybė esti dvejopa: vieni 
kildina save iš kunigaikščių ir monarchų, kurių giminė ilgainiui nu- 
suso ir susiaurėjo nelyginant apversta piramidė, kiti, kilę iš apačių, 
kopia aukštyn hierarchijos laiptais, kol pagaliau tampa didžiūnais; 
tad skiriasi jie tik tuo, kad vieni jau nebe tokie, kokie anksčiau buvo, 
o kiti jau tokie, kokie niekados nebuvo. Ir gali būti, kad aš esu iš tų 
pirmųjų, kitaip sakant, ištyrus paaiškės, jog mano protėviai buvo 
garsingos didžiūnų giminės, ir to pakaks karaliui, mano būsimajam 
uošviui. 

Priešingu atveju princesė vis tiek turės pasiskirti mane savo vyru 
ir valdovu, nes taip karštai mane mylės, jog nepaisys nei tėvo valios, 
nei to, kad esu juodnugario vaikas, o jeigu nepasiskirs, galima griebtis 
paskutinės priemonės: pagrobti ją ir išsigabenti kur tik širdis geidžia, 
o tėvų rūstybę numaldys laikas arba mirtis. 

— Vadinasi, gerai sako kai kurie nevidonai: „Ką gali paimti blo- 
guoju, to neprašyk geruoju“, — tarė Sančas, — nors, beje, čia labiau 
tinka kitas priežodis: „Verčiau duoti į padus, nekaip pulti į kojas“. 
Taip sakau todėl, kad jeigu jo didenybė karalius, jūsų malonybės uoš- 
vis, nesiteiks už jūsų leisti ponios princesės — vadinasi, teks, jūsų 
malonybės žodžiais tariant, ją pagrobti ir kur nors nudanginti... 

Tik štai kokia bėda: kol jūs ten taikinsitės su karalium, kol taiky- 
sitės įsėsti į sostą, vargšas ginklanešys, malonių belaukdamas, turės 
dantis į gembę kabinti, aišku, jeigu toji mergelė tarpininkė, jo būsi- 
moji pati, nepabėgs kartu su princese ir nesidalys su juo visais vargais, 
kol dangus parikiuos ką nors kita, — juk, man regis, jo ponui būtų 
vieni juokai teisėtai juodu sutuokti. 

— O kodėl gi ne? — atsakė Don Kichotas. 


— Jeigu jau taip, — tarė Sančas, — nieko nelaukdami, atsiduo- 
kim Dievo malonei ir pasikliaukim likimu, o jis nurodys mums, kuriuo 
keliu geriau pasukti. 

— Dieve duok, kad išsipildytų mano norai ir kad pasipildytų tavo, 

Sančai, ištekliai, — tarė Don Kichotas,— na, o kas save menkina, 
lai menkyste ir palieka. 

— Duok Dieve,— pritarė Sančas.— Juk aš esu grynakraujis 
krikščionis, o to per akis pakanka, kad tapčiau grafu. 

— Netgi per daug,— tarė Don Kichotas.— O jeigu ir nebūtumei 
grynakraujis, tai nebūtų koks kliuvinys: mat, kai tik įžengsiu į sostą, 
tuoj suteiksiu tau bajorystę, ir už tai nereikės nei mokėti, nei atitar- 
nauti. O kai tik būsi grafas, iškart pasidarysi bajoras, ir kad ir ką žmo- 
nės kalbėtų, dievaži, norom nenorom turės vadinti tave jūsų švie- 
sybe. l 

— O ką, manot, padarysiu gėdą grafo tintalui? — tarė Sančas. 

— Ne tintalui, o titului, — pataisė jį Don Kichotas. 

— Kaip pavadinsi — nepagadinsi,— atrėmė Sančas.— Taigi aš 
ir sakau, jog sugebėsiu prigusti ir prie tokio gyvenimo: mat vienu 
tarpu — dievaži, nemeluoju — man teko tarnauti tokioj brolijoj, ir 
patarnautojo drabužis labai man tiko, visi netgi sakė, jog tokio stoto 
vyrui derėtų būti tos brolijos vyriausiuoju. Na, o jeigu apsitaisysiu 
kunigaikščio apdaru arba apsikarstysiu auksu ir perlais kaip koksai 
užjūrio grafas? Man regis, žmonės plauks iš visų pusių, kad tik galėtų 
į mane pažiopsoti. 

— Atrodysi neblogai, — tarė Don Kichotas, — tik tau reikės daž- 
niau barzdą skustis, nes ji tokia vešli, susivėlusi, gauruota, ir jeigu 
negrandysi jos bent kas antrą dieną, per muškietos šūvį bus matyti, 
kas tu toksai iš tikrųjų. 

— Didelio čia daikto! — atsakė Sančas. — Bene sunku nusisam- 
dyti barzdaskutį ir mokėti jam algą, kad visados būtų pašonėje? O 
prireikus jis sekios įdurmu kaip arklininkas paskui didiką. 

— O iš kur tu žinai, kad arklininkai sekioja didikus? — paklausė 
Don Kichotas. 

— Tuoj pasakysiu, — tarė Sančas.— Prieš kelerius metus kokį 
mėnesį gyvenau sostinėje, ir tenai teko matyti vieną labai žemo au- 
gumo poną, nors apie jį kalbėta, jog tai labai aukštos kilmės žmogus!'*, 
o įdurmu, nors ir kur jisai suktų, kaip uodega sekiojo jį raitelis. Aš 
paklausiau, kodėl tasai raitelis nejoja greta, o visad laikosi užpakaly. 
Man atsakė, jog tai jo arklininkas ir jog didikų esąs toks paprotys — 
visur tampytis arklininką. Ir tie žodžiai tada taip įstrigo man galvon, 
kad niekad jų nepamirštu. 

— Tavo teisybė, — tarė Don Kichotas,— vadinasi, ir tu gali ve- 
džiotis barzdaskutį: papročiai ne išsyk visi atsirado ir ne vienu kartu 

visi buvo sugalvoti, tad tu ir būsi pirmasis grafas, vedžiojantis barzdas- 
kutį. Be kita ko, barzdą skusti — tai ne arklį balnoti, tam reikia pa- 
tikimo žmogaus. 

— Ką gi, barzdaskučiu aš pats pasirūpinsiu,— tarė Sančas, — 
o jūsų malonybė pasirūpinkit karalium pasidaryti ir mane į grafus 
pakelti. 

— Taip ir bus, — tarė Don Kichotas. 

Ir, kilstelėjęs akis, pamatė tai, apie ką bus pasakojama kitame 
perskyrime. 


XXII PERSKYRIMAS 


APIE TAI, 
KAIP DON KICHOTAS IŠVADAVO BŪRĮ 
NELAIMĖLIŲ, 

VARU VAROMŲ TEN, 

KUR JIE NENORĖJO EITI 


Sidas Hamadas ben Inhalis, arabų ir lamančiečių rašytojas, pasako- 
ja toje savo be galo rimtoje, iškalbingoje, išsamioje, malonioje ir įdo- 
mioje istorijoje, kad garsingasis Don Kichotas Lamančietis, su ginkla- 
nešiu Sanču Pansa pasikeitęs kuriomis ne kuriomis mintimis, išdėsty- 
tomis dvidešimt pirmo perskyrimo pabaigoje, kilstelėjo akis ir pamatė, 
jog tuo pačiu keliu, kuriuo jojo, priešais ateina kokia dvylika žmonių, 
it rožančiaus karoliukai suvertų ant ilgos geležinės grandinės, prisietos 
kiekvienam prie kaklo, o visų rankos surakintos pančiais. 

Tą virtinę lydėjo du raiteliai ir du pėsti vyrai: raiteliai ginkluoti 
muškietomis, o pėstieji — akstimis ir kardais. Vos tik juos išvydęs, 
Sančas Pansa tarė: 

— Tai katorgininkai, karaliaus belaisviai, varu varomi į galeras. 

— Varu varomi? — paklausė Don Kichotas.— Nejaugi karalius 
imasi prievartos prieš žmones? 

— Ne tai turėjau omeny,— atsakė Sančas.— Stačiai tie žmonės 
už savo nusikaltimus nuteisti priverstinai tarnauti karaliui galerose. 

— Žodžiu, — tarė Don Kichotas, — šiaip ar taip, tie žmonės ne 
laisva valia eina į galeras, o varu ten varomi. 

— Kas be ko,— pritarė Sančas. 

— Tokiu atveju,— tarė jo ponas,— man pridera atlikti savo 
priedermę: kovoti prieš prievartą, gelbėti ir globoti nelaiminguosius. 

— "Turėkit galvoj, jūsų malonybe,— tarė Sančas, — teisingumas, 
kitaip sakant, karalius, nei prievartauja, nei skriaudžia tuos žmones, 
o tiktai baudžia už nusikaltimus. 

Tuo metu priartėjo grandinė katorgininkų, ir Don Kichotas ne- 
paprastai mandagiai paprašė palydos vyrus vienos paslaugos: pasakyti 
ir paaiškinti, dėl kokios priežasties ar dėl kokių priežasčių tie žmonės 
šitaip varomi keliu. 

Vienas raitelis atsakė, jog tai katorgininkai, žmonės, esantys jo 
didenybės žinioje, — tiek jis galįs pasakyti, o daugiau jam nevalia ir 
žinoti. 

— Ir vis dėlto, — tarė Don Kichotas, — norėčiau sužinoti, kokia 
bėda ištiko kiekvieną jų skyrium. 

Ir palydos vyrams prikalbėjo tokių malonių žodžių ir protingų 
minčių, kad tik jie atsakytų į jo klausimus, jog antrasis raitelis tarė: 

— Mes vežamės kiekvieno tų nedalingųjų bylą ir teismo spren- 
dimą, bet mums nėra laiko stoviniuoti, traukti popierius ir juos skai- 
tyti. Verčiau prisiartinkite, jūsų malonybe, ir paklausinėkite juos 
pačius, ir jeigu jie norės — atsakys jums, o norėti tikrai norės, nes 
tiems nutrūktgalviams didžiausias malonumas daryti eibes ir pasakoti 
apie jas. 

Gavęs leidimą — beje, negavęs jo, pats būtų tatai sau leidęs, — 
Don Kichotas prijojo prie grandinės ir paklausė pirmąjį katorgininką, 
už kokias nuodėmes tasai šitaip atgailojąs. 

Katorgininkas atsakė, jog šitaip atgailojąs todėl, kad buvęs įsi- 
mylėjęs. 

— Ir tik todėl? — sušuko Don Kichotas.— Bet jeigu visi įsimy- 
lėjėliai siunčiami į galeras, aš jau senių seniausiai turėjau sėdėti prie 
irklų. 

— Jūsų malonybė turite galvoje kitokią meilę, — atsakė kator- 
gininkas.— Mat aš susižavėjau pintine, prikrauta skalbinių, ir taip 
karštai priglaudžiau prie krūtinės, kad jeigu teisingumas nebūtų plėšte 
išplėšęs man jos iš glėbio, savo valia ligi šiolei nebūčiau jos paleidęs. 
Buvau nutvertas už rankos, todėl ir kankinti manęs nekankino, greitai 
paskelbė sprendimą, įkrėtė šimtinę karštųjų, dar pridėjo trejetą galų, 
ir baigtas kriukis. 

— Kokių galų? — paklausė Don Kichotas. 

— Na, trejus metus galerų,— paaiškino katorgininkas. 

Tai buvo kokių dvidešimt ketverių metų žaliūkas, jo žodžiais 
tariant, kilęs iš Pjedraitos. 

Don Kichotas paklausė to paties antrą katorgininką, bet tasai, 
paniuręs ir nuliūdęs, neatsakė nė žodžio, todėl atsiliepė pirmasis ir 
tarė: 

— Tasai, pone, — giesmininkas, o galų gavo už tai, kad snukio 
nelaikė ir pragydo. 

— Va, dailiausia! — sušuko Don Kichotas. — Nejaugi giesminin- 
kai irgi siunčiami į galeras? 

— Ir dar kaip, pone, — atsakė katorgininkas.— Nėra nieko blo- 
giau kaip giedoti, bėdos prispirtam. 

— O aš esu girdėjęs, jog daina širdį ramina ir skausmą mažina, — 
paprieštaravo Don Kichotas. 

— O čia priešingai, — tarė katorgininkas,— kas kartą pragysta, 
visą gyvenimą rauda. 

— Nieko nesuprantu,— tarė Don Kichotas. 

Tuomet vienas palydos vyrų jam tarė: 

— Godingasai riteri, giedoti, bėdos prispirtam, šitų nevidonų 
šneka reiškia kankinamam išpažinti kaltę. Štai šitas nusidėjėlis kan- 
kinamas išpažino savo kaltę: mat jis vertėsi arkliais, kitaip sakant, 
buvo arkliavagis, o kai tik prisipažino, gavo šešerius metus galerų 
ir du šimtus kirčių, kurie dabar jam degina nugarą. Susimąstęs ir 
paniuręs jis todėl, kad kiti plėšikai — ir tie, kurie liko kalėjime, ir 
tie, kurie keliauja drauge, — jį engia, kankina, niekina ir laiko per 
nieką todėl, kad jis išpažino kaltę ir pristigo jėgų gintis... 

Mat, sako jie, tiek pat raidžių turi ir „aš“, ir „ne“, o nusikaltėlis 
esąs pats savo laimės kalvis, nes jo gyvastis ir mirtis priklauso ne nuo 
liudytojų ir įkalčių, bet nuo jo paties liežuvio, ir, mano supratimu, 
jie nelabai prasilenkia su teisybe. 

— Ir man taip atrodo, — pritarė Don Kichotas. 

Prijojęs prie trečiojo, paklausė jį to paties, ko klausė kitus, ir 
tasai, nėmaž nesigėdydamas, tuoj išdrožė: 

— O aš gavau penketą galų todėl, kad pristigau dešimties dukatų. 

— Mielai duočiau dvidešimt, — tarė Don Kichotas, — kad tik 
galėčiau išgelbėti jus iš tos bėdos. 

— Apsidžiaugčiau kaip tas žmogus, kuris miršta badu vidury 
jūros, nors pinigų turi kaip šieno, tik neturi kur nusipirkti valgymo, — 
atsakė katorgininkas.— Mat, jeigu tada būčiau turėjęs tuos dvidešimt 

dukatų, kuriuos jūsų malonybė man dabar siūlot, būčiau raštvedžiui 
patepęs plunksną ir protą pabudinęs savo gynėjui, tad šiandie vaikš- 
čiočiau sau Tolede po Sokodoverio aikštę, užuot pinojęs šiuo keliu, 
prie grandinės prisietas kaip šuo. Na, nežinomi Dievo keliai: truputis 
kantrybės, o ten žiūrėsim... 

Don Kichotas prijojo prie ketvirtojo — tauraus veido žmogaus 
žila barzda, išsipleikusia ant krūtinės, ir tasai, paklaustas, už ką va- 
romas į galeras, tik pravirko ir neatsakė nė žodžio, tad penktasis 
pasišovė už jį kalbėti ir tarė: 

— Tasai godingas Žmogus nuteistas ketveriems metams galerų, 
o prieš iškeliaudamas išsipustęs, su visa iškilme prajojo raitas triukš- 
mingomis gatvėmis. 

— Kitaip sakant, — tarė Sančas Pansa,— man regis, jis buvo 
vežiojamas po miestą, kad visi iš jo tyčiotųsi. 

— Šventa teisybė, — pritarė katorgininkas, — ir nubaustas jis už 
tai, jog prekiavo ne šiaip sau kokiomis prekėmis, o tik gyvosiomis. 
Kitaip sakant, turiu galvoj, kad šis bajoras vertėsi sąvadavimu ir, be 
to, buvo linkęs į raganavimą. 

— Jeigu jis nebūtų linkęs į raganavimą, — tarė Don Kichotas, — 
vien dėl sąvadavimo derėtų siųsti jį ne irkluoti galerose, o joms vado- 
vauti ir komanduoti, nes į sąvadautojus ne bet kas tinka: tas amatas 
reikalauja sumanumo ir deramai tvarkomoje valstybėje stačiai bū- 
tinas''?, ir verstis juo pritiktų tik aukštos kilmės žmonėms, taipgi, 
kitų amatų pavyzdžiu, reikėtų jiems skirti tam tikrą ir griežtai apri- 
botą skaičių kontrolierių ir inspektorių, tiek pat kaip, sakykime, tar- 
pininkų, tvarkančių prekybos sandėrius... 

Tik šitaip būtų išvengta gausybės blogybių, kurių nemaža pasitai- 
ko todėl, kad šiuo amatu ir verslu manosi neišprusę ir menko išma- 
nymo žmoneliai, kaip antai: niekam tikusios moterėlės, vaikagaliai 
ir pusgalviai — visi aliai vienas pienburniai ir nemokšos, kurie, bėdai 
prispyrus, kai reikia ypač mikliai apsisukti, nė penkių nesuskaito ir 
tiek teišmano kiek iš ančio ant dančio. 

Galėčiau daugiau pakalbėti ir iš pagrindų išdėstyti, kodėl privalu 
griežtai atrinkti žmones tokiam valstybei reikalingam amatui, bet ši- 
čia tam ne vieta: kada nors išsakysiu šias mintis kokiam pareigūnui, 
turinčiam galią visa tai surikiuoti ir ištaisyti padėtį... 

O dabar pasakysiu jums, jog sielvartas, pervėręs širdį išvydus šį 
žilaplaukį tauraus veido žmogų, taip rūsčiai nubaustą už sąvadavimą, 
dingo be pėdsako, kai tik sužinojau, kad jisai kaltinamas ir raganavi- 

mu. Kas be ko, man ne naujiena, jog pasaulyje nėra tokių kerų, kurie 
galėtų palenkti arba net palaužti mūsų valią, kaip mano kai kurie 
lengvatikiai: mūsų valia laisva, nėra tokių žolių ir kerų, kurie įma- 
nytų ją palaužti... 

Paikos moterėlės ir užkietėję sukčiai paprastai taiso visokius gėri- 
mus ir apdavus, kuriais žmonėms protą sumaišo, ir dar tikina, kad, 
girdi, tie nuodai turį galią palenkti svetimą širdį, bet, kartoju, žmogaus 
valios palaužti neįmanoma. 

— Gryna teisybė, — pritarė gerasis senelis.— Duodu žodį jums, 
pone, dėl raganavimo aš nekaltas, o kad sąvadavau — nesiginu. Bet 
nieko bloga negalvojau, priešingai — visa širdimi troškau, kad žmonės 
šiame pasaulyje linksmintųsi ir gyventų sandoroje ir ramybėje, be 
vaidų ir sielvartų. Deja, geri ketinimai neapsergėjo manęs nuo kelio- 
nės į tokias vietas, iš kur nebesitikiu sugrįžti, nes jau slegia pečius 
metų našta, o ir šlapimo pūslę varsto tokie skausmai, jog nebeturiu 
nė valandėlės ramybės... 

Ir senelis vėl graudžiai apsiverkė, ir Sančui taip jo pagailo, kad 
jis išsitraukė iš užančio sidabrinį pinigėlį ir davė bėdžiui išmaldos. 

Don Kichotas prijojo prie kito katorgininko ir paklausė, kuo jis 
nusikaltęs, ir tas atsakė ne ką daugiau varžydamasis negu jo bendras: 

— Aš einu į galeras už tai, kad be saiko kvailiojau su dviem savo 
pusseserėmis ir su kitomis dviem seserimis, tik tos buvo jau nebe gi- 
minė man. Žodžiu, tiek prisikvailiojau su visomis, jog per tą kvailio- 
jimą padidėjo ir taip susipainiojo mano giminė, kad dabar nė kipšas 
neišnarpliotų visų ryšių. Viskas išėjo viešumon, užtarytojų neatsi- 
rado, pinigų — tuščios kišenės, ir jau buvau tikras, kad keliausiu į 
kartuves, bet gavau šešerius metus galerų ir pasakiau: tiek jau to... 
Nusipelniau tokios bausmės, bet aš dar jaunas, gyvenimas prieš akis, 
o paskui žiūrėsim, kai dugną dėsim. 

Jeigu jūsų malonybė, godingasai riteri, galite kuo nors sušelpti 
mus, vargetas, Dievas danguje šimteriopai jums atlygins, o mes šičia 
melsime Dievą jūsų malonybei ilgo gyvenimo ir geros sveikatos, o 
to pažiūrėti toks geras žmogus kaip jūsų malonybė tikrai esate nusi- 
pelnęs. 

Tas jaunikaitis vilkėjo studento abitu, ir vienas palydos vyrų at- 
siliepė apie jį kaip apie neprilygstamą gražbylį ir puikų lotynistą. 

Virtinės gale ėjo kokių trijų dešimčių metų amžiaus vyriškis, 
labai išvaizdus, tik jo akys niekaip negalėjo viena kita atsižiūrėti. 
Sukaustytas jis buvo truputį kitaip negu jo bendrai: kojos supančiotos 

geležiniais, tokiais ilgais, kad jų ganėjo visam liemeniui apvynioti, 
ant kaklo du lankai — vienas prisietas prie grandinės, kitas, vadina- 
mas draugo sargu arba draugo glėbiu, ties juosmeniu dviem virbais 
pritvirtintas prie antrankių, surakintų sunkia spyna, kad jis negalėtų 
nei rankų pakelti prie burnos, nei galvos prilenkti prie rankų. 

Don Kichotas paklausė, kodėl tas žmogus labiau apkaustytas 
negu kiti. 

Palydovas į tai atsakė, jog jis vienas pridaręs daugiau nusikaltimų 
negu visi kiti drauge, be to, esąs toks nutrūktgalvis ir apsukruolis, 
jog, netgi šitaip supančioję, jie neturį ramybės ir vis nuogąstaują, kad 
galįs pabėgti. 

— Kokių gi jis nusikaltimų pridarė, — paklausė Don Kichotas, — 
jeigu nusipelnė tik galerų? 

— Jis nuteistas dešimčiai metų, — atsakė palydos vyras, — o tai 
tolygu civilinei mirčiai. Jau gana ir to, jog tasai gerulis — tai gar- 
susis Chinesas de Pasamontė, kitaip vadinamas Chinesilju de Bandi- 
tilju. 

— Pone komisare,— prabilo katorgininkas, — prašom prilaikyti 
liežuvį! Nėra ko perkratinėti svetimų vardų ir pravardžių. Aš vardu 
Chinesas, o ne Chinesiljas, ir esu kilęs iš Pasamončių giminės, o ne 
iš Banditiljų, kaip tvirtina jūsų prakilnybė. Kai kam būtų ne pro šalį 
ir į save pasižiūrėti — labai praverstų. 

— Nekelkit tono, pone neprilygstamasai plėšike,— atkirto ko- 
misaras,— jei nenorit, kad piktuoju jus užčiaupčiau. 

— Kas be ko, žmogus šaudo — Dievas kulkas gaudo,— tarė 
katorgininkas, — bet kada nors kai kas sužinos, ar aš vadinamas Chi- 
nesilju de Banditilju, ar kaip nors kitaip. 

— Bene kitaip žmonės tave šaukia, nenaudėli? — riktelėjo vienas 
palydos vyrų. 

— Tegu šaukia, — atsakė Chinesas,— bet veikiai nustos, kai iš- 
pešiosiu jiems plaukus iš tam tikrų vietų, balsu neminėtinų. Godingasai 
riteri, jei ketinate ką nors mums paaukoti, paaukokite ir keliaukite 
sau su Dievo padėjimu, o jau įsipykote man, įkyriai kaišiodamas snapą 
į svetimą gyvenimą. Jei pageidaujate sužinoti apie mano gyvenimą, 
turėkite galvoje, kad esu Chinesas de Pasamontė, o mano gyvenimas 
aprašytas štai šia ranka. 

— Teisybė, — tarė komisaras, — jis iš tikrųjų aprašė savo gy- 
venimą, ir taip aprašė, kad gražiau niekas kitas nemokėtų, tik šitoji 
knyga liko kalėjime įkeista už du šimtus realų. 

— Būtinai ją išpirksiu,— tarė Chinesas,— nors ir turėčiau su- 
mokėti du šimtus dukatų. 

— Tokia ji gera? — paklausė Don Kichotas. 

— Ji tokia gera,— atsakė Chinesas,— jog prieš ją nublanktų 
„Lasariljas Tormesietis“ ir visos kitos šio pobūdžio knygos, kurios 
jau buvo ar dar tik bus parašytos. Tiek tepasakysiu jūsų prakilnybei, 
jog viskas ten — gryna teisybė, ir tokia smagi ir maloni, kad jokios 
išmonės negali jai prilygti. 

— O kaip ji pavadinta? — paklausė Don Kichotas. 

— Chineso de Pasamontės gyvenimo istorija,— atsakė katorgi- 
ninkas. 

— Ir ji jau baigta? — paklausė Don Kichotas. 

— Kaipgi ji gali būti baigta, — atsiliepė jis, — jei mano gyvenimas 
dar nesibaigia? Ten aprašytas visas mano gyvenimas nuo pat gimimo 
dienos iki tos valandėlės, kai paskutinįsyk buvau nutremtas į galeras. 

— Vadinasi, kartą jau esate ten buvęs? — paklausė Don Kichotas. 

— Ketverius metus atitarnavau Dievui ir karaliui ir pažinau 
džiūvėsių ir bizūno skonį, — atsakė Chinesas.— Ir man ne taip jau 
baisu iš naujo ten keliauti — bent galėsiu netrukdomas užbaigti savo 
knygą: mat turiu daug ką papasakoti, o ispanų galerose laisvo laiko 
esti daugiau negu reikia, nors mano knygai parašyti labai daug jo ir 
nereikia, — viskas dar gyva atminty. 

— Kaip matau, esi nepėsčias, — tarė Don Kichotas. 

— Ir nelaimingas, — atsiliepė Chinesas,— nes nelaimės be atly- 
dos spaudžia šviesius protus. 

— Nelaimės spaudžia nevidonus,— įsiterpė komisaras. 

— Aš jau sakiau, pone komisare, kad liežuvį prilaikytute,— 
tarė katorgininkas.— Ne tam vyresnybė įdavė jums štai šitą buožę, kad 
skriaustute mus, bėdžius, o kad nuvestute ir pristatytute mus tenai, 
kur jo didenybės nurodyta. Kitaip, kaip Dievą myliu... Tiek to, gana, 
galbūt vieną gražią dieną kai kas susipras, bet laiko neberas. O kolei 
kas verčiau patylėkim, gyvenkim gražiai, kalbėkim dar gražiau ir 
galų gale traukim toliau: pasilinksminom, ir užtenka. 

Komisaras užsimojo buože ir jau kirs Pasamontei už jo grasini- 
mus, bet Don Kichotas, užtvėręs katorgininką, paprašė jo neskriausti: 
girdi, anokia čia bėda, jeigu šitaip tvirtai surištam žmogui atsirišęs 
liežuvis. Paskui, kreipdamasis į katorgininkų grandinę, tarė: 

— Iš jūsų žodžių, mieliausieji broliai, aiškiai supratau, kad jūs, 
nors ir pelnytai nubausti už savo nusižengimus, toli gražu nesidžiau- 

giate varomi kančiomis jų išpirkti, netgi priešingai — labai nenoriai 
ir anaiptol ne iš geros valios einate į bausmės vietą. Ir, gali būti, tik 
todėl nenugalėjo teisybė, jūsų pusėje buvusi, ir ištiko jus nedalia, 
kad vienas silpnadvasiškai neištvėrė kankinimų, kitas pristigo pinigų, 
trečias neturėjo užtarytojo, o pagaliau ir teisėjas paskelbė šališką 
sprendimą... 

Visa tai dabar itin gyvai piešia man vaizduotė, tarytum akstin- 
dama, liepdama ir netgi versdama įrodyti jums, jog dangus dovanojo 
man gyvastį, idant duočiau riterio įžadą, kurį ir daviau, ir prisiekčiau 
globoti ir ginti galiūnų skriaudžiamus ir engiamus silpnuosius. Ta- 
čiau, turėdamas galvoje, kad vienas esminių išminties požymių — 
neimti piktuoju to, ką galima paimti geruoju, aš kreipiuosi į godingąją 
palydą ir poną komisarą prašydamas malonėti nukaustyti grandines 
ir duoti jums ramybę, nes niekados nepritrūks žmonių, pasirengusių 
tarnauti karaliui palankesnėmis aplinkybėmis, o versti vergais tuos, 
kuriuos Dievas ir gamta sukūrė laisvus, man atrodo žiauru ir nežmo- 
niška... 

Juo labiau, godingoji palyda, — toliau kalbėjo Don Kichotas, — 
jog tie nelaimingieji nieko bloga jums nepadarė. Tegu kiekvienas 
atsako už savo nuodėmes: danguje yra Dievas, ir jis nedovanoja ne- 
nubaudęs už bloga ir neatlyginęs už gera, o doriems žmonėms nedera 
būti budeliais ir galuoti savo artimo, ypač kai iš to neturi jokios naudos. 
Prašau to romiu ir nuolankiu tonu, idant, jeigu mano prašymą iš- 
klausytute, turėčiau už ką jums dėkoti, o jeigu geruoju to nepadarysite, 
ši ietis ir šis kalavijas sykiu su narsingosios mano rankos galia tatai 
padaryti jėga jus privers. 

— Kokie paiki juokai! — sušuko komisaras.— Jūs tik paklausy- 
kite, kaip nusišneka tasai juokdarys! Jis pageidauja, kad mes paleis- 
tume karaliaus vardu nuteistus piktadarius, lyg mes turėtume teisę 
juos išlaisvinti, o jisai — mums komanduoti. Laimingos kelionės, 
ponuli, pasitaisykite sau ant galvos puodą ir traukite toliau, o kur ne 
jūsų kiškis, ten ir nesikiškit. 

— Tuojau jūs pats dumsite kaip kiškis, akiplėša! — sušuko Don 
Kichotas. 

Pasakyta — padaryta: jis taip staigiai puolė komisarą, jog tasai, 
nespėjęs nė ginklo griebtis, ietimi nutrenktas, krito žemėn, ir Don 
Kichotui labai pasisekė, nes tai buvo vienintelis palydos vyras, ap- 
siginklavęs muškieta. 

Taip netikėtai pakrypus reikalams, kiti palydos vyrai apstulbo ir 

sutriko, tačiau akimoju atsipeikėjo: raiteliai stvėrėsi kardų, pėstieji — 
aksčių, ir visi urmu puolė Don Kichotą, kuris laukė jų, sklidinas 
nedrumsčiamos ramybės. Ir tikriausiai jam būtų buvę riesta, jei ka- 
torgininkai, sumetę, jog pasitaikė puiki proga ištrūkti laisvėn, nebūtų 
pasiryžę ja pasinaudoti ryžtingai nutraukdami grandinę, ant kurios 
buvo suverti. 

Kilo neregėta sumaištis: palydos vyrai blaškėsi puldinėdami tai 
prie išsivaduojančių katorgininkų, tai prie juos puolančio Don Ki- 
choto,— ir nieko doro nenuveikė. 

Tuo tarpu Sančas, savo ruožtu, padėjo išsilaisvinti Chinesui de 
Pasamontei, ir šis, pirmas nusikratęs pančių ir atgavęs laisvę, prišoko 
prie parblokšto komisaro, išgriebė jam iš rankų kardą ir muškietą, 
tuoj vieną nusitaikė nukirsti, kitą — nušauti, bet nespėjo paleisti 
nė šūvio, nes mūšio lauke nebeliko priešų: visi paspruko išsigandę 
Pasamontės muškietos, taipgi krušos akmenų, kuriais apsvaidė juos iš- 
sivadavę katorgininkai. 

Tasai nutikimas nepataisomai sugadino Sančui nuotaiką: jisai 
tarytum jau matė, kaip bėgliai duoda žinią Šventajai brolijai, ir toji 
beregint sukelia visus ant kojų ir puola gaudyti nusikaltėlių. Tomis 
mintimis jis pasidalijo su savo ponu ir pasiūlė kaip galima greičiau 
traukti šalin ir pasislėpti netolies kalnuose. 

— (Gerai jau, gerai, — tarė Don Kichotas.— Aš pats žinau, kas 
dabar pritinka daryti... 

Ir sušaukė visus katorgininkus, kurie, jau spėję švariai apiplėšti 
ir netgi nuogai išrengti komisarą, slampinėjo išsisklaidę po lauką, ir 
jie apstojo jį ratu, laukdami, ką jis pasakys, o Don Kichotas prabilo 
tokiais žodžiais: 

— "Taurios dvasios žmonės laiko savo pareiga atsidėkoti už labą 
darbą, nes iš visų nuodėmių labiausiai rūstina Dievą nedėkingumas. 
Tatai sakau todėl, kad jūs, ponai, iš savo netolimos patirties žinote 
ir savo akimis įsitikinote, ką nuveikiau aš jūsų labui. Aš pageidauju — 
ir tokia mano valia, — idant jūs atsidėkodami užsidėtute šią grandinę, 
kurią nuėmiau jums nuo pečių, ir tuojau keliautute į Toboso miestą 
pas valdovę Dulsinėją Tobosietę, o ten, stoję jos akysna, atiduotute 
labas dienas nuo josios riterio, atseit nuo Liūdnojo Vaizdo riterio, ir 
kuo smulkiausiai papasakotute jai šitą jo garsingąjį žygdarbį, davusį 
jums geidžiamą laisvę, o tada jau galėsite keliauti kur akys veda ir 
kur kojos neša. 

Už visus katorgininkus atsakė Chinesas de Pasamontė. 

— Jūsų malonybė, valdove ir vaduotojau mūsų, reikalaujate 
neįmanomo ir neįvykdomo dalyko, — tarė jis, — nes anaiptol ne urmu 
pridera mums ūrėti keliais, o sėlinti po vieną, skyrium, kas sau, pa- 
sirengus skradžiai žemes prasmegti, kad tik neužtiktų Šventoji brolija, 
kuri, savaime suprantama, netrukus išsiruoš mūsų gaudyti... 

Verčiau jūsų malonybė teįsako — ir tai bus protingiausia, — užuot 
garmėjus visu būriu prie valdovės Dulsinėjos Tobosietės kojų, sukal- 
bėti tiek ir tiek „sveikamarijų“ ir „tikiu“, ir mes sukalbėsim tuos po- 
terius į jūsų malonybės sveikatą, nes tokį dalyką galima daryti dieną 
ir naktį, dumiant ir ilsintis, tiek karo veiksmų, tiek paliaubų metu. 
Na, o manyti, kad panorėsime grįžti Egiptan prie pilnų puodų'““, 
atseit užsidėti grandinę ir vilktis Toboso keliu — tai lygu manyti, jog 
dabar naktis, nors saulė dar viršugalvy, ir kreiptis į mus tokiu pra- 
šymu — tai lygu guobon sliuogti kriaušių pasiskinti. 

— Tai va, aš prisiekiu,— sušuko įtūžęs Don Kichotas,— kad 
jus, done Chinesiljau de Banditiljau, ar kaip jus ten šaukia, done 
Nevidone, keliausite ten vienas — uodegą paspaudęs ir su grandine 
ant kupros! 

Pasamontė, niekad negarsėjęs kantrumu (o juo labiau sumetęs, 
jog Don Kichotui ne visi namie, nes tik papaikėliui būtų galėjusi šauti 
mintis juos išlaisvinti), matydamas taip nepagarbiai su juo elgiantis, 
pamerkė bendrams ir pasitraukė su jais keletą žingsnių į šalį, ir tada 
mūsų riterio pusėn pliūptelėjo tokia akmenų kruša, kad jisai vos įmanė 
dangstytis skydu, o vargšas Rosinantas nė kiek nepaisė pentinų dūrių, 
lyg iš bronzos būtų nulietas. 

Sančas užlindo už asilo ir juo atsitvėrė nuo audrinio akmenų de- 
besio, pratrūkusio viršum jųdviejų galvų. 

Don Kichotas turėjo prastesnę priedangą, tad keli akmenys vis 
dėlto jį kliudė, ir taip atsakančiai, kad jis nuvirto nuo arklio; ir vos tik 
jis atsidūrė žemėj, beregint prišoko studentas, nuvožė dubenį nuo 
galvos, trejetą ar ketvertą kartų užtvojo juo mūsų riteriui per nugarą, 
tiek pat kartų trinktelėjo į žemę ir ko nesukūlė. Paskum katorgininkai 
nuplėšė apsiautalą, kuriuo jis vilkėjo viršum šarvų, būtų numovę 
ir kojines, tik antblauzdžiai neleido. 

Nuo Sančo jie nutraukė rudinę ir paliko jį vienais apatiniais, 
paskum, pasidaliję karo grobį, išsisklaidė kas sau, daugiau rūpinda- 
miesi nepakliūti grasiajai Brolijai į nagus, negu užsidėti grandinę 
ir keliauti pas valdovę Dulsinėją Tobosietę. 

Mūšio lauke liko tiktai asilas ir Rosinantas, Sančas ir Don Ki- 

chotas: asilas, nukoręs galvą ir susimąstęs, retkarčiais karpė ausimis, 
matyt, vis dar girdėdamas švilpiant akmenų viesulą; Rosinantas, irgi 
akmenimis partrenktas žemėn, tysojo greta savo šeimininko; Sančas 
drebėjo vienais apatiniais, baimindamasis Šventosios brolijos; o Don 
Kichotas liūdėjo be galo sukrėstas, jog žmonės, kuriems jis padarė 
tiek gero, taip nelabai su juo pasielgė. 


XXIII PERSKYRIMAS 


APIE TAI, 
KAS NUTIKO GARSINGAJAM DON KICHOTUI 


SJERA MORENOJE, 


KITAIP SAKANT, 
APIE VIENĄ REČIAUSIŲ NUOTYKIŲ, 
APSAKOMŲ ŠIOJE NEPRAMANYTOJE ISTORIJOJE 


Sukrėstas, jog taip nelabai su juo pasielgta, Don Kichotas tarė 
savo ginklanešiui: 

— Ne kartą esu girdėjęs, Sančai, jog daryti gera prasčiokams — 
tai lyg vandenį nešioti jūron. Jei būčiau pasekęs tavo patarimu, bū- 
čiau išvengęs šitos negandos, bet dabar jau šaukštai po pietų. Ką gi, 
pakentėsime, o kitąsyk būsime protingesni. 

— Jau greičiau aš pasidarysiu turkas, nekaip jūsų malonybė 
atvirsit į protą, — atsiliepė Sančas.— Sakot, jei būtute pasekęs mano 
patarimu, būtute išvengęs šitos bėdos? Tai va, dabar pasekit mano 
patarimu ir išvengsit dar didesnės: įsidėmėkit, Šventoji brolija ne- 
paisys jūsų riteriškumo, apskritai visi klajojantys riteriai jai ne motais, 
ir žinot, man rodos, jau girdžiu strėles švilpiant pro ausis“ 

— Juk tu apsigimęs bailiu, Sančai, — tarė Don Kichoias= — Beje, 
kad nesakytum, jog esu užsispyręs ir niekados neklausau tavo pata- 
rimų, šįsyk pasielgsiu taip, kaip tu sakai, ir pasišalinsiu nuo rūstybės, 
kuri tave šitaip baugina. Tačiau tik su viena sąlyga: kad niekados, 
nei gyvas, nei miręs niekam neskelbsi, jog aš pasitraukiau ir pasiša- 
linau, pavojaus išsigandęs, — stačiai aš nusileidžiu tavo maldavimams, 
o jeigu sakysi kitaip — meluosi, ir šiandien kaip visados, ir visados 


Pirma dalis 172 


kaip šiandien neigsiu tavo melą ir tvirtinsiu, kad tu meluoji ir kad 
meluosi kiekvieną sykį, kai tik apie tai galvosi ar kam nors kalbėsi''*. 

Ir nepriešgyniauki, nes vien tik pagalvojus, kad pasišalinu ir pa- 
sitraukiu vengdamas pavojaus, juo labiau tokio, kuris kai kam pasi- 
vaideno iš baimės, mane ima noras pasilikti šičia ir vienam laukti 
ne vien tavo minėtosios baisingosios Šventosios brolijos, bet ir visų 
dvylikos Izraelio kartų brolijų, ir septynių brolių Makabiejų, ir Kas- 
toro su Poluksu!'“, ir visų brolių ir brolijų, kokių tik esama pasaulyje. 


— Pone,— atsakė Sančas, — pasitraukti — tai anaiptol ne bėgti, 
laukti taipgi neprotinga, kada pavojus gali pasirodyti didesnis, nekaip 
tikimasi, o išmintingam žmogui pridera ką nors patausoti rytojui ir 
jokiu būdu neiššvaistyti visko tą pačią dieną. Ir būkite tikras: nors 
aš žmogus tamsus ir netašytas, vis dėlto šį tą išmanau apie gerą elgesį. 
Tad nesikrimskit pasekęs mano patarimu, o verčiau sėskit ant Rosi- 
nanto, jei dar turit spėkų, o jeigu ne — aš jus užkelsiu, ir jokit įkandin 
manęs, nes smegeninė man sako, jog kojos dabar labiau mums pravers 
nekaip rankos. 


Netardamas nė žodžio, Don Kichotas užsėdo ant Rosinanto ir, 
raito Sančo vedamas, netrukus atsidūrė toje Sjera Morenos dalyje, 
kuri buvo arčiausia. Be to, Sančas buvo užsimojęs pereiti kalnagūbrį, 
nusigauti ligi Viso ar Almodovaro del Kampo ir pasislėpti kur nors 
tarpeklyje, kad nenutvertų Šventoji brolija, jeigu kartais susimanytų 
juos gaudyti. 

Šis ketinimas dar labiau sustiprėjo, kai jis pastebėjo, kad maisto 
atsarga, gabenama ant asilo, per susidūrimą su katorgininkais nėmaž 
nenukentėjo, ir tai jis palaikė tikru stebuklu, nes pastarieji išnaršė 
ir susigrobė ką įmanydami. 

Vakarop jie nukako į pat Sjera Morenos gilumą, kur Sančas ir 
nutarė apsistoti nakvynei ir netgi pabūti keletą dienų ar bent jau tiek, 
kol išsibaigs atsargos, tad jie apsinakvojo kamštmedžių giraitėje tarp 
dviejų uolų... 

Tačiau nepermaldaujamas likimas, kuris, pasak tikrojo tikėjimo 
neapšviestų žmonių, viską tvarko, rikiuoja ir valdo savo nuožiūra, 
taip nulėmė, kad ir Chinesas de Pasamontė, garsingasis sukčius ir 
plėšikas, Don Kichoto narsybės ir paikumo išvaduotas nuo grandinės, 
baimės genamas tolyn nuo Šventosios brolijos, kurios bijoti turėjo 
rimtą pagrindą, sumanė pasislėpti kalnuose, o likimas ir baimė atvedė 
jį ton pačion vieton, kur atvedė ir Don Kichotą su Sanču Pansa, tokiu 

laiku ir tokią valandą, kada jis puikiausiai galėjo juos pažinti, kaip 
tik tada, kai juodu, niekieno netrukdomi, jau taisėsi migti. 

Kadangi piktadariai paprastai esti nedėkingi, o bėda, jų manymu, 
pateisina neleistinas priemones ir skatina, užuot žiūrėjus į ateitį, ten- 
kintis pasitaikiusiu grobiu, Chinesas, nedėkingas ir nesąžiningas žmo- 
gus, sugalvojo pavogti Sančo asilą, — mat Rosinantas, visiškai netin- 
kamas nei įkeisti, nei parduoti, jo nesugundė. 

Sančas Pansa miegojo; Chinesas pavogė asilą ir naktovidžiu nu- 
sisiekė taip toli, jog buvo nebepasiekiamas. 

Išaušęs rytas nudžiugino žemę ir nuliūdino Sančą Pansą, nes jis 
pastebėjo dingus palšį, o susivokęs, jog nebeteko asilo, pratrūko rau- 
doti tokiu gailiu ir sielvartingu balsu, kokiu niekas pasaulyje dar 
nebuvo raudojęs, ir Don Kichotas, riksmų prižadintas, išgirdo jį šitaip 
rypaujant: 

— (O vaikeli mano mieliausiasis, mano namuose gimusis, mano 
vaikučių džiaugsme, mano pačios paguoda, mano kaimynų pavyde, 
mano užvadėli ir pusinis mano maitintojau, nesgi iš tų dvidešimt šešių 
maravedžių, kuriuos tu kasdien uždirbdavai, pusę išleisdavau savo 
pilvui pasotinti! 

Išgirdęs raudą ir sužinojęs priežastį, Don Kichotas kaip įmanyda- 
mas nuramino savo ginklanešį ir paprašė truputį pakantrauti: girdi, 
surašysiąs tokį raštą, o kai jis, Sančas, grįšiąs namo, pagal tą raštą 
jo dvare gausiąs tris asilus iš penkių, ten laikomų. 

Sančas nusiramino, nusišluostė ašaras, nustojo kūkčioti ir padė- 
kojo Don Kichotui už tą malonę, o šiam, vos atsidūrus kalnuose, atsi- 
gavo širdis, nes apylinkės pasirodė labai tinkamos tiems nuotykiams, 
kurių jis ieškojo. 

Atminty jam iškilo įstabūs nutikimai, tokiuose gūdžiuose ir at- 
šiauriuose tarpekliuose įvykę klajojantiems riteriams, ir jis, apsvaigęs 
ir apdujęs nuo tų vaizdinių, tik tokias godas ir godojo, o visa kita 
išgaravo jam iš galvos. Sančas taipgi, vos pasijutęs saugus, turėjo 
tik vieną rūpestį: kaip apgauti pilvą likučiais tų valgymų, kuriuos 
jie buvo pagrobę iš laidotuvininkų, todėl pėdino paskui savo poną, 
apsikrovęs tuo, ką priderėjo nešti palšiui, traukė iš maišo kąsnius 
ir kimšosi sau į gurklį, — tokią iškylą už jokius pinigus jis nebūtų 
išmainęs į kitą kokį nuotykį. | 

Staiga jis kilstelėjo akis ir pamatė, kad jo ponas, sustabdęs Rosi- 
nantą, smeigenos galu bando pakelti nuo žemės kažin kokį ryšulį, 
todėl paspartino žingsnius, kad prireikus galėtų jam padėti, bet priėjo 

kaip tik tuo metu, kai Don Kichotas, pasimovęs ant smeigenos, kėlė 
priegalvį ir prisietą prie jo lagaminėlį, patrešusius ar jau visai sutre- 
šusius ir tokius sunkius, jog Sančui teko nusėsti nuo asilo'® ir juos pa- 
imti, ir tuomet jo ponas liepė pažiūrėti, ko prikrautas tasai lagaminas. 

Sančo nereikėjo raginti, ir nei grandinėlė, kuria buvo suveržtas 
sutrešęs palaikis lagaminas, nei spyna nesutrukdė jam patikrinti, jog 
ten guli ketveri olandiškos drobelės marškiniai ir šiaip visokių drobinių 
baltinių, tokių pat prabangių ir tokių pat švarutėlių, o nosinėje rado 
įrištą gražią krūvelę aukso eskudų, ir, vos tik juos pamatęs, sušu- 
ko: 

— Garbė Dievui, kad malonėjo mums tokį pelningą nuotykį!.. 

Ir, dar pasirausęs, aptiko užrašų knygutę prašmatniais aptaisais. 

Knygutę Don Kichotas pasiėmė sau, o pinigus atidavė Sančui. 
Sančas išbučiavo rankas savo ponui už tą malonę ir, iškraustęs laga- 
miną, susikrovė baltinius į maišą su maisto atsarga. 

Stebėdamas visa tai, Don Kichotas tarė: 

— Man rodos, Sančai (o kitaip ir būti negali), koks nors keliau- 
ninkas, išklydęs iš kelio, turbūt klaidžiojo po kalnus, ir jį užpuolė ir, 
matyt, nužudė piktadariai, o paskui atvilko jo kūną į šį gūdų užkampį 
ir čia palaidojo. 

— Negali būti, — atsakė Sančas, — plėšikai būtų pasigrobę pini- 
gus. 

— Tavo teisybė, — sutiko Don Kichotas, — bet tuomet man galva 
neneša ir protas nesuima, kas gi čia galėjo nutikti. Beje, palauki: pa- 
žiūrėsime, gal toje knygutėje rasime kokių nors įrašų, kad galėtume 
atsekti pėdsakus ir perprasti tai, ką norime sužinoti. 

Jis atskleidė knygutę ir pirmiausia pamatė sonetą, lyg juodraštį, 
bet parašytą labai gražiu braižu, ir, idant Sančas taipgi išgirstų, garsiai 
perskaitė jį nuo pradžios iki galo: 


Arba Amūras amžinas beprotis, 
Arba per daug žiaurus, arba kankynė, 
Aštriais nagais man draskanti krūtinę, 
Pabaisa neaiškios kilmės besotė. 


Bet jei Amūras — dievas, abejoti 
Protu jo nevalia; bet akmeninė 
Širdis netinka dievui; duokit žinią, 
Kam gera saldumu kančios galuoti? 

Vargu ar tau, Filide mylimiausia, 
Nes su blogiu nesugyvena gėris, 
Ir ne dangus man aitrina šią žaizdą. 


Žinau, jog veikiai į kapus keliausiu, 
Ir jei neaišku, kas kančias sukėlė, 
Stebuklas būtų rasti gerą vaistą. 


— Iš tų eilių nieko doro nesužinosim,— tarė Sančas.— Kas iš to, 
kad kažkokia pelytė tupi po mūru? 

— Kokia pelytė? — paklausė Don Kichotas. 

— Man rodos,— tarė Sančas, — jūsų malonybė minėjot kažin 
kokią pelytę. 

— Ne pelytę, o Filidę,— pataisė Don Kichotas.— Matyt, tuo 
vardu yra dama, kuria skundžiasi soneto autorius, o jis tikrai talentin- 
gas poetas, jei aš bent kiek išmanau poeziją. 

— Vadinas, — paklausė Sančas,— jūsų malonybė sugaudot ir 
eiles? 

— Geriau, negu tu manai, — tarė Don Kichotas, — ir tuo įsitikinsi, 
kai galas nuo galo eilėmis surašysiu laišką, kurį turėsi įteikti manajai 
valdovei Dulsinėjai Tobosietei. Tau, Sančai, derėtų Žinoti, jog visi 
ar beveik visi ano amžiaus klajojantys riteriai buvo didūs poetai 
ir didūs muzikai: mat šios dvi dorybės ar, tikriau pasakius, Dievo 
dovanos įgimtos klajojantiems įsimylėjėliams. Nors apskritai praeities 
riterių posmuose daugiau jausmo negu meno. 

— Skaitykit toliau, jūsų malonybe,— tarė Sančas.— Gal ten kas 
nors paaiškės. 

Don Kichotas perskleidė puslapį ir tarė: 

— Tai proza ir, regis man, laiškas. 

— O kam rašytas, pone? — paklausė Sančas. 

— Sprendžiant iš pirmųjų žodžių, atrodo, kad mylimajai, — atsakė 
Don Kichotas. 

— Skaitykit garsiai, jūsų malonybe,— tarė Sančas.— Stačiai 
alpstu ką nors išgirdęs apie meilę. 

— Mielai, — atsakė Don Kichotas. 

Ir, tenkindamas Sančo prašymą, ėmė garsiai skaityti laišką, kuria- 
me buvo šitaip rašoma: 

„Tavo apgaulūs pažadai ir nuoširdus mano skausmas nuginė mane 
į tokį kraštą, iš kur tave pasieks veikiau žinia apie manąją mirtį nekaip 
manųjų aimanų aidas. Tu atstūmei mane, o nedėkingoji, išmainydama 
į tą, kuris pranoksta mane, deja, ne gėriu, o tiktai savo geru, bet jeigu 
dorybė lobiu būtų laikoma ir vertinama, nepavydėčiau aš laimės 
kitiems ir dėl savo nelaimės neraudočiau. 

Savuoju grožiu sukūrei tu rūmą ir sugriovei jį savo darbais: gro- 
žis man įteigė mintį, jog tu angelas, o darbai įrodė, jog esi moteris. 

Gyvenki ramybėje, manojo nerimo kaltininke, ir tegu dangus pas- 
lapties skraiste amžinai gaubia tavojo vyro neištikimybę, idant tau 
netektų atgailoti dėl savojo poelgio, o man — mėgautis kerštu, svetimu 
mano širdžiai“. 


Perskaitęs laišką, Don Kichotas tarė: 

— Jeigu iš eilių nieko lemta nesužinojome, tai iš laiško — juo 
mažiau, nebent kad rašė jį koks paniekintas įsimylėjėlis... 

Perskleidęs beveik visą knygutę, jis aptiko dar keletą eilėraščių 
ir laiškų: vienus jam pavyko išskaityti, kitų — ne, bet visi jie buvo 
kupini dejonių, aimanų, priekaištų, skundų ir nuoskundų, malonių 
ir nemalonių patyrusiojo džiūgavimo ir rypavimo. 

Don Kichotui sklaidant knygutę, Sančas vertė lagaminą, griozdė, 
naršė, rausėsi tiek po lagaminą, tiek po priegalvį, kad neliktų nė vienos 
siūlės neišardytos, nė vieno vilnų gumulėlio neišpašyto, kad kokiame 
kampelyje ko nors nepravėptų per žioplumą ar neapsižiūrėjimą — 
toks godulys jam pašoko radus tuos eskudus, kurių buvo daugiau kaip 
šimtas... 

Ir nors be to, kas jau rasta, nieko daugiau nerado, Sančas tarė 
sau, jog ne veltui skrajojo mėtomas apklote, ne veltui vėmė prisigėręs 
balzamo, ne veltui kentėjo šventinamas vėzdais ir kuliamas varovo, ne 
veltui kentė badą, troškulį ir nuovargį tarnaudamas savo gerajam 
ponui, — už visa tai, kaip ir už dingusį doklą, už pavogtą rudinę ir 
asilą jam atlyginta su kaupu tąja malone, kurią suteikė Don Kichotas 
atiduodamas radinį. 

Liūdnojo Vaizdo riteris degė noru sužinoti, kam priklausė laga- 
minas: iš soneto ir laiško, iš auksinių monetų ir prašmatnių marškinių 
jisai sprendė, jog tai turėtų būti koks kilmingas įsimylėjėlis, savo damos 
paniekos ir žiaurumo pastūmėtas žengti beviltišką žingsnį. Bet kadangi 
tokioje gūdžioje ir atšiaurioje vietovėje nebuvo kas patenkina jo smal- 
sumą, ilgai nesvarstydamas nujojo tuo keliu, kurį pasirinko Rosinantas, 

kitaip sakant, tuo, kuris atrodė išeinamas, o jo galvoj tolydžio dingsėjo 
mintis, jog tuose uolynuose tikrai patirsiąs kokį nepaprastą nuotykį. 

Tokias godas begododamas, staiga jis pamatė, jog priešais nelabai 
aukšto kalno viršūne šuoliais kuria žmogus su neregėtu miklumu šoki- 
nėdamas nuo vienos uolos ant kitos, iš vieno krūmyno į kitą. 

Don Kichotui pasirodė, jog tasai žmogus pusnuogis, juoda vešlia 
barzda, ilgais susivėlusiais plaukais, basas, plikomis blauzdomis; apie 
klubus kadaravo trumpos, matyt, rudo aksomo kelnės, bet tokios 
sudriskusios, jog daugiur giedravo nuogas kūnas; ant galvos nieko 
neturėjo užsivožęs. Ir nors šmėkštelėjo jis, kaip sakyta, be galo greitai, 
Liūdnojo Vaizdo riteris pastebėjo ir įsidėmėjo visas tas smulkmenas; 
ir nors bandė jį prisivyti, jam nepavyko: menkos ištvermės Rosinantui 
nebuvo skirta duotis po tokius skardžius, juo labiau kad iš prigimties 
buvo jis nepaslankus ir lėtos eigasties. 

Don Kichotui dingtelėjo, kad tai ir būsiąs priegalvio ir lagamino 
savininkas, tad ryžosi žūtbūtinai jį susirasti, nors reikėtų ištisus metus 
klajoti po tuos kalnus jo beieškant; todėl liepė Sančui nusėsti nuo 
asilo ir apeiti kalną iš vienos pusės, o jis pats apjosiąs iš kitos, — gal 
šitaip vis dėlto susitiksią tą Žmogų, žaibiškai dingusį jiems iš akių. 

— Nieko neišeis, — atsakė Sančas.— Kai tik pasitraukiu nuo jūsų 
malonybės, mane beregint perima baimė, apninka devynios galybės 
baisybių ir šmėklų. Aš jus perspėju, kad turėtute galvoje, jog niekada 
nė per sprindį nuo jūsų nesitrauksiu. 

— Tiek jau to, — tarė Liūdnojo Vaizdo riteris, — man labai džiu- 
gu, kad tu kliaujies mano dvasios stiprybe, ir todėl ji niekados tavęs 
neapleis netgi tuo atveju, jeigu tavoji siela apleistų kūną. Seki įkandin 
manęs koja už kojos, žodžiu, kaip įmanai, ir žiūrėki akis išpūtęs; mudu 
apsuksiva šitą kalnelį ir galbūt susitiksiva žmogų, kurį ką tiktai matė- 
va,— be jokios abejonės, tai mūsų rastųjų daiktų savininkas. 

Į tai Sančas atsakė: 

— Verčiau jo nesivaikykim: mat, jeigu jį susitiksiva ir staiga 
paaiškės, jog pinigai tikrai jojo, suprantama, gausiu juos atiduoti, 
tad kam vargintis be reikalo, verčiau ramia sąžine pasilaikysiu juos 
sau, kol pats savaime, be jokių išsigalvojimų ir lakstymų atsiras jų 
tikrasis savininkas. Į tą laiką gal būsiu jau seniai juos išleidęs, o kai 
nieko nėra, tai ir kalbos nėra. 

— Klysti, Sančai, — atrėmė Don Kichotas.— Jeigu mudviem jau 
dingtelėjo mintis, kad tai galėtų būti pinigų savininkas, mūsų prieder- 
mė jį surasti ir grąžinti jam pinigus, o jeigu neimsime jo ieškoti, toji įti- 

kėtina mintis, kad jisai — daiktų savininkas, nesumažins mūsų kaltės, 
ir ji slėgtų mus, jeigu būtų neginčijama. Tad, mielasai bičiuli Sančai, 
nesikrimski, kad mudu jo ieškosiva, bent jau todėl, jog aš nenustosiu 
krimstis, kol jį surasiu... 

Sulig tais žodžiais Don Kichotas suspyrė Rosinantui pašones, o 
Sančas nupėdino įkandin — Chinesiljo de Pasamontės dėka — pėsčias 
ir apsikrovęs nešuliais, o kai apsuko dalį kalno, upokšnio pakrašty užė- 
jo negyvą, šunų apgraužtą ir kuosų apkapotą mulą su balnu ir apynas- 
riu, ir tai patvirtino jųdviejų mintį, jog anas bėglys ir būsiąs mulo ir 
priegalvio savininkas. 

Jiems bežiūrint į maitą, staiga pasigirdo švilptelėjimas, panašus į 
piemenų švilpesį, ir po kairei netikėtai išnėrė didoka kaimenė ožkų, 
o tuoj pat viršukalnėje išdygo ir ožkaganys, gana senyvo amžiaus žmo- 
gus. 

Don Kichotas šūktelėjo jam ir paprašė nusileisti apačion. 

Ožkaganys atsišaukė klausdamas, kokie vėjai atpūtę juos į tą kraš- 
tą, kur nėra — ar tik kartą kitą yra — žengusi žmogaus koja ir kur 
klaidžioja vien ožkos, vilkai ir kitokie plėšrieji žvėrys. 

Atsiliepė Sančas kviesdamas jį nusileisti apačion — tuomet jie 
viską kuo smulkiausiai apsakysią. 

Ožkaganys nusileido ir, prisiartinęs prie Don Kichoto, tarė: 

— Kertu lažybų, kad žiūrite į nuomojamą mulą, nudvėsusį toj 
dauboj. Taigi jis čia, jei neklystu, gerą pusmetį guli. Sakykit, ar kartais 
nesusidūrėte su jo šeimininku? 

— Ne, nesusidūrėme,— atsakė Don Kichotas,— tik netolies nuo 
čia užtikome priegalvį ir lagaminėlį. 

— Ir aš buvau juos užėjęs, — tarė ožkaganys,— bet, gink Dieve, 
nepakėliau, net neprisiartinau, kad į kokią bėdą neįsivelčiau, o paskui 
ims kas nors ir apvagins mane: velnia suktas, pakiš koją — ir suklupsi, 
o tu, žmogau, sužinok, kad gudrus, kodėl ir kaip paslydai ir nusiritai. 

— Ir aš taip sakau,— atsiliepė Sančas.— Ir man tie daiktai pasi- 
taikė ant kelio, bet aš nė iš tolo nesiryžau prie jų prieiti. Ten ir palikau, 
kur buvo, ir dabar ten guli kaip gulėję, — tylinčios bėdos geriau neki- 
bint. 

— Sakykite man, gerasis žmogau, — paklausė Don Kichotas,— 
ar nežinote, kieno tatai labas? 

— Kiek žinau, tiek ir pasakysiu, — tarė ožkaganys.— Daugmaž 
prieš pusmetį prie vieno ožkų aptvaro, už kokių trijų mylių nuo šičia, 
atjojo išvaizdus dailaus stoto jaunikaitis, raitas ant to paties mulo, 

antai gulinčio, su tuo pačiu priegalviu ir lagaminėliu, kuriuos, kaip 
sakėte, užtikote ir iš tolo apėjote. 

Paklausė jis mus, kurioje pusėje šie kalnai ypač gūdūs ir nepriei- 
nami. Atsakėme, jog kaip tik čia, kur dabar esame, ir tai gryna teisybė, 
nes jeigu nusikasite toliau per kokį pusmylį, ko gero, jau nebeišsigau- 
site. Stebiuosi, kaip judu čia atsiradote: juk čionai nėra jokio kelio nei 
takelio... 

Tai va, sakau, išklausė mus jaunikaitis, pasuko mulą ir nujojo ten- 
link, kur nurodėme, ir mes visi aliai vienas pasigrožėjome jo stotu ir 
pasistebėjome jo klausimu ir tuo skubotumu, su kuriuo jis apsigręžė ir 
leidosi atgal į kalnus. Tiek jį ir tematėme, bet po kelių dienų jis pastojo 
kelią vienam mūsų piemeniui ir, blogo žodžio netardamas, prišoko, 
apkūlė kumščiais, apspardė, o paskui pripuolė prie jo asilės, pasiėmė 
visą duoną ir sūrį iš doklų ir su neregėtu miklumu spruko atgal į 
kalnus. 

Kai sužinojome tokį dalyką, mes, keli piemenys, beveik dvi dienas 
ieškojome jo pačiose atšiauriausiose kalnų vietose ir pagaliau aptikome 
neapglėbiamo šimtamečio kamštmedžio drevėje. 

Pasitiko jisai mus labai romiai, drapanos jo buvo sudriskusios, o 
veidas subjaurotas ir saulės nuskrudintas, tad mes tik vargais negalais 
jį bepažinome, ir iš drapanų, nors ir sudriskusių, bet gerai mums įsi- 
minusių, supratome, jog priešais mus stovi tasai, kurio ieškome. 

Jis mandagiai pasisveikino su mumis ir glaustai bei išmaniai pa- 
aiškino, kad nesistebėtumėme šitokiu jojo būviu, nes už didžias nuo- 
dėmes jam esą privalu atlikti skirtą atgailą. 

Mes prašėme jį pasisakyti, kas toksai esąs, bet jis buvo nepalenkia- 
mas. Taipgi pasakėme, jog, pristigęs maisto, kurio jam tikrai reikėsią 
gyvasčiai palaikyti, praneštų mums, kur galėtumėme jį surasti, ir mes 
mielai ir nuoširdžiai visko atnešime, o jeigu ir tai jam esą atgrasu, 
tegu bent jau paprašąs piemens valgymo, tik, gink Dieve, smurtu 
neimąs. 

Jis padėkojo mums, atsiprašė už anuos užpuolimus ir pažadėjo nuo 
šiolei prašyti dėl Dievo meilės sušelpti ir jokiu būdu nieko neskriausti. 

Paskui, prakalbęs apie pastogę, prisipažino, jog pastovaus būsto 
neturįs, laikinai prisiglaudžiąs tenai, kur naktis jį užklumpanti. Baigda- 
mas savo bylą, taip graudžiai pravirko, kad jeigu mūsų širdys būtų bu- 
vusios akmeninės, mes, išgirdę tą verksmą ir palyginę, kokį matėme jį 
pirmą sykį ir kokį matome dabar, taipgi būtume ašaromis paplūdę, 
nes, kaip sakiau, buvo tai labai mielas ir stotingas jaunikaitis, o manda- 

gi ir išmaninga žosmė liudijo jį esant aukštos kilmės ir gražaus išauklė- 
jimo, ir nors klausėmės jo mes, prasčiokai, maloni elgsena net prastam 
žmogui krito į akį... 

Ir staiga, šitaip gražiai įsišnekėjęs, jis nutilo, lyg žado pritrūko, nu- 
dūrė akis į žemę ir taip sėdėjo nejudėdamas, o mes sutrikę ir suklusę 
laukėme, kada pagaliau jis atsipeikės, ir žiūrėjome į jį su beribe už- 
uojauta, nes iš to, kaip jis atsimerkia, ilgai ir įdėmiai nemirkčiodamas 
stebeilija į žemę, čia vėl užsimerkia, kandžiojasi lūpas ir rauko anta- 
kius, buvo nesunku numanyti, kad jam bus laikinai pasimaišęs protas... 

Ir netrukus mūsų mintys iš tikrųjų pasitvirtino, nes jisai, baisingo 
siuto perimtas, staiga pašoko ir su tokiu įtūžiu ir pašėlimu puolė greta 
stovintį piemenį, kad jeigu nebūtume išplėšę jam iš gniaužtų, mirtinai 
būtų sukandžiojęs arba pritvojęs kumščiais. Bloškėsi ant jo klykdamas: 
„Aha, klastingasai Fernandai! Tuojau pat, tuojau pat tu gausi pelnytą 
atpildą už tą vylių, kurį man parengei. Štai šitos rankos išraus iš krūti- 
nės tau širdį, kurioje veši ir klesti visos pasaulio nedorybės, o svarbiau- 
sia — klasta ir apgaulė!..“ Ir dar daug kitokių žodžių jis prikalbėjo, o 
kiekvienu pliekė ir smerkė tą Fernandą, vadino jį išdaviku ir žodlauža. 

Taigi vargais negalais išvadavome mes piemenį, o jaunikaitis, nė 
žodžio netardamas, atšoko nuo mūsų ir nėrė į brūzgynus, tokius tan- 
kius ir dygliuotus, kad mes nesiryžome jo vytis. 

Iš viso to mes padarėme išvadą, jog kartais jam pasimaišo protas 
ir jog žmogus, vardu Fernandas, matyt, bus jį nuskriaudęs, ir, spren- 
džiant iš jo būklės, tikriausiai labai skaudžiai. Vėliau mūsų spėjimas 
pasitvirtindavo kiekvieną sykį, kai jis išeidavo į kelią — o tai pasitai- 
kydavo gana dažnai — ir kartais paprašydavo piemenis pasidalyti 
duonos kąsniu, o kartais jėga atimdavo, nes, protui pasimaišius, neima 
"to, ką piemenys duoda geruoju, ir puola juos kumščiais. Kai ateina į 
protą, mandagiai ir pagarbiai prašo duoti ko nors dėl Dievo meilės ir 
nuoširdžiai, netgi ašarodamas, dėkoja... 

Ir sakau teisybę jums, ponai, — toliau kalbėjo ožkaganys,— vakar 
sutariau su keturiais piemenimis (iš jų du mano bendrai, o kiti du — 
mano parankiniai) ieškoti jo, kol surasime, o paskui suradę geruoju 
ar bloguoju nugabensime į Almodovaro miestą, už aštuonių mylių nuo 
šičia, ir ten jį pagydysime, jeigu jo liga pagydoma, ar bent jau sužino- 
sime, kas jis toks buvo, viso proto būdamas, ir ar turi giminių, kuriems 
derėtų duoti žinią apie ištikusią jį nelaimę. 

Štai tiek, ponai, galiu jums pranešti atsakydamas į jūsų klausimą, 
ir būkite tikri, jog tasai pusnuogis Žmogus, šmėkštelėjęs jums pro 

šalį (o Don Kichotas jau buvo sakęs, kad matė jį karstantis po kalnus), 
ir bus jūsų rastųjų daiktų savininkas... 

Didžiai nustebino Don Kichotą ožkaganio pasakojimas, ir jis dar 
labiau panoro sužinoti, kas yra tasai nedalingasis papaikėlis, ir davė 
sau žodį ligi galo tesėti savąjį sumanymą, o būtent: apjoti visą kalną, 
apžiūrėti kiekvieną užkampį ir olą ir žūtbūtinai jį surasti. 

Tačiau likimas parikiavo ir sutvarkė viską daug geriau, nekaip 
jis galvojo ir tikėjosi, nes tą pačią akimirką tiesiai prieš juos, siauru- 
kalnėj, išdygo ieškomasis jaunikaitis: jis ėjo kalbėdamasis pats su savi- 
mi, tik nežinia apie ką, nes jo žodžius ir iš arti vargu ar būtumei su- 
pratęs, o juo labiau iš tolo. 

Vilkėjo jis nusakytu apdaru, o kai prisiartino, Don Kichotas pajuto, 
kad jo sudriskusi odinė striukė įkvėpinta ambra, ir tai galutinai jį 
įtikino, jog žmogus tokiu drabužiu jokiu būdu negali būti žemos kilmės. 

Priėjęs artyn, jaunikaitis pasisveikino kimiu prislopintu balsu, 
tačiau be galo galantiškai. 

Don Kichotas atsakė ne mažiau mandagiai ir, nusėdęs nuo Rosi- 
nanto, labai maloniai ir bičiuliškai jį apkabino ir taip ilgai laikė pri- 
glaudęs prie krūtinės, lyg juodu būtų buvę pažįstami nuo senų laikų. 

Jaunikaitis, kurį galėtume pavadinti Bėdinojo Vaizdo nudryžėliu, 
kaip Don Kichotą vadiname Liūdnojo Vaizdo riteriu, iš pradžių lei- 
dosi globstomas, paskui truputį atstūmė nuo savęs Don Kichotą ir, 
uždėjęs abi rankas jam ant pečių, įsistebeilijo į jį tokiu žvilgsniu, lyg 
norėdamas prisiminti, ar juodu pažįstami, ir, atrodo, jį ne ką mažiau 
nustebino Don Kichoto išvaizda, stotas, šarvai, negu jis pats — Don 
Kichotą. 

Pagaliau, šitai ceremonijai pasibaigus, pirmasis prabilo Nudryžėlis, 
ir pasakė tai, ką sužinosime toliau. 


XXIV PERSKYRIMAS 


KURIAME TOLIAU PASAKOJAMA, 
KAS NUTIKO SJERA MORENOJE 


Istorijoje rašoma, jog Don Kichotas nepaprastai susidomėjęs klau- 
sėsi nuopuolingojo Kalnų riterio pasakojimo, o tasai jam šitaip kal- 
bėjo: 

— Savaime suprantama, pone, nors ir kas jūs būtute, nes jūsų 
nepažįstu, laikau savo priederme padėkoti jums už nuoširdžiai pa- 
reikštą pagarbą ir godonę ir savo ruožtu pageidaučiau turėti galimybę 
ne vien savo gerais norais atsiliepti į jūsų gerus norus, kurių vedamas 
teikėtės taip maloniai mane sutikti, tačiau likimas nepageidauja suda- 
ryti man tokių sąlygų, kurios leistų atsiteisti už geradarystes ne vien 
tiktai gerais ketinimais. 

— Atskleisdamas savuosius, noriu pareikšti, jog esu pasiryžęs būti 
kuo nors jums naudingas, — tarė Don Kichotas, — nes jau buvau tvir- 
tai apsisprendęs kojos nekelti iš kalnų, kol jus susitiksiu ir susižinosiu, 
ar esama kokio vaisto nuo tos negalios, kuri, sprendžiant iš neįprasto 
jūsų gyvenimo būdo, atrodo, jus galuoja, o prireikus jo ieškoti, — ieš- 
koti visomis jėgomis ir išgalėmis... 

O jeigu jūsų neganda būtų iš tų, kurios užtveria kelius bet kokiai 
paguodai, buvau pasiryžęs drauge su jumis nuoširdžiai verkti dėl josios 
ir raudoti, nes nelaimėje turėti draugą, kuris jus užjaučia,— tai irgi 
didelė paguoda... 

Ir jeigu mano geri norai nusipelno atlyginami bent trupučiu prie- 
lankumo, maldauju jus, pone, parodyti man tą prielankumą, kurio, 
kaip matau, pertekusi jūsų širdis, ir dėlei to, ką visų labiausiai esate 
mylėjęs ar tebemylite šioje Žemėje, prašau papasakoti, kas esate ir 
kodėl atklydote gyventi ir mirti nelyginant laukinis žvėris šioje gūdžio- 
je dykynėje, kur skurstate savęs atsižadėjęs, kaip tatai matyti iš jūsų 
apdaro ir išvaizdos... 

Ir prisiekiu riterių ordinu, kuriam aš, menkas ir nuodėmingas, 
priklausau, taipgi klajojančio riterio pašaukimu, — pridūrė Don Ki- 
chotas,— kad jeigu jūs, pone, teiksitės nepaniekinti mano paslaugų, 
tarnausiu jums su tokiu atsidavimu, kokiam įpareigoja mano luomas, 
ir arba padėsiu jums numaldyti tą sielvartą, jeigu jis numaldomas, 
arba verksiu drauge su jumis, kaip tatai jums žadėjau. 

Girios riteris, klausydamasis Liūdnojo Vaizdo riterio kalbų, tik 
žiūrėjo į jį negalėdamas atsižiūrėti ir nužiūrėdamas nuo kojų iki 
galvos, o prisižiūrėjęs lig valiai, tarė: 

— Jei turite ko nors valgyti, duokite dėl Dievo meilės, o pavalgęs 
padarysiu visa, kas priklauso, atsidėkodamas už tokius gerus norus, 
kuriuos man išsakėte. 

Sančas tuoj griebėsi savo maišo, o ožkaganys — šikšninio dėklo, 
ir Nudryžėlis, pripuolęs prie maisto, it paklaikęs įniko malšinti alkį su 
neregėtu greitumu: nespėja kąsnio nuryti, jau kemšasi kitą, rodos, ne 

valgo, o stačiai gurkte gurkia. Visi žiūrėjo į jį, bet niekas, netgi jis 
pats, nesakė nė žodžio. 

Pavalgęs jis ženklu pasiūlė eiti įkandin, o kai visi paklausė, nusi- 
vedė į žalią veją, nusidriekusią ne per toliausia už uolos. 

Ten nuėjęs, jis išsitiesė žolėje, kiti pasekė jo pavyzdžiu, ir niekas 
nepratarė nė žodžio, kol Nudryžėlis, patogiau įsitaisęs savo vietoje, 
prabilo: 

— Jei pageidaujate, ponai, kad aš keliais žodžiais papasakočiau 
savo nesuskaičiuojamas negandas, teikitės man pažadėti, jog nė vienu 
klausimu nei pastebėjimu nepertrauksite mano liūdnos istorijos gijos, 
nes kai tik įsiterpsite, toje vietoje nutrūks mano pasakojimas. 

Nudryžėlio žodžiai priminė Don Kichotui tą atvejį, kai jis, klausy- 
damasis savo ginklanešio pasakos, nesugebėjo suskaičiuoti, kiek ožkų 
perkelta per upę, ir todėl neišgirdo istorijos pabaigos. 


Tuo metu Nudryžėlis kalbėjo toliau: 

— Todėl jus perspėju, kad norėčiau kaip galima trumpiau apsakyti 
savo kančias, nes, aitrinant senas žaizdas, atsivers naujos, ir kuo ma- 
žiau mane klausinėsite, tuo greičiau užbaigsiu savo bylą, — savaime 
suprantama, aš nepraleisiu nė vieno svarbesnio dalyko, idant visiškai 
patenkinčiau jūsų pageidavimą. 

Don Kichotas visų esančiųjų vardu pažadėjo nesiterpti, ir nura- 
mintas Nudryžėlis prabilo šiais žodžiais: 

— Vardu esu Kardenijas, mano gimtinė — vienas gražiausių 
mūsų Andalūzijos miestų, mano giminė — kilnaus kraujo, mano tė- 
vai — turtingi žmonės, o mano širdgėla tokia, jog nei tėvų ašaros, nei 
giminių sielvartas, nei visi jų turtai nepadėtų jos numaldyti, nes iš 
nelaimių, dangaus siunčiamų, negali išgelbėti šios žemės gėrybės. 

Gyveno tajame mieste dausų angelas, Amūro apdovanotas tokia 
tobulybe, kokią tik svajonėse įmanu paregėti: neapsakomo grožio buvo 
Lusinda, mergelė, lygi man kilmingumu ir turtais, tik laimingesnė ir 
pastovumo ne tokia pastovi, kad neapviltų mano taurių polėkių. Mylė- 
jau aš tąją Lusindą, garbinau ir dievinau nuo pirmųjų jaunatvės dienų, 
ir jinai mylėjo mane nuoširdžiai ir atsidavusiai, kaip mylima tik mer- 
gystei skleidžiantis. 

Abipusis mudviejų palinkimas nebuvo paslaptis tėvams, bet jie per 
daug nesibaimino: žinojo, kad mūsų draugystė subrendusi pasibaigs 
tiktai santuoka, kuri buvo tarytum nulemta iš anksto, nes ir kilme, ir 
turtais mudu tikome vienas kitam. 

Bėgo metai, abipusis mudviejų potraukis didėjo, ir Lusindos tėvas, 
sakytumei sekdamas tiekos poetų apdainuotos Tisbės'*! tėvais, tarė 
esant reikalinga padorumo sumetimais užginti man laisvai lankytis 
savo namuose. Tačiau tasai draudimas tik dar labiau pakurstė liepsną 
ir įkaitino aistras, nes tėvams pavyko surakinti mums lūpas, bet ne 
plunksnas, o plunksnos kur kas lengviau negu lūpos išdėsto tam, kurį 
mes mylime, kas slypi mūsų širdyje: mat mylimo žmogaus žvilgsnis 
dažniausiai sudrumsčia ir nutildo pačias ryžtingiausias mintis ir su- 
kausto pačias drąsiausias lūpas. 

O dangau, kiek laiškų aš jai prirašiau! Kiek gavau mielų ir taurių 
atsakymų! Kiek giesmių sukūriau ir kiek meilės eilių, kuriose širdis 
skelbė ir garsino savo jausmus, liejo savo ugningus troškimus, puose- 
lėjo prisiminimus ir reikalavo savo teisių! 

Pagaliau, visai jėgų pristigęs, troškimo ją regėti gildoma širdimi 
ryžausi imtis žygių ir kaip galima greičiau įkūnyti tai, ką, mano supra- 
timu, derėjo padaryti, kad laimėčiau tokį geidžiamą ir pelnytą atpildą, 
o būtent: nueiti pas Lusindos tėvą ir prašyti jos rankos. Taip ir pada- 
riau ir išgirdau tokį atsaką: jisai esąs dėkingas man už suteiktą garbę 
ir džiaugtųsi galėdamas savo ruožtu mane pagerbti ir atiduoti savo 
turtą, bet kadangi mano tėvas esąs gyvas, pagal teisę jam priklausą 
piršti žmoną savo sūnui, o Lusinda esanti ne iš tokių, kurią leistina 
slapčia vesti ar tuokti tuo atveju, jeigu mano tėvas protu ir širdimi 
būsiąs nusistatęs prieš šitą santuoką. 

Aš padėkojau jam už gerą mintį, nes man atrodė, kad jisai sako 
teisybę ir kad tėvas pritars mano norui, kai tik jį pareikšiu. Tos minties 
akstinamas, tuoj nuėjau pas tėvą pasisakyti savo ketinimo, bet, vos 
įžengęs į kambarį, išvydau jo rankoje atplėštą laišką, kurį jis, dar man 
nespėjus nė žodžio ištarti, padavė sakydamas: „Iš to laiško, Kardenijau, 
sužinosi, jog kunigaikštis Rikardas ketina padaryti tau malonę“. 

Jums tikriausiai žinoma, ponai, jog kunigaikštis Rikardas — tai 
ispanų didikas, kurio dvaras yra vienoje gražiausių Andalūzijos vietų. 

Paėmiau laišką ir perskaičiau, ir pasirodė jis man toks maloningas, 
jog aš pirmas būčiau nepritaręs tėvui, jeigu jis nebūtų patenkinęs 
kunigaikščio prašymo, būtent: nedelsiant nusiųsti mane į dvarą, kur 
aš būčiau jo vyriausiojo sūnaus draugas, jokiu būdu ne tarnas, o jis, 
kunigaikštis, pasirūpintų, kad vėliau aš užimčiau padėtį, atitinkančią 
tą pagarbą, kurią jis man puoselėjąs. 

Perskaičiau laišką ir netekau žado, jį perskaitęs, juo labiau kad 
tėvas pasakė: „Vykdydamas kunigaikščio valią, Kardenijau, po dviejų 

dienų išvyksi į jo dvarą, ir dėkoki Viešpačiui, kad jis tau atveria kelią, 
kuriuo žengdamas pasieksi viską, ko, mano supratimu, esi nusipel- 
nęs...“ Prie tų žodžių jis pridėjo dar keletą tėviškų patarimų. 

Prieš išvykdamas vakare susitikau su Lusinda, papasakojau, kas 
nutiko, paskum pasikalbėjau su jos tėvu ir paprašiau palūkėti kelias 
dienas ir niekam nežadėti dukters rankos, kol sužinosiu, ko pageidauja 
iš manęs Rikardas. Tėvas davė man žodį, o Lusinda jį sutvirtino devy- 
niomis galybėmis priesaikų ir jūromis ašarų. 

Pagaliau atvykau į kunigaikščio Rikardo dvarą, ir jis taip gražiai 
mane priėmė ir taip gražiai su manimi elgėsi, jog pavydas beregint 
pradėjo savo piktą darbą: manęs ėmė baisingai nekęsti seni dvariškiai, 
tardamiesi, jog kunigaikščio man rodomas palankumas galįs išeiti jiems 
ne į naudą. l 

Bet ypač apsidžiaugė mano atvykimu jaunėlis kunigaikščio sūnus, 
vardu Fernandas, stotingas, išvaizdus, taurios ir karštos širdies jauni- 
kaitis, ir štai tasai Fernandas ilgai netrukus taip su manimi susidrau- 
gavo, jog dvare tik apie tai ir buvo šnekama, ir nors vyresnysis brolis 
taipgi mane mylėjo ir paikino savo malonėmis, vis dėlto jo prielanku- 
mas toli gražu neprilygo dono Fernando draugystei ir elgsenai. 

Kadangi tarp draugų nebūna paslapčių (mat, artimai bendrauda- 
mas su donu Fernandu, galų gale pasidariau jo draugas), jis patikė- 
davo man slapčiausias mintis, ypač vieną, kuri nedavė jo širdžiai 
ramybės. 

Donas Fernandas įsimylėjo vieną sodietę, turtingų tėvo vasalų 
dukterį, o buvo ji tokia žavi, dorybinga, kukli ir išmintinga, jog visi, 
kurie ją pažinojo, veltui stengėsi nustatyti, kuri jos dorybė ima viršų 
ir prašoka kitas. 

Žaviosios sodietės grožybės ir privalumai sukurstė donui Fernandui 
tokią aistrą, kad jis, geisdamas pasiekti tikslą ir perveikti josios dorybę, 
ryžosi pažadėti ją vesti, nes imtis kitokių žygių būtų buvę beprasmiška. 

Laikydamas savo priederme rūpintis draugo garbe, griebiausi pa- 
čių svariausių žodžių ir ryškiausių pavyzdžių, kad tik jis persigalvotų 
ir išsižadėtų savo ketinimo, bet, matydamas, jog visos mano pastangos 
eina perniek, nutariau viską papasakoti jo tėvui kunigaikščiui Rikar- 
dui, ir tada donas Fernandas, būdamas skvarbaus ir blaivaus proto, 
perprato mano mintis ir nusigando: jis tarė sau, kad aš, kaip ištikimas 
tarnas, laikysiu savo priederme atskleisti kunigaikščiui, savo ponui, 
paslaptį, galinčią pakenkti jo geram vardui. Ir štai, panūdęs mane su- 
klaidinti ir apgauti, jis pasakė, kad geriausias būdas išdildyti iš atmin- 

ties gražuolę, jo širdį pavergusią,— tai išvykti keliems mėnesiams iš 
namų: girdi, drauge su manimi važiuosiąs svečiuosna pas mano tėvus, 
o kunigaikščiui pasakysiąs, jog norįs nusižiūrėti ir nusipirkti keletą 
gerų arklių, nes tokių eiklių kaip mūsų mieste nesą visame pasaulyje. 

Vos išgirdau jo žodžius, savo meilės akstinamas, ir ne tokį protingą 
sprendimą būčiau palaikęs pačiu išmintingiausiu, kokį tik įmanoma 
sugalvoti, ir vien todėl, kad man buvo puiki proga ir galimybė 
pasimatyti su savąja Lusinda. 

Tos minties ir troškimo vedamas, karštai pritariau jo nuomonei ir 
pasistengiau dar labiau sustiprinti jo ryžtą, ragindamas kaip galima 
greičiau įgyvendinti sumanymą, nes išsiskyrimas tikrai padėsiąs, iš- 
sklaidysiąs netgi mieliausias širdžiai godas. Tačiau tuo metu, kai jis 
tarėsi su manimi, kaip vėliau sužinojau, vyro teisėmis jau buvo pasi- 
naudojęs sodietės palankumu ir dabar tik laukė progos taip išpažinti 
kaltę, kad netektų skaudžiai nukentėti, — mat labai bijojo, jog kuni- 
gaikštis gali neatleisti, patyręs apie jo išdaigas. 

Apskritai jaunuolių meilė — tai dažniausiai anaiptol ne tikra mei- 
lė, bet geismas, galutinis jo tikslas — pasisotinimas, ir, jį pasiekęs, geis- 
mas užgęsta, o tai, kas atrodė meilė, norom nenorom nuslūgsta, nes 
jai nevalia peržengti ribų, pačios gamtos nustatytų, tų ribų, kurių ne- 
žino tikroji meilė, — žodžiu tariant, kai tik donas Fernandas pasimė- 
gavo sodietės palankumu, jo geismas numalšo, o aistra išblėso. Ir jeigu 
iš pradžių jis dėjosi norįs atsidurti toli nuo gimtinės, idant geismai 
išvėstų, dabar iš tikrųjų troško išvykti, kad tik nereiktų jų veltui švais- 
tyti. 

Kunigaikštis patenkino jo norą, o man įsakė lydėti sūnų. Mudu 
atvykova į mano gimtąjį miestą, tėvas sutiko doną Fernandą kaip 
pridera, aš tuoj nuskubėjau pasimatyti su Lusinda, ir vėl atgijo manoji 
aistra (beje, ji niekad ir nebuvo išblėsusi nei prigesusi), bet, savo 
nelaimei, apsakiau viską donui Fernandui: mat rodės man, jog ne- 
valia nieko slėpti nuo žmogaus, puoselėjančio tokius draugiškus jaus- 
mus. 

Taip išliaupsinau jam Lusindos grožį, žavesį ir protą, jog mano 
liaupsės sužadino jam norą paregėti mergelę, tokiomis dorybėmis ap- 
dovanotą. Nelemtoji dalia padėjo man patenkinti jo norą, ir vieną 
vakarą parodžiau ją, žvakės apšviestą, pro langą, prie kurio mudu 
paprastai susitikdavova pasikalbėti. 

Buvo ji naktiniu apdaru, ir prieš ją nublanko visos gražuolės, ligi 
tol regėtosios. Jis neteko žado ir nuovokos, susižavėjo ir ją pamilo, 

o kaip karštai — sužinosite vėliau iš mano negandos apsakymo. Ir 
idant dar kaitriau įsipliekstų toji aistra (kurią nuo manęs jisai slėpė ir 
tik vienam dangui patikėjo), likimas taip parikiavo, jog vieną gražią 
dieną jam pasitaikė pamatyti josios laišką, kuriame ji maldavo prašyti 
tėvą josios rankos, ir tasai laiškas jam pasirodė toks išmintingas, skli- 
dinas tokio taurumo ir meilės, kad donas Fernandas, perskaitęs jį, 
pasakė man, jog Lusinda viena apdovanota tokiu grožiu ir protu, kiek 
jų išdalyta visoms pasaulio moterims. 

Ranką prie širdies pridėjęs, galiu dabar jums prisipažinti, kad nors 
ir puikiai supratau, jog donas Fernandas turi pagrindą liaupsinti 
Lusindą, vis dėlto man buvo skaudu tokias liaupses girdėti iš jo lūpų, 
ir aš ėmiau nuogąstauti ir juo nebepasitikėti, nes, kur buvęs nebuvęs, 
kartais nei iš šio, nei iš to jisai pradėdavo arba tam tyčia nukreipdavo 
kalbą apie Lusindą, ir tai kėlė man savotišką pavydulį, — ir ne todėl, 
kad būčiau bijojęs kokio netikėto vyliaus iš dorybingosios ir atsidavu- 
sios Lusindos, stačiai likimas tarytumei reikalavo sergėti tai, ką patsai 
man žadėjo. 

Donas Fernandas visada taikydavosi perskaityti mano laiškus Lu- 
sindai ir josios atsakymus, prasimesdamas ta dingstimi, kad jam esą 
be galo malonu mėgautis išmoningąja mudviejų širdžių kalba. Ir 
kartą atsitiko taip, jog Lusinda paprašė mane paskolinti vieną riterių 
romaną, kuris ypač jai patiko, ir buvo tai Galijos Amadis... 

Vos tiktai Don Kichotas išgirdo minint riterių romaną, nesusitvar- 
dęs pertraukė jaunikaitį ir tarė: 

— Jeigu jūsų malonybė iš pat pradžių būtute mane perspėjęs, kad 
jos malonybei poniai Lusindai labai patinka riterių romanai, nebūtų 
reikėję tiekos kalbų, idant patikėčiau josios proto aiškumu, ir vargu 
ar jis galėtų būti toks iškilus, kaip jūs, pone, tvirtinate, jeigu ji nebūtų 
linkusi į tokius įdomius skaitymus... 

Tad jums neverta daugiau kalbėti apie josios grožį, dorybes ir 
išmonę, — jau vien sužinojęs jos pomėgį, iškart pripažįstu ją pačia 
žaviausia ir protingiausia pasaulio moterimi, ir pageidaučiau, pone, 
jog sykiu su Galijos Amadžiu nusiųstute jai šaunųjį Graikijos doną 
Ruchelį, — esu įsitikinęs, kad poniai Lusindai labai patiks Daraida ir 
Garaja, taipgi piemenaičio Darinelio sąmojai ir nuostabūs jojo buko- 
likų posmai, kuriuos jis dainuoja ir deklamuoja taip maloniai, meistriš- 
kai ir nevaržomai... 

Tačiau ateis laikas, ir mes užpildysime tą spragą, ir tuo greičiau 
tos spragos nebeliks, kuo veikiau jūsų malonybė teiksitės nuvykti su 

manimi į mano gimtąjį sodžių, o ten jūsų žinioje bus daugiau nei trys 
šimtai knygų, ištisa knyginė, mano širdies paguoda ir gyvenimo 
džiaugsmas. Beje, man dingojas, kad visos jos dingo aliai viena, — 
dievaižin kur jas nudangino pavydūs ir vylingi pikti burtininkai... 

Ir prašau jūsų malonybę man dovanoti, kad netesėjau žodžio ne- 
siterpti į jūsų pasakojimą, bet kai girdžiu kalbant apie riteriją ir klajo- 
jančius riterius, nesikišti į pašnekesį man lygiai taip neįmanoma, 
kaip saulės spinduliams nešildyti, o mėnulio spinduliams nedrėkinti 
žemės!'**. Tad prašau dovanoti ir pasakoti toliau, nes jau laikas grįžti 
prie jūsų bylos. 

Don Kichotui bepostringaujant, Kardenijas nusvėrė galvą ant 
krūtinės ir sakytumei giliai nugrimzdo į savo mintis, ir nors Don Ki- 
chotas dusyk kreipėsi į jį prašydamas pasakoti toliau, jis nepakėlė 
galvos ir neatsiliepė nė žodžiu, tačiau po kurio laiko atlošė galvą ir 


tarė: 
— Esu tos nuomonės — ir dar negimė pasaulyje toks žmogus, 


kuris sugebėtų man ją nuginčyti arba įpiršti kitą, o ir būtų paskutinis 
mulkis tasai, kuris kitoniškai galvotų ar protautų,— jog anas sukčių 
sukčius daktaras Elisabatas sanguliavo su karaliene Madasima. 

— Nieko panašaus, duodu žodį! — suriko Don Kichotas, be galo 
užsirūstinęs (ir kaip paprastai pridėjo smarkesnių žodelių).— Kaip 
gyvas nesu girdėjęs baisesnio šmeižto ar, tiesą pasakius, niekšybės! 
Karalienė Madasima buvo nepaprastai godinga dama, ir man galva 
neneša, kad tokia prakilni valdovė būtų galėjusi susidėti su kažin kokiu 
šundaktariu, o kas galvoja priešingai — meluoja kaip užkietėjęs niek- 
šas. Ir aš esu pasirengęs tai įrodyti pėsčias ir raitas, ginkluotas ir be- 
ginklis, dieną ir naktį, žodžiu, kada tik jis pageidaus. 

Kardenijas įdėmiai žiūrėjo į jį padėrusiomis akimis: vėl protui pa- 
simaišius, jis nė neketino toliau pasakoti savo istorijos, o ir Don Kicho- 
tas anaiptol nebuvo nusiteikęs jos klausytis — taip jį papiktino atsilie- 
pimas apie Madasimą. Keisčiausia, kad jis užsistojo už ją taip, lyg ji 
iš tikrųjų būtų buvusi jo tikroji ir prigimtinė valdovė, ir vis per tas 
bedieviškas knygas!.. 

Kaip sakyta, Kardenijui ir šiaip jau buvo ne visi namie, o išgirdęs 
apšaukiant save melagiu, niekšu ir kitokiais užgauliais vardais, jis 
ne juokais supyko, stvėrė pirmą pasitaikiusį akmenį ir atsivėdėjęs taip 
smagiai paleido jį Don Kichotui krūtinėn, jog šis išvirto aukštielninkas. 

Išvydęs šitaip elgiantis su savo ponu, Sančas Pansa kumščiais puolė 
beprotį, tačiau Nudryžėlis deramai atrėmė priešą: vienu smūgiu nu- 

mušė nuo kojų, užgriuvo ant viršaus ir lig soties aplamdė jam šonus. 

Ožkaganį, pabandžiusį ginti Sančą, ištiko toks pats likimas. Ištaš- 
kęs visus ir aptalžęs, Nudryžėlis paliko juos betysančius ir kuo ramiau- 
siai dingo kalnuose. 

Sančas atsistojo ir, niršdamas, kad taip nepelnytai gavo lupti, 
išliejo pagiežą ant ožkaganio: girdi, jis vienas esąs kaltas, nes jų ne- 
įspėjęs, kad tam žmogui kartais galva atšąlanti ir kad jeigu jie būtų 
žinoję, tikrai būtų pasisaugoję ir davę jam atkirtį. 

Ožkaganys atsakė, kad jisai įspėjęs, o jeigu Sančas negirdėjęs, tai 
jis esąs čia niekuo dėtas. 

Sančas Pansa jam žodį, ožkaganys — du, o apsižodžiavę juodu 
kibo vienas kitam į barzdas ir paleido darban kumščius, tad jeigu 
Don Kichotas nebūtų jų sutaikinęs, būtų į skutus vienas kitą sudraskę. 

Imdamasis su ožkaganiu, Sančas šaukė: 

— Duokit man ramybę, pone Liūdnojo Vaizdo riteri! Juk jis toks 
pat prasčiokas kaip ir aš, o ne įšventintas į riterius, — vadinas, galiu 
kaip niekur nieko atlyginti jam už skriaudą ir pasigalynėti, kaip pri- 
dera padoriam žmogui. 

— Kas be ko, — atsakė Don Kichotas, — bet, kiek man žinoma, jis 
nė trupučio nekaltas dėl to, kas čia nutiko. 

Sulig tais žodžiais juodu atlyžo, ir Don Kichotas vėl paklausė ožka- 
ganį, ar būtų įmanu susiieškoti Kardeniją, nes jam pasiutiškai norisi 
išgirsti tą istoriją ligi galo. 

Ožkaganys pakartojo jam tai, ką jau buvo sakęs: niekas tikrai ne- 
žinąs, kur jis prisilaikąs, bet jeigu Don Kichotas gerokai paklajosiąs 
po šį kraštą, neabejotinai jį surasiąs — arba sveiko proto, arba supai- 
kusį. 

XXV PERSKYRIMAS 


KURIAME PASAKOJAMA, 
KOKIE ĮSTABŪS DALYKAI NUTIKO 
NARSIAJAM LAMANČOS RITERIUI SJERA 
MORENOJE IR KOKIĄ ATGAILĄ JISAI SAU 
PASISKYRĖ SEKDAMAS RŪŠKANUOJU 
GRAŽUOLIU 


Don Kichotas atsisveikino su ožkaganiu ir, vėl užsėdęs ant Rosi- 
nanto, paliepė Sančui sekti įkandin, ir tasai, beje, kaip ir asilas, 
paklausė jo labai nenoriai. 

Iš lėto stumdamiesi į priekį, pagaliau jie pasiekė pačią atšiauriau- 
sią kalnyno vietą, ir Sančas mirtinai užsimanė pasišnekėti su savo 
ponu, bet, bijodamas nusižengti jo įsakymui, laukė, kada šis pirmas 
prabils. Vis dėlto, neištvėręs tokio ilgo tylėjimo, tarė: 

— Pone Don Kichote! Palaiminkit mane, jūsų malonybe, ir duokit 
man laisvę: dabartės jau noriu grįžti namo pas pačią ir vaikučius, su 
jais bent pasišnekėsiu iki soties ir širdį išliesiu, o jūsų malonybės noru 
bastytis dieną naktį po šias dykynes, ir juo labiau liežuvį prikandus, 
kada jis dilgėte dilga,— tai lygu gyvą save pasilaidoti. 

Jei tokia būtų likimo valia, kad gyvuliai įgautų žadą, kaip tatai 
buvo, regis, Susopo'** laikais, dar būtų pusė bėdos: išlieju savo asilui 
kas ant seilės užeina, ir baigtas kriukis. O juk čia ne juokas ir ne kiek- 
vienam ganėtų kantrybės visą gyvenimą klajoti nuotykių beieškant, 
o iš tų nuotykių tiek tos naudos, kad tave spardo ir mėto apklotan įver- 
tę, apdaužo akmenimis ir kumščiais, ir dar tylėk kaip vandens į burną 
prisiėmęs lygu koks nebylys, nedrįsk pasisakyti, kas guli tau ant širdies. 

— Aš tave suprantu, Sančai,— tarė Don Kichotas,— tu stačiai 
alpsti, kaip nori, kad atšaukčiau draudimą, kuriuo tau liežuvis su- 
rištas. Ką gi, laikyki, kad jis atšauktas, ir kalbėki kas tik šauna į gal- 
vą, bet su ta sąlyga, jog atšaukimas galios ligi tol, kolei keliausime per 
kalnus. 

— Tiek jau to, — atsakė Sančas, — man svarbu dabar pašnekėt, 
o paskui žiūrėsim, ką Dievas duos. Tai va, kadangi leidimas įsigaliojo, 
naudodamasis savo teise, išdrįsiu kreiptis į jūsų malonybę tokiu klau- 
simu: kas jums užėjo, kad šokot it uodegon įkirptas ginti tos mergos 

Simos, ar kuo ji vardu, nors jinai ir karalienė? Kas jums rūpi, ar tasai 
abatas buvo josios prielipas, ar ne? Juk jūsų malonybė ne teisėjas, 
verčiau būtumėt nuleidęs negirdom jo žodžius, ir, man regis, dievaž 
būtume išgirdę, kuo pasibaigė to pakvaišėlio istorija, ir taipgi būtume 
apsisaugoję nuo to akmens, kuris atsitrenkė jums į krūtinę, nuo šonų 
lamdymo ir nuo gero pustuzinio antausių. 

— (Garbės žodis, Sančai,— atsiliepė Don Kichotas,— jeigu tu 
žinotumei, kaip aš kad žinau, kokia godinga ir prakilni dama buvo 
karalienė Madasima,— aš žinau, tu būtumei pasakęs, kad esu pernelyg 
kantrus: kitas, manimi dėtas, būtų išrovęs liežuvį, nuo kurio nuslydo 
tokie šventvagiški žodžiai, nesgi tai baisi šventvagystė ne tik pasakyti, 
bet netgi pagalvoti, jog karalienė sanguliauja su gydėju. 

Iš tikrųjų, kaip istorija sako, daktaras Elisabatas, to bepročio 
minėtas, didžiai išmintingas žmogus ir didžiai išmanus patarėjas, buvo 
karalienės dvasios vadovas ir gydytojas, bet manyti, kad ji buvusi jo 
sugulovė,— tai paikystė, verta griežtos bausmės. Ir jei turėsi galvoje, 
jog Kardenijas, tatai sakydamas, jau buvo ne viso proto, tu, aišku, 
sutiksi, kad jis pats nesižinojo, ką sako. 

— Ir aš taip sakau, — pritarė Sančas, — nereikėjo imti į galvą, ką 
paisto tasai pakvaišėlis. O štai, jeigu laimė būtų nusigręžusi nuo jūsų 
malonybės arba nutaikiusi akmenį stačiai į kiaušą, o ne į krūtinę, pro 
pakaušį būtų mums išėjęs tas karalienės užtarimas, tegu ją dievai! 
Na, o Kardenijas būtų kuo gražiausiai išsisukęs: ką peši iš bepročio? 

— Kiekvieno klajojančio riterio priedermė — ginti moterų šlovę, 
nors ir kas jos būtų, tiek nuo protingų žmonių, tiek nuo bepročių dergi- 
mo, juo labiau karalienių, tokių prakilnių ir pagarbos vertų, kokia 
buvo karalienė Madasima, kurią aš itin godoju už dorybes, nes buvo ji 
ne tiktai žavi, bet ir nepaprastai aiškaus proto ir begalinės tvirtybės 
negandos valandą, o negandų niekados jai netrūko. 

Daktaro Elisabato žodis ir draugija buvo jai patikima parama, 
teikianti jėgų ir dvasios stiprybės kantriai, be nusiskundimų nešti vargų 
ir nuoskaudų naštą, o tamsių ir piktanorių prasčiokų miniai tai buvo 
dingstis galvoti ir kalbėti, kad ji esanti jojo sugulovė. Bet aš iš naujo 
pasakysiu ir dar du šimtus sykių pakartosiu, jog meluoja tie, kurie šitaip 
galvoja ir kalba. 

— Nei sakau šitaip, nei galvoju, — atsiliepė Sančas, — suk juos 
devynios, tegu sau šneka ir galvoja ką nori, visiems burnos neužkiši. 
Sanguliavo jie ar nesanguliavo — atsakys prieš Dievą. Ne mano kiau- 
lės, ne mano pupos, — kas man darbo, aš nesikišu su savo trejoku, kur 

auksino reikia: kas giria — kitam skiria, kas peikia — sau teikia, o aš 
plikas gimiau — plikas mirsiu, nei ką prarandu, nei ką laimiu. O kad 
ir sanguliavo — kas man rūpi? O juk žmonės dažnai galvoja apie 
kitus, kad jų namuose — pyragai, bet pasižiūrėk — tuščia kaip iš- 
šluota. Liežuvis be kaulo — gali visaip sukaliotis, jo neužriši... Ką 
čia kalbėti, jeigu Dievą Tėvą, ir tą apšneka. 

— O Viešpatie! — sušuko Don Kichotas.— Ką tu čia paistai, 
Sančai? Ką bendra turi mūsų kalbamas dalykas su tavo patarlėmis, 
kurias pili kaip iš gausybės rago? Nutilki, Sančai, dėl Dievo meilės, 
nuo šiol žiūrėki tik savo asilo ir liaukis kištis, kur tau nedera. Ir pajuski 
pagaliau visomis penkiomis savo juslėmis, jog viskas, ką aš dariau, 
darau ir darysiu, — labai protinga ir labai atitinka riterių ordino nuos- 
tatus, kuriuos aš išmanau nepalyginamai geriau už visus pasaulio rite- 
rius, kada nors jais sekusius. 


— Pone,— atsakė Sančas, — ar labai jau protingas tasai riterių 
nuostatas — klaidžioti po kalnus be kelio ir takelio ir ieškoti bepročio, 
kuris, kai jį aptiksim, ko gero, užsimanys baigti tai, kas pradėta: turiu 
omeny ne pasakojimą, o jūsų malonybės galvą ir savo šonus, — ir galu- 
tinai mus sutriuškinti? 

— Nutilki, sakau tau, Sančai, — tarė Don Kichotas.— Tau derėtų 
žinoti, kad mane šian kraštan vilioja ne tiek noras surasti beprotį, kiek 
troškimas atlikti žygdarbį ir pelnyti nevystančią šlovę ir amžiną garbę 
visame pasaulyje. Ir manasis žygdarbis bus toks, jog savo didybe ir 
garsingumu užtemdys visa tai, kas ligi šiol klajojančių riterių buvo 
nuveikta. 

— O ką, tai bus labai pavojinga? — paklausė Sančas Pansa. 

— Ne,— atsakė Liūdnojo Vaizdo riteris, — nors apskritai mums 
gali iškristi tokia korta, jog, užuot išlošę, prasilošime kiaurai. Tačiau 
viskas priklausys nuo tavo uolumo. 

— Nuo mano uolumo? — paklausė Sančas. 

— Taip,— tarė Don Kichotas.— Juo greičiau pargrįši iš ten, kur 
ketinu tave siųsti, juo greičiau pasibaigs manosios kančios ir juo grei- 
čiau po platųjį pasaulį pasklis garsas apie mano žygdarbį. O kadangi 
nevalia daugiau slėpti nuo tavęs, ką esu užsimojęs nuveikti, tad tau, 
Sančai, derėtų žinoti, kad garsingasis Galijos Amadis buvo vienas 
šauniausių klajojančių riterių... 

Ne, aš ne taip pasakiau: ne vienas, o vienintelis, pirmasis, nepri- 
lygstamasis, viešpats visų riterių, tuo metu gyvenusių pasaulyje. Tebu- 

nie gėda ir sarmata donui Beljaniui ir visiems tiems, kurie tvirtino, jog 
kuo nors jam atsako, — garbės žodis, jie labai apsirinka. 

Ir dar pasakysiu, kad jeigu menininkas užsigeidžia šlovės, jisai 
stengiasi mėgdžioti iškiliausiųjų talentų šedevrus, ir ši taisyklė galioja 
visiems garbingiems amatams ir verslams, savo darbais valstybę dabi- 
nantiems. 

Ir tasai, kuris geidžia pelnyti išmintingo ir nepalaužiamo žmogaus 
vardą, privalo sekti ir seka Odisėju, kurio paveikslu Homeras, nupiešęs 
jo vargus ir negandus, davė mums gyvą išminties ir tvirtybės pavyzdį, 
panašiai kaip Vergilijus Enėjo paveikslu mums parodė pagarbaus 
sūnaus dorybes ir narsaus ir sumanaus karvedžio įžvalgumą, be to, 
juodu abu piešė ir vaizdavo savo herojus ne tokius, kokie jie buvo, 
o tokius, kokie turėjo būti, idant jų dvasios savybės būtų sektinas pa- 
vyzdys ateities kartoms. 

Taip ir Amadis buvo narsingųjų ir įsimylėjusių riterių kelrodė 
žvaigždė, švyturys ir saulė, ir mums visiems, kovojantiems po meilės 
ir riterijos idealų vėliava, privalu juo sekti. 

Vadinasi, bičiuli Sančai, mano įsitikinimu, tasai klajojantis riteris 
labiausiai priartės prie idealaus riterio paveikslo, kuris labiau nei kuo 
kitu seks Galijos Amadžiu, o didžiausią išmintį, narsą, šaunumą, iš- 
tvermę, tvirtybę ir meilę įrodė Amadis, kada, damos Orianos atstumtas, 
pasiskyrė sau atgailą ir išvyko į Plikąją Uolą, pasivadindamas Ruūška- 
nuoju Gražuoliu,— vardu, be abejo, turinčiu gilią prasmę ir atliepian- 
čiu laisva valia pasirinktą gyvenimo būdą. 

Tad man patogiau sekti šiuoju jo pavyzdžiu nekaip rantyti milžinus, 
kapoti galvas slibinams, žudyti siaubūnus, triuškinti kariaunas, skan- 
dinti laivynus ir ardyti kerų raizgus, o kadangi ši vieta labai tinka 
tokiems dalykams, nėra ko praleisti progos, nūn taip paslaugiai atkišu- 
sios man savo kuodą. 

— Sakykit, — paklausė Sančas, — ką jūsų malonybė ketinat dary- 
ti šitame užkampyje? 

— Juk aš tau sakiau,— atrėmė Don Kichotas, — ketinu sekti 
Amadžiu ir dėtis išprotėjusiu, tariamai pulti į neviltį ir siautėti, idant 
Andželikos Gražiosios pėdas ir supratęs, jog ten ji begėdiškai nusidėjo 
su Medoru!*“, išprotėjo iš sielvarto: rovė medžius, drumstė vaiskiųjų 
šaltinių vandenis, žudė piemenaičius, naikino kaimenes, degino lūšne- 
les, griovė trobas, grobė kumeles ir išdarinėjo šimtus tūkstančių baisy- 
bių, vertų įamžinimo istorijos puslapiuose. 


Pirma dalis 194 


Savaime suprantama, aš neketinu ištisai sekti Rolandu, arba Orlan- 
du, arba Roldanu, arba Rotolandu — mat jis visaip vadinamas, — 
ir aklai mėgdžioti visas jo paikystes, kalbas ir mintis, aš stengsiuos tik 
bendrais bruožais kaip galima tiksliau atkurti tai, kas man atrodo 
esminga, ir, ko gero, apsiribosiu vienu Amadžiu, kuris, nedarydamas 
jokių beprotiškų eibių, vien ašaromis ir jausmais nusipelnė sau tokią 
šlovę, kokios dar niekas nebuvo užsitarnavęs. 

— Mano galva, — tarė Sančas, — tuos niekus riteriai ne šiaip sau 
išdirbinėjo, o turėjo rimtą priežastį dėtis kvailiais ir atgailoti. O ko 
jūsų malonybei kraustytis iš proto? Katra dama jus atstūmė? O gal 
užtikot kieno pėdas ir nustatėt, kad jūsų valdovė Dulsinėja Tobosietė 
valiūkavo su kokiu mauru ar krikščioniu? 

— Pataikei kaip pirštu į akį, — tarė Don Kichotas,— niekam 
galvon neateis, kad čia taip gudriai sumanyta: jei kuris klajojantis 
riteris ne be reikalo išprotėja — jam dėl to nei ačiū nei išgrauš, o tu 
buk gudrus ir kuoktelėk nei iš šio, nei iš to, ir dar įpiršk savo damai 
mintį, kad jeigu tau protas pasimaišė dėl dyko galo, kas gi darysis 
tada, jeigu jinai iš tikrųjų duos dingstį galvos netekti... O juk aš 
turiu labai gerą dingstį: labai seniai nesimačiau su savąja valdove 
Dulsinėja Tobosiete, amžinai pavergusia manąją širdį, o tu girdėjai, 
ką andai sakė piemuo Ambrosijas: kai įsimylėjėlis ilgai nemato savo 
damos, jį apninka ir bėdos, ir baimė. 

Todėl, bičiuli Sančai, negaiški veltui laiko ir neįkalbinėki manęs 
mesti iš galvos tokią retą, tokią išganingą ir tokią negirdėtą mintį — 
sekti kieno nors pavyzdžiu. Aš išprotėjau ir būsiu toks, kol parveši 
atsakymą į mano laišką, kurį ketinu siųsti su tavimi savajai valdovei 
Dulsinėjai. Ir jeigu ji deramai atsilieps į mano ištikimybę — galas ir 
mano paikiojimui, ir atgarlai, o jeigu atsitiks kitaip, tikrai išprotėsiu ir 
išprotėjęs nieko nebesuvoksiu ir nebejausiu. 

Žodžiu, nors ir kaip ji man atsakytų, vienaip ar kitaip pasibaigs 
mano kančios ir nerimas, kurio draskomą tu mane palieki: mat, jeigu 
parneši man gerą žinią, aš džiūgausiu, nes būsiu sveiko proto, bet jeigu 
parneši blogą, ji manęs neįskaudins, nes, beprotis būdamas, nieko 
nebejausiu. 

Sakyki, Sančai, ar tu nepraradai Mambrino šalmo? Savo akimis 
mačiau, kaip pakėlei jį nuo žemės, kai anas nevidonas vos jo nesukūlė 
į šipulius, o kadangi nesukūlė, iš to gali spręsti, kokio kieto jis plieno. 

Į tai Sančas jam atsakė: 

— Kaip Dievą myliu, godingasai Liūdnojo Vaizdo riteri, kartais 

man ir ištvermės, ir kantrybės pristinga klausytis jūsų malonybės kalbų, 
ir jau daros numanu, jog visos tos šnekos apie riterių žygius, apie 
karalysčių ir imperijų nukariavimą, apie salų dovanojimą ir apie tas 
malones ir gėrybes, kuriomis mane apipilsit, kaip klajojančių riterių 
kad įprasta, — tušti paistalai ir prasimanymai, stačiai apsudras, neži- 
nau, kaip jūs ten sakot. O jei kas nors išgirstų, kad jūsų malonybė 
barzdaskučio dubenį vadinat Mambrino šalmu ir jau kelintą dieną“ 
giedat tą pačią giesmę, ką gi galėtų apie jus pagalvoti? Aišku, pasakytų, 
jog tam žmogui, kuris tokius niekus šneka ir neatlyžta, tikriausiai 
ne vieno šulo trūksta. 

Na, o dubenį turiu maiše, visą sulankstytą, bet namie jį ištiesinsiu 
ir naudosiu barzdai skustis, žinia, jeigu Dievas duos kada nors pasima- 
tyti su pačia ir vaikučiais. 

— Klausyki, Sančai,— tarė Don Kichotas,— prisiekiu tau tuo 
pačiu vardu, kuriuo tu ką tiktai prisiekei, jog nė vienas kadaise gyve- 
nusių nei nūnai gyvuojančių ginklanešių nebuvo tokio trumpo proto 
kaip tu. Ką, bene, tiek klajojęs su manimi, vis dar nesugebėjai susivokti, 
jog visa, kas susiję su klajojančiais riteriais, atrodo tariama, kvaila, 
bėprotiška ir sakytumei išvirkščia, kitoniška? 

Iš tikrųjų tik tau šitaip atrodo, nes mudu siaučia tuntai burtininkų, 
ir jie viską verčia aukštyn kojomis, keičia ir daro taip, kaip jiems 
patinka, nelygu ar nori mus globoti, ar pražudyti. Šit kodėl tai, kas, 
tavo akimis žiūrint, yra barzdaskučio dubuo, man atrodo Mambrino 
šalmas, o kam kitam — kas nors kita... 

Ir burtininko, manojo užtarytojo, buvo be galo įžvalgiai sumanyta 
padaryti taip, kad tikrų tikriausią Mambrino šalmą visi laikytų barzda- 
skučio dubeniu, o juk tai toks neįkainojamas daiktas, jog kiekvienas į 
jį kėsintųsi, bet dabar mato, kad tai paprasčiausias barzdaskučio 
dubuo, ir nesigviešia jo nugvelbti, kaip galėjai pats įsitikinti, kai anas 
žmogus iš pradžių bandė jį sudaužyti, o paskui nusviedė šalin ir paliko 
mėtytis žemėje. Duodu tau žodį, kad jeigu jis būtų žinojęs, ko tas šal- 
mas vertas, dievaž, nebūtų jo palikęs. 

Saugoki jį, bičiuli, tuo tarpu jis man nereikalingas, — priešingai, 
dabar man pridera visai nusišarvuoti ir būti tokiam, kokį motina mane 
pagimdė, jeigu tik ryšiuos atgailodamas sekti veikiau Rolandu negu 
Amadžiu. 

Taip šnekučiuodami, juodu atkako prie aukšto kalno, nelyginant 
nutašyta uola stovinčio skyrium tarp daugybės kitų, kyšančių aplink. 
Atšlaitėje tyliai sroveno upelis, apriesdamas tokią mielą lanką, priaugu- 

sią žalios; sodrios žolės, jog akys slydo bežiūrint. Ypatingo žavesio 
teikė tam kampeliui išlakių medžių giraitės, vešlūs atžalynai ir begalė 
gėlių. 

Šią vietelę Liūdnojo Vaizdo riteris ir pasirinko atgailai atlikti, ir, 
žvelgdamas į ją, Don Kichotas, lyg iš tiesų būtų išprotėjęs, prabilo 
didžiu balsu: 

— Šią vietą, o dangau, aš pasirenku ir pasiskiriu apraudoti tavo 
siųstąją negandą; čia, šioje vietoje, nuo manųjų ašarų patvins upelio 
vandenai, o nuo gilių ir nepaliaujamų atodūsių siaus kalnų girios 
lapija, liudydama ir skelbdama sudužusios mano širdies gėlą. 

Nors ir kas jūs būtute, o laukų dievai, šioje nykioje dykynėje suradę 
sau buveinę, paklausykite, kaip rauda nedalingasai įsimylėjėlis, kurį 
ilgas išsiskyrimas ir vaizduotės sukurtasai pavydulys atginė šiuosna 
tarpekliuosna rypauti ir guostis žiaurumu tosios nedėkingos puikuolės, 
žemiškojo grožio viršūnės ir įsikūnijimo. 

O jūs, napėjos ir driadės, kalnų ir girių nimfos, nuo seno pamėgu- 
sios ūksmingąją tankmę, lai nedrumsčia saldaus jūsų atilsio eiklieji 
gašlūnai satyrai, jus, beje, beviltiškai mylintieji, — meldžiu jus sykiu 
su manimi apraudoti manąją negandą ar bent jau teiktis nepasibodėti 
manosios raudos. 

O vienišieji medžiai, nuo šiolei vieninteliai mano bičiuliai, lengvu- 
čiu šakų šnaresiu duokite man ženklą, jog neįkyri jums manoji drau- 
gija. 

O Dulsinėja Tobosiete, manosios nakties diena, manojo sielvarto 
palaima, manųjų kelių gaire, manosios laimės žvaigžde, lai dangus 
duoda tau laimės ir visa tai, ko tik prašysi, bet meldžiu prisiminti, 
kokioje vietoje ir kokioje būklėje esu ašai, su tavimi atsiskyręs, ir 
deramai atpelnyti man už atsidavimą ir ištikimybę. 

O tu, manasai ginklanešy, mielasai manųjų sėkmių ir nesėkmių 
bendre, gerai įsidėmėki tai, ką dabar ašai atliksiu, idant apsakytumei 
ir praneštumei vienintelei visa ko kaltininkei. 

Sulig tais žodžiais jis nusėdo nuo Rosinanto, numovė kamanas, 
nuėmė balną ir, plekštelėjęs jam per sturplį, tarė: 

— Laisvės netekusysis tau ją dovanoja, o žirge, Žygiais niekieno 
nepralenktasai, bet aplenktasai likimo, keliauki kur širdis geidžia, 
nes kaktoje tau parašyta, jog eiklumu tavęs neprilygtų nei Astolfo 
Hipogrifas, nei garsusis Frontinas, taip brangiai atsiėjęs Bradaman- 
tei", 

Tai išvydęs, Sančas tarė: 

— Dieve duok sveikatos tam, kuris pasirūpino mumis, idant dabar- 
tės nepersitemptumėme nubalnodami palšelį, nes, dievaž, ir aš mielai 
paplekšnočiau jam per sturplį ir nepašykštėčiau visokiausių pagyrimų, 
bet jeigu jis būtų šičia buvęs, niekam neleisčiau jo nubalnoti. O ir 
kuriems galams? Jam nė motais įsimylėjėlių ir neviltin puolusiųjų 
paikystės, nes jo šeimininkas kaip gyvas tokių minčių galvoj neturėjo, 
o jo šeimininku Dievas mane buvo paskyręs... 

Atvirai jums pasakysiu, godingasai Liūdnojo Vaizdo riteri, jeigu 
išties man reikia leistis kelionėn, o jūsų malonybei išprotėti, būtų ne 
pro šalį iš naujo pabalnoti Rosinantą: jis man palšelį pavaduos, ir kelią 
greičiau sukarsiu, o jeigu pėsčias pėdinsiu, nežinia nei kada ten nueisiu, 
nei kada atgalios pareisiu, nes apskritai ėjikas iš manęs labai prastas. 

— Šit ką tau pasakysiu, — tarė Don Kichotas,— daryki kaip iš- 
manai, tavo mintis man atrodo visai nebloga. Ir dar tau pasakysiu, kad 
išvyksi tu po trijų dienų, nes aš noriu, idant per tą laiką pamatytumei 
ir išgirstumei, ką dėl josios aš darau ir kalbu, o paskui jajai viską per- 
sakytumei. 

— O ko gi man dar žiūrėti, kai šitiek visko esu prisižiūrėjęs? — 
atsakė Sančas. 

— Tik pamanykite, koks išmanus! — atsiliepė Don Kichotas.— 
Štai tuojau nusiplėšiu drabužius, išmėtysiu šarvus, pulsiu daužytis 
galvą į uolas ir tokių dalykų pridarysiu, jog atsistebėti negalėsi. 

— Dėl Dievo meilės, — tarė Sančas, — tik žiūrėkit, jūsų malonybe, 
kai pulsit galvos daužyti, kad nepasitaikytų tokia uola ir tokia briauna, 
jog iš pirmo sykio nepasibaigtų tasai jūsų atgailos šišas. Ir man atrodo, 
kad jeigu jūsų malonybei atrodo taip jau būtina daužytis galvą ir jeigu 
be to neįmanoma apsieiti, daužykit ją — juoba kad visa tai tik 
pokštas, akidūmis, apsimetimas, — taigi sakau, daužykit ją į vandenį ar 
į šiaip kokį minkštą daiktą, tarkim, į vatos gniužulą, o visa kita sut- 
varkysiu aš: pasakysiu savajai valdovei, jog jūsų malonybė daužėt 
galvą į uolą, už deimantą kietesnę. 

— Ačiū tau už gerą žodį, bičiuli Sančai, — tarė Don Kichotas, — 
bet tau derėtų žinoti, jog visa tai darau ne juoko dėlei, o rimtai, nes 
kitaip nusižengčiau riterių nuostatams, kurie draudžia mums meluoti, 
idant nenukryptumėme į atskalūnybę, o juk, užuot darius viena, daryti 
kita — tai kaip ir meluoti... 

Vadinasi, galvos daužymas turi būti tikras, veiksmingas ir visaver- 
tis, atliekamas be jokių suktybių ir prasimanymų. Todėl paliki man 

truputį pašenų galvai apsitverti, jeigu tokia buvo likimo valia, kad 
netektumėme balzamo. 

— Visa bėda, kad netekome asilo,— atsakė Sančas, — o drauge 
su juo netekome pašenų ir viso kito. Ir meldžiu jūsų malonybę nebepri- 
minti man to prakeikto gėralo: tik išgirdus, širdis pyksta ir skilvys pro 
gerklę lipa. Ir dar meldžiu jūsų malonybę: tarkit sau, kad tos trys die- 
nos, kurias paskyrėt man žiūrėti į jūsų paikystes, jau praėjo, kad sočiai 
jų prisižiūrėjau, kad viskas, kaip sakoma, būta ir nubūta, o aš mokė- 
siu pasakų pasekti savajai valdovei. Taigi rašykit laišką ir greičiau 
siųskit mane kelionėn, o pasiutiškai norisi kuo skubiau pargrįžti ir 
išvaduot jus iš tos skaistyklos. 

— Tu vadini tai skaistykla, Sančai? — paklausė Don Kichotas.— 
Teisingiau būtų palyginti tatai su pragaru ar dar kuo nors baisesniu, 
jeigu, aišku, esama ko nors baisesnio už pragarą. 

— Kas pakliūva pragaran,— atsakė Sančas, — kaip girdėjau, nu- 
lla es retencio!“'. 

— Nesuprantu, ką reiškia retencio,— tarė Don Kichotas. 

— Retencio,— atsakė Sančas, — tai toks daiktas, kada žmogus, 
pragaran patekęs, niekaip negali iš ten ištrūkti. O jūsų malonybei 
nutiks priešingai, jeigu tik man neatsakys kojos, pentinais beraginant 
Rosinantą... 

Tai va, nulekiu aš Tobosan, stačiai pas savąją valdovę Dulsinėją ir 
tiek prišneku jai, kokių kvailysčių ir beprotysčių (o tai juk tas pat) 
jūsų malonybė pridarėt ir ketinat pridaryti, kad josios širdis ištirpsta 
kaip vaškas, nors prieš tai bus už ąžuolą kietesnė, ir, nešinas saldžiu 
it medus josios atsaku, nelyginant burtininkas vėjais parskrieju čionai 
ir išvaduoju jūsų malonybę iš tos skaistyklos, panašios į pragarą, nors 
tai ir ne pragaras, nes dar turit viltį iš čia išsigauti, o jokios vilties, kaip 
sakiau, nebeturi tie, kurie lindi pragare, ir manding jūsų malonybė to 
neims ginčyti. 

— Tavo teisybė, — pritarė Liūdnojo Vaizdo riteris.— O kaipgi 
mudviem laišką parašius? 

— Ir asilinį raštelį, — priminė Sančas. 

— Viskas bus padaryta, — tarė Don Kichotas, — bet kadangi netu- 
rime popieriaus, būtų nebloga senovės žmonių pavyzdžiu surašyti 
laišką medžių lapuose arba vaškinėse lentelėse, nors vaškinių lentelių 
gauti čia ne ką lengviau negu popieriaus. 

Jau sugalvojau, kur būtų galima gražiai ir padoriai rašyti: juk 
turime Kardenijo užrašų knygelę,— tik tau reikės pasirūpinti, kad 

pirmame sodžiuje, kuris pasitaikys kelyje, laišką dailiu braižu perrašytų 
gero popieriaus lakšte koks mokytojas, jeigu tokį užtiksi, arba zakristi- 
jonas, bet jokiu būdu ne raštininkas, nes tie pakraiglioja tokį marginį, 
jog paskui nė pats kipšas jo nekerta!*“, 

— O kaipgi bus su parašu? — paklausė Sančas. 

— Amadis niekados nepasirašinėjo savo laiškų, — atsakė Don Ki- 
chotas. 

— Puiku, — tarė Sančas, — tačiau raštelį tikrai būtina pasirašyti, 
o jeigu duosiu jį perrašyt, man sakys, jog parašas netikras, ir aš liksiu 
be asiliukų. 

— Raštelis bus toje pat knygelėje ir mano pasirašytas, ir kai pa- 
teiksi jį mano dukterėčiai, ji kaip niekur nieko įvykdys mano nurody- 
mą, o meilės laišką liepk pasirašyti šitaip: Ligi grabo lentos jūsų 
Liūudnojo Vaizdo riteris... 

Ir ne taip jau svarbu, kad jis bus pasirašytas svetima ranka: kiek 
prisimenu, Dulsinėja nemoka nei skaityti, nei rašyti ir kaip gyva nėra 
mačiusi nei mano rašto, nei laiškų, nes mudviejų meilė visada buvo 
platoniška ir tenkinosi vien pagarbiais žvilgsniais. Be to, ir susižvelgda- 
vova mudu tik retkarčiais, ir galiu drąsiai prisiekti nenusižengdamas 
sąžinei, jog štai jau dvylika metų, kai myliu ją kaip savo akį, kurią 
anksčiau ar vėliau vis viena užbers žemės, ir per tą laiką esu matęs gal 
kokius keturis kartus, o ji, galimas daiktas, nė sykio nepastebėjo, kad 
aš žvilgčioju į ją: tokią dorybingą ir kuklią išaugino ją tėvas Lorensas 
Korčuelas ir motina Aldonsa Nogales. 

— Va, dailiausia! — sušuko Sančas.— Vadinas, manoji valdovė 
Dulsinėja Tobosietė — tai toji pati Aldonsa Lorenso, Lorenso Kor- 
čuelo dukra? 

— Žinoma,— atsakė Don Kichotas,— ir ji verta viso pasaulio 
valdovės vainiko. 

— Puikiai ją pažįstu, — tarė Sančas, — ir pasakysiu jums, kad riti- 
nį ji muša ne prasčiau už stipriausią mūsų sodžiaus berną. Lemta 
merga, kaip Dievą myliu, iš stuomens ir iš liemens, valgo kaip trys, 
dirba kaip arklys, su tokia dama kiekvienas riteris — ir klajojantis, 
ir kvailiojantis — lygu už mūro. 

Ko jau ko, o jėgos Dievulis jai nepašykštėjo ir gerklę davė kaip 
reikiant! Tik paklausykit, kartą įsikorė jinai į mūsų bažnytkaimio var- 
pinę ir kad ims šaukti tėvo bernus, ir tie, nors ir dirbo lauke už gero 
pusmylio, girdėjo ją taip, lyg būtų stovėję čia pat, prie varpinės. O 
svarbiausia, ji ne pamaiva, nė trupučio, ir tokia prieinama, jauki, su 

kiekvienu paišdykaus, pajuokaus, tik noro turėk, viskas jai smagu ir 
miela. 

Tiesiai jums pasakysiu, godingasai Liūdnojo Vaizdo riteri, jūsų 
malonybei ne tik verta ir pridera dėl josios kraustytis iš proto, bet ir 
priklauso pulti į neviltį ir pasikarti, ir kiekvienas, tatai sužinojęs, pasa- 
kys, jog gerai ir padarėt, nors paskum jus velnias nudangintų į pragarą. 

Stačiai jau nestygstu vietoje, kaip noriu leistis kelionėn, kad tik 
greičiau ją pamatyčiau, o senokai jos nemačiau: ko gero, bus labai 
pasikeitusi, juk moters veidui neprideda grožio nei saulė, nei vėjas, 
kai ji kiauras dienas triūsia laukuose... 

Nuoširdžiai prisipažinsiu jūsų malonybei, pone Don Kichote: ligi 
šiol ničnieko nenuvokiau, tvirtai ir sąžiningai tikėjau, jog toji dama 
Dulsinėja, kurią jūsų malonybė mylit,— tikriausiai kokia princesė ar 
šiaip jau didelė ponia, verta tų dosnių dovanų, jūsų malonybės toly- 
džio siuntinėjamų, nes čia nusiunčiat biskajietį, čia tuntą katorgininkų, 
čia dar ką nors, o viso labo turbūt nemažai išėjo, sprendžiant iš to, 
kiek daug pergalių jūsų malonybė būsit laimėjęs ir laimėjot tuo metu, 
kai aš dar nebuvau jūsų ginklanešys... 

Bet, gerai pagalvojus, kokia nauda poniai Aldonsai Lorenso, atseit 
Dulsinėjai Tobosietei, iš to, kad tie nugalėtieji, kuriuos jūsų malonybė 
siunčiat ir ketinat toliau siųsti, puls prieš ją ant kelių?.. O gal tuo metu, 
kai jie ateis, jinai karš linus arba kuls javus ant grendymo? Ko gero, 
jie suglums, ją pamatę, o jinai išsityčios iš tokios dovanos ir net užpyks. 

— Jau ne sykį esu tau sakęs, Sančai,— tarė Don Kichotas, — 
kad esi baisus plepys ir, nors turi lašą proto, amžinai mėgini rodyti 
sąmojį, o idant suvoktumei, koks tu paikas ir koks aš protingas, aš 
paseksiu tau trumputę pasaką. 

Gyveno kartą graži, jauna, laisva, turtinga ir, svarbiausia, smagaus 
būdo našlelė ir įsimylėjo ji vienuoliuką, stuomeningą ir tvirtai suręstą, 
bet visišką nemokšą. Sužinojo tai jo vyresnysis ir vieną gražią dieną, 
tėviškai graudendamas gerąją našlę, šitaip jai tarė: „Stebiuosi, ponia, 
kad jūsų malonybė, tokia prakilni, tokia žavi ir turtinga dama, įsimy- 
lėjote prasčioką, ir dar tokį netašytą ir besmegenį, nors mūsų buveinėje 
šitiek magistrų, šitiek mokslo vyrų, šitiek teologų, jog jūsų malonybė 
galėtute išsirinkti kurį nelyginant kriaušę pagal savo skonį, sakydama: 
„To noriu, o šito nenoriu“. Bet ji labai linksmai ir nėmaž nesivaržy- 
dama atsakė: „Jūsų malonybė, dvasiškasis tėve, labai klystate ir perne- 
lyg senoviškai mąstote, jei manote, jog mano pasirinkimas gana pras- 
tas, — nors tasai žaliūkas, jūsų galva, ir besmegenis, bet užtat jis taip 

puikiai nutuokia tą dalyką, kuris man rūpi, kad ir Aristotelį įmanytų 
ragan suriesti“... 

Taigi, Sančai, tuo man rūpimu dalyku Dulsinėjai Tobosietei ne- 
prilygsta nė pati prakilniausia šios žemės princesė. Be kita ko, tiesą 
pasakius, ne visi poetai turėjo tas damas, kurioms giedojo liaupses, 
vadindami jas pramanytais vardais. 

Tu manai, iš tikrųjų būta visų tų Amarilių, Filių, Silvijų, Dianų, 
Galatėjų, Filidžių '*? ir kitų damų, kurių knibždėte knibžda romanuose, 
romansuose, kirpyklose, teatruose, tu manai, jos iš tikrųjų buvo myli- 
mosios tų poetų, kurie jas šlovino ir nūnai tebešlovina? 

Aišku, kad ne, didumą jų poetai prasimanė, idant turėtų apie ką 
rašyti eiles, idant jie patys būtų laikomi įsimylėjėliais ir žmonėmis, 
vertais meilės... 

Šit kodėl man pakanka tik galvoti ir tikėti, jog geroji Aldonsa 
Lorenso graži ir dora, — juk niekas nesirengia įšventinti josios į kokį 
ordiną, tad ir nesidomės jos genealogija, — žodžiu, mano akimis žiū- 
rint, ji prakilniausia pasaulio princesė. Mat, Sančai, jeigu tu nežinai, 
tau pravartu būtų žinoti, jog meilei sužadinti gana dviejų dorybių: 
didžio grožio ir gero vardo, ir tos dvi dorybės įgimtos Dulsinėjai, nes 
grožiu nė viena moteris jai neprilygsta, o tokiu geru vardu kaip josios 
ne dažna gali didžiuotis... 

Trumpai kalbant, man rodos, visa tai, ką dabar pasakiau, — gryna 
teisybė, nė žodžio nereikia nei pridėti, nei atimti, ir vaizduotėje piešiu 
Dulsinėją tokią, kokios noriu: tiek grožiu, tiek kilme jos neprisieks 
Helena ir nepranoks Lukrecija!” ir nė viena kita garsingųjų praeities 
damų, — lygios jai nerasi nei tarp graikių, nei tarp barbarių, nei tarp 
romėnių. O žmonės tegu sau kalba kas tik užeina ant seilės, nes jeigu 
mane ims smerkti neišmanėliai, griežti teisėjai bus man prielankus. 

— Dievaž, gryną teisybę sakot jūsų malonybė, o aš — tikras asi- 
las, — tarė Sančas.— Tik neišmanau, kaip čia dabar man tas „asilas“ 
nuo liežuvio nuslydo: juk nevalia bėdos minėt, jei bėdos esi tektas. Na, 
rašykit laišką ir likit sveikas, o aš keliu sparnus. 

Don Kichotas išsitraukė užrašų knygelę ir, paėjėjęs į šalį, įniko 
be galo susikaupęs rašyti laišką, paskui, baigęs savo triūsą, pasišaukė 
Sančą ir pareiškė ketinąs balsu jį perskaityti, idant tasai įsidėtų galvon 
kiekvieną žodį tam atvejui, jeigu pamestų kelionėje, nes iš tokio bėdų 
maišo tiktai to ir reikią tikėtis. 

Į tai Sančas atsakė: 

— O jūs perrašykit jį kelis kartus šioje knygelėje, jūsų malonybe, 

ir duokit man, ir aš kuo gražiausiai jį nugabensiu, nes būtų kvaila 
galvoti, kad galėsiu žodis žodin įsiminti, kas ten išdėstyta: mano tokia 
trumpa atmintis, jog, kur buvęs nebuvęs, pamirštų savo vardą. Šiaip 
ar taip, paskaitykit, man bus labai smagu pasiklausyti: tikriausiai jūsų 
malonybė taip supynėt, jog už paširdžių tveria. 

— Tai paklausyki, kaip skamba, — tarė Don Kichotas. 


DON KICHOTO LAIŠKAS DULSINĖJAI TOBOSIETEI 


„Prakilnioji visavalde siuzerene! 

Tasai, kurio širdis plūsta kraujais, skudriųjų vienatvės ašmenų 
varstoma, sveikatos linki tau, saldžiausioji Dulsinėja Tobosiete, nors 
patsai josios seniai nebeteko. Jeigu tavasai grožis mina mane po kojų, 
jei tavoji dorybė su manimi neteikia, jei tavoji panieka geidžia mano 
pragaišties, norint nemaža kęsmų esu ragavęs, vis dėlto neišgalėsiu 
tverti šiosios kankynės, tokios pat žiaurios kaip ir begalinės. Gerasai 
mano ginklanešys Sančas nuodugniai apsakys tau, nedėkingoji gražuo- 
le, mylimoji prieše mana, kokios nedalios tapai kaltininkė. Jei malonėsi 
atskubėti man pagalbon — ašai tavas, o jeigu ne — žinokis: gyvasties 
kaina, tikiuosi, būsiu patenkinęs tavąjį žiaurumą ir savąją aistrą." 


Ligi paskutinio atodūsio tavas 
Liudnojo Vaizdo riteris“ 


— Tegu mane skradžiai! — sušuko Sančas, išklausęs laišką.— 
Kaip gyvas nesu girdėjęs tokių iškilnių žodžių. Trauk mane devynios, 
ir kaipgi jūsų malonybė gebat laiške išsakyti, kas galvoj tupi, 0 ir 
parašas Liudnojo Vaizdo riteris atrodo kaip čia buvęs! Kaip kažin ką, 
jūsų malonybė velnias esat, o ne žmogus, turbūt nėr tokio dalyko, kurio 
jūs neišmanytumėt. 

— Viską privalu mokėti, kai esi pašauktas tokiam gyvenimui,— 
atsakė Don Kichotas. 

— O dabartės,— tarė Sančas, — brūkštelkit kitoj pusėj raštelį, 
kad man išduotų tris asiliukus, ir kaip galima gražiau pasirašykit, kad 
kiekvienas, tik akį užmetęs, iškart pažintų jūsų malonybės ranką. 

— Mielai, — atsakė Don Kichotas. 

Ir parašęs perskaitė nuo pradžios ligi galo: 


„Paliepkite, jūsų malonybe ponia dukterėčia, šio asilinio raštelio 
numeris pirmas pateikėjui Sančui Pansai, mano ginklanešiui, išduoti 

tris asiliukus iš penkių, paliktų mano dvare jūsų malonybės priežiūrai. 
Minėtus tris asiliukus įsakau išduoti atlyginant už tokį pat skaičių kitų, 
šičia mano gautų grynaisiais, o šis raštelis, taipgi jo pakvitavimas pa- 
tvirtins, kad mudviejų sąskaitos suvestos. Rašyta Sjera Morenos 
glūdumoje šių einamųjų metų rugpjūčio mėnesio dvidešimt septintąją 
dieną“. 


— Puiku, — tarė Sančas.— Pasirašykit, jūsų malonybe. 

— Pasirašyti nebūtina, — atsakė Don Kichotas, — reikia tik brūkš- 
telėjimo, kuris atstoja parašą, ir to pakaks ne vien trims, bet trims 
šimtams asilų gauti. 

— Aš pasikliauju jūsų malonybe,— tarė Sančas.— Dabartės leis- 
kit man pasibalnoti Rosinantą ir pasiruoškit, jūsų malonybe, mane 
palaiminti, nes tuoj ir išjoju, o jūsų kvailiojimų nė matyti nenoriu: 
tiek jų, pasakysiu, prisižiūrėjau, kad jie man per pakaušį jau 
lenda. 

— Šiaip ar taip, Sančai, pageidaučiau,— nes taip reikia, — taigi, 
sakau, pageidaučiau, kad pažiūrėtumei, kaip aš nuogas plikas kraustau- 
si iš proto, o per pusvalandį iškrėsiu mažų mažiausiai dvi dešimtis 
beprotysčių, todėl tu, šį tą matęs savo akimis, galėsi ranką prie širdies 
pridėjęs prisiekti, jog matei ir kitokių, kokių tik panorėsi prikurti. Ta- 
čiau būki tikras: nors ir kiek jų prisigalvotumei, vis viena daugiau. 
jų pridarysiu. 

— Dėl Dievo meilės, viešpatie mano, nesirodykit nuogas, o man 
pagails jūsų malonybės, ir aš nesusitvardęs pravirksiu. Ir šiaip jau 
vakar taip prisiverkiau dėl savojo palšelio, jog ir dabar galva ištinus, 
todėl nesu nusiteikęs iš naujo pulti į ašaras. Ir jeigu jūsų malonybei 
knieti parodyti man kurias ne kurias beprotybes, kvailiokit apsirengęs, 
ir kaip galima greičiau, per daug negudraudamas, nes man nėra ko 
žiūrėti, juo labiau kad, kaip sakiau, turiu pasiskubinti, idant kuo vei- 
kiau pargrįžčiau, nešinas naujienomis, kurių jūsų malonybė geidžiat ir 
esat nusipelnęs... 

Ir žiūrėk tu man, valdove Dulsinėja, jeigu neatsakysi kaip pridera, 
iškilmingai prisiekiu, taip apskaldysiu tau žandus ir šonus aplamdysiu, 
jog daužte išdaušiu iš tavęs tinkamą atsaką! Nes kurgi tai matyta, kad 
toksai garsingas klajojantis riteris kaip jūsų malonybė kraustytųsi 
iš proto nežinia dėl ko, dėl tokios?.. 

Ne jau, geriau nenorėk, kad sakyčiau ligi galo, nes, kaip Dievą 
myliu, godingoji ponia, kai duosiu liežuviui valią, tokių dalykų pri- 

šnekėsiu, kad čiaudėsi, ir tada jau nieko nebepataisysi. Kam jau kam, 
o man burnos neužkimši! Pažinsi, šikšna, degutą! Jei žinotum, kas 
aš per vienas, keliuosna man pultum, kaip kažin ką. 

— Dievaži, Sančai,— tarė Don Kichotas, — regis, ir tau protas 
pasimaišė ne ką mažiau negu man. 

— Ne toks aš jau beprotis, — atsakė Sančas, — tik greičiau užsi- 
plieskiu. Bet tiek to, verčiau pasakykit, kuo jūsų malonybė ketinat 
maitintis, ligi aš pargrįšiu? O gal, sekdamas Kardeniju, galvojat pri- 
reikus išpulti į kelią ir apiplėšti piemenis? 

— Gali tuo nesirūpinti, — tarė Don Kichotas, — jeigu ir turėčiau 
maisto, vis tiek maitinčiausi vien žolelėmis ir vaisiais, kurių man patieks 
šioji lanka ir medžiai, — juk manojo sumanymo esmę tai ir sudaro, 
jog nieko kito nevalgysiu ir visokeriopai marinsiuos kūną. Tad keliauki 
su Dievo padėjimu! 

Į tai Sančas atsakė: 

— O žinot, jūsų malonybe, ko aš labiausiai bijau? Kad, grįžda- 
mas pas jus, neberasiu kelio atgal,— baisiai nuošalus šis užkampis. 

— Gerai įsiminki vietas, pro kurias josi, — tarė Don Kichotas, — 
o aš stengsiuos laikytis šiose apylinkėse ir netgi prisiversiu kartais 
įkopti į pačias aukščiausias uolas ir pasidairyti, ar negrįžti atgalios. 
Be to, idant nepasiklystumei ir manęs nepražiopsotumei, būtų labai 
pravartu prisilaužyti prožirnių — jų čia devynios galybės — ir šen bei 
ten mėtyti kelyje, iki išsigausi į lygumą, o paskui grįždamas lengvai 
mane surasi pagal tas gaires ir ženklus, kaip Persėjas!” kad rado ke- 
lią labirinte pagal giją. 

— Taip ir darysiu, — tarė Sančas Pansa. 

Jis prisipjovė prožirnių, paprašė savo poną palaiminimo, ir juodu 
atsisveikino liedami graudžias ašaras. Paskui Sančas užsėdo ant Rosi- 
nanto, kuriuo Don Kichotas įsakė rūpintis kaip pačiu savimi, ir nujojo 
lygumos link šen bei ten mėtydamas prožirnių šakeles, kaip ponas kad 
buvo pataręs. 

Taip jis ir išvyko, nors ir kaip Don Kichotas siūlėsi parodyti jam 
keletą beprotysčių. Ir vis dėlto, nujojęs kokia šimtą žingsnių, sugrįžo 
atgal ir tarė: 

— Žinot, pone, jūsų malonybė teisybę sakėt: kad galėčiau ramia 
sąžine prisiekti matęs jūsų beprotystes, būtų ne pro šalį bent vieną 
pamatyti savo akimis, nors pati didžiausia jūsų beprotystė — likti šičia. 

— Okąaštau sakiau? — tarė Don Kichotas.— Luktelėki, Sančai, 
nespėsi nė mirktelėti, kai aš tau ką nors iškrėsiu. 


205 XXVI perskyrimas 


Ir, be galo mikliai nusimovęs kelnes, jis liko vienais marškiniais, 
paskui beregint dusyk persivertė kūliais — žemyn galva ir pėdomis 
aukštyn, parodydamas tokius įnagius, jog Sančas, nenorėdamas antrą- 
kart jų matyti, timptelėjo pavadį ir nujojo ramus ir patenkintas, kad 
dabar jau galės prisiekti poną esant išprotėjusį. 

Ir čia mes atsisveikiname su Sanču ir palauksime, iki jis pargrįš, 
o tai įvyks labai greitai. 


XXVI PERSKYRIMAS 


KURIAME TOLIAU PASAKOJAMA, 
KOKIAS KEISTYBES, DĖDAMASIS 
ĮSIMYLĖJĖLIU, KRĖTĖ DON KICHOTAS 
SJERA MORENOJE 


Grįždama prie pasakojimo, ką darė Liūdnojo Vaizdo riteris, vienas 
likęs, istorija skelbia, jog kai tik Don Kichotas, nuogas nuo juosmens 
ir ligi juosmens apsidaręs, baigė verstis kūliais per galvą ir pamatė, 
kad Sančas nujojo tolyn, nebegeidaudamas stebėti jo beprotysčių, jis 
įlipo į aukštą uolą ir ten vėl įsigilino į savo mintis, į kurias gilinosi jau 
ne kartą vis neprieidamas išvados, ką daryti būtų geriau ir pravarčiau: 
ar sekti Rolandu ir beprotiškai šėlti, ar mėgdžioti Amadį ir beprotiškai 
kamuotis ilgesy. Ir taip besvarstydamas sau vienas kalbėjo: 

— Kas čia nuostabaus, kad Rolandas, kaip visi tvirtina, buvo 
šaunus ir narsingas riteris? Šiaip ar taip, jis buvo užkerėtas, ir nužu- 
dyti jį galėjai tik įsmeigęs kulnan skatikinį smeigtuką, betgi jisai visad 
avėjo batus, septyniais geležiniais puspadžiais pakaltus'“*. Ir vis dėlto 
nepadėjo jam tos gudrybės, permanė jas Bernardas del Karpijas ir 
pasmaugė jį Ronsevaly!“*, nuo žemės atplėšęs... 

Tačiau palikime nuošaly jo narsą ir pereikime prie išprotėjimo, 
o jis tikrai išprotėjo, kai aptiko pėdsakus prie šaltinio ir sužinojo iš 
piemens, jog Andželika ne vieną popietę miegojo drauge su jaunučiu 
garbanotu mauru Medoru, Agramanto pažu'™. Ir jeigu jisai patikėjo, 
kad piemuo sako teisybę ir kad mylimoji sulaužė ištikimybę, išprotėti 
buvo labai paprasta... 

Na, o kaip man mėgdžioti jo beprotystes, jeigu tam neturiu jokio 

pagrindo? Juk galiu prisiekti, jog manoji Dulsinėja Tobosietė kaip 
gyva nėra mačiusi nė vieno mauro tikruoju pavidalu ir ligi šiolei tebėra 
tokia pat tyra kaip josios motina. Ir aš skaudžiai užgaučiau josios 
garbę, jeigu, tuo suabejojęs, pasiversčiau tokiu bepročiu, kokiu buvo 
pašėlęs Rolandas. 

Antra vertus, juk aš žinau, kad Galijos Amadis, nesikraustydamas 
iš galvos ir nedarydamas jokių beprotysčių, pelnė nevystančią įsimylė- 
jėlio šlovę, o jis nieko ypatinga nenuveikė, tik, kaip skelbia istorija, 
savosios damos Orianos atstumtas ir palieptas nesirodyti į akis, kol 
jinai nepareikšianti noro jį matyti, drauge su vienu atsiskyrėliu apsi- 
gyveno ant Plikosios Uolos ir ten skendo ašarose, iki dangus išklausė 
jo maldas ir atėjo pagalbon rūsčiausią sielvarto ir nevilties valandą... 

Ir jeigu tai tiesa (o tai neabejotina), kuriems galams turiu užsi- 
krauti tokį vargą: vaikščioti nuogas ir engti medžius, nieko bloga 
man nepadariusius, ir drumsti vaiskųjį upelių vandenį, kuriuo, bėdos 
tektas, galėsiu numalšinti troškulį? 

Šlovė šviesaus atminimo Amadžiui, ir teseka jo pavyzdžiu kuo tik 
įmanydamas Don Kichotas Lamančietis: apie jį bus kalbama lygiai 
taip, kaip sakoma apie kitą didžiavyrį: nors žygdarbių jis neatliko, bet 
žuvo eidamas į žygį'?“. Tiesa, manoji Dulsinėja nei atstūmė mane, 
nei paniekino, bet, kaip sakiau, gana ir to, kad esu nuo jos atskirtas. 

Tad imkimės darbo! Ateikite atmintin, Amadžio žygiai, idant su- 
vokčiau, kuo dera man pradėti jus mėgdžioti. Beje, prisiminiau: daž- 
niausiai jis karštai melsdavosi, pasikliaudamas Dievo malone. Bet ką 
gi aš darysiu be rožančiaus? 

Ir tuo metu jam dingtelėjo išganinga mintis: nuo kadaruojančių 
marškinių krašto jis nusiplėšė ilgą juostą, surišo vienuolika mazgų, 
vieną didesnį už kitus, ir toji juosta atstojo jam rožančių visą tą laiką, 
kurį jis ten praleido ir kurio užteko milijonui „sveikamarijų“ sukalbė- 
ti", Skaudžiausia, jog drauge nebuvo atsiskyrėlio, kuris būtų klausęs 
išpažinties ir guodęs, todėl laiką jisai stūmė šitaip: vaikštinėjo po lanką 
ir raižė medžių žievėje arba rašė puriame smėlyje eiles, dažniausiai 
liedamas ilgesį, o kartais liaupsindamas Dulsinėją... 

Deja, galų gale aptikus Don Kichotą, iš visų eilių, užtiktų po ilgų 
ieškojimų, daugiau ar mažiau sveiki ir.išskaitomi liko tik šie posmai: 


Medžiai, krūmai, žalumynai, 
Kalną šį apgulę glaudžiai, 
Iškeroję, susipynę, 

Paklausykit, jei atjaučiat, 
Kaip širdis mana graudinas. 
Ašarom bus atiduota 
Duoklė jums tylos drumstėjo: 
Didžio skausmo nugaluotas, 
Rauda šičia Don Kichotas, 

Išsiilgęs Dulsinėjos 
Tobosietės. 


Čia, kalnuos, miškuos žaliuosiuos, 
Damos riteris bebaimis 
Slapstosi nuo mylimosios, 
Ištiktas baisios nelaimės: 
Kaip, kodėl — nesužinosi. 

Meilės dievas jį Erotas 

Niekšiškai apgaudinėja, 
Ir lyg tas suskilęs puodas 
Rauda šičia Don Kichotas, 
Išsiilgęs Dulsinėjos 

Tobosietės. 


Jojo tyrlaukiais iš lėto, 
Nuotykių didžių ieškojo, 
Keikė damos širdį kietą, — 
Mat užklupo negeroji 
Gūdumoj kalnų uolėtų: 

Ne, ne rankele Erotas — 
Bizunu per kuprą liejo. 
Bet įskaudintas, pritvotas 
Rauda šičia Don Kichotas, 
Išsiilgęs Dulsinėjos 

Tobosietės. 


Iš to priedėlio ,,„Tobosietės“, prisegto prie Dulsinėjos vardo, turėjo 


skanaus juoko minėtas eiles radusieji: jų manymu, Don Kichotas tik- 
riausiai nusprendęs, jog, prie Dulsinėjos vardo nepridūrus ,„Tobosie- 
tės“, būsianti neaiški posmo prasmė; ir jie neapsiriko, nes vėliau jis 
pats prisipažino turėjęs tokią mintį. 


Don Kichotas prirašė ir daugiau eilių, bet, kaip jau sakyta, išliko 


sveiki ir daugiau ar mažiau išskaitomi tik tie trys posmai. 

Taip jis ir leido laiką: dėjo eiles, dūsavo, šaukėsi to miško faunų ir 
girinių, upių nimfų, sopulingosios ir ašaromis plūstančios nimfos Echo- 
nės, idant jie atsilieptų, išklausytų jo skundų ir paguostų, taipgi ieškojo 
visokiausių žolių, kuriomis ketino misti, iki pargrįš Sančas, ir jeigu 
šis būtų užtrukęs kelionėje ne tris dienas, o tris savaites, Liūdnojo 
Vaizdo riterio būtų taip pasikeitusi išvaizda, kad vargu ar tikroji mo- 
tina būtų jį pažinusi... 

Bet tegu jis sau dūsauja ir deda eiles, o mes papasakosime, kas 
nutiko Sančui Pansai, pasidavusiam į pasiuntinius, ir štai kas jam įvy- 
ko: išsigavęs į vieškelį, jis nujojo Toboso linkui ir rytojaus dieną atsi- 
dūrė netoli tos užeigos, kur taip nelemtai buvo pasūpautas apklote, ir, 
vos tik ją išvydęs, pasijuto tarytum vėl skrajojąs oru ir atsinorėjo sukti 
į kiemą, nors prijojo jis tokiu metu, kai reikėjo ir net priderėjo ten už- 
sukti, nes buvo pats pietų metas — laikas numaldyti pilvą kokiu karšty- 
mu, juo labiau kad senių seniausiai tenkinosi šaltais užkandžiais. 

Pilvas paragino jį prijoti arčiau užeigos, nors jisai vis dar dvejojo 
nesiryždamas sukti į vidų. Taip jam bedvejojant, iš užeigos išėjo du 
žmonės, kurie beregint jį pažino ir tarė vienas kitam: , 

— Klausykit, pone licenciate, argi šis raitelis — ne Sančas Pansa, 
tasai pats, kuris, pasak mūsų nuotykių ieškotojo šeimininkės, išvyko su 
savo ponu kaip ginklanešys? 

— Žinoma, jis, — atsakė licenciatas, — ir joja jis raitas ant mūsų 
Don Kichoto arklio... 

Todėl juodu išsyk Sančą pažino, kad buvo iš to paties bažnyt- 
kaimio, o buvo tai klebonas ir barzdaskutys, ne per seniausiai per- 
kratę visas Don Kichoto knygas ir paskelbę joms galutinį ir neapskun- 
džiamą nuosprendį. Ir štai, vos pažinę Sančą Pansą ir Rosinantą, 
degdami noru išsiklausinėti apie Don Kichotą, juodu priėjo artyn, ir 
klebonas, kreipdamasis į jį vardu, tarė: 

— Bičiuli Sančai Pansa, o kurgi jūsų ponas? 

Sančas Pansa tuoj juodu pažino ir nusprendė nuslėpti savojo pono 
buveinę ir būklę, todėl atsakė, jog ponas apsistojęs tam tikroje vietoje 
ir dirbąs tam tikrą darbą, labai jam rūpimą, o kokį — to jisai, Sančas, 
nieku gyvu pasakyti negalįs, nors jam ir akis išdurtų. 

— Ne, ne, Sančai Pansa, — tarė barzdaskutys, — jeigu mums ne- 
pasakysit, kur jūsų ponas, mes manysim — apskritai mes jau dabar 
manom,— jog jį nužudėt ir apiplėšėt, juo labiau kad jojat jo arkliu. 
Iš tikrųjų grąžinkit mums šio kuino šeimininką, arba mes jums paro- 
dysim pipirų žemę. 

— O jūs man negrasinkit, aš ne toks žmogus, kad plėščiau ir žu- 
dyčiau, tegu kiekvienas susilaukia tokios mirties, kokią jam paskyrė 
likimas ar Dievas, jo sutvėrėjas. Mano ponas dabartės kuo gražiausiai 
atgailoja kalnuose... 

Ir tuoj pat vienu atsikvėpimu viską išklojo ir papasakojo, kokioje 
būklėje palikęs Don Kichotą, kokių nuotykių jo ponas patyręs ir kad 
jisai, Sančas, vežąs laišką godingajai damai Dulsinėjai Tobosietei, 
kitaip tariant, Lorenso Korčuelo dukteriai, kurią jo ponas esąs įsimylė- 
jęs iki ausų. 

Didžiai stebėjosi klebonas ir barzdaskutys Sančo Pansos pasakoji- 
mu, ir nors jiems nebebuvo paslaptis, jog Don Kichotui protas pasi- 
maišęs ir dėl ko, vis dėlto klausydamiesi negalėjo atsistebėti išgirstomis 
naujienomis. Pagaliau juodu paprašė Sančą Pansą parodyti laišką, jo 
gabenamą godingajai damai Dulsinėjai Tobosietei. 

Sančas atsakė, kad laiškas surašytas užrašų knygelės lapelyje ir 
kad jo ponas liepęs duoti jį perrašyti gražiame popieriuje, vos atkakus 
į pirmą sodžių; vis dėlto klebonas paprašė parodyti laišką: jis pats 
labai dailiai jį perrašysiąs. 

Sančas Pansa kyštelėjo ranką užantin, pagraibė knygutės, bet 
nerado, o jeigu ir ligi šiolei būtų jos ieškojęs, vis tiek nebūtų radęs, nes 
ji liko pas Don Kichotą: šis pamiršo ją įduoti, o Sančas nesusivokė jos 
paprašyti. 

Nerasdamas knygelės, Sančas mirtinai perbalo, vėl mikliai apsi- 
čiupinėjo, vėl įsitikino, kad knygelės nėra, akimoju abiem rankomis 
stvėrė sau už barzdos ir išrovė pusę plaukų, paskui vienu mirksniu 
šešiskart pagret tvojo sau kumščiu per veidą, net kraujas iš nosies pasi- 
pylė. 

Tatai pamatę, klebonas ir barzdaskutys paklausė, kas jam nutiko 
ir kodėl jis taip save daužo. 

— Kas man nutiko? — sušuko Sančas.— Ogi tai, kad vienu 
matu ar, kaip sakoma, vienu akies moju netekau trijų asiliukų, kurių 
kiekvienas vertas mažų mažiausiai pilies. 

— Kaipgi taip? — paklausė barzdaskutys. 

— Aš pamečiau užrašų knygelę, — atsakė Sančas, — o ten buvo 
laiškas Dulsinėjai ir raštelis su pono parašu, kuriame ponas liepia duk- 
terėčiai atiduoti man tris asiliukus iš keturių ar penkių, dvare esančių... 

Ir jis papasakojo, kaip dingo jo palšis. 

Klebonas jį paguodė ir pasakė, jog, grįžęs pas savo poną, jis galė- 
siąs paprašyti, kad šis parašytų kitą raštelį, tik jau dideliame popieriaus 

lakšte, kaip to reikalaują papročiai ir įstatymai, nes įsakymo, pabrėžto 
užrašų knygutės lapelyje, niekas nepaisysiąs ir nevykdysiąs. 

Sančas nusiramino ir pasakė, kad jeigu jau tokia byla, jis per 
daug nesikremtąs, jog dingęs laiškas Dulsinėjai, nes ir šiaip beveik 
atmintinai jį mokąs ir galįs bet kada ir bet kur jį padiktuoti žodis žodin. 

— Tai diktuokit, Sančai, — tarė barzdaskutys, — o mes užrašysim. 

Stengdamasis prisiminti laišką, Sančas Pansa pasikasė pakaušį, 
pamindžikavo vietoje, keliskart pasižiūrėjo į dangų, paskui nudūrė 
akis į žemę, nugraužė pusę nago, kol pagaliau, ilgai bandęs klebono 
ir barzdaskučio kantrybę, išdrožė: 

— Dievaž, pone licenciate, matyt, velniai bus nusinešę tai, kas 
dar buvo likę atminty iš to laiško. Šiaip ar taip, prasidėjo jis tokiais 
žodžiais: „Prakilnioji visavalgė susivėmė““. 

— Negali būti, — paprieštaravo barzdaskutys.— Tikriausiai ne 
„visavalgė“, bet „visavalė“ ar „visagalė“, ir ne „susivėmė“, o „siuze- 
renė“. 

— Taip ir buvo, — pritarė Sančas.— O toliau, jei neklystu, buvo 
šitaip... jei neklystu: „Tasai, kuris kraujais paplūdęs, gudriai vienatvėj 
vartosi, nemaža kepsnių ragavęs, ir bučiuoja rankas jūsų malonybei, 
nuodėmingoji ir niekam nežinoma gražuole“, paskui dar kažin ką 
rašė apie sveikatą ir ligas, kurių jai linki, žodžiu, daug visko buvo 
pripinta, o laiško pabaigoje buvo toks prierašas: „Ligi paskutinio ato- 
dūsio tęvas Liūdnojo Vaizdo riteris“. 

Labai smagiai nuteikė kleboną ir barzdaskutį puiki Sančo Pansos 
atmintis, ir juodu išgarbstė ją ir paprašė dar porąsyk pakartoti laišką, 
kad patys galėtų jį įsiminti ir prireikus užrašyti. 

Sančas dar triskart persakė laišką ir tiek pat kartų prikalbėjo devy- 
nias galybes nesąmonių. Paskum papasakojo apie savo pono bėdas, 
tačiau nė žodžiu neužsiminė apie pasisūpavimą apklote, nutikusį toje 
pačioje užeigoje, kur dabar jisai nesiryžo kojos kelti. 

Taipgi pasakė, kad jo ponas, vildamasis gauti viltingą atsaką nuo 
savo damos Dulsinėjos Tobosietės, jau taikosi į imperatoriaus ar bent 
karaliaus sostą ir kad jųdviejų dėl to tvirtai suderėta, ir kad laimėti 
vainiką esą vieni niekai, turint galvoje Don Kichoto drąsybę ir narsin- 
gosios rankos galią, o kai tik šitai įvyksią, ponas iškart jį apvesdinsiąs, 
nes tuo metu jisai jau būsiąs našlys, tai esąs tikras daiktas, ir pripiršiąs 
jam imperatorienės patikėtinę, paveldėtoją turtingos ir didžios valdos, 
tik, aišku, kur nors žemyne, jokiu būdu ne saloje ar saliūkštėje, 
kurių jis nė matyti nebenorįs. 

Sančas kalbėjo su tokia nedrumsčiama ramybe, retkarčiais nusi- 
šnypšdamas nosį, ir tokiu paiku veidu, jog klebonas ir barzdaskutys 
vėlei negalėjo atsistebėti tardami sau, koks, matyt, užkrečiamas Don 
Kichoto pamišimas, jeigu paveikė netgi to vargšelio protą. 

Juodviem nesinorėjo veltui eikvoti jėgų ir aiškinti, kad jis klysta, 
nes, jų manymu, geriau būsią nieko nesakyti, jeigu tai neapsunkiną jo 
sąžinės, o ir jiems patiems labai smagu paklausyti jo paistalų, todėl 
pasiūlė melsti Dievą sveikatos savo ponui, nes ilgainiui tapti, kaip jis 
sakąs, imperatoriumi ar bent arkivyskupu, arba iškilti į šiaip kokią 
aukštą vietą — visai įmanomas ir net labai lengvai įgyvendinamas 
dalykas. 

Į tai Sančas jiems tarė: 

— Ponai, o jeigu taip pasisuks likimo ratas, kad mano ponui 
šaus mintis tapti ne imperatorium, bet arkivyskupu? Jau dabartės 
norėčiau žinoti, kuo paprastai klajojantys arkivyskupai apdovanoja 
savo ginklanešius. 

— Įprasta dovana, — atsakė klebonas, — kunigo ar klebono vieta 
kurioje nors parapijoje, arba zakristijono pareigos, o zakristijonai 
turi neblogas metines pajamas, be to, dar antra tiek prisiduria iš šalies. 

— Betgi tokią vietą gali gauti tiktai nevedęs ginklanešys, — atrėmė 
Sančas, — be kita ko, jis turi mokėti bent jau mišioms tarnauti. O jeigu 
taip, viskas šuniui ant uodegos, nes aš juk vedęs ir rašto nekertu. Kurgi 
dėsiuos, jei mano ponas užsimanys būti arkivyskupu, o ne imperato- 
rium, kaip tai įprasta ir daroma klajojančių riterių? 

— Nekvaršinkit sau galvos, bičiuli Sančai, — tarė barzdaskutys, — 
mes priprašysim jūsų poną, atkalbėsim jį ir netgi įtikinsim, kad jis 
apsisunkins sąžinę, jei taps ne imperatorium, o arkivyskupu, be to, 
imperatoriauti jam bus daug lengviau, nes į karo žygius jis labiau 
linkęs negu į mokslus. 

— Ir man taip atrodo,— pritarė Sančas, — nors apskritai jis visų 
galų meistras. Ir vis dėlto melsiu Viešpatį, kad nukreiptų mano poną 
tuo keliu, kur ir pats galėtų pasižymėti, ir mane kuo dosniau apipiltų 
malonėmis. 

— Jūs labai protingai šnekate, — tarė klebonas, — ir ketinate pasi- 
elgti kaip doras krikščionis. Bet dabar mums reikia apsvarstyti, kokių 
priemonių derėtų imtis, kad išvaduotume jūsų poną nuo tos bepras- 
miškos atgailos, kurią jis, kaip sakėt, atlieka. O apgalvoti tą dalyką ir 
tuo pačiu žygiu pavalgyti, nes jau pietų metas, galėtume užsukę į šią 
užeigą. 

Sančas atsakė, kad juodu galį užsukti, o jis verčiau pabūsiąs lau- 
ke — vėliau paaiškinsiąs, kodėl jam nevalia ir nedera eiti į vidų, tik 
prašąs išnešti jam kokio karštymo, o Rosinantui — avižų. 

Juodu nuėjo, jis pasiliko, o ilgai netrukus barzdaskutys išnešė jam 
valgyti. 

Paskum juodu gerai apsvarstė, ką reikėtų daryti geidžiamam tiks- 
lui pasiekti, ir klebonui dingtelėjo mintis, puikiai atliepianti tiek Don 
Kichoto skonį, tiek jų norus, ir jis pasisakė barzdaskučiui sugalvojęs 
šit ką: jis persirengsiąs klajojančia mergele, o barzdaskutys pasisteng- 
siąs kaip galima geriau suvaidinti josios ginklanešį, ir taip jie nuke- 
liausią pas Don Kichotą, ir jis, klebonas, paprašysiąs jį vienos paslau- 
gos, kurios anas, kaip ir pritinka narsingam klajojančiam riteriui, 
neatsisakysiąs padaryti, o prašysiąs jis tokios paslaugos, kad Don Ki- 
chotas vyktų drauge su mergele ir atkeršytų už skriaudą, blogo riterio 
jai padarytą; be to, mergelė melsianti, kad jisai, Dieve gink, nelieptų 
jai nusiimti kaukės nei kamantinėtų apie josios gėdą, kolei neduosiąs 
deramo atpildo tam blogajam riteriui... 

Galiausiai klebonas pareiškė neabejojąs, jog tokiomis aplinkybėmis 
Don Kichotas sutiksiąs su viskuo ir jog šitaip jie išviliosią jį iš kalnų 
ir parsivesią į bažnytkaimį, o jau ten žiūrėsią, ar esama kokių vaistų 
nuo to neįprasto pamišimo. 


XXVII PERSKYRIMAS 


APIE TAI, 
KAIP KLEBONAS IR BARZDASKUTYS 
ĮGYVENDINO SAVO SUMANYMĄ, 
IR APIE KITUS DALYKUS, 
MINĖTINUS ŠIOS DIDŽIOS ISTORIJOS 
PUSLAPIUOSE 


Barzdaskutys ne tik nesumenkino klebono išmonės, bet, priešingai, 
karštai jam pritarė, ir juodu tuoj pat ėmėsi darbo. Paprašė užeigos 
šeimininkę sijono ir kyko, palikdami užstatu naują klebono sutaną. 
Barzdaskutys prisisegė ilgėliausią barzdą, pasidaręs ją iš lyg raudos, 
lyg rudos jaučio uodegos, į kurią šeimininkas laikydavo įsmeigęs šukas. 

Šeimininkė paklausė, kam jiems prireikė tų daiktų. Klebonas, ke- 
liais žodžiais papasakojęs apie Don Kichoto išprotėjimą, paaiškino, 
kad, šitaip apsitaisę, ketiną išvilioti jį iš kalnų, kur šiuo metu esąs. 

Šeimininkas ir šeimininkė tuoj susivokė, jog tasai pamišėlis — tai 
jų buvusis svečias, balzamo gamintojas ir ponas to paties ginklanešio, 
kuris skrajojo oru, svaidomas jų apklote, ir papasakojo klebonui, kas 
čia jam nutiko, neslėpdami to, ką taip kruopščiai nuslėpė Sančas. 

Galiausiai šeimininkė taip aprengė kleboną, kad gražu buvo žiūrė- 
ti: apvilko miliniu sijonu, apsiuvinėtu karpytomis juodo aksomo juosto- 
mis sulig plaštaka platumo, ir žalio aksomo kikliku su balto atlaso ap- 
siuvais — kaip ir sijonas, matyt, dar atlikusių nuo karaliaus Vambos 
laikų '**. 

Klebonas atsisakė kyko ir užsimovė savo daigstytą drobinę naktinę 
kepuraitę, kaktą persirišo plačiu juodo satino kaspinu, o kitu tokiu pat 
kaspinu nelyginant kauke prisidengė apatinę veido dalį ir barzdą. 
Paskum užsimaukšlino skrybėlę, tokią plačią, jog ji puikiausiai galėjo 
atstoti skėtį, apsisiautė skraiste ir skersomis, kaip damoms kad tinka, 
atsisėdo ant mulo, o ant kito — barzdaskutys su savąja ilga ligi juos- 
mens barzda, nei žila, nei rusva, nes, kaip minėjome, buvo ji padaryta 
iš žalo jaučio uodegos. 

Juodu atsisveikino su visais, taipgi su gerąja Maritorne, kuri 
pasakė, jog ji, nors ir nusidėjėlė, sukalbėsianti rožančių, idant Dievas 
padėtų jiems sėkmingai užbaigti tokį sunkų ir tikrai krikščionišką žygį. 

Tačiau vos tik juodu išjojo iš užeigos, klebonui dingtelėjo į galvą, 
kad jis negerai padaręs šitaip persirengdamas, nes dvasininkui nepri- 
dera vilkėti tokiu apdaru, nors ir labo tikslo dėlei, ir, pasidalijęs šia 
mintimi su barzdaskučiu, pasiūlė tajam susikeisti drabužiais: mat 
teisingiau būsią, jeigu šis dėsiąsis nuskaustąja mergele, o jisai, klebo- 
nas, — josios ginklanešiu, idant ne taip baisiai išniekintų savo vardą, 
o jeigu barzdaskutys nesutiksiąs, toliau jis nekeliausiąs, nors Don Ki- 
chotą ir pats velnias nujotų. 

Tuo metu prisiartino Sančas ir, pamatęs juodu šitaip apsitaisiusius, 
nesusitvardė nenusikvatojęs. 

Barzdaskutys nė vienu žodžiu nepaprieštaravo klebonui, ir šis, 
aiškindamas savo sumanymą, ėmė mokyti jį, kaip jam privalu laikytis 
ir ką privalu sakyti Don Kichotui, idant paskatintų ir priverstų jį 
vykti drauge ir nebebūti ilgiau tame pašaly, kurį pasirinko savo be- 
vaisei atgailai. 

Barzdaskutys atsakė, kad ir be pamokymų gražiausiai susidorosiąs 

su savo uždaviniu. Nutaręs nepersirenginėti, iki jie nusigaus į tą vietą, 
kame atgailoja Don Kichotas, jis susidėjo savo apdarą, o klebonas 
prisitaisė barzdą, ir, Sančo Pansos vedami, jie nukeliavo toliau; San- 
čas papasakojo jiems, kokį nuotykį turėjo juodu su ponu, kalnuose 
susitikę pamišėlį, tačiau nė iš tolo neužsiminė nei apie rastąjį lagaminą, 
nei apie laimikį: mat, nors mūsų šaunuolis buvo ir menko išmanymo, 
bet užtat godumo Dievas jam nepagailėjo. 

Rytojaus dieną jie prijojo tą vietą, kur Sančas šakelėmis buvo 
paženklinęs kelią, kad būtų lengviau susirasti poną, ir, pažinęs apylin- 
kes, jis pareiškė, jog čia prasidedąs tarpeklis ir jog jie jau galį persi- 
rengti, jeigu tai iš tikrųjų padėsią išgelbėti jo poną... 

„„Mat jie jau aiškino Sančui, kaip svarbu esą tokiu apdaru pasiro- 
dyti Don Kichotui, nes tik šitaip esą įmanu priversti jį atsisakyti to neti- 
kusio gyvenimo, kurį jis pasirinkęs, ir griežtų griežčiausiai uždraudė 
sakyti savo ponui, kas jie tokie ir kad juos pažįstąs, ir jeigu jis paklau- 
siąs — o jis būtinai paklausiąs,— ar Sančas įteikęs laišką Dulsinėjai, 
turįs atsakyti, jog įteikęs, tik ji neišmananti rašto, todėl paliepusi žo- 
džiais perduoti ir įsakyti kuo skubiausiai atvykti svarbiu reikalu, kitaip 
jam gresianti josios nemalonė; be to, jie ketiną dar pridėti šį tą nuo 
kur jo laukianti geresnė dalia, ir nukreipti tiesiu keliu prie imperato- 
riaus arba karaliaus sosto, nes arkivyskupu jis tikrai nebūsiąs, to nesą 
ko bijoti. 

Sančas juos išklausė, įsidėjo viską į galvą ir karštai padėkojo už 
gerą norą įkalbinti poną eiti į 1mperatorius, o ne į arkivyskupus, nes 
buvo tikras, jog imperatoriai gali apipilti savo ginklanešius kur kas 
didesnėmis malonėmis nekaip klajojantys arkivyskupai. Ir dar jis pa- 
sakė, jog būtų geriausia, jeigu toliau jis jotų vienas ir, susiradęs poną, 
perduotų jojo damos atsaką, — galgi ir šiaip išviliosiąs jį iš kalnų, ir 
jiems nebereikėsią tiek vargti. 

Klebonui ir barzdaskučiui labai patiko Sančo Pansos mintis, ir jie 
nutarė palaukti, kol jis sugrįš su žiniomis apie savo poną. 

Sančas dingo viename kalnų tarpeklyje, kur malonioje ir gaivioje 
aukštų uolų ir šen bei ten augančių medžių paunksnėje tyliai sroveno 
upelis. 

Tvankią dieną — o tai buvo rugpjūčio mėnesį, kai tame krašte 
būna ypač dideli karščiai, — ir tokiu metu, būtent trečią valandą po 
pietų, prieš akis atsivėręs kampelis atrodė dar malonesnis ir viliote 
viliojo palaukti ten, kol pargrįš Sančas, tad keliauninkai taip ir padarė. 

Taip juodviem besiilsint pavėsyje, jų klausą pasiekė balsas, kuris, 
nors ir be muzikos instrumento pritarimo, skambėjo labai švelniai 
ir melodingai, ir tai didžiai juos nustebino, nes jiems pasirodė nejįtikė- 
tina, kad tokioje vietoje galėtų atsirasti toks puikus dainininkas. Nors 
paprastai sakoma, jog po miškus ir laukus klaidžioja saldžiabalsiai 
piemenaičiai, tačiau tai veikiau poetų išmonė nekaip teisybė. Ir jie dar 
labiau nustebo išgirdę dainuojant eiles, ir juo labiau tokias, kokias 
įmanytų sudėti ne paprasti piemenys, o tik išprusę sostinės Žmonės. 
Ir tai buvo teisybė, nes šit kokias eiles jie išgirdo: 


Kas pamilus verčia skųstis? 
Rustis. 
Kas širdy aptemdo džiaugsmą? 
Skausmas. 
Kas gi sekina kantrybę? 
Tolybė. 
Taigi iš kančių gilybės 
Niekad nelemta pakilti, 
Jeigu atima man viltį 
Rūstis, skausmas ir tolybė. 


Ašarą kas spaudžia gailią? 


Meilė. 

Kas gyventi lemia baimėj? 
Laimė. 

Kas gi aitrina man žaizdą? 
Apvaizda. 


Taigi nėr liudnesnio vaizdo, 
Kai mirtis palaužt grasinas: 
Juk į gyvastį kėsinas 
Meilė, laimė ir Apvaizda. 


Ką išganymui sau skirti? 
Mirtį. 
Ką man rinktis, jeigu myliu? 
Vylių. 
Kurgi iš bėdos man bristi? 
Beprotystėn. 

Taigi butų tik kvailystė 
Išeities ieškot mėginti, 
Jei galiu sau pasirinkti 
Mirtį, vylių, beprotystę. 


Dienos metas, metų laikas, vienatvė, balsas ir dainininko menas — 
visa tai pripildė abu keliauninkus susižavėjimo ir pasitenkinimo, ir 
jie nuščiuvę ėmė laukti, kada vėl pasigirs daina, tačiau, tylai užsitęsus, 
nusprendė eiti paieškoti žmogaus, dainavusio tokiu gražiu balsu, ir 
vos tik jie pakilo iš vietos, juos sustabdė tas pats balsas, užtraukęs štai 
šį sonetą: 


SONETAS 


Draugyste dangiška, sparnais sparnuota, 
Palikusi čia savo regimybę 
Ir iš dausų pasaulio, iš aukštybių, 
Kur mėgautis palaima dvasioms duota, 


Parodanti ūmai skraiste užklotą 
Pasaulį tikrą, kur nėra teisybės, 
Kur potroškių, ketinimų gerybė 
Dažnai blogiu pavirsta nežabotu, 


Paliki dangų ir neduoki teisės 
Dangstytis savo apdaru apgaulei, 
Neleiski norams nuoširdiems pražūti,— 


Jei regimybės vieton neateisi, 
Iš naujo prasidės šiame pasauly 
Nesutarimai, ginčai, suirutė. 


Daina užsibaigė giliu atodūsiu, ir abu keliauninkai susikaupę vėl 
ėmė laukti tikėdamiesi dar ką nors išgirsti, tačiau, melodijai virtus 
kūkčiojimais ir graudžiomis aimanomis, panoro sužinoti, kas ten 
sielvartaudamas tokiu įstabiu balsu dainuoja ir su tokiu pat nepaguo- 
džiamu skausmu skundžiasi, ir, nuėję vos keletą žingsnių, kitoje uolos 

pusėje pamatė vyriškį, iš pažiūros ir sudėjimo labai panašų į tą, kurį 
jiems nupiešė Sančas Pansa perpasakodamas Kardenijo pasakojimą; 
vyriškis, juos išvydęs, net nekrūptelėjo: tarytum nugrimzdęs į savo 
godas, sėdėjo nuleidęs galvą ant krūtinės ir tik kartą kilstelėjo akis, 
kai juodu netikėtai išdygo priešais. 

Klebonas, žmogus labai iškalbingas, iš tam tikrų požymių pažinęs 
Kardeniją, kurio nelaimių istoriją jau buvo girdėjęs, žengė artyn ir 
pamėgino trumpai, bet labai išmintingai įrodyti ir įtikinti, jog pridera 
išsižadėti to vargano gyvenimo, idant nenutrūktų tikrasis gyvenimas 
šioje Žemėje, o tai būtų viena didžiausių nelaimių. 

Tuo metu Kardenijas buvo sveiko proto, laikinai išsivadavęs nuo 
pašėlimo priepuolių, taip dažnai jį ištinkančių, todėl truputį nustebo 
pamatęs abu keliauninkus, savo apdaru anaiptol nepanašius į tuos, 
kuriuos jam paprastai pasitaikydavo susitikti toje dykynėje, ir dar 
labiau nustebo išgirdęs apie savo bylą kalbant kaip apie gerai žinomą 
dalyką, o tai suprato iš klebono įtikinėjimų, ir prabilo į juos tokiais 
žodžiais: 

— Nors ir kas jūs būtute, ponai, matau, jog patsai dangus, be per- 
stogės globojantis doruosius, o gana dažnai ir bloguosius, siunčia man 
nepelnytai į šį tokį tolimą ir nuošalų nuo gyvenamųjų vietų kampelį 
žmones, kurie vaizdžiais ir protingais žodžiais stengiasi akis man 
atverti, kaip neprotinga gyventi taip, kaip gyvenu aš, ir mėgina nuro- 
dyti man kelią, idant galėčiau, atsižadėjęs šios dalios, pasirinkti ge- 
resnę... 

Tačiau kadangi jums nežinoma tai, kas žinoma man, būtent — tuo 
atveju iš vienos bėdos neišvengiamai pateksiu į kitą, dar didesnę, 
turbūt laikote mane silpno proto žmogum ar netgi blogiau — suvis 
bepročiu, ir tai manęs nė kiek nestebintų, nes aš patsai jaučiu, jog 
vaizduotė, piešianti mane ištikusias negandas, turi tokią galią ir taip 
nenumaldomai stumia mane į pražūtį, jog, nebeįstengdamas jai prie- 
šintis, pamažu virstu tarytum į akmenį, į žmogų be proto ir sąmonės, 
ir tik tada pradedu suvokti, kas man buvo, kai kiti primena ir nurodo, 
ką aš suspėjau pridaryti, tos siaubingos negalios užvaldytas, ir man 
belieka tik bergždžiai gailestauti, beprasmiškai keikti savo likimą ir, 
teisinant savo beprotystes, aiškinti tiems, kurie teikiasi manęs klausyti, 
kodėl taip elgiuosi, nes protingi žmonės, sužinoję priežastį, nustos 
stebėtis padariniais ir jeigu manęs nepagydys, bent jau nesmerks, o 
užuojauta mano negandoms išstums iš širdies apmaudą, pašokusį dėl 
mano nesanturumo. 

Ir jeigu jūs, ponai, atėjote pas mane tuo pačiu tikslu, kokiu ateina 
ir kiti, meldžiu jus, prieš imdamiesi savo protingų įtikinėjimų, išklausy- 
kite nesuskaitomų mano nelaimių ataskaitą: galbūt tada nebereikės 
vargintis ir guosti mane bėdoje, nes mana bėda nepaguodžiama. 

Abu keliauninkai nieko kita netroško, kaip tik iš paties Kardenijo 
lūpų išgirsti, kas sukėlė jo negalią, todėl ėmė prašyti papasakoti savo 
istoriją, žadėdami nebandyti jo gydyti nei guosti, kol jis pats to negei- 
dausiąs, ir liūdnasis bajoraitis pradėjo savo graudžiąją sakmę beveik 
tokiais pat žodžiais ir posakiais, kokiais prieš keletą dienų sekė ją Don 
Kichotui ir piemeniui, tik tuomet dėl daktaro Elisabato kaltės ir Don 
Kichoto tvirto nusistatymo sergėti riterijos orumą, kaip skelbia istorija, 
pasakojimas liko nebaigtas... 

Bet dabar palankus likimas atidėjo beprotybės priepuolį ir davė 
Kardenijui laiko papasakoti viską iki galo; taigi, priėjęs tą vietą, kur 
sakoma, kaip donas Fernandas aptiko raštelį, įdėtą į knygą apie Gali- 
jos Amadį, Kardenijas pareiškė, jog moka jį atmintinai, o jame štai 
kas buvę parašyta: 


LUSINDA KARDENIJUI 


„Kas dieną aš atskleidžiu vis naujų jūsų dorybių, kurios mane ska- 
tina ir įpareigoja dar labiau jus godoti; todėl, jeigu jums rūpi, kad 
aš atmokėčiau skolą neaukodama savo šlovės, dabar tai priklauso tik 
nuo jūsų geros valios. Tėvas pažįsta jus ir karštai myli mane, ir jis 
nesipriešins mano širdies polinkiui, priešingai — patenkins tą norą, 
kurį jums pridera puoselėti, jeigu iš tikrųjų esu jums tokia brangi, kaip 
esate man sakęs ir kuo aš tikiu“. 


— Tas laiškutis, kaip jau minėjau, paakstino mane prašyti Lusin- 
dos rankos, ir jis pakišo donui Fernandui mintį, jog Lusinda — viena 
protingiausių ir išmaningiausių mūsų laikų moterų, ir tasai pats laiš- 
kutis sukurstė jam norą pražudyti mane anksčiau, nei išsipildys mana- 
sis noras. 

Aš pasakiau donui Fernandui, kokią sąlygą man iškėlė Lusindos 
tėvas, būtent — kad josios rankos man prašytų mano tėvas, o aš nesi- 
ryžtąs jam apie tai užsiminti būgštaudamas, jog jisai nesutiksiąs, — 
ir ne todėl, kad būtų abejojama Lusindos aukšta kilme, gerumu, kuklu- 
mu ir grožiu, — ne, ji sklidina tokių dorybių, kurios suteiktų garbę bet 
kuriai kitai Ispanijos giminei, tačiau aš puikiai numanąs tėvo nenorą 

skubėti su mano vedybomis, kol nepaaiškėjo kunigaikščio Rikardo 
ketinimai, susiję su mano ateitimi. 

Žodžiu, aš prisipažinau donui Fernandui, jog nedrįstu pasisakyti 
tėvui savo noro, ir ne tik dėl minėtos priežasties, bet ir dėl daugelio 
kitų, bauginančių, nors ir ne visai aiškių, ir man esąs toks jausmas, 
kad mano svajonei nelemta kada nors išsipildyti. 

Į tai donas Fernandas man atsakė, jog pats apsiimąs pasikalbėti 
su mano tėvu ir priprašyti jį susikalbėti su Lusindos tėvu. 


O išdidėli Marijau! O žiaurusai Katilina! O kruvinasai Sula! O vy- 
lingasai Ganelonai! O išdavike Veljidai! O kerštingasai Julijonai'““! 
O gobingasai Jude! Išdavike, žvėrie, kerštingoji ir apgauli širdie, kuo 
tau neįtiko nedalingasai, taip patikliai atskleidęs savo slapčiausias 
godas ir džiugiausias viltis? Kuo gi jis tave nuskriaudė? Ar jis pasakė 
bent vieną žodį, ar davė bent vieną patarimą, pakenkusį tavo geram 
vardui ir nepravertusį tavo labui?.. 

Bet ko gi aš, nelaimingasai, skundžiuosi? Juk gerai žinoma, jog ka- 
da žvaigždžių išsidėstymas nulemia negandų kryptį ir kada jos ima 
įnirtingai ir pašėlusiai griūti ant mūsų iš aukštybių, jokia šios žemės 
galybė nestengia jų sulaikyti, o žmogaus išmonė — nukreipti į šalį. 

Kas būtų galėjęs pagalvoti, jog donas Fernandas, prakilnus, išmin- 
tingas bajoras, turėdamas visas galimybes patenkinti kiekvieną meilės 
įgeidį, nors ir ką būtų nusižiūrėjęs, užuot atsidėkojęs man už draugišką 
paslaugumą, staiga ims ir pasigobės, kaip sakoma, paveržti iš manęs 
vienintelę avelę“““, kuri netgi man dar nepriklauso! 

Tačiau palikime šaly tuos bergždžius ir beprasmiškus samprota- 
. vimus ir sumegzkime nutrauktą mano graudingosios sakmės giją. 

Taigi, kadangi, man esant, donui Fernandui atrodė keblu įkūnyti 
savo klastingą ir piktą užmačią, jis nusprendė išsiųsti mane pas vyres- 
nįjį brolį lyg pinigų prašyti: mat tą pačią dieną, kai pasisiūlė pasikalbėti 
su mano tėvu, tam tyčia, idant turėtų dingstį manimi nusikratyti ir, 
niekieno nevaržomas, įgyvendinti savo pragaištingą kėslą, nusipirko 
šešis arklius ir paprašė mane nuvykti pinigų. 

Ar galėjau užkirsti kelią tai klastai? Ar galėjau bent jau ką nors 
įtarti? Ne, savaime suprantama,— priešingai, džiaugdamasis tokiu 
geru pirkiniu, mielai sutikau tuoj pat iškeliauti. 

Tą patį vakarą susitikau su Lusinda, persakiau jai, kas mudviejų 
su donu Fernandu suderėta, ir paprašiau tvirtai tikėti, jog pagaliau 
išsipildys mūsų dori ir teisėti norai. 

Lygiai kaip aš nieko nenuvokdama apie dono Fernando klastą, Lu- 
sinda maldavo mane, kad pasistengčiau kuo greičiau pargrįžti, nes 
buvo tvirtai įsitikinusi, jog mūsų likimas išsispręs, kai tiktai mano tėvas 
pasikalbėsiąs su josios tėvu. 

Nežinau, kas jai nutiko, tik sulig tais žodžiais akys josios prisipildė 
ašarų, ir taip užveržė gerklę, kad ji nebegebėjo nė garso ištarti, nors 
man atrodė, jog nori dar labai daug ką pasakyti. 

Tas keistas, niekados neregėtas dalykas mane apstulbino, nes kiek- 
vieną kartą, kai, laimės talkinamas, pasistengdavau ištaikyti progą 
mudviem susitikti, mes šnekėdavomės džiugūs ir linksmi, ir mūsų po- 
kalbių nedrumsdavo nei ašaros, nei graudūs atodūsiai, nei pavydas, 
nei įtarimai ar baimė. Diena dienon dėkojau likimui, jog dangus man 
davė tokią mylimąją, liaupsinau Lusindos grožį, žavėjausi josios tvirty- 
be ir išmintimi, o ji atsimokėdavo man tuo pačiu ir aukštindavo tąsias 
mano dorybes, kurios jai, karštai mane mylinčiai, atrodė aukštintinos. 

Mudu šnekėdavomės apie šį bei tą, apie visokius niekniekius ir 
dalykus, nutikusius mūsų kaimynams ir pažįstamiems, ir man pakak- 
davo drąsos nebent paimti beveik jėga jai už žavios baltos rankelės 
ir prikelti jąją prie lūpų, kiek tai leisdavo žemutė tankių, mudu skirian- 
čių pinučių tvora... 

Tačiau tą vakarą prieš liūdnąją mano išvykimo dieną ji verkė, 
kūkčiojo, gailiai dūsavo ir pagaliau nuėjo palikdama mane sąmyšio ir 
nerimo sklidina širdimi, išgąsdintą tokių neregėtų ir gūdžių josios 
sielvarto ir gilios grūžties ženklų, bet, puoselėdamas savąsias viltis, 
tariau sau, jog tai kalba josios beribė meilė man ir sielvartas, kuris 
visados apima įsimylėjėlius išsiskyrimo valandą. 

Šiaip ar taip, išvykau liūdnas ir susimąstęs, apniktas abejonių ir 
būgštavimų, pats nesuvokdamas, kuo abejoju nei ko būgštauju, ir tai 
buvo aiškus ženklas, jog manęs laukia baisi nelaimė ir nedalia. 

Atvykau ten, kur buvau siųstas, įteikiau laišką dono Fernando 
broliui, kuris mane maloniai priėmė, bet neleido man tuoj keliauti 
atgalios — didžiam mano apmaudui, įsakė palūkėti savaitę ir jokiu 
būdu nesirodyti kunigaikščio Rikardo akyse, nes donas Fernandas pra- 
šąs atsiųsti jam pinigų be tėvo žinios. Ir visa tai buvo klastingojo dono 
Fernando vylius, nes jo brolis, aišku, turėjo pakankamai pinigų, kad 
galėtų leisti man tuoj keliauti atgalios. 

Mielai būčiau nepaklausęs to paliepimo ir įsakymo, nes man atrodė, 
jog neištversiu šitiek dienų toli nuo Lusindos, juo labiau palikęs ją 
tokiame liūdesy, kaip minėjau. Ir vis dėlto, būdamas atsidavęs savajam 

ponui, paklausiau, nors ir sakė man nuojauta, jog už tai prisieis sumo- 
kėti savo laime. Ir štai po keturių dienų pas mane atvyko žmogus ir 
įteikė laišką, ir tik žvilgtelėjęs į antrašą, supratau, jog laiškas nuo 
Lusindos, nes iškart pažinau josios braižą. 

Atplėšiau jį virpėdamas iš baimės: buvau tikras, jog, matyt, bus 
nutikę kas nors baisaus, jeigu jau Lusinda ryžosi rašyti man į kitą 
miestą, nes gana retai rašydavo netgi tada, kai būdavau namie. 

Prieš skaitydamas, paklausiau žmogų, kas jam įdavė laišką ir kiek 
laiko jis užtruko kelionėje. 

Atsakė jisai, jog kartą, dienovidžiu, jam einant mūsų miesto gatve, 
netikėtai pašaukė jį pro langą neregėto grožio dama ir ašarų sklidino- 
mis akimis paskubomis tarė: „Brolau, jeigu esi toks geras krikščionis, 
koks atrodai, dėl Dievo meilės, tučtuojau nugabenki šį laišką nurodytu 
adresu — žmogus, kuriam aš rašau, ir vieta, kur jis yra šiuo metu, 
gerai žinomi, — ir Viešpats tau dosniai atlygins už šį labą darbą, o kad 
nebūtų kokių kliūčių ar sunkumų, paimki tai, kas įrišta skepetaitėn...“ 
Ir sulig tais žodžiais ji metė pro langą skepetaitę, kurioje buvo šimtas 
realų, štai šis auksinis žiedas, kurį mūviu ant piršto, ir laiškas, kurį jums 
įdaviau... Ir tuojau pat, nelaukdama atsako, pasitraukė nuo lango, 
nors vis dėlto dar spėjo pamatyti, kaip aš pakeliu laišką ir skepetaitę ir 
ženklais parodau, jog įvykdysiu josios prašymą... Ir štai, gavęs tokį 
dosnų atlygį už laiško pristatymą ir vargus, su tuo susijusius, taipgi 
iš antrašo supratęs, kad esu siunčiamas pas jus, — o jus, pone, aš pui- 
kiai pažįstu, — be to, sugraudintas tos žaviosios damos ašarų, nuspren- 
džiau, niekuo nesikliaudamas, pats įteikti laišką jums į rankas ir per 
šešiolika valandų, skaičiuojant nuo tos akimirkos, kada jis man pateko, 
atskubėjau čionai, o viso kelio, kaip jūs žinote, bus lygiai aštuonio- 
lika mylių“. 

Gerte gėriau kiekvieną to paslaugaus ir neįprasto žygūno žodį, 
ir man taip drebėjo keliai, kad vos valiojau nustovėti ant kojų. Pagaliau 
atplėšiau laišką ir pamačiau, kad jame šit kas parašyta: 


„Donas Fernandas davė jums žodį pasikalbėti su jūsų tėvu, idant 
tasai pasikalbėtų su manuoju, ir žodį tesėjo, tik tatai pasitarnaus anaip- 
tol ne jūsų labui, o veikiau jo įgeidžiui patenkinti. Žinokite, pone, jis 
pats paprašė mano rankos, ir mano tėvas, susigundęs tais privalumais, 
kuriais, jo manymu, donas Fernandas jus pranoksta, labai noriai su- 
tiko, tad po dviejų dienų įvyks mūsų jungtuvės, tokios slaptos, jog 
liudininkais bus tik dangus ir vienas kitas namiškis. Galite įsivaizduoti, 

kaip aš dabar jaučiuosi: spręskite, ar pridera jums atvykti; ar myliu aš 
jus, ar ne — parodys šio įvykio atomazga. Dieve duok, kad šis laiškas 
patektų jums į rankas anksčiau, negu man ims grėsti neišvengiamas 
pavojus duoti savąją tam, kas nesilaiko savojo žodžio“. 


Taip maždaug buvo surašytas Lusindos laiškas, ir jis paskatino 
mane tuojau pat leistis kelionėn, nelaukiant nei atsako, nei pinigų, nes 
tuomet man pasidarė aišku, jog ne arkliai buvo galvoj donui Fernan- 
dui, kai jis siuntė mane pas brolį, bet įgeidžiai. 

Pagieža, pašokusi prieš doną Fernandą, taipgi baimė netekti lobio, 
pelnyto daugelio metų atsidavimu ir meile, suteikė man sparnus, ir 
jau kitą dieną aš skriete parskriejau į mūsų miestą lygiai tą valandą 
ir akimirką, kada paprastai eidavau į pasimatymą su Lusinda. 

Atvykau slapčiomis ir palikau mulą pas aną gerąjį žmogų, prista- 
čiusį man laišką, o likimas tąsyk nenusigręžė nuo manęs, nes aptikau 
Lusindą rymančią prie pinučių, mūsų meilės liudininko. 

Lusinda tuoj pažino mane, o aš pažinau ją, bet, matyt, dar menkai 
ji pažinojo mane, kaip ir aš jąją. Tačiau kas gi pasaulyje galėtų pasi- 
girti galutinai perpratęs ir įminęs moters miglotas mintis ir nepastovų 
būdą? Savaime aišku, niekas. 

Taigi, vos išvydusi mane, Lusinda tarė: „,„Kardenijau, kaip matai, 
aš vilkiu jaunosios suknia, o menėje manęs laukia klastingasai donas 
Fernandas, gobingasai mano tėvas ir kiti liudininkai, kurie bus veikiau 
manosios mirties negu jungtuvių liudytojai. Nesijaudinki, mielasai 
mano, ir pasistenki ateiti į tas apeigas, ir jeigu tos santuokos neišardys 
mano žodžiai, štai šis durklas, kurį nešiojuos pasislėpusi, sugebės išar- 
dyti dar pražūtingesnius kėslus, ir jojo ašmenys atvers man širdį, o tau 
akis, idant pamatytumei, kaip tave mylėjau ir tebemyliu“. 

Būgštaudamas, kad nespėsiu jai atsakyti, skubėdamas ir jaudinda- 
masis tariau: „Tegu tavieji žodžiai, ponia, nesiskiria nuo darbų, ir 
jeigu tu nešiojies durklą, idant įrodytumei savo ištikimybę, aš nešio- 
juos špagą, idant tave apginčiau arba atimčiau sau gyvastį, jei likimas 
bus mums priešingas“. 

Nemanau, kad ji išgirdo paskutinius mano žodžius, nes tuo metu 
kažkas ją pašaukė liepdamas paskubėti, nes jau laukiąs josios jaunikis. 

Ir tada stojo man sielvarto naktis, nusileido manojo džiaugsmo 
saulė, aptemo šviesa akyse, o galvoje užgeso sąmonė. 

Man pritrūko jėgų žengti į vidų ar bent pajudėti iš vietos; tačiau, 
pagalvojęs, kaip svarbu man būti tenai, nes maža kas gali įvykti, aš 

sutelkiau visas spėkas ir žengiau į vidų, o kadangi pažinojau namus 
kaip savo penkis pirštus, juo labiau kad viešpatavo paslaptinga 
sumaištis, niekas manęs nepastebėjo. 

Taigi, niekieno nepastebėtas, aš įsėlinau menėn ir, ištaikęs progą, 
atsistojau lango nišoje, iš abiejų pusių uždengtoje dviejų kilimų, todėl, 
niekieno nematomas, pro jų tarpą galėjau matyti, kas darosi menėje. 

Kas galėtų apsakyti, kaip krūpčiojo man širdis, ten bestovint? Ko- 
kios mintys spietėsi man galvoje? Kokie jausmai virė krūtinėje? Jų 
buvo tiek daug ir tokie jie buvo įvairūs, jog neįmanoma jų apsakyti, ir 
gerai, jog neįmanoma... 

Gana bus ir to, jei pasakysiu, kad jaunikis įžengė menėn kasdie- 
niu apdaru, nė kiek nepasipuošęs, pajauniu turėjo Lusindos pusbrolį, 
ir visoje menėje, be namiškių, nieko daugiau nebuvo. 

Ilgai netrukus iš kito kambario, lydima motinos ir dviejų kambari- 
nių, įėjo Lusinda josios kilmei ir grožiui pritinkamais prašmaitniais 
aptaisais ir pašvitais, kaip ir priderėjo gerbtis tai, kuri buvo dailumo ir 
tauraus skonio prabangos viršūnė. 

Stovėjau per daug įsitempęs, kaip nesavas, kad galėčiau pastebėti 
ir įsiminti kiekvieną josios apdaro smulkmeną, tiktai krito į akį jo 
spalvos: rausva ir balta, taipgi tviskantys brangakmeniai, kuriais buvo 
nusagstytas kykas ir visas apdaras, bet visa tai blanko prieš neregėtą 
grožį josios įstabiųjų*auksinių plaukų, kurie akinte akino, savo spin- 
desiu varžydamiesi su brangakmenių žėrėjimu ir keturių deglų šviesa. 

O atmintie, nuožmioji mano ramybės prieše'! Kam dabar keli iš 
užmiršties nepalyginamąjį mano dievinamosios priešės grožį? Ar ne- 
būtų geriau, žiaurioji atmintie, jei primintumei ir iškeltumei iš užmirš- 
ties josios poelgį, idant, paskatintas to nepaneigiamo blogio, tuomet 
man padaryto, pasistengčiau jei ne atkeršyti jai, tai bent gyvastį sau 
atimti? 

Teikitės nesibodėti, ponai, tais nukrypimais, nes mano sielvartas 
toks didis, jog nedera kalbėti apie jį glaustai ir probėgšmais: kiekviena 
aplinkybė, mano akimis žiūrint, verta ilgo apsako. 

Į tai klebonas atsakė, kad jiems anaiptol nenuobodu jo klausyti, — 
priešingai, jiems labai įdomu sužinoti kiekvieną smulkmeną, nes tai 
verta ne ką mažesnio dėmesio nei pati bylos esmė, ir tylomis apeiti 
tų dalykų esą nevalia. 

— Taigi, — toliau kalbėjo Kardenijas, — kai visi susirinko menėje, 
įėjo parapijos klebonas ir, paėmęs abudu už rankų, idant atliktų tai, 
kas priklauso, paklausė: „Ar sutinkate, ponia Lusinda, čia esantį poną 

doną Fernandą imti savo tikru vyru, kaip to reikalauja šventoji motina 
Bažnyčia?..“ Aš ištempiau kaklą ir, iškišęs galvą pro kilimų tarpą, sopu- 
lių varstoma širdimi pasirengiau kuo įdėmiausiai klausytis, ką atsakys 
Lusinda, kuri turėjo arba paskelbti man mirti: nuosprendį, arba dova- 
noti gyvybę. 

Ak, jei būčiau tuomet išdrįsęs pulti menėn ir visu balsu sušukti: 
„O Lusinda, Lusinda! Žiūrėki, ką darai, prisiminki savo priedermę, ne- 
pamirški, kad esi mana ir kad negali priklausyti kitam! Turėki galvoje, 
jog, sakydama „taip“, tą pačią akimirką man gyvastį atimsi! Ak klastin- 
gasai done Fernandai, mano laimės pagrobėjau, manosios gyvasties 
mirtie! Ko tu nori? Ko tu sieki? Turėki galvoje, kad tau nevalia paten- 
kinti savo įgeidžių krikščioniškų apeigų dėka, nes Lusinda — mano 
žmona, o aš — josios vyras*"!“, 

Ak, koks aš beprotis! Šiandien, kai jos nebėra greta ir kai nebe- 
gresia joks pavojus, aš prisimenu, jog turėjau padaryti tai, ko nepada- 
riau! Šiandien, leidęs pagrobti neįkainojamą lobį, aš keikiu pagrobėją, 
kuriam būčiau galėjęs tuomet atkeršyti, jei man nebūtų pritrūkę drą- 
sos, kaip dabar jos netrūksta dejonėms. Ką gi, jeigu tuomet buvau 
mulkis ir bailys, vadinasi, man lemta mirti nešlovėj, atgailoj ir bepro- 
tybėj. 

Kunigas laukė Lusindos atsakymo, bet ji ilgokai tylėjo, ir tada, 
kai pagalvojau, kad ji traukia durklą, idant įrodytų man savo ištikimy- 
bę, arba rengiasi tarti tiesos žodžius, kurie išblaškytų apgaulę ir mano 
naudai pakreiptų visą bylą, išgirdau silpnu, užgesusiu balsu ją sa- 
kant: „Taip, sutinku“, paskui donas Fernandas, ištaręs tuos pačius 
žodžius, užmovė jai ant piršto žiedą, ir tą pačią akimirką juodu su- 
jungė nenutraukiami saitai. 

Jaunikis atsigręžė pabučiuoti žmonos, bet ji griebėsi už širdies 
ir be nuovokos susmuko motinai į glėbį. 

Dabar belieka jums pasakyti, ką pajutau aš, kada Lusinda, tardama 
žodį „taip“, pasityčiojo iš mano vilčių, netesėjo ir išsižadėjo duotos 
priesaikos ir užkirto man kelią bet kada susigrąžinti brangenybę, 
kurios tą akimirką netekau. Pasijutau kaip nesavas, man pasirodė, 
jog mane apleido visos dangiškosios jėgos, jog žemė, mane nešiojanti, 
tapo mano priešu, jog trūksta oro atodūsiams ir drėgmės ašaroms 
pasipilti iš akių. Tik vis kaitriau plieskėsi ugnis, ir viskas manyje degė 
pykčiu ir pavyduliu. 

Lusindai nualpus, visi subruzdo, o motina, prasegusi jai suknią ant 
krūtinės, kad būtų lengviau kvėpuoti, aptiko užantyje užantspauduotą 

laišką, kurį donas Fernandas tuoj ištraukė jai iš rankų ir, prisikišęs 
prie deglo, ėmė skaityti, o kai tik perskaitė, užuot padėjęs kitiems 
gaivinti žmoną, susmuko krėslan ir, delnu pasirėmęs skruostą, saky- 
tumei giliai susimąstė. 

Naudodamasis kilusia sumaištimi, aš ryžausi palikti savo slapta- 
vietę — nesvarbu, ar pastebės mane, ar ne,— o jei kas pastebėtų, 
griebtis tokio pašėlusio keršto, idant bausmė, ištikusi doną Fernandą 
ir netgi nepastoviąją Lusindą, be nuovokos gulinčią, aiškiai visiems 
parodytų, kokia teisėta rūstybė liepsnoja mano krūtinėje. Tačiau 
likimas, matyt, tausojęs mane didesnėms nelaimėms (jei galėjo būti 
dar didesnių už tą, kurią patyriau), taip parikiavo, kad išsaugojau 
sveiką protą: tik vėliau, jau šičia atsidūręs, aš jį pamečiau. 

Taigi, atsižadėjęs keršyti savo baisiausiems priešams (o atkeršyti 
jiems būtų buvę lengva, nes jie nė galvoti negalvojo, kad aš esu ša- 
limais), panūdau atsikeršyti sau pačiam ir nubausti save taip rūsčiai, 
kaip jie to nusipelnė, ir gal netgi žiauriau — o aš ketinau juos nužu- 
dyti, — nes staigi mirtis akimoju nutraukia kančias, o lėta mirtis žudo 
kamuodama be galo be krašto, bet gyvasties neatima. 

Žodžiu, aš išėjau iš namų ir nuskubėjau ten, kur buvau palikęs 
mulą. Paliepiau jį pabalnoti, paskum, net neatsisveikinęs su šeimininku, 
sėdau raitas ir palikau miestą, panašiai kaip ir Lotas, nedrįsdamas 
atsigręžti atgal... 

Ir kai atsidūriau vienui vienas plyname lauke, ir kai apsiautė 
mane nakties tamsuma, o josios tyla paskatino išlieti širdgėlą, ne- 
sivaržydamas ir nesibaimindamas, jog mane kas nors gali išgirsti 
ar pažinti, daviau valią balsui ir liežuviui ir apipyliau Lusindą ir doną 
Fernandą tieka prakeikimų, lyg jais būčiau galėjęs atsiteisti už įžei- 
dimą, kurį juodu man padarė. 

Aš vadinau ją žiauria, beširde, klastinga ir nedėkinga, o labiau- 
siai — gobšia, nes mano nedraugo turtai aptemdė josios meilės akis, 
idant paveržtų ją nuo manęs ir atiduotų tajam, kurį laimė buvo dos- 
niau ir gausiau apdovanojusi... 

Tačiau, berdamas priekaištus ir svaidydamas prakeiksmus, drauge 
bandžiau ją teisinti: nieko nuostabaus, sakiau aš, jei tėvų uoliai pri- 
žiūrima mergelė, nuo mažumės įpratinta ir pasirengusi visada jų 
klausyti, ryžosi susitaikyti su jų valia, juo labiau kad jie perša jai tokį 
prakilnų, tokį turtingą ir tokį šaunų didiką, ir jeigu jinai atstumtų 
tokį jaunikį, visi pamanytų, kad ji ne viso proto arba kam kitam puo- 
selėja švelnius jausmus, o tatai pakenktų jos geram vardui ir šlovei. 

Ir tuojau pat prieštaravau sau sakydamas, jog jeigu Lusinda bū- 
tų prisipažinusi jau esanti mano žmona, tėvai būtų palaikę josios 
pasirinkimą gana vykusiu ir jai dovanoję, — juk prieš pasiperšant 
donui Fernandui, jie vargu ar galėjo geidauti savo dukteriai geresnio 
vyro už mane, aišku, jeigu jų norai derinosi su sveiku protu, tad, 
verčiama žengti tą beprotišką ir nepataisomą žingsnį ir duoti ranką 
donui Fernandui, būtų galėjusi pasisakyti jau davusi jąją man, ir 
aš būčiau atėjęs jai į pagalbą ir patvirtinęs kiekvieną josios žodį, nors 
ir ką ji būtų prasimaniusi. 

Galų gale aš priėjau išvadą, jog, vedama nepastovumo, lengva- 
būdiškumo, nežabotos savimeilės ir didybės geismo, ji pamiršo žodžius, 
kuriais mane viliojo, kuriais puoselėjo mano tvirtas viltis ir teikė sti- 
prybės mano doriems ketinimams. 

Visu balsu guosdamasis ir draskydamas sau širdį, keliavau ligi 
pat paryčių, o auštant prijojau kalnų tarpeklį ir dar tris dienas klai- 
džiojau be kelio ir takelio, kol pagaliau kažkur netoliese išsigavau į 
lankas, ir ten išsiklausinėjau piemenų, kurioje pusėje kalnai esą 
atšiauriausi. 

Piemenys nurodė man šią šalį. Tuomet pasukau šia kryptimi pa- 
siryžęs šičia užbaigti savo gyvenimo kelią, ir viename gūdžiame tar- 
peklyje krito nusigalavęs ir išbadėjęs mulas, bet, man rodos, jis tiesiog 
norėjo nusimesti tokią nereikalingą naštą, kokia veikiausiai mane 
laikė. 

Toliau ėjau pėsčias — išsekęs, peralkęs, vienui vienas, nė negal- 
vodamas kreiptis į ką nors pagalbos. 

Pagaliau aš parvirtau ir nežinia kiek laiko gulėjau paslikas, pas- 
kui atsistojau nebejausdamas alkio ir pamačiau greta kelis ožkaga- 
nius — tikriausiai jie mane ir pamaitino. Jie papasakojo, koks aš 
atrodžiau, kai mane aptiko, ir kokias nesąmones ir kvailystes paisčiau, 
ir iš to jie nusprendę, kad man pasimaišę galvoj... 

Vėliau aš ir pats pastebėjau, kad ne visada būnu sveiko proto, 
kartais jis man aptemsta ir pakrinka, ir aš pradedu šėlti: draskausi 
apdarą, klykauju šioje negyvenamoje dykynėje, keikiu savo likimą 
ir bergždžiai kartoju mielą man vardą — vardą savosios priešės, 
ir tuomet mane valdo tik viena mintis ir tik vienas noras: užbaigti 
savo dienas šaukiantis mylimosios. Atsipeikėjęs jaučiuosi toks išvar- 
gęs ir sudaužytas, jog vos įstengiu pajudėti. 

Įprastinis mano prieglobstis — ąžuolo uoksas — ten kaip tik pa- 
kanka vietos mano varganam kūnui. 

Piemenys, kalnuose ganantys karves ir ožkas, maitina mane iš 
geros širdies: palieka maisto pakelėse ir ant uolų, kur, kaip jiems 
atrodo, eidamas pro šalį, jį aptiksiu. Ir netgi tada, kai sutrinka protas, 
pati prigimtis spiria mane ieškotis maisto, sužadina man alkį ir norą 
valgyti. 

Kartais, kai būnu sveiko proto, jie pasakoja man, jog išbėgu į 
kelią ir atimu maistą iš piemenų, grįžtančių su atsargomis iš sodžių 
į ganyklas, nors jie ir šiaip mielai juo dalijasi su manimi. 

Šitaip stumiu varganas ir bėdingas dienas laukdamas, kada dan- 
gaus valia prarasiu gyvastį arba atmintį, idant nebeprisiminčiau 
Lusindos grožio ir išdavystės ir dono Fernando pikto darbo. Ir jeigu 
dangus suteiks man šią malonę, neatimdamas gyvybės, mano mintys 
vėl ims plaukti sena vaga, priešingu atveju man nieko kita neliks, 
kaip melsti savo sielai amžinosios palaimos, nes pačiam išvaduoti 
kūną iš tos nedalios, kuriai savo noru jį pasmerkiau, man trūksta ir 
drąsos, ir spėkų. 

Tai šit kokia, ponai, skaudi mano negandos sakmė. Tad sakyki- 
te, ar buvo įmanu sekti ją su mažesniu jauduliu nei tas, kurio nesu- 
gebėjau nuo jūsų nuslėpti... Ir nesivarginkite stengdamiesi mane 
įtikinti ir duoti tokių patarimų, kurie, kaip jūsų blaivam protui at- 
rodo, galėtų man praversti, nes naudos iš jų turėsiu tiek, kiek ligonis 
iš garsaus gydytojo prirašytų vaistų, kurių jis gerti nenori. 

Be Lusindos sveikata man nereikalinga, ir jeigu ji panūdo pri- 
klausyti kitam, nors priklausė ir turėjo priklausyti man, aš panūdau 
kęsti vargus ir nepriteklius, nors galėjau mėgautis laime. 

Savo nepastovumu ji geidė amžinai mane pražudyti, o aš geidžiau 
pražūti, idant išsipildytų josios noras, ir būsimieji palikuonys, mi- 
nėdami mane, sakys, kad man trūko kaip tik to, ko paprastai netrūksta 
visiems nedalingiesiems, būtent: pastarieji guodžiasi mintimi, jog 
niekados nesulauks paguodos, o man toji mintis sukelia dar didesnes 
kančias ir grūžtį, nes man atrodo, kad jų nebenumaldys nė pati mirtis. 

Taip užbaigė Kardenijas savo ilgą sakmę ir tokią nelaimingą 
meilės istoriją, ir tuo metu, kai klebonas jau buvo besakąs vieną kitą 
paguodos žodį, jį sulaikė klausą pasiekęs graudulingas balsas, gailiai 
dėstantis tai, kas bus dėstoma šios apysakos ketvirtoje dalyje, nes 
trečią dalį išmintingasis ir įžvalgusis istorikas Sidas Hamadas ben 
Inhalis kaip tik čia ir baigia. 

XXVIII PERSKYRIMAS 


KUR PASAKOJAMAS KITAS SMAGUS NUOTYKIS, 
NUTIKES KLEBONUI IR BARZDASKUČIUI TUOSE 
PAČIUOSE KALNUOSE 


Palaimūs ir klotingi buvo tie laikai, kada išklydo pasaulin narsin- 
giausiasai riteris Don Kichotas Lamančietis, nes kaip tik todėl, kad, 
tauraus ryžto paskatintas, jis panūdo prikelti iš nebūties ir grąžinti 
pasauliui pražuvusį ir beveik išnykusį klajojančių riterių ordiną, nūnai, 
mūsų laikais, kai ypač pasigendama linksmų pramogų, mes mėgau- 
jamės ne tiktai nepramanytos jo istorijos žavesiu, bet ir įterptiniais 
apsakymais bei epizodais, didžia dalimi tokiais pat smagiais, išradingai 
suregztais ir nepramanytais kaip pati istorija, o toji istorija, toliau 
vydama mintų, karštų ir šukuotų linų giją, skelbia, jog, klebonui vos 
pasirengus guosti Kardeniją, jį sustabdė atsklidęs liūdnas balsas ir 
štai toksai skundas: 

— O Dieve! Nejaugi iš tikrųjų man pavyko susirasti vietą savo 
kapui, tokią slaptą, jog čia pagaliau galės ilsėtis ramybėj manasis 
kūnas — toji sunki našta, kurios, nors ir kaip trokšdama, nieku gyvu 
negebu nusikratyti? Taip, pavyko, jeigu tik manęs neapgauna gūdi 
tyluma, gaubianti šiuos kalnus. 

Ak, kokia aš nelaiminga! Ir kokia miela mano širdžiai šių uolų ir 
bruzgynų draugija, nes čia bent niekas netrukdys man guostis dangui 
savo nedalia, ji daug mielesnė už žmonių draugiją, nes nėra pasau- 
lyje nė vieno tokio, kuris gebėtų išsklaidyti abejones, numaldyti raudą 
ir išvaduoti nuo kančių! 

Tuos žodžius išgirdo ir sugaudė klebonas ir abu jo bendrai, ir 
jiems pasirodė — taip iš tikrųjų ir buvo, — jog rypaujama čia pat, 
netoliese, todėl sukilo ieškoti nedalingojo ir, nenuėję nė dvidešimties 
žingsnių, už uolos pastebėjo po uosiu tupint jaunikaitį kaimišku ap- 
daru, o kadangi jis, galvą nuleidęs, mazgojosi kojas upelyje, jo veido 
iš pradžių neįžiūrėjo... Jie prisėlino taip tyliai, kad jis neišgirdo, juo 
labiau kad susikaupęs mazgojosi kojas, o tos kojos atrodė lyg du 
baltutėliai krištolai, sakytumei tarp kitų spindinčių akmenų upely 
užaugę. 

Didžiai nustebino keliauninkus kojų baltumas ir grožis — atrodė, 
kad joms neskirta klampoti per arimus ar šlempinti paskui žagrę ir 

jaučius, kaip tai bylojo jaunikaičio apdaras, ir štai, matydamas, kad 
jisai jų nepastebi, klebonas, einantis priešaky, mostais paliepė abiem 
savo bendrams pasislėpti ar priglusti už čia pat riogsančių uolų luitų. 

Visi taip ir padarė ir dėmiai sužiuro į jaunikaitį stebėdami, ką 
jisai darys. Vilkėjo jis pilkšva dvieile rudine, per juosmenį tampriai 
suveržta balta marška, mūvėjo pustrumpėmis kelnėmis ir pilkšvo 
milo blauzdinėmis, o ant galvos turėjo tokio pat pilkšvo milo beretę; 
blauzdines buvo pasiraitojęs, ir keliai jo atrodė lyg iš balto alebastro. 

Nusimazgojęs savo žaviąsias kojas, tuojau pat iš po beretės jis 
ištraukė skepetaitę, kuria buvo susirišęs galvą, ir nusišluostė jąsias, 
tačiau, traukdamas skepetaitę, kilstelėjo galvą, ir visi, į jį žvelgiantys, 
išvydo tokio nenusakomo grožio veidą, jog Kardenijas pakuždomis 
tarė klebonui: 

— Jeigu tai ne Lusinda, vadinasi, tai ne žmogus, bet dausų an- 
gelas. 

Jaunikaitis nusivožė beretę ir krestelėjo galvą, ir tą pačią akimirką 
pečius jam apkrito ir apskleidė tokio spindesio plaukai, kokių netgi 
Febas, ir tas turėtų jam pavydėti. 

Ir tuomet visi susivokė, jog tariamasai sodžiaus bernas — tai 
moteris, tokia daili ir tokio grožio, kokio nei klebonas, nei barzdaskutys 
kaip gyvi nebuvo regėję, o ir Kardenijas, matęs ir pažinojęs Lusindą, 
tik vėliau pripažino, kad grožybe su nepažįstamąja viena Lusinda 
būtų galėjusi varžytis. 

Puikūs auksiniai plaukai siautė ne tik pečius, bet supo visą liemenį 
ir siekė kojas — tokie ilgi ir vešlūs jie buvo. 

Šukas jai atstojo rankos, ir jeigu kojos, panardintos į vandenį, 
panėšėjo į krištolus, rankos, sklaidančios plaukus, atrodė nelyginant 
suslėgtas sniegas. Ir juo ilgiau žiūrėjo į ją visi trys, juo labiau ja žavė- 
josi ir juo didesniu degė noru sužinoti, kas ji tokia. 

Todėl jie pasiryžo jai pasirodyti, ir kai tik subruzdo stodamtesi, 
gražioji mergelė kilstelėjo galvą ir, abiem rankomis nusibraukusi 
plaukus nuo akių, pažvelgė ton pusėn, iš kur pasigirdo bruzdesys... 

Ir, vos tik juos pamačiusi, ji pašoko ant kojų, mikliai stvėrė šalia 
gulintį ryšulį, ko gero, pridėtą drabužių, ir basa, išsidraikiusiais plau- 
kais šoko bėgti, perimta nerimo ir baimės; tačiau švelnios josios pėdos 
nebuvo pratusios lytėti aštrių akmenų, ir ji, nenubėgusi nė šešių žings- 
nių, virto ant žemės... 

Tai matydami, visi trys priėjo prie jos, ir klebonas pirmas jai tarė: 

— Nors ir kas jūs būtute, ponia, meldžiame jus nesibaiminti, nes 

tie, kuriuos regite priešais, turi vienintelį norą — jums pagelbėti. Be 
reikalo jūs metėtės taip beatodairiškai bėgti — vis tiek jūsų kojos prie 
to nepratusios, o ir mes to neleisime. 

Suglumusi ir sutrikusi, ji neatsakė nė žodžio. Tuomet jie priėjo 
arčiau, ir klebonas, paėmęs jai už rankos, prabilo vėl: 

— Tai, ką slepia nuo mūsų rūbas, ponia, išduoda jūsų plaukai, 
aiškiai bylojantys, jog, matyti, ne tokia jau menka priežastis paskatino 
jus apdaryti savo grožį šitokiu netinkamu drabužiu ir paklaidinti jį 
šioje gūdžioje dykynėje, ir jums tiesiog pasisekė, kad šičia mus susi- 
tikote: jei mes nesugebėsime išvaduoti jūsų nuo kančių, tai bent 
sugebėsime ką nors gera patarti, nes nors ir kokia bėda mus slėgtų, 
nors ir kaip graužtų ji mums širdį, — kol gyvi esame, neturime vengti 
patarimų, kai geros valios žmonės geidžia palengvinti mums kančias. 

Tad, mieloji ponia, ar mielasis pone, kaip jums patinka, ginkite 
šalin baimę, kurią sukėlėme jums savo pasirodymu, ir papasakokite 
mums savo laimę ar nelaimę, idant visi drauge ir kiekvienas sky- 
rium užjaustumėme jūsų skausmą. 

Klebonui kalbant, persirengusi mergelė lyg užkerėta žiūrėjo į 
visus kietai sučiaupusi lūpas ir netardama nė žodžio, lygiai kaip 
sodžiaus bernas kad žiūri, kai jam netikėtai parodomas koks keistas, 
niekados neregėtas daiktas. Bet kadangi klebonas neatlyždamas kreipė 
kalbą ta linkme, ji giliai atsiduso ir, nutraukdama tylą, tarė: 

— Kadangi šių kalnų gūduma nepadėjo man saugiai pasislėpti, 
o palaidi išsidraikę plaukai neleido mano liežuviui sumeluoti, bergždžia 
būtų man apsimetinėti, nes jeigu jūs ir dėtutės manimi tikį, tai būtų 
veikiau iš mandagumo nekaip dėl kokios kitos priežasties. 

Po šių įžanginių žodžių, ponai, noriu jums pasakyti, jog tasai 
pasiūlymas, už kurį esu jums nuoširdžiai dėkinga, įpareigoja mane 
patenkinti jūsų prašymą, nors, antra vertus, mane ima baimė, kad 
manųjų negandų apsakas gali sukelti jums ne tiktai užuojautą, bet ir 
grūžtį, nes jūs nerasite nei vaisto mano kančioms numaldyti, nei žo- 
džių joms palengvinti... 

Ir vis dėlto, idant nesuabejotute mano geru vardu, patyrę mane 
esant moterį ir išvydę mane, tokią jaunutę, vienui vieną, be palydovų 
ir dar tokiu apdaru, — o visų tų dalykų drauge ir kiekvieno skyrium 
pakaktų ir šviesiausiai šlovei apjuodinti, — esu priversta jums papasa- 
koti tai, ką mielai nutylėčiau, jeigu, aišku, tik galėčiau. 

Visa tai gražioji mergelė pasakė vienu atsikvėpimu, ir josios darni 

kalba, taipgi švelnus balsas ir išmaningumas ne ką mažiau sužavėjo 
keliauninkus nekaip josios grožis. 

Ir kai jie vėl ėmė siūlyti savo paslaugas ir iš naujo prašyti išpildyti 
pažadą, ilgai nesiprašydindama, ji apsiavė, kaip pridera padoriam 
žmogui, susitvarkė plaukus, atsisėdo ant akmens ir, kai tik trys ke- 
liauninkai įsitaisė rateliu aplink jąją, aiškiu ir ramiu balsu, vos tram- 
dydama tvinstančias ašaras, pradėjo savo gyvenimo istoriją tokiais 
žodžiais: 

— Aukštutinėje Andalūzijoje yra toksai miestas, kurio vardu ti- 
tuluojamas vienas kunigaikštis iš vadinamųjų Ispanijos grandų“. 
Turi jis du sūnus: vyresnysis, jo titulo paveldėtojas, atrodo, bus pavel- 
dėjęs ir jojo gerą būdą, o jaunėlis vargu ar ką nors paveldėjo, išskyrus 
Veljido klastingumą ir Ganelono apgaulumą. 

Mano tėvai — to kunigaikščio vasalai, gana kuklios kilmės, bet 
užtat tokie turtingi, kad jeigu jų kilmingumas būtų prilygęs ištekliui, 
nieko daugiau jie nebūtų sau linkėję, o man nebūtų buvę ko baimintis 
negandos, nūnai mane ištikusios, nes gal tik todėl ir neturiu laimės, kad 
mano tėvai neturėjo laimės kilti iš garsios giminės: tiesa, jų giminė 
ne tokia ir nežymi, kad reikėtų josios gėdytis, bet ir ne tokia žymi, 
kad galėčiau nusikratyti minties, jog mano negandos priežastis — 
josios menkystė. 

Žodžiu, tėvai mano — ūkininkai, paprasti žmonės, nuo amžių su 
jokia niekinga paderme nesigiminiavę, kaip sakoma, grynų gryniau- 
sio kraujo krikščionys", tokio gryno, jog ilgainiui turtai ir ištaigus 
gyvenimas sulygino juos su bajorais ir netgi su didikais, bet labiau 
už turtus ir aukštą kilmę brangino jie mane, savąją vienturtę... 

Taigi, neturėdami kito paveldėtojo ar paveldėtojos, tėvai mane 
labai mylėjo, ir aš buvau viena labiausiai lepinamų dukterų pasaulyje. 
Buvau jų senatvės parama, veidrodis, kuriame jie matė savo atvaizdą, 
jų gyvenimo tikslas, į kurį jie, kliaudamiesi Apvaizda, dėjo visas viltis, 
tokias gražias, kad jos negalėjo neatitikti manųjų. Būdama jų širdžių 
valdovė, buvau šeimininkė ir jų namuose: samdydavau ir atleisdavau 
tarnus, tvarkydavau sąskaitas ir tikrindavau, kiek pasėta ir nupjauta, 
kiek aliejaus išspausta, kiek vyno prisunkta, kiek medaus prikošta, 
kiek galvijų ir gyvulių yra ganyklose ir tvartuose, — žodžiu, visa, 
ką galėjo turėti ir turėjo toks turtingas ūkininkas kaip mano tėvas, buvo 
mano žinioje, aš buvau ir ūkvedė, ir šeimininkė, ir savojo stropumo 
nei tėvų džiaugsmo nesugebu deramai apsakyti. 

Davusi reikiamus nurodymus prievaizdams, kerdžiams bei ber- 

nams, atspėjamą laiką leisdavau prie darbų, tiek prideramų, tiek 
privalomų mergelėms, būtent — prie siuvimo ir mezgimo, dažnai 
ir prie verpimo, o jei kartais, pasigedusi širdžiai mielų pramogų, nuo 
tų darbų atitrūkdavau, tada imdavau į rankas kokią dievobaimingą 
knygą arba sėsdavau prie arfos, nes iš patyrimo žinau, jog muzika 
ramina nerimo kamuojamas sielas ir ilsina minčių išvargintus protus. 

Toksai buvo mano gyvenimas tėvų namuose, ir pasakoju jį taip 
smulkiai ne iš tuštybės ir ne puikuodamasi savo turtais, — stačiai 
noriu, kad suprastute, kaip gera buvo man anksčiau ir kokį vargą 
brendu aš dabar, nors nesu niekuo nusikaltusi. 

Mat, amžinai apsikrovusi darbais ir atsiskyrusi nuo viso pasaulio, 
tarytum vienuolyno sienomis atsitvėrusi, aš buvau tikra, jog niekas, 
išskyrus tarnus, negali manęs išvysti, nes ir bažnyčion eidavau tiktai 
ankstų rytą, visados lydima motinos ir tarnaičių, taip apsigobusi ir 
apsisiautusi, kad manosios akys vos įžiūrėdavo tą sklypelį žemės, 
kuria žengia koja... Ir vis dėlto meilės akys, ar, tikriau sakant, dykystės 
akys, ir už lūšies akis žvalgesnės, mane pastebėjo, kai žvilgsnį metė 
į mane donas Fernandas, o tuo vardu buvo minėtasai jaunėlis kuni- 
gaikščio sūnus. 

Vos tiktai pasakotoja paminėjo dono Fernando vardą, Kardenijo 
veidas persimainė, kaktą išmušė toks sodrus prakaitas, jog klebonas 
ir barzdaskutys, pastebėję jį taip neįprastai susijaudinus, persigando 
pagalvoję, ar tik neprasidėsiąs vienas tų beprotybės priepuolių, kurie, 
kaip buvo jie girdėję, tolydžio jį ištinka. Tačiau Kardenijas tik sruvo 
prakaitu ir, svarstydamas sau vienas, kas galėtų būti toji ūkininkaitė, 
žiūrėjo į ją įsispyręs, o ji, nepastebėdama, kas darosi Kardenijui, 
pasakojo toliau: 

— Ir vos tik jojo akys mane pastebėjo, jis užsidegė man karšta 
meile, kaip vėliau pats pasisakė ir parodė savo elgesiu. 

Būtų sunku išskaičiuoti nesuskaitomus mano vargus, todėl aš ne- 
pasakosiu, kokių gudrybių griebėsi donas Fernandas stengdamasis 
išpažinti man savuosius jausmus. 

Jis papirko visus tarnus, dovanomis ir malonėmis apibėrė ir užpylė 
mano tėvus, kas dieną mūsų gatvėje būdavo šventės šurmulys ir links- 
mybės, naktimis miegus blaškydavo dainos ir muzika, nežinia kaip 
mano rankosna patekdavo laiškučiai, devynios galybės laiškučių, 
pilnų meilės žodelių ir patikinimų, ir priesaikų bei pažadų juose bū- 
davo daugiau negu raidžių... 

Visa tai anaiptol neglostė man širdies, netgi priešingai — aitrino 

ją, lyg tai būtų buvęs kruvinas mano priešas ir lyg visos jo pastangos 
mane pavergti būtų daromos priešingu tikslu... 

Ir ne todėl, kad man nepatiko dono Fernando meilinimasis ar 
kad jo asistavimas atrodė man atgrasus,— nežinia kodėl man buvo 
savotiškai netgi malonu, jog mane myli ir godoja toksai prakilnus 
bajoras, ir aš nesibodėjau tomis liaupsėmis, kurių būdavo pilna jo 
laiškuose, nes, mano supratimu, netgi pati negražiausia moteris tik- 
riausiai džiaugiasi vadinama gražuole. Tačiau tam priešinosi mano 
mergiškas gėdingumas ir amžini tėvų perspėjimai, nes jiems nebebuvo 
paslaptis dono Fernando širdies polinkis, kurio jisai jau ir neketino 
nuo ko nors dangstyti. 

Tėvai kartojo man, jog mano dorybingumas ir sąžinė esą jų gero 
vardo ir garbės laidas ir garantija ir jog jeigu aš prisiminsianti kilmės 
nelygybę, skiriančią mane ir doną Fernandą, man būsią aišku (nors 
ir ką jisai sakytų), kad jis galvojąs ne tiek apie mano šlovę, kiek apie 
savo įgeidžio patenkinimą, ir jeigu aš pageidaujanti kokiu nors būdu 
užkirsti kelią jo neteisėtiems kėslams, jie tuojau pat išleisią mane už 
to, kuris man būsiąs į širdį, nors ir už prakilniausio mūsų miestelio 
ar apylinkės jaunikaičio, nes, turint galvoje jų didelį turtą ir mano 
gerą vardą, tam nesą jokių kliūčių. 

Rimti jų pažadai ir nepaneigiami teigimai stiprino mano tvirtybę, 
ir aš nė sykio nepanorau atsakyti donui Fernandui bent vienu žodžiu, 
kuris galėtų suteikti jam nors ir silpnutę viltį pasiekti geidžiamą tikslą. 

Tasai mano atsargumas, kurį jis tikriausiai laikė panieka, matyt, 
dar baisiau kurstė jo goslų alkį — kitaip nenoriu vadinti tojo jausmo, 
kurį jis man puoselėjo, juk jeigu tai būtų buvusi tikra meilė, kokia 
jai ir derėtų būti, dabar nieko apie tai nežinotute, nes aš nebūčiau 
turėjusi dingsties jums apie ją pasakoti. 

Galiausiai donas Fernandas sužinojo, kad tėvai ketina mane iš- 
tekinti, idant atimtų jam paskutinę viltį mane turėti ar bent jau tikė- 
damiesi saugiau mane apsergėti, ir toji žinia, ar, tikriau, įtarimas 
paskatino jį tokiam poelgiui, apie kurį tuoj išgirsite, o būtent: kartą 
naktį, kai visos durys buvo gerai užrakintos, idant manoji garbė ne- 
tyčia neatsidurtų pavojuje, kai buvo imtasi visų atsargumo ir apsaugos 
priemonių, kai aš sykiu su kambarine jaučiausi rami tylumoj tarp 
keturių sienų, nelauktai netikėtai miegamajame pasirodė donas Fer- 
nandas, ir vos tik jį išvydus, man aptemo akys ir užpuolė žadas... 

Ir man pristigo jėgų netgi sušukti — beje, ko gero, jis ir nebūtų 
leidęs, nes beregint šoko prie manęs ir, tvirtai apkabinęs (o aš, kaip 

sakiau, nebeturėjau jėgų priešintis — buvau taip sukrėsta), prabilo, 
ir ligi šiolei aš niekaip nesuvokiu, kaipgi melas gali būti toks išmoningas 
ir kaip jis sugeba šitaip surikiuoti žodžius, kad jie atrodytų gryna tei- 
sybė. O tas nevidonas mokėjo ašaromis paremti savo žodžius, giliais 
atodūsiais — savo ketinimus. 

Aš, vargšelė, tėvų vienturtėlė, niekieno nepamokyta, kaip elgtis 
tokiais atvejais, nežinia kodėl patikėjau tomis apgauliomis kalbomis, 
priėmiau jas už teisybę, bet vis dėlto ir ašaros, ir atodūsiai nesukėlė 
man nieko kita, kaip tik užuojautą... 

Ir tada, kai mano susijaudinimas pagaliau nuslūgo, šiaip ne taip 
atgavau dvasines jėgas ir kur kas ramiau, nei pati galėjau to tikėtis, 
tariau jam: 

„Jeigu atsidurčiau ne jūsų glėbyje, o plėšraus liūto naguose, ir 
jeigu ištrūkti iš jų galėčiau tik kokiu poelgiu ar žodžiu susitepdama 
garbę, padaryti tai būtų lygiai taip lengva kaip grąžinti atgalios pra- 
eitin nuėjusį dalyką. Kaip jūs laikote rankomis apglėbęs mano kūną, 
taip aš laikau savo sielą surakinusi dorais ketinimais, ir jūs, pone, 
pamatysite, kaip jie skiriasi nuo jūsiškių, jei tik pamėginsite smurtu 
juos palenkti. 

Esu priklausoma nuo jūsų, bet ne vergė. Jūsų kilmės aukštybė 
neduoda ir negali duoti jums teisės išniekinti ir pažeminti manąją 
kilmę, nors ir kokia žema ji būtų: aš, prasčiokė ir ūkininkaitė, saugau 
savo orumą ne ką mažiau negu jūs, didikas ir bajoras, savąjį. Smurtu 
jūs nieko nelaimėsite, nesuviliosite manęs nei turtais, nei žodžiais, 
nesugraudinsite nei gailiais atodūsiais, nei ašaromis. 

Jeigu vienu tų būdų, mano čia suminėtų, mėgintų mane palenkti 
tasai, kurį tėvai man parinktų į vyrus, jojo valiai atsiduotų manoji 
ir amžindie prieš jojo valią nestotų,— aš pasielgčiau taip, kaip man 
liepia garbė, nors ir ne taip. kaip liepia širdis, ir savo noru paaukočiau 
tai, ko jūs, pone, smurtu dabar siekiate. Visa tai sakau todėl, idant 
jūs, pone, atsisakytute minties, jog kas nors, išskyrus teisėtą vyrą, gali 
iš manęs ką nors laimėti“. 

„Jeigu kliūtis tik tokia, žavingoji Dorotėja (nes tuo vardu esu 
aš, nedalingoji),— tarė nedorasis bajoras, — imki mano ranką, ir aš 
prisiekiu būti amžinai tavas, o mūsų sužadėtuvių liudininkai teesie 
dangus, nuo kurio nieko nevalia nuslėpti, ir štai šis Švenčiausiosios 
Mergelės paveikslas“. 

Išgirdęs, kad jinai vardu Dorotėja, Kardenijas vėl susijaudrino 
ir galutinai įsitikino, jog jo ankstesnis spėjimas teisingas; tačiau, 

norėdamas sužinoti, kuo visa tai baigėsi, nors ir šiaip jau viską žinojo, 
tik trumpam įsiterpė į pasakojimą ir tarė: 

— Ką? Jūs, ponia, vardu Dorotėja? Esu girdėjęs apie kitą mer- 
gelę tuo pačiu vardu, kurią, atrodo, ištiko panaši neganda. Bet pasa- 
kokite toliau, — ateis laikas, ir atskleisiu tokius dalykus, kad jūs pa- 
šiurpsite iš siaubo ir drauge didžiai susigrauditsite. 

Sulig tais žodžiais Dorotėja susidomėjusi pasižiūrėjo į Kardeniją, 
jo neįprastą ir varganą apdarą, ir paprašė nieko neslėpti, jeigu jisai 
ką nors žinąs apie josios bylą, nes likimas apdovanojęs ją vienu vie- 
ninteliu gėriu: tvirtybe pakelti bet kokią nelaimę, nes, josios giliu 
įsitikinimu, pasaulyje nesą kitos tokios, kuri galėtų bent truputį apsun- 
kinti ją ištikusiąją. 

— Būtinai pasidalysiu savo mintimis, ponia, — atsiliepė Kardeni- 
jas, — jeigu tik pasitvirtins mano spėjimas, bet dar ne laikas man 
kalbėti, o ir jums geriau tuo tarpu to nežinoti. 

— Teesie jūsų valia, — tarė Dorotėja.— O šit kas man nutiko 
toliau: donas Fernandas griebė paveikslą, buvusį mano miegamajame, 
ir pastatė priešais kaip mūsų sužadėtuvių liudininką. Su didžiausiu 
užsidegimu pažadėjo jis mane vesti, bet aš, pertraukdama jo iškalbin- 
giausių žodžių ir išmoningiausių priesaikų srautą, pasakiau, kad jis 
pirma pagalvotų, ką daro ir kaip užsirūstinsiąs jo tėvas, patyręs, jog 
sūnus susituokė su jam priklausoma ūkininkaite, ir tegul jo neapakinąs 
manasis grožis — ne toksai jis nepaprastas, kad galėtų pateisinti šį 
klaidingą žingsnį, ir jeigu jis, donas Fernandas, iš tikrųjų mane mylįs 
ir linkįs man gera, tegul verčiau netrukdąs man susieti savo likimo 
su sau lygiu, nes tokios nelygios santuokos paprastai esančios netvarios 
ir trumpos kaip ir laimė, kuri iš pradžių atrodanti beribė. 

Taip aš jam kalbėjau, visko jau nebegaliu ir prisiminti, tačiau 
manieji žodžiai nepaskatino dono Fernando atsisakyti savo ketinimo: 
panašiai ir žmogus, kuris sudaro sandėrį, neketindamas mokėti pinigų, 
nepaiso jokių išlygų. 

Tuomet aš susimąsčiau ir tariau sau viena: „Juk aš būsiu ne pir- 
moji, kuri jungtuvių dėka pakyla iš žemo luomo į aukštą, o ir donas 
Fernandas ne pirmas, moters grožio ar veikiau beprotiškos aistros 
apakintas, ima ne savo kilmės žmoną. Ir jeigu aš nenusižengiu šio 
pasaulio tvarkai ir papročiams, man nedera išsižadėti likimo siūlomos 
garbės, juo labiau kad jeigu, geismą patenkinus, praeis toji meilė, 
kurią jis dabar man prisiekia, Dievo akivaizdoje vis tiek aš būsiu jo 
žmona... 

Ir jeigu atstumsiu jį su panieka, ko gero, pamynęs savo priedermę, 
jisai griebsis smurto ir mane išgėdins, ir aš liksiu viena kalta ir niekuo 
negalėsiu pasiteisinti kaltinama visų tų, kurie nežinos, jog nekaltai 
nukentėjau. Ir iš tikrųjų, kaip aš įrodysiu tėvams ir visiems kitiems, 
jog tasai bajoras įsiveržė miegamajin be mano sutikimo?“ 

Visi tie klausimai ir atsakymai umaru perlėkė man per galvą, o 
svarbiausia — žengti tą žingsnį, kuris vėliau pasirodė besąs pražūtin- 
gas, nors tuomet, aišku, to netgi nenuvokiau, pastūmėjo ir palenkė 
dono Fernando priesaikos, dievagojimasis, patikinimai, gausiai lie- 
jamos ašaros ir, be kita ko, jo išvaizdumas ir meilumas, tie neatre- 
miami jojo ginklai, kurie, paspiriami jausmingiausių meilės žodžių, bū- 
tų galėję pavergti bet kurią kitą širdį, tokią pat nepriklausomą ir dro- 
vingą kaip manoji. 

Aš pasikviečiau kambarinę, idant be dangiškųjų liudytojų būtų 
ir žemiškasis. Donas Fernandas vėl pakartojo ir patvirtino savo prie- 
saikas, šaukdamasis liudytojais visus šventuosius, pasmerkė save 
baisingoms kančioms, jeigu netesėsiąs duotojo žodžio, vėl pasruvo 
ašaromis, dar gailiau dūsaudamas, paskui tvirtai mane apkabino ir jau 
nebepaleido iš savo glėbio... Ir tada, kai tik mano kambarinė išėjo 
iš miegamojo, aš nustojau būti tokia, kokia buvau ligi tolei, o jis 
galutinai tapo išdaviku ir piktaviliu. 

Diena, atėjusi po mano negandos nakties, išaušo ne taip greitai, 
kaip to, mano manymu, troško donas Fernandas, nes, tik numalšinus 
kūno alkį, iškart užvaldo nenugalimas noras palikti tą vietą, kur geis- 
mas buvo patenkintas... 

Todėl šitaip sakau, jog donas Fernandas pasiskubino kuo greičiau 
atsisveikinti su manimi ir padedamas tos pačios suktos kambarinės, 
kuri įvedė jį į namus, apyaušriu atsidūrė gatvėje, o skirdamasis su 
manimi (jau nebe su tokiu įkarščiu ir užsidegimu, su kokiu kalbėjo 
tik atėjęs) patikino, kad aš neabejočiau jo atsidavimu ir kad jojo 
priesaikos — tvirtos ir nesulaužomos, ir, patvirtindamas savo žodžius, 
nusimovė brangų žiedą ir užmovė jį man ant piršto. 

Taigi jis išėjo, ir aš likau viena, nei šiokia, nei tokia, nei nuliūdusi, 
nei linksma. Tiesą pasakius, buvau apdujusi ir susirūpinusi, sukrėsta 
viso to, kas man nutiko, ir nebedrįsau, o gal stačiai pamiršau išbarti 
kambarinę už tai, kad ji klastingai užrakino mane miegamajame 
drauge su donu Fernandu, nes tuo metu dar nelabai suvokiau, ar 
tatai, kas man įvyko, gera ar bloga. 

Atsisveikindama aš pasakiau donui Fernandui, jog lygiai taip jisai 

galįs lankytis kas naktį, nes dabar aš jau priklausanti jam, ir taip būsią 
ligi tolei, kol jisai pagarsinsiąs mudviejų sužadėtuves, tačiau jis atėjo 
tik po dviejų dienų, o paskum jau nebesirodė, ir ilgiau nei mėnesį 
nebemačiau jo nei gatvėje, nei bažnyčioje. Bergždžiai mėginau su 
juo susieiti, bet man nesisekė, nors ir žinojau, kad jisai niekur neišvykęs 
ir ištisas dienas praleidžia medžioklėje, kuri buvo jo mėgstamiausia 
pramoga. 

Tos dienos ir valandos, lyg dabar prisimenu, slinko nykios ir rūš- 
kanos, ir aš, lyg dabar prisimenu, pradėjau abejoti donu Fernandu, 
kol pagaliau visiškai nustojau juo tikėti. Ir dar prisimenu, kaip tik 
tuomet manoji kambarinė išgirdo iš manęs priekaišto žodžius už savo 
įžūlų ir neapgalvotą poelgį, — žodžius, kurių anksčiau iš manęs ji ne- 
buvo girdėjusi. Prisimenu, buvau priversta ryti ašaras ir dėtis nerū- 
pestinga, idant tėvai neimtų kamantinėti, kodėl vaikščioju tokia ap- 
siniaukusi, kitaip būčiau turėjusi norom nenorom kuo nors prasi- 
mesti — vadinasi, meluoti... 


Tačiau ilgai netrukus viskas pasibaigė labai netikėtai, nes atėjo 
valanda, kai, kantrybei pasibaigus, pamiršau garbę ir, nepaisydama 
padorumo reikalavimų, atskleidžiau savo slapčiausias godas, ir atsi- 
tiko tai todėl, kad veikiai mūsų apylinkes aplėkė gandas, jog gretima- 
me mieste donas Fernandas vedęs neregėto grožio mergelę iš labai 
prakilnios šeimos, tik ne tokio jau didelio turto, kad ji galėtų tikėtis 
šitokio kilmingo jaunikio. Kalbėta, jog vardu ji esanti Lusinda ir 
jog per jungtuves nutikę nuostabių dalykų... 

Išgirdo Kardenijas Lusindos vardą — ir prikando lūpą, suraukė 
antakius, ir rankos jam nusviro, o iš akių trykštelėjo ašaros, tačiau 
Dorotėja nepertraukė savo istorijos ir pasakojo toliau: 

— Pasiekė mane toji liūdna žinia, ir manoji širdis, užuot aple- 
dėjusi, užsiliepsnojo tokia rūstybe ir pagieža, jog aš be maža ko neiš- 
puoliau į gatvę ir, garsiai šaukdama, neapskelbiau visiems jojo klastos 
ir išdavystės. Ir vis dėlto sutramdžiau įtūžį, tarusi sau, jog tą pačią 
naktį padarysiu tai, ką ir padariau, o būtent: papasakojau savo ne- 
gandą vienam tėvo samdinių, sodžiuje vadinamų bernais, persirengiau 
jo drapanomis ir paprašiau palydėti mane į miestą, kur, anot kalbų, 
laikėsi mano priešas. 

Bernas iš pradžių pavadino mane nutrūktgalve ir nepritarė mana- 
jam sumanymui, bet paskui, matydamas, kad aš nepalenkiama, pa- 
sisiūlė lydėti mane, kaip jis pasakė, nors ir į pasaulio kraštą. 

Beregint į drobinį priegalvio impilą įsimečiau suknią, dėl viso pikto 
įsidėjau pinigų ir vieną kitą brangenybę ir nakties gūdumoje, nė 
žodžio nepasakiusi piktavilei kambarinei, lydima berno ir ištiso spie- 
čiaus nerimastingų minčių, pėsčiomis leidausi į miestą, kur skubėjau 
anaiptol ne išardyti tai, kas įvyko, o tik paklausti dono Fernando, 
kaip sąžinė jam leido šitaip pasielgti. 

Trečios dienos apypiete atkakau ten, kur man reikėjo, ir, vos įžen- 
gusi pro miesto vartus, pasiteiravau, kur gyvena Lusindos tėvai, ir 
pirmas paklaustasis pasakė man daugiau, nei aš norėjau sužinoti. 
Jisai nurodė man jųjų namus ir papasakojo viską, kas nutiko per jų 
dukters jungtuves, — beje, žinia plačiai pasklidusi po miestą, ir žmonės 
būriuojąsi gatvėse liežuvių palazginti. 

Šit ką jisai man papasakojo: tą naktį, kada donas Fernandas su- 
sižiedavęs su Lusinda, ji, sutikusi tapti jojo žmona, staiga netekusi 
sąmonės, ir kai vyras prasegęs jai krūtinę, kad ji gautų oro, užantyje 
pastebėjęs josios ranka rašytą laišką, kuriame ji prisipažinusi ir pa- 
reiškusi negalinti būti dono Fernando žmona, nes jau esanti susituokusi 
su Kardeniju, labai kilmingu to miesto bajoru (kaip tvirtino tasai 
žmogus, kuris man tatai pasakojo), o sutikimą donui Fernandui da- 
vusi tik todėl, kad nedrįsusi nepaisyti tėvų valios. 

Žodžiu, pasak to paties žmogaus, iš to laiško paaiškėję, jog tuojau 
pat po jungtuvių ji ketinusi nusižudyti, ir toliau tajame laiške išdės- 
čiusi, kodėl pasiryžusi sau gyvastį atimti, — durklas, aptiktas josios 
suknios klostėse, kaip sakoma, tatai patvirtinęs. 

Tuomet donui Fernandui pasirodę, jog Lusinda ant juoko jį de- 
danti, gėdą jam daranti, per nieką laikanti, ir, jai nespėjus atsipeikėti, 
šokęs ant josios su tuo pačiu aptiktuoju durklu ir tikriausiai būtų 
persmeigęs, jeigu tėvai ir visi kiti, tenai susirinkę, nebūtų jam sutrukdę. 

Dar pasakoję žmonės, jog donas Fernandas tuojau pat išvykęs iš 
miesto, o Lusinda tiktai kitą dieną atgavusi nuovoką ir prisipažinusi 
savo tėvams, kaip ji tapusi minėto Kardenijo teisėta žmona. 

Dar sužinojau, jog Kardenijas, anot gandų, buvęs tose sužieduo- 
tuvėse, o kai išvydęs ją susižiedavusią, ko visai nesitikėjęs, nevilties 
perimtas, pabėgęs iš miesto palikdamas laišką, kuriame paaiškinęs, 
kaip skaudžiai jį įžeidusi Lusinda ir kad jisai pasišalinąs kaip galima 
toliau nuo Žmonių. 

Visa tai plačiai pasklido po miestą. visi tik apie tai ir kalbėjo ir 
dar labiau sukalbo patyrę, jog Lusinda pabėgo iš namų ir. ko gero. 

iš miesto, nes niekur jos negalėjo surasti, ir jog tėvai kraustosi iš 
proto ir nebežino nei ką daryti, nei kur josios ieškoti. 

Tos žinios atgaivino mano viltis, ir aš tariau Sau viena: geriau, 
Jog suvis neradau dono Fernando, negu kad būčiau suradusi jį jau 
vedusį, nes man atrodė, jog dar ne visai užsivėrė manosios negandos 
vartai, ir aš tikinau save, kad galgi dangus tam tyčia bus sutrukdęs 
jam antrąsyk vesti, idant jis pagaliau prisimintų savo priedermę 
pirmajai žmonai ir susivoktų esąs krikščionis ir kad jam privalu labiau 
paisyti savo sielos išganymo nekaip žmonių kalbų. 

Visos tos mintys spietėsi mano galvoje, ir aš, nepaguodžiamoji, 
stengiausi guostis tomis blankiomis ir miglotomis viltimis, idant ne- 
užgestų gyvybė, kuri dabar man tokia atgrasi. 

Taip aš klaidžiojau po miestą nežinodama ką daryti, nes dono 
Fernando niekur negalėjau aptikti, ir staiga išgirdau šūkaujant šauklį, 
kuris, siūlydamas didelį atlyginimą tam, kas mane suras, skelbė, 
kokio amžiaus aš esanti ir kokiu apdaru vilkinti. Ir dar išgirdau gar- 
sinant, jog mane iš tėvų namų pagrobęs bernas, kuris įsipiršęs į mano 
palydovus, ir toji žinia man pervėrė širdį, nes supratau, kaip, žmonių 
nuomone, esu žemai puolusi, jei negana buvo apskelbti, jog pražudžiau 
garbę pabėgdama iš namų, o dar reikėjo pridėti — su kuo: su nie- 
kingu prasčioku, nevertu mano taurių jausmų. 

Išgirdusi šauklio pagarsinimą, beregint palikau miestą sykiu su 
bernu, kuris jau pradėjo gailestauti prisiekęs man ištikimybę, ir tą 
naktį, būgštaudami vytynių, mes pasislėpėme šių kalnų glūdumoje... 

Bet, kaip sakoma, bėda bėdą veja, o vienai nelaimei pasibaigus, 
lauk kitos, dar didesnės: taip atsitiko ir man, nes dorasis bernas, ligi 
tol ištikimas ir atsidavęs, vos tik mudu atsidūrėva toje negyvenamoje 
dykynėje, veikiau savo niekšybės nekaip mano grožio kurstomas, 
panūdo pasinaudoti proga, jo manymu, tame pašaly jam pasitaikiusia, 
ir, gėdą ir juo labiau Dievo baimę ir pagarbą man pametęs, ėmė 
alkstyti mano meilės, o atsakan į savo begėdiškus pasiūlymus išgirdęs 
mano rūsčius ir teisingus žodžius, paliko prašymus, kuriais iš pradžių 
tikėjosi laimėti mano palankumą, ir griebėsi smurto... 

Tačiau teisingasai dangus, kuris visados ar beveik visados gina 
ir užtaria kenčiančius vardan teisybės, užtarė ir mane, ir aš silpnomis 
rankomis kaip niekur nieko nustūmiau jį prarajon ir palikau likimo 
valiai, nesirūpindama, gyvas jis ar ne, o paskui, nepaisydama baimės 
ir nuovargio, smagiai nuliuoksėjau tolyn, genama vienos vienintelės 

minties ir noro — pasislėpti kalnuose nuo tėvo ir tų, kuriuos jisai bus 
išsiuntęs manęs vytis. 

To troškimo vedama, prieš kelis mėnesius ir įsigavau į šiuos tar- 
peklius ir čia, pačioje kalnų glūdumoje, susitikau kerdžių: jis pasisamdė 
mane parankiniu, ir visą tą laiką aš piemenavau, o idant nuslėpčiau 
ilgus plaukus, kurie dabar taip netikėtai mane išdavė, stengiausi ištisas 
dienas būti lauke... 

Tačiau visos mano pastangos ir gudrybės nuėjo perniek, nes ma- 
nasis šeimininkas pagaliau perprato, kad aš ne vyras, ir jam sukilo 
tokios pat nuodėmingos mintys kaip ir mano bernui, o kadangi likimas, 
siųsdamas nelaimę, ne visada nurodo išeitį, artimai nepasitaikė nei 
prarajos, nei skriaudesnio skardžio, idant jisai, kaip ir bernas, amžindie 
nesijaustų Amūro nuskriaustas, — todėl aš ryžausi verčiau duoti jam 
ramybę ir toliau slapstytis šiuose atšiauriuose tarpekliuose, užuot 
pradėjusi su juo galynėtis ar žodžiais mainytis. 

Taigi, kaip sakiau, dingau aš jam iš akių ir vėl ėmiau ieškoti 
uždingsnio, kur galėčiau, niekieno netrukdoma, dūsauti ir rypuoti 
melsdama dangų užuojautos, pagalbos ir malonės, idant padėtų man 
negandą perveikti arba siųstų mirtį šioje dykynėje, kad nė atminimo 
nebeliktų tosios nedalingosios, kuri, niekuo dėta būdama, davė dingstį 
žmonėms dergti ją ir juodinti ne tik gimtajame krašte, bet ir svetur. 


XXIX PERSKYRIMAS 


KUR PASAKOJAMA, 
KOKIU SĄMOJINGU IR IŠMONINGU BŪDU 
MŪSŲ ĮSIMYLĖJES RITERIS 
BUVO IŠVADUOTAS NUO DIDŽIAI RŪSČIOS 
ATGAILOS, KURIĄ BUVO SAU PASISKYRĘS 


— Tai šit, ponai, kokia yra tikroji ir nepramanytoji mano negan- 
dos istorija. Galvokite ir spręskite patys, ar, patyrus tokią nelaimę, 
ne per maža buvo mano atodūsių, kuriuos girdėjote, žodžių, kurių 
klausėtės, ašarų, kurios tryško man iš akių, ir, gerai apmąstę, kokia 
bėda mane ištiko, jūs suprasite, jog bergždžia būtų mane guosti, nes 
manojo sielvarto neįmanoma numaldyti. 

Meldžiu jus tiktai vienos malonės (jums privalu ir nesudėtinga 
bus ją padaryti): patarkite, kur galėčiau ramiai nugyventi amželį, 
nesibaimindama ir nešiurpdama, jog mane užklups persekiotojai, 
einą mano pėdomis... Tiesa, aš Žinau, kaip didžiai myli mane tėvai, ir 
esu tikra, kad jie be galo apsidžiaugs mane išvydę, tačiau mane perima 
baisi gėda vien pagalvojus, ką jie pamanys mane išvydę nebe tokią, 
kokią tikėjosi išvysti, todėl mieliau norėčiau niekados nesirodyti jų 
akyse, nes neturėsiu kur akių dėti galvodama, kad jie, akysna man 
žiūrėdami, mato, jog pasitikėjimą jųjų apvyliau ir garbę savąją pa- 
myniau. 

Sulig tais žodžiais ji nutilo, ir veidą jai išpylė raudonis, keldamas 
aikštėn, kokia gėdinga ir jautri širdis plaka jos krūtinėje. O klausytojų 
širdis tuo metu užplūdo begalinė užuojauta mergelei ir sykiu nusis- 
tebėjimas josios neganda, ir kai klebonas jau buvo benorįs tarti jai 
keletą paguodos žodžių ir pamokymų, jį pralenkė Kardenijas ir pir- 
mas šitaip prabilo: 

— Vadinasi, ponia, jūs ir esate ta gražioji Dorotėja, lobingojo 
Klenardo vienturtė duktė? 

Didžiai nustebo Dorotėja, išgirdusi tėvo vardą iš tokio pažiūrėti 
prastos išvaizdos žmogaus, nes, kaip jau minėjome, Kardenijas vilkėjo 
nepritinkamu apdaru, ir kreipėsi į jį šiais žodžiais: 

— O kas gi jūs būsite, brolau, kad jums žinoma, kuo vardu ma- 
nasis tėvas? Nes ligi šiol, kiek prisimenu, sekdama savo negandos 
sakmę, nė sykio jojo vardo neminėjau. 

— Aš esu tas nedalingasai,— atsiliepė Kardenijas,— kurį, kaip 
jūs, ponia, teikėtės pasakyti, Lusinda pavadino savuoju vyru. Aš 
esu laimės apeitasai Kardenijas, to, kuris neviltin jus įstūmė, įstumtas 
į tokią padėtį, kokioje dabar mane matote — apdriskusį, pusnuogį, 
netekusį žmonių užuojautos, o svarbiausia — netekusį proto, nes 
atgaunu nuovoką tik tada, kai dangus malonėja labai trumpam ją 
man grąžinti. 

Aš, Dorotėja, esu tasai, kuris savo akimis regėjo dono Fernando 
piktadarystes, ir tasai, kuris savo ausimis girdėjo Lusindą sutinkant 
būti jojo Žmona. 

Aš esu tasai, kuriam pritrūko drąsos palaukti, kol ji atsipeikės 
ir kol paaiškės, kas buvo tame laiške, aptiktame jai ant krūtinės, nes 
širdis neištvėrė tiekos smūgių, pasipylusių vienas po kito. Taigi, išėjęs 
iš kantrybės, išėjau iš namų ir savo mulo savininkui įdaviau laišką, 
prašydamas įteikti jį Lusindai, ir atkakau šion dykynėn pasiryžęs 

šičia užbaigti savo gyvenimą, kuriuo nuo tos dienos pasibodėjau kaip 
savo pikčiausiu priešu... 

Tačiau likimas, nepanoręs gyvasties man atimti, pasitenkino tuo, 
kad atėmė man protą: gal jis saugojo mane, idant laimingo atsitikti- 
numo dėka su jumis susitikčiau, ir jeigu visa tai, ką jūs pasakojote,— 
teisybė, o tuo aš neabejoju, galimas daiktas, dangaus valia mudviejų 
negandos pasibaigs kur kas geriau, negu mes tikimės... 

Mat, turėdami galvoje, jog Lusindai nevalia tekėti už dono Fer- 
nando, nes ji mana, o donui Fernandui nevalia josios vesti, nes jisai 
jūsų, mudu galiva tikėtis, kad dangus sugrąžins kiekvienam, kas pri- 
klauso, nes tai, kas mudviem prikiauso, nebuvo nei nusavinta, nei 
atimta iš mūsų... 

O jeigu mudu turiva tokią paguodą, ne abejotinomis viltimis 
puoselėjamą ir ne tuščiais svaičiojimais paremtą, meldžiu jus, ponia, 
nukreipkite kita linkme savo taurias mintis ir nusiteikite sulaukti 
geresnės dalios, o aš, savo ruožtu, pasistengsiu kita linkme pakreipti 
savąsias mintis... 

Duodu jums bajoro ir krikščionio garbės žodį, kad neapleisiu 
jūsų ligi tolei, kol susijungsite su donu Fernandu, ir jeigu man ne- 
pavyks žodžiais atvesti jo į protą, idant jisai prisimintų savo priedermę 
jums, aš prižadu tuomet, pamiršęs savąsias nuoskaudas, už kurias 
tenubaudžia jį dangus, pasinaudoti savo privilegija, bajoro vardo 
man suteikta, ir teisėtai iškviesti jį dvikovon atsakyti už neteisybę, 
jums, ponia, padarytą. 

Kardenijo žodžiai apstulbino Dorotėją, ir ji, nebežinodama, kaip 
atsidėkoti už tokius taurius paketinimus, puolė ant kelių, pasiryžusi 
išbučiuoti jam kojas, tačiau Kardenijas pasipriešino, o įsikišęs licen- 
ciatas pagyrė Kardeniją už gražią kalbą ir suskato juodu prašyti, 
siūlyti ir kalbinti nedelsiant keliauti drauge į jo sodžių, kur jie galėsią 
apsirūpinti viskuo, kas reikalinga, ir ten nuspręsią, ką dera daryti: 
ar ieškoti dono Fernando, ar sugrąžinti Dorotėją pas tėvus, — žodžiu, 
pasielgsią, kaip jiems atrodysią tinkama. 

Kardenijas ir Dorotėja padėkojo ir pasakė esą pasirengę pasi- 
naudoti jo maloniu pasiūlymu. 

Barzdaskutys, ligi tolei be žado visų klausęsis, taipgi tarė žodį ir 
su tokiu pat nuoširdumu kaip ir klebonas pasiūlė savo paslaugas, 
paskum trumpai drūtai paaiškino, kodėl juodu su klebonu čia atsi- 
dūrė, papasakojo apie neįprastą Don Kichoto pamišimą ir pridūrė. 
kad juodu laukia grįžtant jo ginklanešio, nujojusio ieškoti savo pono. 

Tuomet Kardenijas prisiminė kumštynes su Don Kichotu, bet 
taip, lyg būtų jas sapnavęs, ir papasakojo, kas juodviem nutiko, o 
dėl ko įvyko sąspyris — nežinojo. 

Tuo tarpu išsigirdo šauksmai, ir klebonas su barzdaskučiu iš balso 
pažino Sančą Pansą: neradęs keliauninkų toje vietoje, kur buvo 
palikęs, dabar šaukė juos kiek tik gerklė išneša. 

Visi nuėjo jo pasitikti, ir, paklaustas apie Don Kichotą, Sančas 
atsakė, jog Don Kichotas pusnuogis, vienais marškiniais, sudžiūvęs, 
peralkęs, dūsaująs dėl savosios damos Dulsinėjos ir nors jisai, Sančas, 
pasakęs, kad jinai liepianti kilti iš čia ir leistis Tobosan, kur jinai jo 
laukianti, tasai griežtai pareiškęs, jog jisai tvirtai apsisprendęs amžindie 
nesirodyti josios grožio akivaizdoje, kol didžiais žygdarbiais nepel- 
nysiąs josios malonės. Ir jeigu šitaip būsią toliau, Don Kichotas galįs 
gražiausiai likti ne tik be imperijos, kurią apsiėmęs nukariauti, bet ir 
be arkivyskupijos, nors tai jau esąs paskutinis dalykas, todėl lai jie 
pasuką galvas, kaip reikėtų iš ten jį išvilioti. 

Licenciatas atsakė. kad jis nesirūpintų: Don Kichotas galįs kalbėti 
ką norįs, o jie vis tiek jį iš ten išviliosią. 

Paskum jis papasakojo Kardenijui ir Dorotėjai, ką juodu su 
barzdaskučiu sumanė pasiryžę išgydyti Don Kichotą ar bent jau par- 
gabenti namo... 

Tuomet Dorotėja tarė, kad ji geriau už barzdaskutį suvaidinsianti 
globos reikalingą mergelę. juo labiau jog turinti atitinkamą apdarą, 
tad tegul tik jai duodą valią, o ji sugebėsianti taip atlikti savo vaidme- 
nį, kad jų sumanymas puikiausiai pavyksiąs, nes, be kita ko, ji prisis- 
kaičiusi daug riterių romanų ir išmananti, kaip kalbančios nuskriaus- 
tos mergelės, melsdamos klajojančius riterius malonės. 


— Vadinasi, — tarė klebonas, — mums nieko daugiau nereikia, 
kaip tuoj pat imtis darbo. Likimas, be „abejo, mums palankus: taip ne- 
tikėtai nurodęs išeitį jums, ponai, jis drauge palengvino ir mūsų už- 
davinį. 

Dorotėja tuoj išsitraukė iš savo ryšulio prašmatnią plonos vilne- 
lės suknią ir puošnią žalio audinio skraistę, o iš skrynelės — vėrinį ir 
kitokių brangenybių, akimoju pasidabino ir pavirto turtinga aukšta- 
kilme dama. 

Visa tai ir dar šį tą, josios žodžiais tariant, ji pasiėmusi iš namų 
dėl viso pikto, bet ligi šiolei tokia proga nepasitaikiusi. 

Visi buvo užkerėti Dorotėjos žavumu, dailiu stotu ir apveidumu 

ir pareiškė, jog donas Fernandas tikrai maža ką išmano, jeigu atsi- 
žadėjo tokios grožybės... 

Bet labiausiai buvo sukrėstas Sančas Pansa: jam atrodė (iš tikrųjų 
taip ir buvo), jog kaip gyvas nėra matęs tokio žavesio moters, ir todėl, 
baisiai susijaudinęs, paklausė kleboną, kas yra toji magi dama ir ko 
ji ieško šiame užkampyje. 

— Toji žavi dama, broleli Sančai, — atsakė klebonas, — be kita 
ko, tiesioginė Mikomikonijos didžiosios karalystės sosto įpėdinė pagal 
tėvo liniją, o ieško ji čia tavojo pono, norėdama prašyti malonės, 
idant jisai atlygintų ir atkeršytų vienam blogam milžinui už skriaudą 
ir įžeidimą, o šauniojo riterio, atseit tavojo pono, šlovė taip plačiai 
skamba po margąjį pasaulį, jog toji princesė ieškoti jo atvyko iš Gvi- 
nėjos. 

— Kas ieško, tas ir patį velnią suras, — į tuos žodžius atsakė 
Sančas Pansa,— ir mano ponui labai nuskils, jeigu jam pasiseks nu- 
dėti tą šunsnukį milžiną, kurį jūsų malonybė čia minėjot, ir tuo pačiu 
žygiu išlygint skriaudą ir užglostyti įžeidimą, o nudėti tikrai nudės, 
tegu tik susitinka, žinia, jeigu tai bus ne kokia pamėklė, nes prieš 
pamėkles manasis ponas neturi jokios galios... 

Beje, norėčiau paprašyti jūsų malonybę, pone licenciate, tokio 
dalyko: kad mano ponas neužsimanytų eiti į arkivyskupus, o to la- 
biausiai bijau, patarkit jam, jūsų malonybe, kaip galima greičiau 
tą princesę paimti už pačią, tada jau arkivyskupo kėdėn jo neįkelsi, 
ir jis kaip niekur nieko laimės savo imperiją, o aš — tai, ko širdis 
geidžia... 

Man ilgai tas nėjo iš galvos, ir šit aš sumečiau, kadgi negerai bus, 
jeigu mano ponas pasidarys arkivyskupu: juk man Bažnyčia netinka, 
nes turiu pačią, o prasidėsi su skyrybomis dėl ne kažin kokių bažny- 
tinių pajamų — juolab turiu ne tik pačią, bet ir vaikučių, — ligi grabo 
lentos po teismus tampysies. Žodžiu, pone, Dieve duok, kad manasis 
ponas kuo greičiau susivestų su ta dama, — su josios malonybe aš dar 
nepažįstamas, todėl ir vardu jos nevadinu. 

— O ji vardu princesė Mikomikona,— atsakė klebonas, — mat, 
jeigu josios karalystė vadinasi Mikomikonija, aišku, kad ir jai pačiai 
pridera taip vadintis. 

— Be abejo, — pritarė Sančas.— Nemaža esu susitikęs Žmonių, 
nusikalusių vardą ir prievardį iš gimtinės pavadinimo, kaip antai: 
Pedras Alkalietis, Chuanas Ubedietis, Djegas Valjadolidietis,— matyt, 

ir Gvinėjoje esama tokio papročio karalienėms vadintis savo kara- 
lysčių vardais. 

— Matyt, taip ir bus, — tarė klebonas, — o tavo pono vedybomis 
aš pasirūpinsiu ir padarysiu visa, kas priklauso... 

Tas pažadas taip nudžiugino Sančą, kaip nustebino kleboną jo 
lengvatikiškumas, nes jisai suprato, kad ginklanešio galva kietai 
prikimšta tų pačių kvailysčių, kuriomis gyvena jo ponas, be abejo, 
tvirtai įsitikinęs kada nors įžengsiąs į imperatoriaus sostą. 

Tuo tarpu Dorotėja atsisėdo raita ant klebono mulo, o barzdasku- 
tys prisitaisė prie smakro jaučio uodegos barzdą, ir tada jie paliepė 
Sančui vesti juos tiesiai pas Don Kichotą, iš anksto perspėję nepra- 
sitarti, kad jis pažįsta licenciatą ir barzdaskutį: mat svarbu esą, idant 
Don Kichotas jų nepažintų, kitaip jam nepasiseksią išeiti į impera- 
torius... Nei klebonas, nei Kardenijas nepanoro jų lydėti: Kardeni- 
jas — kad neprimintų Don Kichotui buvusių muštynių, o klebonas — 
todėl, jog dabar ir šiaip jau pakako žmonių tariamosios princesės 
palydai; tad vieni nujojo į priekį, o kiti iš lėto nuėjo pėsčiomis įkandin. 

Klebonas nedovanojo dar sykį nepamokęs Dorotėjos, ką ji turinti 
daryti, bet ji atsakė, kad jis nesirūpintų: viskas būsią atlikta taškas į 
tašką, kaip to reikalaujama ir kaip tai aprašoma riterių romanuose. 

Nujoję tris ketvirčius mylios, tarp suvirtusių uolų raiteliai paste- 
bėjo Don Kichotą, jau apsirengusį, bet dar be šarvų, ir vos tik Doro- 
tėja Jį išvydo ir iš Sančo susižinojo, kad tai tikrai Don Kichotas, 
vytiniu šmaukštelėjo savo eidininkui, o įkandin jos nušuoliavo barz- 
dotasis barzdaskutys... Kai jie prijojo artyn, pažas nušoko nuo mulo 
ir pribėgo nukelti Dorotėjos nuo balno, bet ji, pati nepaprastai mik- 
liai nulipusi žemėn, puolė prieš Don Kichotą ant kelių, ir nors Don 
Kichotas mėgino ją pakelti, ji nesistodama pradėjo tokią žosmę: 

— Aš nesikelsiu nuo kelių, o narsingasai ir galingasai riteri, 
pakol jūsų gerumo ir mandagumo dėka man bus suteikta malonė, 
kuri begaliniai pasitarnaus jūsų šviesybės garbei ir šlovei ir ištrauks 
iš negandos nasrų tokią didžiai nepaguodžiamą ir didžiai nuskriaustą 
mergelę, kokios dar neregėta visame pasaulyje. Ir jeigu jūsų nepa- 
laužiamos rankos narsybė atliepia jūsų nevystančios šlovės garsą, 
tai jūsų priedermė — paduoti tąją ranką laimės apeitajai, kuri at- 
keliavo iš tolių toliausių svečių šalių, skaisčiojo jūsų vardo spindėjimo 
atviliota, melsti užtarimo savo nedalioj. 

— Nė vienu žodžiu neatsakysiu jums, o žavingoji dama, — pa- 

reiškė Don Kichotas,— ir nė viena ausimi neklausysiu jūsų bylos, 
pakol nesutiksite pasikelti nuo žemės. 

— Aš nesikelsiu nuo žemės, viešpatie,— atsiliepė sopulingoji 
mergelė, — jeigu jūsų taurumas nemalonės man tosios paslaugos, 
kurios ašian meldžiu. 

— Malonėsiu ją ir suteiksiu,— tarė Don Kichotas, — jeigu, aišku, 
tai nepadarys skriaudos ir pragaišties mano karaliui, mano tėvynei 
ir tajai, kuri laiko raktus manosios širdies ir nepriklausomybės. 

— Niekam nuo to nebus skriaudos nei pragaišties, mano taurusis 
viešpatie, — atsiliepė graudingoji mergelė. 

Tuo tarpu Sančas Pansa prisigretino prie savojo pono ir tylutėliai 
pakuždėjo jam į ausį: 

— Jūsų malonybė galit drąsiai suteikti prašomą malonę, nes 
nudėti tą milžinpalaikį, pone, jūsų malonybei bus juokų darbas, o 
juk tos paslaugos prašo jus prakilnioji princesė Mikomikona, Miko- 
mikonijos didžiosios karalystės karalienė, atvykusi iš Etiopijos. 

— Nors ir kas ji būtų, — atsakė Don Kichotas, — aš atliksiu savo 
priedermę sulig ordinui duotuoju įžadu, kaip sąžinė man liepia... 

Ir, kreipdamasis į mergelę, tarė: 

— Tepasikelia nuo kelių jūsų didžioji grožybė, aš suteiksiu tąją 
malonę, kurios jūs teikiatės prašyti. 

— Aš prašau.— tarė mergelė, — kad jūsų taurioji širdis tučtuojau 
sektų mane, iš anksto davusi garbės žodį nesiimti jokių kitų žygių, 
netenkinti niekieno prašymų, pakol nebus atkeršyta už mane tajam 
nevidonui, kuris, pamynęs dangaus ir žemės įstatymus, užgrobė ma- 
nąją karalystę. 

— Kartoju: aš įvykdysiu jūsų malonybės valią, — tarė Don Ki- 
chotas,— tad, godingoji dama, jums pridera nedelsiant nusimesti 
skaudžią liūdesio naštą ir įkvėpti naujų jėgų ir tvirtybės savo išse- 
kusioms viltims, nes, padedant Dievui ir štai šitai nepalaužiamai rankai, 
ilgai netrukus jums bus grąžinta karalystė ir jūs vėlei įžengsite į savo 
didžios ir senovinės viešpatijos sostą. nors ir kaip priešintųsi ir spy- 
riotųsi piktaviliai, išdrįsę į jį gvieštis... O dabar — žygin, nes, kaip 
sakoma, ilga kalba be vaisiaus. 

Nuskaustoji mergelė norėjo žut būt išbučiuoti rankas Don Kicho- 
tui, bet jis, būdamas nepaprasto mandagumo ir galantiškumo riteris, 
nieku gyvu nesutiko, — priešingai, be galo mandagiai ir galantiškai 
apkabino ją ir pakėlė nuo žemės, u paskui įsakė Sančui, kad suveržtų 
paspręstę Rosinantui ir tuojau paduotų jam šarvus. 

Sančas nuėmė šarvus, lyg trofėjai kabančius ant medžio, ir, pri- 
veržęs paspręstę, akimoju apvilko šarvais poną, ir tasai, jau būdamas 
šarvuotas, tarė: 

— O dabar vardan Dievo jokime ginti šios prakilnios damos. 

Barzdaskutys vis dar klūpojo, iš paskutiniųjų stengdamasis ne- 
praplyšti juokais, kad neatkristų barzda ir nenueitų perniek taip gerai 
pradėjęs pildytis jų sumanymas, tačiau, matydamas, jog malonė jau 
suteikta ir jog Don Kichotas nekantrauja leistis kelionėn, atsistojo ir, 
paėmęs savo poniai už kitos rankos, drauge su šauniuoju riteriu 
užkėlė ją ant mulo. 

Paskui Don Kichotas įšoko į Rosinantą, barzdaskutys atsisėdo 
ant savojo mulo, o Sančas, pėsčias likęs, iš naujo prisiminė savo din- 
gusį palšelį, kuris dabar būtų taip pravertęs... 

Tačiau šįsyk jis lengvai susitaikė su ta mintimi, būdamas tikras, 
kad jo ponas jau tvirtai žengia tuo keliu, kuris atves jį — ir gana 
veikiai — prie imperatoriaus sosto: mat dabar nebeabejojo, jog Don 
Kichotas susives su tąja princese ir bus mažų mažiausia Mikomiko- 
nijos karalius. 

Tik skaudu jam buvo, kad toji karalystė — negrų žemėje ir kad 
žmonės, kurie bus jam vasalais paduoti,— visi kaip vienas negrai, 
bet vaizduotė tuojau nurodė jam puikią išeitį, ir jisai pats vienas tarė: 

„Didelio čia daikto, kad mano vasalai bus negrai! Pakraunu 
juos į laivus, atgabenu Ispanijon, naudingai parduodu, gaunu už juos 
skambiaisiais, už tuos pinigus nusiperku sau kokį titulą ar vietą ir 
gyvenu sau švilpaudamas ligi pat dienų galo! 

Aš jau nesnausiu, turėsiu proto, sugebėsiu taip viską patvarkyti, 
jog akim nespėsi mirktelėti, o jau būsiu pardavęs trisdešimt, gal net 
visus dešimt tūkstančių vasalų. Dievaži, kaip kažin ką parduosiu, visus 
krūvoj ar po vieną, ar kaip geriau išeis, bet tikrai iškišiu tuos juodukus, 
o subyrės jie man atgal kišenėn auksiniai ir sidabriniai. Ne jau, aš 
ne pirštu penėtas!“ 

Jis taip džiaugėsi ir mėgavosi tomis < mintimis, jog net negalvojo. 
kaip nesmagu kėblinti pėsčiomis. 

Kardenijas ir klebonas stebėjo visa tai iš krūmų ir niekaip negalėjo 
sugalvoti dingsties, kaip pritapus prie keliauninkų, bet klebonas, 
būdamas didelis pramaniūgas, tuoj sumetė, kaip jiems derėtų pasiekti 
geidžiamą tikslą: išsiėmė iš dėklo žirkles, Kurias visados nešiojosi 
su savimi, mikliai apkarpė Kardenijui barzdą, apvilko jį savo pilkšva 
trumpike ir juodu apsiaustu, pats likdamas viena liemene ir kelnėmis... 

Ir Kardenijas akimoju tapo kitoks, ir, pažiūrėjęs į veidrodį, vargu 
ar būtų pats save pažinęs. 

Juodviem persirengiant, keliauninkai pajojėjo gerokai toliau, 
bet juodu gana lengvai pirmieji išsigavo į vieškelį, nes brautis raitiems 
per brūzgynus ir raistus buvo nepalyginamai sunkiau negu pėstiems. 

Žodžiu, juodu išnėrė iš kalnų tarpeklio į lygumą, ir kai tik iš ten 
išnėrė Don Kichotas su savo keliabendriais, klebonas įdėmiai sužiuro 
Į jį, ženklais rodydamas, kad jį pažįsta, ir po geros valandėlės, pripuo- 
lęs prie jo išskėstomis rankomis, sušuko: 

— Būki pasveikintas, riterijos atvaizde, mano šaunusis tėvynaini 
Don Kichote Lamančieti, taurumo viršūne ir vainike, nuskriaustųjų 
priebėga ir parama, klajojančių riterių žiede!.. 

Taip sakydamas, jis apkabino Don Kichotui kairį kelį, ir šis, to 
žmogaus mostų ir žodžių priblokštas, dėmingai į jį įsižiūrėjęs ir paži- 
nęs, pasijuto kaip nesavas ir sukaupė visas jėgas bandydamas nulipti 
nuo arklio, bet klebonas jį sulaikė, ir tuomet Don Kichotas tarė: 

— Leiskite, jūsų malonybe pone licenciate, man nepritinka joti 
raitam, kai toks godingas asmuo kaip jūs eina pėsčias. 

— Jokiu būdu nesutiksiu, — atsakė klebonas. — Jūsų didybei pri- 
dera joti raitam, nes raitas jūs atliekate tokius žygdarbius ir veikalus, 
kokių mūsų amžiais dar neregėta, o man, menkam dvasininkui, bus 
gera ir ant vieno tų mulų, kuriais joja jūsų malonybę lydintys ponai, 
jeigu jie, aišku, neprieštaraus, ir man netgi atrodys, kad šuoliuoju 
raitas ant žirgo Pegaso arba ant to zebro, kuriuo jodinėjo narsingasai 
mauras Musarakas, nūnai ilsintis užkerėtas didžiojoje Sulemo kalvoje 
netoli didžiojo Kompluto““*. 

— Tai man neatėjo į galvą, godingasai licenciate, — tarė Don Ki- 
chotas,— bet esu tikras, jog godingoji princesė, meilės man paskatinta, 
teiksis įsakyti savajam pažui užleisti jums balną, o jis pats galės puikiau- 
siai atsisėsti savo mului ant sturplio, žinoma, jeigu tasai paneš. 

— Mano galva, paneš,— atsiliepė princesė, — be to, esu tikra, 
jog manajam pažui nebūtina įsakinėti: jis toks paslaugus ır mandagus 
ir nieku gyvu nesutiks, kad dvasinio luomo žmogus eitų pėsčias, kai 
gali joti raitas. 

— Savaime suprantama, — pritarė barzdaskutys. 

Ir, akimoju nušokęs žemėn, pasiūlė klebonui užimti savo vietą, ir 
šis, ilgai nesiprašydindamas, įsėdo į balną, bet, deja, tai buvo nuomo- 
jamas mulas, o kai sakoma „nuomojamas“, turima galvoje „prastas“, 
ir, barzdaskučiui lipant ant sturplio, jis dusyk kilstelėjo pasturgalines 

kojas ir dusyk spyrė į orą, o jeigu būtų kliudęs meistrui Nikolui galvon 
ar krūtinėn, tasai, be abejo, būtų pasiuntęs velniop sumanymą parga- 
benti Don Kichotą namo. 

Šiaip ar taip, persigandęs barzdaskutys krito žemėn, o kadangi 
virsdamas nėžiūrėjo barzdos, toji irgi nukrito žemėn, ir tuomet, pasi- 
jutęs be barzdos, jis nieko kita nesugalvojo, kaip tik rankomis užsi- 
dengti veidą ir surikti, kad jam išmušti dantys. 

Don Kichotas, pastebėjęs pluoštą barzdos be smakro ir be lašo 
kraujo mėtantis gana atstu nuo parkritusio pažo, sušuko: 

— Viešpatie aukščiausias, koks didis stebuklas! Tiktai tyčiomis 
įmanu taip švariai nuplėšti barzdą nuo veido ir sviesti žemėn. 

Matydamas, kad jo sumanymui gresia pavojus išeiti viešumon, kle- 
bonas šoko prie barzdos, pribėgo su ja prie meistro Nikolo, vis dar 
tysančio žemėje ir klykiančio nesavu balsu, priglaudė jo galvą sau 
prie krūtinės, vienu matu pridėjo barzdą prie smakro ir suskato kažką 
niurnėti panosėje, prieš tai paaiškinęs, jog tai esanti ypatinga malda 
nuo barzdų atkritimo ir jog visi tuoj įsitikinsią josios stebuklinga galia... 

Pritaisęs barzdą, jis nuėjo į šalį, o pažas atsistojo nuo žemės toks 
pat sveikas ir toks pat barzdotas, koks anksčiau buvo... Don Kichotas 
didžiai nustebo ir paprašė kleboną atspėjamu laiku išmokyti tos maldos, 
kurios galia, jo manymu, ko gero, esanti nepalyginamai didesnė: juk 
išrautos barzdos vietoj turėjusi būti gyva žaizda, ir jeigu malda visa 
tai užgydanti, savaime aišku, ji padedanti ne tik barzdoms atkritus. 

— Kas be ko, — atsakė klebonas ir pažadėjo, progai pasitaikius, 
išmokyti jį tos maldos. 

Buvo sutarta, jog dabar sėsiąs raitas ant mulo vienas klebonas ir 
jog jisai ir kiti du josią pakaitais iki pat užeigos, kuri esanti per dvi my- 
lias nuo kalnų. 

Kai trys keliauninkai sėdo raiti, būtent: Don Kichotas, klebonas ir 
princesė, o kiti trys nuėjo pėsti, būtent: Kardenijas, barzdaskutys ir 
Sančas Pansa, Don Kichotas kreipėsi į mergelę ir tarė: 

— Jūsų didenybe godingoji valdove, veskite mane ten, kur tik 
jūsų širdis geidžia... 

Tačiau, jai nespėjus atsiliepti, įsiterpė licenciatas: 

— Į kokią karalystę teiksitės vesti mus jūsų šviesybė? Gal kartais 
į Mikomikoniją?.. Tikriausiai tenai, jeigu aš Šį tą išmanau apie kara- 
lystes. 

Dorotėja, viską suprasdama iš pirmo žodžio, suvokė, kad jai dera 
pritarti, ir taip atsakė: 

— Taip, pone, kelias mano veda į tąją karalystę. 

— Tokiu atveju, — vėl įsiterpė klebonas, — mes keliausime kaip 
tik per mano sodžių, nuo ten jūsų malonybė pasuksite Kartachenos 
link, o tenai su Dievo padėjimu įsilaipinsite į laivą, ir jeigu pus palan- 
kus vėjas, jūra bus rami ir neaudros, tai daugmaž po devynerių metų 
paregėsite priešaky didįjį Mežotido, atsiprašau, Meotido ežerą, o jau 
nuo ten jūsų didenybei liks daugių daugiausia šimtas dienų kelionės 
ligi savosios karalystės“"". 

— Klystate jūsų malonybė, godingasai pone,— paprieštaravo 
princesė, — nė dvejų metų nepraėjo nuo tos dienos, kai iš ten iškelia- 
vau, ir, dievaži, orai nelepino manęs, ir vis dėlto išvydau tąjį, kurį taip 
karštai troškau paregėti — Don Kichotą Lamančietį, o jo šlovė iškart 
pasiekė mano ausis, vos įkėliau koją Ispanijos žemėn, ir paskatino jo 
ieškoti, idant, jo taurumu pasikliaudama, savąją teisybę jojo nenugali- 
mos rankes narsybei patikėčiau. 

— (Gana, liaukitės mane liaupsinti,— pertraukė ją Don Kicho- 
tas.— Bet koks meilikavimas man ne prie širdies, ir nors tai būtų netgi 
ne meilikavimas, tokios kalbos vis dėlto žeidžia mano gėdingąją klausą. 
Viena galiu jums pasakyti, godingoji valdove: nors ir kiek aš turėčiau 
tosios narsybės, bet jeigu josios, šiaip ar taip, man netrūksta, mano 
priedermė — ištikimai jums tarnauti, gyvasties netausojant. Viskas 
savo laiku, o dabar meldžiu jus, pone Iicenciate, paaiškinti, kaip jūs 
atsidūrėte šiame krašte vienas, be mantos, be tarnų. taip lengvai apsi- 
daręs. — man stačiai galva neneša. 

— Atsakysiu jums labai trumpai,.— tarė klebonas.— Teesie žino- 
ma jūsų malonybei, pone Don Kichote, jog mudu su meistru Nikolu, 
mudviejų bičiuliu ir mudviejų barzdaskučiu, iškeliavome Sevilijon 
pinigų, kurių man atsiuntė vienas giminaitis, prieš daugelį metų persi- 
kėlęs gyventi Amerikon. ir nemažų pinigų — šešiasdešimties tūkstan- 
čių svarių pesų, o tai jums ne juokas... Ir šit vakar, mums bejojant 
pro šią vietą, mudu užpuolė keturi plėšikai ir taip švariai mus nugran- 
dė, kad netgi be barzdų likome, todei barzdaskutys gavo prisitaisyti 
dėtinę, o štai šitą jaunikaitį, — ir jis parodė į Kardeniją.— paleido 
beveik kaip motinos pagimdytą... 

Ir svarbiausia, vietiniai žmonės kalba, jog apiplėšė mudu katorgi- 
ninkai, kuriuos, anot šnekų, išlaisvino — ir beveik toje pačioje vieto- 
je — vienas žmogus, toksai narsingas, kad paleido juos, nepaisydamas 
nei komisaro, nei ginkluotos palydos... 

Aišku, tai buvo koks nors beprotis arba toks pats užkietėjęs niekšas 

kaip jie, arba žmogus be garbės ir sąžinė“: juk jis paleido vilką avidėn, 
lapę vištidėn, musę prie medaus. Matyt, užsimanė jis stoti prieš teisin- 
gumą, sukilti prieš karalių, savo tikrąjį valdovą, jeigu nusižengė jo 
teisingiems įsakymams. Matyt. sakau, užsimanė jis palikti galeras tė 
irklininkų, sukelti ant kojų Šventąją broliją, jau keleri metai ilsinčią 
ant laurų. Žodžiu, susimanė jis tokį darbą, kuris pražudys jojo sielą, 
o ir kūną pasmerks kančioms... 

Mat Sančas jau buvo papasakojęs klebonui ir barzdaskučiui, kokį 
nuotykį turėjo jo ponas su katorgininkais, apvainikuodamas save šlo- 
ve, todėl klebonas dabar apie tai ir kalbėjo norėdamas pamatyti, ką 
darys ir sakys Don Kichotas, o šis tik mainėsi sulig kiekvienu žodžiu, 
bet nedrįso prisipažinti, jog tai jis, ne kas kitas, davė laisvę tiems šau- 
nuoliams. 

— Taigi jie mus ir apiplėšė, — užbaigė klebonas. — Per savo bega- 
linį gailestingumą atleiski, Viešpatie, tam, kuris nukreipė nuo jų dera- 
mą bausmę. 

KUR PASAKOJAMA 
APIE GRAŽIOSIOS DOROTĖJOS SUMANUMĄ 
IR APIE KITUS SMAGIUS 
IR ĮDOMIUS DALYKUS 


Klebonui nespėjus baigti savo pasakojimo, į<'terpė Sančas ir tarė: 

— Dievaži, pone licenciate, juk tai mano ponas atliko tą žygdarbį! 
O juk aš sakiau ir perspėjau, kad žiūrėtų, ką daro, ir kad nuodėmė 
juos vaduoti, nes ten varomi tik užkietėję piktadariai. 

— Mulki! — atkirto jam Don Kichotas. — Klajojantiems riteriams 
nedera ir nerūpi kamantinėti, už ką taip kamuojami tie skriaudžiamieji. 
pančiais sukaustytieji ir ujamieji, kurie kelyje pasitaiko. — už nusi- 
žengimus ar gerus darbus. Klajojantiems riteriams rūpi padėti nedalin- 
giesiems ir paisyti jų kančių, o ne piktadarysč:. 

Man pasitaikė ištisa virtinė, ištisas rožančius nelaimingų ir nuliūdu- 
sių Žmonių, ir pasielgiau taip. kaip man liepė mano pašaukimas, o 
visa kita tegu sprendžia Dievas. Ir aš sakau, kad jeigu tai kam nepatin- 

ka (žinoma, darau išimtį ponui licenciatui, didžiai garbingam dvasinio 
luomo žmogui),— tas ničnieko neišmano apie riterijos nuostatus ir 
meluoja kaip paskutinis šuo ir išgama, ir aš tatai įrodysiu kardu, lyg 
turėčiau dabar jį prieš akis“" 

Sulig tais žodžiais jis tvirčiau įsispyrė į kilpas ir nusmaukė sau 
ant kaktos šalmą, nes barzdaskučio dubenį, jo teigimu, Mambrino 
šalmą, laikė pasikabinęs ant priekinės balno gugos, tikėdamasis kada 
nors jį pataisyti. 

Dorotėja žinojo, kad Don Kichotui vieno šulo trūksta ir kad visi, 
išskyrus Sančą Pansą, iš jo šaiposi, todėl, būdama išmani ir labai sąmo- 
jinga, nepanoro atsilikti nuo kitų, o pamačiusi, jog Don Kichotas 
užsiuto, kreipėsi į jį tokiais žodžiais: 

— Godingasai riteri, meldžiu jūsų malonybę nepamiršti, kad esate 
man pažadėjęs vieną paslaugą, o pagal tą pažadą neturite teisės imtis 
kito kokio žygio, nors ir koks neatidėliotinas jis būtų. Teikitės numal- 
dyti rūstybę, įsiliepsnojusią jūsų malonybės širdyje: juk jeigu ponas 
licenciatas būtų žinojęs, jog katorgininkai išvaduoti jūsų neįveikiamo- 
sios rankos, jis būtų triskart užsirišęs burną ir triskart prikandęs sau 
liežuvį prieš tardamas žodį, netinkamą jūsų malonybei. 

— Prisiekiu, — patvirtino klebonas.— Ir netgi ūsus būčiau išsi- 
pešęs“". 

— Aš nutylėsiu, godingoji valdove,— tarė Don Kichotas,— ir 
numalšinsiu teisėtą rūstybę, užvirusią mano krūtinėje, ir būsiu romus 
ir taikingas, ligi išpildysiu žadėtą paslaugą. Tačiau, atsiteisdama už 
gerus mano ketinimus, malonėkite man papasakoti, žinoma, jeigu jums 
nebus sunku, ko jūs sielvartaujate ir kas tokie tie žmonės, kuriems 
turėsiu duoti teisėtą, deramą ir pelnytą atpildą. 

— Mielai patenkinsiu jūsų norą, — atsiliepė Dorotėja,— jeigu tik 
jums nepabos pasakojimas apie vargus ir negandas. 

— Nepabos, godingoji valdove,— tarė Don Kichotas. 

Į tai Dorotėja atsakė: 

— Tokiu atveju, jūsų malonybės, klausykitės manęs su atida. 

Vos tik ji ištarė tuos žodžius, Kardenijas ir barzdaskutys, susido- 
mėję, kokią istoriją išgalvos sumanioji Dorotėja, priėjo arčiau, o 
drauge su jais — ir Sančas, kuris, kaip ir jo ponas, leidosi jos 
apgaunamas. O ji, patogiau atsisėdusi balne, atsikrenkštusi ir padariusi 
visa tai, kas priklauso, be galo maloniai pradėjo tokiais žodžiais: 

— Pirmiausia jūsų malonybėms derėtų žinoti, jog vardu esu... 

Ir ji užsikirto pamiršusi, kokį vardą jai davė klebonas, bet jisai, tuo- 
jau pat sumetęs, už ko ji užkliuvo, atskubėjo pagalbon ir tarė: 

— Nenuostabu, godingoji valdove, kad jūsų didenybei painu ir 
keblu pasakoti savąsias nelaimes, nesgi jos paprastai aptemdo atmintį 
savo aukoms, tad žmonės dažniausiai net savo vardą pamiršta, kaip tai 
nutiko jūsų šviesybei, o juk esate princesė Mikomikona, Mikomiko- 
nijos didžiosios karalystės sosto teisėtoji įpėdinė... O dabar po šito 
patikslinimo jūsų didenybei bus nesunku atgaivinti sielvarto sugildytą 
atmintį, idant papasakotute mums viską, ką tik pageidausite. 

— Jūsų teisybė, — pritarė mergelė, — ir aš manau, jog daugiau 
nieko nebereikės man priminti, ir aš sėkmingai paporinsiu ligi galo 
savo tikrąją ir nepramanytą istoriją... 

O istorija mano tokia: tėvas mano, karalius Tinakrijas Išmintinga- 
sis, puikiai išmanė meną, magija vadinamą, ir savo mokslingumo dėka 
patyrė, jog mano motina karalienė Charamilja turėsianti mirti anks- 
čiau už jį ir jog ilgai netrukus ir jam esą skirta atsisveikinti su šiuo 
pasauliu, o aš paliksianti visiška našlaitė... 

Tačiau tai kuo mažiausiai jį jaudino; jo paties žodžiais tariant, 
širdį graužė mintis, jog kaimynystėje, beveik greta mūsų karalystės, 
kaip girdėjo jis iš patikimų žmonių, valdo didelę salą baisingas milži- 
nas, vadinamas Pandafilandu Padilba: mat, nors akys jojo, žinia, 
sveikos ir savo vieton įdėtos, bet jisai visados skersuoja, lyg būtų žvai- 
ras, ir daro tai tyčiomis, kad įvarytų baimę ir nuogąstį tiems, į kuriuos 
dilbčioja, — žodžiu, mano tėvas patyrė, jog tasai milžinas, patyręs mane 
esant našlaitę, su didžia kariauna pulsiąs mano karalystę ir nepaliksiąs 
man nė mažyčio kaimelio, kur galėčiau galvą priglausti, tačiau aš 
galinti išvengti tos pragaišties ir negandos, jeigu sutiksianti už jojo 
tekėti... 

Tačiau, jo supratimu, aš niekados nepanorėsianti tokių nelygių 
vedybų, ir jisai sakė teisybę, nes man niekados neatėjo į galvą tekėti 
už milžino — nei už to, nei už jokio kito, nors ir koksai didelis ir bai- 
sioniškas jis būtų. 

Be to, dar pasakė man tėvas, kad, jam mirus, kai Pandafilandas 
įsibrausiąs į mano karalystę, jokiu būdu nesusimanyčiau priešintis, nes 
dorus ir atsidavusius vasalus nuo mirties ir visiško išnaikinimo, nes 
priešintis tokiai šėtoniškai milžino galybei esą beprasmiška, aš turinti 
laisva valia palikti savąją karalystę ir, kelių artimųjų lydima, tuojau 
pat leistis kelionėn į Ispaniją, o ten aš susirasianti apgintį nuo visų 

bėdų, kai tik susirasianti klajojantį riterį, kurio šlovė tuo metu būsianti 
pasklidusi po visą tąją karalystę, ir vardu jis būsiąs, jei neklystu, lyg 
Don Girsnotas, lyg Don Krimsnotas... 

— Tikriausiai bus sakęs: Don Kichotas, ponia.— pataisė ją San- 
čas Pansa, — arba dar kitaip: Liūdnojo Vaizdo riteris. 

— "Tavo teisybė, — pritarė Dorotėja.— Ir dar sakė riterį būsiant 
aukšto stoto, padžiūvusio veido, o dešiniajame šone, žemėliau kairio- 
sios mentės ar kur nors šalimais. jis turėsiąs rusvą apgamą, apžėlusį 
plaukeliais, panašiais į šerius. 

Tatai girdėdamas, Don Kichotas kreipėsi į savo ginklanešį: 

— Eikš čionai, Sančai, vaikeli, padėki man nusirengti, o noriu 
pasitikrinti, ar iš tiesų ašian esu tasai pats riteris, ano išmintingojo ka- 
raliaus išpranašautasai. 

— O kodėl gi jūsų malonybė nori nusirengti? — paklausė Do- 
rotėja. 

— Idant pasižiūrėčiau, ar turiu tąjį apgamą, jūsų tėvo minėtą, — 
atsakė Don Kichotas. 

— Jums nėra ko rengtis,—tarė Sančas, — aš puikiai žinau, kad 
vidury nugaros jūsų malonybė turft lygiai tokį apgamą, o tai geros 
tvermės ženklas. 

— To ir gana, — tarė Dorotėja,.— draugams nepritinka kibti prie 
niekniekių ir smulkintis, o kur tasai apgamas — ant peties ar nuga- 
ros, — ne taip jau svarbu, gana ir to, kad jis yra, nors ir kur būtų: juk 
kūnas visur vienodas... 

Be abejo, gerasis mano tėvas teisybę sakė, ir aš teisingai pasielgiau 
kreipdamasi pagalbos į poną Don Kichotą, nesgi ne ką kitą minėjo 
tėvas, nes iš veido jis — kaip iš akies trauktas anas riteris, apie kurį 
eina garsas ne tik po Ispaniją, bet ir po visą Lamančą: vos tik spėjau 
Osunoje išlipti iš laivo, beregint išgirdau apie jo nesuskaitomus žygdar- 
bius, ir širdis man pasakė, jog tai tasai pats, kurio atkeliavau ieškoti. 

— O kaipgi jūsų malonybė, godingoji ponia, Osunoje galėjote iš- 
lipti iš laivo, jeigu tai ne jūrų uostas? — paklausė Don Kichotas. 

Tačiau. Dorotėjai nespėjus atsakyti, įsiterpė klebonas ir tarė: 

— Godingoji princesė, matyt, turėjo galvoje, kad, išlipusi Mala- 
goje, pirmiausia apie jūsų malonybės žygdarbius išgirdo Osunoje. 

-— Tui ir turėiau galvoje, — pritarė Dorotėja. 

— Na, dabar viskas aišku, — tarė klebonas. — Pasakokite toliau, 
jūsų didenybe. 

— Kad jau nebėra ko pasakoti, — atsiliepė Dorotėja.— Pagaliau 

man nusišypsojo laimė, ir aš susiradau poną Don Kichotą, todėl tariuo- 
si ir manausi jau esanti visos savosios karalystės karalienė ir valdovė, 
nes jisai buvo toks mandagus ir kilniadvasis, jog pasižadėjo patenkinti 
mano norą ir keliauti drauge su manimi, kur tik aš pageidausianti jį 
vesti, ir aš vesiu jį tiesiai pas Pandafilandą Padilbą, idant nukautų tą 
milžiną ir sugrąžintų man tai, ką šis neteisėtai iš manęs paveržė... 

„Tr visa tai turi eiti kaip iš rašto, nes taip jau išpranašauta Tinakrijo 
Išmintingojo, gerojo mano tėvo, kuris, be kita ko, dar pridėjo ir prirašė 
lyg chaldėjų, lyg graikų rašmenimis — nesugebėjau aš jų išskaityti, — 
kad jeigu tas išpranašautasai riteris, nukirtęs galvą milžinui, panūsiąs 
mane vesti, tuojau pat ir be žodžių aš turinti tapti teisėta jojo žmona ir 
atiduoti jo valiai savo karalystę, o ir pati jam atsiduoti. 

— Na, bičiuli Sančai, kaip tau patinka? — sulig tais žodžiais 
tarė Don Kichotas.— Matai, kas čia darosi? Bene aš tau nesakiau? 
Šit jau turime ir karalystę, ir karalienę — tik imk valdžią į rankas ir 
vesk! 

— Kaip kažin ką! — sušuko Sančas.— Bene rasis toks mulkis, kad 
nenusuktų sprando tam galvijui, kuris, pasak ponios, kanda ir lenda, 
ir nepanorėtų vesti? O ir karalienė, dievaži, verta nuodėmės! Tokią 
blusytę mielai įsileisčiau į guolį. 

Sulig tais žodžiais, džiaugsmu netverdamas, jis dusyk pašoko į orą 
delnais pliaukštelėdamas sau per pėdas, paskui nutvėrė Dorotėjos mulą 
už apynasrio, sustabdė jį ir, puolęs ant kelių, paprašė, kad leistų išbu- 
čiuoti jai rankas, nes nuo šiolei pripažįstąs ją savąja karaliene ir val- 
dove. 

Na, sakykite, kas tokiu atveju nebūtų pasijuokęs iš pono paikumo 
ir jo tarno lengvatikiškumo? 

Dorotėja mielai sutiko ir pažadėjo jam didiko titulą, kai tik dangus 
suteiksiąs jai malonę ir ji vėl atgausianti ir valdysianti savąją karalystę. 

Sančas puolė taip karštai dėkoti, kad visi vėlei prapliupo juokais. 

— "Tai šit, ponai, tokia mano istorija, — pridūrė Dorotėja.— Galiu 
nebent pridėti, kad iš visos palydos, kurią išsivežiau iš savosios karalys- 
tės, išliko man tik šis barzdotasai pažas, o visi kiti prigėrė, netoli uosto 
užkilus baisingai audrai, ir mudu per stebuklą priplaukėva krantą — 
vienas ant vienos lentos, kitas ant kitos. 

Kaip jau tikriausiai pastebėjote, visas mano gyvenimas — išvien 
stebuklai ir paslaptys, ir jeigu kai kur aš nuklydau į šalį ar išsireiškiau 
ne taip glaustai kaip dera, prašau kaltinti ne mane, o tą aplinkybę. 
kurią priminė ponas licenciatas, man pradėjus pasakojimą, būtent: 

begaliniai ir nepaprasti vargai, užgriuvę žmogų, dažnai aptemdo jam 
atmintį. 

— Tik jau ne man, o prakilnioji ir narsingoji valdove, nors ir 
kokie baisūs ir neregėti ištiktų mane vargai, tarnaujant jūsų dideny- 
bei! — sušuko Don Kichotas.— Ir iš naujo patvirtinu duotą jums žodį 
ir prisiekiu sekti jus kad ir į pasaulio kraštą, idant galėčiau susitikti 
su nuožmiuoju jūsų priešu, kuriam, tikiuosi, Dievo padedamas, savo 
ranka nukirsiu išpuikusią galvą šveitriaisiais ašmenimis štai šito... deja, 
nebeturiu aš savojo kalavijo, nes pagrobė jį Chinesas de Pasamontė... 

Paskutinius žodžius jis prakošė pro dantis, o toliau prabilo įprastu 
balsu: 

— O kai nukirsiu jam galvą ir pasodinsiu jus atgal į karalystės 
sostą, idant valdytute ją ramybėje, būsite laisva atiduoti savo širdį kam 
tinkama, nes manoji atmintis užimta, valia pavergta, o protas gyvas 
vien mintimis apie tą... bet daugiau nė žodžio, nes aš neturiu nė men- 
kiausio noro net pagalvoti apie vedybas, nors man būtų peršama kad 
ir rojaus paukštė. 

Pono žodžiai apie nenorą vesti taip nepatiko Sančui, kad jis baisiai 
įtužo ir tarė pakėlęs balsą: 

— Dievaž, kaip kažin ką, pone Don Kichote, jūsų malonybei visai 
protas paseko! Kaip galima abejoti, kai pasitaiko proga susivest su 
tokia prakilnia princese kaip šitoji? O gal jūs manot, kad tokių kirčių 
su paplėšais, kokį laimė šiandie jums siūlo, — pilni patvoriai? Gal 
sakysit, kad manoji ponia Dulsinėja — gražesnė? Nė velnio, šioji 
dukart dailesnė, duodu žodį, kad anoji nė gerti neatnešė prieš princesę. 
Jeigu jūsų malonybė lauksit kaip peslys lietaus, matysiu aš grafystę kaip 
savo ausį! Veskit, tuojau pat veskit, trauk jus devynios, ir stverkit tą 
karalystę, kuri pati lenda jums į rankas, sėskit į sostą ir padarykit mane 
markizu arba vietininku, antraip viską metu velniop! 

Don Kichotas negalėjo pakęsti, kad, jam girdint, būtų burnojama 
prieš jo valdovę Dulsinėją, tad užsimojo smeigena ir, žodžio netarda- 
mas, kaip niekur nieko dusyk taip kirto Sančui, jog tas krito vietoj, ir 
jeigu Dorotėja nebūtų suklykusi, kad jis liautųsi, ištikimasis ginklanešys 
tikrai būtų paskutinį atodūsį išleidęs. 

— Nejaugi jūs manote, galvijau neraliuotas, — patylėjęs prabilo 
Jis, — kad amžinai galėsite kaišioti snapą ne į savo tarpą, įžūlauti ir 
nepaisyti savo priedermių, o aš turėsiu jums atleisti? Ir nemanykite, 
niekše prakeiktas, nes iš tiesų esate niekšas, jei drįsote liežuviu plakti 
neprilygstamąją Dulsinėją. 

O jūs žinote, stuobry netašytas, mulki, nenaudėli, kad jeigu ji 
nesuteiktų mano rankai tvirtybės, aš neįstengčiau nė blusos užmušti? 
Sakykite, pašaipūne gyvatės liežuviu, kas, jūsų manymu, nukariavo šią 
karalystę, nukirto galvą milžinui ir padarė jus markizu (juk visa tai, 
mano supratimu, jau įvykdyta, nes, kaip sakoma, kur žodis — ten 
darbas), jeigu ne Dulsinėjos tvirtybė, manąja ranka atlikusi tuos 
žygdarbius? Ji grumiasi manimi ir nugali manimi, o aš jąja gyvenu 
ir alsuoju, jai esu dėkingas už savo gyvastį ir būvį. 

O šunsnuki, niekše, kaip jai atsilyginate už tai, kad jus ištraukė iš 
purvų ir pastatė lygia greta su šios žemės didžiūnais? Ir jūs piktžodžia- 
vimu atsimokate savajai geradarei! 

Sančas nebuvo taip pridaužtas, kad negirdėtų, ką jam sako ponas, 
ir, gana mikliai pašokęs nuo žemės, užlindo už Dorotėjos eidininko 
ir iš ten kreipėsi į Don Kichotą: 

— Sakykit man, pone, ar jūsų malonybė tvirtai esat apsisprendęs 
nesivesti su šita prakilnia princese? Tuomet, aišku kaip diena, negau- 
sit karalystės, o jeigu negausit, kokiomis gi malonėmis galėsit mane 
apdalyti? Štai kas man graužia širdį. 

O jūs imkit, jūsų malonybe, ir susiveskit su šita karaliene, juoba 
kad ji mums kaip iš dangaus nukrito, o paskum galėsit grįžti pas 
savąją valdovę Dulsinėją, — juk, ko gero, pasaulyje būta nemaža tokių 
karalių, kurie gyveno su savo gulovėmis. 

Dėl grožio aš nieko nesakau, nes po teisybei man abidvi patinka, 
nors, beje, valdovės Dulsinėjos kaip gyvas nesu matęs. 

— Kaip nesi matęs, klastingasai piktžodžiautojau? — sušuko Don 
Kichotas. — Argi ne tu ką tiktai perdavei nuo josios linkėjimus? 

— Turiu galvoj, kad man nebuvo laiko ligi panagių apžiūrėti jo- 
sios grožio ir kiekvieno dailaus mažmožio skyrium,— atsakė Sančas, — 
bet apskritai iš pirmo žvilgsnio atrodo nebjauri. 

— Dabar aš tau atleidžiu,— tarė Don Kichotas,— o ir tu man 
dovanoki, kad nesusivaldžiau, nes žmogus iš prigimties silpnas ir 
lengvai pasiduoda nuotaikoms. 


— Matau,— atsakė Sančas.— Aš irgi lengvai pasiduodu nuotai- 
koms, o mano silpnybė — pašnekėti, ir niekaip negaliu suvaldyti 
liežuvio, kai tik kas užeina ant seilės. 

— Šiaip ar taip, Sančai, — tarė Don Kichotas, — žiūrėki, ką sakai, 
nes iki laiko puodas vandenį nešioja... Supranti, ką turiu galvoj. 

— Ką gi,— atsiliepė Sančas, — danguj yra Dievas, jis viską mato 

ir nuspręs, kas blogiau daro: ar aš — negražiai kalbėdamas, ar jūsų 
malonybė — negražiai elgdamasis. 

— Gana jau, gana,— įsiterpė Dorotėja,— bėki, Sančai, pabu- 
čiuoki ranką savo ponui ir paprašyki atleidimo, o ateityje, girdamas ką 
ar peikdamas, būki atsargesnis ir blogai neatsiliepki apie tą valdovę 
Tobosą, kuriai esu pasiryžusi tarnauti, nors josios ir nepažįstu, ir 
pasikliauki Dievu: tikrai turėsi žemių ir gyvensi jose kaip karalius. 

Sančas, nuleidęs galvą, priėjo prie savo pono ir paprašė jo rankos, 
ir šis atkišo ją su atsainiu didingumu, o kai Sančas ją pabučiavo, Don 
Kichotas jį palaimino ir paliepė sekti iš paskos: turįs šio to paklausti 
ir aptarti kai kuriuos svarbius reikalus. 

Sančas taip ir padarė, ir Don Kichotas, pajojėjęs į priekį, kreipėsi 
į jį tokiais žodžiais: 

— Tau pargrįžus, aš neturėjau nei laiko, nei progos nuodugniau 
išklausinėti, kaip atlikai pavestą uždavinį ir kokį atsaką parvežei, 
bet dabar, kai likimo valia turime tam laiko ir vietą, man būtų malonu 
išgirsti iš tavęs gerų naujienų. 

— Prašom klausinėti, ko tik jūsų malonybės širdis geidžia, — 
atsakė Sančas, — ką pasėsiu, tą ir pjausiu, tik meldžiu jūsų malonybę: 
nebūkit toks kerštingas, valdove mano. 

— Kodėl tu šitaip šneki, Sančai? — paklausė Don Kichotas. 

— Ogi todėl, — atsakė Sančas, — kad liuobėt man dabar veikiau 
už tai, jog neseniai velnias sugundė mudu susikirsti, nekaip už tas kal- 
bas apie manąją valdovę Dulsinėją, kurią aš dievinu ir godoju kaip 
šventąją, nors šventumo ji ne tokia jau šventa, vien todėl, kad jinai 
brangi jūsų malonybei. 

 — Būki geras, Sančai, dėl Dievo meilės, nepradėki savo senos 
giesmės, nes man ji įsipyko,— tarė Don Kichotas.— Aš tau ką tik 
atleidau, o tu juk žinai, jog tokiais atvejais sakoma: „Už naują nuodė- 
mę — nauja atgaila“. 

Taip šnekučiuodami, juodu pamatė priešais keliu atjojant žmogų, 
raitą ant asilo, ir kai šis prisiartino, tarė, jog tai čigonas, bet vos tik 
Sančas Pansa, kuriam ir širdis, ir akys krauju apsiliedavo, asilą išvydus, 
įsižiūrėjo į tą žmogų, iškart pažino Chinesą de Pasamontę, o kadangi 
sakoma, jog, radęs siūlą, rasi ir kamuolį, tad ir jis, radęs čigoną, rado 
ir asilą, nes Pasamontė iš tikrųjų jojo jo palšeliu: mat minėtasis Pasa- 
montė, nenorėdamas įduoti kailio, bet norėdamas parduoti asilą, persi- 
rengė čigonu, nes tos kalbos, kaip ir kai kurių kitų, jam nebereikėjo 
mokytis. 

Sančas pamatė jį ir pažino, o tik pamatęs ir pažinęs, praplyšo 
nesavu balsu: 

— Ei tu, vagie Chinesiljau, atiduok mano gerą, grąžink man gy- 
vastį, nedrumsk man ramybės, atiduok asilą, grąžink mano džiaugsmą! 
Šalin, gyvate, nešdinkis, vagie, mesk ne savo labą! 

Nereikėjo tiek keiksmų nei žodžių, nes sulig pirmuoju Chinesas 
nušoko nuo asilo ir, pasileidęs risčia, nudūmė šuoliais, beregint išnyko 
ir dingo iš akių. 

Sančas pribėgo prie palšio ir, apkabinęs jį, prašneko: 

— Na, kaip tu laikaisi, turteli mano, palšeli mano, gražuolėli, 
drauguži? 

Ir, taip kalbėdamas, bučiavo jį ir glostė it žmogų. Asilas tylėjo — 
leidosi Sančo bučiuojamas ir glostomas, bet nesakė nė žodžio. 

Prisiartino visi kiti ir pasveikino Sančą susigrąžinus palšį, o Don 
Kichotas, ypač džiaugdamasis ginklanešio laime, pareiškė, jog neat- 
šaukia savo dovanojamojo rašto ir palieka jam tris žadėtus asiliukus. 

Sančas jam padėkojo. 

Tuo tarpu, kai Don Kichotas ir Sančas kalbėjosi vieni du, klebo- 
nas, kreipdamasis į Dorotėją, pagyrė josios išmonę ir iškalbos meną, 
nes pasakojimas buvęs tiek glaustas, tiek panašus savo pobūdžiu į ri- 
terių romanus. 

Dorotėja atsakė, jog anksčiau ryte rydavusi tuos romanus, bet 
užtat neišmananti, kur esą visokie kraštai ir jūrų uostai, todėl ir pasa- 
kiusi ant nuomonės, jog iš laivo išlipusi Osunoje. 

— Aš taip ir supratau, — tarė klebonas, — todėl ir pasiskubinau 
įsiterpti ir atitaisyti jūsų riktą. Bet argi jums ne keista, jog tasai nelai- 
mėlis bajoras aklai tiki visokiais pramanais ir nebūtais dalykais vien 
todėl, kad savo stiliumi ir maniera jie primena paikus jo romanus? 

— Taigi,— pritarė Kardenijas,— iš tikrųjų tai nei girdėta, nei 
regėta, ir aš netikiu, kad atsirastų toks buklus protas, kuris, panūdęs 
taip paikai ką nors išgalvoti ir prasimanyti, sugebėtų pasiekti tikslą. 

— Ber keisčiausia, — tarė klebonas, — kad mūsų dorasis bajoras 
paisto niekus tik tada, kai kalba išeina apie dalykus, su jo pamišimu 
susijusius, o kitais klausimais jis samprotauja labai blaiviai ir visame 
kame rodo aiškų ir šviesų protą, tad kiekvienas, kas neužsimins apie 
jo riterystę, pripažins jį esant didžiai sveiko proto žmogų. 

Jiems taip bešnekučiuojant, Don Kichotas, šnekėdamasis su Sanču, 
tarė: 

— Palaidokime užmiršty mūsų kivirčus, bičiuli Pansa, ir dabar. 

negieždamas ant manęs apmaudo ir pagiežos, pasakyki: kur, kaip ir 
kada matei Dulsinėją? Ką ji veikė? Ką tu jai pasakei? Ką ji tau atsakė? 
Koks buvo jos veidas, beskaitant laišką? Kas jį tau perrašė?.. Žodžiu, 
apsakyki man viską, kas, tavo manymu, šiuo atveju verta dėmesio, 
klausimų ir atsakymų. bet nieko nepridėki ir nemeluoki norėdamas 
man įtikti, taipgi niek  nepraleiski, nes tuo tikrai man nejtiksi. 

— Pone,— atsiliepė Sančas, — tiesą pasakius, niekas man laiško 
neperrašė, nes aš jo nepasiėmiau. 

— Teisybę sakai, — tarė Don Kichotas, — užrašų knygelę aš apti- 
kau po dviejų dienų tau išvykus ir didžiai susisielojau nežinodamas, 
ką tu darysi susigriebęs, kad neturi laiško, ir vis tikėjausi, jog sugrįši jo 
pasigedęs. 

— Taip ir būčiau padaręs, — atsakė Sančas, — jeigu nebūčiau jo 
įsiminęs, kada jūsų malonybė jį skaitėte, tad persakiau jį zakristijonui, 
o tas kuo gražiausiai viską surašė žodis žodin ir dar pridūrė, kad nors 
nemaža ekskomunikos raštų jam tekę skaityti, bet šitokio puikaus kaip 
gyvas nebuvo nei matęs, nei skaitęs. 

— O tu dar jo nepamiršai, Sančai? — paklausė Don Kichotas. 

— Pamiršau, pone, — atsakė Sančas.— Aš jį persakiau, o paskui 
matau, kad man jis bus nebereikalingas, ir išmečiau iš galvos; tik prisi- 
menu, kad buvo ten nuodėmingoji, atseit nedėkingoji gražuolė, o 
pačiame gale — ligi paskutinio atodūsio tevas, atseit tavas, Liūdnojo 
Vaizdo riteris... O per vidurį prikaišiojau trejetą šimtelių visokių šir- 
džių, gyvasčių ir akelių. 


XXXI PERSKYRIMAS 


APIE MIELĄ POKALBĮ, 
KURĮ TURĖJO DON KICHOTAS 
IR JO GINKLANEŠYS SANČAS PANSA, 
TAIPGI APIE KITUS NUTIKIMUS 


— Kol kas neturiu tau ko prikišti, — tarė Don Kichotas, — pasa- 
koki toliau. Na, tu atjojai. O ką tuo metu veikė grožio karalienė? Tik- 
riausiai varstė perlus arba aukso gijomis siuvinėjo emblemą savo iš- 
tikimajam riteriui? 

— Ne,— atsakė Sančas, — ji vėtė kviečius diendaržy. 

— Įsidėmėki,— tarė Don Kichotas,— grūdai, vos paliesti josios 
rankų, iškart pavirsdavo perlais. O tu pastebėjai, bičiuli, kokie tai 
buvo kviečiai — vasariniai ar žieminiai? 

— Kvietukai, ir gana,— atsakė Sančas. 

— Būki tikras, — tarė Don Kichotas, — iš tų kviečių, jos rankomis 
vėtytų, be jokios abejonės, kepami gardžiausi pyragai. Na, pasakoki 
toliau. Kai įteikei jai mano laišką, ar jinai jį pabučiavo? Ar užsidėjo 
sau ant galvos“??? Ar atliko kokią kitą apeigą, prideramą gavus tokį 
laišką? Ką ji padarė? 

— Kai įdaviau jai laišką, — atsakė Sančas, — ji užkaitusi vėtė 
grūdus, kurių dar buvo puspilnis kretilas, ir man paliepė: „Padėk, 
drauguži, tą laišką ant maišo, o nėr kada skaityti, kol visko neišvėčiau“. 

— Kokia išmintinga! — sušuko Don Kichotas.— Matyt, norėjo 
perskaityti jį neskubėdama, su pasimėgimu. Na, toliau, Sančai! Kokį 
pašnekesį judu turėjote, jai darbuojantis? Ko ji tave klausinėjo apie 
mane? Ir ką tu jai atsakei? Na, viską man išdėstyki, nė lašelio nepaliki 
rašalinės dugne. 


— Nieko ji manęs neklausinėjo,— atvertė Sančas, — bet užtat aš 
jai viską apsakiau: atseit tokios tokelės, mano ponas, jums įtaikauda- 
mas, įsigrūdo į kalnus it laukinis ir atgailoja pusnuogis, miega ant gry- 
nos žemės, valgo staltiesės nepasiklojęs, barzdos nesišukuoja, verkia 
ir keikia likimą. 

— Negerai padarei sakydamas, kad aš keikiu likimą, — tarė Don 
Kichotas.— Priešingai, aš jam dėkoju ir dėkosiu ligi paskutinio ato- 
dūsio už tai, kad lėmė man laimę pamilti tokią aukštą damą, kokia 
yra Dulsinėja Tobosietė. 

— Aukštumo ji tikrai aukšta, — tarė Sančas, — ūgiu mažne per 
sprindį mane prašoka, kaip kažin ką! 

— Ką tu šneki, Sančai? — tarė Don Kichotas.— Bene tu su ja 
matavaisi“'*? 

— O šit kaip aš su ja matavausi, — atsakė Sančas.— Priėjau pa- 
dėti jai maišo užkelti ant asilo ir, atsistojęs greta, sumečiau, kad ji bus 
aukštesnė per gerą plaštaką. 

— Ir kas gi dabar išdrįs ginčyti, — sušuko Don Kichotas, — jog 
tokio aukšto stoto neatliepia ir nedabina galybė dvasinio grožio? Bet 
tu, Sančai, tikriausiai sutiksi bent su tuo, kad, stovėdamas šalia, užuodei 
nežemišką aromatą, tokius svaigius kvapsnius, kokių neįmanu žodžiais 

nusakyti... Trumpai tariant, nuo jos muša toks kvapas, jog atrodo, lyg 
būtumei madingų pirštinių sankrovoje, ar ne? 

— Kad muša, tai jau tikrai muša kaip nuo sukaitusio vyro, — at- 
sakė Sančas. — Matyt, beplušėdama ji gerokai sušuto, užtat ir atsidavė 
lyg odomis, lyg šikšnomis. 

— Negali būti, — atrėmė Don Kichotas, — turbūt slogavai ar 
pats savo tvaiką užuodei, o aš jau puikiai žinau, kuo kvepia toji erškėt- 
rožė, toji laukų lelija, toji lydyta ambra. 

— Visai galimas daiktas, — atsakė Sančas, — nuo manęs dažnai 
eina toks kvapas, koks, kaip man tuomet pasirodė, ėjo nuo josios malo- 
nybės ponios Dulsinėjos. Ir ko čia stebėtis: juk mudu abu iš to paties 
molio. 

— Taigi,— toliau kalbėjo Don Kichotas, — jinai išvėtė kviečius 
ir liepė nuvežti į malūną. Na, o ką ji pasakė, perskaičiusi laišką? 

— Kad ji neskaitė laiško, — tarė Sančas, — pasakė, jog nemoka 
nei skaityti, nei rašyti. Sudraskė jį į skutelius ir pasakė, jog niekam 
neduosianti skaityti, kitaip visas sodžius sužinosiąs jos paslaptis: esą 
jai gana ir to, kad aš savais žodžiais persakiau, kaip dideliai jūsų malo- 
nybė ją mylit ir kokią negirdėtą atgailą dėl josios sau pasiskyrėt. O 
paskum jinai liepė pasakyti jūsų malonybei, kad bučiuojanti jums ran- 
kas ir kad labiau norinti su jumis pasimatyti nekaip rašyti laiškus, todėl 
ji meldžianti ir reikalaujanti, idant, gavęs tą žodinį įsakymą, liautu- 
mėtės paikiojęs ir, išlindęs iš tų brūzgynų, kaipmat keliautumėt Toboso 
link, Žinia, jei nenutiksią kokių svarbesnių dalykų, nes baisiai norinti 
pasimatyti su jūsų malonybe. 

Ji ko nesprogo juokais, kai pasakiau, kad jūsų malonybė pasivadi- 
not Liūdnojo Vaizdo riteriu. 

Aš paklausiau, ar buvo atėjęs pas ją anas biskajietis, ir ji atsakė, 
kad buvo ir kad jis labai švankus vyras. 

Taipgi paklausiau apie katorgininkus, bet ji pasakė, jog kolei kas 
dar nė vienas nebuvo pasirodęs. 

— Tuo tarpu viskas gerai, — tarė Don Kichotas.— Bet pasakyki 
man, kokią brangenybę atsisveikindama ji tau padovanojo už geras 
žinias, kurias nuo manęs jai atnešei?.. Juk klajojančių riterių ir damų 
nuo senų senovės įprasta padovanoti ginklanešiams, patikėtinėms ir 
nykštukams, atnešusiems žinias riteriams nuo damų arba damoms 
nuo riterių, kokią neįkainojamą brangenybę, atsidėkojant už atliktą 
misiją. 

— Galimas daiktas, ir tai, mano galva, labai gražus paprotys. Bet, 

ko gero, taip būta kitados, o dabartės, matyt, įprasta duoti duonos 
riekę ir sūrio, todėl tokį dovį ir atkišo man ponia Dulsinėja pro dien- 
daržio tvorą, su manimi atsisveikindama, be to, ir sūris buvo iš avių 
pieno. 

— Ji be galo dosnios širdies,— tarė Don Kichotas,— ir jeigu 
nedavė tau kokio auksinio daikčiuko, tai tikriausiai tik todėl, kad nieko 
nepasitaikė prie rankos, bet, kaip sakoma, geriau vėliau kaip niekada: 
pasimatysiu su jąja ir patvarkysiu. 

O žinai, Sančai, kas labiausiai mane stebina? Man rodos, kad 
tu oru sulakstei ten ir atgal: mažiau nei per tris dienas tu spėjai nuvykti 
Tobosan ir sugrįžti, o juk nuo čia ligi Toboso — trisdešimt mylių su 
kaupu. Iš to sprendžiu, jog išmintingasai burtininkas, kuris jaučia man 
palankumą ir rūpinasi manimi,— o tokio esama, žinoma, esama ir 
turi būti, kitaip aš nebūčiau šaunus klajojantis riteris, — taigi, sakau, 
matyt, tasai burtininkas iš nežinių tau padėjo kelionėje: mat būna 
tokių burtininkų, kurie nutveria klajojantį riterį, kai tasai miega lovo- 
je, ir riteris pats nenumano, kaip ir kodėl kitą dieną jis pasibudo už 
tūkstančio mylių nuo tos vietos, kur nuėjo gulti. 

Ir jeigu būtų kitaip, klajojantys riteriai negalėtų gelbėti vienas kito 
iš bėdos, kaip tai daro kas žingsnis: būna ir taip, jog kuris riteris Armė- 
nijos kalnuose grumiasi su endriagu“'" arba nuožmiu siaubūnu, arba 
kitu riteriu, ir staiga, pačiame kirstynių įkaršty, kai jis per plauką nuo 
mirties, netikėtai atlekia raitas ant debesio arba ugniniu vežimu riteris, 
jojo bičiulis, puola jam į pagalbą ir išgelbsti nuo mirties, o vakare tasai 
riteris jau namie, sėdi prie stalo ir gardžiai vakarieniauja, nors iki 
namų jam du ar trys tūkstančiai mylių. Ir visa tai daros todėl, jog iš- 
mintingieji burtininkai, kurie rūpinasi narsingaisiais klajojančiais 
riteriais, tarnauja jiems savo išmone ir išmintimi. 

Šit kodėl, bičiuli Sančai, man nesunku patikėti, jog per tokį trumpą 
laiką spėjai sukarti kelią Tobosan ir atgal, nes, kaip sakiau, kuris nors 
išmintingas globėjas nuskraidino tave oru, o tu, matyt, to ir nepaste- 
bėjai. 

— Taip tikriausiai ir buvo, — sutiko Sančas, — nes Rosinantas 
kūrė, dievaži, kaip čigonų asilas, kuriam gyvsidabrio pripilta į ausis“. 

— Ką čia kalbėti apie gyvsidabrį! — sušuko Don Kichotas.— 
Ten buvo ištisas legionas demonų, o toji padermė ir pati laksto be 
atilsio, ir lakdina visus, kas tik jai užkliūva... 

Bet tiek jau to, pakalbėkime apie ką kita. Ką, tavo manymu, man 
priderėtų dabar daryti, jeigu manoji valdovė įsako atvykti? Aš laikau 

savo priederme vykdyti josios įsakymą ir drauge negaliu netesėti paža- 
do, duotojo princesei, vykstančiai sykiu su mumis, be to, ir pagal riteri- 
jos nuostatus privalau iš pradžių tesėti žodį, o jau paskum galvoti apie 
savo malonumus. 

Mane kamuoja ir persekioja troškimas pasimatyti su savąja valdo- 
ve, bet, antra vertus, mane vilioja ir šaukia duotasis žodis ir šlovė, 
kurią pelnysiu tuo žygdarbiu. Tačiau šit ką aš sugalvojau: aš paskubė- 
siu ir pasistengsiu kaip galima greičiau nukakti pas tą milžiną, nukakęs 
beregint nukirsiu jam galvą ir pasodinsiu princesę sostan, kad ji ramy- 
bėje valdytų savo karalystę, o paskum nedelsdamas skriesiu atgal pas 
savo spindulingąją valdovę, kurios šviesa negęsta mano širdyje... Ir 
sugebėsiu taip išsiteisinti, kad ji ne tik nesmerks manęs už vėlavimą, 
betgi priešingai — pritars mano žygiui įsitikinusi, jog tai prideda jai 
garbės ir šlovės, nes visa, ką šiame pasaulyje ginklu esu pelnęs, pelnau 
ir dar pelnysiu, pareina nuo josios malonės ir manojo atsidavimo. 

— Ak jūsų malonybe! — sušuko Sančas.— Jums tikrai galvoj 
kliuka. Na, sakykit man, pone, nejaugi jūs ketinat dykai sukarti pašėliš- 
ką kelią ir pražiopsoti ir pravėpti tokią turtingą ir prakilnią nuotaką, 
o sykiu ir kraitį — ištisą karalystę, kuri — dievaž, pats savo ausimis 
girdėjau, — pertekusi visokių gėrybių, būtinų žmogaus gyvybei palai- 
kyti, o didumo — daugiau nei dvidešimt tūkstančių mylių apsukui, 
didesnė už Portugaliją ir Kastiliją, krūvon sudėtas? 

Patylėkit, dėl Dievo meilės, gėdytumėtės savo žodžių, verčiau 
paklausykit mano patarimo ir — tik prašom nepykti! — susiveskit 
pirmame bažnytkaimyje, kur tik susirasit kunigą, o.jei nerasit — 
jūsų paslaugoms mūsų licenciatas, kuris kuo gražiausiai judu suvesdins. 
Ir įsidėmėkit, kad, tokio amžiaus sulaukęs, jau galiu duoti patarimų, 
ir va šitas jums bus į pat kirtį, nes geriau višta katile negu sakalas 
danguje, ir jei kas iš viso mėsos katilo veršio uodegą išsirenka — pats 
kaltas, o kaltą ir bažnyčioj bara. 

— Klausyki, Sančai, — tarė Don Kichotas, — jeigu tu man patari 
vesti tik todėl, kad, nukirtęs milžiną, aš tuoj pasidarysiu karalium ir 
galėsiu kaip niekur nieko apipilti tave malonėmis ir atiduoti tai, kas 
žadėta, tai užsirašyki sau ant kaktos, jog ir nevesdamas turėsiu laisvas 
rankas patenkinti tavo norą, nes, prieš stodamas į grumtynes, išsiderė- 
siu sąlygą, kad, laimėjęs pergalę, be jokių vedybų gaunu atlyginimo 
dalį karalystės, idant galėčiau padovanoti ją kam tinkamas. O kaip tu 
manai, kam kitam padovanosiu ją gavęs, jeigu ne tau? 

— Aiškus daiktas, — tarė Sančas.— Tik žiūrėkit, jūsų malonybe, 

parinkit kraštą kur nors prie jūros, nes jeigu man tenai atgris, pakrau- 
siu laivuosna savo juoduosius vasalus ir padarysiu tai, ką sakiau. Tad 
jūsų malonybė nesusimanykit dabartės traukti pasimatyman su manąja 
valdove Dulsinėja, o drožkit tiesiai nudėti milžino, ir mudu sutvar- 
kysim tą reikalą, — kaip Dievą myliu, man regis, jisai duos nemaža 
garbės, bet sykiu ir nemaža naudos. 

— Tau sakoma, Sančai, gali būti ramus, — tarė Don Kichotas.— 
Aš paseksiu tavo patarimu ir iš pradžių keliausiu-su princese, o paskum 
aplankysiu Dulsinėją. Bet perspėju tave: kad niekam nesakytumei, ką 
čia mudu sutarėva ir suderėjova, netgi mūsų keliabendriams, nes jeigu 
jau Dulsinėja tokia gėdinga, kad niekam nenori patikėti savo godų, 
tai nei man, nei kam kitam nepritiktų jų garsinti. 

— Tokiu atveju, — tarė Sančas, — kodėl jūsų malonybė siunčiat 
visus, savo ranka nugalėtuosius, nusilenkti manajai valdovei Dulsinė- 
jai? Juk šitaip sakytumei paskelbiat ir pasirašot, kad jinai jūsų myli- 
moji ir jūs ją mylit! O jeigu taip jau būtina, kad visi tie, kurie pas ją 
eina, kniubtų jai po kojų ir skelbtų, jog, jūsų malonybės siųsti, atsiduo- 
da visiškai josios valiai, bene gali judviejų godos po tokio trimitavimo 
likti paslapty? 

— O, koks tu paikas ir žioplas! — sušuko Don Kichotas.— Bene 
tu nesupranti, Sančai, kad šitaip ir išaukštinamas josios vardas? Mat, 
Sančai, tau pravartu būtų žinoti, jog mūsų, riterių, supratimu damai 
labai didelė garbė, kada jai tarnauja daugiau klajojančių riterių ir 
kada jie svajoja vien tarnauti jai dėl josios pačios, už visus savo gerus 
ketinimus tikėdamiesi vienintelio atpildo — idant ji pripažintų juos 
savo riteriais. 

— Tokia meile, kaip esu girdėjęs pamokslaujant, privalu mylėti 
mūsų Viešpatį Dievą,— tarė Sančas, — ir mylėti jį tik dėl jo paties, 
nepuoselėjant vilčių šitaip pelnyti amžinąją palaimą ar išvengti baus- 
mės, nors aš apskritai norėčiau mylėti ir tarnauti ne šiaip sau, O už šį 
bei tą. 

— Ek, velniai tave rautų! — sušuko Don Kichotas.— Prasčiokas, 
o kalba kaip iš knygų! Galėtumei pamanyti, kad esi mokslus ėjęs. 

— Dieve gink, aš nė rašto nekertu, — atsakė Sančas. 

Kaip tik tuo metu meistras Nikolas šūktelėjo jiems, kad palūkėtų: 
norį apsistoti prie paversmio ir atsigerti. 

Don Kichotas stabtelėjo, ir Sančas gerokai apsidžiaugė, nes jau 
buvo pasibodėjęs tomis pasakomis, kurias be galo be krašto sekė sa- 
vo ponui, ir bijojo, kad šis nenutvertų jo meluojant: mat, nors ir ži- 

nojo, jog Dulsinėja gyvena Toboso sodžiuj, bet kaip gyvas akyse nebu- 
vo jos regėjęs. 

Tuo tarpu Kardenijas jau buvo spėjęs persirengti drabužiais, ku- 
riais vilkėjo Dorotėja, kai keliauninkai ją pirmąsyk pamatė, — tiesa, 
drabužiai buvo nekokie, bet vis dėlto gražiau atrodė už tuos, kuriais 
jis anksčiau dėvėjo. 

Visi susėdo prie paversmio ir trupučiu maisto, klebono prasimanytu 
užeigoje, apmaldė, rodos, nenumaldomą alkį. 

Taip jiems beužkandžiaujant, keliu pasitaikė eiti bernėkui: su 
atidžia įsižiūrėjęs į sėdinčius prie paversmio, staiga jis puolė prie Don 
Kichoto, įsikniaubė jam į kelius ir, kaip galima graudžiau pravirkęs, 
tarė: 

— Ak pone, pone! Bau jūsų malonybė manęs nepažįstat? Geriau 
įsižiurėkit, juk aš esu tasai pats pusbernis Andresas, kurį jūsų malo- 
nybė išlaisvinot, kai buvau prisietas prie ąžuolo. 

Don Kichotas jį pažino ir, paėmęs jam už rankos, kreipėsi į visus 
tokiais žodžiais: 

— Idant jūsų malonybės įsitikintute, kaip svarbu, kad pasaulyje 
būtų klajojančių riterių, kurie naikina skriaudas ir nuoskaudas, ne- 
sąžiningų ir nedorų žmonių šičia daromas, teesie žinoma jūsų malony- 
bėms, jog andai, jodamas per girią, išgirdau didžiai gailingus riksmus 
ir balsus, o taip graudoti galėjo tik žmogus nuskaustas ir globos reika- 
lingas. 

Paklusęs savajai priedermei, aš nuskubėjau pagalbon tenlink, kur, 
kaip man rodės, tie graudingi riksmai skardėjo, ir aptikau prie ąžuolo 
prisietą štai šį bernaitį, kurį dabar matyti man itin džiugu, nes jisai 
galės paliudyti, jog aš sakau gryną teisybę. 

Taigi, nuogas iki juosmens, stovėjo jis prisietas prie ąžuolo, ir 
čaižė jį vadelėmis toksai sodietis, kuris, kaip vėliau patyriau, buvo 
jojo šeimininkas, ir vos tik tai išvydęs, tuoj paklausiau, kokia to žvėriš- 
ko plakimo priežastis. 

Storžievis atrėžė, kad čaižo jį todėl, jog tai esąs jo samdinys ir jog 
berniokas pridarąs eibių veikiau dėl savo polinkio kručauti nekaip iš 
žioplumo, o į tai vaikis atsakė: „Pone, jis čaižo mane tik todėl, kad aš 
prašau algos“. 

Šeimininkas šoko teisintis ir išsisukinėti, o aš išklausyti jį išklausiau, 
bet jam nepritariau. Trumpai drūtai įsakiau vaikį atrišti, o iš sodiečio 
paėmiau žodį, kad parsives jį namo ir išmokės visą algą realas į realą, 
ir dar viršaus pridės. 

Ar ne tiesa, sūneli Andresai? Tu pastebėjai, kokiu valdingu tonu 
daviau jam įsakymą ir kaip nuolankiai pasižadėjo jis padaryti visa, 
ką jam parikiavau, nurodžiau ir paliepiau? Atsakyki, nieko nesibai- 
minki ir nesivaržyki, išdėstyki ponams, kas tuomet nutiko, idant jie 
suprastų ir pripažintų, kiek daug naudos iš klajojančių riterių, vieške- 
liuos budinčių. 

— Jūsų malonybė pasakėt grynų gryniausią teisybę, — atsiliepė 
berniokas, — bet viskas pasibaigė anaiptol ne taip, kaip jūsų malonybė 
įsivaizduojat, o priešingai. 

— Kaip priešingai? — paklausė riteris.— Bene sodietis neišmo- 
kėjo tau algos? 

— Ne tik neišmokėjo, — atsakė berniokas, — bet kai tik jūsų malo- 
nybė išjojot iš miško ir mes likome vienudu, jis iš naujo prisiejo mane 
prie ąžuolo ir tiek įkirto, kad stačiai kailį nunėrė kaip šventajam Bal- 
tramiejui. Ir sulig kiekvienu kirčiu vis šaipėsi ir tyčiojosi per dantis 
jūsų malonybę traukdamas, tad jeigu nebūtų šitaip skaudėję, būčiau 
sprogęs juokais. 

Žodžiu, tas bjaurybė taip beširdiškai mane prilupo, kad dėl jūsų 
geros širdies ligi šiolei tysojau ligoninėje, ir kaltas esat jūsų malonybė: 
verčiau būtumėt jojęs savo keliu ir nelindęs ten, kur niekas jūsų ne- 
prašo, ir nesikišęs ne į savo reikalus, tuomet ir šeimininkas būtų man 
įkrėtęs dešimtį ar dvi dešimtis kirčių, o paskui atrišęs ir užmokėjęs, 
kiek priklauso... 

O kai jūsų malonybė sumenkinot jį nei šiam, nei tam ir šitaip iš- 
koneveikėt, jis užsidegė pykčiu, o kadangi ant jūsų malonybės išgiežt 
jo negalėjo, kai tik jūs pasišalinot, tokią pirtį man užkūrė, jog dabar 
ligi grabo lentos tik šunims kaustyti ir tetiksiu. 

— Visa bėda,— tarė Don Kichotas,— jog tada nujojau nepalau- 
kęs, kol jis tau užmokės, o juk iš savo ilgos patirties turėjau Žinoti, kad 
prasčiokas niekados žodžio netesi, jei sumeta, jog tesėti jo neišsimoka. 
Betgi tu, Andresai, prisimeni, jog aš prisiekiau jį susirasti, jeigu tau 
neužmokės, ir surasiu, nors jisai ir banginio viduriuos pasislėptų. 

— Kas be ko, — patvirtino Andresas, — bet iš to jokios naudos. 

— "Tuoj pamatysi, kokia bus iš to nauda, — atsakė Don Kichotas. 

Ir sulig tais žodžiais ūmai pašoko nuo žemės ir liepė Sančui paža- 
boti Rosinantą, kuris ganėsi pievoje, jiems užkandžiaujant. 

Dorotėja paklausė, ką jis ketina daryti. 

Don Kichotas atsakė, jog ketina leistis ieškoti to prasčioko ir, 
nors pykčiu sprogtų visi pasaulio prasčiokai, taip nubausti jį už pikty- 

binį neklusnumą, kad sumokėtų Andresui, kas priklauso, ligi paskuti- 
nio maravedžio. 

Dorotėja, priminusi Don Kichotui, jog pagal duotą pažadą jis 
negali imtis kito žygio, kol neįvykdys sutartojo, pasakė, kad jam tai 
esą privalu žinoti geriau nei kam kitam ir kad jis sutramdytų savo 
širdies polėkį, kol neatkariavo jai karalystės. 

— Teisybė, — pritarė Don Kichotas, — Andresui teks pakantrauti, 
kol aš, kaip jūsų malonybė sakote, atkariausiu jums karalystę, bet aš 
dar kartą pažadu ir prisiekiu, jog nenusiraminsiu, kol neatkeršysiu 
už jį ir neišreikalausiu skolos. 

— Netikiu aš jūsų priesaikomis,— atrėmė Andresas.— Labiau 
už visus kerštus pasaulyje dabar norėčiau turėti ko nors kramtomo, 
kad išgalėčiau nusigauti Sevilijon. Duokit man ko kelionei, jei turit, 
ir tesaugo jus Dievas, jūsų malonybe, su visais jūsų klajojančiais rite- 
riais, ir tegu jie būna tokie pat riteriški sau, kokie man kad buvo. 

Sančas paėmė iš savo atsargų duonos riekę ir luistą sūrio ir, 
duodamas berniokui, tarė: 

— Še, brolau Andresai, visiems mums teko toji pati karti dalelė. 

— O kokia gi dalelė jums teko? — paklausė Andresas. 

— Štai šita dalelė duonos ir sūrio, kurią tau atiduodu, — atsakė 
Sančas.— Dievai žino, ar visad turėsiu duonos ir sūrio, ar ne, nes 
mums, klajojančių riterių ginklanešiams, atsieina kęsti ir alkį, ir 
likimo smūgius, ir daugelį kitokių dalykų, kuriuos lengviau patirti 
savo kailiu nekaip žodžiais nusakyti. 

Andresas stvėrė duoną ir sūrį ir, matydamas, kad niekas daugiau 
nieko jam neduos, panėrė galvą, ir, kaip sakoma, jo ir pėdos ataušo. 
Tiesa, prieš leisdamasis į kojas, jis taip tarė Don Kichotui: 

— Dėl Dievo meilės, pone klajojantis riteri, kai kitąsyk mane susi- 
tiksit, neginkit manęs ir negelbėkit, nors mane ir į gabaliukus pjaustytų, 
palikit mane bėdoj, kad jūsų pagalba neužtrauktų dar didesnės, ir 
būkit jūs Dievo prakeikti, jūsų malonybe, sykiu su visais klajojančiais 
riteriais, kuriuos žemė nešioja. 

Don Kichotas buvo bepašokąs jo pamokyti, tačiau berniokas taip 
davė į padus, jog niekas nesiryžo jo gintis. 

Didžiai sugėdino Andreso pasakojimas Don Kichotą, ir visiems tik 
vargais negalais pasisekė užgniaužti juoką, kad jis nesudegtų iš gėdos. 

KUR PASAKOJAMA, 
KAS DON KICHOTUI IR VISAM JO TUNTUI 
NUTIKO UŽEIGOJE 


Po prašmatnių vaišių jie tuoj pasibalnojo ristūnus ir rytojaus dieną 
be jokių įsidėmėtinų nutikimų prijojo užeigą (Sančo Pansos baiseny- 
bę ir baubą), ir nors mūsų šaunusis ginklanešys stengėsi žūt būt išsukti 
uodegą, vis dėlto norom nenorom gavo eiti į vidų. 

Šeimininkė, šeimininkas, jų dukra ir Maritornė, vos išvydę Don 
Kichotą ir Sančą, džiūgaudami puolė jų pasitikti, ir Don Kichotas, 
oriai ir išdidžiai atsakęs į sveikinimus, pareikalavo, idant jam būtų 
pataisytas geresnis patalas nei aną kartą, o šeimininkė atrėmė, kad jei- 
gu užsimokėsiąs geriau nei aną kartą, paguldysianti jį kaip karalių. 

Don Kichotas pažadėjo, tad jam buvo pataisytas pakenčiamas 
guolis toje pačioje palėpėje, ir jis tuojau nuėjo gulti, nes jautėsi kaip 
sudaužytas ir lyg nesavas. 

Vos tik jis spėjo priverti duris, šeimininkė šoko prie barzdaskučio 
ir, įsikibusi jam į barzdą, prapliupo: 

— Kad aš kiaurai žemes prasmegčiau, jei dar bent sykelį iš savo 
uodegos duosiu jums darytis barzdą! Kaipmat grąžinkit, o vyro brauk- 
lys amžinai mėtosi asloje, sarmata, ir gana... Na, brauklys ar šukos, di- 
delė čia kupeta, svarbu, kad geras daiktas, ir jo vieta — mano dailioj 
uodegoj. 

Barzdaskutys nedavė, šeimininkė traukė už uodegos, bet pagaliau 
įsikišo licenciatas ir liepė atiduoti, nes dabar toji išmonė būsianti nebe- 
reikalinga: jisai galįs netgi nusimesti kaukę ir pasirodyti tikruoju pavi- 
dalu, o Don Kichotui pasakyti, jog, gelbėdamasis nuo jį apiplėšusių 
katorgininkų, atbėgęs į šią smuklę, o jeigu Don Kichotas paklaustų, 
kur dingęs princesės pažas, paaiškinsią, kad jinai išsiuntusi jį savo kara- 
lystėn pranešti vasalams, jog jau grįžtanti ir atsivedanti vaduotoją. 

Barzdaskutys įtikintas mielai atidavė uodegą šeimininkei, taipgi jie 
grąžino visus kitus reikmenis, pasiskolintus Don Kichotui vaduoti. 

Visi užeigoje buvo sukrėsti Dorotėjos grožio, ne ką mažiau ir 
dailaus jaunikaičio Kardenijo stoto. 

Klebonas paliepė nešti ant stalo viską, ko tik būsią užeigoje, ir 

šeimininkas, tikėdamasis geresnio užmokesčio, mikliai pataisė gana 
pakenčiamus pietus. 

Tuo tarpu Don Kichotas miegojo, ir visi sutarė jo nežadinti, nes 
miegas jam būsiąs pravartesnis nei valgis. 

Prie stalo keliauninkai, užeigos šeimininkui, jo pačiai, dukrai ir 
Maritornei, taipgi kitiems įnamiams girdint, įšneko apie keistą pamiši- 
mą, užeinantį Don Kichotui, ir apie tai, kaip jį aptiko. 

Šeimininkė papasakojo, kas įvyko Don Kichotui su varovu, o 
paskui, pasižvalgiusi Sančo ir pamačiusi, kad jo nėra, papasakojo ir 
apie jo pasisūpavimą apklote, tuo smagiai nuteikdama klausytojus. 

O kai klebonas paaiškino, jog Don Kichotui protas pasimaišęs 
persiskaičius riterių romanų, šeimininkas tarė: 

— Nesuprantu, kaip tai galėjo nutikti. Mano galva, gražesnio pasi- 
skaitymo pasauly nerasi, dievaž, aš pats turiu čia tarp popierių vieną 
kitą knygelę, ir tikrai praverčia jos akims atsišviesti, — ir ne tik man 
vienam, bet ir kitiems. 

Štai kad ir per javapjūtę prieina čionai šventą dieną pjovėjų, ir 
visad atsiranda toks, kuris raštą išmano, paima jis į rankas knygą, o 
mes, kokia trys dešimtys vyrų, susėdam aplink ir klausom su pasimė- 
gimu, stačiai liežuvius patiesę. Nežinau, kaip kitiems, o man net delnai 
panyžta, kai išgirstu, kaip tie riteriai kerta tuos siūtingus ir baisius 
kirčius, rodos, dieną naktį klausyčiau. 

— O ir man ne ką mažiau patinka, — tarė šeimininkė, — nes tik 
tada ir būna ramu namuose, kai tu klausaisi apdujęs nuo knygų ir net 
su manim pamiršti susirieti. 

— Šventa teisybė, — pritarė Maritornė,— kaip kažin ką, man irgi 
baisiai patinka klausytis romanų, tokie jie gražūs, ypač kur rašo apie 
kokią ponią, kaip ji globstosi su savo kavalierium po apelsinmedžiu, 
o duenja saugo juodu, vos gyva iš baimės, ir stačiai miršta iš pavydo. 
Dievaž, taip jau rašo ten, kaip medum tepa per širdį. 

— O ką jūs pasakytumėte, godingoji mergele? — paklausė klebo- 
nas, kreipdamasis į šeimininko dukrą. 

— Pati nežinau, kaip Dievą myliu, — atsakė ji. — Ir aš klausausi, 
kai skaito, ir nors po teisybei ne kažin ką suprantu, bet man patinka. 
Tik patinka man ne kirčiai — jie tėtei patinka, — o riterių aimanos, 
kai jie toli nuo savo damų: dievaž, kartais taip gaila man jų, net apsi- 
verkiu. 

— O jūs paguostute riterius, godingoji: mergele, jeigu jie verktų 
dėl jūsų? — paklausė Dorotėja. 

— Nežinau, ką daryčiau, — atsakė mergaitė, — tik žinau, kad tos 
damos kartais būna tokios žiaurios, jog riteriai vadina jas tigrėmis, 
liūtėmis ir dar kitokiais bjauriais vardais. Dievulėliau, nei širdies jos 
neturi, nei sąžinės: taip nosį riečia, jog doras žmogus arba galą gauna, 
arba iš proto išsikrausto. Nežinau, kam reikia taip maivytis: jeigu jos 
tokios jau doros, tegu susiveda su jais, juk jiems nieko kito ir nereikia. 

— Patylėk, vaikeli, — sudraudė šeimininkė, — tu, kaip matau, per 
gerai išmanai tuos dalykus, o mergaitėms netinka per daug žinoti ir 
liežuvio nevaldyti. 

— O jeigu tas ponas klausia, — atrėmė dukra, — juk negaliu ne- 
atsakyti. 

— Ką gi, šeimininke, — tarė klebonas, — atneškite čionai tas kny- 
gas, aš noriu jas peržiūrėti. 

— Mielai, — atsakė šis. 

Ir, nuėjęs į savo kambarį, atnešė seną skrynelę, grandinėle užrakin- 
tą, atvožė ir išėmė tris dideles knygas ir šūsnį dailiu braižu prirašytų 
popierių. 

Pirmoji knyga buvo „Donas Sironchilijas Trakietis“, antroji — 
„Feliksmartas Hirkaniškis“. o trečioji — „Didžiojo karvedžio Gonsalo 
Ernandeso Kordobiečio istorija drauge su Djego Garsijos de Paredeso 
gyvenimo aprašymu“. 

Vos perskaitęs dvi pirmąsias antraštes, klebonas atsisuko į barzda- 
skut; ir tarė: 

— Čia mums trūksta tiktai mūsų bičiulio šeimininkės ir dukte- 
rėčios. 

— Nieko baisaus,— atsiliepė barzdaskutys, — ir aš galiu nunešti 
jas diendaržin arba įmesti į žaidą — aure kaip smagiai pleška ugnis. 

— Ką? Jūsų malonybė norit sudeginti mano knygas? — paklausė 
šeimininkas. 

— Tik štai šitas dvi, — atsakė klebonas, — „Doną Sironchiliją“ ir 
„Feliksmartą“. 

— O ką, jūsų galva, mano knygos eretiškos ar flegmatiškos, kad 
norit jas sudeginti? — paklausė šeimininkas. 

— Schizmatiškos, o ne flegmatiškos, drauguži, — pataisė jį barzda- 
skutys. 

— Didelio čia daikto! — atsakė šeimininkas.— Bet jeigu ir nori! 

ką deginti, tai kiškit į ugnį verčiau „Didįjį karvedį ir Djegą Garsiją“, o 
greičiau duosiu tikrą sūnų sudegint nei kurią kitą. 

— Broli mano, — tarė klebonas, — tos dvi knygos meluoja, jos 
pilnos kvailysčių ir nesąmonių, o knyga apie didįjį karvedį — tikra ir 
nepramanyta istorija, joje aprašoma, kokius darbus nuveikė Gonsalas 
Ernandesas Kordobietis, už didžius ir nesuskaitomus žygdarbius visa- 
me pasaulyje vadinamas didžiuoju karvedžiu, o to garsingo ir skam- 
baus vardo tik jis vienas ir nusipelnė. 

O Djegas Garsija de Paredesas — prakilnus bajoras, kilęs iš Estra- 
madūros miesto Truchiljo, drąsingas karys, gamtos apdovanotas tokia 
Jėga, kad vienu pirštu sustabdydavo įsisukusį malūno ratą, o kartą, 
atsistojęs prie tilto, vienui vienas su kalaviju rankoje užtvėrė kelią 
nesuskaitomai kariaunai, be to, jis įvykdė daugybę kitokių žygdarbių, 
tokių įsimintinų, kad jeigu juos būtų pasakojęs ne jisai pats, su riteriui 
įgimtu santūrumu aprašydamas savo gyvenimą, o koks nors nešališkas 
ir jokių sąlyginumų nevaržomas metraštininkas, visi Hektorų, Achilų 
ir Rolandų žygiai jau seniai būtų nuėję į užmirštį. 

— Va, dailiausia! — sušuko šeimininkas. — Būta ko stebėtis: su- 
stabdė malūno ratą! Dievaži, jūsų malonybei būtų ne pro šalį pasi- 
skaityti apie Feliksmartą Hirkaniškį, o juk jisai vienu kalavijo siūčiu 
pusiau perkirto penkis milžinus, lyg tie būtų buvę iš pupų kaip tie 
dideliausia ir nenusakomos galios kariauna, kurioje buvo mažų ma- 
žiausiai milijonas šeši šimtai tūkstančių karių, apsišarvavusių nuo 
galvos iki kojų, ir išblaškė lyg avių bandą. 

O ką jūs pasakysit apie šaunųjį doną Sironchiliją Trakietį, tą 
beribės narsos karžygį, kuris, kaip knygoje rašoma, plaukė upe ir, 
kai iš vandens staiga išnėrė ugninė gyvatė, šoko tam siaubūnui ant 
sprando, apsižergė jo Žvynuotą nugarą ir abiem rankom iš visų jėgų 
taip sugniaužė gerklę, jog pabaisa, pajutusi, kad riteris tuoj ją pa- 
smaugs, persigandusi nugrimzdo į upės dugną ir nusitempė drauge 
riterį, nes tasai nieku gyvu nenorėjo paleisti jos iš savo gniaužtų?.. 
Užtat kai jie nusileido į dugną, riteris pamatė stebuklingo grožio rūmus 
ir sodus, ir tuomet gyvatė pavirto šimtamečiu seneliu, kuris pripasakojo 
jam tokių dalykų, kad tik klausykis. 

Ne jau, geriau patylėkit, pone, — jeigu jūs pats išgirstumėt, išprotė- 
tumėt iš malonumo. O už jūsų didįjį karvedį ir Djegą Garsiją kiaušinio 
lukšto neduočiau. 

Girdėdama tokias kalbas, Dorotėja pakuždėjo Kardenijui į ausį: 

— Nedaug betrūksta, kad mūsų šeimininkas taptų antruoju Don 
Kichotu. 

— Ir man taip atrodo, — sutiko Kardenijas.— Iš visa ko spren- 
džiant, jis tvirtai įsitikinęs, kad visa, kas rašoma knygose, tikrai buvo 
gyvenime, ir jo neperkalbėtų netgi basieji broliai“!“. 

— Paklausyki, broli, — vėl prabilo klebonas, — juk pasaulyje nė 
būti nėra buvę nei Feliksmarto Hirkaniškio, nei Sironchilijo Trakiečio, 
nei jokių tokių klajojančių riterių, apie kuriuos rašoma knygose, ir 
visa tai — stačiai išmonės ir pasakos, o prasimano jas dyki protai, kad, 
kaip jūs sakėte, būtų pramoga žmonėms, kaip tai yra pramoga jūsų 
pjovėjams, kurie mielai jų klausosi. Prisiekiu jums, patikėkite, kad 
niekad nėra buvę pasaulyje tokių riterių ir tokių kvailų žygdarbių 
niekas nėra atlikęs. 

— Ačiū už aguonas, bet norėčiau duonos, — atvertė šeiminin- 
kas.— Mapot, aš toks užaušęs, nė penkių neišmanau? Aš ne iš kelmo 
spirtas, jūsų malonybe, nevedžiokit manęs už nosies, dėkui Dievui, jau 
nebe pirštu penimas esu. Gražiai sugalvojot jūsų malonybė: norit, kad 
patikėčiau, jog tose dailiose knygose — viskas perdėm kvailystės ir 
paistalai, betgi jos atspaustos Karališkosios tarybos ponų leidimu, o 
ten sėdi ne tokie žmonės, kad leistų spausdinti krūvą visokiausių sapa- 
lų — ir apie grumtynes, ir apie burtus, nuo kurių galvoj maišosi. 

— Juk aš jums sakiau, bičiuli, — tarė klebonas, — jog visa tai 
daroma, kad mūsų dyki protai turėtų šiokią tokią pramogą. Ir kaip 
gerai tvarkomose valstybėse leidžiama žaisti šachmatais, kamuoliu ir 
biliardu, kad turėtų pramogą tie, kurie nenori, neprivalo ar negali 
darbuotis, taip leidžiama spausdinti ir platinti tokias knygas, nes mano- 
ma,— o taip ir yra iš tikrųjų, — jog visame pasaulyje neatsiras tokio 
neišprusėlio, kuris tas istorijas palaikytų gryna teisybe. 

Ir jeigu man būtų leista ir mano klausytojai to pageidautų, galėčiau 
šį tą pasakyti apie tai, koks turėtų būti geras riterių romanas, — gal 
tuomet būtų pravartu, o kai kam net malonu jį paskaityti. Bet aš 
tikiuosi kada nors pasikalbėti su žmonėmis, sugebančiais ištaisyti tą 
padėtį, o tuo tarpu, pone šeimininke, pasikliaukite manimi, ir šit jūsų 
knygos — pats spręskite, kas ten teisybė ir kas pramanai, skaitykite 
jas į sveikatą, ir ne Dieve duok jums apraišti ta koja, kuria raišta jūsų 
svečias Don Kichotas. 

— Jokiu būdu, — atsakė šeimininkas, — ne toks aš jau kvailas, 
kad eičiau į klajojančius riterius, puikiai išmanau, kad dabar nebe tie 
laikai, kada po pasaulį klajojo garsingieji riteriai. 

Juodviem besikalbant, vidun įėjo Sančas ir, išgirdęs, jog šiais 
laikais nebebūna klajojančių riterių ir jog visi riterių romanai — 
grynų gryniausi pramanai ir pasakos, dideliai suglumo ir susimąstė, ir 
davė sau žodį pažiūrėti, kuo pasibaigs toji jo pono kelionė, o jeigu 
visos jo viltys nueisiančios ant šunio, grįšiąs pas pačią ir vaikučius prie 
įprasto darbo. 

Šeimininkas buvo jau besinešąs skrynelę ir knygas, bet klebonas 
jam tarė: 

— Luktelėkite, norėčiau pažiūrėti, kas ten surašyta tokiu dailiu 
braižu. 

Šeimininkas išėmė popierius ir padavė klebonui, ir šis pamatė, 
jog tai kokių aštuonių lankų rankraštis, kurio antraštė viršuje išvedžio- 
ta didelėmis raidėmis: APYSAKA APIE NEAPDAIRŲ SMALSUOL Į. 
Perskaitęs keletą eilučių, klebonas tarė: 

— Apysaka išties neblogai pavadinta, ir aš mielai ją perskaityčiau. 

Šeimininkas į tai atsakė: 

— Prašom skaityti, dvasiškasis tėve! Žinokit, jog svečiai, skaitę 
šią apysaką, labai žavėjosi ir prašyte prašė ją atiduoti. Bet aš nesutikau, 
nes ketinu grąžinti ją tam žmogui, kuris šičia pamiršo skrynelę su 
knygomis ir popieriais. Gali būti, savininkas kada nors jos atvažiuos, 
ir nors vėliau labai pasigesiu tų knygų, dievaži, sugrąžinsiu: šiaip ar 
taip, juk aš krikščionis, kad ir užeigos laikytojas. 

— Labai protingai galvojate, bičiuli,.— pritarė klebonas.— Ir 
vis dėlto, jeigu apysaka man patiks, tikiuosi, jūs leisite man ją persi- 
rašyti. 

— Kuo mieliausiai, — atsakė šeimininkas. 

Taip juodviem besišnekant, Kardenijas paėmė apysaką ir pradėjo 
skaityti; sutikęs su klebono nuomone, jis paprašė, kad šis perskaitytų 
ją balsu, kad visi girdėtų. 

— Aš paskaityčiau,— tarė klebonas, — bet ar nebūtų pravarčiau 
tą laiką paskirti ne skaitymui, o miegui? 

— Man būtų pats geriausias poilsis pasiklausyti kokios nors isto- 
rijos, — tarė Dorotėja.— Mano širdyje vis tokia pat baisi sumaištis, 
jog negalėsiu užmigti, nors ir labai reikėtų. 

— Ką gi,— tarė klebonas, — tuomet paskaitysiu bent jau įdomu- 
mo dėlei: gal iš tiesų rasime ką nors malonaus. 

Meistras Nikolas irgi suskato jį prašyti, prisidėjo ir Sančas; tuomet 
klebonas, matydamas, kad ir kitiems suteiks malonumą, ir pats pasi- 
mėgaus, tarė: 


ae Na, tuomet atidžiai manęs klausykite. Apysaka prasideda ši- 
aip: 

KUR PASAKOJAMA APYSAKA APIE NEAPDAIRŲ 
SMALSUOLĮ 


Florencijoje, turtingame ir garsiame Italijos mieste, provincijoje, 
vadinamoje Toskana, gyveno Anselmas ir Lotarijas, du turtingi ir 
prakilnūs bajorai, ir siejo juos tokia didelė draugystė, jog visi vadino 
juos ne vardu, o stačiai dviem draugais. Abudu buvo nevedę, jauni, 
vienodo amžiaus ir vienodų įpročių, ir to pakako, kad tarp jų užsi- 
megztų abipusė draugystė. 

Tiesa, Anselmas buvo labiau linkęs į meilės nuotykius, o Lotarijas 
nepaprastai mėgo medžioti, nors būdavo ir taip, jog Anselmas kartais 
atsisakydavo savo įprastų pramogų ir eidavo pramogauti su Lotariju, 
o Lotarijas, savo ruožtu, atsisakydavo savo pramogų ir pritapdavo 
prie Anselmo, ir taip gražiai juodu sutarė, jog šitaip sutartinai neina 
nė geriausiai suderinti laikrodžiai. 

Anselmas beprotiškai pamilo prakilnią ir gražią mergelę, kilusią 
iš to paties miesto, o buvo ji iš tokios geros šeimos ir tokio gero būdo, 
jog, susižinojęs, ką mano apie tai jo draugas Lotarijas, kurio nuomonė 
jam buvo sprendžiama, jis pasiryžo prašyti tėvus josios rankos ir ne- 
gaišdamas ėmėsi darbo. 

Derybų vesti nuėjo Lotarijas, ir jis taip gražiai pasitarnavo savo 
draugui, jog ilgai netrukus Anselmas jau turėjo tai, ko troško, ir Kami- 
la, džiaugdamasi per vyrą gavusi Anselmą, be atlydos dėkojo dangui 
ir Lotarijui, kurio dėka jai kliuvo tokia laimė. 

Pirmosiomis dienomis po jungtuvių, kaip paprastai vykstant sma- 
giam vestuvių šurmuliui, Lotarijas kaip ir anksčiau lankėsi draugo 
namuose, stengėsi visokeriopai reikšti jam pagarbą, prasimanyti įvai- 
riausių pramogų ir linksmybių. Tačiau vestuvių iškilmėms pasibaigus, 
kai sumažėjo srautas svečių, ateinančių pasveikinti jaunųjų ir palinkėti 
jiems laimės, Lotarijas tyčia apleido Anselmą stengdamasis kaip 
galima rečiau pas jį vaikščioti: mat jis buvo tos nuomonės (o kitokios 
ir negalėjo laikytis protingas žmogus), jog vedusių draugų nevalia 
lankyti ir trukdyti taip dažnai kaip viengungių, nes, nors tikrai ir 
nuoširdžiai draugystei netinka ir nedera įtarumas, vis dėlto vedusio 
vyro garbė esti tokia pažeidžiama, kad užgauti ją gali ne tik draugas, 
bet, atrodo, netgi brolis. 

Pastebėjęs, kad Lotarijas jo šalinasi, Anselmas ėmė graudžiai 
guostis sakydamas, jog niekados nebūtų vedęs, jeigu būtų žinojęs, 
kad po vedybų jųdviejų santykiai taip pašlysią, o kadangi tuo metu, 
kai jis dar buvęs viengungis, visi, gėrėdamiesi gražia jųjų santarve, 
taip maloniai juos vadinę dviem draugais, jis nepageidaująs vien dėl 
besaikio atsargumo netekti plačiai žinomo ir mielo vardo. 

Ir jis, Anselmas, meldžiąs Lotariją,— jeigu tik tarp draugų pritin- 
kąs toksai žodis, — vėl jaustis pas jį kaip namie, ateiti ir išeiti savo 
nuožiūra, juo labiau kad jo žmona Kamila irgi to paties norinti ir 
pageidaujanti, o žinodama, kokie širdingi draugai juodu buvę, dabar 
negalinti nesistebėti jo atšalimu. 

Į visus šiuos ir daugelį kitų samprotavimų, kuriais Anselmas sten- 
gėsi įtikinti Lotariją kaip paprastai lankytis jo namuose, Lotarijas 
atsakinėjo taip apdairiai, protingai ir sumaniai, jog Anselmas pagaliau 
susitaikė su dorais draugo ketinimais, ir juodu sutarė, kad dusyk per 
savaitę ir per šventes Lotarijas ateisiąs pas jį pietauti. 

Ir vis dėlto, nors jųdviejų šitaip buvo sutarta, Lotarijas nusprendė 
elgtis taip, kad nenukentėtų draugo garbė, nes gerą jo vardą brangino 
labiau nei savąjį. 

Tarė jis — ir gerai tarė,— jog vyrui, kuriam dangus davė gražią 
žmoną, pridera stropiai žiūrėti, kokius draugus jisai pats vedasi į 
namus, taipgi su kokiomis draugėmis bendrauja žmona, nes gatvėje, 
bažnyčioje, per atlaidus ar šventų vietų lankymus (kur vyrai ne visada 
gali žmonų neleisti) ne taip jau paprasta suderėti ar susikalbėti dėl 
pasimatymo, bet užtat lengva jį numatyti ar paskirti patikimos draugės 
arba giminaitės namuose. 

Sakė taipgi Lotarijas, jog ir vyrui, ir žmonai privalu turėti draugą, 
kuris nurodytų jiems visus jų riktus, nes dažnai taip nutinka, kad vyras, 
įsimylėjęs žmoną, daug ko nepastebi arba, bijodamas ją užrūstinti, 
nesako, kaip pridera jai elgtis ir kaip nepridera, ir kas prideda jai 
garbės, o kas daro gėdą, tuo tarpu, draugo įspėtas, galėtų lengvai 
viską atitaisyti. 

Bet kurgi rasti tokį išmintingą, atsidavusį ir tikrą draugą, kokį 
turėjo galvoje Lotarijas? 

Išties nežinau; tik vienas Lotarijas galėtų toksai būti, nes jisai 
be galo rūpestingai ir apdairiai sergėjo draugo garbę ir stengėsi su- 
mažinti, apriboti ir susiaurinti sutartųjų lankymosi dienų skaičių, idant 
dykiems liežuvautojams, šlaistūnų ir pavyduolių akims nepasirodytų 
smerktina, jog toksai turtingas, taurus, prakilnus ir, kaip jis pats apie 

save manė, dorybių kupinas jaunikaitis vaikščiotų į namus pas tokią 
žavią moterį, kokia buvo Kamila; savaime suprantama, josios kuklu- 
mas ir padorumas būtų pažaboję ir patį įgiliausią liežuvį, bet Lotarijas 
vis dėlto nenorėjo, kad menkiausia dėmelė suteptų tiek josios, tiek 
draugo garbę, ir todėl didumą sutartųjų dienų skirdavo ir atiduodavo 
kitiems, jo žodžiais tariant, neatidėliotiniems reikalams. Ir taip gana 
dažnai Anselmui daug laiko atimdavo nusiskundimai, o Lotarijui — 
pasiteisinimai. Bet štai vieną sykį, kai juodu išėjo už miesto pasivaikš- 
čioti po lanką, Anselmas kreipėsi į Lotariją tokiais žodžiais: 

— "Tu, mielasai Lotarijau, turbūt manai, kad aš nemoku deramai 
atsidėkoti Viešpačiui už tas malones, kuriomis mane apipylė duodamas 
man tokius tėvus ir dosnia ranka apdovanodamas vadinamaisiais 
įgimtais talentais ir šios žemės turtais, o ypačiai už tą gerą, kurį jis 
man padarė skirdamas tokį draugą kaip tu ir tokią žmoną kaip Kami- 
la — tuos du lobius, kuriuos aš branginu, deja, kaip moku, nors ir ne 
taip, kaip pritinka? 

Tai va, turėdamas visa tai, kas paprastai reikalinga, idant žmogus 
jaustųsi ir gyventų laimingas, aš jaučiuosi labiausiai nuskaustas ir 
mažiausiai laimės ragavęs visame pasaulyje: mat jau kuris laikas man 
neduoda ramybės ir gniaužia širdį toks keistas ir neįprastas noras, jog 
aš pats savimi stebiuosi, smerkiu save, grumiuosi su savimi ir stengiuosi 
jį nuslopinti ir nuslėpti nuo savo paties minčių, ir man taip pat sunku 
išsaugoti šią paslaptį, kaip ir tam tyčia viešai ją pagarsinti... 

O kadangi ji vis viena kada nors išeis aikštėn, aš noriu patikėti ją 
tavojo slaptingumo globai, kliaudamasis, jog tu, kaip tikras draugas, 
ją išlaikysi ir negailėsi jėgų man pagelbėti, ir aš veikiai sugebėsiu 
išsivaduoti nuo nerimo, ir tavo pastangų dėka mano džiaugsmas 
pasieks tą ribą, kurią per mano paikystę priėjo manoji grūžtis. 

Didžiai nustebino Lotariją Anselmo žodžiai: jis niekaip negalėjo 
suvokti, kam reikalinga šioji tokia ilga lyg įžanga, lyg pratarmė, ir nors 
šiaip ir taip suko sau galvą spėdamas, koks noras draugui neduoda 
ramybės, vis dėlto nė iš tolo nepriartėjo prie teisybės. 

Ir pagaliau, trokšdamas kaip galima greičiau išbristi iš tos skaus- 
mingos nežinios, pasakė, jog, apylankomis prasitardamas apie savo 
slaptingąsias godas, Anselmas atvirai įžeidžiąs nuoširdžią jųdviejų 
draugystę, nes kas gi kitas, jei ne Anselmas, galįs tikėtis, jog jisai. 
Lotarijas, arba duosiąs patarimą laikyti tas godas paslaptyje, arba 
padėsiąs jas įkūnyti. 

— "Tavo teisybė, — atsakė Anselmas,— ir todėl, kliaudamasis ta- 

vimi, mielasai Lotarijau, atskleisiu tau norą, neduodantį ramybės: 
man neina iš galvos, ar tokia jau dorybinga ir tobula manoji žmona 
Kamila, kaip man kad atrodo, o įsitikinti, ar mano nuomonė teisinga, 
aš galiu nebent ją išmėgindamas, idant tasai išmėginimas parodytų jo- 
sios dorybingumo prabą, kaip auksas kad išmėginamas ugnimi, nes, 
mano galva, bičiuli, nevalia laikyti dorybinga moters, kurios meilės nie- 
kas nėra siekęs, ir tik toji yra tvirta, kurios nepalenkia nei įgrisių įsimy- 
lėjėlių pažadai, nei dovanos, nei ašaros, nei beatodairiškas sekiojimas... 

Iš tiesų, — toliau kalbėjo jis, — ar nusipelno žmona padėkos už savo 
ištikimybę, jeigu niekas nėgundo jos būti neištikimos? Didelio čia 
daikto, kad ji santūri ir drovi, jeigu negauna progos paslysti ir jeigu 
žino, jog vyras, tik pastebėjęs ją žengus klaidų žingsnį, atims jai gy- 
vastį? 

Vadinasi, moters, dorybingos iš baimės ar tik dėl to, kad jai ne- 
pasitaikė proga nusidėti, aš negaliu gerbti lygiai taip kaip tos, kuri, 
grumdamasi su dūsautojais ir sekiotojais, pelno pergalės vainiką. 

Žodžiu, dėl štai šios ir daugybės kitų priežasčių, kurias galėčiau 
išdėstyti pagrįsdamas ir patvirtindamas savo nuomonę, aš noriu, kad 
manoji žmona Kamila patirtų visus tuos sunkumus, idant apsivalytų 
ir užsigrūdintų ugnyje, kurią savo maldavimais ir gundymais sugebėtų 
įpūsti vyriškis, vertas siekti jos meilės. 

Ir jeigu tose grumtynėse ji paims viršų (o tuo aš neabejoju), 
nebus ribų mano laimei, ir aš galėsiu pareikšti, jog manųjų troškimų 
taurė sklidina kaip akis, ir tarsiu sau, kad likimas skyrė man tokią 
ištikimą moterį, apie kurią išminčius“!* yra pasakęs: Kas suras dory- 
bingą žmoną? 

Ir jeigu viskas įvyks priešingai, nei galvoju, mėgaujantis savo 
įžvalgumu, nebus skaudu ištverti tą skausmą, kurį suteiks patirtis, 
šitaip brangiai man kainavusi. 

O kadangi niekas neprivers manęs atsižadėti savojo ketinimo, 
nors ir kaip stengtumeis mane perkalbėti, noriu, kad tu, mielasai 
Lotarijau, apsiimtumei būti tuo įrankiu, kuris atliktų man rūpimą 
darbą, ir aš duosiu tau visišką laisvę, idant nieko tau netrūktų iš to, 
kas, mano nuomone, reikalinga trokštant laimėti dorybingos, gerbia- 
mos, kuklios ir sąžiningos moters palankumą. 

Ir, be kita ko, patikėti tau šį sunkų uždavinį skatina mane štai 
koks sumetimas: jeigu tu ir pavergsi Kamilą, tasai pavergimas ne- 
pereis paskutinės ribos, ir įvyks tiktai tas, kas leistina, tad mano garbę 
užgausi vien mintimis, ir mano nešlovę sergės tavasis taurus tylėjimas, 

kuris, esu tuo įsitikinęs, bus amžinas kaip mirties tyla, nes tu nieka- 
dos apie tai neprasitarsi. 

Taigi, jeigu nori, kad manąjį gyvenimą būtų galima vadinti gy- 
venimu, beregint stoki į meilės grumtynes — ir stoki ne drungnai ir 
vangiai, o su tuo užsidegimu ir miklumu, kokio mano sumanymui rei- 
kia, ir taip sąžiningai, kaip to galiu tikėtis kliaudamasis mudviejų 
draugyste. 

Šitaip kalbėjo Anselmas, o Lotarijas klausėsi su tokia atidžia, 
jog, ištaręs kelis minėtus žodžius, nė karto nebandė įsiterpti, kol tas 
baigė savo bylą, tačiau, matydamas, kad Anselmas tyli, nužvelgė jį 
ilgu žvilgsniu, kokiu žiūrima į ką nors neregėta, stebėtina ir siaubinga, 
ir pagaliau tarė: 

— Niekaip negaliu patikėti, mielasai Anselmai, jog visa tai, ką 
man kalbėjai, — ne pokštas, nes, pagalvojęs, kad sakai teisybę, nebū- 
čiau leidęs tau kalbėti toliau ir, nustodamas klausyti, būčiau pertrau- 
kęs tavo ilgą žosmę. Iš tikrųjų man atrodo, jog arba tu manęs nepa- 
žįsti, arba aš — tavęs, betgi ne, juk puikiai žinau, kad tu — Anselmas, 
o tu žinai, kad aš — Lotarijas. 

Visa bėda, jog man dingojas, kad tu — nebe anas ankstesnysis 
Anselmas, o tau turbūt dingojas, kad aš — nebe tas Lotarijas, kokį 
tu pažinojai, nes to, ką išgirdau iš tavęs, negalėjo pasakyti mano 
draugas Anselmas, o to, ko prašai mane, nebūtumei prašęs to Lota- 
rijo, kurį pažįsti, nes tikriems draugams, pasak poeto, pridera išban- 
dyti vienas kitą ir kreiptis pagalbos usque ad aras“*, atseit nevalia 
naudotis draugyste Dievui netinkamu tikslu. 

Taigi, jei šitaip suvokė draugystę pagonis, argi neprivalu dar 
geriau suvokti ją krikščioniui, puikiai žinančiam, jog dėl žemiškosios 
draugystės nevalia išsižadėti dangiškosios? O idant žmogus peržengių 
tą ribą ir, nebesirūpindamas dangaus palaima, imtų galvoti vien 
apie draugo laimę, tam turėtų būti ne šiaip kokios, bet labai rimtos 
priežastys — tarkime, grėsmė draugo garbei ar gyvybei. 

Taigi sakyki man dabar, Anselmai, kam gresia pavojus — tavo 
garbei ar gyvybei, idant aš pasiryžčiau tavąjį norą patenkinti ir tokį 
gėdingą žingsnį žengti? Niekam negresia, savaime suprantama, — 
priešingai, jei neklystu, tu rūpinies ir stengies, kad aš atimčiau tau 
garbę ir gyvastį, o sykiu ir sau, nes, atimdamas tau garbę, savaime 
aišku, atimsiu ir gyvastį: juk gyventi be garbės baisiau nekaip mirti, 
o kadangi tu pasirenki mane savosios negandos įrankiu, bene aš suge- 
bėsiu vėliau išsaugoti ir savo garbę, ir gyvastį? 

Išklausyki mane, mielasai Anselmai, turėki kantrybės ir neprieš- 
tarauki man, kol išsakysiu tau viską, ką galvoju apie tavąjį sumanymą: 
dar spėsi man atsikirsti, o tada jau aš tavęs klausysiuos. 

— Prašom,— tarė Anselmas, — sakyki ką tik nori. 

Ir Lotarijas kalbėjo toliau: 

— Man regis, Anselmai, dabar tavo išmanymas toks pat, koks 
paprastai esti maurų: jiems neįmanoma įteigti, kodėl jų tikėjimas 
klaidingas, remiantis Šventojo Rašto citatomis nei abstrakčiomis 
teorijomis pagrįstais samprotavimais, nei neginčijamomis tikėjimo 
tiesomis, — jiems reikia apčiuopiamų, nesudėtingų, suprantamų, aki- 
vaizdžių, neabejotinų pavyzdžių ir matematinių įrodymų, kurių ne- 
galima paneigti, kaip antai: „Jeigu iš dviejų lygių dydžių atimsime 
po lygiai, likę dydžiai taipgi bus lygūs...“ Ir kai nepasiseka jiems 
paaiškinti žodžiais, o paprastai šitaip ir būna, tenka rodyti rankomis, 
kišti į akis, bet ir to nepakanka, kad jie įtikėtų mūsų šventojo tikėjimo 
tiesa. 

Ir štai to paties būdo ir metodo pridera griebtis ir man, kalbant su 
tavimi, nes tau kilęs sumanymas toks tolimas ir svetimas tam, kas 
turi bent kruopelę sveiko proto, jog, man regis, tik veltui gaiščiau 
laiką aiškindamas, koks esi naivus (tuo tarpu nenoriu kitaip tavęs 
vadinti), ir, idant nubausčiau tave už tą nedorą užmačią, netgi ne- 
būčiau linkęs parodyti, kaip baisiai tu klysti, bet mudu siejanti drau- 
gystė neleidžia man taip žiauriai su tavimi elgtis ir draudžia palikti 
tave likimo valiai, kai tau gresia aiški pražūtis. 

Ir idant tau atsivertų akys, sakyki, Anselmai, argi ne tu prašei 
vilioti kukliąją, gundyti dorybingąją, savęsp lenkti tauriąją, meilintis 
santūriajai? Taip, prašei. 

Tad jeigu tu Žinai, jog tavoji žmona kukli, dorybinga, tauri ir 
santūri, ko gi tu dar nori? Ir jeigu tu tikiesi, kad ji atrems visus mano 
puolimus, — o ji, be abejo, juos atrems,— ar sugebėsi tuomet prasi- 
manyti jai geresnių vardų už tuos, kuriuos ji jau turi? Ar ji pasidarys 
tau brangesnė, nei yra dabar? 


O gal kitaip apie ją manai, arba pats nesižinai, ko prašai. Jeigu 
manai kitaip, kam gi nori ją išbandyti? Jeigu ji negera, daryki su ja 
ką tinkamas. Bet jeigu ji tokia gera, kokia ją laikai, būtų neprotinga 
bandyti pačią teisybę, nes išbandyta ji bus tokia, kokia buvusi. 

Juk visiems aišku, jog imtis žygių, daugiau žalos nekaip naudos 
duoti galinčių, sugeba tik patrakėliai ir nutrūktgalviai, ir ypačiai 


281 XXXIII perskyrimas 


tada, kai niekas jų nei verčia, nei skatina ir kai iš anksto numanu, kad 
imtis jų — tikrų tikriausia beprotystė. 

Sunkių žygių imamasi Dievo garbei arba žmonijos labui, arba 
ir vienam, ir kitam drauge. 

Darbuotis Dievo garbei ryžtasi šventieji, sykiu ryždamiesi gyventi 
kaip angelai žmonių pavidalu. 

Darbuotis žmonijos labui ryžtasi tie, kurie vagoja bekraščius 
vandenis, keliauja po margą pasaulį, lanko begalę įvairiausių tautų, 
idant įsigytų vadinamųjų šios žemės turtų. 

O Dievo garbei ir žmonijos labui darbuojas narsingieji kariai: 
vos paregi jie, jog priešo sienoje atsivėrė spraga, nors ir tokia menka, 
kokią pralaužia apskritas pabūklo sviedinys, pamiršta baimę ir be 
žodžių, nepaisydami akysna žvelgiančios grėsmės, nešami troškimo 
grumtis už tikėjimą, tėvynę ir karalių, lyg sparnus įgavę drąsiai puola 
pasitikti tūkstančių mirčių, tykojančių kiekvieno skyrium ir visų 
drauge. 

Tokiems darbams paprastai ryžtamasi, ir ryžtis jiems, nepaisant 
sunkumų ir pavojų, skatina garbė, šlovė ir nauda. Tačiau tuo, kurį, 
pasak tavęs, užsimojai ir ketini vykdyti, nepelnysi nei Dievo malonės, 
nei šios žemės turtų, nei žmonių godonės, nes, ir pasiekus užsibrėžtą 
tikslą, neprisidės tau nei džiaugsmo, nei turtų, nei garbės, o jeigu jo 
nepasieksi, baisu pagalvoti, kokioj keblioj padėty tu atsidursi, nes 
anaiptol nedžiugins tavęs mintis, jog niekas nežino, kokia neganda tave 
ištiko, — pats tai žinosi, ir to bus gana, idant graužtumeis ir save ga- 
luotumei. 

O kad patikėtumei mano žodžiais, padekla muosiu tau posmą, ku- 
riuo garsusis poetas Luidžis Tansilas“!? baigia „Šventojo Petro ašarų“ 
pirmąją dalį, — štai kas ten sakoma: 


Didi kančia ir dar didesnė gėda 
Krutinėj Petro, skaisčiai auštant rytui. 
Nemato nieko jis, bet jaučia gėdą 
Matydamas, jog nuodėmėn įkrito. 

Kas prigimties taurios, tam būna gėda 
Ir ten, kur jo nemato niekas kitas. 

Jis gėdisi suklupęs kaip žmogus, 

Nors mato jį tik žemė ir dangus. 


Tad ir tu, saugodamas paslaptį, neišsisaugosi nuo kančių, o prie- 
šingai, verksi be atlydos — ne akimis, bet kraujuojančia širdimi, 

kaip verkė anas naivus gydytojas, pasak mūsų poeto, panūdęs pasi- 
naudoti išmėginimu taure™'", kurio apdairiai atsisakė išmintingasis 
Rinaldas... Ir tegu tai poetinė išmonė, bet joje slypi dorovinis pamo- 
kymas, kurį dera įsidėmėti, perprasti ir pritaikyti gyvenime. Maža 
to, aš tau pasakysiu dar kai ką, idant galutinai suvoktumei, kokią 
didžią klaidą ketini tu padaryti. 

Tarkime, Anselmai, jog dangaus ar laimingo atsitiktinumo dėka 
tu gauni į rankas ir teisėtai turi grynų gryniausią deimantą, kurio 
vaiskumu ir dydžiu žavisi kiekvienas auksakalys, kai tik jį parodai, 
ir visi jie vienu balsu sako ir sutartinai tvirtina, jog dydžiu, grynumu 
ir vaiskumu jam neprilygstąs nė vienas tos rūšies brangakmenis, O 
ir tu pats esi tuo įsitikinęs ir nemanai, kad galėtų kitaip būti, — tai 
va, argi būtų protinga, jeigu tau staiga šautų mintis paimti tą deimantą, 
padėti ant priekalo ir paskui iš visų jėgų tvatinti jį kūju mėginant, 
ar tikrai jis toks tvirtas ir grynas, kaip kiti sako? 

Ir net jeigu tu padarytumei, ką buvai užsimojęs, ir deimantas 
išlaikytų tą paiką išbandymą, argi tatai pridėtų jam vertės ir garso? 
O jeigu jisai sutrupėtų, ir tai neabejotina, argi nebūtų viskas prarasta? 
Žinoma, būtų, ir jo savininkas pagarsėtų kaip paskutinis mulkis. 

Tad turėki galvoj, mielasai Anselmai, jog Kamila — tai grynų 
gryniausias deimantas tiek tavo, tiek kitų akimis žiūrint, ir būtų ne- 
protinga juo rizikuot, nes jeigu jisai liks sveikas, jo vertė nė kiek 
nepadidės, o jeigu neišlaikys ir sugurs, pagalvoki dabar, kaipgi be 
jo gyvensi ir kaip pelnytai sielvartausi pražudęs ir jį, ir save patį. 

Žinoki, nėra pasaulyje didesnės brangenybės nei dora ir ištikima 
žmona, o moters šlovė — tai geras vardas, josios pelnytas žmonių 
akyse, ir jeigu tavo Žmonos vardas gerumo pats geriausias, ir tau 
tatai žinoma, ko gi tu abejoji šia tiesa? 

Žinoki, bičiuli, moteris — netobula būtybė, ir pridera ne statyti 
kliūtis jos kelyje, nes ji gali suklupti ir kristi, o priešingai — šalinti 
ir šluoti jas iš kelio, idant be grūžties veikiai pasiektų aukščiausią to- 
bulybės pakopą, kitaip sakant, taptų dorybės viršūnė. 

Gamtininkai pasakoja, kad šermuonėlio baltutėlis kailiukas ir 
kad medžiotojai, panūdę jį sumedžioti, griebiasi tokios gudrybės: 
pasekę, kur jis paprastai bėgioja ir glaudžiasi, priteškia ten purvo, 
paskui baido jį ir varo ton pusėn, o šermuonėlis, vos pastebėjęs purvą, 
sustoja ir verčiau leidžiasi sugaunamas ir paimamas nelaisvėn, kad 
tik nereikėtų bristi per dumblą, susitepti ir išsipurvinti savo balto 
kailiuko, kurį brangina labiau už laisvę ir gyvastį. 

Dora ir ištikima žmona — tai šermuonėlis, o dora jos baltesnė ir 
skaistesnė už sniegą, ir kas geidžia, kad jinai ją ne pražudytų, bet 
priešingai — saugotų ir tausotų, tam dera elgtis kitoniškai, nei elgia- 
masi medžiojant šermuonėlį, nes nevalia užversti jai kelio purvu — 
įgrisių gerbėjų dovanomis ir meilikavimais: juk, ko gero, ji iš prigim- 
ties ne tokia dorybinga ir tvirta, kad sugebėtų pati nugalėti ir įveikti 
visas kliūtis, tad privalu pašalinti jas iš kelio ir paskatinti ją siekti 
dorybės skaistumo ir to grožio, kurį teikia geras vardas. 

Gera žmona taipgi palygintina su žėrinčio ir tyro krištolo veidro- 
džiu: papūsk į jį, ir jis beregint apsiblausia ir pasmėlsta. 

Su dora žmona privalu elgtis kaip su šventomis relikvijomis: 
garbinki ją, bet nelieski. Gerą žmoną privalu sergėti ir puoselėti, 
kaip saugomas ir puoselėjamas žavus, rožių ir kitokių gėlių pilnas 
sodas, kurio savininkas draudžia eiti vidun ir jas liesti, — kas nori, 
tegul iš tolo, pro tvoros pinučius, mėgaujasi jo kvapsniais ir žavesiu. 

Man atėjo galvon eilės iš vienos šiuolaikinės komedijos, kurią 
neseniai mačiau, ir aš noriu tau jas padeklamuoti, — man rodos, jos 
šičia labai tinka. 

Vienas išmintingas senis pataria kitam, jaunos mergelės tėvui, 
saugoti dukterį, prižiūrėti ir laikyti po raktu ir, be kita ko, taip jam 
sako: 

Moteris — tai stiklo šukė, 
Nevalia tačiau žiūrėti, 
Ar ji gali subyrėti,— 
Kas nesutrata įtrukęs? 


Jei bepigu sudaužyti, 
Liesti daikto neprotinga, 
Sugadint nesudėtinga, 
Bet nelengva pataisyti. 


Tai taisyklė geležinė 
Tų, kurie svariai protauja: 
Daug Danajų šiam pasauly, 
Ne mažiau lietų auksinių“. 

Visa, ką ligi šiolei kalbėjau, Anselmai, lietė tave, o dabar būtų 
ne pro šalį pašnekėti ir apie save, ir jeigu kalba pasirodys ilgoka, 
dovanoki man,— kitaip neištrūksi iš labirinto, kur esi pakliuvęs ir 
tikiesi mano pagalbos. 

Tu laikai mane draugu ir ketini nuplėšti man garbę, o tai nesu- 
derinama su draugyste; negana to, tu sieki, kad ir aš, savo ruožtu, 
nuplėščiau tau garbę. 

Kad man garbę ketini nuplėšti — tatai aišku, nes kai aš imsiu 
tavo prašymu meilintis prie Kamilos, ji mane, savaime suprantama, 
palaikys žmogum be garbės ir sąžinės, jeigu jau aš išdrįsau subran- 
dinti ir reikšti jai tokius kėslus, kurie toli gražu nepuošia nei mano 
vardo, nei mudviejų draugystės. 

Kad tu nori, idant ir tau nuplėščiau garbę, — irgi nėra abejonės, 
nes Kamila, matydama, jog imu prie josios meilintis, žinoma, pagal- 
vos, kad ji pasirodė man lengvabūdiška ir kad tai įkvėpė man drąsos 
atskleisti jai savo nedorą užmačią, ir pasijus pažeminta, o kadangi ji 
priklauso tau, drauge ir tu būsi pažemintas. 

Taip ir atsirado plačiai paplitęs paprotys užgauliai ir gėdingai va- 
dinti ir pravardžiuoti apgautą vyrą: nesvarbu, kad jis nieko bloga 
neįtaria, nesvarbu, kad nedavė dingsties žmonai nederamai elgtis ir 
neturėjo galimybių išvengti nelaimės, nes ištiko ji ne dėl jo aplaidumo 
ar neapdairumo, vis dėlto žmonės, kuriems ne paslaptis jo žmonos 
neištikimybė, nors ir suvokdami, jog dėl tos bėdos kaltas ne jis, o 
nedoros žmonos užgaidas, žiūri į jį anaiptol ne su užuojauta, bet su 
tam tikra panieka. 

O dabar išdėstysiu tau, kodėl nedoros žmonos vyrą kiekvienas 
gali teisėtai laikyti bešloviu, nors tasai neįtaria esąs apgautas, dėl to 
yra niekuo dėtas, nekaltas ir nėra davęs dingsties neištikimybei. 
Ir kantriai manęs klausykis, nes visa tai — tik tavo paties labui. 

Šventajame Rašte sakoma, jog Dievas, šios žemės rojuje sutvėręs 
mūsų protėvį, jį užmigdė ir, kol Adomas miegojo, išėmė jam šonkaulį 
iš kairiojo šono“'" ir sukūrė iš jo mūsų pramotę Ievą, ir Adomas, vos 
pabudęs ir ją išvydęs, tarė: „Tai kūnas manojo kūno ir kaulas manųjų 
kaulų“. Ir Dievas tarė jam: „Dėlei žmonos paliks žmogus savo tėvą 
ir motiną, ir bus juodu vienas kūnas...“ Ir tuomet buvo įsteigtas šven- 
tasis moterystės sakramentas, kurio ryšius tiktai mirtis gali nutraukti. 

Ir tokia galia ir tvirtybė to stebuklingojo sakramento, jog du skir- 
tingi Žmonės tampa vienu kūnu, maža to — geri sutuoktiniai turi dvi 
sielas, bet valia jųjų — viena. 

Iš to išeina, kad jeigu vyras ir Žmona — vienas kūnas, josios 
kūno ydos ir dėmės persiduoda ir vyro kūnui, nors vyras, kaip sakiau, 
ir niekuo dėtas: mat panašiai kaip kojos ar kokio kito žmogaus kūno 
nario skausmą jaučia visas kūnas, nes visas jis iš vieno sudėtas, ir, 

susopus kulkšnį, skausmas atsiliepia galvoje, nors ne ji tą skausmą 
sukėlė, taip ir vyras prisiima žmonos nešlovę, nes juodu abu — vienas 
kūnas. 

.O kadangi šios žemės šlovė ir nešlovė neatsiejama ir priklauso nuo 
kūno ir kraujo, taipgi neištikimos žmonos nešlovė, jos dalis neišven- 
giamai sutepa vyrą, ir jis, netgi nieko bloga neįtardamas, vis dėlto 
laikomas bešloviu. 

Taigi pagalvoki, Anselmai, kokį pavojų užsitrauki geisdamas su- 
drumsti ramybę, kurioje gyvena geroji tavo žmona. Pagalvoki, jog 
tuščias ir neprotingas tavo smalsumas gali sukurstyti aistras, dabar 
ramiai glūdinčias tavo tyros žmonos širdyje. 

Įsidėmėki, jog laimėsi ne kažin ką, o pralaimėti gali tiek daug, 
kad aš nenoriu apie tai nė kalbėti, nes man trūksta žodžių. 

Ir jeigu visa tai, ką išsakiau, nepaskatino tavęs išsižadėti savo 
netikusio sumanymo, nešlovei ir nelaimei „užsitraukti ieškoki sau 
kito įrankio: aš neketinu juo būti, nors ir turėčiau prarasti tavo drau- 
gystę, o didesnę netektį man sunku ir įsivaizduoti. 

Taip taręs, nutilo dorybingasis ir išmintingasis Lotarijas, o Ansel- 
mas, suglumęs ir susimąstęs, ilgai negalėjo pasakyti nė žodžio, bet 
galiausiai prabilo: 

— Tu matei, mielasis Lotarijau, su kokia atidžia aš klausiausi 
to, ką norėjai man pasakyti, ir tavo samprotavimai, pavyzdžiai ir 
palyginimai byloja apie tavo gilią išmintį ir begaliniai nuoširdžią 
draugystę, ir aš, savo ruožtu, matau ir pripažįstu, jog, nepaisydamas 
tavo nuomonės ir aklai laikydamasis savosios, nusisuksiu nuo gėrio 
ir pulsiu įkandin blogio. 

Savaime suprantama, betgi tarki, jog šiuo metu aš sergu tokia 
negalia, kokia paprastai užeina kai kurioms moterims, kai jos užsi- 
mano valgyti žemes, kalkes, anglis ir kitokias šlykštybes, kurias ne 
tik valgyti, bet ir matyti neapvažu. 

Tai va, kad pasveikčiau, reikia imtis kokios gudrybės, ir tau ne- 
sunku būtų man padėti, tik pradėki bent jau drungnai ir apsimestinai 
meilintis prie Kamilos, o ji ne tokia silpna, kad puolama veikiai pa- 
aukotų savo dorą. Mane visiškai patenkins toks pirmasis išmėginimas, 
ir tu ne tik grąžinsi man gyvybę, bet ir įrodysi, jog mano garbei ne- 
gresia pavojus, o sykiu atliksi priedermę, privalomą draugui. 

Iš štai kodėl tau pridera tatai padaryti: mat, jeigu jau užsimojau 
atlikti tą išbandymą, juk tu nesutiksi, kad aš kam kitam pasisakyčiau 
savo beprotišką norą ir drauge pastatyčiau korton savo garbę, kuria 

tu šitaip rūpiniesi. Ir jeigu, tau meilinantis prie Kamilos, josios akyse 
truputį nukentės tavoji garbė, neimki ar per daug neimki to į galvą: 
ilgai netrukus, kai tik įsitikinsime josios nepalaužiama dorybe, kaip 
to mudu viliamės, galėsi pasakyti jai visą teisybę apie mūsų gudrybę 
ir vėlei susigrąžinsi ankstesniąją jos pagarbą. 

Matai, kaip mažai tu rizikuoji ir kiek daug džiaugsmo gali man 
suteikti, tad nedelsdamas imkis darbo ir nepaisyki jokių kliūčių, nes. 
kaip sakiau, vos tik tu pradėsi, aš tuoj pasakysiu, jog viskas baigta. 

Regėdamas tvirtą Anselmo ryžtą ir neišmanydamas, kokių dar 
pavyzdžių galėtų duoti nei kokių dar įrodymų pateikti, idant šis per- 
sigalvotų, regėdamas, jog šis grasinasi kam kitam pasisakyti savo 
nedorą sumanymą, Lotarijas nusprendė išvengti didesnio blogio ir 
išpildyti jo prašymą, tačiau užsibrėžė sau tokį tikslą ir uždavinį. 
kad ir Kamilos siela liktų nesudrumsta, ir Anselmas būtų patenkintas. 
Tad jis paliepė Anselmui niekam nesisakyti savo ketinimo, nes jis, 
Lotarijas, prisiimąs tą darbą ir pradėsiąs jį, kada tik Anselmas pa- 
geidausiąs. 

Anselmas švelniai ir meilingai apkabino Lotariją ir padėkojo taip, 
lyg tas jam būtų didelę malonę padaręs; ir juodu sutarė, jog suma- 
nytą darbą pradėsią jau rytojaus dieną ir jog Anselmas sudarysiąs 
visas sąlygas, idant Lotarijas galėtų tam tikru laiku ir tam tikroje 
vietoje akis į akį kalbėtis su Kamila, taipgi duosiąs jam pinigų ir 
brangenybių doviams ir dovanoms. 

Jis patarė Lotarijui rengti jai serenadas ir rašyti jos garbei eiles, 
o jeigu Lotarijas nenorėsiąs užsikrauti sau tokio vargo, Anselmas pats 
Jų prikursiąs. 

Lotarijas su viskuo sutiko, bet galvoje turėjo visiškai kitą mintį 
nei Anselmas, ir sutarę juodu nuėjo pas Anselmą į namus ir surado 
Kamilą sunerimusią ir išsiilgusią vyro, nes tądien jisai sugrįžo vėliau 
negu paprastai. 

Draugai atsisveikino, ir Anselmas liko namie toks patenkintas, 
koks susirūpinęs išėjo Lotarijas: jis nežinojo, ko griebtis, kad laimingai 
pasibaigtų toji nelemta byla, bet tą pačią naktį apgalvojo, kaip galėtų 
apgauti Anselmą, neįžeisdamas Kamilos, ir kitą dieną patraukė pas 
draugą pietų, ir Kamila kuo gražiausiai jį priėmė — beje, ji visados 
be galo nuoširdžiai jį priimdavo ir vaišindavo žinodama, koks mielas 
jisai vyro širdžiai. 

Papietavus ir nuvokus stalą, Anselmas paprašė Lotariją pabūti 

su Kamila: mat jis turįs neatidėliotiną reikalą ir po pusantros valandos 
grįšiąs. 

Kamila ėmė melsti vyrą niekur neiti, Lotarijas — siūlytis jį paly- 
dėti, bet Anselmas nenusileido ir dar primygtiniau paprašė Lotariją 
pabūti ir jo palaukti, nes norįs pasikalbėti su juo vienu svarbiu klau- 
simu. 

O Kamilai pasakė, kad ji nepaliktų Lotarijo vieno, kol jisai sugrį- 
šiąs. Žodžiu, jis sugebėjo taip puikiai apsimesti, jog turi pagaulią ar 
veikiau — apgaulią dingstį išeiti, kad niekas nebūtų įtaręs jį apsime- 
tant. i 

Anselmui pasišalinus, prie stalo liko tiktai Kamila ir Lotarijas, 
nes visi tarnai buvo išėję pietauti. 

Lotarijui buvo toks jausmas, kad jis tarytum stovi, draugo išvi- 
liotas, kovos arenoje akis į akį su priešu, kuris vien savo grožiu suge- 
bėtų nugalėti ištisą būrį šarvuotų riterių. 

Spręskite patys, ar Lotarijas turėjo pagrindą bijoti; šiaip ar taip, 
užkėlė alkūnę ant krėslo ramsčio, delnu pasirėmė skruostą ir, atsi- 
prašęs Kamilą už tokį nemandagų elgesį, pasakė norįs truputį nusnūsti, 
kol pargrįšiąs Anselmas. 

Kamila atsakė, jog nusnūsti būtų patogiau minkštasuoly ant pa- 
kylos nekaip krėsle, ir pasiūlė Lotarijui ten prigulti. 

Tačiau Lotarijas atsisakė ir, užsnūdęs krėsle, miegojo, iki parėjo 
Anselmas, ir tasai, aptikęs Kamilą savo kambaryje, o Lotariją — mie- 
gantį, pagalvojo, kad, jam ilgokai užtrukus mieste, tuodu bus spėję 
ir pasikalbėti, ir numigti, tad nekantraudamas ėmė laukti, kol pasibus 
Lotarijas, kad galėtų su juo išeiti iš namų ir išsiklausinėti, kaip jam 
sekėsi. 

Viskas įvyko taip, kaip jis norėjo. Lotarijas pabudo, juodu tuoj 
išėjo iš namų, jis paklausė rūpimo dalyko, ir Lotarijas atsakė, kad 
pasirodę nepadoru iš pirmo sykio atverti širdį, todėl jis vien liaupsinęs 
Kamilos grožį ir tikinęs ją, jog visame mieste tik ir šnekama apie 
josios grožį ir išmintį... 

Ir jis, Lotarijas, manąs, jog tai esanti gera pradžia: pamažėle pel- 
nydamas Kamilos palankumą, jis taip ją nuteikęs, kad kitąsyk ji su 
mielu noru jojo klausytų, o tam tikslui jis pasinaudojęs gudrybe, 
kurios griebiasi šėtonas, geisdamas sugundyti žmogų, stovintį savo 
dorybės sargyboje, — būdamas tamsybių dvasia, jis pasiverčia šviesos 
angelu, užsideda gėrio kaukę ir parodo savo tikrąjį veidą ne anksčiau, 

nei pasiekia savo tikslą, aišku, jeigu iš pat pradžių nesti atskleista 
jojo apgavystė. 

Visa tai didžiai nudžiugino Anselmą, ir jis pareiškė, jog dabar. 
netgi neidamas iš namų, kas dieną Lotarijui duosiąs dingstį pabūti 
akis į akį su Kamila, o pats dėsiąsis turįs namie kokių nors reikalų, 
idant žmonai nekiltų įtarimas, jog tai gudrybė. 

Taip prabėgo daug dienų, ir Lotarijas, nė žodžio netardamas Ka- 
milai, tikino Anselmą, jog tolydžio ją šnekinąs, bet nė sykio nesugebėjęs 
palenkti ją į bloga ir jog ji nedavusi jam nė menkiausios vilties, netgi 
priešingai — pagrasinusi viską pasakysianti vyrui, jeigu jis, Lotarijas, 
neišsižadėsiąs savo negerų ketinimų. 

— Puiku,— tarė Anselmas,— ligi šiolei Kamila gražiai spyrėsi 
žodžiams, o dabar pažiūrėsime, ar išgalės ji atsispirti darbams. Rytoj 
pat duosiu tau du tūkstančius aukso eskudų, kuriuos tu pasiūlysi jai 
ir net padovanosi, ir dar du tūkstančius, idant nupirktumei brange- 
nybių jai suvilioti: mat visos moterys, ypačiai gražios, nors ir kokios 
būtų dorybingos, baisiai mėgsta puoštis ir dailiai atrodyti. Ir jeigu 
ji atsispirs ir Šiai pagundai, mano noras pagaliau bus patenkintas, 
ir aš tau daugiau nebeįkyrėsiu. 

Lotarijas atsakė, jog, pradėjęs darbą, stengsis jį užbaigti, nors 
puikiai supranta, kad tik veltui iššvaistys jėgas ir galų gale patirs 
pralaimėjimą. 

Rytojaus dieną jis gavo keturis tūkstančius eskudų, o drauge — 
keturis tūkstančius bėdų, nes niekaip negalėjo sugalvoti, ką dar būtų 
įmanoma primeluoti, bet pagaliau sumanė pasakyti, jog Kamila tokia 
pat abejinga dovanoms ir pažadams kaip ir liaupsėms ir jog nesą ko 
veltui švaistyti jėgų, nes tik tuščiai gaištamas laikas. 

Tačiau likimas kitaip viską surikiavo: Anselmas, kaip paprastai 
Lotariją ir Kamilą palikęs vienus, užsidarė gretimame kambaryje 
ir pro rakto skylutę ėmė žiūrėti ir klausytis, ką juodu šneka, ir, paste- 
bėjęs, jog daugiau nei per pusvalandį Lotarijas nė žodžio nepasakė 
Kamilai, o ir nebūtų pasakęs, jeigu drauge su ja ir šimtmetį būtų 
praleidęs, jisai sumetė, kad visi Kamilos atsakymai, girdėti iš drau- 
g0,— grynų gryniausias prasimanymas ir melas. Ir idant galutinai 
tuo įsitikintų, jis išėjo iš kambario ir, pasivadinęs Lotariją į šalį, 
paklausė, kas nauja ir kaip nusiteikusi Kamila. 

Lotarijas pareiškė, jog daugiau nė piršto nepajudinsiąs, nes josios 
atsakymai esą tokie griežti ir atžarūs, kad jam pristigsią drąsos iš 
naujo ją kalbinti. 

— Ak Lotarijau, Lotarijau! — sušuko Anselmas.— Kaip prastai 
tu vykdai savo priedermę ir kaip menkai pateisini mano begalinį pa- 
sitikėjimą! Ką tiktai aš stebėjau tave pro skylutę, kurion kišamas štai 
šitas raktas, ir pats mačiau, jog tu nė žodžiu nepersitarei su Kamila. 
Iš to aš darau išvadą, kad tu apskritai nesi su jąja kalbėjęs, ir jeigu 
taip yra iš tikrųjų, — o taip, be abejo, yra, — kodėl gi tu mane apgau- 
dinėji ir kodėl savuoju vylium atimi iš manęs galimybę kitoniškai 
patenkinti savo norą? 

Anselmas nieko daugiau nepasakė, bet ir to pakako, kad Lotarijas 
susigėstų ir sumištų, ir jis, kaltinimą melu palaikęs savo garbės įžei- 
dimu, prisiekė Anselmui, jog nuo šiolei kuo nuoširdžiausiai stengsis 
patenkinti draugo norą ir nebemeluoti, — tuo Anselmas galėsiąs pats 
įsitikinti, jeigu jam būsią įdomu pasekti juodu su Kamila, nors dabar 
jau nebeprireiksią taip uoliai jųdviejų stebėti, nes jisai ketinąs imtis 
darbo su tokiu uolumu, kad beregint išsisklaidysią bet kokie įtari- 
mai. 

Anselmas patikėjo draugu ir, idant šis galėtų veikti laisvai ir ne- 
varžomai, sumanė savaitei išvažiuoti iš namų pas bičiulį, kuris gyveno 
kaime ne per toliausia nuo miesto ir kuris, iš anksto jo priprašytas, kad 
Kamilai vyro išvykimas nepasirodytų keistas, primygtinai kvietė jį 
svečiuosna. 

Ką tu darai, nedalingasis ir neįžvalgusis Anselmai? Ką tu sau 
rengi? Ko sieki? Pagalvoki, juk tu darai sau bloga, rengi sau pražūtį 
ir sieki nešlovės. 

Dora tavoji žmona Kamila, gyveni su ja ramybėje ir santarvėje, 
niekas tau netrukdo mėgautis jos draugija, josios mintys neina toliau 
šių namų sienų: tu — josios dangus šioje žemėje, josios troškimų 
viršūnė, josios svajonių išsipildymas, matas, kuriuo matuojama josios 
valia, visame kame paklusni tavajai ir dangaus valiai. 


Taigi, jeigu josios grožis, garbė, dorumas ir kuklumas atveria 
tau savo slėpiningąsias gelmes, idant kaip niekur nieko naudotumeis 
visais jų turtais, kokių tik gali pageidauti, kam gi tau raustis į gylį 
ir ieškoti naujų klodų, kame glūdi naujų, niekada neregėtų lobių 
telkiniai, juo labiau kad gresia pavojus, jog viskas gali sugriūti, nes, 
šiaip ar taip, juk viską laiko nepatvarūs silpnos josios prigimties 
ramsčiai? 

Įsidėmėki: kas siekia neįmanomų dalykų, visai pamatuotai negauna 
nė įmanomų, kaip tatai dar geriau yra pasakęs poetas: 

Ieškau gyvasties mirty, 
Ieškau ligoje sveikatos, 
Kelio iš užburto rato, 
Laisvės tolimoj tremty, 
Mulkių sambūury Sokrato. 


Bet lemtis rūsti neklausia, 
Ko geidaučiau pirmučiausia, 
Sutarė ji su dangum: 

To, kas širdžiai man brangu, 
Amžių dienoje negausiu. 

Rytojaus dieną Anselmas išvažiavo į kaimą, Kamilai pareiškęs, 
kad, jam išvykus, Lotarijas tolydžio ateisiąs žiūrėti namų ir pietauti 
ir kad ji turinti rūpintis juo lygiai taip, kaip rūpinasi vyru. 

Kamila, kukli ir dorybinga moteris, susisielojo ir, nepatenkinta 
vyro paliepimu, atsakė, jog būsią negražu, jeigu, Anselmui išvykus, 
kas nors sėdėsiąs jo vietoje prie stalo, o jeigu jis nesikliaująs josios 
gebėjimais tvarkytis namuose, tegul šįsyk ją išbandąs ir įsitikinsiąs, 
kad ir su didesniais darbais ji galinti susidoroti. 

Anselmas atrėmė, jog tokia esanti jo valia, o ji privalanti tik nu- 
lenkti galvą ir klausyti. 

Kamila tarė, jog taip ir darysianti, nors ir atkala širdimi. 

Anselmas išvažiavo, o rytojaus dieną atėjo Lotarijas, ir Kamila 
priėmė jį maloniai, bet santūriai; apskritai ji vengė pasilikti su juo 
prie keturių akių ir visados vaikščiojo apsupta tarnų bei tarnaičių, 
o dažniausiai su ja būdavo kambarinė Leonela, kurią ji itin mylėjo, 
nes nuo mažumės drauge augo tėvų namuose ir, tekėdama už Anselmo, 
pasiėmė ją su savimi. 

Pirmąsias tris dienas Lotarijas nieko nepasakė Kamilai, nors ir 
turėjo progų, kai tarnai, nukraustę stalą, šeimininkės parikiavimū 
išeidavo skubomis pavalgyti; negana to, Leonelai buvo liepta pietauti 
anksčiau ir nesitraukti nuo jos nė per žingsnį; tačiau Leonela, kuriai 
galvoj buvo vien smagybės, tą laiką ir dingstį panaudodavo savo 
malonumams ir ne visada vykdydavo ponios įsakymą, netgi prie- 
šingai — palikdavo juos vienus du, lyg taip jai ir būtų buvę įsakyta. 

Tačiau kuklus Kamilos elgesys, jos veido griežtumas, ori laikysena 
atimdavo Lotarijui žadą; vis dėlto begalinis Kamilos dorybingumas, 
atimantis žadą Lotarijui, išėjo jiedviem ne tiek į gera, kiek į bloga, nes 
jeigu lūpos būdavo be žado, protas duodavo valią vaizduotei, turė- 

damas progą palengva mėgautis neprilygstamomis josios dvasios 
ir kūno grožybėmis, kurios būtų galėjusios įkvėpti meilę net mar- 
murinei statulai, o ką jau kalbėti apie gyvą širdį. 

Tokiomis progomis ir valandėlėmis, užuot kalbėjęs, Lotarijas tik 
žiūrėdavo į ją ir mintydavo, kaip verta ji meilės; ir ši mintis pamažėl 
stūmė iš širdies atsidavimą Anselmui, ir tūkstančius kartų ketino jis 
palikti miestą ir bėgti ten, kur Anselmas jo neregėtų, o jis pats nebe- 
regėtų Kamilos, tačiau saldi palaima, kuri apimdavo į ją bežiūrint, 
laikė jį sukausčiusi ir neleido niekur eiti. 

Sukaupęs jėgas, jis grūmėsi su savimi, stengdamasis nuslopinti 
ir užgniaužti tą malonų jausmą, kuris traukte traukė jį grožėtis Ka- 
mila; pats vienas būdamas, tikino save, jog tai beprotybė; vadino save 
netikusiu draugu ir netgi netikusiu krikščioniu; samprotavo ir lygino 
save su Anselmu, bet visi išprotavimai tik patvirtindavo mintį, jog 
kaltinti dera Anselmo paikumą ir pernelyg didelį pasitikėjimą sa- 
vimi, o ne jo, Lotarijo, neištikimybę, ir jog jeigu Dievas pateisintų 
jo poelgį, kaip pateisintų žmonės, jam nebūtų ko bijoti atpildo už savo 
nuodėmę. 

Galop Kamilos žavesys ir dorybingumas, taipgi proga, tyčiomis 
jam pakišta paties neišmanėlio vyro, perniek pavertė Lotarijo ištiki- 
mybę; ir jis, Anselmui išvykus, tris dienas be atlydos tramdęs savo 
jausmus, pamiršo viską ir, klausydamas vien širdies balso, taip karštai 
ir tokiais aistringais žodžiais prašneko Kamilai apie savo meilę, kad 
ji nustėro, pasikėlė nuo kėdės ir, nieko jam neatsakiusi, nuėjo į savo 
kambarį... 

Tačiau tas šaltumas neužblėsino Lotarijui vilties, nes viltis visados 
gimsta drauge su meile, netgi priešingai — jis užsidegė dar karštesne 
aistra, o Kamila, niekad to nesitikėjusi iš Lotarijo, nebežinojo ką 
daryti; ir, tarusi sau, jog nesaugu ir nepadoru duoti jam dingstį ir 
progą dar sykį prabilti apie savo jausmus, ryžosi pasiųsti pas Ansel- 
mą — ir tą patį vakarą pasiuntė — tarną su štai šitokiu laišku: 

KUR TOLIAU PASAKOJAMA 
NEAPDAIRAUS SMALSUOLIO NOVELĖ 


„Paprastai sakoma, jog netinka palikti kariaunos be karvedžio 
ir tvirtovės — be komendanto, o aš pasakysiu, kad juo labiau netinka 
jauną žmoną palikti be vyro, jeigu to nereikalauja kokios nors ypa- 
tingos aplinkybės. Man taip slogu be jūsų ir toks nepakenčiamas šis 
išsiskyrimas, jog jeigu veikiai nepargrįšite, turėsiu persikelti pas tėvus 
ir jūsų namus palikti be priežiūros, nes tasai, kurį palikote manęs 
prižiūrėti, — jeigu jam iš tiesų patikėta mano priežiūra,— manding 
labiau rūpinasi savo malonumais negu tuo, kas jums priklauso; jūs, 
būdamas išmintingas žmogus, ir šiaip mane suprasite, ir man nebūtina 
ir netgi nedera nieko daugiau sakyti“. 

Gavęs tą laišką, Anselmas padarė išvadą, jog Lotarijas jau ėmėsi 
karo veiksmų ir jog Kamila, matyt, laikosi taip, kaip jisai, Anselmas, 
pageidauja; ir, be galo džiaugdamasis tokiomis naujienomis, paliepė 
žodžiu Kamilai persakyti, kad ji nieku būdu nepaliktų namų, nes jisai 
netrukus pargrįšiąs. 

Anselmo atsakymas nustebino Kamilą, ir ji dar labiau suglumo, 
nes būti namuose bijojo, keltis pas tėvus nedrįso: namuose grėsė pa- 
vojus josios garbei, o keldamasi nusižengtų vyro įsakymui. 

Galop ji pasirinko blogesnę dalią, tai yra pasiliko namie pasiryžusi 
nevengti Lotarijo draugijos, idant tarnai neapkeltų jos kalbomis, 
ir dabar ji jau gailėjosi parašiusi vyrui tokį laišką: būgštavo, kad jis 
kartais nepamanytų, jog Lotarijui ji pasirodžiusi šiek tiek lengvabūdė 
ir jog tai paskatinę jį peržengti padorumo ribas. 

Tačiau, kliaudamasi savo dorybingumu, ji dėjo viltis į Dievą ir 
savo sveiką protą, o sveikas protas patarė jai nesileisti su Lotariju į 
kalbas, nors ir ką jisai sakytų, ir ničnieko nerašyti vyrui, kad neuž- 
duotų jam širdies ir nesukeltų nesutarimų; negana to, ji jau ėmė svars- 
tyti, kaip galėtų pateisinti Lotariją, kai Anselmas pasiteiraus, kas 
paskatino ją rašyti aną laišką. 

Apnikta tokių minčių, veikiau taurių nei įžvalgių ir išganingų, 
rytojaus dieną ji klausėsi Lotarijo, o šis prašneko su tokiu įkarščiu, 
jog susvyravo Kamilos stiprybė, ir josios kuklumui teko skubėti į 
pagalbą akims, idant jose neatsispindėtų kas nors panašaus į meilingą 
užuojautą, jos širdy sužadintą Lotarijo ašarų ir kalbų. 

Lotarijas visa tai pastebėjo, ir visa tai dar labiau kurstė jo aistrą. 

Galop jam pasirodė pats metas, naudojantis Anselmo išvykimu, 
suglausti apsiausties žiedą aplink tą tvirtovę, puolė jos savimeilę, liaup- 
sindamas grožį, nes galinguosius gražuolių tuštybės kuorus visų 
greičiausiai įveikia ir sulygina su žeme pati tuštybė, bylojanti mei- 
likautojų lūpomis. 

Ir tikrai, netausodamas kovinių užtaisų, jis taip sumaniai pasikasė 
po josios dorybės uola, jog jeigu Kamila būtų buvusi netgi nulieta 
iš bronzos, vis tiek būtų neatsilaikiusi. 

Lotarijas verkė, maldavo, žadėjo, meilikavo, reikalavo ir apsi- 
metinėjo taip jausmingai ir pažiūrėti taip nuoširdžiai, kad pagaliau 
Kamilos drovumas susvyravo, ir jis laimėjo pergalę, kurios mažiausiai 
tikėjosi ir labiausiai troško. 

Pasidavė Kamila, pasidavė. Ir ko čia stebėtis, jei tokie silpni pasi- 
rodė net Lotarijo draugystės saitai? Šis pavyzdys aiškiai rodo, jog 
meilės aistrą įmanoma nugalėti tiktai bėgant nuo jos ir jog niekam 
nevalia grumtis su tokiu galingu priešu, nes jo žmogiškajai galiai 
įveikti reikia nežemiškos galios. 

Viena tik Leonela žinojo apie savo ponios nuopuolį, nes to nu- 
slėpti nuo jos nesugebėjo abu neištikimi draugai, ta nauja įsimylėjėlių 
pora. 

Lotarijas nepasakė Kamilai nei Anselmo sumanymo, nei to, kad 
patsai vyras sudarė jam sąlygas žengti tą žingsnį, idant ji nesuabejotų 
jo meile ir nepamanytų, jog atsitiktinai, netyčia, o ne savo noru jis 
pavergė jos širdį. 

Po kelių dienų Anselmas grįžo namo ir nepastebėjo, kad jau ne- 
bėra to, ką jis mažiausiai vertino ir labiausiai brangino. 

Tuojau pat jis nuskubėjo pas Lotariją ir rado jį namie. Juodu 
apsikabino, ir Anselmas pasiteiravo, kas nauja ir kas jam skirta: 
gyventi ar mirti. 

— Nieko nauja tau nepasakysiu, o mielasai Anselmai, — atitarė 
Lotarijas, — juk ir pats žinai, jog tavoji žmona pelnytai gali būti visų 
ištikimų žmonų pavyzdys ir vainikas. Žodžiai, kuriuos jai kalbėjau, 
nuėjo vėjais, mano pažadų ji nepaisė, dovanų nepriėmė, iš veidmai- 
ningų mano ašarų nuoširdžiai pasijuokė. 

Žodžiu tariant, Kamila — tai grožio viršūnė, sąžiningumo matas, 
pilna ji taurumo, kuklumo ir visokeriopų dorybių, kurios kiekvienai 
godotinai moteriai teikia laimę ir garbę. 

Atsiimki savo pinigus, bičiuli, štai jie, man jų neprireikė, nes 

Kamilos dora nepaperkama tokiomis niekystėmis kaip dovanos ir pa- 
žadai. 

Džiaukis, Anselmai, ir nesiimki naujų išbandymų; tu sausas išbridai 
iš jūros dvejonių ir įtarimų, kuriuos paprastai sukelia ir gali sukelti 
žmonos, tad nesileiski vėlei į bedugnį naujų pavojų vandenyną ir 
nepaveski kitam vairininkui bandyti, ar ganėtinai geras ir tvirtas 
laivas, Dievo tau duotas perplaukti šios žemės vandenis, — verčiau 
tarki sau, jog saugiai pasiekei tykų užutekį, nuleiski blaivaus proto 
inkarą ir lauki, kol iš tavęs bus pareikalauta grąžinti skolą, kurią 
sumokėti privalu net prakilniausiems iš prakilniausių jų. 

Didžiai apsidžiaugė Anselmas, girdėdamas Lotarijo žodžius, ir 
patikėjo jais, lyg tai būtų buvusi orakulo pranašystė; vis dėlto jis pa- 
prašė bičiulį neapleisti pradėtojo darbo — bent jau įdomumo ar 
pramogos dėlei, — juo labiau kad nuo šiolei nebereikėsią dėti tokių 
didelių pastangų: jis, Anselmas, tiek tepageidaująs, kad Lotarijas pa- 
rašytų eiles, kuriose Chloros vardu pašlovintų Kamilą, o jis užsimin- 
siąs Kamilai, jog Lotarijas įsimylėjęs vieną damą, bet apdainuojąs 
ją tuo vardu, idant apsergėtų josios garbę nuo piktų liežuvių, kaip 
to reikalaujančios gero tono taisyklės; o jeigu Lotarijas nenorėsiąs 
apsisunkinti eilių rašymu, jis pats jas sudėsiąs. 

— Ne, to nereikės, — atitarė Lotarijas, — nes Mūzos ne taip jau 
manęs šalinasi, kad kartą kitą per metus neaplankytų. Papasakoki 
Kamilai, ką dabar pasakojai apie tariamą mano įsimylėjimą, o eiles 
aš parašysiu, jei ir ne tokias gražias, tai bent visų gražiausias iš tų, 
kurias gebėčiau sukurti. 

Taip ir sutarė abu draugai — neapdairusis ir išdavikas; Anselmas, 
parėjęs namo, paklausė Kamilą to, ko ji, jau kiek tuo nustebusi, taip 
ilgai nebuvo klausiama: kokia dingstimi ji parašiusi jam aną laišką. 

Kamila atsakė, kad jai pasirodę, lyg Lotarijas elgiąsis su ja kiek 
laisviau nei tada, kai Anselmas buvęs namuose, bet vėliau susizgribusi 
klystanti ir dabar mananti, jog per daug paleidusi vaizduotę, nes 
Lotarijas jos lenkiąsis ir vengiąs būti su ja prie keturių akių. 

Anselmas patarė jai mesti šalin šiuos įtarimus, nes, kaip jam ži- 
noma, Lotarijas įsimylėjęs vieną kilmingą miesto mergelę, kurią 
apdainuojąs Chloros vardu, o jeigu ir nebūtų įsimylėjęs, galinti ne- 
abejoti Lotarijo dorumu ir ištikima jųdviejų draugyste. 

Ir jeigu Lotarijas nebūtų Kamilos perspėjęs, kad jo meilė Chlo- 
rai esanti tariama ir kad jisai tyčia papasakojęs tai Anselmui, idant 
turėtų dingstį kartkarčiais eilėmis pašlovinti Kamilą, ji tikriausiai 

būtų pakliuvusi į negailestingus pavyduliavimo raizgus, tačiau, iš 
anksto pertarta, ji nėmaž nesusikrimto išgirdusi nemalonią naujieną. 

Rytojaus dieną, po pietų, kai jie trise sėdėjo prie stalo, Anselmas 
paprašė Lotariją paskaityti vieną kitą dalykėlį, parašytą jo mylimosios 
Chloros garbei, o kadangi Kamila vis tiek jos nepažįstanti, galįs 
drąsiai skaityti ką tinkamas. 

— O kad ir pažinotų, aš vis tiek nieko neslėpčiau,— atsakė Lo- 
tarijas.— Kai įsimylėjėlis liaupsina savo damos grožį ir prikiša jai 
žiaurumą, tuo jis nė kiek nepakenkia jos geram vardui; šiaip ar taip, 
šit sonetas, kurį vakar sukūriau nedėkingosios Chloros garbei: 


SONETAS 


Tyloj nakties gūdžios, kai nusiveikę 
Saldžius sapnus sapnuoja mirtingieji, 
Didžius vargus menkon našton sudėjęs, 
Kloridei ją ir Viešpačiui įteikiu. 


Tada, kai, rytmečiu pakilus veikiai, 
Vartus rausvuosius saulė pastūmėja, 
Aš sunkiai dūsauju ir gėlą lieju, 

Ir vėlei skaudžią dalią savo keikiu. 


Kai saulė iš auksinio savo sosto 
Spiečius strėlių ugninių žemėn leidžia, 
Aš laistau ašaromis skausmą baisų. 

Ir vėl naktis, ir vėl nėra kas guostų; 


Skundžiuos be galo, kančios širdį žeidžia: 
Jų nei Kloridė, nei dangus nepaiso. 


Sonetas labai patiko Kamilai, o dar labiau — Anselmui, kuris 
jį pagyrė ir pasakė, jog toji dama turbūt be galo žiauri, jei neatsiliepia 
į tokius nuoširdžius jausmus. 

O Kamila paklausė: 

— Vadinasi, visa tai, ką sako įsimylėję poetai, — teisybė? 

— Kaip poetai, jie nesako teisybės, — atitarė Lotarijas,— bet 
kaip įsimylėjėliai visados esti tiek drovūs, tiek teisingi. 

— Be abejo, — pritarė Anselmas, trokšdamas paremti Lotariją, 

kad jo žodžiai Kamilai pasirodytų svaresni, bet Kamila buvo taip 
įsimylėjusi Lotariją, jog nė nepastebėjo Anselmo gudrybės. 

O kadangi visa, kas buvo Lotarijo, teikė jai malonumą, ir, be to, 
ji žinojo, kad jo godos ir eilės skirtos jai vienai ir kad tikroji Chlora — 
tai ji, paprašė Lotariją paskaityti kitą sonetą ar šiaip kokių eilių, 
Jeigu tik jų turįs. 

— Aišku, turiu,— atsiliepė Lotarijas,— tik, man regis, jis ne 
toks geras kaip pirmasis, arba, teisingiau pasakius, ne toks prastas. 
Beje, spręskite patys: 


SONETAS 


Mirštu nedėkingumo paragavęs 
Ir nei mirtim, nei tuo neabejoju, 
Jog mirštu štai grūžty prie tavo kojų, 
Tiek metų tau ištikimai tarnavęs. | 


Į užmiršties tolybę nukeliavęs, 
Gyvybės, meilės ir šlovės nustojęs, 
Regėsiu, kaip širdy man spinduliuoja 
Įamžintojo veido akys žavios. 


Šią šventenybę saugau aš tai dienai, 
Kai pražudys mane ištikimybė, 
Užgrūdinta tavos rūstybės mostų. 


Bėda jureiviui, kai, išplaukęs vienas, 
Toli grėsmingoje nakties platybėj 
Nemato niekur nei žvaigždžių, nei uosto. 


Anselmas ir antrąjį sonetą pagyrė kaip ir pirmąjį, ir taip grandis 
po grandies kalė sau nešlovės grandinę, kuria tolydžio kaustė save 
ir raizgė, nes kuo labiau Lotarijas plėšė jam šlovę, tuo jautėsi jis 
tikresnis savo šlove; taipgi ir Kamila laiptas po laipto leidosi savo 
negandos bedugnėn, o vyrui atrodė, kad ji kyla dorybės ir garbės 
viršūnėn. 

Kartą, būdama viena su kambarine, Kamila jai tarė: 

—- Man gėda, mieloji Leonela, kad aš taip menkai save įvertinau 
ir taip greitai savo valia atidaviau širdį Lotarijui, o juk galėjau ir 

nesiskubinti. Baisu, jeigu jisai ims mane smerkti už nuolaidumą ar 
lengvapėdiškumą, nepagalvojęs, kokia ūmi buvo jo aistra, jog nesu- 
gebėjau jai atsispirti. 

— Nesisielokit, ponia,— atsakė Leonela,— didelio čia daikto: 
jei dovana tikrai gera ir savaime vertinga, jos vertė nė kiek nesuma- 
žėja, nors ir būsim pasiskubinę ją duoti. Juk ne veltui sakoma: kas 
greitai duoda — duoda dvigubai. 

— Bet sakoma ir kitaip, — tarė Kamila: — Pigiai pirkęs, neilgai 
tesidžiaugsi. 

— Ši patarlė jums netinka, — paprieštaravo Leonela,— juk meilė, 
kaip esu girdėjusi, čia padebesiais skrajoja, čia žemėn nusileidžia, su 
tuo lekia kaip vėjas, su anuo vos ne vos stumiasi, vienus atvėsina, 
kitus uždega, vienus sužeidžia, kitus žudo, jos geismai staiga pašoka 
ir tą pačią akimirką nuslūgsta ir sunyksta, rytą ji apgula tvirtovę, o 
vakare tvirtovė jau paimta, nes nėra tokios galios, kuri įmanytų jai 
atsispirti. 

O jeigu taip, ko gi jūs būgštaujat, ko bijot? Juk ir Lotarijui, matyt, 
nutiko tas pats, nes, norėdama judu nugalėti, savo ginklu meilė pasi- 
rinko mano pono kelionę. Ir tai, ką buvo sumaniusi meilė, turėjo 
neišvengiamai įvykti kaip tik tuo metu, kai nebuvo Anselmo, nes, 
jam esant, visas žygis būtų nuėjęs vėjais: juk geriausia meilės norų 
vykdytoja — proga... Meilė visados naudojasi proga, 0 ypačiai pra- 
dėdama kokį darbą. 

Visa tai aš žinau daugiau iš patirties nei iš girdų, kada nors pasi- 
pasakosiu jums apie save, ponia, juk aš irgi ne akmeninė, o ir amžius 
ne tas, kad sėdėčiau rankas sudėjusi. Juo labiau, ponia Kamila, juk 
ne taip jau greitai jam pasidavėt ir nusilenkėt, pirmiausia iš Lotarijo 
žvilgsnių, dūsavimų, kalbų, pažadų ir dovanų pasistengėt pažinti 
visą jo dvasią, ir jo dorybės įtikino jus, kad jisai vertas jūsų meilės. 

O jeigu jau taip, nekvaršinkit sau galvos tomis menkomis ir bai- 
mingomis mintimis, įsiteikit, jog Lotarijas gerbia jus ne ką mažiau, nei 
jūs gerbiat jį: jisai džiaugiasi laimingas ir patenkintas, kad pakliuvot 
į meilės raizgus, kurie prideda jums garbės ir godonės, ir įsidėmėkit, 
jog jam priskirtinos ne tik keturios S, kaip sakoma, privalomos kiek- 
vienam lemtam įsimylėjėliui, tai yra jisai sumanus, stropus, slaptingas 
ir savas, bet ir visos abėcėlės raidės... 

Jeigu netikit, paklausykit, aš jums pasakysiu tą abėcėlę iš atminties. 
Kiek suprantu ir galiu spręsti, jisai atviras, buklus, dosnus, elegan- 
tiškas, fatališkas, gražus, herojiškas, ištikimas, jautrus, kilmingas, lipš- 

nus, mandagus, narsus, orus, pastovus, riteriškas, paskui eina keturios 
S, toliau — šaunus, turtingas, ugningas, viengungis. Z ir Ž, kaip 
C ir Č, čia netinka, labai jau negražios raidės. 

Kambarinės abėcėlė pralinksmino Kamilą, ir ji tarė sau, jog Leo- 
nela kur kas geriau išmano meilės dalykus, nei sakosi; ir tada Leonela 
prisipažino ir atskleidė Kamilai, kad mylisi su vienu to paties miesto 
kilmingu jaunikaičiu, ir Kamila sutriko persigandusi, jog iš tos pusės 
josios garbei gali grėsti didžiausias pavojus. Ir ji paklausė, ar toli 
juodu nuėję. 

Nėmaž nesivaržydama, gana begėdiškai kambarinė atsakė, jog 
toliau nueiti vargu ar įmanoma. Juk taip visados ir būna: vos šeimi- 
ninkė padaro riktą, kambarinė beregint pameta sarmatą ir, matydama 
ponią suklupus, nuslysta pati ir nė kiek nesidrovi, kad visiems tai 
žinoma. 

Kamilai nieko kita nebeliko, kaip prašyti Leonelą neprasitarti 
savo mylimajam apie josios reikalus, o savo žygius laikyti paslapty, 
kad Dieve gink nesužinotų Anselmas ir Lotarijas. 

Leonela pažadėjo, kad taip ir darysianti, bet tesėjo žodį taip 
nerūpestingai, jog išsipildė Kamilos baimė, kad per ją neteksianti gero 
vardo, nes įžūlioji begėdė Leonela, matydama, jog ponia elgiasi 
kitoniškai nei anksčiau, ir būdama tikra, kad, užtikusi ją su meilužiu, 
ponia vis tiek josios neišduos, išdrįso atsivesti ir įsileisti jį į namus, — 
tai viena pragaištingųjų nuodėmės pasekmių: nupuolusios ponios 
tampa savo tarnaičių vergėmis ir būna priverstos dangstyti jų nešvan- 
kybes ir begėdystes... 

„Taip nutiko ir Kamilai, kuri ne kartą ir ne du užklupo Leonelą 
su jaukintiniu viename savo namų kambaryje ir ne tik nedrįso jos 
pabarti, bet pati padėjo jį slėpti ir stengėsi iš paskutiniųjų, kad jo 
nepamatytų Anselmas. Tačiau, nepaisant visų pastangų, Lotarijas 
kartą pamatė jį apyaušriu išeinant iš Anselmo namų; nežinodamas, 
kas jis toks, iš pradžių tarė sau, kad jam vaidenasi, bet, išvydęs, jog 
tasai, apdairiai ir rūpestingai užsidangstęs ir įsisupęs į apsiaustą, sėlina, 
atsisakė savo naivios minties ir griebėsi kitos, kuri būtų visus pra- 
žudžiusi, jeigu Kamila nebūtų radusi išeities. 

Tokiu ankstyvu metu pamatęs iš Anselmo namų išeinant vyriškį, 
Lotarijas net nepagalvojo, kad šis lankėsi pas Leonelą, — jis ir pamiršo, 
jog pasaulyje esama tokios Leonelos. Jis nė nesuabejojo, kad ir tam 
žmogui, kaip ir jam, Kamila buvo lengvai prieinama, — šit kokių 
pasekmių turi puolusios žmonos neištikimybė: josios dora nebetiki net 

mylimasis, kuris maldavimais ir pažadais palenkė ją atsiduoti, o 
paskui jau neabejoja, kad ji dar lengviau atsiduoda kitam, ir menkiau- 
sią įtarimą laiko neginčijama tiesa. 

Tą akimirksnį Lotarijui turbūt paseko galva ir išgaravo paskuti- 
niai lašeliai proto, nes, apkvaitintas pašėliškai krūtinę deginančio 
pavydo, kruvinai trokšdamas atkeršyti Kamilai, niekuo jam nenusi- 
kaltusiai, nieko geresnio nei gudresnio nesugalvojo kaip be atodairos 
pulti pas Anselmą, dar iš patalo neatsikėlusį, ir taip jam išdrožti: 

— Žinoki, Anselmai, jau kelintą dieną grumiuosi su savimi ir vos 
valdausi tau nepasakęs to, ko negaliu ir neturiu teisės nuo tavęs slėpti. 
Žinoki, tvirtovė, vadinama Kamila, jau pasidavė ir pasirengusi priimti 
visas mano sąlygas; ir aš nesiskubinau atskleisti tau teisybės tik todėl, 
jog norėjau įsitikinti, kad tai ne paprasčiausias moteriškas užgaidas 
ir kad ji neketina manęs išbandyti ir pažiūrėti, ar tikrai nuoširdūs mano 
meilės žodžiai, kuriuos tavo pageidavimu pradėjau jai kalbėti. 

Taipgi tariau sau, kad jei Kamila tokia, kokia jai pridera būti 
ir kokia mudu abu ją laikome, ji tau praneš apie mano meilinimąsi, 
bet, matydamas ją delsiant, supratau, jog žodis josios tvirtas, o ji 
pažadėjo artimiausiu laiku, kai tik vėl išvažiuosi, paskirti man pa- 
simatymą tame kambaryje, kur saugai savo drabužius ir brangenybes 
(ir tikrai ten juodu su Kamila paprastai susitikdavo); vis dėlto ne- 
norėčiau, kad tu karštosiomis griebtumeis keršto, nes kol kas nusidėta 
tik mintimis, ir, galimas daiktas, ligi tol, iki bus nusidėta veiksmu, Ka- 
milos mintys pakryps kita linkme, ir nuodėmingas užmačias išstums 
atgaila. 

Taigi, kadangi visada ar kone visada tu klausydavai mano pata- 
rimų, paklausyki dar vieno, kurį dabar tau duosiu, ir įsidėki jį galvon, 
idant, pats viską pamatęs ir blaiviai apsvarstęs, galėtum nedvejodamas 
pasielgti kaip tinkamas. 

Apsimeski, jog išvyksti kaip anąsyk dviem ar trims dienoms, ir 
pasislėpki aname kambaryje, kur, užsiglaudus tarp kilimų ir kitokių 
daiktų, tau bus labai patogu sekti, ir tuomet mudu abu savo akimis 
pamatysime, ko siekia Kamila. Ir jeigu ji ketina sulaužyti ištikimybę 
(o ko nors kita tikėtis būtų bergždžia), tapsi nebyliu, išmintingu ir 
apdairiu budeliu, baudžiančiu už savo garbės įžeidimą. 

Lotarijo žodžiai nustebino, apstulbino ir pribloškė Anselmą, nes 
jis tuo metu kuo mažiausiai tikėjosi juos išgirsti — jau buvo tikras, 
jog Kamila atrėmė apgaulingus Lotarijo puolimus, ir džiūgaudamas 
šventė pergalę. 

Jis ilgokai tylėjo nepakeldamas akių nuo žemės ir galop tarė: 

— Lotarijau, tu pasielgei kaip tikras draugas. Aš būtinai pa- 
klausysiu tavo patarimo. Daryk, kaip sau žinai, tik saugok paslaptį, 
kaip ir pridera tokiu nenumatytu atveju. 

Lotarijas davė žodį, bet, vos pasišalinęs, ėmė graudžiai apgailes- 
tauti, jog viską jam pasakė, nes per vėlai susiprotėjo, kaip kvailai 
pasielgė: juk pats galėjo atkeršyti Kamilai, tik, aišku, ne taip Žiauriai ir 
negarbingai. 

Jis keikė save už nenuovoką, smerkė už lengvapėdiškumą ir nesi- 
žinojo, ko griebtis, kad atitaisytų klaidą ir rastų protingą išeitį. 

Galop jis ryžosi prisipažinti Kamilai, o kadangi ištaikyti tam progą 
nebuvo sudėtinga, tą pačią dieną susitiko su ja prie keturių akių, ir ji, 
vos įsitikinusi, kad niekas jų nesiklauso, jam tarė: 

— Žinai, mielasis Lotarijau, man taip maudžia ir gelia širdį, kad, 
rodos, tuoj ims ir plyš iš skausmo, o jeigu neplyš, bus tikras stebuklas. 
Matai, Leonela gėdos nebeturi, taip suįžūlėjo, kad kiauras naktis 
praleidžia namuose užsidariusi su meilužiu, kenkdama mano geram 
vardui, nes kiekvienas, kas mato jį paryčiais išeinant iš mano namų, tu- 
ri rimtą pagrindą suabejoti mano garbe... 

Ir skaudžiausia, jog aš negaliu nei nubausti jos, nei pabarti,— 
toji aplinkybė, kad ji žino mudviejų paslaptį, surakina man lūpas, ne- 
leisdama nė užsiminti apie jos darbelius, ir man baugu daros, kad 
nebūtų kokios bėdos. i 

Kamilai šitaip šnekant, Lotarijui iš pradžių dingtelėjo, kad ji pra- 
simanė visa tai akims apdumti — girdi, jo matytas vyriškis lankąsis 
anaiptol ne pas ją, o pas Leonelą, bet, regėdamas ją verkiant, sielvar- 
taujant ir meldžiant pagalbos, patikėjo, kad ji sako teisybę, o patikėjęs 
didžiai susigėdo ir ėmė gailėtis savo pasielgimo. | 

Bet, šiaip ar taip, jis paprašė Kamilą nesisieloti ir pažadėjo imtis 
priemonių ir sudrausti suįžūlėjusią Leonelą. 

Po to Lotarijas prisipažino, jog, sukurstytas pašėliško pykčio ir 
pavydo, viską papasakojęs Anselmui ir jog tasai, kaip juodu sutarę, 
pasislėpsiąs drabužinėje, idant savo akimis įsitikintų josios neištiki- 
mybe. 

Jis meldė atleisti jam šią beprotybę ir patarti, kaip atitaisyti bėdą 
ir laimingai išeiti iš to painaus labirinto, kur atsidūręs per savo pai- 
kumą. 

Kamila pasibaisėjo Lotarijo prisipažinimu ir įtūžusi pratrūko pa- 

grįstai priekaištauti, barti ir gėdyti, kad esąs tokios blogos nuomonės 
apie ją ir kad taip paikai ir netikusiai nusprendęs elgtis. 

Tačiau, kadangi moters protas iš prigimties daug buklesnis nei 
vyro tiek geriems, tiek blogiems darbams (nors ir neprilygsta jam, 
prireikus nuosekliai dėstyti mintis), Kamila akimoju sugalvojo, kaip 
išbristi iš tos, rodos, neišbrendamos bėdos, ir paliepė Lotarijui pasi- 
stengti, kad rytojaus dieną Anselmas pasislėptų sutartoje vietoje, nes 
jai dingtelėjo gauti naudos iš tų slėpynių, idant vėliau juodu galėtų 
niekieno netrukdomi mėgautis meile... 

Ir, ligi galo neatskleisdama savo ketinimų, perspėjo, kad, Anselmui 
pasislėpus, turėsiąs ateiti, Leonelos pašauktas, ir atsakinėti į klausimus, 
kaip būtų atsakinėjęs neįtardamas, jog Anselmas jo klausosi. 

Lotarijas prisispyręs prašė, kad ji pasidalytų savo sumanymu, idant 
jis galėtų ryžtingiau ir apdairiau imtis reikiamų žygių. 

— Jokių žygių imtis tau nereikės, — tarė Kamila.— Kartoju: tu- 
rėsi atsakinėti į mano klausimus, ir tiek. l 

Kamila nenorėjo tuo tarpu pasakoti, ką sumaniusi, nuogąstaudama, 
kad Lotarijas atmes josios planą, kuris jai atrodė labai vykęs, ir ims 
planuoti ir kurti ką nors nevykusio. 

Taip ir išėjo Lotarijas, nieko nepešęs, o rytojaus dieną Anselmas 
apsimetė išvykstąs kaiman pas draugą, bet veikiai sugrįžo ir pasislėpė, 
ir tai buvo visai nesunku, nes Kamila ir Leonela tyčiomis pakišo jam 
gerą progą. 

Taigi Anselmas pasislėpė, perimtas tokio jaudulio, kokį, kaip 
galima įsivaizduoti, turėtų patirti žmogus, kuris tikisi savo akimis 
pamatyti čia pat trypiant jo garbę, pagrobiant iš panosės didžiausią 
lobį, o tokiu lobiu jis laikė savo mylimąją Kamilą. 
ir Leonela įėjo į kambarį, ir, vos peržengusi slenkstį, Kamila giliai 
atsiduso ir tarė: 

— Ak mieloji Leonela, kol aš dar nepadariau to, ko tau atskleisti 
nenoriu, idant nesistengtumei man sutrukdyti, verčiau paimki Anselmo 
durklą, kurio tave prašiau, ir perverki man nedorąją širdį! 

Pirmiausia noriu sužinoti, ką tokio įžiūrėjo many įžūlios ir be- 
gėdiškos Lotarijo akys, kas paskatino jį taip suįžūlėti, kad jis drįso 
atidengti tokį šlykštų kėslą, geisdamas pažeminti bičiulį, o man nu- 
plėšti šlovę. 

Prieiki prie lango, Leonela, ir jį pašauki: juk, aišku, dabar jisai 

stovi gatvėje ir laukia akimirkos savo nedoram sumanymui įvykdyti; 
bet anksčiau bus įvykdytas manasis — žiaurus, tačiau garbingas. 

— Ak ponia! — atsiliepė gerai įmokyta buklioji Leonela.— Ir 
kam gi jums reikia to durklo? Bene kartais baudžiatės gyvastį atimti 
arba sau, arba Lotarijui? Betgi ir vienu, ir kitu atveju pražudysit ir 
šlovę, ir gerą vardą. 

Verčiau užgniaužkit nuoskaudą ir neleiskit tam nedorėliui per- 
žengti slenksčio, kai mudvi vienos namuose. Tik pagalvokit, ponia: 
juk mudvi silpnos moterys, o jisai — vyras, ir dar toks ryžtingas. Ir 
jeigu jis, galvos netekęs, ateis čionai su tuo savo nelemtu sumanymu, 
ko gero, anksčiau, nei jūs įvykdysit savąjį, pridarys tokių eibių, kad 
jums gyventi bus nebemiela. 

Kur buvo mano pono Anselmo galva, kad savo namuose davė tokią 
valią tam akižagai? Sakykim, ponia, jūs jį nužudysit,— manding jūs 
ir turit tokią mintį, — o kurgi dėsim jo lavoną? 

— Kur dėsim, mieloji? — atsiliepė Kamila.— Paliksime Ansel- 
mui, tegu pats ir laidoja; man rodos, jis širdį atgaus, žemėmis užberda- 
mas savo nešlovę. Gana, šauk jį, nes, atidėliodama kerštą už man 
padarytąją skriaudą, aš tarytum nusižengiu ištikimybės įžadui, kurį 
esu davusi savo vyrui. 

Anselmas klausėsi, ir sulig kiekvienu Kamilos žodžiu keitėsi jo 
nuomonė, o suvokęs, kad ji pasiryžusi nužudyti Lotariją, buvo be- 
išeinąs ir bepasirodąs, idant užkirstų tam kelią, bet, geisdamas pama- 
tyti, kokių vaisių duos toji narsa ir taurus užmojis, susivaldė nuspren- 
dęs išeiti paskutinę akimirką ir sulaikyti Kamilą. 

Tuo tarpu Kamila apsimetė nualpusi, ir vos tik ji virto ant tenai 
pat stovinčios lovos, Leonela prapliupo graudžiai verkti ir rypauti: 

— Ak, vargeli tu mano! Jaugi tokia mano nedalia, kad štai čia, 
ant mano rankų, lemta mirti šios žemės dorybės žiedui, ištikimųjų žmo- 
nų vainikui, tyrumo įsikūnijimui?.. 

Ir dar daug panašių dalykų ji prikalbėjo, tad kiekvienas, tai girdė- 
damas, būtų palaikęs ją gailestingiausia ir ištikimiausia pasaulio tarnai- 
te, o josios ponią — antrąja, jaunikių persekiojamąja Penelope. 

Ilgai netrukus Kamila atgavo sąmonę ir atsipeikėjusi tarė: 

— Ko gi tu, Leonela, neini kviesti ištikimiausiojo draugo, kokį tik 
žemė yra nešiojusi ir saulė regėjusi? Greičiau, skubėki, skrieki, lėki, 
savo delsimu neslopinki mano rūstybės liepsnos, idant teisėtai geidžia- 
mas kerštas nenueitų tuščiais grasinimais ir prakeiksmais. 

— "Tuoj pakviesiu, ponia, — tarė Leonela, — tik pirmiausia atiduo- 

kit man durklą, nes, man išėjus, dar pasidarysit ką nors, kad paskui 
jūsų artimieji turės verkt ir raudoti visą gyvenimą. 

— Būk rami, mieloji Leonela, nieko aš nepasidarysiu, — atsakė 
Kamila.— Nors, tavo manymu, man būtų paika ir neprotinga ginti 
savo garbę, betgi aš ne Lukrecija“'?, kuri, kaip sakoma, nusižudė, 
niekuo dėta būdama ir pirma gyvasties neatėmusi savo negandos kalti- 
ninkui. Taip, aš numirsiu, jeigu man skirta mirti, bet iš pradžių priva- 
lau atkeršyti ir atsilyginti tam, kuris savo įžūlumu, nors ir nedaviau 
tam dingsties, privertė mane dabar lieti ašaras. 

Leonela ilgai prašydinosi, prieš eidama kviesti Lotarijo, bet paga- 
liau išėjo, o Kamila, likusi viena, šitaip pati sau kalbėjo: 

— Dieve mano, Dieve! Argi nebūtų protingiau išvyti Lotariją, 
kaip jau ne kartą esu dariusi, užuot davus jam dingstį, kaip dabar kad 
daviau, laikyti mane nedora ir puolusia moterim, nors ilgai netrukus 
jisai pats įsitikins klystąs? Be abejo, šitaip būtų geriau. Tačiau jeigu 
jis, nusiplovęs rankas, kaip niekur nieko išeitų iš ten, kur jį nuvedė 
nedoros užmačios, nebūtų atkeršyta už mane, o ir mano vyro garbė 
liktų sutepta. 

Lai gyvastimi užsimoka išdavikas už savo nešvankius geismus! Lai 
žino visi (jeigu tik kada nors sužinos), jog Kamila ne vien išsaugojo 
ištikimybę vyrui, bet ir sugebėjo atkeršyti tam, kuris drįso jį įžeisti... 

Vis dėlto, man regis, būtų geriau papasakoti viską Anselmui; betgi 
aš užsiminiau apie tai laiške, kurį siunčiau jam į kaimą, ir, man regis, 
jis nepasiskubino pašalinti nurodyto pavojaus tik todėl, kad jo tauri 
ir patikli širdis nenorėjo ir negalėjo patikėti, jog ištikimas draugas 
puoselėja tokį kėslą, prieš jo garbę nukreiptą, o ir aš vėliau ilgai tuo 
netikėjau ir niekada nebūčiau patikėjusi, jeigu jis nebūtų šitaip su;žūlė- 
jęs ir savo nedviprasmiškomis dovanomis, dosniais pažadais ir ašarų 
upeliais leidęs man perprasti jo užmačias. 

Tačiau kam gi dabar tos kalbos? Bene ryžtingam žingsniui reikia 
patarimo? Aišku, ne. 

Tad saugokis, išdavyste! Čionai, keršte! Įeiki, apgavike, ženki 
arčiau, žūki, mirki, o paskui kas bus — tas! 

Tyra atsidaviau aš tam, kurį dangus skyrė man vyru, ir tyra pasi-. 
trauksiu, tačiau pasitrauksiu išsimaudžiusi skaisčiausiame savo kraujy- 
je ir nešvariame kraujyje vylingiausiojo draugo, kokį tik draugystė yra 
mačiusi pasaulyje. 

Taip kalbėjo ji vaikščiodama po kambarį su nuogu durklu, blašky- 
damasi ir keistai mosčiodama rankomis, tad, iš šalies žiūrint, atrodė, 

kad ji proto netekusi, kad tai ne švelni moteris, bet piktadarys, bevil- 
tiškam žingsniui pasirengęs. 

Pasislėpęs už kilimų, Anselmas visa tai matė ir didžiai stebėjosi, 
ir jam jau ėmė dingsėti mintis, jog to, kas čia jo matyta ir girdėta, 
ganėtų ir kur kas didesniems įtarimams išsklaidyti; ir, būgštaudamas 
kokios netikėtos bėdos, jis jau troško, kad Lotarijas verčiau neateitų 
ir išbandymas neįvyktų. 

Ir jis jau buvo bepasirodąs ir beeinąs apkabinti ir nuraminti žmo- 
nos, bet ūmai susilaikė, pamatęs Leonelą atsivedant už rankos Lotariją. 

Ir kai tik Kamila išvydo Lotariją, asloje priešais save nubrėžė 
durklu ribą ir tarė: 

— Lotarijau, klausyki, ką aš tau pasakysiu: jeigu išdrįsi peržengti 
štai šitą brūkšnį ar bent prie jo prisiartinti, tą patį akimirksnį, vos tik 
pamatysiu tave krustelėjant iš vietos, štai šiuo durklu persismeigsiu 
krūtinę. 

Bet prieš atsakydamas į šiuos žodžius, išklausyki dar keletą žodžių, 
o paskui jau galėsi atsakyti kaip tinkamas. 

Pirmiausia, Lotarijau, noriu, kad atsakytum, ar pažįsti mano vyrą 
Anselmą ir kokios nuomonės esi apie jį, ir, be to, noriu išgirsti, ar tu 
pažįsti mane. 

Atsakyki nesivaržydamas ir per ilgai negalvoki, kaip tau derėtų 
atsakyti, nes mano klausimai visai nesunkus. 

Lotarijas nebuvo toks paikas, kad iš pat pradžių, kai Kamila paliepė 
jam paslėpti Anselmą, nesuprastų, ką ji ketina daryti; ir todėl, iškart 
prie jos prisiderinęs, atsakinėjo taip sumaniai ir greitai, jog jųdviejų 
vaidybos dėka toji apgaulė atrodė gryniausia teisybė; šit kaip atsakė jis 
Kamilai: 

— Aš nesitikėjau, žavioji Kamila, jog pasišaukei mane klausinėti 
tokių dalykų, kurie nieko bendra neturi su mano apsilankymo tikslu. 
Jeigu šitaip ketini atitolinti žadėtąją malonę, juk galėjai iš pat pradžių 
nieko man nesiūlyti, nes tuo skausmingiau laukti geidžiamo gėrio, 
kuo daugiau vilčių esti jį gauti. 

Bet, idant nemanytum, jog nenoriu atsakinėti į tavo klausimus, 
atsakysiu: taip, aš pažįstu tavo vyrą Anselmą, mudu esame pažįstami 
nuo mažų dienų, ir aš nekalbėsiu tau apie mudviejų draugystę, puikiai 
tau žinomą, nes tuomet turėčiau išpažinti ir skriaudą, kurią darau jam, 
kurstomas visagalės meilės, amžinai pateisinančios didžiausius pakly - 
dimus. 

Ir tave aš pažįstu, ir esi man brangi kaip ir jam, ir jei ne tavo dory- 

bės ir grožis — niekados nenusižengčiau bajoro priedermei ir nepa- 
minčiau šventų tikrosios draugystės įstatymų, kuriuos dabar, kursto- 
mas tokios visagalės priešės kaip meilė, trypiu ir laužau. 

— Jeigu tai išpažįsti, mirtinas ištikimos meilės prieše, — tarė Ka- 
mila, — kaip drįsti nerausdamas rodytis mano akyse, nors žinai, jog 
esu veidrodis tam žmogui, į kurį tau derėtų pasižiūrėti, idant lyg veid- 
rodyje pamatytum, kaip nepelnytai jį įžeidi? 

Ak, kokia aš nelaiminga! Tik dabar man atėjo į mintį, kas paska- 
tino tave paminti savo priedermę: matyt, man priderėjo elgtis rim- 
čiau... ne, anaiptol ne padoriau, nes tai įvyko netyčia, neapgalvotai, sta- 
čiai padariau kokį riktą, kaip ir įprasta moterims, kurios dažnai apsi- 
rinka per neapsižiūrėjimą, kai esti įsitikinusios, kad joms nėra ko sau- 
gotis. 

Tikrai, išdavike, sakyki, ar aš atsiliepiau į tavo maldavimus bent 
vienu žodeliu, bent vienu ženklu, kuris būtų galėjęs duoti nors kris- 
lelį vilties įkūnyti tavo niekšingas užmačias? Ar kada nors griežtais ir 
rūsčiais žodžiais neatstūmiau ir nepasmerkiau tavųjų meilės žodžių? 
Ar kada nors patikėjau tavo dosniais pažadais ir priėmiau dar dosnes- 
nes tavąsias dovanas? 

Tačiau man atrodo, jog niekas negali taip ilgai puoselėti meilės 
jausmo, jeigu jo nežadina bent menkutė viltis, todėl aš noriu prisiimti 
kaltę dėl tavo netinkamo atkaklumo, nes tikriausiai kokiu neapdairiu 
poelgiu nejučia sužadinau tą pajautą, kuri ligi šiolei neblėsta tavo 
širdy, — taigi užtat aš noriu pati save nubausti ir išpirkti tavąją kaltę. 

O idant suprastum, jog, būdama tokia nežmoniškai žiauri pati sau, 
negaliu būti kitokia ir tau, aš pasikviečiau tave čionai liudytoju, kad 
pamatytum, kokią auką ketinu paaukoti savo garbingojo vyro įžeistai 
garbei, kurią tu iš paskutiniųjų stengeisi sutepti, beje, kaip ir aš, nepa- 
kankamai ryžtingai vengdama — bet, matyt, neišvengiau — progos 
skatinti ir ugdyti tavo nedorus kėslus. 

Kartoju: labiausiai ramybės man neduoda įtarimas, jog kokiu 
neapdairiu poelgiu būsiu nejučia sužadinusi tau paikas viltis, ir už tai 
labiausiai trokštu pati save nubausti, nes jeigu kas kitas taps mano 
budeliu, manoji kaltė, ko gero, išeis į viešumą. 

Tačiau aš noriu ne tik pati žūti, bet ir nužudyti ir drauge pasiimti 
tą, kurio žūtis numaldys trokštamo ir puoselėjamo keršto geismą; ir 
nesvarbu, kur aš pateksiu, bet svarbu, jog žinosiu, kad nešališko ir 
nepaperkamo teisingumo ranka nubaudė žmogų, įstūmusį mane į 
juodą neviltį. 

Ir sulig tais žodžiais neįtikėtinai vikriai ir ryžtingai ji puolė Lota- 
riją, taip grėsmingai užsimojusi nuogu durklu perverti jam krūtinę, 
kad jam net dingtelėjo mintis, ar tasai protrūkis tikras, ar tariamas, 
nes tik pasitelkęs visą miklumą ir jėgą, jisai sukliudė Kamilai smogti, 
o ji taip įsijautė vaidindama tą neregėtą klastos ir apgaulės sceną, jog, 
trokšdama išmonę priartinti prie tikrovės, ryžosi pralieti savo kraują, 
nes, matydama, jog negali smeigti Lotarijui, ar bent jau dėdamasi, jog 
negali, tarė: 

— Jei likimo nelemta, kad mano teisėti norai būtų visiškai pa- 
tenkinti, jis ne toks visagalis, kad man sutrukdytų nors iš dalies juos 
patenkinti. 

Ir, sukaupusi jėgas, ištraukė ranką iš Lotarijo gniaužtų, nukreipė 
į save durklo smaigalį, taikydama į tokią vietą, kad žaizda būtų negili, 
smeigė sau į-kairį petį kiek aukštėliau pažasties ir tarytum nualpusi 
susmuko ant aslos. 

Leonela ir Lotarijas suglumo ir apstulbo matydami pasliką, krauju 
pasruvusią Kamilą: jie vis dar abejojo, ar ji apsimeta, ar iš tikrųjų guli 
be nuovokos. 

Iš baimės netekęs žado, Lotarijas prišokęs griebė durklą, bet, 
pamatęs, jog žaizda nepavojinga, nusiramino ir dar sykį nusistebėjo 
gražiosios Kamilos sumanumu, išradingumu ir didele išmintimi... 

Ir, prisimindamas savo vaidmenį, jis apsiverkė ir ėmė graudžiai ir 
pratisai rypauti, lyg Kamila būtų jau mirusi, prakeikdamas ne tik save, 
bet ir tosios nelaimės kaltininką, o kadangi žinojo, kad jo bičiulis Ansel- 
mas viską girdi, kalbėjo tokius dalykus, jog kiekvienas, jo pasiklausęs, 
būtų užjautęs labiau jį nekaip Kamilą, nors ir būtų laikęs ją mirusia. 

Leonela paėmė ponią ant rankų ir paguldė lovon, maldaudama 
Lotariją pašaukti gydytoją, kuris sutiktų slapta ją išgydyti. Be to, pa- 
prašė jį patarti, ką, jo nuomone, reikėsią sakyti Anselmui dėl žaizdos, 
jeigu kartais jisai sugrįšiąs, poniai dar nepasveikus. 

Lotarijas pasiūlė jai sakyti, ką tik jos panorėsiančios, — tuo tarpu 
nesugebąs nieko doro patarti, tik paliepė kuo greičiau sustabdyti krau- 
Ją, nes jisai pats ketinąs bėgti ten, kur jo neregėtų žmonių akys... 

Ir, tarytum nesitverdamas baisingu skausmu ir sielvartu, išėjo iš 
namų, o vos tik radosi vienas ir tokioje vietoje, kur niekas jo negalėjo 
matyti, ėmė dar karščiau žegnotis stebėdamasis Kamilos buklumu ir 
anaiptol nedirbtine Leonelos vaidyba. 

Jis buvo įsitikinęs, jog Anselmas dabar neabejodamas laiko žmoną 
antrąja Porcija““", ir panoro su juo susitikti ir drauge atšvęsti apgaulės 


307 XXXIV perskyrimas 


pergalę, nuslėpusią teisybę taip gražiai, kaip tik įmanoma įsivaizduoti. 

Leonela, kaip sakėme, sustabdė poniai kraują — jo ištekėjo tik tiek, 
kiek reikėjo, kad vylius atrodytų įtikimas,— paskui vynu apiplovė ir 
kruopščiai aptvėrė žaizdą, o tuo pat metu kalbėjo tokius žodžius, jog 
Jeigu anksčiau nebūtų buvę pasakyta kitų, ir to būtų pakakę Anselmui 
įrodyti, kad jo žmona — dorybės paveikslas. 

Leonelai antrino Kamila, vadindama save baile ir silpnadvase, 
nes jai pritrūkę drąsos kaip tik tą akimirksnį, kai ypač jos reikėjo 
atgrisusiam gyvenimui užbaigti. 

Ji paklausė kambarinę, ar verta mylimajam vyrui pasakoti, kas 
nutiko, ir toji patarė nieko nesakyti, nes jisai laikysiąs savo priederme 
atkeršyti Lotarijui, ir jo gyvybei galįs grėsti didelis pavojus, o gerai 
žmonai esą nedera kurstyti vyro, — priešingai, ji turinti iš paskutiniųjų 
saugoti jį nuo vaidų. 

Kamila tarė, kad jųdviejų nuomonės sutampančios ir kad ji pasek- 
sianti tuo patarimu, bet, šiaip ar taip, reikią sugalvoti, kaip Anselmui 
paaiškinti, iš kur atsiradusi žaizda, nes ją tikrai pastebėsiąs. Į tai Leone- 
la atsakė, jog ir juokais nemokanti meluoti. 

— O argi aš moku, sesele? — sušuko Kamila.— Jeigu net gyvybę 
reikėtų gelbėti, nedrįsčiau nieko prasimanyti nei meluoti. Ir jeigu jau 
vis viena nesugebėsime rasti išeities, geriausia būtų pasakyti Anselmui 
gryną teisybę, kad mūsų nepagautų meluojant. 

— Nesikrimskit, ponia,— tarė Leonela.— Iki rytojaus ryto su- 
galvosiu, ką derėtų sakyti, o ir žaizda tokioje vietoje, kad jisai nė 
nepastebės, ir maloningas dangus bus palankus mūsų doriems ir teisė- 
tiems ketinimams. Nusiraminkit, ponia, ir pasistenkit susitvardyti, 
kad ponas neužtiktų jūsų tokios susijaudinusios, ir svarbiausia — pasi- 
kliaukit manimi ir Dievu, kuris visados mielai remia gerus norus. 

Be galo įdėmiai klausėsi ir žiūrėjo Anselmas, kaip vaidinama jo 
garbės žlugimo tragedija, o aktorės su tokiu neregėtu ir nuoširdžiu 
įsijautimu stengėsi, kad ji panėšėtų į tikrovę, jog atrodė įsikūnijusios 
į vaizduojamus personažus. 

Anselmas nekantriai laukė vakaro, kad galėtų išeiti iš namų, su- 
sitikti su geruoju bičiuliu Lotariju ir drauge pasidžiaugti neįkaino- 
jamuoju perlu, kurį surado išbandydamas savo žmonos dorybingumą. 

Kamila ir Leonela pasistengė duoti jam dingstį ir progą išeiti iš 
namų, ir, ja pasinaudojęs, jis išėjo ir nuskubėjo pas Lotariją, o kai 
susitiko, sunku apsakyti, kaip jį glėbesčiavo, džiūgavo ir liaupsino 
Kamilą. 

Lotarijas klausėsi be jokio smagumo, nes vaizduotė jam piešė, 
kaip didžiai apgautas ir kaip nepelnytai nuskaustas jo bičiulis. 

Matydamas Lotariją nesmagiai nusiteikusį, Anselmas pagalvojo, 
kad šis jaučiasi kaltas, jog paliko Kamilą sužeistą ir užtraukė tą nelai- 
mę, todėl, be kita ko, pasakė, kad nesikrimstų dėl Kamilos: žaizda 
tikriausiai esanti nepavojinga, jeigu jiedvi sutarusios ją nuslėpti nuo 
jo, Anselmo, — žodžiu, nesą ko baimintis, priešingai, jis turįs džiaugtis 
ir linksmintis drauge su bičiuliu, nes jo buklumas ir pagalba padėję 
Anselmui atsidurti palaimos viršūnėj, ir dabar jis nieko kita nepa- 
geidaująs, kaip tik rašyti eiles Kamilos garbei, idant jos atminimas 
gyvuotų per amžių amžius. 

Lotarijas pagyrė jo labą mintį ir pasisiūlė pridėti savo triūso prie 
to iškilnaus paminklo. 

Taigi Anselmas buvo taip gražiai apgautas kaip niekas kitas pa- 
saulyje. 

Jis pats įsivedė į namus savo garbės pražūtį, manydamas įsivedąs 
savo šlovės ramstį. Kamila pasitiko jį atšiauriu veidu, bet džiugia 
širdimi. 

Toji apgavystė truko kelis mėnesius, kol galop pasisuko Fortūnos 
ratas ir išėjo aikštėn ligi tol šitaip išmaningai dangstoma niekšybė, ir 
Anselmas gyvybe susimokėjo už savo neapdairų smalsumą. 


XXXV PERSKYRIMAS 


KURIAME PASAKOJAMA 
APIE NUOŽMIAS IR NEREGĖTAS DON KICHOTO 
KIRSTYNES SU ODMAIŠIAIS RAUDONOJO VYNO, 
TAIPGI BAIGIAMA 
NEAPDAIRAUS SMALSUOLIO NOVELĖ 


Jau nebedaug buvo likę skaitymo iki novelės pabaigos, bet iš pa- 
lėpės, kame ilsėjosi Don Kichotas, išpuolė persigandęs Sančas Pansa, 
plyšodamas nesavu balsu: 

— Bėkit, ponai, greičiau, gelbėkit mano poną,— jisai įsivėlė į 
karščiausias ir kovingiausias kirstynes, kokias kada nors savo akimis 

esu matęs. Kad šveis milžinui, ponios princesės Mikomikonos priešui, 
tam ir nusirito galva it ropė, kaip Dievą myliu! 

— Kąčia šneki, brolau? — pakeldamas akis nuo paskutinių nove- 
lės puslapių, tarė klebonas.— Ar iš proto išsikraustei, Sančai? Negali 
būti, po šimts velnių, juk milžinas nuo čia — už dviejų tūkstančių 
mylių! 

Tuo metu palėpėje pasigirdo baisus triukšmas ir Don Kichoto riks- 
mai: 

— Laikykis, niekše, galvažudy, pagyrūne! Pakliuvai man į rankas, 
ir dabar tau nepadės nė tavasis jataganas! 

Taip sakydamas, jis tarytum kapojo kardu sieną, ir Sančas sušuko: 

— Ko stovit ir klausot,— verčiau eikit tenai ir išskirkit juodu 
arba pagelbėkit mano.ponui, nors gal ir nebereikia, nes milžinas tik- 
riausiai jau nebegyvas ir atsiskaito prieš Dievą už savo nedorai nugy- 
ventą gyvenimą. Juk aš mačiau, kaip šliaukia kraujas ant grindų ir 
kaip lekia šalin nurėžta galva, didumo sulig geru vynmaišiu. 

— Nudėkit mane, — suriko užeigos šeimininkas, — jeigu tas Don 
Kichotas, ar Don Kipšotas, nebus suraižęs vieno iš odmaišių su raudo- 
nuoju vynu, kurie kabo jo galvūgaly, o tam mulkiui, ko gero, pasirodė, 
jog tenai kraujas liejasi, bet ne vynas! 

Taip taręs, jis puolė į palėpę, o visi kiti — iš paskos, ir prieš juos 
išdygo Don Kichotas pačiu keisčiausiu apdaru. 

Buvo jis vienais marškiniais, tokiais striukais, kad iš priekio jie 
vos siekė šlaunis, o iš užpakalio atrodė per sprindį trumpesni; kojos 
buvo ilgos, liesos, labai apžėlusios ir ne per švariausios; ant galvos 
kūpsojo raudona įjuodusi naktinė kepuraitė, pasiskolinta iš šeimininko; 
kairę ranką buvo apsivyniojęs apklotu, visai pagrįstai Sančo nemėgs- 
tamu, o dešinėje laikė nuogą kardą, kuriuo švaistėsi į visas puses, ir 
šūkavo tokius žodžius, lyg iš tiesų būtų grūmęsis su milžinu. 

Gražiausia, kad stovėjo jis užsimerkęs, nes dar miegojo ir sapnavo, 
jog kaunasi su milžinu: jis taip ryškiai vaizdavosi būsimąjį nuotykį, 
kad susapnavo atvykęs į Mikomikonijos karalystę ir jau stojęs mūšin 
su savo priešu; ir, tardamasis, jog kerta smūgius milžinui, taip sukapojo 
odmaišius, kad visoj palėpėj tvanksojo vynas... 

Tai išvydęs, šeimininkas kone pasiuto iš pykčio, šoko ant Don Ki- 
choto su kumščiais ir įniko taip jį kulti, kad jeigu Kardenijas ir klebo- 
nas nebūtų jo atplėšę, karas su milžinu Don Kichotui būtų amžinai 
pasibaigęs. 

Vargšas riteris vis tiek nepabudo; galop barzdaskutys atvilko iš 

šulinio didelį puodą šalto vandens ir perliejo jį nuo galvos iki kojų, 
ir tik tada Don Kichotas kniostelėjo iš miegų, bet apsnūdęs nesusivokė, 
kaip atrodo. 

Vos užmačiusi, koks striukas ir kuklus jo drabužis, Dorotėja nepa- 
noro stebėti savojo gynėjo ir nedraugo kirstynių. 

Tuo tarpu Sančas šliaužiojo grindimis, ieškodamas milžino galvos, 
o neradęs tarė: 

— Kas jau kas, o aš žinau, kad šiuose namuose — perdėm kerai. 
Anąsyk štai čia, kur dabar stoviu, dievaižin kas man snukį sutalžė ir 
kailį išvanojo — ligi šiol nežinau kas, — o šit prapuolė galva, nors 
pats savo akimis mačiau, kaip nusirito ir kraujas mušė lyg iš versmės. 

— Ką čia paistai apie kraują ir versmes, Viešpaties ir visų šventų- 
jų prieše? — suriko šeimininkas.— Argi tu nematai, galvažudy, jog 
tos kraujo versmės pliaupia iš subadytų odmaišių ir tiek vyno pritvino, 
jog prigerti galima... Tegu pragaro liepsnose prigeria to vėlė, kas 
sugalvojo juos subadyti! 

— Nieko aš čia neišmanau,— atsakė Sančas, — tik žinau, kad 
verksiu kruvinomis ašaromis, tos galvos neradęs, nes manoji grafystė 
tuomet tirpte ištirps kaip druska vandeny. 

Su išsiblaiviusiu Sanču buvo sunkiau susišnekėti nei su įmigusiu 
Don Kichotu — taip jam įkrito galvon pono pažadai. 

Šeimininkas nesitvėrė pykčiu matydamas, koks abejingas ginkla- 
nešys ir kiek eibių pridarė jo ponas, ir priesaikavo, jog šįsyk jie taip 
pigiai neišsipirks kaip aną dieną, kai išjojo neužsimokėję,— dabar 
nepadėsiančios jokios išimtinės riterių teisės, atsiskaitysią ir už viena, 
ir už kita, be kita ko, pridėsią pinigų ir supjaustytiems odmaišiams su- 
lopyti. 

Klebonas laikė Don Kichotą už rankų, ir šis, manydamas, kad jo 
nuotykis pasibaigė ir kad jisai stovi prieš princesę Mikomikoną, su- 
klupo prie klebono kojų ir tarė: 

— Nuo šiolei, jūsų didenybe, prakilnioji ir žavingoji valdove, 
galite būti rami: tasai išgama niekados nebedarys jums nieko bloga. 
Nuo šiolei ir aš laikau ištesėtu jums duotą žodį, nes su Aukščiausiojo 
padėjimu ir globojamas tosios, dėl kurios gyvenu ir alsuoju, kuo pui- 
kiausiai įvykdžiau savo pažadą. 

— O ką aš sakiau? — tai girdėdamas, sušuko Sančas.— Juk ne 
girtas buvau, dievaž! Matot, tą milžiną mano ponas patiesė šaltą ant 
lentos. Dabar ir „op!“ galima pasakyti, mano grafystė jau ant nosies. 

Kas būtų nesijuokęs iš abiejų — pono ir tarno — paistalų? 

Visi ir praplyšo juoktis, tik, aišku, ne šeimininkas, kuris svaidėsi 
kipšais. Pagaliau barzdaskučiui, Kardenijui ir klebonui šiaip ne taip 
pavyko Don Kichotą paguldyti į lovą, ir jis, vos gyvas iš nuovargio, 
bemat užmigo. 

Palikę riterį miegoti, jie išėjo priebutin guosti Sančo Pansos, taip 
ir nesuradusio milžino galvos. Bet kur kas sunkiau buvo maldyti šeimi- 
ninką, kuris rovėsi plaukus iš nevilties, apverkdamas netikėtą savo 
vynmaišių žūtį. O šeimininkė tuo tarpu rypavo ir stūgavo: 

— Prakeikta toji akimirka ir nelaba valanda, kada į mano namus 
atsibastė šis klajojantis riteris! Kad mano akys nebūtų jo mačiusios — 
taip brangiai jis man atsiėjo! 

Anąsyk išjojo neatsiskaitęs nei už naktigultą, nei už vakarienę, nei 
už šiaudus, nei už avižas, o juk ir sau ėmė, ir ginklanešiui, ir arkliui, 
ir asilui: girdi, esąs riteris, nuotykių ieškotojas (kad jis galą susirastų 
nuotykių beieškodamas, o drauge su juo — ir visi kiti nuotykių ieško- 
tojai, kiek tik jų esama pasaulyje), ir todėl jam nepriklauso mokėti, 
taip esą parašyta klajojančių riterių apyskaitose... 

O paskui ant karštų pėdų atsibeldė va šitas ponas ir nusinešė mano 
uodegą, ir grąžino man ją nei šiokią, nei tokią, visą nusišėrusią, nebe- 
tinkamą vyrui, o anksčiau taip jam praversdavo! 

Ir tai dar ne viskas: subadė mano odmaišius ir vyną išleido, — kad 
jam taip kraują kas nuleistų! 

Ir tegu nemano, kad taip lengvai išsisuks: prisiekiu amžinatilsį 
tėvo ir motinos atminimu, užsimokės man iki paskutinio skatiko, 
kitaip aš būsiu ne aš ir ne tikroji savo tėvų duktė! 

Taip ir dar kitaip šūkavo įtūžusi užeigos šeimininkė, o jai antrino 
geroji jos merga Maritornė. 

Duktė tylėjo, tik retkarčiais nusišiepdama. 

Klebonas viską sutvarkė pažadėjęs kuo dosniausiai atlyginti nuos- 
tolius, sumokėti ir už odmaišius, ir už vyną, o svarbiausia — už suga- 
dintą uodegą, šeimininkų taip branginamą. 

Dorotėja paguodė Sančą Pansą, sakydama, jog kai tik paaiškėsią, 
kad jo ponas tikrai nukirtęs galvą milžinui, ji galėsianti ramiai su- 
grįžti savo karalystėn ir tada padovanosianti jam gražiausią krašto 
grafystę. 

Sančas paguostas ėmė tvirtinti princesei, jog iš tiesų matęs milžino 
galvą ir netgi įsiminęs, kad barzda siekusi juosmenį, o dingusi ji 
todėl, jog šie namai esą užkerėti — tuo jisai jau anksčiau įsitikinęs, 
kai pirmąsyk čia nakvojęs. 

Dorotėja pasakė, kad ir ji taip mananti ir kad jis nesikrimstų: 
viskas būsią į gera ir išsipildysią visų norai. 

Kai pagaliau stojo ramybė, klebonas pasiūlė baigti skaityti novelę, 
nes iki galo nedaug belikę. 

Kardenijas, Dorotėja ir visi kiti paprašė jį baigti skaityti. 

Kadangi visiems buvo malonu klausyti, o jam — skaityti, klebonas 
kibo į novelę, ir šit kas ten buvo rašoma: 


Taigi, įsitikinęs Kamilos dorybingumu, Anselmas gyveno laimin- 
gas ir be jokių rūpesčių, o Kamila, idant vyras neįtartų ją puoselėjant 
švelnių jausmų Lotarijui, tyčiomis nutaisydavo svečiui atšiaurų veidą... 

Lotarijas dėl viso pikto paprašė draugą leisti jam nebesilankyti jo 
namuose, nes iš visa ko esą aišku, jog Kamilai nemalonu jį matyti, 
tačiau apgautasis Anselmas ryžtingai pasipriešino. Šitokiu ir tūkstan- 
čiais kitokių būdų taisydamas sau nešlovę, Anselmas tikėjo laimę tai- 
sąsIs. 

Leonela, laiminga, jog pro pirštus žiūrima į josios meilės žygius, 
ir tikra, jog ponia ne tik jos neišduosianti, bet prireikus netgi pamo- 
kysianti, kaip saugiau tenkinti savo geismus, galop visai vadžias pa- 
leido ir stačia galva pasinėrė į nuodėmės akivarą. 

Ir štai vieną naktį Anselmas nugirdo žingsnius Leonelos kambary, 
bet, panūdęs žvilgtelėti, kas ten vaikščioja, pajuto, jog durys laikomos 
iš vidaus, ir todėl dar labiau panoro jas atidaryti; stipriau užgulęs, ati- 
darė ir įėjo vidun kaip tik tuo metu, kai pro langą gatvėn iššoko kažin 
koks vyriškis; Anselmas puolė įkandin, pasiryžęs jį nutverti ar bent 
jau atpažinti, bet jam nepavyko padaryti nei viena, nei kita, nes Leone- 
la apglėbė jį ir sulaikė. 

— Nusiraminkit, pone,— tarė ji, — nesijaudinkit ir nesivykit to, 
kuris iš čia iššoko: jums nėra ko kištis, tai, žodžiu sakant, mano vyras. 

Anselmas nepatikėjo, negana to — pykčio apakintas, išsitraukė 
durklą ir užsimojo liepdamas Leonelai pasakyti visą teisybę, kitaip ją 
nudėsiąs. 

Iš baimės nebežinodama, ką sakyti, kambarinė tarė: 

— Nežudykit manęs, pone, aš jums tokių svarbių dalykų pasaky- 
siu, kokių jums į galvą negalėtų ateiti. 

— Sakyk, — paliepė Anselmas,— kitaip mirsi vietoje. 

— Dabar negaliu, — atsakė Leonela,— per daug esu susijaudinusi. 
Palaukit ligi ryto ir tuomet sužinosit tokį dalyką, jog apstulbsit. Būkit 


313 XXXV perskyrimas 


ramus: pro langą iššoko vienas mūsų miesto jaunikaitis, davęs Žodį 
mane vesti. 

Tatai išgirdęs, Anselmas nusiramino ir nusprendė palūkėti ligi 
prašomo laiko, nes jisai nė nemanė, kad kambarinė galėtų ką nors pa- 
pasakoti apie Kamilą — taip tvirtai ir užtikrintai tikėjo žmonos dory- 
bingumu; ir todėl išėjo iš kambario ir, užrakinęs duris, pareiškė, jog 
Leonela neišeisianti tolei, kol nepasakysianti to, ką turinti pasakyti. 

Paskum jis užsuko pas Kamilą papasakoti, kas jam nutikę su 
kambarine ir kad ji davusi žodį pranešti kažin kokią itin svarbią ir 
reikšmingą naujieną. 

Nėra ko nė kalbėti, ar sutriko Kamila, ar ne, — vos pagalvojus 
(o tam ji turėjo pagrindą), jog Leonela ketina Anselmui išpasakoti 
viską, ką žino apie josios neištikimybę, ją perėmė toks siaubas, kad, 
pristigusi drąsos laukti, ar pasitvirtins jos įtarimas, ar ne, tą pačią naktį, 
kai tik įsitikino, kad Anselmas jau miega, pasiėmė vertingiausias bran- 
genybes ir truputį pinigų, išsmuko iš namų ir nuskubėjo pas Lotariją, 
papasakojo jam, kas atsitiko, ir paprašė arba ją paslėpti, arba bėgti 
drauge į tokią vietą, kur Anselmas nesugebėtų jųdviejų surasti. 

Kamilos pasakojimas taip pribloškė Lotariją, kad jis nebežinojo 
nei ką atsakyti, nei kam ryžtis. 

Galop jis pasiūlė nugabenti Kamilą vienuolynan, kurio vyresnioji 
bųvo jo sesuo. 

Kamila sutiko, ir su tuo skubotumu, kokio reikalavo susidėjusios 
aplinkybės, Lotarijas nugabeno ją vienuolynan, o paskui ir pats, nieko 
neperspėjęs, dingo iš miesto. 

Rytą, net nepastebėjęs, jog šalia nebėra Kamilos, Anselmas atsi- 
kėlė ir, trokšdamas kuo greičiau sužinoti, ką nori pranešti jam Leonela, 
nuėjo ten, kur laikė ją užrakinęs. 

Jis atidarė duris ir įėjo į kambarį, bet Leonelos nerado, rado tik 
prie lango pririštas paklodes — aiškų ženklą ir įrodymą, kad ji nusi- 
leido jomis ir pabėgo. 

Didžiai susikrimtęs, tuoj grįžo papasakoti apie tai Kamilai ir, 
neradęs jos nei lovoje, nei visuose namuose, persigando. 

Puolė klausinėti tarnų, bet niekas nieko nežinojo. 

Beieškodamas Kamilos, netyčia pastebėjo, kad jos skrynios atvož- 
tos ir kad trūksta didumos brangenybių, ir tuomet galutinai suvokė, 
kokia neganda jį ištiko, ir suprato, kad jos kaltininkė — anaiptol ne 
Leonela; ir kaip stovėjo pusiau apsirengęs, taip nuėjo, liūdnas ir susi- 
mąstęs, išlieti sielvarto savo bičiuliui Lotarijui. 

Tačiau ir Lotarijo nebuvo namie, o tarnai pasakė, kad jis išvyko 
nakčia, pasiėmęs visus pinigus, kiek tik turėjo, ir Anselmui pasirodė, 
jog protas jam maišosi. Negana to, grįžęs namo, jis nerado nei vieno 
tarno, nei tarnaitės: namai buvo tušti ir apleisti. 

Jis nebežinojo nei ką galvoti, nei ką daryti, nei ką kalbėti, — jautė, 
jog pamažu kraustosi iš proto. Jis pamatė ir suprato, kad vienu akimoju 
neteko žmonos, bičiulio, tarnų, pasijuto praradęs dangaus malonę, o 
svarbiausia — šlovę, nes Kamilos dingimas jam reiškė pražūtį. 

Po ilgų svarstymų galop jis ryžosi vykti pas draugą į kaimą, kur 
viešėjo anksčiau, duodamas progą ruošti sau visą tą negandą. 

Jis užrakino namus, šoko ant arklio ir, nevilties prislėgtas, leidosi 
kelionėn; tačiau, nenujojęs nė pusės kelio, be atlydos minčių graužia- 
mas, gavo lipti iš balno ir pririšti arklį prie medžio, paskui, graudžiai 
ir gailiai dūsaudamas, susmuko jo paunksnėje ir taip kniūbsojo ligi 
vėlaus vakaro, o sutemus pastebėjo nuo miesto pusės atjojant raitelį 
ir, pasisveikinęs su juo, paklausė, kas naujo girdėti Florencijoje. 

Miestelėnas atsakė: 

— Tokių keistybių jau seniai nebuvo girdėta. Žmonės atvirai šne- 
ka, jog Lotarijas, artimiausias turtuolio Anselmo bičiulis, gyvenantis 
šalia šv. Jono bažnyčios, šiąnakt pagrobęs jojo žmoną Kamilą, o patsai 
Anselmas irgi dingęs. Visa tai papasakojo Kamilos kambarinė, kurią 
miesto galva šiąnakt užklupo paklode leidžiantis pro Anselmo namų 
langą. Tiesą pasakius, aš nežinau, kaip ten buvo, tik žinau, jog tasai 
įvykis sukrėtė visą miestą, nes niekas to nesitikėjo iš didžios ir iš- 
tikimos draugystės — juk, sakoma, juodu buvo tokie neperskiriami, 
jog visi juos vadino stačiai dviem draugais. 

— Ar kartais nežinote, — paklausė Anselmas, — kuriuo keliu nu- 
jojo Lotarijas ir Kamila? 

— Net nenumanau,— atsakė miestelėnas,— miesto galva labai 
uoliai jų ieško. 

— Keliaukite su Dievu, — tarė Anselmas. 

— Sudiev,— atsakė miestelėnas ir nujojo toliau. 

Liūdnos naujienos įstūmė Anselmą į tokią neviltį, jog dabar jis 
buvo ne tik per plauką nuo išprotėjimo, bet ir savižudybės. 

Sukaupęs paskutines jėgas, jis pasikėlė ir nujojo pas savo bičiulį, 
kuris dar nieko nežinojo apie jo nelaimę, bet, išvydęs, koks jisai per- 
geltęs, išvargęs ir sunykęs, suprato, kad jam bus nutikusi kokia didelė 
bėda. 

Anselmas pasisakė norįs iškart eiti gulti ir paprašė rašymo reik- 
menų. 

Jo prašymas buvo patenkintas: šeimininkai paguldė svečią, paliko 
jį vieną ir netgi jo pageidavimu užrakino duris. 

Kai tik jis pasiliko vienas, taip įniko jį graužti mintys apie ištikusią 
nelaimę, jog dabar, jausdamas dvelkiant mirties šaltį, galutinai suprato, 
kad ateina paskutinioji, ir todėl nusprendė raštu išdėstyti savo neįpras- 
tos mirties priežastį... 

Ir jisai sėdo rašyti, bet, nespėjęs išsakyti viso to, ką geidė išsakyti, 
užkando žadą, ir atėmė gyvastį sielvartas, kuriam dingsų davė jo 
paties neapdairus smalsumas. 

Matydamas, jog jau vėlus metas, o Anselmas nieko nešaukia, namų 
šeimininkas ryžosi nueiti pasižiūrėti, gal svečias dar blogiau pasijutęs, 
ir pamatė, jog jisai sėdi lovoj užsikniaubęs ant rašomojo stalo prie 
pat atskleisto laiško, o rankoje tebelaiko plunksną. 

Šeimininkas priėjo, iš pradžių pašaukė jį, bet, nesulaukęs atsako, 
paėmė jam už rankos, o pajutęs, jog ji atšalusi, suprato, kad svečias 
nebegyvas. 

Sukrėstas ir skausmo perimtas šeimininkas sušaukė šeimynykščius, 
idant jie būtų Anselmą ištikusios negandos liudytojai, o paskui per- 
skaitė laišką, kurį iškart pripažino velionio ranka surašytą, ir buvo 
ten šitaip sakoma: 


„Paikas ir neapdairus noras atėmė man gyvastį. Jeigu Žinia apie 
mano mirtį pasieks Kamilą, tegul ji žino, kad aš jai atleidžiu, nes ji 
neprivalėjo daryti stebuklų, o man nederėjo jų iš žmonos reikalauti, 
o kadangi aš pats sau rengiau nešlovę, nevalia...“ 


Tiek teparašė Anselmas, ir iš to buvo aišku, jog tą pačią akimirką, 
nebaigęs minties, baigė jis žemės vargus. 

Rytojaus dieną namų šeimininkas pranešė apie Anselmo mirtį jo 
giminėms — tie jau žinojo, kokia neganda jį ištiko ir kokiame vienuo- 
lyne slapstosi Kamila, kuri vos neiškeliavo sykiu su vyru paskutinėn 
kelionėn, ir ne todėl, jog būtų gavusi žinią apie jo mirtį, bet todėl, jog 
nebegavo žinių iš mylimojo. 

Anot kalbų, netgi našlė tapusi, ji nepanoro nei palikti vienuolyno, 
nei duoti vienuolės apžadų, bet neilgai trukus ją pasiekė Žinia apie 
Lotarijo žūtį kautynėse, įvykusiose Neapolio karalystėje tarp de Lot- 
reko ir didžiojo karvedžio Gonsalo Fernandeso Kordobiečio“"',— ten 

ir kritęs šis pernelyg vėlai atgailą pajutęs draugas... Tai patyrusi, Ka- 
mila davė vienuolės apžadus ir veikiai, sielvarto ir liūdesio pagraužta, 
baigė Žemės vargus. 

Šitaip visus pražudė beprotiškas vieno žmogaus sumanymas. 


— Novelė man patinka, — tarė klebonas, — bet aš negaliu patikėti, 
jog šitaip iš tikrųjų būtų nutikę, o jeigu tai prasimanymas — vadinasi, 
autoriaus prasimanyta nevykusiai, nes sunku įsivaizduoti, jog pasaulyje 
būta tokio paiko vyro, kuris įsigeistų daryti šitokį pragaištingą išban- 
dymą kaip Anselmas. Kavalieriui su dama tai dar leistina, bet vyrui su 
žmona — ne, to protas neneša. Na o patsai pasakojimas man atrodo 
visai pakenčiamas. 


XXXVI PERSKYRIMAS 


KUR PASAKOJAMA 
APIE KITUS NUOSTABIUS DALYKUS, 
UŽEIGOJE NUTIKUSIUS 


Tuo metu šeimininkas, stovintis užeigos pavartėje, sušuko: 

— Antai atjoja gražus pulkelis svečių! Jeigu tik jie šičia apsistos, 
bus puota kaip reikiant. 

— Kas ten tokie? — paklausė Kardenijas. 

— Keturi raiteliai trumpomis balnakilpėmis, su ietimis ir apskri- 
tais skydais, visi juodomis kaukėmis”, — atsakė šeimininkas, — drauge 
joja baltai apsidariusi moteriškė, sėdinti balnakrėsly, taipgi kaukėta, 
o įkandin seka du tarnai. 

— Ar jau arti? — paklausė klebonas. 

— Visai arti, — atsakė šeimininkas, — tuoj bus čia. 

Tatai išgirdusi, Dorotėja prisidengė veidą, o Kardenijas nuėjo į 
Don Kichoto palėpę, ir vos tik jie spėjo tai padaryti, šeimininko minėti 
keliauninkai beregint įjojo į kiemą: keturi stotingi ir dailiai sudėti 
raiteliai nušoko nuo arklių, padėjo nulipti moteriškei, o vienas jų 
paėmė ją ant rankų ir pasodino į krėslą, stovintį palei duris, už kurių 
pasislėpė Kardenijas. 

Visą tąlaiką nei moteris, nei vyrai nenusimovė kaukių ir nepratarė 

nė žodžio, tik moteris, sėsdamasi krėslan, giliai atsiduso ir it ligonė 
bejėgiškai nuleido rankas. Tarnai nuvedė arklius arklidėn. 

Tuo tarpu klebonas, nesitverdamas noru sužinoti, kas jie per žmo- 
nės, kodėl šitaip apsidarę ir tokie nešnekūs, nuėjo įkandin tarnų ir 
paklausė vieną rūpimo dalyko, ir šis jam atsakė: 

— Dievaž, pone, nežinau, kas tai per žmonės; tiek galiu pasakyt, 
jog tai, regis, dideli ponai, ypačiai tas, kuris paėmė ant rankų aną po- 
nią, kaip jūs pats matėt. Bent jau taip man atrodo, nes visi kiti jį labai 
gerbia ir klusniai daro, ką tik jis paliepia ir parikiuoja. 

— O kas tokia toji ponia? — paklausė klebonas. 

— Irgi negalėčiau pasakyt,— atsiliepė tarnas,— visą kelią nė 
veido jos nemačiau. Dūsauti, kas be ko, ji dažnai dūsavo ir taip dejavo, 
kad, rodės, tuoj ims ir paskutinį kvapą iškvėps. Ir ko čia stebėtis, jog 
nieko daugiau nežinom, — juk mudu su draugeliu lydim juos tik antrą 
dieną: susitikom kelyje, ir jie įprašė mus ir įkalbino nulydėti lig Anda- 
luzijos, pažadėję dosniai atsilyginti. 

— Gal nugirdote vadinant kurį vardu? — paklausė klebonas. 

— Kur nugirsi,— atsakė tarnas, — visą kelią tyli, stačiai negali 
žmogus atsistebėti, va tik vargšė ponia taip dūsauja ir kūkčioja, net per 
širdį eina begirdint. Ir esam tikri, kad jie tą moterį jėga kažin kur 
vežasi, o sprendžiant iš drabužio, ji arba vienuolė, arba greičiausiai 
tik žada duoti apžadus, ir, ko gero, ne savo valia, užtat ir atrodo tokia 
liūdna. 

— Visaip gali būti, — tarė klebonas. 

Ir, palikęs tarnus, grįžo pas Dorotėją, kuri, girdėdama kaukėtąją 
damą dūsaujant, įgimtos užuojautos vedama, žengė prie jos ir paklausė: 

— Ko grūdojate, mieloji ponia? Pagalvokite, gal tai toji grūžtis, 
kurią moka ir išgali gydyti moterys, pačios nemaža sielvarto patyrusios, 
o aš, savo ruožtu, esu pasirengusi nuoširdžiai jums patarnauti. 

Nė žodžiu neatsiliepė į tai sopulingoji dama; ir nors Dorotėja ėmė 
dar labiau prisispyrusi siūlyti savo paslaugas, ji vis tylėjo, kol pagaliau 
prisiartino kaukėtasis ponas (kurio, pasak tarno, visi klausė) ir tarė 
Dorotėjai: 

— Prašom nesivarginti, ponia, ir nieko nesiūlyti tai moteriai, nes 
ji laiko savo priederme nedėkoti už jokias paslaugas, jos labui daromas, 
ir nelaukite jos atsako, jei nenorite iš josios lūpų išgirsti kokios mela- 
gystės. 

— Aš niekados nemeluoju, — netikėtai prabilo ligi tol tylėjusioji 
moteris, — priešingai, kaip tik todėl, jog visada buvau tokia nuoširdi 

ir anaiptol ne veidmainė, man teko šioji nedalia, ir aš noriu, kad jūs 
pats tuo įsitikintute, nes per begalinį mano nuoširdumą tapote melagiu 
ir veidmainiu. 

Tuos žodžius aiškiai ir ryškiai girdėjo Kardenijas, nes buvo čia 
pat, Don Kichoto pakraigėje,— tik durys skyrė jį nuo kalbančios 
ponios, — ir, vos juos išgirdęs, garsiai sušuko: 

— Dieve brangus! Ką aš girdžiu? Kieno balsas pasiekė mano 
klausą? 

Dama krūptelėjusi pasigręžė, bet, nematydama, kas ten šaukia, 
atsistojo ir buvo beeinanti į vidų, tačiau raitelis tai pastebėjo ir ją su- 
laikė neleisdamas žengti toliau nė žingsnio. 

Susijaudinus ir sunerimus jai nuo veido nejučia nusmuko šilkinis 
raištis, ir visų Žvilgsniams atsivėrė neregėtas grožis — nuostabus vei- 
das, nors perblyškęs ir pilnas išgąsčio, nes akys lakstyte lakstė aplinkui, 
kiek įmanydamos aprėpti, tad atrodė ji lyg išprotėjusi, ir tas nesupran- 
tamas elgesys sukėlė visiems, į ją žiūrintiems, begalinę užuojautą. 

Raitelis stipriai laikė ją už pečių ir buvo taip susirūpinęs, kad ji 
neištrūktų, jog nesugebėjo pasitaisyti smunkančios kaukės, kuri galop 
visai nusmuko... 

Ir tuomet Dorotėja kilstelėjo akis ir pamatė, jog drauge su ja glėby 
laiko damą ne kas kitas, kaip josios vyras donas Fernandas, ir vos tik 
jį pažino, iš pat krūtinės gilumos gailiai ir pratisai suvaitojusi, be nuo- 
vokos griuvo aukštielninka; ir jeigu šalia stovintis barzdaskutys nebūtų 
jos pagavęs, Dorotėja būtų virtusi žemėn. 

Tuoj pribėgo klebonas, nutraukė jai kaukę ir apšlakstė veidą van- 
deniu; ir kai tik atidengė jai veidą, donas Fernandas — mat jis ir laikė 
už pečių kitą mergelę — pažino Dorotėją ir nustėro, ją išvydęs, bet 
nepaleido Lusindos, nes ištrūkti iš jo glėbio stengėsi Lusinda: iš atodū- 
sių ji pažino Kardeniją, o Kardenijas pažino ją. 

Kardenijas išgirdo, kaip suvaitojo alpdama Dorotėja, ir, pamanęs, 
jog vaitoja Lusinda, siaubo perimtas, išbėgo iš kambario ir pirmiausia 
pamatė doną Fernandą, glėbyje laikantį Lusindą. 

Donas Fernandas irgi tuoj pažino Kardeniją, ir visi trys, Lusinda, 
Kardenijas ir Dorotėja, neteko žado ir nustėro, lyg nesuvokdami, kas 
iš tikrųjų nutiko. 

Visi tylėjo ir žiūrėjo vienas į kitą: Dorotėja į doną Fernandą, donas 
Fernandas į Kardeniją, Kardenijas į Lusindą, Lusinda į Kardeniją. 

Galop Lusinda pirmoji nutraukė tylą, kreipdamasi į doną Fernandą 
šiais žodžiais: 

— Paleiskite mane, pone done Fernandai, atsižvelkite bent į sa- 
vąjį bajoro vardą, jei nieko daugiau jums nėra šventa, leiskite man 
vėlei priglusti prie sienos, kuriai esu gebenė, prie tosios atramos, nuo 
kurios nesugebėjote manęs atplėšti nei savo meilinimusi, nei grasini- 
mais, nei pažadais, nei dovanomis. 

Žiūrėkite, kokiais nepaprastais ir mums nežinomais keliais Apvaiz- 
da parvedė mane pas tikrąjį vyrą, o jūs puikiai žinote iš patirties, taip 
brangiai jums kainavusios, jog tiktai mirtis galėtų išdildyti jį man iš 
atminties. 

Tad teatsiveria pagaliau jums akys ir tegu jūsų meilė virsta pykčiu 
(jei kitokie jausmai svetimi jūsų prigimčiai), simpatija — pagieža, 
tegu ji pakursto jus atimti man gyvastį, — jos netekdama gerojo savo 
vyro akivaizdoje, bent jau būsiu tikra, jog ne veltui gyvenau pasau- 
lyje. Gal manoji mirtis įtikins jį, jog buvau ištikima jam ligi paskutinio 
atodūsio. 

Tuo tarpu Dorotėja atgavo nuovoką ir iš Lusindos žodžių suprato, 
kas toji dama esanti, o matydama, jog donas Fernandas nepaleidžia 
josios iš glėbio nei atsako į jos žodžius, sukaupė visas jėgas, pasikėlė, 
suklupo prie jo kojų ir, liedama upelius žavių ir gailių ašarų, prabilo 
į Jį Šitaip: 

— Valdove mano, jeigu skaisčioji saulė, kurią laikai savo glėbyje, 
nežilpintų ir netemdytų tau akių, jau seniai būtumei pastebėjęs prie 
savo kojų klūpančią nedalingąją Dorotėją, kurios negandai nesibaigs 
ligi tol, kolei pats to nepanorėsi. 

Aš esu toji kukli sodietė, kurią, savo gerumo ar įgeidžio vedamas, 
teikeisi pakylėti į tokią aukštybę, idant galėčiau vadintis tavąja. Aš esu 
toji, kuri, neperžengdama padorumo ribų, mėgavosi gyvenimu, kol, 
atsiliepdama į tavo netylantį meilės šauksmą ir tarytumei tikrus ir 
nuoširdžius jausmus, atkėlė savo vienatvės vartus ir įdavė tau savosios 
laisvės raktus, o tu atsilyginai už šią dovaną didžiu nedėkingumu, nes 
dabar patsai aiškiai matai, kokiomis aplinkybėmis tau buvo lemta su 
manimi susitikti ir kaip man atsitiko tave paregėti. 

Šiaip ar taip, aš nenorėčiau, kad manytumei, jog atėjau čionai ne- 
šlovės keliu — ne, mane atvedė sielvarto ir širdgėlos kelias, kurin 
stojau pasijutusi tavo pamiršta. 

Tu norėjai, kad aš būčiau tava, ir taip karštai to norėjai, jog dabar 
norom nenorom privalai man priklausyti. 

Pagalvoki, valdove mano, ar beribė mano meilė negali atstoti to 
grožio ir aukštos kilmės, dėl kurių mane pametei. Tu negali priklausyti 

žaviajai Lusindai, nes priklausai man, o ji negali priklausyti tau, nes 
priklauso Kardenijui. Gerai pagalvoki, ar nebus lengviau prisiversti 
pamilti tą, kuri tave dievina, nei įkvėpti meilę tai, kuri tavimi dygisi. 

Tu piktnaudžiavai mano neapdairumu, tu gundei mano skaistybę, 
tau nebuvo paslaptis manoji kilmė, tu puikiai žinai, kaip aš atsidaviau 
tavo valiai, — žodžiu, tu neturi pagrindo ir dingsties skųstis, jog buvai 
apgautas. Ir jeigu visa tai tiesa, o tai tiesa, ir jeigu esi toks pat tikras 
krikščionis, koks esi bajoras, kodėl išsisukinėji, dabar šykštėdamas 
man tos laimės, kurios anaiptol nešykštėjai pradžioje? 

Ir jeigu nenori manęs tokios, kokia esu, o esu teisėta ir tikroji tavo 
žmona, leiski man bent jau būti tavo verge, nes, tau vienam priklausy- 
dama, jausiuos laiminga ir likimo neapeita. 

Neatstumki ir nepameski manęs, idant nebūtų ir nesklistų kalbų 
apie mano nešlovę. Apsergėki mano tėvus nuo negarbingos senatvės, 
nes jie, būdami dori vasalai, visados ištikimai tarnavo ir tau, ir tavię- 
siems ir nusipelnė geresnės dalios. 

Jeigu tu manai, jog nebe toks taurus bus tavasis kraujas, susimai- 
šęs su manuoju, turėki galvoje, kad visos ar beveik visos prakilnios 
giminės pasaulyje yra patyrusios tokį pat likimą ir kad ne motinos 
kraujas nulemia kilmę... Be kita ko, tikrasis kilnumas neatsiejamas nuo 
dorybės, ir jeigu esi toks nedoras, jog neduodi to, kas teisėtai man pri- 
klauso, — vadinasi, kilnhumu aš tave pranokstu. 

Taigi, pone, baigdama tau pasakysiu, kad nori to ar nenori, o aš 
esu tavo žmona: tatai paliudys tavo žodžiai, kurie negali ir neturi 
būti apgaulūs, jeigu iš tikrųjų vertini tai, dėl ko nevertini manęs. Tatai 
paliudys tavo parašas, tatai paliudys dangus, kurio šaukeisi savo pažadų 
liudytoju. 

Ir jeigu netgi to nepakaks, neabejoki, bežadis tavo sąžinės balsas 
prabils pakankamai garsiai, idant linksmame šurmulyje primintų 
tau mano išsakytą teisybę ir apkartintų saldžiausias pramogas ir malo- 
numus. 

Dar ilgai kalbėjo sopulingoji Dorotėja pro ašaras ir su tokia širdgė- 
la, jog apsiašarojo netgi dono Fernando palydovai ir visi kiti susirinku- 
sieji. 

Donas Fernandas klausėsi, nė žodžiu neatsiliepdamas, o ji, galop 
žodžių pristigusi, pratrūko taip dūsauti ir raudoti, jog nebent akmeni- 
nės širdies nebūtų sugraudinusi savo neapsakomu sielvartu. 

Lusinda žiūrėjo į Dorotėją, tiek užjausdama josios sielvartą, tiek 
žavėdamasi jos protu ir grožiu; ji mielai būtų priėjusi ir pasakiusi 

vieną kitą paguodos žodį, bet donas Fernandas vis dar tvirtai laikė ją 
savo glėbyje. Ilgai ir įdėmiai žvelgė jis į Dorotėją, paskui, sutrikęs ir 
apstulbęs, atgniaužė rankas ir, paleidęs Lusindą, tarė: 

— Tu nugalėjai, žavioji Dorotėja, nugalėjai, nes niekas neturėtų 
tiek drąsos neigti, jog kiekvienas tavo žodis — gryna teisybė. 

Dono Fernando paleista, Lusinda nualpo ir jau būtų susmukusi 
vietoje, bet Kardenijas, kuris stovėjo čia pat už dono Fernando nuga- 
ros, kad šis jo nepažintų, beregint pamiršo baimę ir, nieko nepaisyda- 
mas, prišokęs nutvėrė ją į glėbį. 

— Jei gailestingasai dangus panūdo ir malonėjo duoti tau valan- 
dėlę atilsio, ištikimoji, pastovioji ir žavioji valdove mano, regis, niekur 
kitur jis nebus toksai saldus kaip šiame glėbyje, kurin dabar tave imu 
ir imdavau anuomet, kai likimo buvo skirta vadinti tave savąja. 

Sulig tais žodžiais Lusinda pažvelgė į Kardeniją, kurį jau anksčiau 
buvo pažinusi iš balso, ir vos tik savo akimis pamatė, jog tai iš tikro 
jis, lyg apdujusi pamiršo bet kokią gėdą, rankomis apsivijo jam kaklą 
ir, skruostu glausdamasi prie jo skruosto, tarė: 

— Tu, tiktai tu, viešpatie mano, esi tikrasis mano valdovas, o aš — 
tavoji vergė, nors ir kažin kaip priešintųsi nepalankus likimas, nors ir 
kažin kas grėstų mano gyvasčiai, kuriai vien tavoji gyvastis išblėsti 
neleidžia. 

Donui Fernandui ir visiems kitiems tatai buvo nepaprastas reginys. 
ir niekas negalėjo atsistebėti nematytu nutikimu. 

Dorotėjai pasirodė, jog donui Fernandui persimainė veidas ir jog 
jisai siektelėjo kardo su tokia išraiška, lyg ketindamas keršyti Karde- 
nijui; ir vos taip pamaniusi, ji neįtikėtinai greitai apkabino jam kelius 
ir, bučiuodama kojas, taip tvirtai jas suspaudė, kad jis negalėjo paju- 
dėti iš vietos, ir, nenustodama lieti ašarų, prabilo: 

— O vienatine mano užuovėja, ką tu užsimojai daryti šią lemtingą 
valandą? Prie tavo kojų — tavoji žmona, o toji. kurios geidi per žmo- 
ną,— jau savojo vyro glėby. 

Pagalvoki, ar dera, taipgi ar tavo valios darbas griauti tai, kas 
dangaus valia sutverta, ar nebūtų geriau. jei išaukštintumei ir sulygin- 
tumei su savimi tą, kuri, įveikusi visas kliūtis ir įrodžiusi savo teisybę 
ir atsidavimą, žvelgia tau tiesiai į akis ir meilės ašaromis šlaksto veidą 
ir krūtinę savo tikrajam vyrui? 

Vardan Dievo prašau ir vardan tavo garbės maldauju: tegu šie 
akivaizdžios tiesos žodžiai nesukursto tavo rustybės, bet, priešingai. 
tegu ją numaldo, idant romiai ir taikiai sutiktumei, kad šiuodu įsimy- 

lėjėliai, nebijodami tavojo keršto, mėgautųsi taika ir ramybe ligi pasku- 
tinės dienos, kiek dangaus bus skirta, ir tuo įrodysi savo kilnios ir gar- 
bingos širdies taurumą, ir žmonės pamatys, jog protas turi tau didesnę 
galią nekaip goslumas. 

Tuo tarpu Kardenijas, glėbyje tebelaikydamas Lusindą, nenuleido 
akių nuo dono Fernando, pasiryžęs sulig menkiausiu įtartinu judesiu 
atremti jo puolimą, o prireikus be atodairos pulti visus, kas tik bandys 
į Jį kėsintis, nors ir gyvybę tektų paaukoti... 

Bet tuo metu doną Fernandą apspito jo draugai, pribėgo ir klebo- 
nas su barzdaskučiu, kurie viską matė ir girdėjo, ir visi, taipgi gerasis 
Sančas Pansa. ėmė jį maldauti užjausti Dorotėjos ašaras ir, jeigu ji sa- 
kiusi tiesą, o tuo jie neabejoją, padaryti taip, kad teisėti josios lūkesčiai 
nebūtų apvilti... 

Tegu jisai turįs galvoje, jog ne atsitiktinai, kaip galėtų pasirodyti, 
bet ypatinga Apvaizdos valia susirinkę jie tokioje vietoje, kur nieku 
gyvu nesitikėję susitikti... 

Ir tegu jisai įsidėmįs, pridūrė klebonas, jog tiktai viena mirtis galin- 
ti išskirti Lusindą ir Kardeniją, ir jeigu net perskirsią juos kardo ašme- 
nys, tokią mirtį juodu laikysią didžiausia palaima; ir jog ypač sunkiomis 
aplinkybėmis esą protingiausia, perveikus ir nugalėjus save patį, paro- 
dyti taurią širdį ir gera valia palinkėti kitiems dviem žmonėms džiaugtis 
dangaus dovanota laime... 

Tegu jisai nukreipiąs žvilgsnį į Dorotėjos grožį, ir tada pamatysiąs, 
jog vargu ar kuri moteris galėtų jai prilygti, o juo labiau — ją pranokti, 
ir tegu prie josios žavesio dar pridedąs kuklumą ir beribę meilę donui 
Fernandui... 

O svarbiausia, tegu jisai nepamirštąs, kad jeigu laikąs save bajoru 
ir doru krikščioniu, negalįs atsižadėti duotojo žodžio, nes, jo atsižadė- 
damas, drauge atsižadėsiąs Dievo ir papiktinsiąs protingus žmones, o 
protingi žmonės išmaną ir suprantą, kad grožis turįs tą privalumą, jog, 
netgi būdamas įgimtas žemesnio luomo moteriai, be kita ko, garsėjan- 
čiai dora, galįs iškilti ir susilyginti su bet kokia didybe. nė kiek nepa- 
žemindamas to. kuris tą moterį iškelia ir su savimi sulygina; ir nevalia 
esą smerkti žmogaus, klausančio nepermaldaujamų meilės įstatymų, 
Jeigu tik toji meilė nesanti nuodėminga. 

Prie šių žodžių visi pridėjo dar tiek ir tiek kitų, jog pagaliau taurioji 
dono Fernando širdis (ne veltui jo gyslomis tekėjo kilnus kraujas) 
suminkštėjo ir priėmė tiesą, kurios jis, ir kažin kaip norėdamas, nebūtų 
sugebėjęs nuneigti. Ir, rodydamas, kad nebesipriešina ir pasiduoda 

protingiems patarimams, kurių nemaža prisiklausė, jis pasilenkė prie 
Dorotėjos ir, apkabinęs ją, tarė: 

— Kelkis, valdove mana, nepritinka prie mano kojų klūpoti tai, 
kurią širdyje nešiojuos. Ir jeigu ligi šiol niekuo neįrodžiau savo žodžių, 
galbūt šitokia buvo dangaus valia: aš turėjau įsitikinti tavo meile ir 
ištikimybe, idant galėčiau deramai tave įvertinti. 

Tik prašau nebarti manęs už nederamą ir be galo žeminantį elgesį 
su tavimi, nes ta pati priežastis ir ta pati jėga, kuri mane pastūmėjo 
tavęs siekti, paskatino mane dėti pastangas tavęs atsižadėti. 

O kad aš sakau tiesą, tu gali tuo įsitikinti, jei atsigręši ir pažvelgsi 
į akis jau laimingai Lusindai, pamatysi jose visų mano nusižengimų 
pateisinimą. Ir jeigu pagaliau ji surado ir pasiekė tai, ko troško, o aš 
tavyje suradau savo troškimų tikslą, tad tegu ilgus ir laimingus metus 
rami ir patenkinta ji gyvena su savuoju Kardeniju, o aš atsiklaupęs to 
paties melsiu dangų sau ir savajai Dorotėjai. 

Taip tardamas, donas Fernandas vėl apkabino Dorotėją ir su tokiu 
jausmingu švelnumu priglaudė veidą prie jos skruosto, jog tik vargais 
negalais susitvardė, kad neištrykštų ašaros, neginčijamos jo meilės ir 
atgailos liudytojos. 

Nesusilaikė nepravirkę Lusinda ir Kardenijas, kaip ir visi, ten 
buvusieji: vieni plūdo ašaromis džiaugdamiesi savo laime, kiti — sve- 
tima, tad, iš šalies žiūrint, atrodė, jog visus juos būtų ištikusi skaudi ir 
nepataisoma nelaimė... 

Sančas Pansa, ir tas verkė, nors vėliau sakė verkęs tik todėl, jog 
Dorotėja pasirodė esanti anaiptol ne karalienė Mikomikona, iš kurios 
jis tikėjosi šitiekos malonių. 

Dar kurį laiką visi tik verkė ir stebėjosi, o paskui Kardenijas ir 
Lusinda suklaupė prieš doną Fernandą ir tokiais pagarbiais žodžiais 
ėmė dėkoti už suteiktą malonę, jog šis nebežinojo nei ką atsakyti, tad 
paprašė juos atsistoti ir be galo mandagiai ir meiliai juodu apkabino. 

Paskui jis paklausė Dorotėją, kaip ji atsidūrusi šioje vietoje, taip 
toli nuo gimtinės. 

Glaustais ir vaizdingais žodžiais ji papasakojo visa tai, ką jau anks- 
čiau buvo pasakojusi Kardenijui, ir josios pasakojimas taip patiko 
donui Fernandui ir jo palydovams, kad jie norėjo klausytis be galo 
be krašto — taip dailiai pasakojo Dorotėja savo negandus... 

Ir vos tik ji baigė, donas Fernandas apsakė, kas jam nutiko mieste, 
Lusindos užanty suradus laišką, kuriame buvę jos parašyta, kad ji esan- 
ti Kardenijo žmona ir negalinti priklausyti jam. 

Jis norėjęs ją nužudyti ir tikriausiai būtų nužudęs, jeigu nebūtų 
sutrukdę josios tėvai; ir tuomet, netverdamas apmaudu ir pykčiu, 
išbėgęs iš josios namų, pasiryžęs, progai pasitaikius, atkeršyti, o ryto- 
jaus dieną išgirdęs, jog Lusinda dingusi iš tėvų namų ir jog niekas 
nežinąs, kur ji būtų galėjusi dėtis; galop po kelių mėnesių jisai suži- 
nojęs, kad ji esanti vienuolyne ir ketinanti tenai nugyventi savo amžių. 
jeigu jai nelemta gyventi su Kardeniju... 

Ir vos tik tatai susižinojęs, pasiėmęs draugėn štai šiuos tris bajorus 
ir išvykęs vienuolynan, tačiau nenorėjęs rodytis jai akyse, būgštauda- 
mas, jog vienuolyne būsianti sustiprinta sargyba, jeigu kas nors patir- 
siąs jį ten esant... 

Ir štai, sulaukęs tos dienos, kada vartai buvę palikti atviri, jis pali- 
kęs du draugus saugoti įėjimo ir, trečiojo lydimas, įsėlinęs vienuolynan 
ieškoti Lusindos; o ji tuo metu kieme kalbėjusi su vienuole; neleidę jai 
nė atsipeikėti, pagrobę ją ir nugabenę tokion vieton, kur buvę patogu 
pasirengti tolesnei kelionei. Viskas jiems pasisekę kuo puikiausiai, nes 
vienuolynas buvęs vidury laukų, tolokai nuo artimiausio sodžiaus. 

Vos tik pasijutusi dono Fernando rankose, Lusinda beregint nual- 
pusi, o paskum, nuovoką atgavusi, visą laiką verkusi ir dūsavusi, nė 
žodžio netardama; ir šitaip, jai tylint ir ašarojant, jie pateko į šią 
užeigą, arba, kaip dabar jam atrodą, į dausas, kur pasibaigia ir išdyla 
iš atminties visi šios žemės vargai ir negandai. 

KUR TOLIAU KALBAMA 
APIE GARSINGOSIOS PRINCESĖS MIKOMIKONOS 
ISTORIJĄ IR KITUS SMAGIUS NUTIKIMUS 


Anaiptol ne be širdgėlos Sančas klausėsi visų tų kalbų, nes viltys 
gauti kokį titulą išsisklaidė ir nuėjo vėjais: dailioji princesė Mikomi- 
kona virto Dorotėja, milžinas — donu Fernandu, o ponas, nieko nenu- 
manydamas, saldžiai miegojo. 

Dorotėja vis dar negalėjo patikėti, kad josios laimė — ne sapnas: 
panašios mintys sukosi ir Kardenijo galvoje, o ir Lusindai ne kitaip 
atrodė. 

Donas Fernandas dėkojo dangui už tai, kad nepašykštėjo jam malo- 
nės ir pagaliau išvedė iš to painaus labirinto, kur jisai vos nepražudė 
ir sielos, ir gero vardo; žodžiu, visi užeigos svečiai buvo laimingi ir 
nuoširdžiai džiaugėsi, kad galop taip sėkmingai pasibaigė tokia pažiū- 
rėti beviltiškai supainiota byla. 

Klebonas labai protingai aiškino visus įvykius ir, būdamas geru 
vėju linkęs, kiekvienam linkėjo laimės ir linksmybės; tačiau visų la- 
biausiai džiūgavo ir krykštavo užeigos šeimininkė, nes Kardenijas ir 
klebonas pažadėjo dosniai atlyginti visus nuostolius ir skriaudas, kurių 
pridarė jai Don Kichotas. 

Vienas tik Sančas, kaip jau sakėme, slankiojo nusiminęs, nelai- 
mingas ir liūdnas; tad ištįsusiu veidu įėjo jis pas savo poną, kuris jau 
budo iš miego, ir tarė: 

— Dabar jūsų malonybė, pone Liūdnasis Vaizde, galit sau miegot 
į sveikatą ir niekuo nebesirūpinti: nebereiks nei milžino nudėti, nei 
princesei karalystės grąžinti, — viskas jau padaryta ir sutvarkyta. 

— Savaime suprantama, — atsakė Don Kichotas, — juk stojau su 
milžinu į tokį nuožmų ir neregėtą mūšį, kokio manding kol gyvas nie- 
kados neturėsiu. Aš jam tik šmaukšt! — ir nusirito galva nuo pečių; 
o kiek kraujo pliūptelėjo, stačiai upeliais šniokštė asla it vanduo. 

— Geriau jūsų malonybė sakytumėt: it raudonasis vynas, — tarė 
Sančas.— Jūsų malonybei derėtų žinoti, jeigu to nežinot, jog nukau- 
tasai milžinas — tai suraižytas odmaišis, kraujas — tai šimtas kvortų 
raudonojo vyno, supilto jam pilvan, o nukirsta galva — tai... velniava, 
kad viskas kiaurai prasmegtų! 

— Ką čia paistai, beproti? — sušuko Don Kichotas.— Ar tau 
galvoj negerai? 

— Kelkit, jūsų malonybe, — tarė Sančas, — pamatysit, kokį grobį 
laimėjot ir kiek už tai gausim sumokėt, sykiu pamatysit ir karalienę, 
virtusią paprasčiausia dama, vardu Dorotėja, ir dar čia daug visko 
įvyko, kad pažiūrėsit — savo akimis nepatikėsit. 

— Manęs niekuo nenustebinsi, — atsakė Don Kichotas.— Jei pa- 
meni, dar anąsyk, kai šičia buvome apsistoję, aš tau sakiau, jog visa, 
kas šiuose namuose darosi, — tikrų tikriausi kerai, ir nėra ko imti į 
galvą, jeigu ir dabar kas nors panašaus vyksta. 

— Mielai tuo patikėčiau,— tarė Sančas, — jeigu ir pasisūpavimą 
apklote galėčiau priskirt prie tokių pat dalykų, bet. deja, sūpavausi 
tikrai ir neabejotinai. Ir savo akimis mačiau, kaip užeigos šeimininkas, 
kuris ir šiandien šičia sukinėjasi, laikė apklotą už vieno krašto ir 

smagiai ir šauniai svaidė mane kone į padanges, ir kvatojo jis lygiai 
taip smarkiai, kaip mane sūpavo... Ir nors esu paprastas ir nuodė- 
mingas žmogelis, bet, man regis, jeigu tie žmonės tau atrodo pa- 
žįstami, tai jau nebe apie kerus reikia šnekėt, o apie didelę pylą ir 
dar didesnę bėdą. 

— Tiek to, Dievas neapleis, kiaulės nesuės,— tarė Don Kicho- 
tas.— Paduok man drabužius, eisiu pažiūrėti, kokie ten darosi dalykai 
ir persimainymai, apie kuriuos tu šneki. 

Sančas padavė drabužius, o tuo metu, kai Don Kichotas rengėsi, 
klebonas papasakojo donui Fernandui ir visiems kitiems, kokias be- 
protystes išdarinėja Don Kichotas ir kokios gudrybės jie ėmėsi, kad 
išviliotų jį iš Plikosios Uolos, kur jis tarėsi nusišalinęs, lyg savosios 
damos paniekintas. 

Papasakojo taipgi beveik visus jo nuotykius, kuriuos iš Sančo 
buvo girdėjęs, ir visi labai stebėjosi ir juokėsi, ir pagaliau priėjo 
išvadą, kurią prieidavo kiekvienas, kas tik su Don Kichotu susidur- 
davo, jog tai pats keisčiausias pamišimas, koks kada nors buvo ištikęs 
žmogų, protui sutrikus. 

Be to, klebonas pasakė, kad jeigu po laimingos atomazgos ponia 
Dorotėja nebegalinti toliau vaidinti prisiimto vaidmens, reikėsią su- 
galvoti ir prasimanyti kokį kitą būdą pargabenti Don Kichotą gim- 
tinėn. 

Kardenijas pasiūlė baigti pradėtąjį darbą, nes Lusinda galinti 
puikiausiai pavaduoti Dorotėją ir atlikti josios vaidmenį. 

— Ne, taip bus negerai, — tarė donas Fernandas, — tegu verčiau 
Dorotėja ir toliau dedasi princese, ir jeigu to šauniojo riterio gimtinė 
netoli nuo čia, aš mielai prisidėsiu prie jo išgydymo. 

— Bus daugmaž dvi dienos kelio. 

— O kad ir toliau būtų, noromis tenai nukeliaučiau dėl tokio 
labo darbo. 

Tuo metu vidun įžengė Don Kichotas, šarvuotas visais šarvais, 
su aplamdytu Mambrino šalmu ant galvos ir skydu rankoje, rams- 
čiuodamasis savąja kartimi, arba smeigena. 

Donas Fernandas ir visi kiti neteko žado, apstulbinti keistos jo 
išvaizdos: per pusmylį ištįsusio veido, sukritusio ir pergeltusio, margos 
ginkluotės ir orios laikysenos, — ir nutilo laukdami, ką jis pasakys, o 
jisai, akis įrėmęs į žaviąją Dorotėją, ramiai ir iškilmingai prabilo: 

— Žavioji ponia, ką tik gavau žinią iš savojo ginklanešio, jog 

jūsų didybė žuvo ir jog tokios, kokia buvote, jūsų nebeliko, nes buvu- 
sioji karalienė ir kilminga dama patapo paprasta mergele. 

Jeigu taip atsitiko panorus jūsų tėvui, karaliui Raganiui, pabū- 
gusiam, kad aš nesuteiksiu jums deramos ir reikiamos pagalbos, tad 
žinokite, jog jisai nė penkių neišmano ir menkai ką nutuokia apie 
riterių istorijas: mat, jeigu būtų jas skaitęs ir nagrinėjęs taip atidžiai 
ir ilgai, kaip aš jas nagrinėjau ir skaičiau, būtų radęs devynias galybes 
pavyzdžių, rodančių, jog kiti riteriai, mažiau garsingi už mane, yra 
atlikę ir sunkesnių žygių, o nukauti kokį milžinpalaikį, nors ir die- 
vaižin kaip pasipūtusį, — juokų darbas, nes prieš kelias valandas susi- 
dūriau su juo, ir štai jau... 

Bet verčiau patylėsiu, o dar kas nors pasakys, kad meluoju; tačiau 
laikas, visų paslapčių atskleidėjas, vieną gražią dieną iškels aikštėn ir 
mano paslaptį. 

— Jūs susidūrėte su dviem odmaišiais, o ne su milžinu,— įsiterpė 
užeigos šeimininkas. 

Donas Fernandas paliepė jam nutilti ir nieku gyvu nesikišti į Don 
Kichoto kalbą, o Don Kichotas posmavo toliau: 

— Pagaliau aš pasakysiu jums, prakilnioji ir nuvainikuotoji dama. 
kad jeigu dėl minėtos priežasties jūsų tėvas panūdo permainyti jūsų 
asmenybę, neteikite tam jokios reikšmės, nes nėra pasaulyje tokio 
pavojaus, per kurį neprasiskintų kelio manasis kalavijas. ir su tuo 
pačiu kalaviju ilgai netrukus, nudėjęs jūsų priešą ir nubloškęs žemėn 
jo galvą, jums ant galvos uždėsiu jūsų žemių vainiką. 

Don Kichotas nutilo ir ėmė laukti princesės atsako, o toji, žino- 
dama, jog donas Fernandas ketina nenutraukti vaidinimo, kol Don 
Kichotas atsidurs savo gimtinėje, labai oriai ir sąmojingai atsakė: 

— Nesvarbu, kas jums sakė, narsingasai Liūdnojo Vaizdo riteri, 
jog aš persimainiau ir tapau kitokia, bet sakė jis netiesą, nes kokia 
buvau vakar, tokia esu ir šiandien. 

Teisybė, laimingai susiklosčius tam tikroms aplinkybėms, aš truputį 
pasikeičiau, ir laimė tapo man palankesnė, nei galėjau to tikėtis, bet 
dėl to aš nepasidariau kitokia ir neatsisakiau tolydžio puoselėjamos 
minties pasinaudoti galingosios ir nenugalimos jūsų rankos galia, nes 
esu tikra, jog mudviejų sutartis dar galioja. 

Todėl, valdove mano, teikitės grąžinti garbę mano tėvui ir pri- 
pažinkite, kad jis buvo išmintingas ir įžvalgaus proto žmogus, nes, 
remdamasis savo mokslais, surado tokį lengvą ir teisingą būdą išva- 
duoti mane iš bėdos: esu įsitikinusi, jog be jūsų, pone, niekados nebū- 


Pirma dalis 328 


čiau sulaukusi tokios laimės, kokios dabar sulaukiau. Ir aš sakau gryną 
teisybę, o mano žodžius gali patvirtinti diduma čia esančių ponų, 
mano laimės liudytojų. 

Išvykti mums derėtų rytoj — šiandien vis tiek netoli benukeliau- 
sime, o dėl mūsų užsimoto žygio sėkmės aš nėmaž neabejoju, nes 
dedu viltis į Dievą ir į jūsų širdies narsybę. 

Šitaip kalbėjo išmaningoji Dorotėja, ir Don Kichotas, ją išklausęs, 
atsigręžė į Sančą ir rūsčiai tarė: 

— Štai ką tau pasakysiu, niekšeli Sančai: didesnio šunkaros už 
tave nerasi visoje Ispanijoje. Sakyk, ilgapiršti paplavūne, ar ne tu ką 
tiktai man pranešei, jog šioji princesė pavirto mergele, vardu Dorotėja, 
ir jog nukirstoji milžino galva — velniava, ir tais savo paistalais taip 
'sumaišei man protą, kaip niekam kitam ligi šiolei dar nebuvo pavykę? 

Prisiekiu... — jis pakėlė akis į dangų ir sukando dantis.— Aš 
pasiryžęs į miltus tave sumalti, kad turėtų gerą pamoką visi melagiai 
ginklanešiai, kurie kada nors pristos prie klajojančių riterių. 

— Nusiraminkit, viešpatie mano,— atsiliepė Sančas, — dėl pa- 
nelės princesės Mikomikonos gal ir tikrai apsirikau, bet jau dėl mil- 
žino galvos ar, tiesą pasakius, dėl subadytų odmaišių ir raudonojo 
vyno, jūsų vadinamo krauju,— čia tai, dievaž, neapsirinku, nes antai 
jie, sukiurinti odmaišiai, jūsų malonybės lovos galvūgaly, o raudonojo 
vyno asloje — ištisas ežeras... Palaukit, pakratysit kišenę — tuomet 
patikėsit, atseit patikėsit, kai jo malonybė ponas užeigos šeimininkas 
pareikalaus atlyginti nuostolius. 

Na, o kad ponia karalienė kokia buvo, tokia ir liko, — aš tuo 
džiaugiuos iš visos širdies, vadinas, ir man šis tas klius. 

— Štai ką aš tau pasakysiu, Sančai,— tarė Don Kichotas, — 
atleisk man, bet tu mulkis, ir gana. 

— (Gana,— įsiterpė donas Fernandas, — ir daugiau apie tai nebe- 
kalbėkime. Ir jeigu ponia princesė pageidauja iškeliauti rytoj, nes 
šiandien jau per vėlu, tegu taip ir būna, ir šią naktį praleisime maloniai 
šnekučiuodami, o dienai išaušus, kilsime kelionėn lydėti pono Don 
Kichoto, nes visi mes trokštame savo akimis pamatyti tuos drąsingus 
ir negirdėtus žygdarbius, kuriuos jam pridera atlikti vykdant duotą 
didįjį įžadą. 

— Priešingai, mano priedermė jus lydėti ir jums tarnauti,— 
atsiliepė Don Kichotas.— Didžiai jums dėkoju už suteiktąją malonę 
ir gerą nuomonę apie mane, kurią žūt būt stengsiuosi pateisinti, 

nors tai kainuotų man gyvybę ar dar brangiau, jei tik gali kas nors 
brangiau kainuoti. 

Dar daug mandagių žodžių prikalbėjo Don Kichotas ir donas Fer- 
nandas, vienas kitam siūlydami savo paslaugas, bet visi veikiai nutilo, 
pasirodžius keliauninkui, kuris tuo metu įėjo užeigon ir, iš apdaro 
sprendžiant, buvo krikščionis, ne per seniausiai parvykęs iš maurų 
žemės: mat vilkėjo striuku mėlynos gelumbės durtiniu pusilgėmis 
rankovėmis ir be apykaklės, mėlynos drobės kelnėmis ir mūvėjo tos 
pačios spalvos šlikę, avėjo geltonomis kurpėmis ir turėjo kreivą kardą, 
prisegtą prie perpetinio diržo, einančio skersai krūtinės. 

Iš paskos asilu jojo moteriškė maurės apdaru, aklinai užsidengusi 
veidą šydu, su brokatiniu kyku ant galvos ir ligi pat kulnų įsisupusi 
į prašmatnų arabišką apsiaustą. 

Vyriškis buvo dailaus stoto, augalotas, peržengęs ketvirtą dešimtį, 
tamsoko gymio, ilgais ūsais ir dailia barzda; žodžiu, iš pažiūros buvo 
matyti, jog, deramai apsirengęs, neabejotinai galėtų būti aukšto luomo 
ir kilmingas žmogus. 

Įėjęs jis paprašė kambario, o išgirdęs, jog laisvų nėra, atrodo, 
labai nusiminė; paskui žengė prie moteriškės, iš apdaro panašios į 
maurę, paėmė ją į glėbį ir nukėlė žemėn. 

Priviliotos keisto ir niekad neregėto apdaro, Lusinda, Dorotėja, 
užeigos šeimininkė, jos duktė ir Maritornė apspito maurę. ir Dorotėja, 
pastebėjusi, kad ir maurė, ir jos bendrakeleivis susikrimto negavę 
kur apsistoti, su įgimtu jai lipšnumu, mandagumu ir išmanymu tarė: 

— Nesigraužkite, mieloji ponia, jog čia trūksta patogumų — 
nė vienoje užeigoje jų nerasite; bet jeigu malonėsite įsikurti pas mus, — 
pridūrė ji, rodydama į Lusindą,— vargu ar būsite per visą kelionę 
radusi nuoširdesnę viešnagę. 

Moteris su šydu nieko į tai neatsakė, tik pasikėlė iš savo vietos ir, 
kryžium susidėjusi rankas ant krūtinės, žemai nusilenkė, tarytum 
savaip dėkodama už pasiūlymą. 

Kadangi ji neištarė nė žodžio, visi nusprendė, kad ji tikriausiai 
maurė ir nemoka kalbėti krikščioniškai. 

Tuo metu priėjo belaisvis, ligi tol užsiėmęs kitais reikalais, ir, 
matydamas, jog moterys apspito jo bendrakeleivę, o toji tylėjimu 
atsako į visus jų žodžius, tarė: 

— Gerbiamosios damos, šioji mergelė muūsiškai menkai tesu- 
pranta ir moka tik savo krašto kalbą, — todėl ji, matyt, neatsakinėjo 
ir neatsako į jūsų klausimus. 

— Mes nieko jos neklausinėjome,— atsiliepė Lusinda,— tik pa- 
siūlėme šią naktį praleisti kartu su mumis ten, kur mes įsikursime 
ir kur ji turės visus patogumus, kokius tik įmanoma rasti užeigoje, 
nes mūsų priedermė — svetingai priimti visus prieglobsčio reikalingus 
svetimšalius, o ypačiai moteris. 

— Josios ir savo vardu bučiuoju jums rankas, ponia, — tarė be- 
laisvis,— ir didžiai dėkoju už neįkainojamą paslaugą, nes, turint 
galvoje, kokiomis aplinkybėmis ir kokių, sprendžiant iš jūsų išvaizdos, 
kilmingų žmonių ji siūloma, nevalia jos nevadinti be galo didele. 

— Sakykite, pone, ar ši dama krikščionė, ar maurė? — paklausė 
Dorotėja.— Jos apdaras ir nekalbumas perša mums ne tą mintį, kokią 
norėtume apie ją susidaryti. 

— Kūnu ir apdaru ji maurė, bet širdimi — karšta krikščionė, 
nes dega noru išpažinti mūsų tikėjimą. 

— Vadinasi, ji dar nekrikštyta? — paklausė Lusinda. 

— Tam nebuvo laiko ir progos, — atsakė belaisvis.— Išvykusi iš 
Alžyro, savosios žemės ir gimtinės, ligi šios dienos ji nė sykio nebuvo 
atsidūrusi mirties pavojuje, kad turėtų paskubomis priimti krikštą, 
nesusipažinusi su visomis apeigomis, kurių laikytis įsako šventoji 
mūsų motina Bažnyčia. Bet su Dievo padėjimu ji netrukus apsikrikš- 
tys, kaip pridera josios luomo žmogui, nes ji kur kas aukštesnio luomo, 
nei būtų galima spręsti iš mudviejų apsitaisy mo. 

Tie žodžiai sukėlė klausytojams norą sužinoti, kas tokie esą be- 
laisvis ir maurė, bet niekas nedrįso tuo tarpu kamantinėti, — visiems 
buvo aišku, jog iš pradžių reikia leisti jiems pailsėti, o paskui jau gali- 
ma ir paprašyti, kad papasakotų savo gyvenimą. 

Dorotėja paėmė maurei už rankos, pasisodino ją šalimais ir pasiūlė 
nusidengti šydą. 

Maurė žvilgtelėjo į belaisvį, lyg atsiklausdama, kas jai sakoma 
ir ką jai dera daryti. 

Jis paaiškino arabiškai, kad ji prašoma nusidengti šydą ir kad 
taip ir padarytų; ir maurė nusiėmė šydą, ir visi pamatė tokį žavų 
veidą, jog Dorotėjai ji pasirodė gražesnė už Lusindą, Lusindai — 
gražesnė už Dorotėją, o kiti susirinkusieji pripažino, kad grožiu 
joms abiem niekas negalėtų prilygti, kaip tik viena maurė, nors kai 
kas netgi buvo tos nuomonės, jog kai kuo ji abidvi pranokstanti. 

Ir kadangi grožis turi išimtinę teisę ir stebuklingą galią teikti 
dvasiai paguodą ir savęsp lenkti širdis, todėl visi beregint panūdo 
įtikti ir pasilabinti žaviajai maurei. 

Donas Fernandas paklausė belaisvį, kuo vardu maurė, ir šis atsakė, 
jog vadinasi ji Lela Zoraida. 

Tai išgirdusi, maurė suprato, ko belaisvis klausiamas krikščionių 
kalba, ir tuojau, labai sunerimusi, guviai, bet oriai tarė: 

— Ne, ne Zoraida,— Marija, Marija... 

Taip ji norėjo paaiškinti, kad josios vardas ne Zoraida, bet Marija. 

Tie žodžiai, taipgi susijaudinimas, su kuriuo juos ištarė maurė, 
išspaudė ne vieną ašarą didumai susirinkusiųjų, o ypačiai moterims, 
kurios iš prigimties esti jautrios ir gailestingos širdies. 

Lusinda be galo meiliai ją apkabino ir tarė: 

— Taip, taip, Marija, Marija. 

O maurė pritarė: 

— Taip, taip, Marija; Zoraida — makanš (atseit — ne). 

Tuo tarpu sutemo, ir dono Fernando bendrakeleivių paliepimu 
šeimininkas pasistengė ir pasirūpino, kad būtų paruošta kaip galima 
geresnė vakarienė. 

Atėjus laikui, visi susėdo prie ilgo stalo, panašaus į tuos, prie kurių 
paprastai valgo tarnai, nes užeigoje nebuvo nei apskrito, nei ketvir- 
tainio stalo, ir pačiame gale, garbingiausion vieton, nors ir kaip jis 
bandė atsikalbinėti, buvo pasodintas Don Kichotas, kuris, laikydamas 
save princesės asmens sargybiniu, panoro, kad šalia atsisėstų dama 
Mikomikona. 

Toliau susėdo Lusinda ir Zoraida, priešais jas — donas Fernandas 
ir Kardenijas, paskui belaisvis ir kiti bajorai, o greta damų — kle- 
bonas ir barzdaskutys, ir visi ėmė su malonumu vakarieniauti... 

Tačiau dar didesnį malonumą suteikė jiems Don Kichotas, — 
vėl pagautas įkvėpimo kaip anąsyk per vakarienę su ožkaganiais, kada 
išdrožė ilgų ilgiausią kalbą, jis nustojo valgyti ir prabilo šiais žodžiais: 

— Iš tiesų, gerbiamieji ponai, gerai pasvarstęs, nejučia prieini 
išvadą, jog tiems, kas priklauso klajojančių riterių ordinui, nutinka 
didžių ir negirdėtų dalykų. Bene kuris mirtingasis, dabar įjojęs pro 
šios pilies vartus ir išvydęs mus šitaip sėdinčius, pamanytų ir patikėtų. 
jog mes tikrai esame tie, kas esame? Kas galėtų pasakyti, jog dama, 
sėdinti šalia manęs, — visiems mums pažįstama didi karalienė, o aš — 
tas pats Liūdnojo Vaizdo riteris, kurio vardą pati Šlovė lūpose nešioja? 

Dabar jau nebėra abejonių, kad riterio menas ir amatas pranoksta 
visus menus ir amatus, žmonių sugalvotus, ir juo labiau jis vertas 
pagarbos, juo jisai pavojingesnis. 

Ir tegu niekas nebando man kalbėti, jog mokslai pranašesni už 

karo meną,— nors ir kažin kas būtų tie žmonės, aš pasakysiu, kad 
jie neišmano, ką šneka. Paprastai jie remiasi vienu, jų nuomone, sva- 
riausiu argumentu: girdi, proto pastangoms neprilygstančios kūno 
pastangos, o karo veiksmams esąs reikalingas tiktai kūnas, tarytum 
karys būtų paprasčiausias juodnugaris, kuriam praverčia vien stiprūs 
raumenys, tarytum tasai menas, mūsų, karių, vadinamas karo menu, 
nebūtų garsus žygdarbiais, kuriems atlikti reikia didelio proto, tarytum 
karvedys, kuriam patikėta vadovauti kariaunai arba ginti apgultą 
miestą, kliaujas labiau raumenimis negu galva. 

Iš tiesų pagalvokite, ar įmanoma vien kūno įstangomis perprasti 
ir įminti priešo ketinimus, siekius, karines gudrybes, atskleisti pinkles, 
išvengti gresiančių pavojų? Ne, visa tai proto darbas, o kūnas čia 
niekuo dėtas. 

Taigi karo menas reikalingas proto ne ką mažiau negu mokslai. 
O dabar pažiūrėkime, katro protas daugiau dirba: mokslo žmogaus 
ar kario, o tai bus aišku iš to, kokius uždavinius ir kokius tikslus kiek- 
vienas užsibrėžia, nes labiau vertintinas tasai siekis, kuris turi tauresnį 
tikslą. 

Mokslų tikslas ir uždavinys (turiu omenyje ne dieviškuosius 
mokslus, kurių paskirtis — kreipti ir kelti mūsų sielas dangopi, nes 
tokiam begaliniam galutiniam tikslui joks kitas prilygti negali; turiu 
omenyje pasaulietinius mokslus), taigi jų tikslas — teisingai skirstyti 
gėrybes ir kiekvienam duoti tai, kas priklauso, sekti ir stebėti, kad 
būtų laikomasi gerųjų įstatymų,— tikslas, be abejo, taurus, didis 
ir pagirtinas, bet vis dėlto labiau vertas pagyrimo tikslas, siekiamas 
karo meno, kurio uždavinys ir galutinis tikslas — taika ir ramybė. 
didžiausias gėris, kokio Žmonės gali trokšti šioje žemėje. 

Ir todėl pirmoji gera žinia, pasiekusi pasaulį ir žmones, buvo nau- 
jiena, tą naktį, kuri mums tapo diena, atnešta angelų, giedojusių pa- 
dangėse: „Šlovė Viešpačiui aukštybėse, o žemėje ramybė geros valios 
žmonėms!“ 

Ir didžiausias dangaus ir žemės mokytojas savo ištikimus ir my- 
limus sekėjus mokė įeinant į namus sveikintis šiais žodžiais: „Ramybė 
šiems namams“. Ir daugelsyk jiems kalbėjo: „Aš palieku jums ramybę, 
duodu jums savo ramybę; ramybė jums“, ir tai pati tikriausia brange- 
nybė ir gėrybė, padovanota ir palikta tosios rankos, brangenybė, be 
kurios nei žemėje, nei danguje nieko gero būti negali. 

Taigi taika ir ramybė — tiesioginis karo tikslas, o karas ir karo 
menas neatskiriami vienas nuo kito. 

Pripažinę šią tiesą, jog karo tikslas yra taika ir ramybė ir jog dėl 
to jis pranašesnis už mokslų tikslą, dabar pažvelkime, kas alina kūną 
mokslo vyrui ir kariui, ir katras daugiau kenčia... 

Taip nuosekliai ir iškalbingai dėstė mintis Don Kichotas, jog 
tuo metu nė vienas klausytojas nebūtų jo palaikęs išprotėjusiu, netgi 
priešingai — diduma jų buvo bajorai, puikiai išmanantys karo meną, 
todėl su atidžia klausėsi mūsų riterio, o jis kalbėjo toliau: 

— Taigi šit kas alina mokslams atsidėjusio vyro kūną: pirmiausia, 
skurdas, ir ne todėl, kad visi jie skurdžiai, — stačiai aš tyčiomis imu 
kraštutinį atvejį, o sakydamas, jog mokslus einantieji skursta, regis, 
pasakiau viską apie jų nelemtą dalią, nes skurdžius nieko gera gyve- 
nime nemato... 

Skurdas alina juos iš visų pusių: tai jie alksta, tai šąla, tai neturi 
apdaro, o kartais ir viską drauge kenčia, bet, šiaip ar taip, gauna už- 
valgyti, nors ir vėliau nei įprasta, nors ir trupinių nuo turčių stalo... 
O kai apninka didžiausias vargas, tenka, jų žodžiais tariant, eiti sriu- 
bauti, tai yra kartu su elgetomis stovėti eilėse prie vienuolynų, be- 
laukiant dubenėlio nemokamos sriubos. Be to, esti žmonių, kurie 
duoda jiems vietelę prie gorės ar židinio, kur jie nors ir nesušyla, 
tačiau ir nešąla; ir pagaliau miega jie taipgi pastogėje. 

Aš neketinu čia kalbėti apie tokias smulkmenas, kaip antai: jie 
stokoja marškinių. neturi per daug apavo, viršutinius drabužius, kad 
ir perdėm išdilusius, laiko prabanga, be saiko apsiryja, kai palankus 
likimas retkarčiais nuveda juos į kokias vaišes. 

Tokiu tat mano nusakytu keliu, vargingu ir duobėtu, tolydžio 
klupdami ir griūdami, pakildami ir griūdami iš naujo, eina jie, kol 
galop pasiekia geidžiamą mokslo laipsnį. Ir štai jau, išvengę povan- 
deninių uolų, prasmukę pro visas Sciles ir Charibdes, tarytum palan- 
kaus likimo sparnais pernešti, daugelis jų, sėdėdami savo kėdėse ir 
sostuose, tvarko ir valdo pasaulį, ir, pelnytai atlyginti už savo dorin- 
gumą, vaikščioja nebe peralkę, o persisotinę, nebe pusnuogiai, o išsi- 
pustę, nebe sužvarbę, o apšilę, ir nebe ant demblių miega, o ilsis ant 
olandiškų drobelių ir damastų. 

Tačiau jų vargai, palyginus ir sugretinus juos su tuo, ką turi iš- 
tverti karys, kautynių laukuose matęs ir šilta, ir šalta, yra menkas 
niekas, kaip aš jums tuojau įrodysiu. 

XXXVIII PERSKYRIMAS 


KUR PATEIKIAMA 
SAVITA DON KICHOTO PRAKALBA 
APIE MOKSLUS IR KARO MENĄ 


Toliau dėstydamas savo mintis, Don Kichotas pasakė: 

— Iš pradžių peržvelgę mokslus einančiųjų skurdo atmainas, 
pažiūrėkime, ar karys už juos lobingesnis. Ir šit, pasirodo, skurdžių 
pasaulyje nėra didesnio skurdžiaus už karį, nes gyvalioja jis arba 
iš savo varganos algos, kuri išmokama pavėluotai, o kartais ir suvis 
neišmokama, arba iš to, ką pats sugeba pasigrobti žaisdamas gyvybe 
ir sąžinė... 

Ir neretai jam būna taip striuka su apdaru, jog ir paradine apranga, 
ir marškiniais eina viena vienintelė odinė striukė skeltomis ranko- 
vėmis, ir žiemovidžiu, vidury plyno lauko, nuo dangaus nemalonių 
paprastai jis ginasi vien savo alsavimu, o aš esu patyręs, jog kvapas, 
sklindantis iš tuščio skrandžio, visados esti šaltas, nors tai ir priešta- 
rauja visiems gamtos dėsniams. 

Tačiau netikėkite, kad po visų vargų jis tikisi nakčia pailsėti ir 
atgauti jėgas, nes jo laukia guolis, kurio nereiklus žmogus niekados 
nepavadins ankštu, — plikoje žemėje jis gali ištiesti kojas kiek tinkamas 
ir vartytis nuo vieno šono ant kito, nebijodamas suglamžyti paklodžių. 

Ir štai ateina diena ir valanda gauti aukštesnį laipsnį už savo 
tarnybą; ateina kautynių diena, ir jam užmaunama daktaro kepuraitė, 
pasiūta iš pašenų, jeigu kulka kliudė jam galvą ir nepervėrė smilkinio 
ar nesužalojo rankos arba kojos... 

Ir jeigu to neatsitinka, jei gailestingasai dangus jį globoja ir iš- 
saugo gyvą ir sveiką, vargu ar kada nors jam pasiseka išbristi iš skurdo: 
dar turi įvykti ne vienas mūšis ir ne vienerios kautynės, dar turi jis 
laimingai sulaukti jų pabaigos, kad pakiltų tarnyboje, bet tokie ste- 
buklai retai pasitaiko. 

Sakykite, ponai, ar esate kada nors pagalvoję, jog karuos žmonių 
žūva daugiau, nei būna apdovanota? Aišku, jūs pasakysite, kad žuvu- 
siųjų nepalyginamai daugiau, stačiai be skaičiaus, o kiek apdovanota 
gyvųjų. galima nesunkiai apskaičiuoti ir užrašyti triženkliu skaitme- 
niu. 

O štai teisės mokslų žinovai, priešingai, neblogai manosi, nes gauna 

ne tik į rankas, bet ir saujon. Taigi karys patiria daugiau vargo, 
o atlyginamas kur kas prasčiau. 

Beje, galima atkirsti, jog dviem tūkstančiams teisininkų atsilyginti 
lengviau nei trisdešimčiai tūkstančių karių, nes vieniems atsilyginama 
tarnybomis, kurios prireikus duodamos šio amato žmonėms, o kitiems 
turi atsilyginti patsai didikas, kuriam jie tarnauja, betgi šioji aplinkybė 
tik patvirtina mano mintį. 

Tačiau palikime tai ramybėje, nes iš tokio painaus labirinto ne- 
lengva išeiti, ir grįžkime prie klausimo, ar karo menas pranašesnis 
už mokslus, — klausimo, ligi šiolei dar neišspręsto, nes kiekviena 
šalis pateikia savo naudai vis naujų argumentų... Ir, be kita ko, mokslo 
žmonės tvirtina, jog be jų negalėtų gyvuoti karo menas, nes karas taipgi 
vykstąs pagal tam tikrus įstatymus, nuo kurių jam nevalia nukrypti, 
o įstatymų leidimas — mokslų ir mokslo žmonių sritis... 

Į tai karo meno žinovai atsako, kad be jų negalėtų gyvuoti įsta- 
tymai, nes kariuomenė ginanti valstybes, sauganti karalystes, sergstinti 
miestus, užtikrinanti kelių saugumą, valanti jūras nuo korsarų, — 
žodžiu, jeigu jos nebūtų, valstybėse, karalystėse, monarchijose, mies- 
tuose, jūrų ir sausumos keliuose viešpatautų smurtas ir neramumai, 
kurie neišvengiamai kyla karo metu, kai jam duota neribota valia 
ir galia; o: juk visiems žinoma, jog tai, kas brangiai atsieina, ne tik 
turi būti, bet ir esti labiau vertinama. 

Mokslai brangiai atsieina tam, kas nori iškilti: nevalia paisyti 
laiko, miego, alkio, apdaro, galvos svaigulių, skrandžio sutrikimų ir 
kitokių panašių dalykų, iš dalies jau anksčiau mano minėtų. Tačiau 
karo menas atsieina taip pat brangiai kaip ir mokslai, tik vargų sumą 
dera pakelti tokiu laipsniu, kad apie kokį nors palyginimą ir kalbos 
negali būti, nes karys, savo ruožtu siekdamas aukštybių,. kas žingsnis 
rizikuoja gyvybe. 

Ką reiškia skurdo ir nepriteklių baimė, perimanti ir slegianti moks- 
lus einantįjį, palyginus su baime, perimančia karį, kuris apgultoje 
tvirtovėje eina sargybą saugodamas bastioną arba raveliną ir, jaus- 
damas, jog priešas vis arčiau kasasi po žeme, nieku gyvu negali pasi- 
šalinti iš posto nei išvengti tolydžio gresiančio pavojaus? 

Jis gali padaryti tik viena: duoti žinią vadui, kad šis įsakytų imtis 
priešpriešinių priemonių ir padėti kontraminą, o paskui ramiai stovėti 
ir baimingai laukti, kada netikėtai be sparnų išlėks į padanges arba 
anaiptol ne savo noru nugarmės prarajon. 

O jeigu ir šis pavojus jums atrodo menkas, esama tokių pat ir dar 

didesnių, kai vidury bekraštės jūros pirmagaliais susiduria dvi galeros, 
paskui susigretina ir susikabina, o kariui nieko kita nebelieka, kaip 
tik žengti abordažine sija vos dviejų pėdų platumo... 

Be to, per ieties atstumą jis mato tiek pat mirties parankinių, kiek 
pabūklų grėsmingai žvelgia jam tiesiai į akis, ir suvokia, jog vienas 
neatsargus žingsnis — ir jis keliaus žvalgyti Neptūno povandeninių 
valdų, ir vis dėlto, garbės skatinamas, drąsiai atstato krūtinę arkebuzų 
ugniai ir siauru liepteliu veržiasi į priešo laivą. 

Ir nuostabiausia, jog, vienam vos įvirtus ten, iš kur jis nebeišsigaus 
iki pasaulio pabaigos, jo vieton stoja kitas, o jeigu ir tas krinta į jūrą. 
tykojančią jo nelyginant priešo, jo pavaduoti puola vis nauji kariai, 
ir net nespėsi pastebėti, kaip jie taip pat nepastebimai žūva vienas po 
kito, — didesnės drąsos ir narsybės nepamatysite jokiame kitame mū- 
šyje. 

Palaiminti tie laikai, kada nekėlė siaubo šėtoniški šaudomieji pa- 
būklai, kurių išradėjas, esu tikras, pragare atsiima atlygį už savo 
velnišką išradimą, nes dabar baili niekšinga ranka gali nebaudžiama 
atimti gyvastį narsingam riteriui,— jo krūtinėje liepsnoja ryžtas ir 
įniršis, įkvepiantis ir uždegantis drąsias širdis, ir staiga nežinia kaip 
ir iš kur atklysta kulka (paleista žmogaus, kuris galbūt pats išsigando 
šūvio žybsnio ir pabėgo metęs šalin tą prakeiktą padargą). akimoju 
perkerta ir nutraukia minčių ir gyvybės giją tokiam vyrui, kuris buvo 
nusipelnęs džiaugtis gyvenimu ilgus metus. 

Ir štai dabar, visa tai apsvarstęs, turiu prisipažinti, jog širdies gi- 
lumoje gailiuosi mūsų nelemtais laikais davęs klajojančio riterio įžadą: 
nors man nebaisūs jokie pavojai, vis dėlto neramu daros pagalvojus, 
kad parakas ir švinas gali atimti man progą rankos tvirtybe ir kalavijo 
ašmenimis pelnytis garsą ir šlovę visuose mums žinomuose pasaulio 
kraštuose. 

Bet jeigu tokia bus dangaus valia ir jeigu man pasiseks įvykdyti 
visus savo užmojus, dar garsiau skambės mano vardas, nes būsiu 
susidūręs su didesniais pavojais, nei buvo susidūrę praeities amžių kla- 
jojantys riteriai. 

Visą tą ilgą prakalbą Don Kichotas sakė tuo metu, kai kiti vaka- 
rieniavo,— jis pats nė kąsnelio neįsidėjo į burną, nors Sančas Pansa 
ne kartą priminė, jog dabar reikią valgyti, o vėliau turėsiąs gražaus 
laiko kalbėti ką tinkamas. 

Klausytojams vėl pašoko užuojauta tam žmogui, kuris pažiūrėti 


337 XXXIX perskyrimas 


taip puikiai viską išmano ir taip blaiviai dėsto savo mintis, tačiau, 
vos užkliudęs savo nelabąją riterystę, suvis netenka proto. 

Klebonas pareiškė Don Kichotui, kad jo samprotavimai apie karo 
meno pranašumą esą neabejotinai teisingi ir kad jis, klebonas, būda- 
mas mokslo žmogus, be kita ko, diplomuotas, vis dėlto esąs tos pačios 
nuomonės. 

Vakarienei pasibaigus ir nukrausčius stalą, užeigos šeimininkė, 
jos duktė ir Maritornė ėmėsi tvarkyti Don Kichoto užkaborį, kur tą 
naktį buvo nuspręsta suguldyti damas, o tuo tarpu donas Fernandas 
paprašė belaisvį papasakoti savo gyvenimo istoriją, nes, sprendžiant 
vien jau iš to, kad jis atvykęs čionai drauge su Zoraida, ji turinti būti 
labai savita ir įdomi. 

Į tai belaisvis atsakė, jog su mielu noru patenkinsiąs šį pageida- 
vimą, tik būgštaująs, kad pasakojimas galįs pasirodyti ne toks įdomus, 
kaip jis pats to geistų, bet, šiaip ar taip, papasakosiąs, idant jie įsiti- 
kintų jo gera valia. 

Klebonas ir visi kiti padėkojo belaisviui ir pakartojo savo prašymą, 
ir jis, matydamas tiek žmonių jį prašant, pasakė, jog prašymai ne- 
reikalingi, kai pakanka vien įsakymo... 

— Taigi atidžiai klausykitės, jūsų malonybės, ir išgirsite tikrą 
istoriją, kuriai, ko gero, neprilygs jokia pramanyta istorija, nors ir 
kaip įmantriai ir išmaningai ji būtų sudėta. 

Sulig šiais žodžiais visi susėdo, ir užeigoje stojo didi tyla, o jis, 
matydamas, jog jie nuščiuvo ir pasirengė klausyti, romiu ir maloniu 
balsu prabilo: 

KURIAME BELAISVIS 
PASAKOJA SAVO GYVENIMĄ IR NEGANDUS 


— Esu kilęs iš vieno Leono kalnų sodžiaus, ir prigimtis buvo 
man daug palankesnė ir dosnesnė negu likimas, — tiesa, tame krašte 
viešpatavo toks skurdas, jog mano tėvas ten buvo laikomas pasiturin- 
čiu žmogum, beje, toks jisai ir būtų buvęs, jeigu būtų linkęs krauti 
turtus, o ne eikvoti. 

Dosnų ir išlaidų būdą jis išsiugdė dar jaunomis dienomis, kareiviu 
būdamas, nes kareivystė — tai mokykla, kuri taupų išmoko būti 
duosliu, duoslų — švaistūnu, o jeigu tarp kareivių pasitaiko šykštuolis, 
į Jį žiūrima kaip į kokį išsigimėlį, nes tokių esti reta. 

Mano tėvo dosnumas daugiau panėšėjo į išlaidumą, o vedusiam 
žmogui, kurio priedermė — perduoti vaikams savo vardą ir labą, 
toksai bruožas nieko gera nežada. 

Tėvas turėjo tris vaikus, visus sūnus, ir visi trys buvo tokio amžiaus, 
kada pridera galvoti apie tolesnį gyvenimą. 

Matydamas, kad jam bus nelengva, jo paties žodžiais tariant, 
būdą permainyti, tėvas panoro nusikratyti savo išlaidumo ir besaikio 
dosnumo paskata ir šaltiniu, tai yra nusikratyti turtu, o be turto ir 
patsai Aleksandras Makedonietis atrodytų šykštuolis; tad vieną gražią 
dieną pasišaukė jis mus visus tris į savo kambarį ir prabilo štai tokiais 
žodžiais: 

— Vaikai, idant žinotute, kad jus labai myliu, gana bus pasakyti, 
jog esate mano vaikai, o idant žinotute, kad myliu jus nepakankamai, 
gana bus pasakyti, jog aš nesugebu savęs permainyti ir tausoti jūsų 
turto. Ir idant suprastute, kad aš myliu jus kaip tėvas ir nenoriu jūsų 
pražudyti, kaip to norėtų patėvis, ketinu pasiūlyti jums vieną dalyką, 
kurį jau senokai esu apgalvojęs ir brandžiai apsvarstęs. 

Jūs esate tokio amžiaus, kada pridera galvoti apie tolesnį gyvenimą 
ar bent jau pasirinkti tokį amatą, kuris vėliau darytų jums garbę ir 
duotų naudos, ir štai aš sumaniau padalyti savo turtą į keturias dalis: 
tris skirsiu jums, kiekvienam po tiek, kiek priklauso, nė vieno ne- 
nuskriausdamas, o ketvirtąją pasiliksiu sau, idant turėčiau iš ko gyventi 
ir laikytis visas tas dienas, kurias dangus malonės man suteikti. 


Bet aš pageidaučiau, idant kiekvienas, gavęs priklausomą turto 
dalį, pasirinktų vieną iš mano nurodytų kelių. 

Mes, ispanai, turime tokią patarlę, kuri, mano supratimu, labai 
teisinga, beje, kaip apskritai visos kitos patarlės, nes kiekviena jų — 
tai glausta ir išmintinga ilgamečio patyrimo išvada, o toji, kurią aš 
turiu omenyje, skelbia: „Bažnyčia arba jūra, arba karaliaus rūmai“ ,— 
kitaip sakant: kas pageidauja iškilti į žmones ir praturtėti, tam pridera 
arba eiti į dvasininkus, arba imtis prekybos ir leistis į jūras, arba stoti 
tarnybon prie karaliaus, — juk ne veltui sakoma: „Geriau trupiniai 
nuo karaliaus stalo negu pono malonė“. 

Ir šit kodėl sakau jums visa tai: aš norėčiau — ir tokia mano va- 
lia, — kad vienas jūsų atsidėtų mokslams, kitas — prekybai, o trečias 

ginklu tarnautų karaliui, nes patekti į rūmus nelengva, o karo tarny- 
boje nors didelių turtų ir nesusikrausi, bet užtat pelnysi didžią šlovę 
ir pagarbą. 

Po savaitės kiekvienas jūsų gaus savąją dalį pinigais, skatikas į 
skatiką, kaip patys galėsite tuo įsitikinti. 

O dabar sakykite, ar pritariate mano nuomonei ir ar norite sekti 
mano patarimu?.. 

Ir kreipėsi į mane, kaip vyriausiąjį, o aš ėmiau prašyti tėvą ne- 
dalyti turto ir toliau kleisti jį kiek širdis geidžia, nes mes esame dar 
jauni ir sugebėsime patys užsidirbti, ir baigdamas pareiškiau, jog 
sutinku vykdyti jo valią ir jog pageidauju eiti kariuomenėn ginklu 
tarnauti Dievui ir karaliui. 

Vidurinysis brolis iš pradžių kreipėsi į tėvą tuo pačiu prašymu, o 
paskui pareiškė norą vykti į Ameriką ir savąją dalį įdėti į kokį verslą. 

Jauniausiasis ir, man regis, protingiausias pareiškė norįs eiti į 
dvasininkus arba užbaigti pradėtus mokslus Salamankoje. 

Visiems mums laisva valia pasirinkus gyvenimo kelią, tėvas mus 
apkabino ir gana greitai, kaip ir buvo pažadėjęs, įvykdė savo suma- 
nymą... 

Ir, gavę kiekvienas savąją dalį, kiek pamenu, po tris tūkstančius 
dukatų (mat visą dvarą nusipirko mūsų dėdė, kad jis neatitektų 
svetimiems, ir sumokėjo grynaisiais), tą pačią dieną visi trys atsisvei- 
kinome su savo geruoju tėvu, ir tą pačią dieną, taręs sau, jog nedora 
būtų senatvėje palikti tėvą beveik be išteklių, įkalbinau jį iš manųjų 
trijų tūkstančių pasiimti du sau, nes likusiųjų pinigų man visiškai 
pakaksią kariškai aprangai įsigyti. 

Sekdami mano pavyzdžiu, abudu broliai taipgi davė po tūkstantį 
dukatų, tad tėvas dabar turėjo keturis tūkstančius grynaisiais ir, 
be to, dar trijų tūkstančių vertės nuosavybę, kurios jis nepardavė 
norėdamas gyventi savo ūkyje. 

Taigi, kaip sakiau, mes atsisveikinome su tėvu ir minėtu dėde; 
ir visi mes taip susijaudinome, jog nė vienas negalėjo susivaldyti 
neverkęs, o tėvas su dėde prašė mus, progai pasitaikius, būtinai duoti 
jiems žinią apie mūsų sėkmes ir nesėkmes. 

Mes pažadėjome, jis apkabino mus ir palaimino, o paskui vienas 
brolis pasuko keliu į Salamanką, kitas — į Seviliją, o aš — Alikantėn, 
ir ten susižinojau, jog vienas genujiečių laivas su vilnų kroviniu 
netrukus išplaukia į Genują. 

Štai jau dvidešimt dveji metai prabėgo nuo tos dienos, kai palikau 

gimtuosius namus, ir per visą tą laiką, nors ir siunčiau ne vieną laišką. 
negavau žinių nei apie tėvą, nei apie brolius, o tai, kas per tuos metus 
nutiko man, tuojau glaustai jums papasakosiu. 

Alikantėje aš įlipau į laivą, laimingai atplaukiau į Genują, iš ten 
nuvykau į Milaną, kur nusipirkau ginkluotę ir aprangą ir nusprendžiau 
stoti Pjemonto armijon, bet pakeliui į Aleksandriją dela Palą nugirdau, 
jog didysis kunigaikštis Alba žygiuojąs į Flandriją”. 

Aš persigalvojau, pritapau prie jo, dalyvavau visuose jo žygiuose, 
mačiau, kaip buvo nubausti mirtimi grafai Egmontas ir Hornas“““, 
garsingojo karo vado Djego de Urbinos???, kilusio iš Gvadalacharos, 
buvau pakeltas į vėliavininkus... 

Kuriam laikui praslinkus po mano atvykimo Flandrijon, pasklido 
gandas, jog Šventasis Tėvas, palaimingo atminimo popiežius Pijus 
V sudaręs sąjungą su Venecija ir Ispanija prieš bendrą priešą“??? — 
prieš turkus, kurių laivynas tuo metu užgrobęs garsingąją Kipro 
salą, ligi tol buvusią Venecijos valdžioje: koks skaudus ir apverktinas 
nuostolis! 

Tapo žinoma, kad vyriausiasis jungtinių pajėgų vadas būsiąs jo 
šviesybė donas Chuanas Austras, mūsų gerojo karaliaus dono Pilypo 
suvestinis brolis. Paplito kalbos apie nepaprastai didelius karinius pasi- 
ruošimus, — visa tai uždegė man širdį, sukurstė ir įkvėpė norą daly- 
vauti būsimajame žygyje. 

Ir nors man jau buvo teikiama vilčių ir netgi tiesiai žadama, jog 
pirma pasitaikiusia proga būsiu pakeltas į kapitonus, bet vis dėlto 
pasiryžau viską mesti ir vykti Italijon,— taip ir padariau,— ir nuvy- 
kau kaip tik tada, kai laimingo atsitiktinumo dėka jo šviesybė donas 
Chuanas Austras ketino iš Genujos išplaukti Neapolin, o ten prisi- 
jungti prie Venecijos laivyno, kaip vėliau ir prisijungė Mesinoje. 

Žodžiu, aš dalyvavau tame sėkmingajame žygyje, jau turėdamas 
garbingą pėstijos kapitono laipsnį, kurį gavau ne tiek už savo nuopel- 
nus, kiek palankaus likimo dėka... 

Ir tą tokią džiugią krikščionims dieną, kada pagaliau išsisklaidė 
klaidingas visų pasaulio tautų įsitikinimas, jog jūrose turkai esą 
nenugalimi, taigi, sakau, tą dieną, kada buvo palaužta Otomanų 
puikybė ir didybė, tarp tiekos laimingųjų (nes krikščionys, žuvę tame 
mūšyje, laimingesni už tuos, kurie laimėjo pergalę ir liko gyvi) aš 
vienas pasijutau likimo apeitas: užuot gavęs jūrų pergalės vainiką, 
kokio būčiau galėjęs tikėtis senovės Romos laikais, tą pačią naktį, 

atėjusią po šlovingos dienos, pamačiau grandines ant rankų ir pančius 
ant kojų. 

Šit kaip viskas atsitiko. Alžyro karalius Učalis, narsus ir dalingas 
korsaras, puolė ir užgrobė Maltos ordino flagmaną, kuriame liko 
gyvi tik trys kariai, o ir tie sunkiai sužeisti, bet jiems pagalbon atsku- 
bėjo Džovanio Andrejos“*" flagmanas, kuriame buvau ir aš su savo 
kuopa; ir, kaip tokiais atvejais privalu, šokau į priešo galerą, bet ji 
tuo tarpu atplaukė nuo mūsiškės, tad kareiviai negalėjo pasekti 
mano pavyzdžiu, ir taip aš atsidūriau vienas tarp priešų, o jų buvo 
tokia galybė, jog atremti jų neįstengiau. 

Žodžiu, visas vienų žaizdų, pakliuvau nelaisvėn, o kadangi, kaip 
jūs, ponai, tikriausiai žinote, Učalis paspruko su visa eskadra, aš 
tapau jo belaisvis — vienas vienintelis liūdintysis iš daugybės džiūgau- 
Jančiųjų, vienas vienintelis belaisvis iš daugybės išvaduotųjų, nes tą 
dieną penkiolika tūkstančių krikščionių, turkų armados irklininkų, 
pagaliau gavo išsvajotąją laisvę. 

Mane nuvežė Konstantinopolin, ir ten sultonas Selimas paskyrė 
mano šeimininką generolu admirolu, atsidėkodamas už tai, kad jis 
mūšyje atliko savo priedermę ir savo narsybei įrodyti atsigabeno 
Maltos ordino vėliavą. 

Po metų, tai yra septyniasdešimt antraisiais, irkluodamas admirolo 
galeroje, buvau Navarino mūšio liudytojas. 


Savo akimis mačiau, kaip buvo praleista proga užgrobti uoste 
turkų laivyną, nes visi levantiečiai ir janičarai, turkų jūros ir sausu- 
mos pėstininkai, buvo įsitikinę, jog bus puolami pačiame uoste, ir 
laikė šalia pasidėję savo apdarą ir apavą, idant spėtų pasprukti saus- 
keliais, nelaukdami sutriuškinimo: tokią baimę kėlė jiems mūsų lai- 
vynas... 

Tačiau dangus lėmė kitaip, ir nusvėrė ne mūsų admirolo kaltė 
ar neapdairumas, bet krikščionių nuodėmės ir tai, jog Dievo valia 
ir sutikimu visados esti budelių, mus baudžiančių. 

Ir tikrai: Učalis pasitraukė prie Modono — yra tokia sala netoli 
Navarino,— ir, išlaipinęs kariuomenę, įtvirtino uosto vartus ir ėmė 
ramiai laukti, kada jo šviesybė donas Chuanas nuplauks šalin. 

Tame žygyje mūsų pajėgos užgrobė galerą „Grobis“, kuriai 
vadovavo pagarsėjusio korsaro Raudonbarzdžio““* sūnus. Užgrobė 
ją Neapolio flagmanas „Vilkė“, kuriam komandavo karo dievas 
ir tikrasis kareivių tėvas, dalingasis ir nenugalimasis karvedys donas 

Alvaras de Basanas, markizas de Santa Krusas. Negaliu nepapasakoti, 
kaip buvo paimtas „Grobis“. 

Raudonbarzdžio sūnus buvo žiaurus ir blogai elgėsi su belaisviais, 
ir štai, vos išvydę galerą „Vilkę“ artėjant ir jau prisivejant juos, irkli- 
ninkai visi drauge paleido irklus ir nutvėrė kapitoną, kuris, stovėdamas 
ant virdies, plyšojo, kad jie smarkiau irkluotų, paskui, mėtydami iš 
rankų į rankas per visą galerą nuo paskuigalio iki pirmagalio, šitaip 
Jį sukandžiojo, jog, tik stiebą pasiekęs, jis atidavė sielą šėtonui: taip 
žiauriai, kaip sakiau, su jais jisai elgėsi ir tokią neapykantą jiems 
buvo sukėlęs. 

Mes parplaukėme Konstantinopolin, ir kitais metais, tai yra sep- 
tyniasdešimt trečiaisiais, atėjo žinia, jog jo šviesybė donas Chuanas 
užėmė Tunisą ir, paveržęs tą karalystę iš turkų, atidavė ją valdyti 
mulėjui“?? Ahmetui, ir taip sužlugdė viltis vėl įsiviešpatauti Tunise 
mulėjui Hamidui, pačiam žiauriausiam ir narsiausiam maurui, kokį 
kada nors buvo regėjęs pasaulis. 

Sultonas didžiai sielvartavo dėl tokio nuostolio ir su įgimtu jo 
giminei klastingumu sudarė taiką su venecijiečiais, kurie jos dar labiau 
troško, o kitais, septyniasdešimt ketvirtais, metais apgulė Goletą?“" ir 
jo šviesybės dono Chuano nebaigtą statyti fortą netoli Tuniso. 

Per visus tuos karo žygius aš sėdėjau prie irklų, neturėdamas nė 
menkiausios vilties atgauti laisvę, — bent jau nesitikėjau išpirkimo, 
nes buvau tvirtai apsisprendęs nerašyti tėvui apie savo nelaimę. 

Galop žlugo Goleta, žlugo fortas: jų apguloje dalyvavo septynias- 
dešimt penki tūkstančiai turkų samdinių ir daugiau kaip keturi šimtai 
tūkstančių maurų ir arabų iš visos Afrikos, be to, tą nesuskaitomą 
kariauną lydėjo šitiek gurguolių su atsargomis ir karine padaryne, 
taipgi galybė žemkasių pakasams rausti, jog kiekvienam kareiviui 
būtų pakakę mesti saują žemių, kad ir Goleta, ir fortas būtų užpilti. 

Pirmoji žlugo Goleta, ligi tolei laikoma neįveikiama,— ir dėl 
jos žlugimo kalti ne gynėjai, kurie padarė viską, ką galėjo ir privalėjo 
padaryti, — žlugo ji todėl, jog, kaip parodė patirtis, dykumos smėlyje 
labai lengva rausti apkasus: paprastai vanduo telkšo per dvi pėdas 
nuo žemės paviršiaus, o čia turkai kasė apkasus dviejų uolekčių 
gilumo, ir vanduo nesirodė. Tad, sukrovę daugybę maišų smėlio, jie 
pastatė tokį aukštą pylimą, jog jis iškilo aukščiau tvirtovės sienų, 
ir apšaudomi apgultieji negalėjo nei gintis, nei atsitverti nuo puo- 
lančiųjų ugnies. 

Tuo metu sklido tokios kalbos, jog mūsiškiai turėję atviroje vie- 

toje laukti išsilaipinant priešo, užuot tūnoję už Goletos sienų, bet 
šitaip samprotauti galima tik iš šalies žiūrint ir menkai teišmanant 
tokius dalykus: mat Goletoje ir forte buvo daugių daugiausia septyni 
tūkstančiai kareivių,— tad ar galėjo tokia neskaitlinga kariauna, 
tegul ir drąsiausia pasaulyje, atvirame lauke atremti daugelkart pra- 
našesnes priešo pajėgas? Ir kuri tvirtovė atsilaikytų negaudama 
jokios pagalbos, kai ją supa galybė nuožmių priešų, be kita ko, kovo- 
jančių gimtojoje žemėje? 

Tačiau man, kaip ir daugeliui kitų, atrodė, jog dangus teikia 
Ispanijai ypatingą malonę ir palaimą, leisdamas sunaikinti tą visų 
blogybių šaltinį ir židinį, tą besotę hidrą, tą kempinę, tą lizdą kandžių, 
suėdančių begales pinigų, kurie čia kišami be jokios naudos, kad tik 
būtų išsaugotas tvirtovės užkariautojo, nenugalimojo Karolio V šviesus 
atminimas, lyg šie akmenys galėtų įamžinti jo atminimą, kuris ir šiaip 
jau gyvuoja ir gyvuos amžių amžius. 

Žlugo ir tvirtovė, tačiau turkai turėjo kovoti dėl kiekvienos pėdos, 
nes gynėjai grūmėsi taip narsiai ir įnirtingai, nes, dvidešimt du kartus 
kildamas į šturmą, priešas neteko daugiau kaip dvidešimt penkių 
tūkstančių vyrų. 

Iš trijų šimtų gynėjų, gyvų likusių tvirtovėje, nė vienas nepakliuvo 
nelaisvėn nesužeistas — tai aiškiai ir nepaneigiamai įrodo, kaip nuož- 
miai ir narsingai jie kovojo, kaip atkakliai gynėsi ir laikėsi nė žingsnio 
nesitraukdami iš savo vietos. 

Pasidavė ir mažoji tvirtovė, arba vidury įlankos kyšantis bokštas, 
kurio gynybai vadovavo donas Chuanas Sanogera, Valensijos bajo- 
ras ir šaunus karys. 


Pakliuvo nelaisvėn donas Pedras Portokareras, Goletos komen- 
dantas, — jis padarė viską, kad tik apgintų tvirtovę, ir taip krimtosi, 
jai kritus, jog mirė iš sielvarto pakeliui į Konstantinopolį, kur buvo 
vežamas nelaisvėn. 

Pakliuvo nelaisvėn ir tvirtovės komendantas Gabrielė Červelo- 
nė“*', Milano bajoras, didis statybų meistras ir nepranokstamo nar- 
sumo karys. 

Tose dviejose tvirtovėse žuvo daugybė žymių Žmonių, tarp kitų 
ir Paganas Dorija“““, šventojo Jono Krikštytojo ordino kavalierius, 
taurios širdies vyras, parodęs begalinį dosnumą savo broliui garsin- 
gajam Džovaniui Andrejai Dorijai... 

Ir skaudžiausia, jog nužudė jį arabai, kuriais jis pasikliovė, kai 
tik pamatė, kad tvirtovės vis tiek nepavyks išsaugoti: jie pasisiūlė 

nuvesti jį, persirengusį maurų apdaru, į Tabarką“““, nedidelį uostą, 


arba veikiau kaimelį, įkurtą genujiečių, kurie plaukioja tose pakran- 
tėse žvejodami koralus, o paskui nukirto jam galvą ir nunešė ją turkų 
laivyno vadui, bet šis pasielgė su jais pagal mūsų kastilų patarlę: 
„Išdavikas pravartus, bet netinka į draugus“,— kaip sakoma, admi- 
rolas įsakė tuos, kurie atnešė jam dovaną, pakarti už tai, kad šie 
neįdavę Dorijos gyvo. 

Tarp krikščionių, tvirtovėje pakliuvusių nelaisvėn, buvo toksai 
donas Pedras de Agilaras, kilęs iš Andalūzijos, tik nežinau, iš kokios 
vietos, — tvirtovėje jis ėjo vėliavininko pareigas, ir visi jį laikė puikiu 
kariu ir didelio proto vyru; be kita ko, jis turėjo nepaprastų gabumų 
eiliavimui. 

Užsiminiau apie jį todėl, jog likimo valia jis atiteko mano šeimi- 
ninkui, ir mudu atsidūrėme vienoje galeroje ir ant to paties suolo. 
Ir, prieš mums išplaukiant iš ano uosto, tasai bajoras sudėjo du epita- 
finio pobūdžio sonetus: vieną, skirtą Goletai, kitą — tvirtovei. Ir, 
dievaži, man norisi juos padeklamuoti, nes moku juos atmintinai, 
ir, man regis, jie jums nenusibos, netgi priešingai — patiks. 

Tuo metu, kai belaisvis paminėjo dono Pedro de Agilaro vardą, 
donas Fernandas pažvelgė į savo bendrakeleivius, ir visi trys nusi- 
šypsojo vienas kitam, o kai belaisvis jau buvo bedeklamuojąs sonetus, 
vienas dono Fernando bendrakeleivis tarė: 

— Palaukite, jūsų malonybe, ir iš pradžių pasakykite, kas gi 
nutiko tam donui Pedrui de Agilarui, kurį ką tik paminėjote? 

— Šit ką žinau apie jį, — atsakė belaisvis, — dvejus metus jis iš- 
buvo Konstantinopolyje, o paskui, persirengęs arnautu““', pabėgo 
drauge su vienu graikų šnipu, bet nežinau, ar pavyko jam ištrūkti į 
laisvę, nors, man regis, pavyko, nes po metų aš susitikau tą graiką 
Konstantinopolyje, tik nesugebėjau paklausti, kaip jiedviem pasi- 
sekė. 

— Jis laisvas, — tarė bajoras.— Mat tasai donas Pedras — mano 
brolis, ir dabar, sveikas ir visko pertekęs, gyvena tėviškėje su žmona 
ir trimis vaikais. 

— Ačiu Dievui už didžią malonę! — sušuko belaisvis.— Mano 
įsitikinimu, nėra pasaulyje didesnės laimės už laimę atgauti prarastąją 
laisvę. 

— Ir be to, — pridūrė bajoras, — aš moku atmintinai savo brolio 
sudėtus sonetus. 

— Tad pats ir padeklamuokite juos, jūsų malonybe,— tarė be- 
laisvis.— Jums tikriausiai išeis geriau negu man. 

— Su mielu noru, — atsakė bajoras.— Šit sonetas, paskirtas Go- 
letai: 


XL PERSKYRIMAS 


KUR TOLIAU PASAKOJAMA 
BELAISVIO ISTORIJA 


SONETAS 


Mirtingą kūną dėlei žygio lemto 
Palikę, o palaimintosios vėlės, 
Ir į dausų aukštybės nusikėlę 
Iš žemės šios, kur neilgai gyventa, 


Jus, degę įtūžiu dėl tikslo švento, 
Aitron grumtynių puolėt it pašėlę, 
Savu ir svetimu krauju ir mėlį 
Nudažėt jūros, ir smėlėtą krantą. 


Pritruko vyrams ne narsos — gyvybės, 
Net pralaimėdami jie laurus skynė 
Ir nuožmiai pergalės vardan kovojo. 


Baisinga karžygių žūties didybė 
Šlove apvainikavo jus tėvynėj 
Ir pelnė amžiną palaimą rojuj. 


— Taip, čia tas pats sonetas, — pritarė belaisvis. 
— O šit, jei atmintis nemeluoja, tvirtovei skirtas sonetas, — 
tarė bajoras. 

SONETAS 


Iš krašto šio, nepaklusnaus vergijai, 
Iš kuorų, skendinčių ugny ir dūmuos, 
Trys tūkstančiai karių, palikę kūnus, 
Vėlėm pakilo Dievo karalijon. 


Bet iš pradžių, spėkų naujų įgiję, 
Beprasmiškai ir įnirtingai grūmės, 
Kol paskutinis didvyris kariūnas 
Atidavė gyvybę kalavijui. 


Lig šių laikų nuo amžių amžinųjų 
Prisiminimų velka sunkią naštą 
Ši žemė, daugį negandų patyrus; 


Bet niekados dangun iš šito krašto 
Dar nepakilo sielų tiek šventųjų, 
Ir neregėta tiek narsingų vyrų. 


Sonetai patiko klausytojams, ir belaisvis, pasidžiaugęs geromis 
žiniomis apie buvusį nelaimės draugą, toliau pasakojo savo istoriją: 

— Taigi, žlugus Goletai ir tvirtovei, turkai įsakė sulyginti Goletą 
su žeme (tvirtovė buvo tokia, kad ir griauti nebebuvo ko), o kad 
būtų mažiau darbo ir vargo, iš trijų pusių pasikasta po pamatais ir 
užminuota. Tačiau oran neišlėkė kaip tik tai, kas ligi tol atrodė ma- 
žiausiai patikima, o būtent — senosios sienos, tuo tarpu visa kita, 
kas dar buvo likę nuo Fratino““? statydintųjų įtvirtinimų, beregint 
subyrėjo. 

Galop, švęsdamas pergalę, laivynas parplaukė Konstantinopolin, o 
po kelių mėnesių mirė mano šeimininkas Učalis, vadinamas Učaliu 
Fartašu (turkiškai tai reiškia nususėlis atskalūnas, o toks jis ir buvo 
iš tikrųjų): mat turkai papratę duoti žmonėms pravardės pagal jų 
trūkumus ir dorybes... 

Taip jau daroma todėl, jog Turkijoje yra paplitusios tik keturios 
pavardės, ir visos jos kilusios iš Otomanų giminės, o šiaip, kaip minė- 
jau, įprasta duoti vardą ir pravardę pagal kūno trūkumus arba dvasi- 
nes savybes... 

Žodžiu, tasai Nususėlis, būdamas paties sultono vergas, keturiolika 
metų irklavo galerose, o kai ėjo trisdešimt penktuosius amžiaus metus, 
įtūžo ant vieno turko, kirtusio jam per veidą, ir išsižadėjo savojo 
tikėjimo, kad turėtų galimybę atkeršyti skriaudikui. Ir buvo jis tokio 
sumanumo, jog, išvengęs visų tų negarbingų kelių ir priemonių, 
kurių paprastai nevengia sultono patikėtiniai, kopdami hierarchijos 
laiptais, tapo Alžyro karalium, o vėliau — admirolu, tai yra užėmė 
pagal svarbą trečiąją vietą imperijoje. 

Kilęs jis buvo iš Kalabrijos, iš prigimties turėjo gerą širdį ir labai 
žmoniškai elgėsi su belaisviais, kurių buvo prisigrobęs tris tūkstančius, 
bet, jam mirus, pagal paliktąjį testamentą dalis jų atiteko sultonui 
(kuris laikomas teisėtu savo valdinių turto paveldėtoju ir gauna lygią 
dalį kartu su velionio sūnumis), o kita — atskalūnams, kurie tarnauja 
sultonui. 

Aš kliuvau vienam atskalūnui, kilusiam iš Venecijos: jis buvo 
junga laive, kai pateko Učaliui nelaisvėn, ir taip jam įtiko, jog pasi- 
darė didžiausiu savo šeimininko numylėtiniu, o vėliau tapo toks 
žiaurus atskalūnas, kokio pasaulis dar nebuvo regėjęs. 

Jis pasivadino Hasanu Aga?““, veikiai pralobo ir tapo Alžyro 
karalium. Su juo ir išplaukiau iš Konstantinopolio, džiaugdamasis, 
jog atsidursiu taip arti Ispanijos, — žinoma, aš neketinau kam nors 
rašyti apie savo negandą, stačiai tikėjausi. jog Alžyre likimas man 
bus palankesnis negu Konstantinopolyje, iš kur tūkstančius kartų 
mėginau pabėgti — ir vis neturėjau nei laimės, nei sėkmės... 

Taigi Alžyre ketinau imtis kitokių priemonių geidžiamam tikslui 
pasiekti, nes niekada nebuvau praradęs vilties atgauti laisvę, ir jeigu 
visi mano ketinimai, sumanymai ir žygiai nueidavo perniek, aš ne- 
puldavau į neviltį, bet priešingai — tuojau pat ieškodavau ir grieb- 
davausi kokios nors kitos vilties, tegul silpnos ir menkutės, užtat 
teikiančios jėgų. 

Taip aš stūmiau dienas kalėjime, turkų vadinamame banju, kur 
laikomi uždaryti krikščionys belaisviai — tiek karaliaus ir atskirų 
asmenų vergai, tiek almahzano, tai yra miesto savivaldybės vergai, 
paprastai siunčiami į viešuosius ir kitokius darbus: tiems ypač sunku 
atgauti laisvę, nes priklauso bendruomenei, o ne kokiam vienam 
šeimininkui, tad jei netgi atsirastų kas juos išperka, jie neturėtų su 
kuo pradėti derybų. 

Tuose kalėjimuose, kaip minėjau, laikomi ir kai kurių miestelėnų 
vergai, daugiausia tokie, už kuriuos tikimasi gauti išpirką, nes čia 

niekas neverčia jų dirbti — jie tik saugomi, kad nepabėgtų, kol ateis 
išpirka. 

Taigi ir išpirktini karaliaus vergai varomi į darbus tik tuomet, kai 
vėluojama su išpirka: tokiu atveju, idant atkakliau reikalautų išpirkos, 
jie siunčiami dirbti ir kartu su kitais kirsti miško, o tai darbas ne iš 
lengvųjų. 

Aš irgi atsidūriau tarp išperkamųjų, nes, paaiškėjus, kad esu ka- 
pitonas, nors ir kažin kaip tvirtinau, jog mano ištekliai menki ir jog 
tėvynėje neturiu jokio turto, niekas negelbėjo, ir aš likau priskirtas 
prie bajorų ir išperkamųjų belaisvių. 

Mane prikaustė prie grandinės — ne todėl, kad būtų lengviau 
saugoti, o stačiai kad būtų matyti, jog esu iš išperkamųjų,— ir šitaip 
stumiau dienas tame kalėjime sykiu su daugybe kitų bajorų ir kil- 
mingų žmonių, išpirktinų ir tam tyčia laikomų. Ir nors kartais ar, tie- 
są pasakius, beveik be perstojo kentėme badą ir žvarbą, bet didžiausia 
kančia buvo matyti ir girdėti, kaip mūsų šeimininkas kas žingsnis 
griebiasi prieš krikščionis nematytų ir negirdėtų žiaurybių. 

Kas dieną, būdavo, vieną pakaria, kitą pasmeigia ant mieto, tre- 
čiam nupjauna ausis, ir daro jis visa tai dėl menkiausio nieko arba 
šiaip sau be jokios dingsties, tad turkams, ir tiems būdavo aišku, jog 
jis galvažudžiu apsigimęs ir, žvėris būdamas, žvėriškai nesielgti ne- 
gali. 

Tik su vienu žmogumi elgėsi jis žmoniškai — su tokiu ispanu 
kareiviu, vardu Saavedra““', pridariusiu tokių dalykų, kokių turkai 
ilgus metus nepamirš,— taip veržėsi jis į laisvę, bet šeimininkas nė 
karto jo nemušė nei liepė primušti ir nepasakė jam nė vieno blogo 
žodžio, nors visi mes baisiausiai bijojome, kad pasmeigs jį ant mieto 
už menkiausią prasižengimą, o ir jis pats ne sykį to bijojo... 

Ir jeigu turėčiau laiko, papasakočiau apie kai kuriuos šio kareivio 
žygius, ir jie pasirodytų jums daug įdomesni ir nuostabesni už mano 
gyvenimo istoriją. 

Tai va, mūsų kalėjimo kieman žvelgė vieno turtingo ir prakilnaus 
mauro namų langai, kaip maurų krašte įprasta, labiau panašūs į siau- 
ras angas nei į langus, be kita ko, dar užtraukti be galo tankiomis 
ir sandariomis žaliuzėmis. 

Taip jau atsitiko, jog kartą, kai aš ir dar trys likimo draugai, 
likę vieni (nes visi kiti krikščionys buvo išėję į darbą), savo kalėjimo 
terasoje bandėme iš dyko buvimo šokinėti sukaustytomis kojomis, 
aš netyčia kilstelėjau akis ir pastebėjau viename tų sandarių langučių 

kyšojant nendrinę lazdelę su parišta nosinaite ir jog toji lazdelė juda 
ir siūbuoja, lyg duodama ženklą prieiti artyn ir ją paimti. 

Mes sužiurome, ir pagaliau vienas mūsiškių nuėjo pasižiūrėti, 
ar numes ją ir kas toliau bus; bet vos tik jis prisiartino, lazdelė pakilo 
ir pradėjo linguoti į šalis, lyg kas būtų purtęs galvą. 

Krikščionis grįžo atgal, ir lazdelė iš naujo nulinko ir vėl ėmė siū- 
buoti kaip anksčiau. 

Nuėjo antras mano draugas, ir jam nutiko tas pats kaip pirmajam. 

Pagaliau nuėjo trečias, ir jam pasisekė ne ką geriau negu aniems 
dviem. 

Tai matydamas, ir aš sumaniau išbandyti laimę, ir vos tik atsidū- 
riau po langu, kažkas paleido lazdelę, ir ji nukrito kalėjimo kieman 
prie pat mano kojų. 

Paskubomis atmezgiau nosinaitę ir pamačiau, kad jon įrišta dešimt 
sianių, maurų krašte vartojamų žemos prabos aukso monetų, kurių 
kiekviena verta dešimties mūsiškių realų. 

Nėra ko nė sakyti, kaip nusidžiaugiau tuo radiniu, koks jaučiausi 
laimingas ir kaip stebėjausi svarstydamas, kas būtų galėjęs linkėti 
mums gera, tai yra man, nes lazdelė nukrito tik man priėjus, o tai 
buvo aiškus ženklas, jog dovana skiriama man. 

Pasiėmiau monetas, sulaužiau lazdelę, vėl užlipau ant terasos, 
žvilgtelėjau į langą ir pamačiau išlendant baltutėlę ranką, kuri kelis- 
kart greitai susigniaužė ir iš naujo atsigniaužė““. 

Iš to pagaliau supratome ar nuspėjome, jog mus bus apdovanojusi 
šiame name gyvenanti moteris, ir, reikšdami jai dėkingumą, kaip 
maurų įprasta, padarėme salemą: žemai nusilenkėme nuleidę galvas 
ir susidėję rankas ant krūtinės. 

Netrukus lange pasirodė nendrinis kryželis ir tuojau pat dingo 
viduje. 

Šiuo ženklu lyg buvo mums nurodoma, jog tenai gyvenanti kokia 
belaisvė krikščionė ir jog jinai mus apdovanojusi, tačiau, pastebė- 
ję, kokia balta toji ranka ir kokiomis puošniomis apyrankėmis ji ap- 
maustyta, tos minties atsisakėme ir tarėme sau, kad tikriausiai tai 
būsianti kokia krikščionė atskalūnė, nes maurai dažnai veda tokias 
moteris ir dar tuo didžiuojasi, nes vertina jas labiau už savo tautietes. 

Visi tie mūsų samprotavimai turėjo maža ką bendra su tikrove, 
tačiau nuo tos dienos mes tarytum jūrininkai, akimis įsispyrę į šiaurę, 
nieko kita nedarėme, kaip tik stebėjome ir sekėme langą, kuriame 
it keliarodę žvaigždę matėme pasirodant lazdelę, bet prabėgo dvi 

savaitės, o nei lazdelės, nei rankos, nei jokio kito ženklo nebuvo regėti. 
Ir nors per visą tą laiką visokeriopai stengėmės iššniukštinėti, kas 
gyvena tuose namuose, ir klausinėjome, ar nėra juose krikščionės 
atskalūnės, tiek tesužinojome, jog tenai gyvena turtingas ir prakilnus 
mauras, vardu Hadžis Muradas““?, buvusis Ab Batos tvirtovės ko- 
mendantas, o toji vieta maurų laikoma viena garbingiausių... 


Ir štai, kada mes visų mažiausiai tikėjomės sulaukti sianių lietaus, 
lange ūmai pasirodė lazdelė ir nosinaitė su dar didesniu mazgu, ir 
atsitiko tai kaip ir aną sykį, kada visame banjyje, be mūsų, nieko 
daugiau nebuvo. 

Vėl padarėme tą patį bandymą: iš pradžių priėjo trys mano drau- 
gai, bet lazdelė nė vienam nesidavė į rankas ir nukrito tik tada, kai 
prisiartinau aš. 

Atrišau mazgą ir radau keturiasdešimt ispaniškų aukso eskudų ir 
arabiškai rašytą laišką su dideliu kryžium lakšto apačioje. 

Aš pabučiavau kryžių, įsikišau eskudus, grįžau terason, mes visi 
padarėme salemą, vėl subolavo ranka, aš parodžiau ženklu, jog per- 
skaitysiu laišką, ir langas užsivėrė... 

Šis nutikimas visus mus pribloškė ir drauge nudžiugino, bet arabiš- 
kai nė vienas mūsų nemokėjo, ir, nors ir kaip karštai troškome sužinoti, 
kas ten rašoma, ne taip jau paprasta buvo rasti žmogų, kuris jį mums 
perskaitytų. 

Galop aš ryžausi patikėti paslaptį vienam atskalūnui, kilusiam iš 
Mursijos: jis dėjosi dideliu mano draugu, o aš žinojau tokius jo reikalus, 
jog, mano manymu, jis nebūtų drįsęs manęs išduoti. Mat kai kurie 
atskalūnai, puoselėjantys norą sugrįžti krikščionių žemėn, paprastai iš 
anksto pasirūpina iš kilmingų belaisvių gauti raštų, kuriuose vienaip ar 
kitaip patvirtinama, jog atskalūnas buvęs doras žmogus, visados gražiai 
elgęsis su krikščionimis ir troškęs pabėgti pirma pasitaikiusia proga. 

Vieni pasirūpina tokius liudijimus, gerų ketinimų vedami, kiti — 
dėl viso pikto ir netgi tam tyčia: mat, nukilę plėšti krikščionių žemių, 
kartais jie pasiklysta arba pakliūva nelaisvėn, ir štai tada jie pateikia 
savo liudijimus ir tvirtina, jog iš tų popierių matyti, kokiu tikslu jie 
čionai atvyko, — jų tikslas esąs pasilikti krikščionių žemėje, ir kaip 
tik dėl to jie čionai atplaukę su turkais korsarų laivu. 

Šitaip jie išsigelbsti nuo susidorojimo vietoje ir, nė kiek nenuken- 
tėję, susitaiko su Bažnyčia, o progai pasitaikius, grįžta atgal į Berberiją 
ir toliau varo savo darbą. 

Esama, aišku, ir tokių, kurie apsirūpina ir naudojasi tais popieriais, 
gerų ketinimų vedami, ir pasilieka krikščionių žemėje. 

Taigi vienas tokių atskalūnų buvo manasis draugas: jis turėjo susi- 
rinkęs visų mūsų raštus su pačiais geriausiais atsiliepimais, ir jeigu 
maurai būtų aptikę tuos popierius, gyvą jį būtų sudeginę. 

Aš žinojau, kad jis puikiai moka arabiškai — ne tik kalbėti, bet 
ir rašyti, tačiau, prieš atskleisdamas paslaptį, paprašiau jį perskaityti 
popierių, kurį aš atsitiktinai suradęs savo barake, įkištą į plyšį. 

Jis išpleikė lakštą, o paskui ilgokai žiūrinėjo jį ir tyrė, kažką niur- 
nėdamas panosėje. 

Aš paklausiau, ar jis ką nors supranta. Jis atsakė, jog puikiausiai 
viską supranta, ir jeigu aš pageidaująs, kad jis išverstų žodis žodin, 
tegul aš atnešąs plunksną ir rašalo: girdi, taip jam būsią patogiau 
versti. | 

Mes atnešėme jam ir viena, ir kita, jis įgulė į vertimą ir baigęs tarė: 

— Štai čia raidė raidėn ispaniškai išdėstyta visa tai, kas surašyta 
laiške maurų kalba, — tik turėkite galvoje, jog Lela Mariama visur 
reiškia panelė skaisčiausioji Marija, mūsų užtarytoja. 

Mes perskaitėme laišką, o jame buvo sakoma šit kas: 


„Kai buvau maža, tėvo vergė mūsų gimtąja kalba išmokė mane 
krikščionių salaat ir daug pasakojo apie Lelą Mariamą. Toji krikščionė 
pasimirė, ir aš žinau, kad nuėjo jinai ne į amžinąją ugnį, o pas Alachą, 
nes vėliau dusyk man apsireiškė ir įsakė keliauti krikščionių žemėn 
pamatyti Lelos Mariamos, kuri mane labai mylinti. Aš nenumanau, 
kaip galėčiau ten atsikliūti. Pro langą esu mačiusi daug krikščionių, 
bet tiktai tu vienas pasirodei man tikras bajoras ir riteris. 

Aš jauna ir graži, galiu pasiimti kelionėn daug pinigų. Pagalvoki, 
ar sugebėtumei mane išsivežti, ir tenai, jei norėtumei, būtumei mano 
vyras, o jei nenorėtumei, nieko bloga man nenutiks: Lela Mariama 
parinks man jaunikį. 

Aš tau parašiau, o tu pagalvoki, kam galėtumei duoti perskaityti 
mano laišką; nesikliauki nė vienu mauru, nes visi jie klastūnai. Man 
labai neramu, ir norėčiau, kad niekam neatskleistumei mudviejų pas- 
lapties, nes jeigu tėvas tatai sužinotų, įmestų mane į gilų šulinį ir už- 
verstų akmenimis. 

Aš pririšiu prie lazdelės siūlą, ir tu prikabinki savo atsakymą, o 
jeigu nėra kas parašo arabiškai, ženklais man parodyki — Lela Maria- 
ma padarys taip, kad aš tave suprasčiau. 

Tesaugo tave ji ir Alachas, taipgi šis kryžius, kurį dažnai bučiuoju, 
kaip vergė man buvo liepusi“. 


Spręskite patys, ponai, ar protinga buvo džiaugtis ir stebėtis sam- 
protavimais, tame laiške išdėstytais. Ir toks didis buvo mūsų džiaugs- 
mas ir nustebimas, jog atskalūnas suprato, kad anaiptol ne atsitiktinai 
buvo rastas tasai laiškas ir kad iš tikrųjų jis tam tyčia parašytas vienam 
mūsų, ir ėmė mus maldauti — jei, girdi, jis teisingai spėjąs, — juo pasi- 
kliauti ir viską pasakyti, o jisai gyvastį paaukosiąs, kad tiktai mus 
išvaduotų. 

Ir sulig tais žodžiais jis nusikabino nuo kaklo metalinį kryželį ir, 
laistydamas jį ašaromis, prisiekė ten atvaizduotuoju Dievu, kurį jis, 
nusidėjėlis ir nedorėlis, vis dėlto nuoširdžiai ir karštai tikįs, jog mūsų 
neišduosiąs ir išsaugosiąs paslaptyje visa, ką mes malonėsime jam 
atskleisti, nes manąs ir esąs beveik tikras, kad, padedant tai, kuri sura- 
šiusi tą laišką, mes visi atgausią laisvę ir pagaliau išsipildysianti jo 
puoselėjama svajonė sugrįžti prieglobstin šventosios motinos Bažny- 
čios, nuo kurios it supuvęs sąnarys buvęs atkirstas ir pašalintas per 
savo neišmanymą ir nuodėmes. 

Atskalūnas taip graudžiai verkė ir pažiūrėti taip nuoširdžiai atgai- 
lavo, jog mes visi vieningai priėjome nuomonę ir nutarėme atskleisti 
jam teisybę, taip ir padarėme: papasakojome viską, nieko nenuslėp- 
dami. 

Parodėme jam langiuką, pro kurį kaišiojama lazdelė, ir jis gerai 
įsidėmėjo tuos namus ir pažadėjo dėti visas pastangas ir sužinoti, kas 
tenai gyvena. 

Taipgi nusprendėme, jog būtų ne pro šalį atsakyti į maurės laišką, 
o kadangi dabar buvo kas rašo, tuojau pat padiktavau atskalūnui laiš- 
ką, kurį prisimenu žodis žodin, nes nė viena esmingesnė šio nutikimo 
aplinkybė neišdilo man iš atminties ir, dievaž, neišdils, kolei būsiu gy- 
vas. 

Šit kokį atsakymą surašėme maurei: 


„Tesaugo tave, maloningoji ponia, teisingasai Alachas, o drauge ir 
palaimintoji Mariama, tikroji Dievo Motina, iš didžios meilės tau 
širdin įkvėpusi mintį keliauti krikščionių žemėn. Melski ją, idant 
teiktųsi nurodyti, kaip galėtumei įvykdyti josios paliepimą, nes ji didžiai 
maloninga ir išklausys tavo maldą. 

Savo, taipgi visų kitų, su manimi esančių krikščionių vardu pasi- 
žadu padaryti viską tavo labui, o prireikus — ir numirti. 

Būtinai man atrašyki ir duoki žinią, kokių žygių ketini imtis, o aš 
tau beregint atsakysiu, nes didis Alachas mums atsiuntė belaisvį krikš- 
čionį, kuris moka puikiai kalbėti ir rašyti tavąja kalba, kaip pati tuo 
bet kokią žinią. 

Tu rašai, jog, nukilusi krikščionių žemėn, norėtumei būti mano 
žmona, ir aš tai pažadu kaip doras krikščionis, ir žinoki, kad krikščio- 
nys laikosi duotojo žodžio tvirčiau negu maurai. 

Tesaugo tave Alachas ir Mariama, jojo Motina, maloningoji 
ponia“. 


Parašius ir užantspaudavus laišką, palaukiau dvi dienas, kol ban- 
jas vėl ištuštės, ir tuomet nuėjau įpraston vieton į terasą pažiūrėti, ar 
pasirodys lazdelė, ir ilgai netrukus ji išlindo. 

Vos tik ją pastebėjau, tuoj pat — nors ir nemačiau, kas ją laiko, — 
parodžiau laišką, lyg prašydamas nuleisti siūlą; tačiau siūlas jau buvo 
pririštas prie lazdelės, ir aš prikabinau laišką, o netrukus vėl pasirodė 
mūsų žvaigždė — balta taikos vėliava nosinaitės pavidalu. 

Nosinaitė nukrito žemėn, aš ją pakėliau ir radau mazgelyje daugiau 
kaip penkiasdešimt eskudų sidabrinėmis ir auksinėmis monetomis, 
kurios penkiasdešimtsyk padidino mūsų džiaugsmą ir sutvirtino viltį 
atgauti laisvę. 

Tą pačią naktį atėjo mūsų atskalūnas ir pasakė sužinojęs, jog 
tuose namuose gyvenąs be galo lobingas mauras, jau seniai mums pa- 
žįstamas Hadžis Muradas, o turįs jisai vienturtę dukterį, vienintelę 
viso jo labo paveldėtoją, ir visas miestas vienu balsu tvirtinąs, jog tai 
gražiausia Berberijos moteris, ir daug kalifų buvę atvykę prašyti josios 
rankos, bet ji nieku būdu nesutinkanti tekėti; ir dar jisai sužinojęs, kad 
ji turėjusi belaisvę krikščionę, kuri jau senokai pasimirusi. Visa tai 
atitiko laiško žodžius. 

Tuojau pat ėmėme tartis su atskalūnu, kaip mums derėtų pagrobti 
maurę ir visiems nusigauti į krikščionių žemę, ir galiausiai nuspren- 
dėme tuo tarpu palūkėti dar vienos žinutės iš Zoraidos (tuo vardu buvo 
toji, kuri dabar nori būti vardu Marija), nes buvo aišku, jog tiktai ji 
gali mums padėti įveikti visas kliūtis. 

Kai priėjome šią išvadą, atskalūnas pasakė, kad mes nesirūpintume: 
jis pasiryžęs mus išvaduoti, nors ir gyvybę jam teksią paaukoti. 

Keturias dienas kalėjimas buvo pilnas žmonių, todėl visas tas ketu- 
rias dienas lazdelė nesirodė, bet užtat penktąją, kai tik banjyje vėl 

stojo įprasta tyla, pasirodė iš naujo, ir dar su tokiu storutėliu mazgu, 
jog galėjai tikėtis gražaus vaisiaus. 

Man priėjus, lazdelė su nosinaite nusileido, ir mazge suradau laišką 
ir šimtą eskudų, visus aukso monetomis. 

Čia pat buvo ir atskalūnas, tad nusivedėme jį savo barakan ir davė- 
me perskaityti laišką, kurį jisai išvertė mums šitaip: 


„Aš nežinau, mano viešpatie, kaip mums derėtų nukakti Ispanijon, 
ir Lela Mariama nieko man nepatarė, nors aš ją ir klausinėjau. Šit 
ką būtų galima padaryti: pro šitą langą nuleisiu tau kuo daugiau pini- 
gų, tu išsipirksi pats ir išpirksi savo draugus, o paskui vienas jūsų nu- 
keliaus krikščionių žemėn, įsigys laivą ir atplauks pasiimti visų ki- 
tų... 

Mane surasi tėvo vasarnamyje, kuris prie Bab Azuno vartų, jūros 
pakrantėje, — tenai aš vasarosiu su tėvu ir tarnais. Nakčia galėsi drą- 
siai mane pagrobti ir nugabenti į laivą. 

Tik žiūrėki, veski mane, nes kitaip aš paprašysiu Mariamą, kad 
tave nubaustų. 

Jeigu neturi patikimo žmogaus, kuris galėtų vykti nupirkti laivo, 
išsipirki pats ir keliauki, — esu tikra, jog savo žodžio laikysies tvirčiau 
negu kas kitas ir sugrįši, nes esi bajoras ir krikščionis. 

Pasistenki surasti mūsų vasarnamį, o kai aš pamatysiu tave vaikš- 
čiojant po mūsų sodą, suprasiu, kad banjyje nieko nebėra, ir duosiu tau 
daug pinigų. 

Tesaugo tave Alachas, mano viešpatie“. 


Taip buvo rašoma ir sakoma antrajame laiške, ir, jį perskaičius, 
visi kaip vienas, taipgi ir aš, panoro būti išpirkti, pasisiūlė vykti laivo 
ir pažadėjo laiku sugrįžti. 

Atskalūnas tam pasipriešino sakydamas, jog nieku būdu nesutik- 
siąs, kad vienas kuris išeitų laisvėn anksčiau už kitus, nes iš patyrimo 
žinąs, kaip prastai išpirktieji laikosi nelaisvėje duoto žodžio, — mat 
kai kurie kilmingi belaisviai ne kartą esą taip darę: išperką vieną 
kurį draugą, duodą jam pinigų, kad vyktų Valensijon ar Maljorkon 
įsigyti laivo ir sugrįžtų pasiimti tų, kurie jį išpirko, bet ligi šiolei dar 
niekas negrįžęs.— atgauta laisvė ir baimė jos netekti išdildanti jiems 
iš atminties visas priedermes pasauly. 

Ir kaip pavyzdį glaustai papasakojo mums vieną nutikimą, ne per 
seniausiai įvykusį keliems kilmingiems krikščionims, dar negirdėtą 

tame krašte, kur tolydžio dedasi tokie šiurpūs dalykai, jog stebiesi jais 
ir negali atsistebėti. 

Žodžiu, jis pareiškė, jog pinigus, gautus kuriam nors krikščioniui 
išpirkti, reikią ir priderą atiduoti jam, idant jisai čia pat, Alžyre, įsigytų 
laivą, tarytum užsimojęs verstis ir manytis prekyba su Tetuanu ir visu 
pajūrio kraštu, o būdamas laivo savininkas, beregint sugalvosiąs, kaip 
išvaduoti mus iš kalėjimo ir sulaipinti į laivą... Juo labiau kad ir maurė, 
josios žodžiais tariant, duosianti pinigų visiems išpirkti, o laisviems 
bepigu sulipti laivan nors ir vidury dienos... 

Visa bėda, pridūrė jis, jog maurai draudžią atskalūnams pirkti ir 
turėti bet kokius laivus, išskyrus didelius, kuriais paprastai plaukiama 
plėšikauti, nes būgštaują, kad laivo pirkėjas, juo labiau jeigu tai ispa- 
nas, tik todėl norįs jį įsigyti, kad galėtų pabėgti krikščionių žemėn. 
Bet jis nesunkiai išsisuksiąs iš keblios padėties: pirksiąs laivą pusiau su 
mauru tagarinu?““, kuriam pasiūlysiąs pelną dalytis po lygiai, ir, tuo 
prisidengęs, tapsiąs laivo savininku, o visa kita sutvarkyti jam būsią 
nesunku. 

Ir nors man ir mano draugams atrodė protingiau pasekti maurės 
patarimu ir nusiųsti Maljorkon vieną iš mūsų pirkti laivo, nedrįsome 
jam prieštarauti nuogąstaudami, kad jeigu jo neklausysime, jis gali 
mus išduoti, o jeigu atsiskleis mūsų sandėris su Zoraida, už kurią 
buvome pasiryžę gyvybę paaukoti, vargu ar išsaugosime savo gyvybes. 
Tad nusprendėme pasikliauti Dievo ir atskalūno malone. 

Tuojau pat surašėme atsakymą Zoraidai, jog nenukrypdami vykdy- 
sime visus josios patarimus, nes ji taip išmintingai viską sugalvojusi, 
lyg būtų pačios Lelos Mariamos įkvėpta, ir jog dabar tik nuo josios 
vienos pareiną, ar atidėti mūsų žygį kuriam laikui, ar nedelsiant jo 
imtis. 

Aš dar sykį daviau žodį ją vesti, o kitą dieną, kai nutiko taip, jog 
banjas ištuštėjo, Zoraida per kelis kartus lazdele nuleido man nosinai- 
tėn įrištus du tūkstančius aukso eskudų ir laišką, kuriame buvo sakoma, 
kad artimiausią džumą, atseit penktadienį, persikelianti į tėvo vasar- 
namį ir, prieš išvažiuodama, duosianti mums daugiau pinigų, o jeigu tų 
neganėsią, mes turėsią jai pranešti, ir ji duosianti kiek reikėsią: josios 
tėvas susikrovęs tokius turtus, jog nepastebėsiąs, jeigu jų truputį apma- 
žėsią, o be to, visi raktai esą josios rankose. 

Mes tuoj įteikėme atskalūnui penkis šimtus eskudų laivui įsigyti. 
Aštuonis šimtus eskudų sau išpirkti daviau pirkliui iš Valensijos. kaip 
tik tuo metu buvusiam Alžyre. ir jis išprašė mane iš karaliaus, davęs 

žodį užmokėti išpirką, kai atplauksiąs pirmas laivas iš Valensijos: mat, 
jeigu būtų iškart išdėjęs pinigus, karaliui būtų kilęs įtarimas, kad iš- 
perkamieji jau seniai buvę Alžyre, o pirklys leidęs juos apyvarton pelno 
sumetimais ir nieko jam nesakęs. 

Žodžiu, mano šeimininkas buvo toks nepatiklus, jog aš nieku būdu 
nenorėjau, kad jam būtų sumokėta iš karto. 

Penktadienį gražioji Zoraida turėjo išvykti į vasarnamį, o ketvir- 
tadienį davė mums dar tūkstantį eskudų, perspėjo, kad išvažiuojanti, 
ir paprašė tuo atveju, jeigu būsiu išpirktas, tuoj susižinoti, kur esąs 
josios tėvo vasarnamis, kokia nors dingstimi įsismelkti į sodą ir su ja 
pasimatyti. 

Keliais žodžiais atsakiau jai, jog taip ir padarysiu, tik prašau 
ją melstis už mus Lelai Mariamai ir kalbėti visus tuos poterius, 
kurių ją išmokiusi belaisvė. 

Paskum aš parikiavau išpirkti kitus tris savo draugus, kad būtų 
lengviau išeiti iš banjo ir kad jie neimtų piktintis matydami, jog aš iš- 
pirktas, o jie — dar ne, nors pinigų tam ir esama, ir, velnio sugundyti, 
ko nors nepridarytų užsimanę pakenkti Zoraidai... 

Tiesa, aš gerai juos pažinojau ir galėjau to nesibaiminti, bet vis 
dėlto nenorėjau statyti pavojun mūsų sumanymo, todėl parikiavau 
išpirkti juos taip pat kaip ir save, tai yra daviau pinigus pirkliui, 
kad jis galėtų ramiai, nieko nesibaimindamas už visus laiduoti, tačiau 
savo sandėrio ir paslapties jam neatskleidėme, idant nebūtų jokios 
grėsmės. 

KUR BELAISVIS 
TOLIAU PASAKOJA SAVO NUTIKIMUS 


— Nė dviem savaitėms nepraėjus, mūsų atskalūnas jau turėjo nu- 
pirkęs puikų laivą, kuriame galėjo laisvai tilpti daugiau kaip trisdešimt 
žmonių, o kad nekiltų kokių nors įtarimų ir abejonių jojo verslu, 
nusprendė plaukti ir nuplaukė į Sardželį, esantį per trisdešimt lygų 
nuo Alžyro. Orano pusėn, kur gyvai prekiaujama džiovintomis figo- 
mis. 

Du ar tris kartus plaukė jis ton šalin drauge su minėtuoju taga- 
rinu. Berberijoje tagarinais vadinami Aragono maurai, o Granados 
maurai — mudecharais, tačiau Feso karalystėje mudecharai vadinami 
elčais, ir Feso karaliaus kariauną sudaro beveik vieni elčai. 

Tai va, plaukdamas pro šalį, atskalūnas kiekvienąsyk nuleisdavo 
inkarą nedideliame užtakyje, per du arbaleto šūvius nuo to namo, kur 
mūsų laukė Zoraida, ir, aišku, apsistodavo ten tam tyčia ir melsdavosi 
kartu su irklininkais maurais arba lyg juokais darydavo tai, ką vėliau 
ketino padaryti iš tikrųjų, tai yra užeidavo į Zoraidos namus ir 
prašydavo vaisių, o Zoraidos tėvas, nors ir nepažinodamas jo, mielai jų 
duodavo... 

Vėliau atskalūnas man sakė ne kartą norėjęs pasikalbėti su Zoraida 
ir jai pranešti, jog aš pavedęs jam nugabenti ją krikščionių žemėn, jog 
ji galinti būti rami ir nesijaudinti, tačiau tatai jam nepavykę, nes pasi- 
rodyti maurui ar turkui maurės drįstančios tik tėvui ar vyrui įsakius. 
Su belaisviais krikščionimis, priešingai, jos bendraujančios ir šneku- 
čiuojančios daugiau nei pridera. Beje, ir man būtų buvę nemalonu, 
jeigu jis būtų ją užkalbinęs: ko gero, ji būtų sunerimusi iš atskalūno 
lūpų girdėdama apie savo reikalus. 

Šiaip ar taip, Dievas lėmė kitaip ir nepanoro, kad įsikūnytų geri 
atskalūno ketinimai, ir atskalūnas, įsitikinęs, jog laisvai gali plaukioti 
į Sardželį, nuleisti inkarą kada ir kur tinkamas, jog tagarinas, jojo 
dalininkas, neprieštaraudamas jo klauso, jog aš jau išpirktas ir jog 
reikia tik pasirinkti keletą krikščionių irklininkų, pasiūlė man pagal- 
voti, ką dar norėčiau pasiimti be išpirktųjų trijų draugų, ir susitarti 
su jais, kad būtų pasirengę kelionėn artimiausią penktadienį, nes iš- 
plaukti buvo nuspręsta tą dieną. 

Tuomet aš prikalbinau dvylika ispanų — iš tų, kurie galėjo nevar- 
žomi išeiti iš miesto ir, be kita ko, buvo puikūs irklininkai. 

Surinkti šitiek žmonių buvo ne taip jau lengva, nes dvidešimt 
korsarų laivų kaip tik buvo išplaukę plėšikauti, pasiėmę visus irklinin- 
kus, tad ir tų pačių nebūčiau suradęs, jeigu jų šeimininkas tą vasarą 
nebūtų likęs krante baigti galioto, statomo doke. Ir visiems tiems dvyli- 
kai irklininkų pasakiau, kad artimiausią penktadienį, pavakariais, 
slapčia pavieniui išsmuktų iš miesto, susirinktų prie Hadžio Murado 
sodo ir tenai manęs lauktų. 

Tai paliepiau kiekvienam jų skyrium prigrasindamas nieko nesaky- 
ti kitiems krikščionims, jeigu susidursią su jais toje vietoje, — galį ne- 
bent pasakyti, kad jiems parikiuota manęs ten laukti. 

Sutvarkęs šį reikalą, ėmiausi rūpintis kitu, daug svarbesniu: man 
priderėjo pranešti Zoraidai, kaip vykdomas mūsų sumanymas, idant, 
gavusi žinią, būtų pasirengusi ir nepersigąstų, jei netikėtai mėgintume 
ją pagrobti anksčiau, negu, jos apskaičiavimu, turėtų grįžti laivas iš 
krikščionių žemės... 

Tad aš ryžausi įsismelkti į sodą ir pabandyti su ja pasišnekėti; ir šit, 
vienai dienai likus iki išvykimo, nuėjau ten lyg žolelių pasiskinti, ir 
pirmas žmogus, su kuriuo susidūriau, buvo josios tėvas: jis prabilo į 
mane tąja kalba, kuria visoje Berberijoje ir net Konstantinopolyje susi- 
šneka maurai su belaisviais, — nei maurų, nei kastilų, nei kokios kitos 
tautos kalba, o stačiai visų kalbų jukiniu, savotiška šnekta, visiems 
mums puikiai suprantama... Taigi ta šnekta jis ir paklausė mane, ko 
aš ieškąs jo sode ir kas toks esąs. 

Atsakiau, jog esu arnauto Mamio“*' vergas (mat gerai žinojau, kad 
arnautas Mamis — jo artimiausias draugas), o ieškau tam tikrų žole- 
lių padažui sutaisyti. 

Toliau jis paklausė, ar esu išpirktinis ir kiek prašąs už mane šeimi- 
ninkas. 

Šitaip mudviem šnekantis, iš vasarnamio išėjo gražioji Zoraida, 
jau senokai mane pastebėjusi, o kadangi maurės, kaip minėjau, nė kiek 
nesivaržo rodytis krikščionims ir jų nevengia, lyg niekur nieko pasuko 
mūsų pusėn; negana to, tėvas, pamatęs dukterį iš lėto žingsniuojant 
artyn, pašaukė ją ir liepė prieiti. 

Ilgai turėčiau pasakoti norėdamas nupiešti savo mielosios Zoraidos 
grožį ir grakštumą, taipgi prašmatnų ir prabangų josios apdarą, kokiu 
ji pasirodė man akyse. Pasakysiu tik tiek, jog daugiau buvo perlų ant 
josios žavingojo kaklo, plaukuose ir ausyse nekaip plaukų ant galvos. 

Ant kulkšnelių, nuogų pagal to krašto paprotį, ji mūvėjo du gry- 
niausio aukso karkadžus (taip maurai vadina žiedus, maunamus ant 
kojų), nusagstytus tokia galybe deimantų, kad Zoraidos tėvui, kaip 
vėliau iš jos sužinojau, jie kainavę dešimt tūkstančių dublonų, o ant 
riešų ji turėjo tokios pat vertės apyrankes. 

Buvo ji pasidabinusi daugybe perlų, be kita ko, didžiai puikių, nes, 
maurių nuomone, nepaprastai prašmatnu ir dailu puoštis stambiais 
ir smulkiais perlais, todėl jokia kita tauta pasauly neturi šitiek perlų 
kaip maurai, o Zoraidos tėvas, pasak žmonių, turėjęs jų be skaičiaus, 
ir pačių gražiausių Alžyre, taipgi daugiau nei du šimtus tūkstančių 
ispaniškųjų eskudų, ir visi šitie turtai priklausė tai, kuriai dabar pri- 
klauso manoji širdis. 

Ar tuomet, tais pašvitais pasidabinusi, pasirodė ji man žavinga, ar 
ne? Iš štai šitų nuodėvų, kurios atliko jai po tiekos vargų ir negandų, 
jūs galite spręsti, kokia buvo ji visame žydėjime. Kaip žinoma, kai 
kurių moterų grožis turi savo amžių ir laiką ir, nelygu aplinkybės, di- 
dėja arba mažėja, tad, savaime suprantama, dvasiniai sukrėtimai taip 
jį veikia, jog jisai sušvinta arba išblėsta, o dažniausiai ir suvis nu- 
vysta. 

Žodžiu, tuomet ji atėjo be galo prašmatni ir neregėto grožio,— 
bent jau man pasirodė, jog tokios grožybės kaip gyvas nesu matęs; ir 
tą akimirką, prisiminęs, kokį dėkingumą turiu jai jausti, nejučia pa- 
galvojau, jog tai deivė, nužengusi nuo dangaus žemėn suteikti man 
laimės ir laisvės. 

Jai prisiartinus, tėvas paaiškino savąja kalba, jog aš esąs jo 
draugo arnauto Mamio vergas ir atėjęs čionai pasiskinti žolelių pa- 
dažui. 

Ji tuoj įsiterpė į pokalbį ir tąja maišyta šnekta, kurią jau minėjau, 
paklausė, ar esu bajoras ir kodėl ligi šiolei dar neišsipirkau. 

Atsakiau jai, kad jau esu išpirktas ir kad iš kainos esą galima 
spręsti, kaip brangino mane šeimininkas, nes turėjau užsimokėti pus- 
antro tūkstančio sultonų“““. 

Į tai ji man tarė: 

— Jeigu tu būtumei mano tėvo belaisvis, tikrai pasistengčiau, kad 
neatiduotų tavęs ir už dukart didesnę sumą: jūs, krikščionys, amžinai 
meluojate, dedatės skurdžiais ir apgaudinėjate maurus. 

— Galimas daiktas, ponia,— atsakiau, — tačiau aš sąžiningai el- 
giausi su savo šeimininku, ir taip aš elgiuosi ir elgsiuosi visados ir su 
visais žmonėmis. 

— O kada tu išvyksti? — paklausė Zoraida. 

— Ko gero, rytoj, — atsakiau.— Rytoj kelia bures prancūzų lai- 
vas, ir aš ketinu juo plaukti. 

— Ar nebūtų geriau palūkėti kokio ispanų laivo ir juo išplauk- 
ti? — tarė Zoraida.— Juk prancūzai jums menki draugai? 

— Ne,— atsakiau,— jeigu pasitvirtintų kalbos, jog iš Ispanijos 
atplaukiąs laivas, gal ir palaukčiau, bet tikriausiai išvyksiu rytoj, nes 
šitaip trokštu atsidurti tėvynėje ir vėl pamatyti širdžiai mielus žmones, 
kad nebenoriu laukti kitos progos, nors vėliau gal ir geresnė pasitai- 
kytų. 

— Turbūt tėvynėj tavęs ilgis žmona, — tarė Zoraida,— todėl ir 
nekantrauji kuo greičiau su ja pasimatyti? 

— Ne, aš nevedęs, — atsakiau, — bet esu davęs žodį vesti, kai tik 
parvyksiu tėvynėn. 

— O ar graži toji dama, kuriai esi davęs žodį? — paklausė Zo- 
raida. 

— Tiesą pasakius, — tariau,— didžiausia liaupsė josios grožiui 
būtų palyginti ją su tavimi. 

Tai išgirdęs, Zoraidos tėvas nuoširdžiai susijuokė ir tarė: 

— Prisiekiu Alachu, krikščioni, turbūt ji tikra gražuolė, jei lygini 
ją su mano dukra, gražiausia šios karalystės mergele. Jei netiki, gerai 
įsižiūrėki ir pamatysi, jog sakau teisybę. 

Mums šnekantis, Zoraidos tėvas, išmanantis daugiau kalbų, vertė: 
mat, nors jinai ir kalbėjo ta darkyta šnekta, kuri, kaip minėjau, ten 
vartojama, vis dėlto savo mintis reiškė daugiau ženklais negu žodžiais. 

Taip mums šnekantis ir postringaujant, staiga atbėgo mauras ir 
sušuko, jog sodan per tvorą ar sieną sulindę keturi turkai ir įnikę skinti 
dar nenunokusius vaisius. 

Senis krūptelėjo, Zoraida taipgi, ir tai buvo įprastas ir savaime 
suprantamas jausmas, nes maurai labai bijo savo pavergėjų turkų, o 
ypačiai kareivių, kurie laikosi taip įžūliai ir nėmaž nesiskaito su mau- 
rais, jog elgiasi su jais blogiau nei su vergais. 

Šit ką pasakė Zoraidos tėvas dukrai: 

— Dukrele, bėki į namus ir užsirakinki duris, o aš eisiu pasikal- 
bėti su tais šunimis; tu, krikščioni, prisiskinki žolelių ir keliauki svei- 
kas, — tepadeda tau Alachas laimingai grįžti tėvynėn. 

Aš nusilenkiau, ir jis nuskubėjo turkų pusėn, palikęs mane vieną su 
Zoraida, o Zoraida apsimetė einanti ten, kur tėvo liepta, bet vos tik jis 
dingo tarp sodo medžių, ji atsigręžė į mane ir ašarų sklidinomis akimis 
tarė: 

— Tamši, krikščioni, tamši? (Tai reiškia: „Tu išvyksti, krikščioni, 
tu išvyksti?“) 

Aš jai atsakiau: 

— Išvykstu, ponia, tačiau be tavęs — nieku gyvu. Lauki manęs 
pirmąją džumą, ir nepersigąski, kai mus pamatysi. Mes būtinai keliau- 
sime krikščionių žemėn. 

Aš pasistengiau taip viską jai paaiškinti, kad ji puikiausiai suprato, 
ką norėjau pasakyti, ir, apkabinusi man kaklą, netvirtais žingsniais 
pasuko namų link... 

Ir taip likimas lėmė, kad viskas būtų mums pasibaigę bloguoju, jei 
nebūtų įsiterpęs dangus: kai mudu ėjome, kaip minėjau, apsikabinę, 

jos tėvas, turkus išvijęs, grįžo atgal ir pastebėjo mus šitaip vaikščiojant, 
o mes irgi pamatėme, kad jisai žiūri į mus, bet buklioji ir sumanioji 
Zoraida neatitraukė rankos — priešingai, dar labiau prisiglaudė, nu- 
leido galvą man ant krūtinės ir truputį sulenkė kelius, idant iš šalies 
atrodytų ir būtų aišku, kad jai bloga, o aš, savo ruožtu, apsimečiau, 
jog laikau ją glėbyje anaiptol ne savo noru. 

Zoraidos tėvas pribėgo prie mudviejų ir, matydamas dukterį šitaip 
stovint, paklausė ją, kas atsitiko, o nesulaukęs atsako, tarė: 

— Be abejo, ji bus persigandusi tų šunų, įsibrovusių sodan, todėl 
ir nualpo. 

Ir, perėmęs ją savo glėbin, priglaudė prie krūtinės, o ji giliai atsi- 
duso ir, pramerkusi dar drėgnas nuo ašarų akis, tarė: 

— Amši, krikščioni, amši! („„Eiki, krikščioni, eiki!“) 

Į tai tėvas atsiliepė: 

— Nėra ko vyti šalin krikščionio, dukrele, jis nieko bloga tau 
nepadarė, o turkai jau išsinešdino. Nebijoki, niekas tavęs nenuskriaus: 
juk aš tau sakiau, kad paprašiau turkus keliauti iš kur atėjus. 

— Jie ir bus ją išgąsdinę, pone, kaip jūs sakėte, — tariau aš Zorai- 
dos tėvui, — bet jeigu ji liepia man eiti, nenoriu daugiau jai įkyrėti. 
Ramybė jums, o prireikus, jeigu jūs neprieštarausite, aš ateisiu pasi- 
skinti sodan žolelių padažui, nes, pasak mano šeimininko, gardesnių 
jokiame kitame sode nerasi. 

— Ateiki, kada tik panorėsi,— atsakė Hadžis Muradas.— Mano 
duktė liepė tau eiti ne todėl, kad jai nemalonu matyti tave ar kurį kitą 
krikščionį,— stačiai ji turėjo turkus galvoje, o pasakė tau, be to, gal 
ji norėjo tau priminti, kad jau metas eiti skintis žolelių. 

Sulig tais žodžiais atsisveikinau su jais abiem. Zoraida, matyt, 
skausmo draskoma širdimi nuėjo drauge su tėvu, o aš, lyg žoliaudamas, 
iš pagrindų, kiek tinkamas išnaršiau visą sodą, apžiūrėjau visas landas 
ir angas, patikrinau, ar sunku bus įsibrauti į namus ir kaip galėtume 
lengviau ir patogiau įgyvendinti savo sumanymą. 

Paskum nuėjau pas atskalūną ir draugus, papasakojau, kas nutiko, 
ir nekantraudamas ėmiau laukti tos valandėlės, kada galėsiu be jokios 
baimės mėgautis laime, likimo man duota sykiu su gražiąja ir nuosta- 
biąja Zoraida. 

Žodžiu, prabėgo kuris laikas, ir pagaliau atėjo lauktoji diena ir 
valanda, ir, veikdami tam tikra tvarka ir pagal planą, priimtą po 
brandžių apmąstymų ir ilgų pakartotinių svarstymų, mes sėkmingai 
pasiekėme geidžiamą tikslą: kitą dieną po mudviejų pokalbio su Zo- 


Pirma dalis 362 


raida sode, tai yra penktadienį, temstant atskalūnas nuleido inkarą 
beveik prieš pat žaviosios Zoraidos namus. 

Krikščionys, turėję sėsti prie irklų, iš anksto perspėti, jau tūnojo 
išsislapstę netoli sodo. 

Nerimo ir susijaudinimo sklidinomis širdimis visi laukė manęs, 
pasinešę tuojau pulti panosėj sustojusį laivą: juk jie nieko nežinojo apie 
mūsų sandėrį su atskalūnu ir manė, jog turės savo rankomis išsikovoti 
laisvę ir išžudyti visus maurus laive. 

Ir šit, vos tik pasirodžiau su draugais, visi išpuolė iš savo slėptuvių 
ir šoko bėgti mūsų pusėn. Tuo metu miesto vartai jau buvo uždaryti, 
ir pakrantėje nebuvo nė gyvos dvasios. 

Susibūrę krūvon, ėmėme svarstyti, ką derėtų daryti pirmiausia: 
ar pagrobti Zoraidą, ar paimti nelaisvėn maurus tagarinus, sėdinčius 
laive prie irklų, ir šitaip mums besvarstant, priėjo atskalūnas ir pa- 
klausė, ko gi mes delsiame: girdi, metas imtis darbo, nes maurai nieko 
pikta neįtarią, o diduma jų jau miegą. 

Mes pasidalijome su juo savo mintimis, ir jis patarė pradėti tuo, 
kas svarbiausia — iš pradžių užgrobti laivą, juo labiau kad užimti 
jį būsią labai lengva ir visai nepavojinga, o paskum jau eiti Zoraidos. 

Visi mes sutikome su jo nuomone ir, ilgai negaišuodami, puolėme 
jam iš paskos į laivą, — jis pirmas užšoko ant denio ir, išsitraukęs kreivą 
kardą, mauriškai suriko: 

— Nė iš vietos, kitaip visi galą gausit! 

Tuo tarpu beveik visi krikščionys jau buvo laive. 

Ne itin narsūs maurai persigando, išgirdę šitokį savo arajiso“*“ 
įsakymą, ir, net nesigriebę ginklų, kurių beveik nė vienas neturėjo, 
be žodžių leidosi krikščionių supančiojami, ir krikščionys mikliai juos 
suraišiojo, prigrasinę visus juos išskersti, jeigu tik kuris išdrįsiąs bent 
cyptelėti. 

Paskum pusė mūsiškių liko saugoti belaisvių, o visi kiti, paties 
atskalūno vadovaujami, nuskubėjome į Hadžio Murado sodą, ir taip 
mums lėmė laimė, jog vartų net laužti nereikėjo — patys savaime 
atsidarė, lyg nė rakinti nebūtų buvę, tad ramiai, be menkiausio triukš- 
mo, niekieno nepastebėti, prisėlinome prie namų. 

Žavioji Zoraida laukė mūsų prie lango ir, išgirdusi slenkant žmo- 
nes, paklausė pusbalsiu, ar mes esą nizaraniai“**, kitaip sakant, krikš- 
čionys. 

Atsakiau, jog taip, ir paprašiau lipti apačion. 

Pažinusi mane, ji nedvejojo nė akimirkos, — nė žodžio netarusi, 

beregint nulipo apačion, atidarė duris ir pasirodė prieš mus tokia graži 
ir taip prašmatniai apsirengusi, jog vargu ar galėčiau apsakyti. 

Vos tik ją išvydęs, paėmiau jai už rankos ir įnikau bučiuoti, o 
mano pavyzdžiu pasekė atskalūnas ir abu mano draugai, taipgi visi 
kiti — tiesa, jie nežinojo mūsų paslapties, bet nesiliko nuo mūsų, many- 
dami, jog reiškiame jai dėkingumą ir laikome ją savo išvaduotoja. 

Atskalūnas mauriškai paklausė, ar josios tėvas namie. 

Zoraida atsakė, jog namie ir jog šiuo metu miega. 

— Vadinas, reikės jį prikelti ir vežtis drauge, — tarė atskalūnas, — 
taipgi išsigabenti visa, kas yra vertinga šiuose prabangiuose namuose. 

— Ne,— pasipriešino ji, — tėvo nieku gyvu nevalia liesti, o visa, 
kas yra vertinga šiuose namuose, aš vežuosi su savimi, ir tų gėrybių tiek 
daug, jog visi jūs būsite turtingi ir patenkinti: luktelėkite ir pamatysite 
patys. 

Sulig tais žodžiais ji pasuko atgal, pasakiusi, jog netrukus sugrįš, 
ir paliepusi ramiai stovėti ir netriukšmauti. 

Paklausiau atskalūną, apie ką juodu šnekėjo, ir, išgirdęs jo atsaką, 
paliepiau jokiu būdu neprieštarauti Zoraidos valiai, ir kaip tik tuo 
metu pasirodė Zoraida, nešina auksinių eskudų pilnutėle skrynele, 
tokia sunkia, kad ji vos valiojo pavilkti. 

Taip jau nulėmė piktas likimas, jog tuo metu pasibudo Zoraidos 
tėvas ir išgirdo sode šurmulį; ir, iškišęs galvą pro langą, tuoj suprato, 
kad įsibrovė krikščionys, ir nesavu balsu, visa gerkle pratrūko arabiš- 
kai plyšoti: „Krikščionys, krikščionys! Vagys, vagys!“ Tie riksmai 
sukėlė mums visiems baisiausią sąmyšį ir nerimą... 

Tačiau atskalūnas, suvokęs, koks pavojus mums gresia ir kaip svar- 
bu užbaigti visą reikalą, kol namuose neprasidėjo maišatis, gal- 
votrūkčiais puolė prie Hadžio Murado, o jam iš paskos — keletas 
mūsų draugų, tik aš nesiryžau palikti Zoraidos, kuri lyg nualpusi su- 
glebo mano glėbyje. 

Žodžiu, tie, kurie puolė laiptais į viršų, taip mikliai apsisuko, jog 
akimoju atsivedė Hadžį Muradą surištomis rankomis ir skepetaite už- 
kimšta burna, kad jis negalėtų ištarti nė žodžio, ir dar grasindami 
nudėti vietoje, jeigu mėginsiąs bent riktelėti. 

Zoraida užsidengė rankomis veidą, kad nereikėtų žiūrėti į tėvą, o 
tėvas, nenumanydamas, jog ji laisva valia atsidavė mūsų malonei, 
pašiurpo iš siaubo. Dabar mes galėjome kliautis nebent savo kojomis, 
todėl skubomis tekini leidomės prie laivo, kur nekantraudami mūsų 

laukė bendražygiai, nes jau buvo bepradedą nuogąstauti, ar tik mums 
nenutikę kas nors bloga. 

Apie antrą valandą nakties visi jau buvome laive, atrišome rankas 
Zoraidos tėvui ir ištraukėme iš burnos skepetaitę, bet atskalūnas dar 
sykį jam pasakė, kad jeigu jisai bandys bent Žodį ištarti, bus nudėtas 
vietoje. 

Vos išvydęs tenai dukterį, senis sunkiai atsiduso, o dar sunkiau atsi- 
duso pamatęs, jog aš glaudžiu ją prie krūtinės ir jog jinai visiškai 
rami — nei ginasi, nei skundžiasi, nei stengiasi išsivaduoti. Tačiau jis 
tylėjo bijodamas, kad iš tikrųjų neįvykdytume baisingų atskalūno 
grasinimų. 

Tuo tarpu Zoraida, matydama, kad ji jau laive ir kad mes rengia- 
mės išplaukti, drauge išsiveždami surištus josios tėvą ir kitus maurus, 
per atskalūną paprašė mane vienos malonės: paleisti maurus ir duoti 
laisvę tėvui, nes ji greičiau pulsianti jūron, nei sutiksianti žiūrėti, kaip 
dėl josios kaltės vežamas nelaisvėn tėvas, kuris taip karštai ją myli. 

Atskalūnas man išvertė Zoraidos žodžius, ir aš sutikau, bet jis 
tarė, jog šitaip daryti nedera: jeigu dabar mes juos paleisią, jie tuojau 
pat imsią šauktis pagalbos ir sukelsią miestą ant kojų, ir tuomet mūsų 
vytis išplauksią keli greitieji korvetai, ir mums nebūsią ko tikėtis nei 
sausumoje, nei jūroje, — esą galima nebent duoti jiems laisvę, vos 
pasiekus krikščionių žemės kfantą. 

Tai nuomonei pritarė visi, ir Zoraida, kuriai buvo paaiškinta, kodėl 
mes negalime tuoj patenkinti josios prašymo, irgi su tuo sutiko, ir šit 
mūsų šaunieji irklininkai, tyliai džiūgaudami ir smagiai įtempdami 
raumenis, griebėsi irklų, ir mes, visa širdimi atsidėję Dievo valiai, 
pasukome tiesiai į Maljorkų salas — artimiausios krikščionių žemės 
linkui... 

Tačiau padvelkė šiaurys, pasišiaušė bangos, ir plaukti tiesiai Mal- 
Jorkon tapo nebeįmanoma — norom nenorom turėjome laikytis arčiau 
kranto ir keliauti Orano kryptimi, ir tai mus didžiai nuliūdino, nes rei- 
kėjo tolydžio saugotis, idant kas nors nepastebėtų mūsų iš Sardželo, 
uosto, esančio toje pat pakrantėje per šešiasdešimt mylių nuo Alžyro. 
Be to, bijojome tuose vandenyse susidurti su kokiu galiotu, vienu iš 
tų, kurie paprastai tuo keliu grįžta su prekėmis iš Tetuano, nors kiek- 
vienas mūsų ir visi drauge buvome linkę manyti, jog, susidūrę su kokiu 
pirklių galiotu, aišku, jeigu tai būtų ne korsarų laivas, — ne tik nežūtu- 
me, bet ir galėtume dar saugiau užbaigti kelionę tėvynėn, persikraustę 
į užgrobtą laivą. 

Mums plaukiant, Zoraida sėdėjo veidu įsikniaubusi man į delnus, 
idant nereikėtų žiūrėti į tėvą, ir aš girdėjau, kaip ji meldžia Lelą Ma- 
riamą mums pagalbos. 

Nuplaukus kokia trisdešimt mylių, pradėjo aušti, ir per tris arkebu- 
zos šūvius pastebėjome krantą, tuščią tuštutėlį, be gyvos dvasios, bet 
vis dėlto, nors ir niekas negalėjo mūsų užmatyti, užgulėme irklus ir 
pasukome į atvirą jūrą, jau truputį aprimusią, o nusiyrę dar porą my- 
lių, pasiūlėme irklininkams mažumą pailsėti ir perkąsti, juo labiau kad 
maisto atsargų turėjome užtektinai; tačiau irklininkai pareiškė, jog 
dabar ne laikas ilsėtis — tegu verčiau tie, kurie neirkluoja, duodą jiems 
valgyti, nes jie nieku būdu nenorį paleisti irklų iš rankų. 

Taip ir buvo padaryta, o tuo metu papūtė šoninis vėjas, ir mes bu- 
vome priversti iškelti burę ir, sudėję irklus, leistis Orano kryptimi, 
nes plaukti norimon šalin buvo nebeįmanoma. 

Visa tai buvo atlikta nepaprastai mikliai, ir, vėjo nešami, skrodėme 
bangas daugiau nei aštuonių mylių per valandą greičiu, bijodami ne- 
bent susidurti su korsarų laivu. 

Davėme valgyti maurams tagarinams, ir atskalūnas juos nuramino 
sakydamas, kad jie ne belaisviai ir kad, pirmai progai pasitaikius, 
būsią paleisti. 

Tą patį jis pareiškė ir Zoraidos tėvui, o šis į tai atsakė: 

— O krikščionys, ko nors kito gal ir galėčiau tikėtis ir viltis kliau- 
damasis jūsų taurumu ir gerais ketinimais, bet nemanykite, kad aš toks 
paikas ir imsiu džiaugtis jūsų žadama laisve,— juk ne dėl to, pavojų 
nepaisydami, man ją atėmėte, idant šitaip tauriai ją grąžintute, juoba 
jog žinote, kas aš esu ir kokią didelę išpirką galite už mane gauti, ir 
jeigu jūs malonėsite nurodyti sumą, aš tuojau pat duosiu jums tiek, 
kiek pareikalausite už mane ir už mano nelaimingąją dukrą, arba tiktai 
už ją vieną, nes tai didžioji ir geriausioji mano dvasios dalis. 

Sulig tais žodžiais senis taip graudžiai pravirko, jog visiems mums 
gailestis sugniaužė širdį, o Zoraida nejučia kilstelėjo akis ir, išvydusi 
jį verkiant, dįdžiai susigraudino, pašoko ant kojų ir pribėgusi apkabino 
tėvą, ir tuomet, susiglaudę skruostais, juodu apsipylė tokiomis gailiomis 
ašaromis, jog daugelis mūsų neištvėrę apsiverkė. 

Tačiau, išvydęs dukterį šventiškai išsipusčiusią ir pasidabinusią 
gausybe brangakmenių, tėvas tarė jai savo kalba: 

— Kas atsitiko, dukrele? Juk vakar, prieš šią baisingą nelaimę. 
aš mačiau tave vilkint įprastu naminiu drabužiu, o štai dabar. nors ir 
neturėjai laiko persirengti ir negavai jokios linksmos žinios. kad pri- 

tiktų pustytis ir gražintis, matau tave pačiu prašmatniausiu apdaru, 
kokį sugebėjau ir įstengiau tau padovanoti tuo metu, kada laimė dar 
buvo mums palankesnė? Atsakyki, nes tai mane stulbina ir baugina 
labiau nei užgriuvusi nelaimė. 

Visa tai, ką mauras kalbėjo dukrai, mums išvertė atskalūnas, bet 
ji neatsakė jam nė žodžio. 

Tačiau, išvydęs laivo krašte skrynelę, kurioje Zoraida paprastai lai- 
kydavo savo brangenybes, — o jis buvo įsitikinęs, jog duktė nesivežė 
jos į vasarnamį, bet paliko Alžyre,— Hadžis Muradas dar labiau nu- 
stebo ir paklausė, kaip toji skrynelė galėjusi pakliūti mums į rankas ir 
kas ten sudėta. 

Nelaukdamas Zoraidos atsakymo, atskalūnas šitaip jam atsakė: 

— Nekvaršinki galvos, pone, savo dukrai Zoraidai tokia gausybe 
klausimų, — aš atsakysiu tau keliais žodžiais, ir pasidarys viskas aišku. 
Taigi tau derėtų žinoti, jog tavoji dukra — krikščionė ir jog jinai su- 
traukė mūsų grandines ir atvėrė vartus į laisvę. Ji plaukia su mumis 
savo valia ir, man dingojasi, jaučiasi tokia laiminga, koks tik gali būti 
žmogus, iš tamsybių žengiantis į šviesą, iš mirties — į gyvenimą, iš 
kančių — į palaimą. 

— Ar tiesą jisai sako, dukrele? — paklausė mauras. 

— Taip,— atsiliepė Zoraida. 

— Vadinasi, tu iš tikrųjų esi krikščionė, — toliau klausinėjo se- 
nis, — vadinasi, tu įdavei tėvą priešams į rankas? 

Į tai Zoraida atsakė: 

— Žinoma, aš esu krikščionė, bet neįdaviau tavęs priešams, nes 
niekados nepuoselėjau minties tave palikti ir nelinkėjau tau bloga, o 
tik geidžiau gėrio. 

— Ir kas tai per gėris, dukrele? 

— Paklauski to Lelą Mariamą,— atsakė Zoraida,— ji sugebės 
paaiškinti geriau už mane. 

Vos išgirdęs šiuos žodžius, mauras neįtikėtinai vikriai stačia galva 
puolė į jūrą ir tikrai būtų prigėręs, jeigu nebūtų kurį laiką plūduriavęs, 
ilgų ir dukslių drabužių laikomas vandens paviršiuje. 

Zoraida sušuko, kad gelbėtume josios tėvą, ir mes visi šokome jam 
pagalbon, akimoju ištraukėme, nutvėrę už apsiausto, pusiau gyvą ir be 
nuovokos, ir sielvarto perimta Zoraida pratrūko gailiai ir skausmingai 
rypuoti, lyg jis būtų jau miręs. 

Mes apvertėme jį kniūpsčią, iš burnos pliūptelėjo vanduo, ir po 
dviejų valandų jis atsigaivelėjo, o tuo tarpu vėjas papūtė iš kitos pusės 

ir nunešė mus kranto link, tad teko užgulti irklus, kad neatsidurtume 
ant seklumos. 

Tačiau palankus likimas lėmė mums įplaukti į užtakį, saugomą 
nedidelio kyšulio, arba rago, maurų vadinamo Kava Rumi ja““", mūsiš- 
kai tariant, Palaidūne krikščione, nes vienas maurų padavimas skelbia, 
jog tenai esanti palaidota Kava, pražudžiusi Ispaniją (mat kava jų 
kalba reiškia palaidūnė, o rumija — krikščionė), ir, kai, bėdos tekti, 
jie nuleidžia inkarą tame užtakyje, laiko tai negeru ženklu, todėl tik 
iš bėdos nuleidžia ten inkarą, o mums toji vieta buvo anaiptol ne 
palaidūnės lizdas, bet saugus ir išganingas prieglobstis, nes jūra vis 
dar audrojo. 

Mes išstatėme pakrantėje sargybas, bet irklų vis tiek nepaleidome 
iš rankų. Paskum užvalgėme iš atskalūno atsargų ir ėmėme visa širdimi 
melsti Viešpatį ir Dievo Motiną pagalbos ir užtarimo, idant laimingai 
pasibaigtų šitaip sėkmingai pradėtasis mūsų žygis. 

Zoraida vėl ėmė prašyti, kad išlaipintume krantan josios tėvą ir 
visus Supančiotus maurus, nes ji nebeturinti jėgų regėti surištą tėvą 
ir belaisvius tėvynainius, į kuriuos bežiūrint jautri širdis jai plyštanti 
iš skausmo. 

Mes pažadėjome paleisti juos prieš pat išplaukdami, nes išlaipinti 
juos toje negyvenamoje vietovėje mums atrodė nepavojinga. 

Ne veltui mes taip karštai meldėmės, ir dangus mus išklausė: mūsų 
laimei, vėjas nuščiuvo, jūra nustojo audroti, lyg siūlydama mums drą- 
siai keliauti toliau. 

Tai matydami, atrišome maurus ir didžiai nustebusius išleidome po 
vieną sausumon, bet vos tik priėjome išlaipinti Zoraidos tėvo, kuris 
buvo jau visai atgavęs nuovoką, jis tarė: 

— Kaip jūs manote, krikščionys, kodėl toji lederga džiūgauja, jog 
duodate man laisvę? Manote, jai manęs gaila? Žinoma, ne, — stačiai, 
tėvui žiūrint, ji varžosi atpalaiduoti savo žemus geismus. Nemanykite, 
kad ji panūdo atsiversti į jūsų tikėjimą, perpratusi jo pranašumą, — sta- 
čiai ji sužinojo, kad jūsų krašte paleistuvystei platesni keliai negu pas 
mus. 

Aš su dar vienu krikščioniu laikiau jį už rankų, kad nepadarytų 
kokios beprotystės, o jis, atsigręžęs į Zoraidą, pridūrė: 

— O besarmate! O vėjavaike! Kur tu keliauji, aklai ir neprotingai 
atsidavusi tiems šunims, amžiniems mūsų priešams? Tebūnie prakeikta 
toji valanda, kada tu gimei, tebūnie prakeiktos visos pramogos ir do- 
vanos, kurių nešykštėjau tave augindamas! 


Pirma dalis 368 


Matydamas, jog senis nė neketina nutilti, pasiskubinau išlaipinti jį 
krantan, bet ir ten jis nesiliovė aimanavęs ir mūsų keikęs, visu balsu 
melsdamas Mahometą, idant tasai melstų Alachą mus sunaikinti, su- 
triuškinti ir nušluoti nuo žemės.: 

O kai, burę iškėlę ir nuo kranto nuplaukę, jau nebegirdėjome jo 
balso, vis dar matėme jį blaškantis: jis draskėsi barzdą, rovėsi plaukus 
nuo galvos ir raičiojosi žeme. O kartą jisai suriko tokiu balsu, jog 
aiškiai išgirdome jo žodžius: 

— Sugrįžki, mylimoji dukrele, sugrįžki krantan, ir viską tau dova- 
nosiu. Paliki tiems žmonėms pinigus, — vis tiek jie jau žuvę, — ir su- 
grįžki paguosti liūdinčio tėvo, kuris išleis paskutinį atodūsį šiuose ne- 
gyvenamuose tyruose, jeigu tu jį pamesi. 

Zoraida visa tai girdėjo, be galo sielvartavo ir raudojo, ir atsakė 
jam tik šiais žodžiais: 

— Lela Mariama įkvėpė mane pereiti į krikščionių tikėjimą, — 
meldžiu Alachą, tėve, kad ji paguostų tavo sugrudusią širdį. Alachas 
puikiai žino, jog kitaip pasielgti aš negalėjau ir padariau tai laisva 
valia, krikščionys čia niekuo dėti: kad ir kaip norėčiau prisiversti 
likti namie ir su jais nekeliauti, niekaip negalėčiau savęs perveikti, — 
šitaip manoji širdis karštai geidžia to gėrio, kurį tu, mielasai tėve, 
laikai blogiu. 

Taip kalbėjo Zoraida, bet tėvas jos nebegirdėjo, o ir mes jo nebe- 
matėme; tad, kai ėmiau ją guosti, visų mūsų mintys sukosi tik apie 
kelionę, kuri, palankiam vėjui pučiant, žadėjo būti sėkminga, ir mes 
jau buvome tikri, jog rytojaus dieną, auštant, pagaliau išvysime Ispani- 
jos krantus. 

Tačiau laimė retai aplanko mus giedra ir šypsanti, beveik visada 
iš paskos slenka nelaimės, kurios apniaukia ją ir nubaido, tad ir dabar 
taip lėmė likimas, o gal buvo kalti prakeiksmai, kuriais mauras apibėrė 
dukterį, nes prakeiksmų, nors ir iš kokio tėvo burnos išsprūdusių, visa- 
dos dera bijoti, — jog apie trečią valandą nakties, kai, iškėlę burę ir 
sudėję irklus, nes, palankiam vėjui pučiant, irtis nebereikėjo, plaukėme 
atvira jūra, netikėtai skaisčioje mėnesienoje išvydome, kad skersai 
kelio, nosimi rėždamas bangas, skrieja laivas ketvirtainėmis burėmis“*", 
ir skriejo jis taip arti mūsų, jog, bijodami su juo susidurti, buvome pri- 
versti nuleisti burę, o ten vyrai, matyt, iš visų jėgų užgulė vairą, kad 
mes prašokiume pro pat pirmagalį. 

Nuo ano laivo denio kažkas mums suriko ir paklausė, kas tokie 

esame, kur ir iš kur plaukiame, bet kadangi klausinėta prancūziškai, 
atskalūnas tarė: 

— Nė žodžio! Tai tikriausiai prancūzų korsarai, o jie plėšia visus, 
kas pakliūva. ` 

Po tokio perspėjimo niekas nedrįso atsiliepti, bet, kai paplaukėme 
truputį toliau, lenkdami laivą prieš vėją, staiga dusyk driokstelėjo pa- 
būklas: matyt, sviedinių būta dvigubų, grandine sukabintų, nes pirma- 
sis perpus nurėžė mūsų stiebą, kuris drauge su bure virto jūron, o 
antrasis, paleistas iš kito pabūklo, pataikė į laivo vidurį, kiaurai pra- 
mušė šoną, bet jokių kitų nuostolių nepridarė. Matydami, jog mūsų 
laivas grimzta, pratrūkome rėkti visa gerkle prašydami pagalbos ir 
maldaudami paimti į savo laivą, nes jau skęstame. 

Tuomet jie sutraukė bures ir nuleido jūron valtį, jon sulipo kokia 
dvylika ligi dantų ginkluotų prancūzų su arkebuzomis ir smilkstančiais 
dagčiais, priplaukė prie mūsų, o pamatę, kad mūsų nedaug ir kad lai- 
vas skęsta, sulaipino mus ir pareiškė, jog nieko bloga nebūtų nutikę, 
jei būtume buvę truputį mandagesni ir atsiliepę. 

Atskalūnas nutvėrė Zoraidos brangenybių skrynelę ir nepastebimai 
įmetė ją jūron. 

Žodžiu, visi mes sulipome į prancūzų laivą, ir tie, iškvotę visa, 
ką norėjo iš mūsų sužinoti, grynai apiplėšė mus it pikčiausi priešai, 
o Zoraidai netgi numaustė žiedus nuo kojų. 

Bet aš ne tiek širdau dėl to, kad jie uždavė širdį Zoraidai, kiek gal- 
vojau su širdgėla, jog, atėmę vertingiausias ir rečiausias brangenybes, 
atimsią ir tą brangenybę, kurios neįmanoma įkainoti ir kurią ji pati 
labiausiai brangina. Tačiau tiems žmonėms tik pinigai terūpėjo, godu- 
mas jų buvo toks nepasotinamas, jog būtų iš mūsų pagrobę netgi be- 
laisvių drapanas, jeigu jos būtų buvusios šio to vertos. 

Jie jau buvo nusiteikę surišti visus mus burėn ir įmesti į jūrą, nes 
ketino prekiauti Ispanijos uostuose, dėdamiesi bretonais, o jeigu būtų 
palikę mus gyvus, tikrai nebūtų išvengę bausmės, atsiskleidus jų vagys- 
tėms. 

Galop kapitonas, tas pats, kuris apiplėšė mano mylimąją Zoraidą, 
pareiškė, kad jam ganėsią ir turimo grobio ir kad jis neketinąs užsukti 
į jokį Ispanijos uostą, o mėginsiąs prasmukti pro Gibraltaro sąsiaurį 
arba nakčia, arba kaip jam išeisią, ir grįžti Larošelėn, iš kur išplaukęs... 

Tad jie sutarė duoti mums savo laivo valtį ir atsargų, būtinų likusiai 
nebeilgai kelionei; taip jie ir padarė rytojaus dieną, kai pasirodė Ispa- 
nijos krantai, ir mums pasirodė, jog visi patirti vargai ir negandai išsi- 

sklaidė it dūmas, lyg jų nė būti nebuvę,— toks didis džiaugsmas perima 
atgavus prarastąją laisvę. 

Apie vidurdienį prancūzai mus sulaipino į valtį, davė dvi statinaites 
vandens ir truputį džiūvėsių, o atsisveikindamas su žaviąja Zoraida, 
kapitonas, nejučia užuojautos paskatintas, padovanojo jai keturiasde- 
šimt aukso eskudų ir uždraudė jūreiviams nuplėšti tuos apdarus, ku- 
riuos vilkint dabar ją matote. 

Mes sulipome valtin ir, rodydami prancūzams, kad mes ne tik nesi- 
jaučiame nuskriausti, bet, priešingai, džiaugiamės jų taurumu, nuošir- 
džiai padėkojome už teikiamą malonę. Korsarai nuplaukė tolyn Gib- 
raltaro sąsiaurio link, o mes, laikydamiesi vienintelės kelrodės žvaigž- 
dės — priešaky dūluojančios žemės, su tokiu įkarščiu užgulėme irklus, 
jog saulėlydžiu jau buvome visai arti kranto ir, mūsų apskaičiavimu, 
temstant tikrai galėjome atsidurti sausumoje. 

Tačiau tą naktį mėnulis nesirodė, dangus buvo apsiniaukęs, vietovė 
nepažįstama, ir mums pasirodė nesaugu keltis į krantą, nors kai kas 
laikėsi priešingos nuomonės ir siūlė išlipti, tegul ten vienos uolos ir 
žmonių nė dvasios: girdi, nebūsią savaime suprantamos baimės pa- 
kliūti grėsmingiems Tetuano korsarams, kurie paprastai nakčia iš- 
plaukią iš Berberijos, o paryčiais siaučią prie Ispanijos krantų, prisi- 
plėšią grobio ir nakvoti grįžtą namo. 

Galop viršų paėmė tie, kurie siūlė atsargiai priplaukti prie kranto 
ir, jeigu jūra būsianti rami, išsilaipinti kur papuola. 

Taip ir padarėme ir apie vidurnaktį priplaukėme prie aukšto gre- 
mėzdiško kalno, dunksančio gana atstu nuo vandens, tad buvo pakan- 
kamai vietos patogiai išsilaipinti. 

Valtis įsirėžė į smėlį, mes išlipome ir puolėme bučiuoti žemę ir, 
verkdami iš džiaugsmo ir laimės, dėkoti Viešpačiui už neapsakomą 
malonę. 

Ištraukėme valtį į krantą, pasiėmėme visas atsargas ir pradėjome 
ropštis į kalną, bet ir užkopę į didelį aukštį, vis dar negalėjome nuslo- 
pinti jaudulio nei pagaliau įtikėti, jog po mūsų kojomis krikščionių 
žemė. 

Rytas aušo, regis, daug lėčiau, nei mūsų norėta. Mes užlipome ant 
kalno ir ėmėme žvalgytis, ar nepastebėsime kokio sodžiaus arba bent 
jau piemenų lūšnelių, bet nors-ir kaip Žžiūrėjome, nepastebėjome nei 
sodžiaus, nei žmogaus, nei kelio, nei takelio. 

Šiaip ar taip, ryžomės traukti tolyn, nes negalėjome patikėti, jog 
netrukus nesutiksime žmogaus, kuris pasakytų, koks čia kraštas. Bet 


371 XLI perskyrimas 


skaudžiausia man buvo matyti Zoraidą pėsčiomis einant per tą akme- 
nynę,— tiesa, kartą užsisodinau ją ant pečių, tačiau jai buvo sunkiau 
stebėti, kaip sunku man ją nešti, negu lengva širdimi džiaugtis lengva 
kelione ant mano sprando, todėl ji nieku gyvu nesutiko daugiau manęs 
varginti... 

Nė kiek nesiskųsdama ir pažiūrėti linksma ėjo ji, įsikibusi man į 
ranką. Ir šit, kai nužygiavome gal ketvirtį mylios, staiga išgirdome 
žvangant skambalėlį — aiškų ženklą, jog netoliese ganosi kaimenė. 
Ir atidžiai žvalgydamiesi aplink, bene ką pastebėsime, ąžuolo paunks- 
nėje užmatėme piemenuką, ramiai ir nerūpestingai peiliuku pjaustantį 
lazdą. 

Mes šūktelėjome, jis pakėlė galvą, ūmai pašoko ant kojų ir pir- 
miausia (kaip vėliau sužinojome) išvydo atskalūną ir Zoraidą, o kai 
tik pamatė juodu maurų apdaru, pagalvojo, kad jį užgriūva visi Ber- 
berijos maurai, ir neregėtu greičiu nukūrė giraitėn, rėkdamas kiek 
gerklė neša: 

— Maurai, maurai mūsų žemėj! Maurai, maurai! Prie ginklų, 
prie ginklų! 

Mes apdujome išgirdę tuos riksmus ir nebežinojome, ką daryti; 
tačiau, pagalvoję, jog tie riksmai, ko gero, sukels ant kojų visus pa- 
krantės žmones ir jog raitoji pajūrio sargyba““' tuoj atšuoliuos pažiū- 
rėti, kas atsitiko, mes patarėme atskalūnui nusimesti turkų drapanas 
ir apsivilkti belaisvio jeleką, arba striukę pusilgėmis rankovėmis, 
kurią vienas mūsiškių beregint jam davė, pats likdamas vienmarškinis. 
Ir taip, pasikliaudami Dievo malone, nuėjome ton pusėn, kur nubėgo 
piemenukas, o širdyje tolydžio dingsėjo mintis, jog netrukus mus 
užgrius raitoji pajūrio sargyba. 

Ir nuojauta mūsų neapvylė: kai daugmaž po dviejų valandų išsi- 
gavome iš brūzgynų į lygumą, netikėtai išvydome gal pusšimtį raitelių, 
šuoliais lekiančių mūsų būrelio linkui. 

Ir vos tik juos pamatėme, sustojome kaip įbesti ir ėmėme laukti, 
o jie, prijoję artyn ir vietoj ieškomų maurų išvydę vargšus krikščionis, 
labai sumišo, ir vienas raitelis paklausė, ar tik ne mes būsime davę 
dingstį piemeniui šaukti visus prie ginklo. 

— Taip,— atsakiau aš. 

Ir jau buvau bepasakojąs, kas man nutiko, iš kur mes atvykstame 
ir kas tokie esame, bet staiga vienas krikščionis, kartu su mumis atke- 
liavęs, pažino mus klausinėjantį raitelį ir, pertraukęs mane, sušuko: 

— (Garbė Dievui, ponai, malonėjusiam atvesti mus į šį kraštą! Jei 

neklystu, mes einame Veles Malagos žeme, ir jeigu nelaisvės metai 
nesusilpnino mano atminties, jūs, pone, klausinėjantis mus, kas tokie 
esame, — Pedras de Bustamantė, mano dėdė. 

Kai tik belaisvis krikščionis ištarė šiuos žodžius, raitelis nušoko 
nuo arklio ir, apkabinęs jaunikaitį, sušuko: 

— Sūnėne, mano širdies ir gyvenimo džiaugsme, aš tave atpažįstu! 
O juk aš tave apraudojau drauge su seserim, tavo motina, ir visais 
taviškiais, kurie tebėra gyvi,— matyt, Dievas teikėsi prailginti jų 
dienas, idant jie galėtų pasidžiaugti, tave išvydę. Mes žinojome, kad 
esi Alžyre, ir iš tavo paties ir tavo bendrakeleivių apdaro ir išvaizdos 
sprendžiu, jog per stebuklą ištrūkote laisvėn. 

— Jūsų teisybė, — atsiliepė jaunikaitis,.— mes dar turėsime laiko 
viską jums papasakoti. 

Išgirdę, jog esame belaisviai krikščionys, raiteliai tuoj nušoko že- 
mėn ir pasiūlė sėsti ant savo arklių ir raitiems joti į Veles Malagos 
miestą, esantį už pusantros mylios. 

Kai kurie jų, paklausę, kur mes palikome valtį, panoro nugabenti 
ją į Miestą; kiti užsisodino mus užpakaly savęs ant arklių, o Zoraidą 
apsiėmė vežti krikščionio dėdė. 

Vienas raitelis tyčia nujojo pirmas paskelbti mus grįžus iš nelaisvės, 
ir visas miestas išėjo mūsų pasitikti. 

Nei išsivadavę belaisviai, nei nelaisvėn paimti maurai nebestebino 
Žmonių, nes šiame pajūrio krašte buvo įprasta matyti ir vienus, ir kitus, 
bet užtat nustebino visus Zoraidos grožis, o tuo metu ir tą akimirką 
ji atrodė itin kerinti: mat kelionės nuovargis ir podraug džiugi mintis, 
jog pagaliau ji krikščionių žemėje, apsaugota nuo grasių pavojų, nu- 
tvieskė josios veidą tokiu skaistumu, kad jei tąsyk nebūčiau buvęs mei- 
lės apakintas, būčiau drąsiai galėjęs tvirtinti, jog žavingesnės būtybės 
nėra visame pasaulyje, ar bent jau aš niekada nebuvau tokios matęs. 

Mes nuėjome tiesiai bažnyčion padėkoti Dievui už suteiktą malonę, 
ir Zoraida, vos atsidūrusi viduje, pareiškė, jog čia esama veidų, pri- 
menančių Lelą Mariamą. 

Pasakėme jai, jog tai Lelos Mariamos paveikslai, o atskalūnas kaip 
įmanydamas paaiškino, kokia jų prasmė ir kodėl ji turinti juos garbinti, 
lyg kiekvienas atvaizdas būtų pati tikroji Lela Mariama, su ja kalbėjusi. 

Budama skvarbaus proto ir guvios ir sveikos nuovokos, Zoraida 
beregint suprato, kas jai buvo sakoma apie tuos atvaizdus. 

Paskui, šeimininkų kviečiami, išsiskirstėme ir išsivaikščiojome po 
įvairius namus, o atskalūną, Zoraidą ir mane krikščionis, mūsų nelai- 


373 XLII perskyrimias 


mės draugas, nusivedė pas savo tėvus, ganėtinai pasiturinčius žmones, 
ir tie priėmė mus lygiai taip meilingai kaip savo sūnų. 

Savaitę praleidome Velese, o paskum atskalūnas susižinojo, kas 
buvo reikalinga, ir iškeliavo Granados miestan, idant tenai, šventajai 
inkvizicijai tarpininkaujant, galėtų sugrįžti švenčiausiosios Bažny- 
čios prieglobstin“*". Visi kiti išsivadavusieji krikščionys išvyko kas sau. 

Likome tik mudu su Zoraida, ir už dalį pinigų, prancūzo iš manda- 
gumo padovanotų Zoraidai, nupirkau štai šitą asilą, kuriuo ji čionai 
atjojo; ir ligi šiolei aš buvau jai tėvas ir tarnas, bet ne vyras, o keliau- 
jame mes susižinoti, ar tebėra gyvas mano tėvas ir katras brolių turėjo 
didesnę laimę už mane, nors dangus, lėmęs man būti Zoraidos palydo- 
vu, regis, skyrė tokią dalią, kad geresnės niekados sau nelinkėčiau. 

Zoraidos ištvermė ir ryžtas kantriai kęsti nepriteklius, kurių ne- 
stinga skurde, taipgi karštas noras tapti krikščione, žavi mane ir skatina 
tarnauti jai ligi paskutinio atodūsio, ir vis dėlto, nors man smagu jai 
priklausyti ir ją turėti, džiaugsmą drumsčia ir krikdo abejonės, nes aš 
nenumanau, ar surasiu gimtinėje kampelį, kur galėčiau drauge su ja 
galvą priglausti, — galbūt laikas ir mirtis bus pridarę tokių permainų 
tėvo ir brolių reikaluose ir gyvenime, jog vargu ar bebus kas mane 
pažįsta, jeigu jų neberasiu. 

Šit, ponai, ir visa mano istorija, o kokia ji įdomi ir nuostabi — 
tegu sprendžia jūsų Šviesūs protai, nes aš, savo ruožtu, tik tiek galiu 
pasakyti, jog mielai būčiau norėjęs dar glausčiau ją išdėstyti, nors, 
beje, nenorėdamas jums nusibosti. ir šiaip jau praleidau ne vieną 
smulkmeną. 

KUR PASAKOJAMA APIE TAI, 
KAS DAR NUTIKO UŽEIGOJE, 
IR APIE DAUGELĮ KITŲ 
DĖMESIO VERTŲ DALYKŲ 


Sulig tais žodžiais belaisvis nutilo. ir tuomet donas Fernandas jam 
tarė: 

— Iš tiesų, pone kapitone, jūs sugebėjote taip savitai išdėstyti savo 
negandų istoriją, jog pasakojimas daro tokį pat savitą ir nepaprastą 

įspūdį kaip ir jūsų patirtieji nuotykiai. Viskas čia įdomu, nuostabu, 
įvykių griūtis stulbina ir pagauna klausytoją. Ir tokį malonumą suteikė 
mums jūsų pasakojimas, kad jeigu net būtų jis užsitęsęs ligi pat ryto, 
mielai išklausytume jį dar kartą nuo pat pradžios. 

Sulig tais žodžiais Kardenijas ir visi kiti ėmė taip nuoširdžiai ir 
lipšniai siūlyti savo paslaugas, jog savo gerais norais didžiai sujaudino 
kapitoną. 

Donas Fernandas netgi pareiškė, kad jeigu belaisvis pageidausiąs 
vykti drauge su juo, priprašysiąs brolį markizą būti Zoraidos krikšta- 
tėviu, o jis pats, savo ruožtu, pasistengsiąs aprūpinti kapitoną tuo, kas 
reikalinga, idant šis galėtų grįžti gimtinėn su ištaiga ir orumu, pride- 
ramu jo luomo žmogui. 

Belaisvis kuo mandagiausiai padėkojo, bet atsisakė visų tų taurių 
pasiūlymų. 

Tuo tarpu nusileido naktis, ir, jau visiškai sutemus, prie užeigos 
privažiavo karieta, lydima kelių raitelių. Atvykėliai paprašė nakvynės, 
bet šeimininkė pareiškė, jog visoje užeigoje nesą nė sprindžio laisvos 
vietos. 

— Kam jau kam, o ponui auditoriui“““ turi atsirasti vietos, — tarė 
vienas raitelis, įžengęs į vidų. 

Šeimininkė sumišo, išgirdusi šį titulą, ir tarė: 

— Pone, visa bėda, kad aš neturiu patalynės. Jeigu ponas audito- 
rius vežasi savo patalynę, o jis tikriausiai vežasi, tai maloniai prašom: 
mudu su vyru mielai užleisime jam savo miegamąjį.“ 

— Labai malonu,— atsiliepė tarnas. 

Tuo metu iš karietos išlipo žmogus, vilkintis tokiu apdaru, kad 
iškart pasidarė aišku, kokia jo tarnyba ir kokios pareigos, nes ilga 
mantija skeltomis rankovėmis sakyte sakė, jog tarnas nemelavo ir jog 
tai tikrai auditorius. 

Jis vedėsi už parankės kokių šešiolikos metų mergelę kelionės 
drabužiu, tokią skaisčią, dailią ir grakščią, jog visi pakerėti negalėjo 
akių nuo jos atitraukti, tad jeigu užeigoje nebūtų buvę Dorotėjos, 
Lusindos ir Zoraidos, kiekvienas būtų pamanęs, kad kitos tokios gra- 
žuolės nerastum visame pasaulyje. 

Ten pat buvo ir Don Kichotas, kuris. vos išvydęs įeinant auditorių 
ir mergelę, prabilo šiais žodžiais: 

— Jūsų malonybė galite drąsiai įžengti į šią pilį ir jaustis kaip 
namie. Tiesa, čia ankšta ir nepatogu, bet nėra pasaulyje tokios ankšty- 
bės ir tokių nepatogumų, kurių paisytų karo menas ir mokslai... 

Ir juo menkiau jų paiso, kada karo meno ir mokslų priešaky vado- 
vu ir vadu eina grožis, kaip eina jis jūsų malonybės atstovaujamų 
mokslų priešaky, įsikūnijęs į šią žaviąją mergelę, kuriai pasirodžius 
turi ne tik pilių vartai atsiverti ir atsilapoti, idant ji rastų sau prieglobs- 
tį, bet ir uolos eižėti, ir kalnai skeldėti ir griūti po josios kojomis. 

Tad įženkite, jūsų malonybe, į šias dausas ir surasite šičia ir 
žvaigždžių, ir saulių, pritinkančių tam dangui, kurį teikėtės su savimi 
pasiimti. Surasite šičia ir karo meno šviesulį, ir grožio viršūnę. 

Tokių kalbų nustebintas, auditorius įdėmiai sužiuro į Don Kichotą, 
ir jo išvaizda auditorių nustebino ne ką mažiau negu žodžiai. Ir, nebe- 
išmanydamas, ką į juos atsakyti, jis vėlei nustebo išvydęs priešais Lu- 
sindą, Dorotėją ir Zoraidą, kurios, išgirdusios naujieną, jog atvykę 
nauji svečiai, ir iš šeimininkės sužinojusios, jog mergelė — reto grožio, 
atėjo pasižiūrėti jos ir pasisveikinti. 

Tuo metu donas Fernandas, Kardenijas ir klebonas kuo nuošir- 
džiausiai ir kuo mandagiausiai jau siūlė savo paslaugas auditoriui. 

Godingasis auditorius suglumo nesuvokdamas, ką reiškia visa tai, 
ką jis mato ir girdi, bet galop įėjo į vidų, ir čia žaviosios užeigos vieš- 
nios svetingai pasitiko žaviąją mergelę. 

Šiaip ar taip, auditoriui iš pirmo žvilgsnio tapo aišku, jog visi už- 
eigos svečiai — kilmingi žmonės, tačiau Don Kichoto stotas, išvaizda 
ir laikysena jam buvo tikras galvosūkis. 

Mandagiai pasiūlę vieni kitiems savo paslaugas ir apžiūrėję ne per 
ištaigiausią užeigą, visi priėjo tą pačią išvadą, kurią buvo jau anksčiau 
priėję, o būtent: damos nakvosiančios minėtame užkaboryje, o vyrai 
įsitaisysią už durų, lyg jas saugodami. 

Auditorius sutiko, kad jo duktė (mat mergelė buvo jo duktė) nak- 
votų kartu su kitomis damomis, ir ji mielai prie jų pritapo, ir, sudėju- 
sios daiktan menką šeimininkės patalynę ir pusę auditoriaus vežamos, 
moterys pasirengė nakvoti kur kas patogiau, negu to tikėjosi. 

Vos tik išvydus auditorių, belaisviui tankiai suplakė širdis ir nuo- 
jauta pakuždėjo, kad tai jo tikras brolis, ir jis paklausė vieną atvykėlio 
tarną, kuo jo ponas vardu ir iš kokio krašto kilęs. 

Tarnas atsakė, jog tai esąs licenciatas Chuanas Peresas de Vjedma, 
o kilęs jis, kaip tekę girdėti, iš vieno Leono kalnų miestelio. 

Ši žinia, taipgi atvykėlio išvaizda, galutinai įtikino belaisvį, kad tai 
jo brolis, tas pats, kuris, tėvo patarimu, pasirinko mokslo kelią; susi- 
jaudinęs ir nudžiugęs, jis pasivadino į šalį doną Fernandą, Kardeniją 

ir kleboną, pranešė jiems, kas atsitiko, ir pareiškė, jog auditorius 
tikrai esąs jo brolis. 

Tarnas taipgi jam pasakė, kad jo ponas siunčiamas Amerikon ir 
turįs paskyrimą į Meksikos teisingumo rūmus. Be to, belaisvis sužinojo, 
kad toji mergelė esanti auditoriaus duktė, o žmona mirusi begimdy- 
dama ir kartu su dukterimi palikusi jam didelį kraitį, tad dabar jis 
esąs be galo turtingas. 

Belaisvis paklausė jų patarimo, ką jam derėtų daryti: iškart prisi- 
pažinti, o gal verčiau pirmiausia išsiaiškinti, ar brolis, matydamas jį 
tokį vargšą, nusisuks su panieka, ar, priešingai, nuoširdžiai priglaus 
prie krūtinės. 

— Leiskite man išmėginti jo širdį, — tarė klebonas, — juo labiau, 
pone kapitone, jog mano protas neneša, kad brolis galėtų neprielankiai 
jus pasitikti: visa jo tauri išvaizda byloja apie tokią dorą ir išmintį, jog 
netgi mintis nekyla įtarti jį esant pasipūtėlį ar kietaširdį arba neiš- 
manant, koksai permainingas esti likimas. 

— Šiaip ar taip, — tarė kapitonas, — norėčiau ne tiesmukai, bet 
užuolankomis duoti jam žinią, kad esu jo brolis. 

— Kartoju,— pareiškė klebonas, — aš taip viską sutvarkysiu, kad 
visi būsime patenkinti. 

Tuo metu šeimininkai patiekė vakarienę, ir visi susėdo prie stalo“. 
išskyrus belaisvį ir damas, vakarieniaujančias skyrium savo kambaryje. 

Vakarienei įpusėjus, klebonas tarė: 

— Konstantinopolyje, kur kelerius metus praleidau nelaisvėje, 
aš turėjau nelaimės draugą tokia pačia pavarde kaip ir jūsų malonybė, 
pone auditoriau, ir buvo tai vienas narsiausių karių ir vadų visoje ispa- 
nų pėstijoje, tik drąsa ir šaunumas, deja, prilygo jo nedaliai. 

— O kuo vardu buvo tasai karys, garbusis pone? — paklausė 
auditorius, 


— Vardu jis buvo Ruisas Peresas de Vjedma, kilęs iš vieno Leono 
kalnų miestelio. — atsakė klebonas.— Jis pripasakojo man tokių daly- 
kų apie savo tėvą ir brolius, kad jeigu tai būtų pasakojęs koks kitas 
žmogus, ne toks teisingas kaip jis, būčiau pamanęs, jog tai viena tų 
pasakų, kurias žiemos vakarais prie židinio seka senės, — mat jis pasa- 
kojo, kad jo tėvas padalijęs turtą trims sūnums ir davęs patarimų, kur 
kas protingesnių nei Katonas““ . 

Tai va. trumpai tariant, sūnus, panūdęs eiti į karą, taip sėkmingai 
tarnavo Dievui ir karaliui, jog po kelerių metų narsa ir šaunumu nusi- 

pelnė pėstijos kapitono laipsnio, be kita ko, pelnė jį savo jėgomis, nie- 
kieno neremiamas, ir tiesiu keliu sparčiai kopė į pulkininkus. 

Tačiau laimė nusigręžė nuo jo kaip tik tuo metu, kai jis galėjo ir 
turėjo tikėtis jos palankumo, — drauge su laime jis neteko laisvės tą 
džiugią dieną, kada šitiek vyrų ją atgavo, tai yra Lepanto mūšio dieną. 
Aš netekau laisvės Goletoje, o vėliau, po įvairiausių nutikimų, mudu 
susitikome Konstantinopolyje ir susidraugavome. 

Iš ten jis pakliuvo į Alžyrą, o Alžyre, kaip girdėjau, jam nutiko 
vienas keisčiausių dalykų, kokie tik nutinka pasaulyje... 

Toliau klebonas trumpai ir glaustai išdėstė, kas nutiko Zoraidai 
ir auditoriaus broliui, o auditorius klausėsi jo bylos su tokia atidžia, su 
kokia nebuvo klausęsis nė vienos bylos per teismo posėdžius. 

Priėjęs tą vietą, kada prancūzai apiplėšė laivu plaukiančius krikš- 
čionis, klebonas apsakė, kokie vargai ir nepritekliai prislėgė jo draugą 
ir žaviąją maurę, o kas jiems nutikę vėliau — ar jie pasiekę Ispaniją, 
ar prancūzai nusivežę juos Prancūzijon,— jis, girdi, nežinąs. 

Tuo tarpu kapitonas stovėjo nuošaly, klausydamasis klebono pasa- 
kojimo, ir įdėmiai stebėjo menkiausią brolio judesį, o šis, supratęs, jog 
klebonas nieko daugiau nebepridurs, gailiai atsiduso ir padrėkusiomis 
akimis sušuko: 

— Ak pone, kad jūs žinotute, kokią naujieną man pranešėte! Ji 
taip sujaudino mane, jog, nežiūrint nei blaivaus proto. nei savitvardos. 
ašaros vis dėlto išdavė mano jaudulį ir užtvindė man akis. Tasai jūsų 
minėtas narsingasis kapitonas — tai mano vyresnysis brolis: budamas 
tvirtesnės valios ir tauresnių polėkių negu aš ir jaunėlis brolis, jis pasi- 
rinko garbingą ir kilnų kario amatą, tai yra vieną trijų kelių, kuriuos 
nurodė mums tėvas, kaip tat žinote iš draugo pasakojimo, jūsų many- 
mu, labiau panašaus į pasaką. 

Aš pasidaviau į mokslus ir su Dievo padėjimu, taipgi stropumo 
dėka įsigijau tą laipsnį, kurį, kaip matote, dabar turiu. 

Jaunėlis brolis gyvena Peru, o ten jis šitaip pralobo, jog ne tik 
su kaupu grąžino kadaise gautąją palikimo dalį, bet ir šiaip jau 
siuntė mums pinigų, idant tėvas galėtų nevaržomai rodyti savo įgimtą 
dosnumą, o aš — padoriai ir sėkmingai baigti mokslus ir užimti vietą, 
kurią dabar užimu. 

Tėvas jau viena koja grabe, laukia nesulaukia žinelės iš vyriau- 
siojo sūnaus ir be atlydos meldžia Dievą. idant mirtis nesumerktų 
jam akių ir leistų, dar gyvam esant, pažvelgti į akis savo sūnui... 

Labiausiai mane stebina, kodėl jis, iš prigimties toks supratingas. 

neduoda apie save žinios ir nepraneša tėvui nei apie savo vargus ir 
negandus, nei apie savo sėkmes: juk jeigu tėvas ar mūsų kuris būtume 
ką nors žinoję, jam nebūtų reikėję rūpintis išpirkimu iš nelaisvės 
ir laukti stebuklo su lazdele. O dabar baimės gniaužiama širdimi aš 
svarstau, ar paleido jį prancūzai, ar nužudė, kad nuslėptų savo plė- 
šikišką antpuolį. 

Šit kodėl aš leisiuos toliau kelionėn nebe su tuo džiugesiu, su 
kuriuo ją pradėjau, bet kupinas liūdesio ir grūžties. 

Ak gerasis mano broli! Jeigu kas nors dabar man praneštų, kur 
tu esi, aš susiieškočiau tave ir išvaduočiau iš kančių, nors ir man 
pačiam tektų kentėti! Ak, jeigu kas nors duotų žinią mūsų senajam 
tėvui, jog tu dar gyvas, bet kamuojies tamsiausioje Berberijos be- 
langėje, — tau grąžintų laisvę mūsų turtai, tėvo, brolio ir mano turtai! 

Ak žavioji ir taurioji Zoraida, jeigu kas nors galėtų atlyginti tau 
už tą gerą, kurį esi padariusi mano broliui! Koks džiaugsmas būtų 
mums visiems dalyvauti tavo sielos atgimimo šventėje ir tavo jungtu- 
vėse! 

Šitaip ir dar kitaip kalbėjo auditorius, ligi širdies gelmių sujau- 
dintas žinių apie brolį, ir visi klausėsi užjausdami jo sielvartą. 

Įsitikinęs, jog jo tikslas pasiektas ir kapitono noras patenkintas, 
klebonas tarė sau, kad metas išsklaidyti įsitvyrojusį liūdesį, tad pasi- 
kėlė nuo stalo ir, nuėjęs ten, kur buvo Zoraida, paėmė ją už rankos, 
o jai įdurmu nusekė Lusinda, Dorotėja ir auditoriaus duktė. 

Kapitonas laukė, ką toliau darys klebonas, o šis ir jį paėmė už 
rankos ir nusivedė juodu abu prie auditoriaus ir kitų bajorų. 

— Nusišluostykite ašaras, pone auditoriau,— tarė jis,— ir te- 
apvainikuoja jūsų troškimą didžiausia laimė, kokios tik jūs galėtute 
trokšti, nes priešais matote savo gerąjį brolį ir savo gerąją brolienę. 
Štai čia kapitonas Vjedma, o čia žavioji maurė, šitiek gero jam 
padariusi. Mano minėti prancūzai įstūmė juodu į skurdą, idant jūs 
galėtute parodyti jiems savo gerąją širdį. 

Kapitonas puolė apkabinti brolio, o šis uždėjo jam rankas ant 
pečių ir atšlijo, kad galėtų geriau į jį įsižiūrėti. Tačiau, galutinai 
įsitikinęs, jog priešais mato tikrą brolį, stipriai suspaudė jį savo glė- 
byje ir apsipylė tokiomis tyromis džiaugsmo ašaromis, kad diduma 
susirinkusiųjų nesusitvardė nepravirkę. 

Man regis, sunku įsivaizduoti, o juo labiau persakyti, kokius 
žodžius kalbėjo abu broliai ir kokie jausmai kunkuliavo jų širdyse. 

Paskum juodu glaustai pasipasakojo vienas kitam savo gyvenimą; 

paskum abudu broliai įsitikino savo giminystės jausmų patvarumu; 
paskum auditorius apkabino Zoraidą; paskum jai pasiūlė savo nuo- 
žiūra rikiuoti jo turtą; paskum liepė dukrai apkabinti Zoraidą; paskum 
visi iš naujo apsiašarojo žiūrėdami į žaviąją krikščionę ir Žavių ža- 
viausiąją maurę. 

Paskum Don Kichotas, be žodžių stebėjęs ir svarstęs visus tuos 
nepaprastus įvykius, ėmė juos aiškinti klajojančios riterijos chimerų 
dvasia. 

Paskum buvo sutarta, jog kapitonas su Zoraida ir broliu vyksiąs 
Sevilijon ir duosiąs žinią tėvui apie savo pabėgimą iš nelaisvės ir 
parsiradimą, idant šis pasistengtų atvykti į Zoraidos krikštą ir jungtu- 
ves, nes auditorius negalėsiąs atidėti kelionės — mat jam pranešta, 
kad po mėnesio Naujojon Ispanijon“?* iš Sevilijos išplaukiąs laivynas, 
o praleisti tokią progą jam esą labai neparanku. 

Žodžiu, visi buvo laimingi ir patenkinti, kad belaisviui šitaip pa- 
sisekė, o kadangi naktis jau senokai buvo įpusėjusi, nuspręsta tuojau 
pat eiti gulti ir miegoti. 

Don Kichotas pasisiūlė stoti sargybon, idant klastingai neužpultų 
koks milžinas ar šiaip koks nedoras klajūnas, gviešdamasis pilyje 
saugomų neregėto grožio lobių. 

Don Kichoto pažįstamieji jam padėkojo, o auditoriui papasakojo 
apie tariamo riterio keistybes ir nėmaž nesugadino jam nuotaikos, 
netgi priešingai. | 

Vienas tik Sančas Pansa nesulaukė, kol įsismaginę naktininkai 
eis gulti, tik jis vienas įsitaisė patogiausiai išsitiesdamas ant savo asilo 
pakinktų, tačiau, kaip vėliau matysime, tai jam brangiai kainavo. 

Taigi damos sugulė savo kambarėlyje, vyrai, kad ir nenorėdami 
kažin kokių ištaigų, pasistengė įsitaisyti kaip galima patogiau, o Don 
Kichotas išjojo už vartų ir, kaip buvo žadėjęs, stojo pilies sargybon. 

Taip jau atsitiko, jog prieš pat auštant damų klausą pasiekė toks 
skambus ir melodingas balsas, kad visos nejučia sukluso, o ypačiai 
Dorotėja, kuri, nesumerkdama akių, gulėjo greta donjos Klaros de 
Vjedmos, nes tuo vardu buvo auditoriaus duktė. 

Niekam neatėjo į galvą, kas galėtų šitaip gražiai dainuoti, juo 
labiau nepritariant jokiam muzikos instrumentui. 

Kartais atrodė, jog dainuojama kieme, kartais — arklidėje, ir, kai 
jos šitaip įdėmiai klausėsi nenumanydamos, kas galėtų būti tasai dai- 
nininkas, prie durų priėjo Kardenijas ir tarė: 

— Jei dar nemiegate, pasiklausykite: tai dainuoja mulų varovas, 
o jo balsas toks žavus, jog kiekvieną gali apžavėti. 

— Mes klausomės, pone,— atsiliepė Dorotėja. 

Kardenijas tuoj pasišalino, o Dorotėja, sukaupusi visą dėmesį, 
išgirdo štai šitą dainą: 

KUR PASAKOJAMA 
[DOMI MULŲ VAROVO ISTORIJA IR TAI, 
KOKIE KEISTI DALYKAI DĖJOSI 
UŽEIGOJE 


Aš — jūreivis meilės jūroj, 
Vandenais plačiais. audrotais 
Klaidžioju praradęs viltį 
Pagaliau priplaukti uostą. 


Aš seku danguj žvaigždelę, 
Regimą visiems, kas žiuri, 
Daug gražesnę ir šviesesnę 
Už regėtas Palinuro“ ”. 


Nežinau, kurlink ji veda, 
Ir plaukiu, plaukiu be tikslo, 
Širdimi į ją veržiuosi 
Ir ramus, ir sunerimęs. 


Blogo tono gėdingumas, 
Tariamai tikra dorybė 
Tarsi debesys ją dangsto 
Nuo akių manų tolydžio. 


O skaisčiausioji žvaigždele, 
Sielai teikianti skaistybę, 
Valanda, kai tu užgesi, 

Man, deja, bus paskutinė. 

Tuo metu, kai dainininkas priėjo šią vietą, Dorotėjai pasirodė, 
jog Klarai būtų ne pro šalį pasiklausyti tokio gražaus balso, o todėl 
papurtė ją ir pažadinusi tarė: 

— DovaAnok, vaikeli, jog tave žadinu, bet man norėtųsi, kad pasi- 
gėrėtumei balsu, kokio tikriausiai kaip gyva nebūsi girdėjusi. 

Klara pabudo ir apsnūdusi iš pradžių nesuprato, ko iš jos norima, 
todėl perklausė Dorotėją ir tik tada, kai ši pakartojo savo žodžius, 
ėmė atidžiai klausytis; tačiau, vos išgirdus du kitus posmus, ją pagavo 
krėsti toks keistas šiurpas, lyg būtų prasidėjęs eilinis drugio priepuolis, 
ir Klara, visu kūnu prisiglaudusi prie Dorotėjos, tarė: 

— Ak brangioji, mieloji mano ponia, kam jūs mane prižadinote? 
Dabar didžiausia laimė man būtų užspausti sau akis ir ausis, kad tik 
negirdėčiau ir nematyčiau to nelemto dainininko. 

— Ką tu šneki, vaikeli? Juk sako, jog tai dainuoja mulų varovas. 

— Ne,— atsakė Klara,— tai kelių dvarų savininkas, o be to, 
jis taip įaugo man į širdį, kad jeigu pats nenorės jos apleisti, ji amžinai 
jam priklausys. 

Dorotėja didžiai nusistebėjo Klaros iškalba, jos manymu, pernelyg 
protinga tokio amžiaus mergelei, ir tarė: 

— Jūs teikiatės kalbėti mįslėmis, ponia Klara, ir mano protas 
nesuima jūsų žosmės. Aiškiau išreikškite savo mintį ir tiesiai pasakyki- 
te, kaip turėčiau suprasti jūsų žodžius apie dvarus, širdį ir tą daininin- 
ką, kurio balsas jus šitaip jaudina. Beje, dabar nieko man nepasakokite, 
nes turėsiu jus guosti, o klausytis dainininko taip saldu, jog aš neno- 
rėčiau atsisakyti to malonumo, juo labiau kad ir daina, ir melodija, 
regis, jau kita. 

— Dieve padėk! — tarė Klara. 

Ir užsiėmė rankomis ausis, kad negirdėtų; Dorotėja dar labiau 
nustebo, bet tuoj pat įtempė klausą ir išgirdo štai šią dainą: 


Viltie mana saldžioji, 
Kuri, įveikdama kliūtis ir paines, 
Eini keliu savuoju, 
Užsibrėžtu, viliojančiu į laimę. 
Šalin gink skaudžią mintį, 
Jog kas akimirką žengi į mirtį. 


Vangiems neskirta džiaugtis 
Nei pergalėm, nei iškilmėm garbingom, 

Ir laimės neragaus tie, 

Kurie pabūgsta smūgių nedalingų 

Ir, vos patyrę lužį, 

Nugrimzta į apatiją sugniužę. 
Neduoda niekad gausiai 

Amūras malonumų. Kas čia keista? 

Juk turtas tas brangiausias, 

Kuriuo ne kiekvienam didžiuotis leista. 

Ir tai visi supranta: 

Kuo pelnoma pigiau, tuo prekė krenta. 


Stiprybė meilės valios 
Nei varžtų, nei ribų nepripažįsta, 
Tegu tad mano galios 
Su meilės spėkomis grumtynėms ryžtas, 
Ir aš neabejoju, 
Jog žengsiu iš pakalnės šios į rojų. 


Čia daina nutrūko, o Klara vėl pratrūko raudoti. Visa tai didžiai 
sudomino Dorotėją, ir jai pasidarė įdomu, ką bendra toji saldi daina 
turi su šia gailia rauda, ir ji vėl paklausė, ką norėjusi papasakoti 
Klara. 

Tuomet Klara prisiglaudė prie Dorotėjos, nuogąstaudama, kad jos 
nenugirstų Lusinda, ir, prisikišusi prie pat ausies, idant jos žodžiai 
tikrai liktų paslaptyje, prabilo: 

— Tasai, kuris ką tiktai dainavo, atsieina sūnus vienam Aragono 
karalystės bajorui, dviejų dvarų savininkui, gyvenančiam sostinėje 
priešais mano tėvo namus. Ir nors mano tėvo namų langai žiemą 
užtraukti drobe”, o vasarą — grotinėmis langinėmis, tasai bajoraitis, 
tuo metu ėjęs mokslus, nežinia kaip mane pastebėjo — gal bažnyčioje, 
gal kur kitur. 

Žodžiu, jis mane įsimylėjo ir prisipažino mylįs, pro savo namų 
langus rodydamas įvairiausius ženklus ir šitaip plūsdamas ašaromis, 
jog aš galiausiai juo patikėjau ir taipgi jį pamilau, nors pati nežinau 
kodėl. 

Dažnai jisai sunerdavo rankas, šitaip duodamas ženklą, jog mane 
vesiąs. Aš mielai būčiau sutikusi tekėti, betgi gyvenau vienui viena, 
be motinos, neturėjau su kuo pasitarti ir todėl galėdavau suteikti 

jam tik vieną malonę — naudodamasi proga, kada mūsų tėvų nebū- 
davo namie, atitraukti drobę arba langinę ir pasirodyti jam visa, ir 
jis taip džiaugdavosi, stačiai iš proto kraustydavosi. 

Tuo tarpu atėjo laikas tėvui išvykti, ir jis tatai sužinojo, tik ne 
iš manęs, nes aš nieku būdu negalėjau jam pranešti. 

Jis susirgo, man regis, iš sielvarto, ir išvykimo dieną netgi žvilgsniu 
negalėjau su juo atsisveikinti, bet praslinko dvi dienos, ir šit, jodama 
per vieną sodžių (nuo čia ligi ten — ne daugiau kaip diena kelio), 
prie užeigos vartų išvydau jį, taip išmaningai persirengusį mulų va- 
rovu, kad jeigu širdy nebūčiau nešiojusi jo paveikslo, jokiu būdu 
nebūčiau pažinusi. 

Aš jį pažinau, nusistebėjau ir nudžiugau. 

Jis nužvelgė mane vogčiomis, kad nepastebėtų tėvas, — dabar jis 
visada slepiasi, kai susitinkame kelyje arba apsistojame užeigose. 
O kadangi man žinoma, kas jis toks, ir aišku, jog, meilės vedamas, 
jisai seka mano pėdomis ir kenčia didžius vargus, stačiai mirštu iš 
sielvarto ir nenuleidžiu nuo jo akių, nors ir kur jis būtų. 

Aš nežinau jo ketinimų nei kaip jam pasisekė pasprukti nuo tėvo, 
kuris myli jį be galo be krašto, nes tai jo vienturtis sūnus ir tikrai 
vertas tokios meilės, kaip jūs pati tuo įsitikinsite. 

Ir dar noriu jums pasakyti, kad visas tas dainas jisai ima iš gal- 
vos, — mat esu girdėjusi, jog turi didelių gabumų mokslams ir eilėms. 
Ir dar: kiekvienąsyk, kai jį matau ar girdžiu dainuojant, drebu visa 
ir krūpčioju iš baimės, kad tik tėvas jo nepažintų ir neįspėtų mudviejų 
ketinimų. 

Ligi šiol nė žodžiu nesu su juo persitarusi, bet vis dėlto šitaip jį 
myliu, kad gyventi be jo negaliu. 

Tai va, godingoji ponia, tiek turiu jums pasakyti apie tą daini- 
ninką, kurio balsas jus taip pakerėjo, kad jau vien iš to galite spręsti, 
jog tai anaiptol ne mulų varovas, kaip jūs sakote, bet širdžių ir dvarų 
valdovas, kaip aš jums sakiau. 

— Daugiau nė žodžio, ponia donja Klara,— tarė Dorotėja, api- 
berdama ją tūkstančiu bučinių, — kartoju, daugiau nė žodžio: palau- 
kite iki ryto, ir, tikiuosi, viskas bus gerai, — Dievas duos, kad laimingai 
pasibaigtų tai, kas šitaip dorai prasidėjo. 

— Ak ponia! — sušuko donja Klara.— Kaip gali viskas gerai 
pasibaigti, jeigu jo tėvas toks prakilnus ir turtingas, kad jo sūnui aš 
tikčiau veikiau į kambarines nekaip į žmonas? O ištekėti už jo slapčia 
nuo savo tėvo aš nieku gyvu nesutiksiu. 

Aš norėčiau tik viena: kad jaunikaitis paliktų mane ir grįžtų 
namo, — galbūt laikas ir tolis, kurie mudu skirs po šios neartimos 
kelionės, užgydys žaizdą, atsivėrusią mano širdyje, nors, deja, šis 
vaistas, į kurį dedu visas viltis, ne kažin kiek man bepadės. 

Nesuprantu, ar šėtonas mane apsėdo, kad širdin dievaižin kaip 
įsismelkė meilė, — juk ir aš tokia jauna, ir jisai dar toks jaunas; išties, 
man regis, mudu vienmečiai, o man nė šešiolikos nėra: tėvas sako, 
tik per šventą Mykolą sueis. 

Dorotėja nesusitvardžiusi nusijuokė iš vaikiškų donjos Klaros 
samprotavimų ir tarė: 

— Pamiegokime, ponia, regis, netrukus ims aušti, o rytoj su 
Dievo padėjimu viskas išeis į gera, patikėkite mano žodžiu. 

Jiedvi sumigo, ir visoje užeigoje įsivyravo kapų tyla. Nemiegojo 
tik šeimininkės duktė ir Maritornė, virtuvės merga: žinodamos Don 
Kichoto silpnybę ir tai, jog dabar, apsišarvavęs ir raitas, jis budi 
sargyboje prie užeigos vartų, jiedvi susimanė iškrėsti jam kokį pokštą 
ar bent jau smagiai praleisti laiką ir pasiklausyti jo paikysčių. 

Reikia pasakyti, jog visoje užeigoje nebuvo nė vieno lango į laukus, 
tiktai kluono čiukuras šiaudams sumesti į vidų. 

Prie to čiukuro ir nuėjo merga su pusiau mergele ir pamatė, jog 
Don Kichotas sėdi žirge ir, parimęs ant savo smeigenos, tolydžio taip 
sopulingai ir sunkiai dūsauja, kad, rodos, sulig kiekvienu atodūsiu 
amžinai skiriasi su šiuo pasauliu. 

Taipgi išgirdo jos švelnų, įteiklų ir meilingą jo balsą: 

— Ak manoji valdove Dulsinėja Tobosiete, grožio vainike, iš- 
minties viršūne ir saike, sąmojingumo verdene, doringumo inde 
ir galiausiai — šios Žemės gėrio, tyrumo ir saldybės įsikūnijime! Ką 
gi dabar busi beveikianti, tavo malonybe? Gal kartais godoji apie savo 
ištikimąjį riterį, vien tavo labui panūdusį laisva valia tiekai pavojų 
žvelgti į akis? 

Bent jau tu, o triasmeni šviesuly“"', apie jąją duoki man žinią! 
Galbut pavydžia akimi žvelgi jai į veidą šiuo metu, kada ji teikiasi 
vaikščioti savo ištaigiųjų rūmų galerija, arba, kokiame balkone pari- 
musi ant baliustrados, mintija, kaip, savo dorą ir orumą išsaugant, 
numaldyti kančią, dėl josios gildančią mano nukamuotą širdį, kokia 
palaima atpelnyti mano kęsmus, kokia nuorama — mano rūpesčius ir 
galiausiai kokia gyvastimi — mano mirtį ir kokiu atlygiu — mano 
tarnystę. 

Ir tu, Auksaplauki“““, skubomis jau kinkantis savo žirgus, idant 

paryčiais galėtumei lėkti pasitikti manosios valdovės, — meldžiu tave: 
kai tik ją išvysi, pasveikinki mano vardu, bet, regėdamas ir sveikin- 
damas, saugokis lūpomis prisiliesti josios skruosto, nes užsidegsiu pa- 
vyduliu labiau, negu tu kad degei, viename prakaite vaikydamasis 
greitakoję išdidėlę*“" lyg Tesalijos lygumomis, lyg Penėjo pakrantė- 
mis — gerai jau nebepamenu, kur tu ją vaikeisi, kupinas pavydulio 
ir meilės. 

Don Kichotui priėjus tą graudulingos savo žosmės vietą, šeimi- 
ninkės duktė netikėtai pašaukė jį pakuždomis ir tarė: 

— O mano viešpatie! Teikitės prijoti čionai, jūsų malonybe. 

Don Kichotas atsigręžė į jos balsą ir ženklą ir mėnesienoje, itin 
skaisčioje tuo metu, išvydo kažin ką vadinant jį iš angos, ir jam pasi- 
dingojo, kad tai langas, be kita ko, aukso pinučiais trauktas, koks 
ir turi būti tokioje ištaigioje pilyje, kokia vaizdavosi jis užeigą... 

Ir pakrikusiai jo vaizduotei pasivaideno, jog dabar, kaip ir aną sykį, 
žavioji mergelė, pilies valdovo dukra, meilės pergalėta, vėlei geidžia 
jo palankumo; ir, šios minties vedamas, idant nepasirodytų neman- 
dagus ir nedėkingas išpuikėlis, pasuko Rosinantą ir prijojo prie čiu- 
kuro, o išvydęs abi merginas, tarė: 

— Didžiai apgailestauju, žavingoji ponia, jog savo meilės polė- 
kius teikėtės nukreipti į tą, kuris nestengia jums atsakyti taip, kaip 
to reikalauja jūsų lipšnumas ir begalinės dorybės, ir dėl to jums 
nedera kaltinti šio menko klajojančio riterio, nes Amūras jam draudžia 
prisiekti ištikimybę bet kuriai kitai damai, išskyrus tą, kuri tapo vien- 
valdė jo širdies valdovė tą pačią akimirką, kai jo žvilgsnį pakerėjo 
josios grožis. 

Dovanokite man, geroji ponia, teikitės grįžti į savo menę ir ne- 
geidaukite reikšti man savo jausmų, idant aš nepasirodyčiau jums 
dar nedėkingesnis. 

Ir jeigu, meilės skatinama, pageidausite iš manęs kokios paslau- 
gos, nieko bendra su meile neturinčios, prašykite,— ir prisiekiu savo 
tolimos saldžiausiosios priešės vardu, jog akimoju parūpinsiu jums 
prašomą dalyką, nors tai būtų sruoga Medūzos plaukų — o tai ne 
plaukai, bet gyvatės, — arba net saulės spinduliai, į stiklinį indą su- 
gauti. 

— Mano poniai to anaiptol nereikia, pone riteri,— į tai atsakė 
Maritornė. 

— O ko gi reikia jūsų poniai, išmintingoji duenja? — paklausė 
Don Kichotas. 

— Ji tik geidžia palytėti jūsų žaviąją ranką, — atsakė Maritor- 
nė,— idant nuslopintute didžią aistrą, kuri atvedė ją prie šio lango 
ir gali pražudyti josios gerą vardą: mat, jeigu tėvas šičia ją pastebėtų, 
kailį nudirtų, kaip kažin ką. 

— Tegul tik pabando! — sušuko Don Kichotas.— Verčiau tegul 
pasisaugo, jei nenori, kad jį ištiktų toks liūdnas galas, koks dar neištiko 
nė vieno tėvo, išdrįsusio pakelti ranką prieš gležnąją dukrą, lieps- 
nojančią meile. 

Įsitikinusi, jog Don Kichotas tikrai neatsisakys atkišti rankos, 
ir mintyse sumetusi, ką dera daryti, Maritornė akimoju nukūrė arkli- 
dėn, pasičiupo Sančo Pansos asilo pavadį ir galvotrūkčiais parbėgo 
atgal prie čiukuro kaip tik tuo metu, kai Don Kichotas pasistojo ant 
balno, idant pasiektų grotuotą langą, prie kurio, jo galva, sėdėjo 
meilės sužeista mergelė, ir, duodamas jai ranką, tarė: 

— Štai jums, ponia, mana ranka, arba, geriau pasakius, šios žemės 
piktadarių baudėja. Taigi kartoju, štai mana ranka, kurios nė pirštu 
nėra palietusi nė viena moteris, netgi toji, kuri viena turi valią visai 
mano esybei. 

Ir ne bučiuoti ją duodu jums, bet pasižiūrėti, kaip susipynusios 
sausgyslės ir susimazgę raumenys, kokios plačios ir išsišakojusios 
venos, idant vien iš riešo galėtute spręsti, kiek galios turi toji ranka. 

— Tuoj pažiūrėsim, — tarė Maritornė. 

Ir, sumezgusi kilpą, užnėrė ją Don Kichotui ant riešo, paskui 
nulipo žemėn ir kitą pavadžio galą tvirtai pririšo prie kluono vartų 
užsklandos. 

Pajutęs šikšną įsirėžiant į riešą, Don Kichotas tarė: 

— Man toks įspūdis, kad jūsų malonybė ne glostote man ranką, 
o lyg trintuve trinate. Nebūkite jai tokia žiauri, nes ji niekuo dėta, 
kad mano širdis buvo jums žiauri: nedora giežti viso apmaudo ant 
tokio menko kūno sąnario. Nepamirškite, jog tasai, kuris myli visa 
širdimi, taip žiauriai nekeršija. 

Tačiau niekas jau nebesiklausė Don Kichoto žodžių, nes kai tik 
Maritornė jį pririšo, abi mergos paspruko leipdamos juokais, ir Don 
Kichotas liko taip prisietas, jog patsai atsirišti jokiu būdu negalėjo. 

Kaip jau sakėme, jisai stovėjo ant Rosinanto, čiukuran įkišęs 
ranką, kuri buvo už riešo pririšta prie vartų užsklandos, ir baisaus 
nerimo ir nuogąsčio gniaužiama širdimi galvojo, kad jeigu tik Rosi- 
nantas paėjės į vieną ar kitą pusę, jisai liks pakibęs ant rankos; ir 
todėl nedrįso nė krustelėti, nors apskritai buvo visiškai įmanu tikėtis, 

jog toksai kantrus ir romus arklys kaip Rosinantas gali nekrustelėda- 
mas išstovėti ištisą šimtmetį. 

Trumpai tariant, matydamas, kad jis prisietas ir kad damos dingo, 
Don Kichotas paleido vaizduotę ir tarė sau, jog visa kuo kalti bur- 
tai — juk ir anąsyk toje pat pilyje jį apkūlė mauras, burtų galia 
paverstas mulų varovu. 

Ir jis mintyse jau ėmė keikti savo neapdairumą ir nenuovoką: 
nevalia buvo vėlei užsukti į šią pilį, kartą vos gyvam iš čia ištrūkus, 
nes iš patirties žinoma, kad jeigu klajojančiam riteriui liūdnai baigiasi 
koks nuotykis — vadinasi, patirti jį buvę lemta kam kitam, tik jokiu 
būdu ne jam, o todėl neverta iš naujo į jį veltis. 

Šitaip samprotaudamas, jis timpčiojo ranką — bandė, ar įmanu 
ją ištraukti, tačiau ji buvo prisieta šitaip tvirtai, jog visos pastangos 
ėjo perniek. Tiesa, timpčiojo atsargiai, idant nesujudėtų Rosinantas: 
kad ir kažin kaip norėjo jis sėsti į balną, vis dėlto buvo priverstas arba 
stovėti stačias, arba nusitraukti ranką. 

Ir ėmė jis gailestauti, kad neturi Amadžio kalavijo, kurio neveikė 
jokie kerai; ir ėmė keikti likimą; ir ėmė svarstyti, kokią didžią skriaudą 
patirs pasaulis per tą laiką, kol jisai stovės šičia užkerėtas, o tuo, 
jog tikrai užkerėtas, nė trupučio neabejojo; ir ėmė jis vėlei minėti 
savo mylimiausiąją Dulsinėją Tobosietę; ir ėmė šauktis savo gerojo 
ginklanešio Sančo Pansos, kuris tuo metu tysojo ant asilo pabalnės 
taip kietai įmigęs, jog nė motais jam buvo netgi tikroji motina, o juo 
labiau — jo ponas; ir ėmė jis šauktis pagalbon burtininkus Lirgan- 
dėją ir Alkifą; ir ėmė jis melsti gerąją savo bičiulę Urgandą, idant 
teiktųsi jam padėti... 

Ir pagaliau, rytui auštant, jį pagavo tokia baimė ir neviltis, jog 
jisai prabliuvo it bulius, nes jau išblėso viltis, kad su saule pasibaigs 
jo kančios — mat, tardamasis esąs užkerėtas, tarėsi turėsiąs amžinai 
jas kęsti. Ir tuo jis galutinai įsitikėjo matydamas, jog Rosinantas nė 
nekrusteli iš vietos; ir jau tikėjo, kad šitaip — nei valgęs, nei gėręs, 
nei miegojęs — drauge su arkliu turėsiąs stovėti ligi to laiko, kada 
išnyksianti piktoji žvaigždžių galia arba atkerėsiąs kuris kitas išmin- 
tingesnis kerėtojas. 

Tačiau jis labai klydo taip manydamas, nes, vos prašvitus, prie 
užeigos prijojo keturi raiteliai, puikiai apsitaisę ir apsirūpinę, su muš- 
kietomis skersai balnų. 

Užeigos vartai dar buvo uždaryti, ir raiteliai ėmė stipriai belstis. 


Pirma dalis 388 


Tai matydamas, Don Kichotas, kuris ir tokia poza laikė savo pa- 
reiga eiti sargybą, sušuko įtaigiu ir griausmingu balsu: 

— Riteriai ar ginklanešiai, ar kas tokie būtute, nustokite belsti 
į šios pilies vartus, nesgi aišku kaip dieną, jog tokiu ankstyvu metu 
pilėnai dar miega, o ir tvirtovių vartai paprastai atsidaro ne anksčiau, 
nei saulės spinduliai nutvieskia visą žemę. Tad sukite atgal ir laukite, 
kolei išauš rytas, o tuomet žiūrėsime, ar dera atkelti jums vartus, ar ne. 

— Kokia čia tvirtovė ar pilis ir kurių velnių laikytis nei šiokių, 
nei tokių ceremonijų? — atšovė vienas raitelis.— Jeigu jūs užeigos 
šeimininkas, paliepkite atkelti vartus, o mes labai skubame — tik 
pašersime arklius ir josime toliau. 

— Nejaugi jums, riteriai, atrodo, kad aš panašus į užeigos šei- 
mininką? — paklausė Don Kichotas. 

— Aš nežinau, į ką jūs panašus, — atsiliepė kitas raitelis, — tik 
žinau, kad pliauškiate niekus, šią užeigą vadindamas pilimi. 

— Čia pilis, — atkirto Don Kichotas,— ir netgi viena geriausių 
visame krašte, o viduje esama žmonių, kitados turėjusių skeptrą ran- 
koje ir karūną ant galvos. 

— Geriau būtų buvę priešingai, — tarė keliauninkas, — skeptras 
ant galvos, o karūna rankoj“““. Ir jeigu neklystu, ten, ko gero, bus 
apsistojusi aktorių trupė, o tiems klajokliams niekada netrūksta jūsų 
minimų skeptrų ir karūnų, nes tokioje menkutėje užeigoje, kur, be 
kita ko, tylu it kape, vargu ar galėtų nakvoti žmonės, verti karūnos 
ir skeptro. 


— Menkai išmanote pasaulį, — atkirto Don Kichotas,— jeigu 
nežinote, kokių nuotykių patiria klajojantys riteriai. 

Keliauninkams nusibodo jų bendro derybos su Don Kichotu, ir 
jie įniko taip įnirtingai belstis į vartus, jog prikėlė visus užeigos sve- 
čius, o šeimininkas pasibudęs išėjo paklausti, kas beldžiasi. 

Taip jau atsitiko, jog tuo metu vienas arklių, kuriais atjojo ket- 
vertas triukšmadarių, panoro apuostyti Rosinantą, kuris, liūdnai ir 
sielvartingai nukabinęs ausis, nė nekrustelėdamas laikė padžiautą 
šeimininką, o kadangi, šiaip ar taip, buvo tai gyvas arklys, nors ir 
atrodė medinis, jis negalėjo likti skolingas ir savo ruožtu ėmė uostyti 
priėjusį pasiglaustyti draugą... 

Ir štai, vos tik jis krustelėjo iš vietos, Don Kichoto kojos prasi- 
žergė ir nuslydo nuo balno, tad jeigu jis nebūtų buvęs prisietas už 
rankos, tikrai būtų nudribęs žemėn... Jį nusmelkė toks nepakenčiamas 

skausmas, lyg kas būtų riešą jam pjovęs ar mėginęs išsukti ranką, — 
mat jis nukaro taip žemai, jog pirštų galais kone siekė žemę... 

Tačiau tai buvo toli gražu ne į gera, nes, jausdamas, kad, truputį 
pasitempęs, visa pėda atsistos ant žemės, jis ręžėsi ir nėrėsi iš kailio 
stengdamasis bent kiek įsiremti žemėn lygiai kaip nusikaltėliai, kurie, 
budelio žemai pakabinti ant skrysčių, iš paskutiniųjų bando išsitiesti 
kiek ilgi ir, bergždžiai vildamiesi tįstelėję atsispirti, tik patys didina 
savo kančias. 


XLIV PERSKYRIMAS 


KUR TOLIAU PASAKOJAMA, 
KOKIE NEGIRDĖTI DALYKAI DĖJOSI UŽEIGOJE 


Žodžiu, Don Kichotas šitaip plyšojo, kad šeimininkas persigandęs 
beregint atidarė vartus ir išbėgo pažiūrėti, kas ten klykia, o įkandin 
jo — ir visi kiti, kurie buvo kieme. 

Riksmai prikėlė ir Maritornę, ir, sumetusi, kas ten galėjo nutikti, 
nudūmė kluonan ir vogčiomis atrišo pavadį, kuriuo prisietas kaba- 
liavo Don Kichotas, ir šis tuoj plojosi žemėn, šeimininkui ir keliau- 
ninkams bežiūrint, o keliauninkai priėjo artyn ir paklausė, kas jam 
darosi ir ko jis šitaip rėkia. 

Nė žodžio netardamas, Don Kichotas nusinėrė nuo riešo kilpą, 
atsistojo, užsėdo ant Rosinanto, užsidengė skydu, atkišo priekin savo 
smeigeną, gerokai pajojėjo atgal ir, pavaręs arklį smagia risčia, su- 
šuko: 

— Kiekvieną, kas išdrįs tvirtinti, jog pelnytai buvau apkerėtas, 
savo valdovės princesės Mikomikonos sutikimu aš skelbiu melagiu, 
traukiu atsakomybėn ir kviečiu dvikautėn! 

Atvykėliai nusistebėjo Don Kichoto žodžiais, bet užeigos šeimi- 
ninkas akimoju išsklaidė jų nuostabą, paaiškinęs, kas toksai esąs 
Don Kichotas, ir paprašęs nekreipti į jį dėmesio, nes jam pasekęs 
protas. 

Tuomet jie paklausė šeimininką, ar kartais užeigoje neapsistojęs 
kokių penkiolikos metų jaunikaitis, persirengęs mulų varovu, tokios 
ir tokios išvaizdos, ir nusakė donjos Klaros dūsautojo žymes. 

Šeimininkas atsakė, jog užeigoje žmonių devynios galybės ir jog 
jis neprisimena, ar pasitaikęs tarp jų tasai, kurio jie klausia. 

Tačiau vienas atvykėlis pastebėjo auditoriaus karietą ir tarė: 

— Be abejo, jis čia, — antai karieta, kurią, kaip girdėjau, jis se- 
kioja. Tegu vienas mūsiškių stoja prie vartų, kiti tegul eina jo ieškoti, 
o būtų dar geriau, jeigu kuris vaikščiotų aplinkui užeigą, kad jis 
nepaspruktų per tvorą. 

— Taip ir padarysime, — pritarė kitas. 

Ir šit du įėjo užeigon, vienas liko prie vartų, o dar vienas ėmė 
vaikščioti patvoriu; šeimininkas žiūrėjo į juos ir niekaip negalėjo 
suprasti, kam reikia visų tų atsargumo priemonių, nors puikiausiai 
žinojo, kad atvykėliai ieško jaunikaičio, kurio žymes jam ką tiktai 
nusakė. 

Tuo tarpu patekėjo saulė, ir skaisti šviesa, taipgi Don Kichoto 
sukeltas triukšmas pribudino visus, ir svečiai pakirdo, o visų anks- 
čiausiai donja Klara ir Dorotėja: vienai nedavė ramybės mintis, jog 
netoliese klaidžioja mylimasis, kitai — noras kaip galima greičiau 
Jį pamatyti, — todėl jiedvi abi ir naktį prastai miegojo. 

Matydamas, jog nė vienas keturių keliauninkų nekreipia į jį jokio 
dėmesio ir nė neketina stoti dvikovon, Don Kichotas niršo ir tūžo 
iš pykčio ir apmaudo; ir jeigu riterių nuostatai būtų leidę klajojan- 
čiam riteriui teisėtai imtis ir griebtis naujų žygių, nepaisant duotojo 
žodžio ir priesaikos nepradėti jokio kito, iki bus įvykdytas ankstes- 
nysis, tikrai būtų visus puolęs ir privertęs norom nenorom sukryžiuoti 
kalavijus, tačiau, prisimindamas, jog nevalia ir nepritinka imtis naujo 
žygio, kol princesei Mikomikonai nebus grąžinta josios karalystė, 
susitvardė ir apsisprendė kantriai laukti ir žiūrėti, kuo pasibaigs at- 
vykėlių sujudimas... Pagaliau vienas keliauninkas aptiko jaunikaitį, — 
šis ramiai miegojo šalia tikro mulų varovo, nė nenumanydamas, jog 
kas nors jo ieško, o juo labiau kad gali aptikti. 

Atvykėlis griebė jam už rankos ir tarė: 

— Išties, pone done Luisai, jūsų apdaras labai pritinka jūsų 
luomo žmogui, o guolis, kame jus randu ilsint, gražiai derinasi su 
ta ištaiga, kurioje augino jus motina. 

Jaunikaitis pasitrynė mieguistas akis, įdėmiai nužvelgė žmogų, 
nutvėrusį jam už rankos, ir, beregint pažinęs tėvo tarną, šitaip nustėro, 
jog neteko žado ir ilgokai nesugebėjo nė žodžio ištarti, o tarnas tuo 
metu kalbėjo toliau: 

— Jums nieko kito nebelieka, pone done Luisai, kaip tik apsišar- 

vuoti kantrybe ir keliauti namo, jeigu, aišku, jūsų malonybė nepagei- 
daujate, kad jūsų tėvas ir mano ponas iškeliautų į kitą pasaulį, nes 
nieko kito nėra ko tikėtis — toks sielvartas jį perėmė, jums dingus. 

— O kaipgi tėvas sužinojo, kad aš patraukiau šiuo keliu ir va 
šitaip persirengęs? — paklausė donas Luisas. 

— Iš vieno studento,— atsakė tarnas,— to paties, kuriam jūs 
atskleidėte savo sumanymą: pamatęs, kaip kremtasi jūsų tėvas, susi- 
graudino ir viską jam papasakojo, o šis išsiuntė keturis tarnus jūsų 
vytis, ir šit mes visi esame pasirengę jums tarnauti, ir mūsų džiaugs- 
mui nėra ribų, nes mes sėkmingai atlikome savo uždavinį ir pristaty- 
sime jus karštai mylinčiam tėvui, kuris akis pražiūrėjo jūsų belauk- 
damas. 

— Destis, ar aš to norėsiu ir kokia bus dangaus valia, — atsiliepė 
donas Luisas. 

— O ko gi dar jūs galite norėti ir kokia kita gali būti dangaus 
valia? Jums pridera tik sutikti ir grįžti namo, nes kitaip ir būti negali. 

Jųdviejų pokalbį girdėjo mulų varovas, gulėjęs šalia dono Luiso, — 
jis pašoko ant kojų ir nubėgo su žinia pas doną Fernandą, Kar- 
deniją ir kitus, jau spėjusius apsirengti per tą laiką, ir papasakojo 
jiems, jog tasai žmogus jaunikaitį vadinęs donu ir apie, ką juodu šne- 
kėję, ir kaip tasai žmogus raginęs jaunuolį grįžti namo pas tėvą, ir 
kad anas to nenorėjęs... 

Varovo pasakojimas, taipgi gražus balsas, jaunikaičiui dangaus 
dovanotas, sukėlė visiems didelį norą nuodugniau susižinoti, kas 
toksai jis esąs, ir netgi padėti, jeigu prieš jį būtų imtasi smurto, ir todėl 
nuėjo ten, kur jaunikaitis vis dar šnekėjos ir derėjos su tėvo tarnu. 

Tuo metu iš savo miegamojo išėjo Dorotėja, o įkandin jos — 
susijaudinusi donja Klara, ir Dorotėja, pasivadinusi nuošalėn Karde- 
niją, trumpai papasakojo dainininko ir donjos Klaros istoriją, o Kar- 
denijas, savo ruožtu, pranešė, jog atvykę tarnai, jaunikaičio tėvo 
siųsti sūnaus vytis, — beje, kalbėjo jis anaiptol ne pakuždomis, tad 
donja Klara viską išgirdo ir šitaip įsijaudrino, kad būtų susmukusi 
vietoje, jeigu Dorotėja nebūtų spėjusi jos prilaikyti. 

Kardenijas patarė Dorotėjai grįžti atgal į miegamąjį, o jisai tuo 
tarpu pasistengsiąs viską sutvarkyti, ir Dorotėja jo paklausė. 

Tuo metu visi keturi tarnai, atjoję ieškoti dono Luiso, jau buvo 
suėję užeigon ir, apsupę jaunikaitį, įkalbinėjo jį tuojau pat, negaištant 
nė valandėlės, keliauti namo nuraminti tėvo. 

Donas Luisas atsakė, kad jokiu būdu negalįs grįžti, iki neužbaig- 

siąs vieno reikalo, nuo kurio pareinanti jo gyvybė, garbė ir dvasios 
ramybė. 

Tarnai neatlyžo ir pareiškė, kad nieku gyvu vieni negrįšią ir kad 
parvešią jį namo geruoju arba bloguoju. 

— Nieko jums neišeis, — atsakė donas Luisas, — nebent parvež- 
tute mane mirusį. Vežkitės mane kaip norite, bet parvešite tiktai 
mano lavoną. 

Tuo tarpu į ginčą subėgo diduma užeigos svečių, tarp jų Karde- 
nijas, donas Fernandas, jo keliabendriai, auditorius, klebonas, barz- 
daskutys, taipgi Don Kichotas, sumetęs, jog saugoti pilies daugiau 
nebereikia. 

Kardenijas, jau žinojęs jaunikaičio istoriją, paklausė tuos, kurie 
norėjo jį vežtis, kodėl jie nori prievarta išsivežti tą vaikiną. 

— Todėl, kad norime grąžinti gyvastį jo tėvui, kuriam gresia 
pavojus josios netekti, jeigu štai šitas bajoras nebegrįš namo,— at- 
sakė vienas keturių tarnų. 

Į tai donas Luisas tarė: 

— Šičia nėra ko svarstyti mano asmeninių reikalų; aš — laisvas 
žmogus: jei norėsiu — pargrįšiu, o jei nenorėsiu — nė vienas jūsų 
neprimes man savo valios. 

— Savo valią jūsų malonybei primes blaivas protas, — atrėmė 
tarnas, — o jeigu jūsų malonybei jo pristigs, nepristigs jo mums, 
idant atliktume tai, ko čionai atvykome ir ką liepia mūsų priedermė. 

— Būtų pravartu sužinoti viską iš esmės, — tuo metu įsiterpė au- 
ditorius. 

Ir tada, pažinęs savo pono kaimyną, tarnas atsakė: 

— Bene jūsų malonybė, pone auditoriau, nepažįstate šito bajo- 
raičio? Juk tai jūsų kaimyno sūnus, — jis pabėgo iš tėvų namų tokiu 
jo luomo žmogui nederamu drabužiu, kaip jūsų malonybė galite 
savo akimis įsitikinti. 

Tuomet auditorius įdėmiau įsižiūrėjo į jaunikaitį, pažino jį ir 
apkabinęs tarė: 

— Kas gi tai, pone done Luisai: vaikiška paikystė ar kokios 
itin svarbios priežastys paskatino jus va šitaip keliauti šitokiu drabužiu, 
visiškai nepritinkamu jūsų luomo žmogui? 

Jaunikaičio akys padrėko nuo ašarų, ir jis nesugebėjo nė žodžio 
tarti auditoriui, tuomet šis pasakė keturiems tarnams, kad jie nusira- 
mintų ir kad viskas būsią gerai, o paskum paėmė donui Luisui už 
rankos, pasivedėjo į šalį ir paklausė, ko jis leidęsis kelionėn. 

Auditoriui beklausinėjant jaunikaitį, prie užeigos vartų pasigirdo 
garsūs riksmai, ir šit kodėl: du pakeleiviai, nakvoję užeigoje, maty- 
dami, jog visi didžiai susidomėję keturių tarnų byla, mėgino pasprukti 
neapsimokėję. 

Tačiau šeimininkas, kuriam labiau rūpėjo savi reikalai negu 
svetimi, nutvėrė juos prie vartų, pareikalavo atsilyginti už nakvynę 
ir ėmė vainoti jų piktą kėslą tokiais žodžiais, jog tie, užuot atsakę, 
paleido darban kumščius; ir šit jie įniko taip jį kulti, kad vargšas 
šeimininkas praplyšo rėkti ir šauktis pagalbos. 

Šeimininkei ir josios dukrai Don Kichotas pasirodė mažiausiai 
užsiėmęs ir tinkamiausias pagalbai žmogus, tad šeimininko duktė jam 
tarė: 

— Pone riteri, jeigu jau Dievo duota jūsų malonybei tokia galia, 
užsistokite už mano vargšą tėvą, o tie nedorėliai kulia jį nelyginant 
pėdą! 

Į tai Don Kichotas be galo ramiai ir iš reto atsakė: 

— Žavioji mergele, šiuo metu jūsų prašymas negali būti paten- 
kintas, nes man nevalia imtis kokio naujo žygio, kol neatlikau to, 
kurį garbės žodžiu įsipareigojau įvykdyti. Beje, paklausykite, kokią 
paslaugą jums galiu padaryti: bėkite ir pasakykite savo tėvui, kad 
laikytųsi iš paskutiniųjų ir jokiu būdu nesiduotų įveikiamas tose 
grumtynėse, o aš tuo tarpu paprašysiu princesę Mikomikoną leidimo 
pagelbėti jam bėdoje, ir jeigu ji sutiks, būkite tikra, jog aš jį išvaduosiu. 

— Tai aplaidžia! — sušuko čia pat stovinti Maritornė.— Kol 
jūsų malonybė išprašysite tą savo leidimą, mano ponas jau bus nuke- 
liavęs į aną pasaulį. 

— Teikitės, ponia, nesirūpinti, — atsakė Don Kichotas, — nesvar- 
bu, ar bus jisai aname pasaulyje, ar ne, nes kai tik išprašysiu leidimą, 
ir iš ten jį išvaduosiu, nors visas pasaulis prieš mane stotų, o blogiausiu 
atveju šitaip atkeršysiu tiems, kurie bus tenai jį nusiuntę, jog būsite 
visiškai patenkinta duotuoju atpildu. 

Ir, nė žodžio daugiau netardamas, Don Kichotas pasiklaupė 
keliuose prieš Dorotėją ir klajojančių riterių šneka ir papročiu išdėstė 
savo prašymą melsdamas jos didenybę teiktis suteikti leidimą atsidėti 
ir padėti šiosios pilies pilėnui, kuriam didi nešlovė gresianti. 

Princesė mielu noru sutiko, ir Don Kichotas, prisidengęs skydu 
ir stvėręs už kalavijo koto, beregint puolė prie užeigos vartų, kame 
abu svečiai gana svetingai kumščiais vaišino šeimininką, tačiau at- 

skubėjęs stabtelėjo ir sustojo it įbestas, nors Maritornė ir šeimininkė 
šaukė, kad jis negaišuotų ir gelbėtų jų poną ir vyrą. 

— Aš neskubu,— atsiliepė Don Kichotas,— nes man užginta 
kelti kalaviją prieš ginklanešių rango žmones. Pašaukite čionai mano 
ginklanešį Sančą, nes šio pobūdžio gynyba ir kerštas — jo rūpestis 
ir priedermė. 

Tai vyko prie užeigos vartų, ir ten pat pylėsi taiklūs niuksai ir 
riuksai, tolydžio kliūdami šeimininkui į pašones ir dantis ir kursty- 
dami pyktį Maritornei, šeimininkei ir jos dukrai, kurias stačiai iš proto 
varė Don Kichoto bailumas ir neganda, ištikusi jų poną, vyrą ir tėvą. 

Tačiau palikime šeimininką tarpuvartėje, nes vis viena rasis kas 
jį gina, o jeigu nesiras — tegul sau kenčia ir nesiskundžia, kad jau 
išdrįso imtis darbo ne pagal išgales, ir paėjėkime pusšimtį žingsnių 
atgal pasiklausyti, ką donas Luisas atsakė auditoriui, kurį palikome 
nuošaly bekamantinėjantį jaunikaitį, kodėl šis keliaująs pėsčias ir 
dar taip prastai apsitaisęs. 

Ir jaunikaitis stipriai suspaudė auditoriui rankas, tarytum norė- 
damas parodyti, koks didis skausmas gniaužia jam širdį, ir, gausiai 
liedamas, ašaras, prabilo šiais žodžiais: 

— (Godingasai pone, tik viena galiu jums pasakyti: tą valandėlę, 
kada dangaus valia ir mūsų kaimynystės dėka aš išvydau savąją val- 
dovę donją Klarą, tą pačią akimirką jūsų dukra ir manoji valdovė 
amžinai pavergė mano širdį, ir jeigu tai jūsų širdžiai tinka, šiandien 
pat, valdove mano tikrasai ir tėve, jinai bus mano žmona. 

Dėl josios palikau aš tėvų namus ir dėl josios persirengiau šiuo 
drabužiu, idant galėčiau sekti įkandin jos, kad ir kur ji keliautų, kaip 
iššauta strėlė lekia į taikinį, kaip jūreivis veržiasi ten, kur veda jį 
Šiaurės žvaigždė. Ji žino apie mano jausmus tik tiek, kiek galėjo su- 
prasti tai iš ašarų, kurias iš tolo matė keliskart tvindant mano akis. 

Jūs, pone, žinote, kokie turtingi ir prakilnūs mano tėvai, žinote, 
kad aš — jų vienintelis įpėdinis. Ir jeigu, jūsų manymu, to pakanka, 
idant ryžtumėtės padovanoti man visišką laimę, tuojau pat pavadin- 
kite mane savo sūnumi, o jeigu mano tėvas, kitokių sumetimų skati- 
namas, negeidaus deramai įvertinti to lobio, kurį man pasisekė surasti, 
nevalia pamiršti, jog žmonių norai ne tokie stiprūs kaip laikas, kuris 
viską griauna ir savaip keičia pasaulį. 

Tat pasakęs, įsimylėjęs jaunikaitis nutilo, o auditorius, sumišęs, 
nustebęs ir sutrikęs, nieko nesugebėjo jam atitarti nei pasiūlyti: toks 
netikėtas ir nelauktas pasirodė auditoriui piršimasis, taipgi apstulbino 

jį tai, kaip iškalbingai ir išmaniai donas Luisas sugeba dėstyti savo 
mintis; todėl jis galėjo nebent patarti jaunuoliui nusiraminti ir už- 
laikyti tarnus iki rytojaus, idant būtų laiko apsvarstyti, kaip sutvarkyti 
šią bylą, kad visiems išeitų į gera. 

Donas Luisas pripuolęs išbučiavo jam rankas ir aplaistė jas aša- 
romis, o tai būtų suminkštinę kietą it marmuras širdį, ne tokią 
jautrią kaip auditoriaus, kuris, būdamas protingas žmogus, suprato, 
kokią laimę jo dukrai žada ši santuoka, tik norėjo suvesdinti juos — 
jeigu tai įmanoma, — pritariant ir laiminant dono Luiso tėvui, keti- 
nančiam, kiek jam buvo žinoma, išrūpinti sūnui titulą. 

Tuo metu svečiai, kuriuos labiau paveikė ne tiek Don Kichoto 
grasinimai, kiek jo įtaigi byla ir protingi patarimai, susitaikė su šei- 
mininku ir susimokėjo už nakvynę, o dono Luiso tarnai laukė, kol 
pasibaigs pokalbis su auditorium ir kol jų ponas tars savo žodį, bet 
staiga, amžinai budriam šėtonui įsigeidus, užeigon užsuko tasai pats 
barzdaskutys, iš kurio Don Kichotas atėmė Mambrino šalmą, o San- 
čas Pansa — pakinktus, sumainęs juos su savaisiais... 

Vesdamasis savo asilą arklidėn, tasai barzdaskutys pastebėjo San- 
čą Pansą kuičiantis prie balno, o pastebėjęs iškart pažino savo labą, 
užsiėmė drąsos ir puolė Sančą šaukdamas: 

— Aha, pone plėšike, dabar jau pakliuvot man į nagus! Atiduoki 
man dubenį, balną ir visus rykus bei dalykus, kuriuos iš manęs pavogei! 

Šitaip netikėtai užpultas ir negražiai išvadintas, Sančas viena 
ranka čiupo balną, o kita smagiai kirto barzdaskučiui į dantis, jog 
šis apsipylė kraujais. 

Tačiau barzdaskutys, tvirtai įsikibęs į balną, neatleido gniaužtų, 
o priešingai — taip pratrūko rėkti, jog visi užeigos svečiai ir šeiminin- 
kai subėgo į triukšmą ir pjautynes. 

— Čionai, karaliaus ir teisingumo vardu! Aš noriu atsiimti savo 
labą, o šis galvažudys ir vieškelių plėšikas kėsinasi mane nudėti! 

— Meluoji,— atrėmė Sančas,— aš tau ne vieškelių plėšikas, o 
šį grobį mano ponas Don Kichotas laimėjo garbingame mūšyje. 

Don Kichotas jau stovėjo priešais ir didžiai patenkintas stebėjo, 
kaip ginasi ir puola jo ginklanešys; ir čia jis tarė sau, jog tai žodžio 
vertas vyras, ir tvirtai pasižadėjo širdies gilumoj pirma pasitaikiusia 
proga įšventinti jį į riterius, nes, jo galva, Sančas tikrai nepadarysiąs 
gėdos riterių ordinui. 

Be kita ko, tąsydamasis su Sanču, barzdaskutys pareiškė: 

— Ponai, tai mano balnas, ir tegu nutrenkia mane Dievas, jeigu 

meluoju, o jį aš pažįstu taip, lyg pats būčiau pagimdęs. Beje, štai čia, 
garde, stovi mano asilas, kuris gali patvirtinti mano žodžius, ir jeigu 
netikit, uždėkit balną, ir jeigu negulės — būsiu paskutinis niekšas. 
Ir tai dar ne viskas: tą dieną, kai man pradingo balnas, pasigedau 
ir naujintelaičio varinio dubens, kurį buvau ką tik nusipirkęs ir su- 
mokėjęs už jį lygiai vieną eskudą. 

Čia Don Kichotas nebeištvėrė ir, žengęs tarp jųdviejų ir išstum- 
dęs juos į šalis, padėjo balną ant žemės, kad visi jį matytų, iki išaiškės 
tiesa, ir tarė: 

— Jūsų malonybės galite aiškiai ir akivaizdžiai įsitikinti, kaip 
klysta šis gerasis ginklanešys vadindamas dubeniu tai, kas buvo, yra 
ir visada bus Mambrino šalmas, kurį laimėjau iš jo garbingame mūšyje 
ir pasiėmiau teisėtai ir teisingai... 

Balno bylos aš nesiimu spręsti, bet galiu tiek jums pasakyti: ma- 
no ginklanešys Sančas paprašė, kad leisčiau nutraukti pagražus nuo 
žirgo, kurį pametė šisai nugalėtasis bailys, ir padabinti jais savąjį: 
aš sutikau, ir jis nutraukė. O kaip pagražai virto balnu, paaiškinti labai 
paprasta: tai vienas tų atsimainymų, kurių kasdien pasitaiko riterių 
gyvenime. 

O idant mano žodžiais niekas neabejotų, nubėki, Sančai, vaikeli, 
ir atneški čionai šalmą, kurį šis gerasis žmogus vadina dubeniu. 

— Po šimts kalakutų, pone,— tarė Sančas, — jeigu neturit ki- 
tokių mūsų nekaltumo įrodymų, o tik tą, kurį jūsų malonybė minėjot, 
dievaž, dubuo — lygiai toks ano Mandrilo šalmas kaip žirgo pagra- 
žai — šio gerojo žmogaus balnas. 

— Daryk, ką sakau,— paliepė Don Kichotas,— juk šioje pilyje 
ne viskas užkerėta. 

Sančas nuėjo dubens, ir kai tik Don Kichotas jį pamatė, paėmė 
į rankas ir tarė: 

— Žiūrėkite, jūsų malonybės, matyt, šuns akis turi šis ginkla- 
nešys, jei drįsta tvirtinti, jog tai dubuo, o ne mano minėtasis šalmas. 
Prisiekiu riterių ordinu, kuriam priklausau, jog tai tas pats šalmas, 
kurį iš jo atėmiau, ir jog jisai tebėra toks, koks buvo, nei taisytas, 
nei lopytas. 

— Šventa teisybė, — pritarė Sančas, — kai mano ponas jį laimėjo 
mūšy, nuo tos dienos tik vieną vienintelį kartą stojo į grumtynes va- 
duodamas grandine sukaustytus bedalius, ir jeigu nebūtų turėjęs 
šio dubenšalmio, tuomet nebūtų jam išėję į sveikatą, nes tą pragaištin- 
gą valandą stačiai lijo akmenimis. 

KUR GALUTINAI IŠNYKSTA 
ABEJONĖS DĖL MAMBRINO ŠALMO IR BALNO, 
TAIPGI LABAI TIKROVIŠKAI PASAKOJAMI 
KITI NUOTYKIAI 


— Na, ką dabar pasakysite, jūsų malonybės? — tarė barzdasku- 
tys.— Tie ponai užsispyrę tvirtina, jog čia ne dubuo, o šalmas. 

— Ir kas pasakys kitaip, — įsiterpė Don Kichotas, — jeigu tai bus 
riteris, įrodysiu, kad jis meluoja, o jeigu tai bus ginklanešys — kad 
tukstantįsyk meluoja. 

Mūsų barzdaskutys, kuris visa tai matė ir puikiai žinojo Don 
Kichoto būdą, panoro dar labiau įkiršinti papaikėlį ir surengti spek- 
taklį, kad visi turėtų gardaus juoko, ir, kreipdamasis į kitą barzdaskutį, 
tarė: 

— Pone, jei neklystu, barzdaskuty, turėkite galvoje, kad esu 
taipgi jūsų amato žmogus, šit jau dvidešimt su viršum metų teisėtai 
verčiuosi šia garbinga praktika ir visus visutėlius skutimo įnagius 
pažįstu kaip penkis pirštus, o jaunystėje kurį laiką tarnavau kariuo- 
menėje ir taipgi nusimanau apie šalmus, atvirus bei uždarus, apie 
antveidžius ir kitus karių rykus, žodžiu sakant, apie visas ginklų rūšis. 

Taigi, jei neapsirinku, o jei apsirinku — prašom pataisyti, nes 
aš visad gerbiu išmanesnius žmones, šis gerasis ponas laiko rankose 
anaiptol ne barzdaskučio dubenį, kuris taip skiriasi nuo tikrojo du- 
bens kaip diena nuo nakties arba teisybė nuo melo. Taigi sakau, jog 
tai nors ir šalmas, bet nevisiškai. 

— Aišku, kad ne,— atsiliepė Don Kichotas, — trūksta lygiai pu- 
sės, tai yra apiburnės. 

— Tikrai, — įsiterpė ir klebonas, perpratęs savo bičiulio barzdas- 
kučio mintį. 

Jiems pritarė ir Kardenijas, ir donas Fernandas su savo kelia- 
bendriais; auditorius, ir tas būtų prisidėjęs prie spektaklio, jei nebūtų 
įsigalvojęs apie dono Luiso bylą, bet jis taip susikaupęs svarstė svarbius 
dalykus, jog beveik ar suvis nekreipė dėmesio į šias išdaigas. 

— Dėl Dievo! — sušuko kvailinamas barzdaskutys.— Kur tai 
matyta, kad šitiek garbingų žmonių tvirtintų, jog tai ne dubuo, o šal- 
mas? Manding, tokį dalyką išgirdęs, ir mokslingiausias universitetas 

vadinasi, ir asilo banas = frs ais kaip sako anas ganas 

— Man rodos, čia balnas,— atsiliepė Don Kichotas.— Beje, kaip 
jau sakiau, šios bylos aš nesiimu spręsti. 

— Ar čia balnas, ar pagražas, tik ponas Don Kichotas gali nusta- 
tyti, — tarė klebonas,— nei šie ponai, nei aš nė iš tolo neprilygstame 
jam savo išmanymu apie riterių pabūklus. 

— Dievaži, godingieji ponai,— prabilo Don Kichotas,— dusyk 
aš buvau apsistojęs nakvynės šioje pilyje, ir abu sykius man nutiko 
šitiek nuostabių dalykų, jog aš nesiryžtu tvirtai atsakyti nė į vieną 
klausimą, šios pilies reikalus liečiantį, nes man dingojasi, jog visa, 
kas čia darosi, pareina nuo kerų galybės. 

Pirmąjį sykį mane kone nugalavo šičia įsikūręs užkerėtas mauras, 
o ir Sančui gerokai kliuvo nuo jo parankinių, ir šiąnakt bene dvi 
valandas iškabojau nutvertas už rankos, ir ligi šiolei negaliu suvokti, 
kaip mane ištiko toji neganda. 

Taigi būtų labai neapdairu dabar pasisakyti savo nuomonę apie 
visą tą painiavą. 

Tiems, kas tvirtino, jog tai dubuo, o ne šalmas, aš jau atsakiau; 
bet, spręsdamas klausimą, kas čia per daiktas — balnas ar pagražas, 
nesiryžtu tarti paskutinio žodžio ir palieku jį jūsų malonybių nuo- 
žiūrai. 

Gal todėl, kad jūs nesate įšventinti į riterius kaip aš, čionykščiai 
kerai neturės jums galios, ir jūs, būdami laisvo proto, sugebėsite 
įminti, kas darosi šioje pilyje iš tikrųjų ir sulig teisybe, ko gero, prie- 
šingai, nei mano akims atrodo. 

— Be abejo, — atsiliepė donas Fernandas, — ponas Don Kichotas 
labai išmintingai pataria: šį klausimą pridera spręsti mums, o idant 
sprendimas būtų rimtai pagrįstas, aš slapčia atsiklausiu nuomonės 
kiekvieną šių ponų ir duosiu išsamią ir aiškią ataskaitą. 

Tie, kurie žinojo Don Kichoto keistybes, leipo juokais, o visi 
kiti, nieko nesuprasdami, žiūrėjo į tai kaip į negirdėtą kvailystę, 
ypačiai keturi dono Luiso tarnai ir patsai donas Luisas, taipgi trys 
pakeleiviai, ką tiktai užsukę į užeigą, iš pažiūros labai panašūs į 
gvardiečius, nes, beje, tai iš tiesų buvo gvardiečiai. 

Tačiau labiausiai tūžo barzdaskutys, matydamas, kaip jo dubuo 
beregint pavirto Mambrino šalmu, o balnas ne juokais baudžiasi 
pavirsti prašmatniais žirgo aptaisais. 

Tuo tarpu visi kvatojo stebėdami, kaip donas Fernandas klausia 

kiekvieną nuomonės: prieina, pakužda į ausį, kad jam slapčia pasa- 
kytų, kas yra toji brangenybė, dėl kurios taip nuožmiai kovojama — 
asilo balnas ar žirgo aptaisai; paklausęs nuomonės visų, pažinojusių 
Don Kichotą, jis garsiai paskelbė: 

— Tai va, gerasis žmogau, man nusibodo klausinėti nuomonių, 
nes ką tik paklausi, kiekvienas atsako, jog tai nesąmonė, tai anaiptol 
ne asilo balnas, o žirgo aptaisai, be kita ko, grynakraujo žirgo; taigi 
prašom nepykti,— nors ir kažin kaip būtų nemalonu ir jums, ir jūsų 
asilui, šičia žirgo aptaisai, o ne asilo balnas, ir jūsų tvirtinimai ir įro- 
dymai neturi jokio pagrindo. 

— Teaplenkia mane dangaus karalystė, jei klystu aš, o ne jūsų 
malonybės! — sušuko nelaimingas barzdaskutys.— Ir tegu mano siela 
nesirodo Viešpačiui į akis, jei man tik rodos, jog prieš akis — aptaisai, 
o ne balnas. Et, kieno galia, to ir va... Gerai jau, gerai, tyliu. Juk aš, 
dievaž, ne girtas: gal šiandie kuo ir nusidėjau, bet burnoj neturėjau 
nė aguonos grūudelio. 

Barzdaskučio sapaliojimai prajuokino ne ką mažiau nei Don 
Kichoto kliedai, nes šis kaip tik tuo metu tarė: 


— Dabar kiekvienam lieka nebent atsiimti tai, kas jam priklauso: 
ką duoda Dievas, ir šventasis Petras laimina. 

Vienas keturių tarnų tarė: 

— Jeigu tai ne pokštas, man galvoj netelpa, kaip tokie protingi 
žmonės, kokie atrodo iš pažiūros arba yra iš tikrųjų, turi drąsos 
sakyti ir tvirtinti, jog tatai ne dubuo ir ne balnas. 

Bet kadangi jie šitai tvirtina ir sako, man kyla įtarimas, jog čia 
bus kokia mįslė, jeigu žmonės ginčija tai, ką sako teisybė ir patirtis; 
todėl nors jūs čia visi... — ir jis įterpė sodrų žodelį, — niekas pasau- 
lyje manęs neįtikins, kad šičia ne barzdaskučio dubuo ir ne asilo 
balnas. 


— Galbūt asilės, — tarė klebonas. 

— Baisus daiktas, — atsiliepė tarnas, — svarbu ne tai, o visai kas 
kita: ar čia balnas, ar ne balnas, kaip jūsų malonybės tvirtinate. 

Tatai girdėdamas, vienas ką tik atvykusių gvardiečių, supratęs, 
dėl ko nesutariama ir ginčijamasi, pykčio ir apmaudo pagautas, su- 
šuko: 

— Kad čia balnas, tai lygiai taip neabejotina, kaip mano tėvas 
yra mano tėvas, ir jei kas sakė arba sakys priešingai, tas, matyt, bus 
padauginęs išgerti. 

— Jūs meluojate kaip paskutinis niektauza,— pareiškė Don Ki- 
chotas. 

Ir, užsimojęs savo smeigena, kurios niekada nepaleisdavo iš rankų, 
jau baudėsi kirsti tokį smūgį, kad jeigu gvardietis nebūtų spėjęs laiku 
išsilenkti, būtų išsitiesęs kiek ilgas. 

Atsitrenkusi į žemę, smeigena subyrėjo į šipulius, o kiti gvardie- 
čiai, matydami, kaip negražiai elgiamasi su jų bendru, suskato garsiai 
šauktis Šventosios brolijos. 

Užeigos šeimininkas, irgi Brolijos narys, beregint nubėgo savo 
lazdos ir kardo ir stojo šalia bendrų. 

Dono Luiso tarnai apsupo savo poną, bijodami, kad jis nepaspruktų 
pasinaudojęs sąmyšiu. 

Matydamas, jog užvirė tikra košė, barzdaskutys įsikibo į savo 
balną, o Sančas pasekė jo pavyzdžiu. 

Don Kichotas griebėsi kardo ir puolė gvardiečius. 

Donas Luisas šaukė tarnams, kad paliktų jį ramybėje ir šoktų 
padėti Don Kichotui, taipgi Kardenijui ir donui Fernandui, stoju- 
siems Don Kichoto pusėn. 

Klebonas klykavo, užeigos šeimininkė spiegė, jos dukra sielvartavo, 
Maritornė bliovė, Dorotėja nežinojo ką daryti, Lusinda stebėjosi, o 
donja Klara alpėjo. 

Barzdaskutys karšė Sančą, Sančas kūlė barzdaskutį; donas Luisas, 
kuriam vienas tarnas išdrįso nutverti už rankos, kad nepabėgtų, kumš- 
čiu tvojo jam į dantis ir paleido kraują; auditorius šoko jo gelbėti; 
donas Fernandas, parbloškęs po kojomis vieną gvardietį, smagiai 
vaišino jį spyriais; užeigos šeimininkas visa gerkle šaukėsi Šventosios 
brolijos... 

Žodžiu, visa užeiga kaukė, vaitojo, spygavo, blaškėsi, baisėjosi, 
krūpčiojo, šaukėsi pagalbos, kapojosi kardais, mušėsi kumščiais ir 
vėzdais, spardėsi ir liejo kraują. 

Ir šit, kai ši painiava, netvarka ir maišalienė pasiekė viršūnę, 
Don Kichotui ūmai pasivaideno, kad jis nei šiam, nei tam bus įsivėlęs 
į tarpusavio kivirčus Agramanto stovykloje?““, ir todėl suriko tokiu 
griausmingu balsu, jog visiems užspengė ausis: 

— Liaukitės! Kardus į makštis! Ramiai! Klausykite manęs, jeigu 
jums brangi gyvybė! 

Riksmas visus sustabdė, ir Don Kichotas kalbėjo toliau: 

— Argi jums, ponai, nesakiau, jog šioji pilis užkerėta ir jog čia, 
ko gero, laikosi ištisas legionas demonų?.. Ir šit jums įrodymas: jūsų 

akyse tarpusavio kivirčai persimetė čionai iš Agramanto stovyklos ir 
įsiliepsnojo tarp mūsų. 

Pasigrožėkite: vieni grumiasi dėl kalavijo, kiti — dėl žirgo, šitie — 
dėl sakalo, anie — dėl šalmo“““,— visi mes grumiamės ir vienas su 
kitu nesutariame. 

Tad eikite čionai, jūsų malonybe pone auditoriau, ir jūs, jūsų 
malonybe kunige klebone, tarkitės, jog vienas jūsų — karalius Agra- 
mantas, o kitas — karalius Sobrinas, ir sutaikinkite mus, nes — pri- 
siekiu visagaliu Viešpačiu — mums, tokiems kilmingiems bajorams, 
didžiausia gėda žudytis dėl menko nieko. 

Nesupratę Don Kichoto postringavimų, bet užtat savo kailiu 
patyrę, ko verti Kardenijo, dono Fernando ir jo keliabendrių smūgiai, 
gvardiečiai nė neketino atlyžti; barzdaskutys, priešingai, beregint 
atlyžo, nes peštynėse gerokai nukentėjo jo barzda ir balnas. 

Sančas, kaip ištikimas tarnas, nusiramino vos išgirdęs pono balsą. 

Keturi dono Luiso tarnai irgi atlėgo sumetę, kad jiems nėra ko 
per daug ardytis. 

Vienas tik šeimininkas užsispyręs reikalavo nubausti už įžūlumą 
tą beprotį, kuris, kur buvęs nebuvęs, aukštyn kojomis verčia jo užeigą. 

Pagaliau triukšmas apstojo, tačiau Don Kichoto vaizduotėje ligi 
Paskutiniojo teismo dienos balnas liko žirgo aptaisais, dubuo — 
šalmu, o užeiga — pilimi. 

Kai visi, paklausę auditoriaus ir klebono, nusiramino ir susitaikė, 
dono Luiso tarnai vėl ėmė reikalauti, kad jisai tuoj pat važiuotų su 
jais namo. Ir, kol donas Luisas derėjosi su tarnais, auditorius kreipėsi 
į doną Fernandą, Kardeniją ir kleboną prašydamas patarti, ką pritiktų 
daryti šiuo atveju, ir papasakojo jiems visa tai, ką donas Luisas jam 
buvo išdėstęs. 

Galų gale buvo sutarta, jog donas Fernandas pasakysiąs tarnams, 
kas jis toks esąs ir kad jisai pageidaująs vežtis doną Luisą Andalū- 
zijon, kur jo brolis markizas priimsiąs doną Luisą, kaip ir pridera 
priimti tokio rango svečią, juo labiau kad donas Luisas pareiškęs, 
jog verčiau leisis sukapojamas į gabalėlius, nei išdrįs šiuo metu rodytis 
tėvui į akis. 

Sužinoję dono Fernando titulą ir dono Luiso nusistatymą, tarnai 
susitarė, jog trys pargrįš namo ir papasakos tėvui, kas nutiko, o ket- 
virtas liks patarnauti donui Luisui ir nesitrauks nuo jo nė per žingsnį, 
kol anie trys atvažiuos jo pasiimti arba kol tėvas duos kokį kitą nu- 
rodymą. 

Taip Agramanto galia ir karaliaus Sobrino išmintis padarė galą 
didžiai sumaiščiai ir nesutarimams, tačiau sandoros priešas ir ramybės 
ardytojas, pasijutęs sugėdytas ir pajuoktas ir susivokęs, jog visos jo 
pastangos sukelti nesantaiką ir maišatį davė tiek mažai vaisių, ryžosi 
dar kartą bandyti laimę ir iš naujo sukurstyti kivirčus ir neramumus. 

Taigi šit kas įvyko: kai tik gvardiečiai nugirdo, kokio rango žmonės 
su jais grūmėsi, iškart atlėgo ir pasitraukė iš mūšio lauko, nujausdami, 
jog visados liks kalti, nors ir kažin kaip pasibaigtų susirėmimas, tačiau 
vienas jų, tasai pats, kurį prikūlė ir apspardė donas Fernandas, 
staiga prisiminė, kad tarp įsakymų suimti tam tikrus nusikaltėlius yra 
įsakymas, tiesiogiai nurodantis Don Kichotą, Šventosios brolijos gau- 
domą už katorgininkų išvadavimą, — kaip tik to Sančas labai pagrįstai 
ir bijojo. 

Taigi, dingtelėjus šiai minčiai į galvą, gvardietis nutarė pasitikslinti, 
ar Don Kichoto žymės atitinka įsakyme nurodytąsias, išsitraukė iš 
užančio raštą, atrado reikiamą vietą, o kadangi buvo ne iš moky- 
čiausių, ėmė skaityti skiemenimis, sulig kiekvienu žodžiu kilstelėdamas 
akis į Don Kichotą ir lygindamas įsakyme vardijamas žymes su jo 
išvaizda, ir pagaliau nustatė, jog tai, be jokios abejonės, tasai pats 
asmuo, kuris minimas įsakyme... 

Kai tik tuo įsitikino, susuko raštą į ritinį ir perėmė jį kairėn rankon, 
o dešine nutvėrė Don Kichotą už pakarpos, jog tam net žadas užpuolė, 
ir suriko iš visos gerklės: 

— Šventosios brolijos vardu jūs suimtas! O idant visiems būtų aiš- 
ku, jog elgiuosi teisėtai, perskaitykite įsakymą, reikalaujantį sučiupti 
šį vieškelių plėšiką. 

Klebonas paėmė įsakymą ir pamatė, kad gvardietis sako teisybę 
ir kad nurodytos žymės atitinka Don Kichoto išvaizdą... 

Matydamas, jog tasai netašytas stuobrys taip šiurkščiai su juo elgia- 
si, Don Kichotas įtūžo ir iš paskutiniųjų įsikibo abiem rankomis gvar- 
diečiui į gerklę, net jam pačiam kaulai subraškėjo, tad jeigu kiti gvar- 
diečiai nebūtų šokę gelbėti bendro, tasai būtų atsisveikinęs su šiuo 
pasauliu daug anksčiau, nei Don Kichotas būtų atleidęs savo gniauž- 
tus. 

Brolijos nuostatų įpareigotas gelbėti savo bendrus, šeimininkas 
tuojau pat puolė jam į pagalbą. 

Išvydusi, kad jos vyras iš naujo grumiasi, šeimininkė iš naujo pa- 
leido gerklę, o jai beregint pritarė dukra ir Maritornė, šaukdamosi 
pagalbon dangų ir visus susirinkusius. 

Regėdamas, kas darosi aplink, Sančas tarė: 

— Kaip Dievą myliu, mano ponas teisybę sako, jog šioji pilis už- 
kerėta, nes šičia nė valandos negali ramiai pagyventi. 

Donas Fernandas išskyrė gvardietį ir Don Kichotą, ir abu labai 
apsidžiaugė, kai jiems atgniaužė pirštus, vienam įsikirtusius į apykaklę, 
kitam — į kaklą... 

Tačiau gvardiečiai neatlyždami spyrė išduoti piktadarį ir reikalavo, 
kad kiti padėtų jį surišti ir paliktų jų valiai, atlikdami savo priedermę 
karaliui ir Šventajai brolijai, kurios vardu jie tolydžio reikalavo para- 
mos ir pagalbos, idant neišvengtų bausmės šis vagis ir vieškelių bei 
šunkelių plėšikas. 

Girdėdamas tokias kalbas, Don Kichotas nusijuokė ir kuo ramiau- 
siai tarė: 

— Eikite čionai, suįžūlėję netašyti stuobriai! Jūs vadinate vieške- 
lių plėšiku žmogų, kuris sutrauko grandines apkaltiesiems, išvaduoja 
belaisvius, padeda nelaimingiesiems, ištiesia ranką suklupusiems, gina 
nuskriaustuosius? Ak nevidonai, ne veltui dangus neleidžia jūsų men- 
kam ir niekingam protui suvokti klajojančios riterijos didybės ir per- 
manyti, kokie jūs nusidėjėliai ir tamsuoliai, jei nesuprantate arba 
nenorite suprasti, jog privalote puoselėti pagarbą netgi klajojančio 
riterio šešėliui, o ką jau kalbėti apie patį riterį! 

Ne gvardiečiai jūs, o vieškelių plėšikų gvardija, plėšikaujanti su 
Šventosios brolijos palaiminimu, tad eikite čionai ir sakykite: kuris 
neišmanėlis pasirašė įsakymą suimti tokį riterį kaip aš? Kas jisai, neiš- 
manantis, jog niekas neturi teisės primesti savo įstatymų klajojantiems 
riteriams, nes jų įstatymas — kalavijas, jų teisė — narsa, jų nuosta- 
tai — laisva valia? 

Kas tasai pusprotis, klausiu jus, kuris nenutuokia, jog nė vienas 
bajorystės raštas nesuteikia tiek lengvatų ir privilegijų, kiek jų gauna 
klajojantis riteris tą dieną, kai duoda riterio įžadus ir atsideda neleng- 
vam riterystės darbui? 

Kuris klajojantis riteris moka pagalvę, tiltų, kelių, keltų ir rinkos 
rinkliavą, karalienės kurpaitės mokestį“, duoklę senjorui? Kuris 
siuvėjas pateikia jam sąskaitą už pasiūtą drabužį? Kuris pilies šeiminin- 
kas prašo užmokesčio, paviešinęs jį savo pilyje? Kuris karalius neso- 
dina jo prie savo stalo? Kuri mergelė lieka jam abejinga ir nuolankiai 
neatsiduoda jo valiai ir malonei? 

Ir pagaliau, ar buvo, yra arba bus pasaulyje toks klajojantis riteris, 
kuriam pristigtų drąsos įkrėsti keturis šimtus lazdų keturiems šimtams 
gvardiečių, pastojusių jam kelią? 

APIE ĮSIMINTINĄ NUTIKIMĄ SU GVARDIEČIAIS 
IR DIDI MŪSŲ GEROJO RITERIO DON KICHOTO 
NUOŽMUMĄ 


Don Kichotui sakant šią prakalbą, klebonas stengėsi įtikinti gvar- 
diečius, jog Don Kichotui pasimaišęs protas, kaip tatai jie galį spręsti 
iš jo darbų ir žodžių, o todėl siūlė liautis atkaklavus, nes jeigu jį net 
suimsią ir išsigabensią, turėsią netrukus paleisti kaip nepakaltinamą. 

Į tai gvardietis, įsakymo laikytojas, atrėmė, kad ne jo priedermė 
spręsti, ar Don Kichotas nepakaltinamas,— jam priklausą vykdyti 
vyresnybės nurodymus ir šįkart suimti nusikaltėlį, o paskiau tegu pa- 
leidžią jį laisvėn nors ir tris šimtus kartų. 

— Šiaip ar taip, — tarė klebonas, — šįkart jo nesuimsite, ir, man 
regis, jis pats nesiduos suimamas. 

Trumpai drūtai, klebonas jiems tiek prišnekėjo, o Don Kichotas 
prikrėtė tiek beprotysčių, kad gvardiečiai būtų pasirodę didesni be- 
pročiai negu jis, jeigu nebūtų susivokę, jog mūsų bajorui pasimaišęs 
protas; taigi jie sumetė būsiant naudinga atlyžti ir netgi sutaikinti barz- 
daskutį ir Sančą Pansą, kurie vis dar tūžmingai vaidijosi. 

Pagaliau gvardiečiai, kaip teisingumo atstovai, išnagrinėjo tą bylą 
ir paskelbė sprendimą, kuris nors ir nevisiškai patenkino abi šalis. 
vis dėlto apramino, nes juodu susikeitė balnais, o paspręstes ir pava- 
džius kiekvienas pasiliko savo. 

Mambrino šalmo bylą numarino klebonas: slapčiomis, kad nepaste- 
bėtų Don Kichotas, už dubenį davė barzdaskučiui aštuonis realus, ir 
šis pasirašė jam raštelį ir pasižadėjo nesiskųsti apgavyste nei dabar, 
nei kada nors, nei per amžius, amen. 

Taigi dvi svarbiausios ir rimčiausios bylos buvo išspręstos, liko tik 
įkalbėti dono Luiso tarnus, kad trys grįžtų namo, o ketvirtasis lydėtų 
savo poną ten, kur donas Fernandas pageidautų jį vežtis. 

Laimė ir palankus likimas, jau pradėję šalinti kliūtis ir šypsoti 
visiems įsimylėjėliams ir narsuoliams, susirinkusiems užeigoje, panūdo 
sėkmingai užbaigti bylą ir įstatyti juos į gerą kelią: tarnai sutiko pa- 
tenkinti dono Luiso norą, ir donja Klara liko tokia patenkinta, jog 
kiekvienas, žvelgdamas į jos giedrą veidą, matė, kaip džiūgauja josios 
širdis. 

Zoraida nelabai suprato, kas darosi aplink, bet ir ji čia liūdėjo, 
čia džiaugėsi drauge su visais, stebėdama ir sekdama, kaip mainosi 
naujųjų draugų veidai ir nuotaika, o svarbiausia — žiūrėdama į savąjį 
ispaną, į kurį tolydžio krypo akys ir linko širdis. 

Nusergėjęs, kaip klebonas atsidėkoja ir atsilygina barzdaskučiui, 
užeigos šeimininkas prisiekė, jog neišleis iš kiemo nei Rosinanto, nei 
Sančo asilo, kol su juo nebus atsiskaityta iki paskutinio skatiko, ir 
pareikalavo, kad Don Kichotas užsimokėtų už nakvynę, taipgi už su- 
badytus odmaišius ir ištekintą vyną. 

Klebonas ir tą bylą užglostė: už viską užmokėjo donas Fernan- 
das, — beje, ir auditorius, savo ruožtu, mielai sutiko atlyginti nuosto- 
lius; ir šitaip visi susitaikė ir nusiramino, tad užeiga panėšėjo jau nebe į 
nesutarimų draskomą Agramanto stovyklą, kaip sakė Don Kichotas, — 
dabar šičia viešpatavo Oktaviano laikų taika ir ramybė“““, ir visi 
vienu balsu pripažino, jog už tai turi būti dėkingi klebono geranoriš- 
kumui ir iškalbai, taipgi neprilygstamam dono Fernando taurumui ir 
dosnumui. 

Pasijutęs laisvas ir nusikratęs visų bėdų, tiek savų, tiek ginklanešio 
pridarytų, Don Kichotas tarė, kad jau metas keliauti toliau ir pagaliau 
užbaigti tą didį žygį, kuriam jis esąs pašauktas ir išrinktas. Ir todėl 
ryžtingai atsiklaupė prieš Dorotėją, bet ji pareiškė, jog neleisianti iš- 
tarti nė žodžio, kol jis nepasikelsiąs; ir Don Kichotas nuolankiai atsi- 
stojo ir tarė: 

— Žavingoji ponia, plačiai paplitusi patarlė skelbia, jogei guvu- 
mas — sėkmės tėvas, o ir patyrimas rodo, kad daugeliu rimtų atvejų 
nuo ieškovo uolumo pareina abejotinos bylos sprendimas, tačiau šioji 
tiesa niekur neiškyla taip aiškiai kaip kare, kur veržlumas ir staigumas 
suardo priešo planus ir padeda laimėti pergalę dar nespėjus prie- 
šininkui pasirengti gynybai. 

Visa tai, prakilnioji ir šviesiausioji ponia, sakau dėl to, jogei vieš- 
nagė šioje pilyje, mano supratimu, nieko dora neduoda, o vieną gražią 
dieną ji gali mums pasirodyti ir labai pragaištinga, nes nėra žinios, 
ar jūsų priešas milžinas, iš savo slaptų ir landžių šnipų patyręs, kad 

baudžiuos jį sutriuškinti, per tą laiką nebus spėjęs įsitvirtinti kokioje 
nors neįveikiamoje pilyje arba tvirtovėje, ir aš ne kažin ką sugebėsiu 
laimėti nei savo guvumu, nei nenuilstamosios rankos galybe. 

Taigi, godingoji valdove, kaip sakiau, savo guvumu pranokime jo 
užmačias, nedelsiant keliaukime ieškoti laimės, ir išsvajotoji laimė 
nusišypsos jūsų didenybei, kai tik akis akin susitiksiu su jūsų priešu. 

Don Kichotas nutilo, nepridurė daugiau nė žodžio ir be galo ramiai 
ėmė laukti žavingosios princesės atsako, ir ji, mėgdžiodama Don Ki- 
choto kalbėseną, šitaip jam atliepė valdovės tonu: 

— Aš jums dėkinga, pone riteri, už pareikštą norą padėti man di- 
džioje bėdoje, kaip pridera riteriui, kuriam priklauso ir privalu padėti 
našlaičiams ir skriaudžiamiesiems, ir tegu dangaus malone išsipildo 
mudviejų noras, idant įsitikintute, jogei šiame pasaulyje ir moterys 
moka atsidėkoti geradariams. 

Keliauti aš pasirengusi nors ir tuojau pat, nes manoji valia paklusni 
jūsų valiai. Įsakinėkite, ir aš nuolankiai vykdysiu kiekvieną jūsų žodį 
ir pageidavimą, nes toji, kuri vienąsyk pasikliovė jūsų apgintimi ir 
pavedė jums sugrąžinti josios valdas, negali prieštarauti jūsų išminties 
balsui. 

— Padėk, Dieve! — tarė Don Kichotas.— Kai matau kokią valdo- 
vę kenčiant pažeminimą, niekada nepraleidžiu progos grąžinti jai pri- 
deramą didybę ir pasodinti ją atgal į teisėtai paveldėtą sostą. 

Taigi kelionėn, nes delsimas, kaip sakoma, — pragaištis, ir toji 
mintis man dar labiau kursto norą leistis į žygį. 

O kadangi nei dangus yra sukūręs, nei pragaras regėjęs tokį žmogų, 
kuris įmanytų mane išgąsdinti arba įbaiminti, Sančai, balnoki Rosi- 
nantą, žaboki savo asilą ir karalienės eidininką; atsisveikinkime su 
pilėnu ir šiais ponais ir tuojau pat — į kelią! 

Visa tai girdėdamas, Sančas palingavo galvą ir tarė: 

— Ak pone, pone! Teatleidžia man gražuolėlės, bet šiame kaimely 
gėdos iki kelių, nors apie tai niekas nė šnipšt! 

— Ar mano garbė turėtų dėl to nukentėti, stuobry netašytas, jei gė- 
da ištiktų ne vien tik šį kaimelį, bet ir visus pasaulio miestus? 

— Jeigu jau jūsų malonybė pykstat, aš tylėsiu,— atsiliepė San- 
čas, — ir nesakysiu to, ką privalėčiau pasakyti kaip atsidavęs ginklane- 
šys ir ką atsidavęs tarnas laiko savo priederme pranešti ponui. 

— Sakyki, ką tik nori, — tarė Don Kichotas, — savo žodžiais neį- 
varysi man baimės, — tu visad bijai, nes toks jau esi, o aš — niekados, 
nes toks jau esu. 

— Dievulėli tu mano, atleisk man, nusidėjėliui! Juk ne tai turiu 
galvoje, — sušuko Sančas. — Stačiai tikrai žinau ir nėmaž neabejoju, 
jog ši ponia, kuri dedasi didžiosios Mikomikono karalystės karaliene, 
yra tokia pat karalienė kaip mano motulė, nes karalienė neimtų kiek- 
vienoj pakampėj, kur buvus nebuvus, laižytis su vienu mūsiškių. 

Sulig tais žodžiais Dorotėja nukaito kaip žarija, — mat jos vyras 
donas Fernandas slapčiom nuo kitų akių tikrai nusirėškė ne vieną 
bučinį nuo josios lūpų, atsiimdamas dalelę atlygio už savo meilę, o 
Sančas tai pastebėjo ir tarė sau, jog toks nesivaržymas labiau pritinka 
laisvo elgesio moteriai negu didžios karalystės karalienei... Štai kodėl 
ji nežinojo, ką atsakyti Sančui, ir negalėjo jo nutraukti, o jis tuo tarpu 
kalbėjo toliau: 

— Šit kodėl tatai jums sakau, pone: duosimės mylių mylias, netu- 
rėsim ramybės nei dieną, nei naktį, ir staiga pasirodys, jog mūsų žygių 
vaisių jau nusiskynė tasai, kuris smaginasi šioje užeigoje, tad man 
nėra ko skubintis balnoti Rosinanto, asilo ir eidininko, geriau dar atsi- 
puskim: kaip žmonės sako, lai kekšės trinas, o mes vaišinamės. 

O Dieve, kaip didžiai užsirūstino Don Kichotas, girdėdamas 
tokias ginklanešio blevyzgas! 

Taip jis užsirūstino, jog sužaibavo akimis ir, springdamas ir užsi- 
kirsdamas iš susijaudinimo, tarė: 

— O stuobry netašytas, stačioke, storžievi, neišmanėli, neprausta- 
burni, palaidliežuvi, akiplėša, dergėjau ir šmeižike! Kaip tu išdrįsai 
tarti tokius žodžius, girdint man ir šioms prakilnioms damoms, ir kaip 
tu drįsai įsikalti į savo paiką galvą tokias nešvankias ir įžūlias mintis?.. 

Nešdinkis iš mano akių, gamtos pasibaisėjime, melo aruode, prasi- 
manymų skrynia, šlykštynių klėti, kiaulysčių darytojau, nesąmonių 
skleidėjau, nepaisąs padorumo, kurio privalu žiūrėti bendraujant su 
karalių giminės nariais! Nešdinkis, nesirodyk man į akis, o patirsi mano 
rūstybės grėsmę! 

Tatai sakydamas, jis raukė antakius, pūtė žandus, vartė akis ir 
pagaliau stipriai trenkė dešine koja į žemę, — šitaip jis rodė, kokia 
baisi rūstybė verda jo krūtinėje... 

Šie žodžiai ir pykčio ženklai įvarė Sančui tokią baimę ir pasiaubą, 
kad jis mielai būtų prasmegęs skradžiai žemės, jeigu tik ji būtų prasi- 
vėrusi po kojomis, ir, nebežinodamas ką daryti, jis jau buvo pasiryžęs 
atsukti nugarą ir dingti įtūžusiam ponui iš akių. 

Tačiau išmintingoji Dorotėja, jau puikiai perpratusi Don Kichoto 
būdą, žinojo, kaip dera maldyti jo rūstybę, ir tarė: 

— Prašom nesiširdyti, pone Liūdnojo Vaizdo riteri, ir nepykti 
ant savo gerojo ginklanešio už tai, kad jis pripaistė šitiek paikysčių: 
matyt, jis turėjo pagrindą šitaip kalbėti, nes sunku patikėti, jog toksai 
blaivaus proto ir krikščioniškos sąžinės Žmogus galėtų tyčiomis ką 
apjuodinti; o todėl reikia atmesti bet kokias abejones, nes jeigu šioje 
pilyje, pasak jūsų, pone riteri, viską maino ir savaip pertvarko kerai, 
gal, sakau, ir Sančas buvo velnio apsėstas, kada, jo žodžiais tariant, 
matė tai, kas nedaro garbės mano doram vardui. 

— Prisiekiu visagaliu Viešpačiu,— tarė Don Kichotas, — jūsų di- 
denybė pataikėte kaip pirštu į akį. Aišku, tam nuodėmių maišui San- 
čui bus pasivaidenę: piktoji dvasia pakišo jam koją, ir jis pamatė tai, 
ką įmanu matyti nebent užkerėtam; juk aš žinau, kad tasai nelaimėlis 
sąžiningas ir geros širdies ir apjuodinti ko nors nieku gyvu negalėtų. 

— Šventa teisybė,— įsiterpė donas Fernandas, — o todėl jūsų 
malonybė, pone Don Kichote, dovanokite jam ir susigrąžinkite jį savo 
maloningan prieglobstin sicut erat in principio*, kol tie vaidalai dar 
neišvarė jo iš proto. 

Don Kichotas pareiškė, jog dovanoja, ir klebonas nuėjo pašaukti 
Sančo, ir šis atslinko be galo nusižeminęs, atsiklaupė ir paprašė poną 
rankos, ir ponas atkišo ranką ir, kai ginklanešys ją pabučiavo, palai- 
mino jį ir tarė: 

— Dabar. Sančai, vaikeli, būsi galutinai įsitikinęs, jog teisybę tau 
sakiau tolydžio tvirtindamas, kad viskas šioje pilyje apkerėta. 

— Ir aš taip manau,— atsiliepė Sančas, — tik sūpavo mane iš tik- 
rųjų, Man nesivaideno. 

— Be reikalo taip manai, — paprieštaravo Don Kichotas, — jeigu 
šitaip būtų atsitikę, būčiau atkeršijęs už tave arba tuomet, arba dabar, 
bet aš nei tada galėjau, nei dabar negaliu surasti tavo skriaudėjų. 
kuriems derėtų atkeršyti. 

Visi susidomėjo tuo sūpavimu, ir užeigos šeimininkas iš panagių iš- 
pasakojo, kaip skraidęs Sančas Pansa,— svečiai smagiai pasijuokė. 
o Sančas nelabai smagiai pasijuto ir jau būtų visai susigėdęs, jeigu jo 
ponas nebūtų dar sykį patikinęs, kad jis buvęs apkerėtas... Vis dėlto 
Sančas nebuvo toks paikas, kad palaikytų gryna ir neginčijama tiesa 
be kruopelės apgaulės, jog sūpavę jį ne gyvi žmonės, o prisisapnavusios 
arba pasivaidenusios šmėklos, kaip tikėjo ir tvirtino jo ponas. 

Jau dvi dienas rinktinė draugija viešėjo užeigoje, ir kai tik pasirodė, 


*Kaip buvo pradžioje (lot.). 

jog metas išvykti, buvo sutarta nevarginti Dorotėjos ir dono Fernando 
kelione į Don Kichoto bažnytkaimį lyg karalienės Mikomikonos sosto 
vaduoti, — riterį pargabensią namo klebonas ir barzdaskutys ir ten 
pasirūpinsią jo gydymu nuo pamišimo. 

Ir todėl jie sutarė su vienu žmogumi, kaip tyčia važiavusiu jaučiais 
pro šalį, kad pargabentų jį šit kaip: surentė savotišką narvą™™ iš 
kryžmai sukaltų karčių, pakankamai erdvų, kad jame patogiai jaustųsi 
Don Kichotas, paskum donas Fernandas su savo keliabendriais, dono 
Luiso tarnai ir gvardiečiai, taipgi užeigos šeimininkas klebono pasiū- 
lymu ir įsakymu prisidengė veidus kaukėmis ir persirengė kas kaip 
išmanė, idant Don Kichotui pasirodytų, jog tai anaiptol ne pilyje 
matyti Žmonės. 

Šitaip apsitaisę, jie tylutėliai įslinko ten, kur jis miegojo ir ilsėjosi 
po kovų ir susirėmimų. 

Kai jis ramiai miegojo nenujausdamas tokios likimo išdaigos, jie 
prisėlino ir sučiupę tvirtai surišo jam rankas ir kojas, tad, kniostelėjęs 
iš miegų, jis nesugebėjo nė pakrutėti ir, apstulbęs ir sutrikęs, įsistebei- 
lijo į neregėtus pavidalus... 

Ir tuoj nusigriebė minties, kurią pakišo nenuilstama ir pakrikusi 
vaizduotė, ir tarė sau, jog visos tos žmogystės — užkerėtosios pilies 
šmėklos ir jog jisai, be abejo, taipgi užkerėtas, todėl ir nesugeba nei 
judėti, nei gintis, — žodžiu, išėjo taip, kaip buvo numatęs klebonas, 
savo išmanymu surezgęs šias žabangas. 

Iš visų, ten susirinkusių, tiktai Sančas išsaugojo savo protą ir apda- 
rą ir, nors nedaug trūko, kad užsikrėstų pono liga, iškart pažino persi- 
rengėlius, bet bijojo prasižioti — laukė, kuo pasibaigs pono užpuoli- 
mas ir paėmimas nelaisvėn, o ponas irgi nesakė nė žodžio laukdamas 
savo negandos pabaigos... O pasibaigė ji šit kaip: šmėklos įvilko narvą, 
patupdė jį viduje ir taip tvirtai užkalė kartis, kad įsispyręs nebūutum jų 
atplėšęs. 

Šmėklos užsikėlė narvą ant pečių ir jau buvo bežengią pro duris, 
bet tuo metu pasigirdo baisingas balsas, toks baisingas, kokiu galėjo 
rėkti nebent barzdaskutys — ne balno savininkas, o kitas. 

— O Liūdnojo Vaizdo riteri! — suriko jis.— Nesielvartauk ne- 
laisvėn patekęs, nes taip reikia, idant spėriau pasibaigtų tavo nuotykis, 
kurio imtis paskatino didi tavoji narsa, ir pasibaigs jisai, kai nuožmusis 
lamančiškis liūtas ir romioji tobosiškė balandėlė sujungs savo likimus, 
bet ne anksčiau, nei nuolankiai nulinks išdidžiosios jųdviejų galvos, 
nusvarintos švelnaus moterystės jungo, o toji negirdėta santuoka duos 

pasauliui tuntą šaunių liūtukų, kurie paveldės narsingojo tėvo it skustu- 
vai aštrutėlius nagus; ir tatai įvyks anksčiau, nei bėglės nimfos vijikas, 
skubėdamas savo įprastu keliu, dusyk aplankys spindžiuosius žvaigž- 
dynus“"*. 

O tu, tauriausiasai ir klusniausiasai visų ginklanešių, juosėjusių 
kalaviją prie šalies, želdinusių barzdą ant smakro ir turėjusių uoslę 
šnirpšlėse, nesikrimski ir nebėdoki regėdamas, kad prie tavo akių šitaip 
boginamas klajojančios riterijos žiedas, — jeigu tokia bus pasaulio 
Tvėrėjo valia, veikiai pasijusi taip išaukštintas ir pašlovintas, jogei 
pats savęs nebepažinsi, ir neliks netesėti tavo gerojo pono pažadai! 

Ir patikinu tave išmoningosios Melagėnijos vardu, kad bus išmokė- 
ta tau alga, kaip tatai laikas parodys, tad ženki pėdomis šio narsingojo 
užkerėto riterio, nes tavo priedermė sekti jį ligi tos vietos, kur jum- 
dviem abiem skirta sustoti. 

O kadangi man nedera nieko daugiau pridurti, keliaukite su Dievo 
padėjimu, o kur aš keliausiu — man vienam tebūnie žinoma. 

Ir, baigdamas šią pranašystę, barzdaskutys iš pradžių staigiai pa- 
kėlė balsą, o paskui nuleido ligi tokio graudaus tono, jog netgi tie, 
kurie buvo su juo susimokę, vos nepatikėjo, kad jis sako gryną teisybę. 

Don Kichotą paguodė išklausytoji pranašystė, nes jisai akimoju 
galas nuo galo permanė josios prasmę ir suprato, kad jam likta šventais 
ir teisėtais moterystės ryšiais susijungti su mylimąja Dulsinėja Tobo- 
siete, 0 josios palaimintojo įsčiaus vaisiams, jo sūnums, — amžių 
amžiams išgarsinti Lamančą. 

Ir įtikėjęs tuo tvirtai ir nepalenkiamai, Don Kichotas gailiai atsi- 
duso ir, pakėlęs balsą, prabilo: 

— Nors ir kažin kas būtumei tu, tokį didį gėrį man išpranašavęs, 
meldžiu tave, mano vardu paprašyki išmintingąjį burtininką, mano 
lemties žiūrintį, idant neleistų man pražūti kalėjime, kuriame esmi 
gabenamas, kolei išsipildys tavo sakytieji neprilygstamo džiaugsmo 
žodžiai, nes jeigu jie taps kūnu, nelaisvės kančios atrodys man dangaus 
palaima, pančiai, sąnarius veržiantys,— širdies paguoda, o grįstai. 
ant kurių tysau parmestas, — ne kietas kautynių laukas, bet minkštas 
patalas, saldus vedybinis guolis. 

O dėlei tų žodžių, kuriais nuraminai mano ginklanešį Sančą Pansą, 
aš pasikliauju jo dorybe ir atsidavimu ir esmi tikras, jog jisai nepaliks 
manęs nei džiaugsmuose, nei bėdoje, ir jeigu laimė ir jam, ir man bus 
tokia nepalanki, kad neišgalėsiu padovanoti salos arba kokio lygia- 
verčio labo, kaip esmi žadėjęs, šiaip ar taip, bent jau alga tikrai nepra- 

puls, nes, žiūrėdamas ne jo nenuilstamos ir geros tarnybos, bet savo 
išteklių, savo ranka surašytame testamente esmi nurodęs, kas jam pri- 
klauso. 

Sančas Pansa nusilenkė jam su didžia pagarba ir pabučiavo į abi 
rankas — mat vienos katros pabučiuoti negalėjo, nes abi buvo daiktan 
surištos. 

Paskum vaiduokliai užsikėlė narvą ant pečių ir nunešę pastatė į 
jaučių traukiamą vežimą. 


XLVII PERSKYRIMAS 


APIE TAI, 
KAIP NUOSTABIAI 
BUVO APKERĖTAS DON KICHOTAS 
LAMANČIETIS, 
TAIPGI APIE KITUS 
ĮSIMINTINUS NUTIKIMUS 


Pasijutęs šitaip uždarytas narve ir įkeltas į vežimą, Don Kichotas 
tarė: 

— Daugel didžiai rimtų istorijų esu skaitęs apie klajojančius rite- 
rius, bet kaip gyvas nesu nei skaitęs, nei matęs, nei girdėjęs, jog šitaip 
grobiami apkerėtieji riteriai, — paprastai jie neregėtu greičiu nešami 
oru, įsiausti į pilką arba juodą debesį, lakinami ugniniu vežimu, raiti 
ant hipogrifo arba kokio kito panašaus gyvūno. 

O kad bogintų va šitaip jaučių traukiamu vežimu — kaip Dievą 
myliu, šitai netelpa mano galvoj. Nors galbūt riteriai ir kerai mūsų 
laikais eina anaiptol ne tuo keliu, kokiu eidavo senų senovėj. 

Be kita ko, gali būti, kad jeigu aš — naujųjų laikų riteris, pirmasis 
pasaulyje prikėlęs iš užmiršties nuotykingųjų riterių meną, — vadinasi, 
išrasta naujų kerų ir kitoniškų būdų apkerėtiesiems grobti. Ką į tai 
pasakytum, Sančai, vaikeli? 

— Nė pats nežinau, ką į tai sakyti, — atsiliepė Sančas, — juk aš 
menkiau už jūsų malonybę išmanau nuotykingąjį raštą. Šiaip ar taip, 
galėčiau pasakyti ranką prie širdies pridėjęs ir prisiekti, jog visi tie 
vaidalai, kurie šičia slankioja,— ne tokie jau labi padarai. 

— Labi? Va, dailiausia! — sušuko Don Kichotas.— Kaipgi jie 
gali būti labi, jeigu visi jie — nelabieji, atsidanginę čionai pamėklių 
pavidalu, idant darytų tai, ką padarė, ir įstumtų mane šitokion padėtin? 
Ir jeigu nori tuo įsitikinti, palieski juos ir pačiupinėki, ir įsitikinsi, kad 
jų kūnai — iš oro ir kad jie regimi, bet neapčiuopiami. 

— Dievaži, pone, — atrėmė Sančas, — aš visus juos apčiupinėjau; 
ir štai šis nelabasis, nestygstantis vietoje, gana apkūnus ir turi dar 
vieną savybę, labai skirtingą nuo tos, kuri, kaip girdėjau, priskiriama 
šėtonams: mat, pasak žmonių, visi jie dvokia siera ir kitokia smarve, 
o šis per pusmylį kvepia ambra. 

Sančas turėjo galvoje doną Fernandą, kuris, būdamas turtingas 
didžiūnas, matyt, panašiai ir kvepėjo. 

— Nesistebėki, mielasai bičiuli Sančai,— tarė Don Kichotas.— 
tau pravartu būtų žinoti, jog nelabieji — išmanūs padarai: jie skleidžia 
tvaiką, bet patys niekuo neatsiduoda, nes jie — dvasios, o jeigu ir atsi- 
duoda, tas kvapas būna anaiptol ne geras, bet koktus ir tvaikus. 

Ir taip esti todėl, kad jie niekad negali ištrūkti iš pragaro, nors 
ir kažin kur būdami, ir palengvinti savo kančių, o kadangi geras kva- 
pas teikia malonumą ir pasitenkinimą, jie ir negali gardžiai kvepėtr. 

Ir jeigu tau atrodo, jog tasai šėtonas kvepia ambra, — vadinasi, 
arba tu pats apsigauni, arba jis geidžia tave apgauti, kad nelaikytum 
jo šėtonu. 

Taip šnekėjosi šeimininkas ir tarnas; ir donas Fernandas su Kar- 
deniju, nuogąstaudami, kad Sančas galutinai neperprastų jų sumany- 
mo, nes tasai jau pradėjo šį tą nutuokti, nutarė pasiskubinti išvykti 
ir, pasivadinę į šalį šeimininką, liepė balnoti Rosinantą ir Sančo asilą; 
tatai šeimininkas labai mikliai ir padarė. 

Tuo tarpu klebonas sulygo su gvardiečiais, jog šie parlydėsią Don 
Kichotą ir už tai kas dieną gausią tam tikrą atlyginimą. 

Kardenijas pririšo prie Rosinanto balno gugos vienoj pusėj skydą, 
kitoj — dubenį ir ženklais įsakė Sančui sėsti ant asilo ir vestis už pa- 
vadžio Rosinantą, o dviem gvardiečiams su muškietomis — joti abipus 
vežimo. 

Tačiau, vežimui dar nepajudėjus iš vietos, šeimininkė, jos dukra ir 
Maritornė išėjo atsisveikinti su Don Kichotu, dėdamosi graudžiomis 
ašaromis verkiančios dėl jo nelaimės, ir Don Kichotas joms tarė: 

— Neverkite, mano gerosios ponios, tokios negandos ištinka kiek- 
vieną, kas atsiduoda pašaukimui, kuriam aš atsidaviau, ir jeigu manęs 
nelydėtų bėdos, nelaikyčiau savęs garsinguoju klajojančiu riteriu, 

nes menko vardo ir garso riteriams panašūs dalykai nenutinka, todėl 
niekas pasaulyje jų ir neprisimena, o narsingiems, priešingai, nutin- 
ka, — mat daugel valdovų ir daugel riterių pavydi jiems drąsos ir šau- 
numo ir klasta bei vyliais stengiasi juos pražudyti. 

Tačiau, šiaip ar taip, šaunumas pats savaime turi tokią galią, jog, 
nepaisydamas visos juodosios magijos, kurią išmanė tiktai pirmasis 
jos išradėjas Zaratustra“““, šlovingai nugalės visas kliūtis ir suspindės 
žemėje kaip saulė padangėse. 

Atleiskite man, žavingosios damos, jei netyčia jus kuo nors užga- 
vau, nes tyčiomis ir sąmoningai nieko nesu užgavęs. Ir melskite Dievą, 
idant išvaduotų mane iš kalėjimo, kur mane uždarė kažin koks piktas 
burtininkas, ir jeigu aš nusikratysiu pančių, niekada iš atminties neiš- 
dils visos tos malonės, kurias šioje pilyje teikėtės man padaryti, ir atsi- 
dėkodamas jums atsilyginsiu ir atsiteisiu, kaip to esate nusipelniusios. 

Don Kichotui postringaujant su pilėnėmis, klebonas ir barzdasku- 
tys atsisveikino su donu Fernandu ir jo palydovais, su kapitonu ir jo 
broliu, taipgi su visomis likimu patenkintomis damomis, ypačiai su 
Dorotėja ir Lusinda. 

Visi išsiglėbesčiavo ir susitarė palaikyti santykius vieni su kitais, 
o donas Fernandas nurodė klebonui, kokiu adresu šis turėsiąs rašyti, 
kas nutikę Don Kichotui, ir patikino, kad jam būsią labai įdomu tatai 
sužinoti, o jisai, donas Fernandas, savo ruožtu, aprašysiąs, kas klebonui 
gal būsią įdomu: savo jungtuves, Zoraidos krikštą, dono Luiso likimą 
ir Lusindos grįžimą namo. 

Klebonas pažadėjo žodis žodin patenkinti dono Fernando prašymą. 

Visi dar sykį apsikabino ir dar sykį pasiūlė vieni kitiems įvairiau- 
sių paslaugų. 

Tuo metu šeimininkas priėjo prie klebono ir padavė jam pluoštą 
popierių sakydamas, jog radęs juos toje pačioje skrynelėje, kur buvusi 
ir „Neapdairaus smalsuolio novelė“, tik užkritusius už apmušalo, o 
kadangi skrynelės savininkas daugiau nebesirodąs, klebonas galįs 
juos pasiimti, juo labiau kad jis pats nekertąs rašto ir tie popieriai jam 
esą visiškai nereikalingi. 

Klebonas padėkojo ir, tuojau pat atskleidęs rankraštį, pamatė ant- 
raštę: Rinkonetė ir Kortadiljas““", o iš to suprato, jog tai būsianti taipgi 
novelė, ir, taręs sau, kad jeigu ,Neapdairaus smalsuolio novelė“ buvusi 
nebloga, gal ir šioji būsianti ne prastesnė, nes abi, ko gero, priklausan- 
čios to paties autoriaus plunksnai, pasiėmė ją su savimi ketindamas 
perskaityti pirma pasitaikiusia proga. 

Paskui su savo bičiuliu barzdaskučiu, abudu kaukėti, kad Don 
Kichotas jų nepažintų, sėdo raiti ir nujojo paskui vežimą. 

Vilkstinė traukė tokia tvarka: priešaky važiavo vežimas, vadelėja- 
mas paties šeimininko; iš šalių, kaip sakyta, žingsniavo du gvardiečiai 
su muškietomis ant pečių; tolėliau, už pavadžio vesdamasis Rosinantą, 
asilu risnojo Sančas Pansa, o pačiame gale, kaip jau sakyta, prisidengę 
veidus, orūs ir išdidūs jojo klebonas ir barzdaskutys, raiti ant savo 
stiprių mulų, kurie ėjo tokia pat vangia žingine kaip ir rambūs jaučiai. 

Ištiesęs kojas ir nugara atsirėmęs į kartis, narve sėdėjo Don Kicho- 
tas surištomis rankomis, toks tylus ir kantrus, lyg tai būtų buvęs ne gy- 
vas žmogus, bet akmeninė statula. 

Šitaip tylomis, iš lėto nukeliavo jie apie dvi mylias ir atkako į slėnį, 
kuris vežėjui pasirodė tinkamas pailsėti ir jaučiams pasiganyti, tačiau 
barzdaskutys pasiūlė klebonui pavažiuoti dar galiuką, nes kitapus ana 
tos kalvos, kaip jam žinoma, esąs kitas slėnis, prižėlęs daug sodresnės 
žolės negu šis, kur ketinąs apsistoti vežėjas. 

Visi pritarė barzdaskučio minčiai, ir vilkstinė patraukė toliau. 

Tuo tarpu klebonas atsigręžė ir pamatė įkandin jojant šešis ar 
septynis raitelius, puikiai apsitaisiusius ir visa kuo apsirūpinusius, ir 
tie žmonės veikiai juos prisivijo, nes keliavo ne tingiais ir nepaslankiais 
jaučiais, bet mulais, kokiais paprastai jodinėja kanauninkai, ir, ko gero, 
skubinosi papietauti užeigoje, dunksančioje per kokią mylią. 

Prisiginę greituoliai mandagiai pasisveikino su nepaslinkšiais, 
ir vienas jų, kaip vėliau paaiškėjo, Toledo kanauninkas ir savo palydo- 
vų ponas, matydamas visą tą dailiai išsirikiavusią vilkstinę — vežimą, 
gvardiečius, Sančą, Rosinantą, kleboną ir barzdaskutį, taipgi suimtą 
ir narvan pasodintą Don Kichotą,— neištvėrė nepaklausęs, kodėl šis 
žmogus taip gabenamas, nors iš gvardiečių skiriamųjų ženklų jau 
suprato, jog tai, ko gero, būsiąs koks baisingas plėšikas arba šiaip 
piktadarys, Šventosios brolijos traukiamas atsakomybėn. 

Kanauninko paklaustas, vienas gvardietis atsiliepė šiais žodžiais: 

— Pone, tegul jo malonybė patsai atsako, kodėl jis šitaip gabena- 
mas, o mes nieko nežinome. 

Jų pokalbį išgirdęs, Don Kichotas tarė: 

— Gal jūsų malonybė nutuokiate ir išmanote, kas tai yra klajojan- 
tys riteriai? Jeigu taip, apsakysiu jums savo negandas, o jeigu ne — 
man nėra ko bergždžiai stengtis ir dėstyti savo bėdas. 

Pamatę, jog keliauninkai įsišnekėjo su Don Kichotu, klebonas ir 

barzdaskutys prijojo artyn, ketindami prireikus įsiterpti, kad neiškiltų 
aikštėn jų gudrybė. 

Į Don Kichoto klausimą kanauninkas atsakė šitaip: 

— Po teisybei, mano sūnau, riterių romanus išmanau kur kas ge- 
riau negu Viljalpando „Pagrindus“*"'. Tad jeigu nėra daugiau jokių 
kliūčių, galite drąsiai pasakoti, ką tik pageidaujate. 

— Garbė Dievui,— tarė Don Kichotas.— Jeigu tokia byla, žino- 
kite, pone bajore, kad esu apkerėtas ir uždarytas į narvą dėlei piktųjų 
burtininkų klastos ir pavydo, nes dorybę uoliau persekioja nedorėliai, 
nekaip puoselėja dorybingieji. 

Aš — klajojantis riteris, bet anaiptol ne iš tų, kurių vardų Šlovė 
nė karto neprisiminė ir neįamžino savo atmintyje, o iš tų, kuriems nei 
pavydas, nei visi Persijos magai, Indijos brahmanai ir Etiopijos gimno- 
sofistai“?* nesutrukdys ir neužgins įrašyti savo vardo nemirtingumo 
šventovėje, idant jis būtų gairė ir pavyzdys per amžių amžius ir idant 
ateities klajojantys riteriai žinotų, kieno pėdomis privalu sekti žengiant 
į šlovingąsias karo meno aukštybes ir viršūnes. 

— Ponas Don Kichotas Lamančietis sako teisybę, — įsiterpė kle- 
bonas.— Jis važiuoja užkerėtas šiuo vežimu, ir ne dėl to, kad būtų 
kuo nors nusižengęs ar nusidėjęs,— stačiai prieš jį susibaudė tie, 
kurie bodisi dorybės ir neapkenčia narsumo. 

Pone, tai Liūdnojo Vaizdo riteris, kurio vardą tikriausiai jau esate 
girdėjęs ir kurio narsingi žygdarbiai ir didūs veikalai bus įrašyti nedy- 
lančioje bronzoje ir amžinajame marmure, nors ir kažin kaip stengtųsi 
pavydas juos užtemdyti, o klasta — nuslėpti. 

Girdėdamas vienodai šnekant ir belaisvį, ir laisvą žmogų, kanau- 
ninkas kone persižegnojo apstulbęs — jo protas nenešė, kas čia bus 
nutikę; ir jo palydovai stebėjosi ne ką mažiau už savo poną. 

Tuo tarpu Sančas Pansa, prijojęs pasiklausyti, apie ką ten kalbama, 
pasinešė gelbėti padėtį savo dvylekiu ir tarė: 

— Tai va, ponai, kaip sau norit, smerkit mane ar girkit, o mano 
ponas Don Kichotas lygiai taip užkerėtas kaip mano geroji motulė. 
Jisai viso proto, ir valgo, ir geria, ir gamtinius reikalus atlieka ne 
blogiau už visus kitus, kaip atlikdavo ir vakar, prieš uždaromas į 
narvą. 

O jeigu taip yra, kuo gi man įrodysit, jog jisai užkerėtas? Juk 
iš daugelio žmonių esu girdėjęs, kad užkerėtieji nei valgo, nei miega, 
nei kalba, o mano ponas, jeigu tik jam neužčiaupsi burnos, prikalbės 
daugiau nei trisdešimt teismininkų... 

Ir, atsigręžęs į kleboną, kalbėjo toliau: 

— Ak kunige klebone, kunige klebone! Bau jūsų malonybė manėt, 
kad jūsų nepažinsiu? Bau manėt, nesumesiu ir neįminsiu, kam prireikė 
dabartės tų naujų kerų? Tai va, įsidėkit į galvą, pažinau jus, nors ir 
kažin kaip dangstytutės veidą, ir, įsidėkit į galvą, permaniau jūsų 
klastas, nors ir kažin kaip mėtytute uodegą. 

Žodžiu, kur viešpatauja pavydas, ten nėra vietos dorybei, o šykštu- 
mas amžindien nesugyvena su dosnumu. 

Po šimts velnių! Jeigu jūs, dvasiškasis tėve, nebūtute įsikišęs, mano 
ponas šiuo metu jau būtų susivedęs su princese Mikomikona, o aš bū- 
čiau mažų mažiausiai buvęs grafas, — turėdamas galvoj savo pono 
Liūdnojo Vaizdo gerumą ir savo neprilygstamąsias paslaugas, tik 
tokio atpildo ir galėjau tikėtis. 

Bet, kaip matau, teisybę žmonės sako: laimės ratas sukasi greičiau 
už malūno girnas, ir kas vakar buvo aukštai iškilęs, šiandie guli žemai 
puolęs. 

Gaila man pačios ir vaikučių: juk jie galėjo ir privalėjo tikėtis, 
kad jų tėvas pargrįš namo salos valdovu arba kokios karalystės vincė- 
karalium, o šit dabartės pargrįš jisai arklininku. 

Visa tai, kunige klebone, sakau jums tik todėl, kad jūs, dvasiškasis 
tėve, imtute atgailauti už negerą elgesį su mano ponu, nes kitame pa- 
saulyje Dievulis ims ir paklaus jus, už ką įkalinot mano poną, ir pa- 
smerks už tai, jog manasis ponas Don Kichotas, nelaisvėje būdamas, 
niekam nepadėjo ir nepadarė nė vieno gero darbo. 

— Nair nudardėjo su burokais į malūną! — atsiliepė į tai barzda- 
skutys.— Vadinasi, Sančai, judu su savo ponu — abu labu tokiu? 
Dievaži, man jau dingsi mintis, kad būtų pravartu ir tave sykiu patup- 
dyti į narvą ir palaikyti tenai kaip užkerėtą, nes labai persiėmei jo 
svaičiojimais ir paistalais apie riterius. Nelabą valandą sugundė jis 
tave savo pažadais, ir nei šiam, nei tam įsikalei makaulėn tą salą, kurios 
šitaip trokšti. 

— Aš jums ne merga, kad mane kas gundytų,— atrėmė Sančas, — 
ir manęs niekas nesugundytų, netgi patsai karalius, ir nors esu vargšas, 
bet užtat aš senas krikščionis ir niekam nesu skolingas, o jeigu trokštu 
salos, tai kiti trokšta dar blogesnių dalykų; juk kiekvienas — savo 
laimės kalvis, vadinas, jeigu aš žmogus, tai galiu būti popiežium, ne tik 
salos valdovu, o tų salų mano ponas gali tiek nukariauti, jog nebus 
kam dalyti. 

Žiūrėkit, ką šnekat, jūsų malonybe pone barzdaskuty, čia jums 

ne barzdą skusti, nes žmogus žmogui nelygu. Taip sakau todėl, jog visi 
čia vienas kitą pažįstame, ir nepūskit man miglos į akis, o ar mano 
ponas užkerėtas — vienas Dievas težino teisybę, tad geriau liaukimės 
ir nekibinkim tylinčios bėdos. 

Barzdaskutys nedrįso prieštarauti Sančui, kad per savo paikumą 
šis neišpliurptų viso to, ką juodu su klebonu stengėsi taip kruopščiai 
nuslėpti, ir kaip tik dėl to klebonas pasiūlė kanauninkui pajojėti trupu- 
tį į priekį — atskleisiąs narve uždarytojo paslaptį ir papasakosiąs kito- 
kių smagių dalykų. 

Kanauninkas sutiko ir, pajojėjęs į priekį drauge su savo palydovais 
ir klebonu, atidžiai išklausė visa tai, ką šis papasakojo apie Don Kicho- 
to luomą, būdą, gyvenimą ir pamišimą, glaustai išdėstydamas, kada ir 
kodėl pakrikęs jam protas, taipgi visus nutikimus ligi pat įkalinimo 
narve ir sumanymą pargabenti jį gimtinėn ir ten pamėginti iš galvos 
ginti pamišimą. 

Klausydamiesi negirdėtos Don Kichoto istorijos, kanauninkas ir 
jo palydovai vėl stebėjosi ja neatsistebėdami, o išklausęs ją, kanaunin- 
kas tarė: 

— Iš tiesų, kunige klebone, mano supratimu, didžiai kenkia valsty- 
bei vadinamieji riterių romanai, ir nors, vedamas dyko ir paiko smal- 
sumo, esu perskaitęs beveik visų išleistų romanų pradžią, bet niekados 
negalėjau prisiversti perskaityti bent vieną nuo pradžios iki galo, nes, 
man regis, visi jie daugmaž vienodi, ir vienas maža kuo skiriasi nuo 
kito, o kitas — nuo dar kito. 

Ir, mano įsitikinimu, tokio turinio raštai ir kūriniai artimi vadina- 
mosioms miletiečių pasakoms“““, kvailos išmonės, kuriomis siekiama 
smaginti žmogų, bet ne auklėti, o tuo tarpu apologai, priešingai, sykiu 
ir smagina, ir auklėja. 

Jeigu pagrindinė šių romanų paskirtis - — smaginti skaitytoją, vargu 
ar ji atliekama, nes romanuose knibždėte knibžda baisiausių nesąmo- 
nių: juk širdžiai smagu tik tada, kai, iškilus prieš akis arba vaizduotėje 
įvairiems dalykams, matome arba stebime grožį ir dermę, o visa tai, 
kas bjauru ir nedarnu, negali teikti mums jokio pasitenkinimo. 

Tad koksai gi gali būti grožis ir darnus atskirų dalių santykis su 
visuma ir visumos su atskiromis dalimis tokiame romane arba apsaky- 
me, kur šešiolikametis jaunikaitis smogia kalaviju bokšto didumo mil- 
žinui ir perskrodžia jį pusiau, lyg tai būtų meduolis? 

Arba kada, piešdamas mums kautynes, autorius praneša, jog prie- 
šas bloškęs mūšin milijoninę kariauną? Bet kadangi prieš ją stoja 

pagrindinis herojus, norom nenorom turime tikėti, kad tasai riteris 
laimėjo pergalę vien savo narsingosios rankos galia. 

O ką jūs pasakysite apie tas karalienes ar princeses, imperatoriaus 
sosto įpėdines, kurios kaip niekur nieko puola į glėbį nepažįstamam 
klajojančiam riteriui? 

Kokį grubų ir neišlavintą protą reikia turėti, kad gautumei malo- 
numą skaitydamas, kaip riterių prikimštas milžiniškas bokštas nelygi- 
nant laivas, palankiam vėjui pučiant, plaukioja jūromis: vakare jis 
Lombardijoje, o rytą jau Indijos presbiterio Jono žemėse arba kituose 
kraštuose, kurių nei Ptolemėjas dar nėra atradęs, nei Markas Polas 
regėjęs” ”? 

Ir jeigu kas nors man paprieštarautų ir pareikštų, jog riterių roma- 
nų kūrėjai rašą juos iš galvos, kitaip sakant, prasimaną galas nuo galo, 
todėl ir neturį paisyti nei tikslumo, nei tiesos,— aš atsikirsčiau, kad 
prasimanymai esti tuo geresni, kuo labiau jie atitinka tikrovę, ir tuo 
daugiau malonumo jie teikia, kuo mažiau kelia abejonių ir įtarimų. 

Prasimanymais pagrįstos istorijos turi būti suprantamos skaityto- 
jams, jas privalu rašyti taip, kad, supaprastindamos negalimus daly- 
kus, sušvelnindamos perdėjimus, atimdamos žadą, jos žavėtų, stebintų, 
jaudintų ir domintų tokiu būdu, kad lygia greta eitų nuostaba ir 
džiaugsmas. Bet visi tie dalykai neprieinami tam, kas vengia rašyti 
tikroviškai ir mėgdžioti gyvenimą, nors tai ir sudaro kūrinio tobulumą. 

Dar nesu matęs tokio riterių romano, kur visi pasakojimo nariai 
sudarytų vientisą fabulą, idant vidurys atitiktų pradžią, o pabaiga — 
pradžią ir vidurį, — priešingai, romanai suręsti iš tiekos narių, jog, 
atrodo, autorius bus užsimojęs sukurti ne dailiai sudėtą figūrą, bet 
pabaisą arba išgamą. 

Be kita ko, tų romanų stilius šiurkštus, žygdarbiai neįtikimi, meilė 
gašli, mandagumas storžieviškas, kautynių aprašymai ištęsti, sampro- 
tavimai paiki, kelionės nei šiokios, nei tokios, — žodžiu, su tikru menu 
jie neturi nieko bendra ir todėl turi būti genami iš krikščioniškos 
valstybės drauge su niekam tikusiais žmonėmis. 

Klebonas išklausė visa tai be galo atidžiai ir tarė sau, jog kanau- 
ninkas — šviesaus proto žmogus ir sako teisybę, ir todėl pareiškė, kad 
ir jisai esąs tos pačios nuomonės ir, nepakęsdamas riterių romanų, 
sudeginęs visas Don Kichoto knygas, kurių buvę nemaža. 

Ir jis papasakojo kanauninkui, kaip jas visas tikrinęs ir kokias pa- 
smerkęs laužui, o kokioms suteikęs malonę... 

Kanauninkas skaniai pasijuokė ir pareiškė, jog, nepaisant visų 

minėtų trūkumų, riterių romanai turi vieną privalumą: jų siužetas 
leidžia brandžiam protui pasireikšti, nes duoda plačią ir palankią dirvą 
plunksnai, idant jai nebūtų jokių kliūčių aprašyti laivų dužimą, audras, 
susirėmimus, kautynes... 

Galima nupiešti narsingą karvedį su visais jam privalomais bruo- 
žais: atsargų, kai reikia įminti priešo gudrybes, iškalbų, kai reikia įti- 
kinti arba perkalbėti karius, išmintingą patarti, greitą apsispręsti, drąsų 
tiek gynyboje, tiek puolime... 

Galima nupiešti čia liūdną tragišką įvykį, čia džiugią netikėtą 
staigmeną, čia žavingą damą, doringą, protingą ir kuklią, čia krikščionį 
riterį, narsų ir mandagų, čia suįžūlėjusį stačioką pagyrūną, čia galan- 
tišką valdovą, drąsingą ir dailių manierų... 

Galima aprašyti vasalų atsidavimą ir dorybę, senjorų didybę ir 
dosnumą... 

— Autoriui ne pro šalį parodyti, kad jis išmano astrologiją, kad 
jis ir puikus kosmografas, ir muzikas, ir valstybės reikalų žinovas, 
o prireikus gali surasti dingstį ir parodyti, jog neblogai nutuokia ir 
juodąją magiją. 

Autoriui ne pro šalį pavaizduoti Odisėjo gudrybę, Enėjo dievobai- 
mingumą, Achilo narsą, Hektoro negandas, Sinono išdavystę, Eurialo 
draugiškumą, Aleksandro Didžiojo taurumą, Cezario šaunumą, Traja- 
no gailestingumą ir teisingumą, Zopyro ištikimybę” ', Katono išmin- 
tį, — Žodžiu, visas tas dorybes, kurios įžymų vyrą daro tobulą, ir pri- 
skirti jas vienam herojui arba apdalyti jomis daugelį. 

Ir jeigu tatai bus surašyta sklandžiu stiliumi ir išmaningai sugalvo- 
ta, stengiantis laikytis kaip galima arčiau tikrovės, autorius, be abejo, 
turės drobę, iš gražiausių įvairiaspalvių gijų nuaustą, o užbaigta ji 
bus paženklinta tokiu tobulybės ir grožio antspaudu, jog pasieks mano 
minėtą aukščiausiąjį raštijos tikslą — smaginti ir podraug auklėti 
skaitytoją. Mat laisva šių romanų forma leidžia autoriui būti epiku, 
lyriku, tragiku, komiku ir naudotis visomis priemonėmis, kurias įduoda 
jam du saldžiausieji ir maloniausieji menai — poezija ir retorika, nes 
epinius kūrinius valia rašyti tiek proza, tiek eilėmis. 

KUR KANAUNINKAS 
TOLIAU SAMPROTAUJA APIE RITERIŲ 
ROMANUS, TAIPGI APTARIA KITUS 
JO PROTUI PRITINKAMUS DALYKUS 


— Jūsų malonybės tiesa, pone kanauninke, — pritarė klebonas, — 
ir todėl ypačiai nusipelno pasmerkimo tokių štai romanų autoriai, nes 
jie nepaiso nei blaivaus proto, nei meno dėsnių, nors, jais vadovauda- 
miesi, būtų galėję išgarsėti savo proza, kaip eilėmis išgarsėjo du didieji 
graikų ir lotynų poezijos šviesuliai” 

— Bent jau aš buvau susigundęs jaraai riterių romaną, laikyda- 
masis visų mano čia išdėstytųjų reikalavimų,— atsiliepė kanaunin- 
kas.— Ir, tiesą pasakius, prirašiau daugiau nei šimtą lakštų, o kad 
įsitikinčiau, ar teisingai vertinu savo veikalą, perskaičiau jį tokių raši- 
nių mėgėjams, ir ne tik protingiems ir išprususiems žmonėms, bet ir 
neišmanėliams, kuriems pasiklausyti kokių pliauškalų — didžiausias 
malonumas, ir visi labai palankiai apie jį atsiliepė. 

Bet vis dėlto daugiau neberašiau: šis darbas atrodė netinkamas 
mano luomo žmogui, o antra vertus, mačiau, jog kvailių pasaulyje 
daugiau negu protingų, ir nors saujelės išminčių pagyrimas vertesnis 
už gausybės mulkių pajuoką, aš nenoriu būti priklausomas nuo abejo- 
tinų sprendimų tų EE minios, kuri iš esmės ir skaito panašaus 
turinio knygas. 

Tačiau galutinai mane atgrasė nuo romano ir netgi nuo minties 
jį rašyti tam tikri samprotavimai apie dabar statomas komedijas“. 
„Visos ar beveik visos šiuolaikinės komedijos, pagrįstos tiek išmone, 
tiek istoriniais įvykiais, — aiškių aiškiausi draikalai, kreivai šleivai 
suregzti, — kalbėjau sau vienas, — o minia mielai jas žiūri, giria, vadina 
geromis, nors jos toli gražu nevertos tokio vardo; ir autoriai, jas ku- 
riantys, ir aktoriai, jas vaidinantys, tvirtina, jog tokios jos ir turinčios 
būti, nes tokios, kokios jos yra, patinka miniai, o tas, kurių mintis ir 
veiksmas vystosi pagal meno reikalavimus, pripažįsta tik vienas kitas 
žinovas, visiems kitiems jų meniškumas — ne po nosiai kvapas, ir jog 
jiems, autoriams ir aktoriams, pravarčiau pelnyti duonos kąsnį, kurį 
duoda minia, nei gerą kelių žmonių nuomonę... Vadinasi, toks pat 
likimas laukia ir mano knygos: ištisas naktis smilksiu prie rašomojo 

stalo, ištikimai laikydamasis išdėstytų taisyklių, o galų gale pasirodys, 
jog esu lyg tas siuvėjas, kuris siuvo dovanai, dar savo siūlus pridėjęs. 

O juk ne kartą bandžiau įtikinti aktorius, kad jie laikosi neteisin- 
gos nuomonės ir kad prisiviliotų daugiau žiūrovų ir didesnę šlovę pel- 
nytų, jeigu vaidintų pagal visas meno taisykles parašytas komedijas, 
o ne visokiausią šlamštą, bet jie neatlyžta ir nėmaž nenusileidžia, tad 
jokie įrodymai ir netgi akivaizdi tiesa nepajėgs sugriauti jų nusista- 
tymo“. 

Menu, kartą paklausiau vieną tų užsispyrėlių: „Sakykite, jūs prisi- 
menate, jog prieš kelerius metus Ispanijoje buvo vaidinamos trys 
garsaus mūsų krašto poeto tragedijos, ir jos sužavėjo, pralinksmino ir 
sukrėtė visus žiūrovus — tiek neišprususius, tiek mokslingus, tiek pras- 
čiokus, tiek išrinktuosius, ir jog tos trys tragedijos davė aktoriams dau- 
giau pajamų nei trisdešimt geriausių komedijų, vėliau suvaidintų?“ — 
„Be abejo,— atsakė paklaustas aktorius.— Jūsų malonybė, matyt, 
turite galvoje „Isabelę“, „Filidę“ ir „Alechandrą“'*?“ — „Kaip tik 
jas, — patvirtinau aš.— Ir įsidėmėkite, jose kruopščiai laikomasi meno 
reikalavimų, tačiau, atitikdamos tuos reikalavimus, jos ne tik neatgrasė 
žiūrovų, o priešingai — visiems patiko. 

Vadinasi, kalta ne minia, kuri tariamai reikalauja nesąmonių, o 
tie, kurie nieko kita nesugeba jai parodyti. 

Juk anaiptol ne koks draikalas buvo ,,„Nubaustas nedėkingumas“ 
nei „Numansija“, nei „Įsimylėjęs pirklys“, nei juo labiau „Tauri var- 
žovė“"'?, nei kai kurios kitos komedijos, kurias parašė talentingi poetai. 
pelnydami sau vardą ir šlovę, o jų statytojams — geras pajamas...“ 

Dar ilgai su juo kalbėjau, ir, man regis, jisai truputį sutriko, bet 
nesutiko su manimi, nė iš tolo nenorėjo man pritarti ir atsižadėti savo 
klaidingos nuomonės. 

— Jūsų malonybė, pone kanauninke, palietėte dalyką, pažadinusį 
įsisenėjusią pagiežą šiuolaikinėms komedijoms, ne ką mažesnę nei 
riterių romanams,— atsiliepė į tai klebonas, — mat, Tulijaus žodžiais 
tariant?'", komedija turinti būti žmonių gyvenimo veidrodis, papročių 
pavyzdys ir tiesos atvaizdas, o tuo tarpu šiuolaikinės komedijos — tai 
nesąmonių veidrodis, kvailysčių pavyzdžiai ir gašlumo atvaizdai... 

Argi šiuo atveju tai ne didžiausia nesąmonė, kai pirmojo veiksmo 
pirmojoje scenoje matome suvystytą kūdikį, o antrojoje — jau barzdo- 
tą vyrą? Argi ne didžiausia nesąmonė senį rodyti narsų, jauni- 
kaitį — bailų, liokajų — oratorių, pažą — patarėją, karalių — pras- 
tadarbį, princesę — indų plovėją? 

O ką pasakysite apie laiko ir veiksmo vienumą, vaizduojant įvy- 
kius, kurie gali arba galėjo nutikti? Esu matęs vieną komediją, kurios 
pirmasis veiksmas vyko Europoje, antrasis — Azijoje, trečiasis — Af- 
rikoje, o jeigu būtų buvęs ketvirtasis, jis būtų nusikėlęs į Ameriką, ir 
taip nebūtų buvusi pamiršta nė viena iš visų keturių pasaulio dalių?''? 

Ir jeigu tikrovės sekimas — komedijos pagrindas, kokį malonumą 
gali patirti netgi vidutinio proto žmogus matydamas, jog veiksmas vyks- 
ta karaliaus Pipino ir Karolio Didžiojo laikais, o pagrindinis veikė- 
jas — imperatorius Iraklijus, kuris, panašiai kaip Gotfrydas Bujonietis, 
traukia kryžiaus žygin į Jeruzalę“'? Kristaus kapo vaduoti, nors tuodu 
asmenis vieną nuo kito skiria begalė metų? 

Jeigu jau komedija grindžiama išmone, tai kuriems galams kaišio- 
ti į ją istorinius įvykius, be kita ko, nutikusius skirtingu metu ir skirtin- 
giems žmonėms, ne tik iškraipant tikrovę, bet ir įveliant akivaizdžių 
ir nedovanotinų klaidų?'“? 

Visa bėda, jog dar atsiranda nemokšų, tvirtinančių, kad tai tobuly- 
bės viršūnė ir kad pageidauti ko nors kito — vadinasi, geisti gegužės 
pieno. 

Na, o imkime kad ir dieviškąsias komedijas“*". Kiek ten prikergta 
negirdėtų stebuklų, kiek apokrifų ir kiek painiavos, kur vieno šventojo 
stebuklai priskiriami kitiems! Net ir pasaulietiškų komedijų autoriai 
išdrįsta daryti stebuklus vadovaudamiesi ir remdamiesi tuo, jog stebuk- 
lai ir vadinamasis scenovaizdis taip sukrečia neišmanėlius, kad jie urmu 
virsta į teatrą... Ir visa tai daro skriaudą tiesai, žalą istorijai ir gėdą 
ispanų talentams, nes svetimšaliai, kurie nuosekliai žiūri komedijos 
dėsnių, matydami mūsų nesąmones ir draikalus“"', laiko mus barba- 
rais ir tamsuoliais. 

Vargu ar galima teisintis tuo, jog, leisdamos viešus vaidinimus, 
gerai tvarkomos valstybės siekia pagrindinio tikslo — duoti visuome- 
nei nekaltų pramogų ir sykiu atgrėsti nuo blogų polinkių, kylančių iš 
dyko buvimo, o jeigu šią paskirtį atlieka tiek prastos, tiek geros kome- 
dijos, — vadinasi, nėra ko rikiuoti nei varžyti autorių ir aktorių, idant 
laikytųsi nustatytų taisyklių, nes, kaip jau sakiau, bet kuri komedija 
atitinka savo paskirtį. 

Į tai aš atsakyčiau, jog šį tikslą nepalyginamai greičiau pasiektų 
ne prastos, bet geros komedijos: pažiūrėjęs išmoningą ir darniai su- 
kurtą komediją, žiūrovas išeitų iš teatro pralinksmintas pokštų, apšvies- 
tas pamokymų, sužavėtas nutikimų, pralavintas samprotavimų, per- 
sergėtas vylių, pamokytas pavyzdžių, papiktintas ydų ir pamilęs dory- 

bę... Mat gera komedija turi pažadinti tuos jausmus žiūrovo sirdy jg; 
nors ir koks netašytas ir ribotas jis būtų. 

Ir, savaime suprantama, komedija, tokių savybių turinti, negali 
nesmaginti ir nelinksminti, neteikti pasitenkinimo ir pasimėgavimo 
labiau negu komedija be šių savybių, o tokios yra beveik visos šiuolai- 
kinės komedijos. 

Ir poetai, jas rašantieji, čia niekuo dėti, nes kai kurie puikiai su- 
pranta savo trūkumus ir kuo geriausiai žino, kaip pridera rašyti, — 
visa bėda, jog komedija mūsų dienomis tapo preke, ir autoriai sako — 
ir sako tiesą, — kad kitokių komedijų iš jų nepirks nė vienas teatras, 
ir todėl poetas stengiasi prisiderinti prie tų reikalavimų, kuriuos jam 
kelia teatras, perkantis jo veikalus. 

Tatai liudija devynios galybės komedijų, kurias prirašė vienas 
šviesiausių mūsų karalystės talentų“**,— tokių šmaikščių, tokių sąmo- 
jingų, sudėtų tokiomis grakščiomis eilėmis, kupinų tiekos išminties ir 
rimtų pamokymų, pagaliau šitaip žavinčių savo tauriu stilium ir elok- 
vencija, kad garsas apie jas eina po visą pasaulį, ir gaila, jog anaiptol 
ne visas, o tik kurias ne kurias galima laikyti tobulumo viršūne, nes 
autorius pernelyg stengėsi įtikti aktorių skoniui. 

Kiti kurpia komedijas taip negrabiai, jog po spektalio, bijodami 
grėsmės, gauna bėgti ir slapstytis, kaip tat atsitikdavo ne vieną kartą, 
kai spektaklyje budavo pasakoma kas nors užgaulaus apie karalių arba 
paliečiama kokios garsios giminės šlovė. 

O juk tų keblumų, taipgi daugelio kitų, apie kuriuos čia nekalbėsiu, 
galėtų ir nebūti, jeigu sostinėje koks nors protingas ir išprusęs žmogus 
peržiūrėtų visas komedijas prieš pirmąjį spektaklį, ir ne vien tas, kurios 
statomos sostinėje, bet ir visas, kokias tik ketinama rodyti Ispanijoje, 
ir be jo pritarimo, antspaudo ir parašo vietos valdžia neleistų vaidinti 
nė vienos komedijos. 

Taigi komediantai būtų priversti iš pradžių siųsti komedijas į sosti- 
nę ir paskui galėtų kuo gražiausiai jas statyti, o autoriai, bijodami 
griežto arbitrų sprendimo, imtų stropiau ir atidžiau žiūrėti savo darbo. 

Ir taip atsirastų gerų komedijų, visapusiškai atliepiančių savo pa- 
skirtį, tai yra jos linksmintų žmones, darytų garbę geriausiems Ispani- 
jos protams, laiduotų aktoriams pajamas ir saugumą, o valdžią atpalai- 
duotų nuo grasos priemonių. 

Ir jeigu tam pačiam arba kuriam kitam asmeniui būtų patikėta žiū- 
rėti naujai leidžiamų riterių romanų, esu tikras, kai kurie jų būtų 
jūsų malonybės minėto tobulumo: jie praturtintų mūsų kalbą kerin- 

čiais ir vertingais elokvencijos lobiais, savo žavesiu stumdami užmirštin 
senus romanus, ir taptų nekalta pramoga ne vien dykiems, bet ir la- 
biausiai užsiėmusiems žmonėms, nes panašiai kaip lanko styga negali 
būti be paliovos įtempta“*“, taip ir žmogaus prigimtis, silpna būdama, 
reikalauja bent menkutės leistinos atvangos... 

Tuo metu kanauninko ir klebono pašnekesį nutraukė barzdaskutys, 
kuris, juos prisiginęs, tarė klebonui: 

— Pone licenciate, štai toji vieta, kur mums, kaip sakiau, būtų 
gera prigulti pokaičio, o jaučiai sočiai prisišlemštų sodrios žolės. 

— Ir man taip atrodo,— atsiliepė klebonas. 

Ir pasisakė savo ketinimą kanauninkui, kuris, susižavėjęs prieš 
akis atsivėrusiu gražiu slėniu, irgi panoro ten apsistoti. Ir šit, geisdamas 
„pasigrožėti tuo reginiu, taipgi pratęsti malonų pokalbį su klebonu. 
kuriam jautė vis didesnį palankumą, ir smulkiau sužinoti apie Don Ki- 
choto žygdarbius, jis paliepė keliems savo tarnams nujoti į užeigą. 
matomą ne per toliausia, ir atgabenti visiems valgymų, nes ketinąs čia 
praleisti popietę. 

Į tai tarnas jam atsakė, jog nešulinis mulas, ko gero, jau esąs už- 
eigoje, o jisai apkrautas ganėtina maisto atsarga, todėl užeigoje reikė- 
sią nusipirkti nebent avižų mulams. 

— Jeigu taip, — tarė kanauninkas, — nuveskite tenai visus mūsų 
mulus, o čionai atveskite nešulinį. 

Šitaip jiems šnekučiuojant, Sančas sumetė, kad galės pasikalbėti 
su savo ponu atstu nuo klebono ir barzdaskučio, kurie jam atrodė 
įtartini, priėjo prie narvo ir tarė įkalintajam Don Kichotui: 

— Pone, norėčiau palengvint savo sąžinę ir pasikalbėt su jumis 
apie jūsų apkerėjimą. Pasirodo, anuodu žmonės su kaukėmis — mūsų 
bažnytkaimio klebonas ir barzdaskutys. Ir, man regis, grynai iš pavydo 
jie sugalvojo šitaip jus pargabenti namo, kad neprašoktumėt jų savo 
garsingais žygdarbiais. 

Tai va, jei teisingai spėju, — vadinasi, jūs anaiptol ne apkerėtas. 
bet stačiai apmautas ir apmulkintas. O kad patikėtumėt manimi, noriu 
paklausti jus vieno dalyko, ir jeigu atsakysite man taip, kaip aš to 
laukiu, savo akimis pamatysit, jog tai apgaulė, ir suprasit, kad ne apke- 
rėtas esat, o su protu susipešęs. 

— Klauski, ko tik nori, Sančai, vaikeli, — atsiliepė Don Kicho- 
tas, — aš atsakysiu į visus tavo klausimus ir patenkinsiu tavo smalsumą. 
Ir jeigu tu sakai, jog anuodu, kurie su mumis keliauja, — klebonas ir 
barzdaskutys, mūsų tėviškėnai ir pažįstami, visai galimas daiktas, jog 

tokie jie tau tik atrodo, bet tu nieku gyvu netikėki, kad šitaip yra tikrai 
ir iš tiesų. 

Priešingai, privalai manyti ir žinoti, kad jeigu jie, tavo supratimu, 
panašūs į kleboną ir barzdaskutį, — vadinasi, tie, kurie mane apkerėjo, 
perėmė jų pavidalą ir panašumą, nes burtininkams nesunku pasiversti 
kuo tinkamiems, ir jie pasivertė mūsų bičiuliais, idant įteigtų tau mintį, 
kurią įsidėjai į galvą, ir paklaidintų vaidalų labirinte, kad nesugebėtum 
iš jo išsigauti, nors ir Tesėjo virvę““* rankoje turėdamas... 

Be to, jie šitaip pasielgė dar ir dėl to, kad man protas pasimaišytų 
ir aš nesugebėčiau suvokti, kaip mane ištiko šioji bėda: mat, jeigu tu 
man tvirtini, jog mane lydi mūsų bažnytkaimio klebonas ir barzdasku- 
tys, antra vertus, matau, jog ešu narve, ir puikiai suprantu, kad tiktai 
antgamtinėms jėgoms — jokiu būdu ne žmogiškosioms — įmanu mane 
įkalinti, tad argi aš galiu nesakyti arba nemanyti, jog esu apkerėtas 
kitoniškai, nei buvo apkerėti visi tie klajojantys riteriai, apie kuriuos 
esu skaitęs knygose? 

Žodžiu, gali drąsiai mesti iš galvos visas tas mintis ir nusiraminti, 
nes jeigu jie — klebonas ir barzdaskutys, tai aš — tikrų tikriausias 
turkas. 

Ir jeigu nori manęs kai ko paklausti — prašom, aš tau atsakysiu, 
nors ir klausinėtumei mane ligi pat ryto. 

— O Mergele Švenčiausioji! — suriko Sančas nesavu balsu.— 
Nejaugi jūsų malonybė esate toks bukagalvis ir skystaprotis, jog nesu- 
prantat, kad aš sakau grynų gryniausią tiesą ir kad jūsų nelaisvė ir 
bėda veikiau klastos nei burtų vaisius? 

Tiek jau to, jeigu norit, aš kaipmat įrodysiu, kad jūs anaiptol ne 
užkerėtas. Taigi sakykit man, ir tegu Dievulis išgelbsti jus nuo šios 
aplaidžios, idant vieną gražią dieną netikėtai atsidurtumėt manosios 
valdovės Dulsinėjos glėby... 

— Baiki tuos užkeikimus, — tarė Don Kichotas, — ir klauski, ko 
tik nori, juk sakiau, jog iš pagrindų atsakysiu į kiekvieną tavo klau- 
simą. 

— Kaip tik to man ir reikia,— tarė Sančas, — ir aš noriu, kad 
nuoširdžiai man pasakytumėt nieko nepridėdamas nei nuslėpdamas, 
kaip laiko savo priederme kalbėti ir kalba visi kaip jūsų malonybė 
karo menui pasiskyrę vyrai, vadinami klajojančiais riteriais... 

— Sakau, kad nemeluosiu, — tarė Don Kichotas.— Klauski paga- 
liau, Sančai, dievaži, tu man nusibodai su savo įžangomis, maldavimais 
ir užuolankomis. 

— Sakau, kad esu tikras savo pono gerumu ir nuoširdumu, ir 
todėl, jeigu išėjo tokia kalba, prašom nejsižeisti ir atsakyti: ar per tą 
laiką, kol sėdite narve, jūsų manymu, apkerėtas, jūsų malonybei ne- 
buvo noro ir pageidavimo atlikti savo reikalą, kaip sakoma, didelį arba 
mažą? 

— Nesuprantu, Sančai, kokį reikalą turi galvoje. Kalbėki aiškiau, 
jeigu nori, kad atsakyčiau teisingai. 

— Nejaugi jūsų malonybei neaišku, ką reiškia didelis ir mažas 
reikalas? Juk netgi mokykloje vaikai prašosi išleidžiami savo reikalu. 
Žodžiu, noriu paklausti, ar nepanorot padaryti tai, ko nevalia atidė- 
lioti? 

— Šit kaip! Suprantu, Sančai. Ne kartą, va ir dabar noriu. Gelbė- 
ki iš bėdos, o bus man riesta! 


XLIX PERSKYRIMAS 


KUR PATEIKIAMAS 
DALYKIŠKAS SANČO PANSOS 
IR JO PONO DON KICHOTO 
POKALBIS 


— Aha! — sušuko Sančas.— Šit aš jus ir pagavau: kaip Dievą 
myliu, tai ir norėjau žūtbūtinai sužinoti. Klausykit, pone, nejaugi jūs 
1msit ginčyti, jog, žmogui sunegalavus, apie jį paprastai sakoma: 
„Nežinia, kas jam daros, nei valgo, nei geria, nei miega, kalba nei 
į tvorą nei į mietą,— atrodo, lyg būtų apkerėtas“? 

Vadinasi, apkerėti būna tie, kurie nei valgo, nei geria, nei miega, 
nei atlieka minėtus gamtinius poreikius, bet anaiptol ne tie, kurie nori 
to, ko nori jūsų malonybė, kurie geria, kai gauna gerti, ir valgo, kai 
turi ko valgyti, ir atsako į visus klausimus. 

— Tavo teisybė, Sančai, — pritarė Don Kichotas, — betgi aš tau 
sakiau, jog esama įvairių apkerėjimo būdų, ir, galimas daiktas, ilgai- 
niui kai kurie pasikeitė, ir dabar apkerėtiesiems įprasta daryti tai, ką 
darau aš ir ko nebuvo daroma anksčiau,— žodžiu, nevalia priešta- 
rauti laiko dvasiai ir nėra ko daryti kokias nors išvadas. 

Aš žinau ir tvirtai tikiu, jog esu apkerėtas, ir todėl mano sąžinė 
rami, o jūk ji mane graužtų, jeigu manyčiau, kad aš neužkerėtas ir 
tik iš tingystės ir iš bailumo sėdžiu narve, — vadinasi, nesuteikiu ap- 
ginties daugeliui nelaimėlių ir skriaudžiamųjų, kurie šiuo metu galbūt 
tikrai ir labai reikalingi mano pagalbos ir užtarimo. 

— Šiaip ar taip, — atsiliepė Sančas, — jūsų malonybei būtų didžiai 
pravartu ir naudinga pabandyt išsivaduoti iš šio kalėjimo,— o aš 
laikau savo priederme visomis išgalėmis jums padėti ir netgi ištraukti 
jus iš narvo,— ir tada jau pabandyt sėsti ant savo gerojo Rosinanto, 
kuris irgi, regis, apkerėtas: toks jisai liūdnas ir nusiminęs... 

Paskui mudu dar sykį išbandysim laimę ir paieškosim nuotykių, 
ir jeigu mums nepasiseks, visada spėsime grįžti į narvą, ir aš duodu 
jums žodį, kaip pritinka geram ir ištikimam ginklanešiui, drauge 
su jūsų malonybe sėsti į narvą, jeigu jūsų malonybė būsite toks ne- 
dalingas, o aš — toks kvailas, kad mudviem nieko neišeis. 

— Aš mielai paseksiu tavo patarimu, broleli Sančai,— atsiliepė 
Don Kichotas, — ir kai tik ištaikysi progą mane išlaisvinti, visa kuo 
ir visame kame tavęs klausysiu, bet tu, Sančai, įsitikinsi, kokia klai- 
dinga tavoji nuomonė apie mano nelaimę. 

Taip šnekučiavo klajojantis riteris ir jo nusiklajojęs ginklanešys, 
kol pagaliau privažiavo tą vietą, kur, jau nusėdę nuo mulų, jų laukė 
klebonas, kanauninkas ir barzdaskutys. 

Vežėjas kaipmat išjungė jaučius ir paleido ganytis žalioje ir ma- 
lonioje lankoje, viliojančioje pasimėgauti savo gaiva ne tokius apke- 
rėtus žmones kaip Don Kichotas, o tokius protingus ir blaivius kaip 
jo ginklanešys, kuris paprašė kleboną leisti jo ponui truputį išeiti 
iš narvo: mat, jeigu jo neišleisią, kalėjime būsią anaiptol ne taip švaru, 
kaip pritinka kalinant tokį valyvą riterį, kokiu laikytinas jo ponas. 

Klebonas suprato, ką Sančas turi galvoje, ir pasakė, jog mielai 
patenkintų jo prašymą, jeigu nebijotų, kad jo ponas, pasijutęs laisvas, 
vėl pradėsiąs krėsti savo išdaigas ir ilgam dingsiąs iš akių. 

— Aš laiduoju, kad jis nepabėgs, — tarė Sančas. 

— Ir aš laiduosiu,— atsiliepė klebonas, — jeigu tik jisai duos ri- 
terio garbės žodį be mūsų žinios nenueiti nė per žingsnį. 

— Duodu,— tarė Don Kichotas, girdėjęs visą tą pokalbį,— juo 
labiau kad apkerėtas kaip aš žmogus nebegali elgtis savo išmany- 
mu,— tasai, kuris jį apkerėjo, ištisus tris šimtmečius neleis jam pa- 
judėti iš vietos, o jeigu jis bandys bėgti, oru sugrąžins atgal. 

„Žodžiu, jie galį drąsiai išleisti jį iš narvo — taip visiems būsią 

geriau; o jei nesutinką jo išleisti, verčiau tegu pasitraukią į šalį, nes 
viešai pareiškiąs, jog norom nenorom turėsiąs užgauti jų uoslę. 

Kanauninkas paėmė Don Kichotui už rankos, nors abi buvo 
surištos draugėn, ir, gavęs garbės žodį, išleido jį iš narvo, ir šis nepa- 
prastai ir neapsakomai apsidžiaugė pasijutęs laisvas. 

Pirmiausia jis pasirąžė, atsitiesė visu ūgiu, paskui priėjo prie Ro- 
sinanto, dusyk pliaukštelėjo delnu per sturplį ir tarė: 

— Vis dar kliaujuos Viešpačiu ir Švenčiausiąja Dievo Motina, o 
visų žirgų žiede ir veidrodi, jog veikiai išsipildys mudviejų troškimai, 
ir tu vėlei vežiosi savąjį šeimininką, o aš, sėdęs raitas, vykdysiu savo 
priedermę, dėlei kurios Dievas atsiuntė mane į šį pasaulį. 

Taip taręs, Don Kichotas nuėjo sykiu su Sanču į pašalį ir grįžo 
atgal lengviau jausdamasis ir degdamas noru įgyvendinti savo ginkla- 
nešio sumanymą. 

Kanauninkas žiūrėjo į Don Kichotą ir stebėjosi jo didžio pamišimo 
keistumu, nes iš kalbų ir iš atsakymų šis atrodė kuo šviėsiausio proto; 
tik įsišnekėjęs apie riteriją, kaip jau buvo sakyta, išeidavo iš krašto. 

Ir štai, kada visi susėdo žalioje lankoje laukdami, kol tarnai atves 
kanauninko nešulinį mulą su maisto atsargomis, šis su užuojauta 
kreipėsi į Don Kichotą: 

— Nejaugi, pone bajore, skaitydamas tuos kokčius ir tuščius ri- 
terių romanus, jūs taip sumaišėte sau galvą, jog įsivaizduojate esąs 
apkerėtas ir tikite kitais panašiais dalykais, kurie lygiai taip svetimi 
tikrovei, kaip melas svetimas tiesai? 

Ir nejaugi žmogaus protas gali leisti, jog pasaulyje būta begalės 
visokiausių Amadžių, be skaičiaus garsingų riterių, Trapezundo im- 
peratorių, Felismartų Hirkaniškių, eidininkų, klajojančių mergelių, 
slibinų, andriakų, milžinų, negirdėtų nuotykių, įvairiausių apkerėjimų, 
nuožmių susirėmimų, keisčiausių apdarų, įsimylėjusių princesių, gink- 
lanešių grafų, žavių nykštukų, meilės laiškų, asistavimų, narsių 
moterų, — žodžiu, begalės nesąmonių, kurių knibždėte knibžda riterių 
romanai? 

Apie save pasakysiu tik šitiek: kol skaitau negalvodamas, jog visa 
tai melas ir paistalai, dar gaunu šiokį tokį malonumą... 

Tačiau kai susigriebiu, kas tai per skaitalas, geriausią romaną 
sviedžiu pakampėn, o jeigu tuo metu šalia degtų ugnis, visus juos 
supleškinčiau, ir jie iš tikrųjų verti tokios bausmės, nes aliai vienas 
pilni prasimanymų ir nebūtų dalykų, o jų herojų elgesys neturi 
nieko bendra su žmogaus prigimtimi; nes jie diegia naujas sektas 

ir naują gyvenimo būdą“““; nes jie skatina -nemokšišką prastuomenę 
tikėti visomis tomis paikystėmis ir laikyti jas gryna tiesa... 

Ir tų romanų autoriai turi tiek įžūlumo, jog suįžūlėję drįsta maišyti 
protą blaiviems ir kilmingiems bajorams, kaip tat rodo jūsų malonybės 
atvejis, nes įstūmė jus į tokį kraštutinumą, jog norom nenorom teko 
jus uždaryti į narvą ir gabenti jaučiais, kaip iš vienos vietos į kitą 
gabenami ir vežiojami tigrai arba liūtai ir rodomi už pinigus. 

Taigi, pone Don Kichote, pasigailėkite savęs, atvirskite į protą ir 
mokomai naudokitės savo išmone, kurios nepašykštėjo jums dangus, 
ir nukreipkite savo šviesiausius sugebėjimus į kitokio turinio skaity- 
mus, kurie praturtins dvasią ir pridės jums garbės. 

Ir jeigu vis dėlto jūsų prigimtis links prie riterių romanų ir nuo- 
tykių aprašymų, verčiau atsiskleiskite Šventąjį Raštą ir pasiskai- 
tykite „Teisėjų knygą“: čia jūs rasite didžių ir tikrų įvykių ir darbų, 
stebinančių tiek didybe, tiek tikrumu. 

Luzitanijoje buvo Viriatas, Romoje — Cezaris, Kartaginoje — 
Hanibalas, Graikijoje — Aleksandras, Kastilijoje — grafas Ferna- 
nas Gonsalesas, Valensijoje — Sidas, Andalūzijoje — Gonsalas Fer- 
nandesas, Estramadūroje — Djegas Garsija de Paredesas, Chere- 
se — Garsija Peresas de Vargas, Tolede — Garsilasas, Sevilijoje — 
donas Manuelis de Leonas“““, ir pasakojimai apie jų narsingus žyg- 
darbius, mano supratimu, turėtų smaginti, lavinti, žavėti ir stebinti 
tauriausius protus. 


Šit kokia lektūra verta jūsų malonybės šviesaus proto, pone Don 
Kichote: šitaip apsiskaitęs, puikiai išmanysite istoriją, mėgsite dorybę, 
išmoksite gėrio, būsite gražesnių papročių, narsus, bet su atodaira, 
ryžtingas ir šaunus be lašo silpnybės. Ir visa tai pasitarnaus Dievo 
garbei, jūsų labui ir Lamančos šlovei, o iš ten, kaip esu girdėjęs, eina 
jūsų malonybės kilmė ir pradžia. 

Su didžia atidžia klausėsi Don Kichotas kanauninko samprotavimų, 
o kai šis baigė, ilgokai į jį žiūrėjo ir pagaliau tarė: 

— Man regis, pone bajore, jūsų malonybė kalbėjote norėdamas 
mane įtikinti, jog pasaulyje nėra buvę klajojančių riterių ir jog visi 
riterių romanai — grynas prasimanymas ir melas, o valstybei jie 
nereikalingi ir kenksmingi, ir jog aš blogai dariau, kad juos skaičiau, 
ir dar blogiau — kad jais tikėjau, ir blogiausia — kad juos mėgdžio- 
jau pasirinkdamas sunkų klajojančio riterio kelią, kuriuo eiti tie 
romanai moko, nes, jūsų įsitikinimu, pasaulyje nėra buvę jokių Ama- 

džių, nei Galijos, nei Graikijos, ir nė vieno tų riterių, kurių knibždėte 
knibžda minėti veikalai. 

— Jūsų malonybė žodis žodin persakėte mano mintis, — į tai tarė 
kanauninkas. 

O Don Kichotas kalbėjo toliau: 

— Be to, jūsų malonybė dar pridūrėte, jog romanai man labai 
pakenkė, nes dėl jų man protas pasimaišė ir aš pakliuvau į narvą, 
ir jog man, jūsų supratimu, būtų pravartu pasitaisyti, pakeisti skaitymų 
temą ir kibti į kitas knygas, artimesnes tikrovei, labiau pamokančias 
ir teikiančias daugiau malonumo. 

— Visiškai teisingai, — pritarė kanauninkas. 

— O aš, savo ruožtu, manau,— atrėmė Don Kichotas,— jog 
jūsų malonybė esate pamišęs ir apkerėtas, nes išdrįsote šitaip burnoti 
tatai, ką pripažįsta ir laiko tiesa visas pasaulis, o tie, kurie tat ginčija, 
kaip ginčijate jūsų malonybė, nusipelno tokios pat bausmės, kokiai, 
pasak jūsų, pasmerkiate jūsų malonybė knygas, kurių skaitydamas 
imate bodėtis; mat tvirtinti visiems, kad Amadžio nėra buvę pasaulyje, 
kaip ir kitų nuotykingą gyvenimą pasirinkusių riterių, kurių pilna 
istorijų puslapiuose, — tai lyg įrodinėti, jog saulė nešviečia, ledas 
nešaldo, o žemė mūsų nenešioja. 

Ar galėtų atsirasti pasaulyje toksai išminčius, kuris sugebėtų kam 
nors įrodyti, jog visa, kas nutiko princesei Floripei ir Gi Burgundiškiui, 
taipgi Fjerabrasui ant Mantiblio tiltoŽ“', Karoliui Didžiajam val- 
dant, — netiesa? O juk tai, dievaži, tokia pat tiesa, kaip dabar kad yra 
diena! 

O jeigu tai melas, — vadinasi, nėra buvę nei Hektoro, nei Achilo, 
nei Trojos karo, nei Dvylikos Prancūzijos perų, nei Anglijos kara- 
liaus Artūro, kuris ligi šiolei laksto paverstas varnu ir tebėra be palio- 
vos laukiamas savo karalystėje. 

Gal kas nors taipgi išdrįs tvirtinti, jog Gvarino Bedalio istorija 
ir Šventojo Gralio ieškojimas*** — prasimanymas, jog išgalvota tiek 
Tristano ir Izoldos, tiek Lanseloto ir Gvineverės meilė, o juk tebėra 
gyvi žmonės, dar miglotai menantys rūmų damą Kintanjoną, gar- 
siausią vyno pilstytoją Didžiojoje Britanijoje. 

Visa tai grynų gryniausia teisybė, nes aš pats prisimenu, kaip 
mano senelė iš tėvo pusės, išvydusi kokią nors duenją ilgu našlės šydu, 
sakydavo: „Pažiūrėk, anūukėli, kokia ji panaši į rūmų damą Kintan- 
joną...“ Iš to darau išvadą, jog senelė tikriausiai ją pažinojo ar bent 
jau matė jos portretą. 


431 XLIX perskyrimas 


O kas drįs ginčyti tikrąją Pjero ir gražiosios Magalonos““" istoriją, 
jei karaliaus arsenale ligi šiolei tebėra kaištis, kuriuo narsusis Pjeras 
valdė medinį arklį, nešiojusį jį oru, o juk tasai kaištis ne ką mažesnis 
už vežimo grąžulą? O šalia grąžulo guli padėtas Babjekos balnas, 
o Ronsevalyje tebėra Rolando ragas, didumo sulig gera sija... 

Iš to išeina, kad buvo ir Dvylika perų, ir Pjeras, ir Sidas, ir kiti 
panašūs riteriai, kurie, kaip sakoma, nuotykių didžių ieškojo. 

Gal taipgi man sakysite, jog nėra buvę nė klajojančio riterio 
narsingojo luzitano Žoano di Merlaus““", kuris, nuvykęs Burgundijon, 
grūmėsi Arase su garsiuoju Šarni senjoru, vadinamu mosenu Pjeru, 
o vėliau Bazelyje kovėsi su mosenu Anri de Remestanu ir abiejose 
dvikautėse laimėjo pergalę ir pelnė nevystančią šlovę, ir jog ten pat, 
Burgundijoje, savo nuotykiais ir dvikautėmis neišgarsėjo narsieji 
ispanai Pedras Barba ir Gutjeras Kichada (iš kurio esu kilęs pagal 
tėvo liniją), kurie iškvietė į kovą grafo de Sen Polio““! sūnus ir juos 
nugalėjo? 

Nebandykite taipgi man ginčyti, jog donas Fernandas de Gevara*“* 
keliavo Vokietijon nuotykių ieškoti ir tenai nugrūmė meserą Georgą, 
Austrijos hercogo riterį. 

Gal sakysite, jog visa tai pasakos: ir Suero de Kinjoneso grum- 
tynės, aprašytos „Šlovės turnyre“, ir moseno Luji de Falso dvikautės 
su donu Gonsalu de Gusmanu“““, kastilų riteriu, taipgi kiti nesuskai- 
tomi tiek mūsų, tiek svetimšalių krikščionių riterių žygdarbiai, tokie 
tikri ir neabejotini, jog aš dar sykį jums sakau: kas drįsta juos ginčyti, 
tasai neturi nei nuovokos, nei sveiko proto. 

Kanauninkas nustebo girdėdamas, kaip Don Kichotas maišo tiesą 
su melu ir kaip gerai išmano visa tai, kas siejasi ir turi ką nors bendra 
su jo pamėgtosios klajojančios riterijos žygiais, ir šitaip jam atsakė: 

— Negaliu ginčyti, pone Don Kichote, jog iš dalies jūsų malonybė 
sakote tiesą, ypač kalbėdamas apie ispanų klajojančius riterius, taipgi 
sutinku, kad tikrai buvo Dvylika Prancūzijos perų, bet negaliu patikėti, 
jog jie būtų padarę visa tai, ką jiems priskiria arkivyskupas Turpenas: 
kas be ko, iš tiesų tai buvo Prancūzijos karalių išrinktieji riteriai, 
vadinami perais*, nes visi jie prilygo vienas kitam ir drąsa, ir kilme, 
ir taurumu... Šiaip ar taip, tokie jie ir privalėjo būti, nes tai buvo kaip 
ir dabartiniai mūsų ordinai — šventojo Jokūbo arba Kalatravos“““, 
kurių nariai, kaip numatyta, esti arba turi būti narsūs, taurūs ir kil- 
mingi... 


“Peras — lygus, vienodas (pranc. pair). 

Kaip dabar sakoma: šventojo Jono ordino arba Alkantaros or- 
dino““? riteris, taip anuo metu sakyta: Dvylikos perų ordino riteris, 
nes visi dvylika, išrinktų į šį karinį ordiną, visa kuo prilygdavo vienas 
kitam. 

Aišku, dėl Sido aš neabejoju, nei juo labiau dėl Bernardo del 
Karpijo, bet pasakojimai apie jų žygdarbius man kelia labai dideles 
abejones. 

Jei kalbėsime apie kaištį, kuris, pasak jūsų malonybės, priklausė 
grafui Pjerui ir šiuo metu drauge su Babjekos balnu laikomas kara- 
liaus arsenale, išpažįstu savo nuodėmę: gal esu toks neišmanėlis arba 
trumparegis, jog balną pastebėjau, o kaiščio neįžiūrėjau, nors jisai, 
kaip jūsų malonybė sakote, toks didelis. 

— Be abejo, jis ten, — pareiškė Don Kichotas.— O štai dar vienas 
požymis: kaip girdėjau, jis įdėtas į veršenos makštį, idant neapsitrauktų 
musais. 

— Visai galimas daiktas,— atsakė kanauninkas,— bet, prisie- 
kiu savo šventimais, neprisimenu, kad būčiau jį pastebėjęs. Tačiau 
jeigu netgi tarsime, jog jis tenai, juk aš neprivalau tikėti pasakomis 
apie įvairiausius Amadžius nei apie devynias galybes kitų riterių, 
apie kuriuos prirašyta tiek ir tiek romanų, o jūsų malonybei, tokiam 
garbingam didžių dorybių ir šviesaus proto žmogui, juo labiau nedera 
laikyti tiesa visų tų negirdėtų kvailysčių, kurių priregzta idiotiškuose 
riterių romanuose. 


L PERSKYRIMAS 


APIE SĄMOJINGĄ 
DON KICHOTO IR KANAUNINKO DISPUTĄ, 
TAIPGI APIE KITUS ĮVYKIUS 


— Čia tai bent! — sušuko Don Kichotas.— Vadinasi, knygos, 
spausdinamos karalių leidimu ir atitinkamų pareigūnų pritarimu, 
vienodai mielai skaitomos senų ir jaunų, skurdžių ir turčių, išprusu- 
sių ir nemokšų, prasčiokų ir bajorų, žodžiu, visokio rango ir luomo 
žmonių, — grynų gryniausias melas, nors viskas jose tikroviška, nors 

mums pristatomi tokio ir tokio riterio tėvai ir giminės, nurodoma, kur 
jis gimė ir gyveno ir kokio amžiaus sulaukė, nuosekliai pasakojama, 
ką jis veikė diena į dieną, kur ir kokius žygdarbius įvykdė? 

Liaukitės, jūsų malonybe, neburnokite ir patikėkite, jog patarimu, 
kurį jums daviau, dera pasekti kiekvienam protingam žmogui; iš tiesų 
pasiskaitykite tas knygas ir pamatysite, kokį malonumą teikia tokis 
skaitymas. 

Iš tiesų sakykite man: argi ne smagu, kai tarytum savo akimis 
matome bekraštį kunkuliuojančios dervos ežerą, kuriame nardo ir 
knibžda devynios galybės slibinų, gyvačių, driežų ir aibė kitokių 
plėšrūnų ir pabaisų, o iš gelmių kyla gūdus ir sielvartingas balsas: 
„Nors ir kažin kas tu būtumei, riteri, žvelgiantis į šitą šiurpulingą 
ežerą, jei geidi išgauti lobį, po juodaisiais vandenais paslėptą, įrodyki, 
jog tavo tvirtoje krūtinėje plaka narsuolio širdis, ir pulki į šį juodą 
liepsnojantį skystimą, nes jei to nepadarysi, nebus tau skirta matyti 
neregėtų stebuklų, kuriuos savo septyniose pilyse laiko ir saugo šioj 
juodoj sietuvoj gyvenančios septynios nėrovės!“ Tik išgirsta riteris šį 
šiurpulingą balsą ir, nežiūrėdamas savęs, nepaisydamas pavojaus ir 
netgi sunkiųjų šarvų nenusimaudamas, Viešpačiu Dievu ir savąja šir- 
dies dama pasikliaudamas, šoka į vidurį verdančio ežero ir staiga, 
nelauktai netikėtai atsiduria žydinčiose lankose, kurių nė iš tolo 
nepalyginsi su Eliziejaus laukais. | 

Ir dingojas jam, kad dangus ten vaiskesnis ir kad saulė nebūto 
skaistumo. 

Priešais atsiveria romi giraitė, žali plačiašakiai jos medžiai savo 
žaluma glosto akį, o klausą džiugina saldžiomis ir neįmantriomis 
giesmėmis gausybė margų paukštelių, purpsinčių tankynėje. 

Pamato jis upokšnį, kurio gaivūs vandenys it lydytas krištolas 
srovena per baltus akmenėlius smėlėtu dugnu, tarytum aukso smil- 
telėmis ir grynais perlais nuklotu. 

Štai trykšta šaltinis, iš margo jaspio ir gludinto marmuro sudėtas; 
antai kitas, suremtas it grota, kur netvarkingai išrikiuotos geldutės 
ir įvijos geltonos ir baltos sraigių trobelės pramaišiui su žiburiuojan- 
čiais krištolo trupinėliais ir dirbtiniais smaragdais sudaro vaizdingą 
raštą — tokį, jog atrodo, kad, mėgdžiodamas gamtą, menas sykiu ją 
pranoksta. 

Vienur netikėtai išdygsta tvirtovė arba prašmatni pilis lieto aukso 
mūrais, deimantiniais kuorais ir hiacintų vartais, — žodžiu, ji tokia 
žavi, jog savo išore daro nepalyginamai didesnį įspūdį nei visos tos 

brangios medžiagos — deimantai, karbunkulai, rubinai, perlai, auksas 
ir smaragdai,— iš kurių ji pastatyta. 

Į ką gi verta žiūrėti, visa tat pamačius? Gal į gausų būrį merge- 
lių“““, išeinančių pro pilies vartus, taip ištaigiai ir prašmatniai apsi- 
rengusių, kad jei imčiau aprašinėti jų apdarus, sekdamas riterių 
romanų kūrėjais, niekados nebaigčiau... Paskui viena mergelė, matyt, 
kilmingiausioji, paduoda ranką narsingajam riteriui, įšokusiam į 
verdantį ežerą, ir, netardama nė žodžio, vedasi į prabangią pilį, 
arba tvirtovę, o ten liepia jam nuogai nusirengti, išmaudo šiltame 
vandenyje, ištrina visą kvapiais tepalais, apvelka įkvėpintais plonyčio 
audinio marškiniais, o tada kita mergelė apgaubia jam pečius apsiaus- 
tu, vertu mažų mažiausia vieno miesto, o gal ir brangesnuu... 

Ką gi dar pamatysime? Kaip — pasakojama mums — paskiau jos 
vedasi riterį kiton menėn, kur taip skoningai padengti stalai, kad 
jis tik stebisi žado netekęs? Kaip pila jam ant rankų vandenį, ambra 
ir kvapnių žiedų syvais atmieštą? Kaip sodina jį dramblio kaulo 
krėslan? Kaip patarnauja jam visos mergelės, nė vienu žodžiu nesu- 
drumsdamos stebuklingos tylos? Kaip neša jam gausybę valgių, taip 
gardžiai pataisytų, jog galvoj netelpa, į kurį pirmiau tiesti ranką? 

Gal klausytis muzikos, kuri skamba bevalgant, tik nežinia, kas dai- 
nuoja ir iš kur ji sklinda? O po vaišių, kai stalai bus nukraustyti, gal 
dar pažiūrėti, kaip riteris išsipleikia krėsle ir, ko gero, senu papratimu 
ima krapštytis dantis, o tuo metu lyg tyčia pro duris įeina mergelė, 
nepalyginamai gražesnė už anksčiau matytas, atsisėda šalimais ir 
pradeda pasakoti, kokia tai pilis, kaip ji čia buvusi apkerėta, ir daugelį 
kitų dalykų, kurie stebina riterį, o šios istorijos skaitytojus žavi? 

Nenoriu daugiau apie tai kalbėti, nes ir to pakanka išvadai pa- 
daryti, jog bet kurio riterių romano bet kuris skyrelis teikia malonumą 
ir pasimėgavimą bet kuriam skaitytojui. 

Patikėkite manimi, jūsų malonybe, ir, kaip jau sakiau, pasiskai- 
tykite šiuos romanus — jie išsklaidys jums liūdesį ir pataisys nuotaiką, 
jei būsite blogai nusiteikęs. 

Galiu pasigirti, jog, tapęs klajojančiu riteriu, pasidariau narsus, 
mandagus, dosnus, gražių manierų, taurus, malonus, ryžtingas, romus, 
kantrus, nuolankiai kenčiu ir vargus, ir nelaisvę, ir kerus; ir nors 
ne per seniausiai buvau palaikytas pamišėliu ir pasodintas narvan, 
tikiuosi, jeigu tik dangus man bus palankus ir nenusigręš laimė, ilgai 
netrukus savo narsingosios rankos galia tapti kokios nors karalystės 

karalium, ir tuomet visi įsitikins, kokia atjausli ir dosni širdis plaka 
mano krūtinėje... 

Mat, pone, dievaži, vargšas niekam negali parodyti dosnumo, nors 
ši dorybė jam labiausiai įgimta, o atjauslumas, apsiribojantis vien ge- 
rais ketinimais, esti toks pat negyvas kaip ir tikėjimas be darbų. 

Todėl norėčiau, kad Laimė greičiau suteiktų man progą tapti 
1mperatorium: tuomet parodyčiau širdį ir atsidėkočiau savo bičiuliams, 
ypačiai vargšeliui Sančui Pansai, savo ginklanešiui, puikiausiam 
žmogui, kokį aš pažįstu, ir norėčiau padovanoti jam senokai žadėtąją 
grafystę, bet būgštauju, kad jis neturi nuovokos, kaip reikia valdyti 
savo valstybę. 

Sančas išgirdo paskutinius savo pono žodžius ir tarė jam: 

— Jūsų malonybė, pone Don Kichote, tik pridėkite jėgų ir pa- 
sistenkit padovanoti man grafystę, taip tvirtai jūsų malonybės paža- 
dėtą ir taip ilgai mano laukiamą, o aš duodu jums žodį, jog nepristigsiu 
nuovokos ir sugebėsiu ją valdyti. 

Na, bet jeigu pristigsiu, tai, kaip girdėjau, yra pasaulyje tokių 
žmonių, kurie ima nuomon senjorų valdas, moka jiems tam tikrą 
metinį mokestį ir valdo jas savo nuožiūra, o senjoras sėdi sau rankas 
sunėręs, gyvena iš nuomos ir niekuo nesirūpina. Ir aš taip darysiu: 
veltui nekvaršinsiu sau galvos, nusikratysiu visais valdymo rūpesčiais 
ir gyvensiu iš nuomos kaip kunigaikštis, o jie tesižino. 

— Tu, brolau Sančai, galvoji tik apie pajamas,— tarė kanau- 
ninkas, — tačiau senjorui privalu žiūrėti teisingumo savo valdose. 
Ir štai čia reikia turėti nuovoką ir blaivų protą, o svarbiausia — 
nuoširdų norą teisingai spręsti kiekvieną bylą: mat, jeigu jo nebus 
pradžioje, priėjus vidurį ir pabaigą, viskas pakryps kreiva vėže, nes 
Dievas paprastai remia naivuolių gerus norus ir griauna išminčių 
piktus kėslus. 

— Visų tų filosofijų mano galva nesuima, — atsakė Sančas Pan- 
sa.— Man aišku viena: kad tik gaučiau tą grafystę, o jau valdyti ją mo- 
kėsiu, nes dvasia esu ne ką menkesnis už kitus, bet užtat kūnu — daug 
stambesnis, ir karaliaučiau savo žemėse kaip ir bet kuris kitas kara- 
lius, o tapęs karalium, daryčiau ką tinkamas, o darydamas ką tinka- 
mas, gyvenčiau savo malonumui, o gyvendamas savo malonumui, 
būčiau patenkintas, o kai žmogus patenkintas, jam nebėra ko trokšti, 
o kai nebėra ko trokšti,— ir atliktas kriukis; teateinie manoji gra- 
fystė, o tada jau, kaip pasakė vienas neregys kitam, sudiev ir iki pasi- 
matymo. 

— Tavo filosofijos, kaip tu sakai, Sančai, ne tokios jau blogos, 
bet dėl tų grafysčių dar reikėtų pagalvoti. 

Don Kichotas į tai atsakė: 

— O ko gi čia galvoti? Aš tiktai seku gausybe įvairiausių pa- 
vyzdžių ir mielai galėčiau juos paminėti, jeigu jau išėjo kalba apie 
manojo ordino riterius, kurie, atsidėkodami savo ginklanešiams už 
ištikimą ir lemtą tarnybą, apipylė juos didžiausiomis malonėmis, 
neaprėžtai jų valdžiai atidavė ištisus miestus ir salas; o buvo ir tokių, 
kurie už savo didžius nuopelnus vertai gavo karaliaus vainiką. 

Tačiau kuriems galams veltui gaištu laiką, jeigu peršasi toks 
puikus pavyzdys: argi didysis ir niekados deramai neįvertintas Gali- 
jos Amadis nepadarė savo ginklanešio Žemynos salos grafu? Vadinasi, 
ir aš, savo ruožtu, galiu ramia sąžine padaryti grafu Sančą Pansą, 
vieną geriausių ginklanešių, kokie kada nors tarnavo klajojantiems 
riteriams. 

Kanauninką nustebino Don Kichoto nuosekliai dėstomos nesą- 
monės (jeigu nesąmonės apskritai turi ką nors bendra su nuoseklu- 
mu) ir tai, kaip jis nupiešė Ežero riterio nuotykį, ir įspūdis, kurį jam 
paliko knygose išskaityti nebūti dalykai, pramanyti riterių romanų 
kūrėjų, ir dar nustebino Sančo paikumas ir jo karštas noras gauti 
pono pažadėtąją grafystę. 

Tuo tarpu sugrįžo kanauninko tarnai, kuriuos jis buvo nusiuntęs 
užeigon atvesti nešulinio mulo su maisto atsargomis; ir idant vežėjas, 
kaip jau buvo sakyta, šia dingstimi leistų pasiganyti jaučius vešlioje 
lankoje, jie susėdo medžių paunksnėje ir kibo į valgį, o stalą ir stal- 
tiesę jiems atstojo kilimas ir žalia žolė. 

Ir šit, jiems bevalgant, šalimais netikėtai sutraškėjo brūzgynai, 
sutilindžiavo skambalėlis, ir tuoj pat iš tankmės išnėrė žavi baltutėlė 
ožkytė juodais ir rudais lopais, o iš paskos išbėgo piemuo šaukdamas 
taip, kaip paprastai šaukia piemenys, kai nori sulaikyti gyvulį ir su- 
grąžinti atgal į bandą. 

Baikšti ir išgąsdinta ožka puolė prie žmonių, lyg ieškodama ap- 
ginties, ir sustojo greta keliauninkų. 

Piemuo ją prisivijo ir, sugriebęs už ragų, prašneko lyg su protinga 
ir išmania būtybe: 

= — Ak laukinuke, laukinuke, Margute, Margute, ko gi šiomis 
dienomis taip valiūkauji? Gal vilkai tave pabaidė, dukrele, ar ką? 
Sakyki man, gražuolėle, kas tau daros? 

Et, kas gi tau gali darytis! Stačiai esi patelė ir nestygsti vietoje, 
velniai griebtų tavo prigimtį ir prigimtį visų tų, kuriomis tu seki! 

Grįžki, grįžki, brangute! Jei tau pabodo diendaržy, tai bent esi 
ten saugi tarp savo draugių. Juk tau pridera jas sergėti ir kelią joms 
rodyti, o jeigu jau pati blaškaisi ir kelio nežiūri, tai kurgi joms dėtis? 

Labai patiko visiems piemens kalbos, o ypačiai kanauninkui, kuris 
kreipėsi į jį šiais žodžiais: 

— Nusiraminki, brolau, dėl Dievo meilės, ir nesiskubinki ginti 
ožkos į diendaržį: jeigu ji, kaip sakai, patelė, — vadinasi, neuždrausi 
jai sekti įgimtu instinktu, nors ir kažin kaip stengtumeis jį pažaboti. 
Suvalgyki štai šį kąsnelį ir išgerki vyno, o per tą laiką ir pyktis tau 
nuslūgs, ir ožka pailsės. 

Tai tardamas, peilio galu pasmeigė šaltą triušienos gabalą ir atkišo 
jį piemeniui. 

Piemuo paėmė mėsą ir padėkojo kanauninkui, paskui išgėrė vyno, 
nusiramino ir tarė: 

— Nenorėčiau, kad, girdėdami mane šitaip protingai šnekant su 
gyvuliu, jūsų malonybės palaikytute mane kvailiuku,— tiesą pasakius, 
mano žodžiai turi tam tikrą slaptą prasmę. Esu nors ir kaimo žmogus, 
bet ne iš tų, kurie nemoka elgtis su žmonėmis ir gyvuliais. 

— Mielai tuo tikiu,— atsiliepė klebonas, — iš patyrimo žinau, 
kad giriose išauga šviesūs Žmonės, o piemenų lūšnelėse laikosi mąs- 
tytojai. 

— Šiaip ar taip, pone, jose randa prieglobstį yisa ko matę žmo- 
nės, — tarė piemuo.— O kad pripažintute šią tiesą ir ja persiimtute,— 
aišku, jeigu jūs, ponai, nepasibodėsite ir malonėsite skirti man truputį 
dėmesio, nors gali pasirodyti, jog aš neprašytas peršuosi į jūsų būrį, — 
taigi teikitės manęs paklausyti, ir aš papasakosiu jums tikrą nutikimą, 
kuris patvirtins tiek šio pono, — ir jis parodė į kleboną, — tiek mano 
žodžius. 

Į tai Don Kichotas atsakė: 

— Idant įsitikinčiau, jog šis atvejis turi šį tą bendra su riterių 
nuotykiais, mielai tavęs, brolau, paklausysiu, beje, kaip ir visi šitie 
ponai, nes jie — protingi žmonės ir labai mėgsta įdomias istorijas, 
nuostabias, smagias ir teikiančias malonumą, o toksai, be abejo, bus 
ir tamstos pasakojimas. Tad pradėki, bičiuli, mes visi klausome. 

— Tik manęs prašom neskaičiuoti,— atsiliepė Sančas, — aš imu 
štai šį apkepą ir drožiu prie upokšnio, o ten prisišveisiu trims dienoms, 
nes, kaip girdėjau sakant savo poną Don Kichotą, kai tik pasitaiko 

proga, klajojančio riterio ginklanešiui pridera prisikimšti ligi žiaunų, 
nes jiems dažnai atsitinka įmauroti į tokias neįžengiamas girias, 
jog nė per savaitę iš ten neišsigausi, tad jeigu Žmogus sočiai neprisi- 
valgo arba neturi kietai prigrūsto kelionmaišio, gali ten pasilikti, kaip 
dažniausiai ir būna, ir kaulus pakloti. 

— "Tavo tiesa, Sančai,— tarė Don Kichotas.— Eik kur nori ir 
valgyk kiek telpa, o aš jau sotus ir dabar noriu nebent pasotinti dvasią, 
tatai ir padarysiu klausydamasis šio gerojo žmogaus pasakojimo. 

— Visi mes norime pasisotinti dvasią,— pritarė kanauninkas. 

Ir paprašė piemenį pradėti žadėtąjį pasakojimą. 

Laikydamas ožką už ragų, piemuo paplekšnojo jai per nugarą ir 
tarė: 

— (Gulkis šalia, Margute, dar spėsime grįžti į diendaržį. 

Ožka, rodos, suprato, nes, šeimininkui atsisėdus, kuo ramiausiai 
atsigulė greta ir sužiuro jam tiesiai į akis, lyg rodydama, jog dėme- 
singai klausosi, o piemuo pradėjo savo pasakojimą šitaip: 


LI PERSKYRIMAS 


KUR DĖSTOMA TAI, 
KĄ PIEMUO PAPASAKOJO 
DON KICHOTO LYDOVAMS 


— Trys mylios nuo šio slėnio yra sodžius, nors ir nedidelis, bet 
užtat vienas turtingiausių visame krašte, o jame gyveno labai ger- 
biamas ūkininkas, ir nors turtuoliai apskritai gerbiami, jisai buvo 
pelnęs pagarbą veikiau dorybėmis nekaip didžiais turtais. 

Tačiau, jo paties žodžiais tariant, didžiausiąja savo laime jis laikė 
dukrą, tokio neregėto grožio, tokio reto proto, tokią žavią ir doringą, 
jog kiekvienas, kas tik ją pažinojo ir matė, stebėjosi neregėtomis 
malonėmis, kuriomis dangus sykiu su gamta ją apdovanojo. 

Dar maža ji kerėjo savo grožiu, o paskui tolydžio vis gražėjo, 
kol šešiolikos sulaukusi tapo tikra gražuolė. 

Garsas apie josios grožį aplėkė aplinkinius sodžius, — ką aš sakau: 
aplinkinius! — aplėkė jis toliausius miestus, pasiekė net karaliaus 
rūmų menes ir įvairaus luomo žmonių klausą, ir iš visų pusių ėmė 

jie plaukti, kad pasigrožėtų jąja it kokia retenybe ar stebuklingu 
paveikslu. 

Sergėjo ją tėvas, o ir ji pati sergėjosi, nes nėra tokių spynų, 
sargų nei skląsčių, kurie apsergėtų mergelę geriau už josios kuklumą. 

Tėvo turtai ir dukros grožis paskatino daugelį — ir to paties 
sodžiaus jaunuolių, ir atvykėlių — prašyti jos rankos, bet tėvas, 
vienintelis, turįs teisę spręsti tokios brangenybės likimą, svyravo ir 
vis negalėjo pasiryžti, kuriam iš begalės jaunikių ją atiduoti. 

Vienas iš daugelio, puoselėjusių šią saldžią svajonę, buvau aš, ir 
aš turėjau rimtą ir tvirtą pagrindą tikėtis sėkmės, nes tėvas mane 
pažinojo: buvau iš to paties sodžiaus, gryno kraujo, žydinčio amžiaus, 
turtingų tėvų ir geros galvos. 

Tačiau jai pasipiršo kitas mūsų sodžiaus jaunikaitis, prilygstantis 
man savo dorybėmis, ir tėvas suabejojo, jo ryžtas susvyravo, nes jam 
pasirodė, jog dukra gali būti laiminga ir su vienu, ir su kitu. 

Ir šit, matydamas, kad neras kitos išeities iš keblios padėties, jis 
nusprendė pasakyti viską Leandrai (nes šiuo vardu yra toji turtuolė, 
nusmukdžiusi mane į skurdą) ir tarė sau, jog jeigu mudu abu lygūs, 
tegu jo mylimoji dukra pati sprendžia ir renkasi, kas jai labiau į širdį: 
tai sektinas pavyzdys tėvams, ruošiantiems vaikus jungtuvėms. 

Aš nesiūlau leisti jiems rinktis ką nors iš netikusių ir blogų dalykų, 
priešingai — tegul jie gauna visa, kas geriausia, ir iš to renkasi tai, 
į ką linksta širdis. 

Nežinau, ką nusprendė Leandra, tiktai tėvas, kalbėdamas su ma- 
nimi ir mano varžovu, pasiteisino jaunu dukros amžiumi ir tarė 
keletą bendrų frazių, kuriomis nei suteikė, nei atėmė viltį. 

Mano varžovas vardu Anselmas, o aš — Euchenijas; dabar jūs 
žinote, kokie asmenys dalyvauja toje tragedijoje, kurios atomazga 
dar neaiški, bet iš visa ko numanu, jog turi būti šiurpi. 

Tuo metu mūsų sodžiun atvyko toksai Visentė de la Roka, vieno 
tenykščio neturtingo valstiečio sūnus, — grįžo jis iš žygio į Italiją 
ir kitus kraštus. 

Išsivedė jį, dar dvylikos metų berniūkštį, vienas kapitonas, kuriam 
su savo pulku atsitiko žygiuoti per mūsų sodžių, o grįžo jis po dvylikos 
metų augusiu vaikinu marga kariška apranga, apsikarstęs stiklo 
karoliukais ir plonytėmis plieno grandinėlėmis. 

Šiandie jis vienaip išsipustęs, rytoj kitaip, bet kiekvienąsyk jo pašvi- 
tai dailūs, spalvingi, lengvučiai ir menkos vertės. 

Kaimo žmonės apskritai esti sukti, o iš dyko buvimo stačiai ap- 

serga suktumu, tad jie pastebėjo ir suskaičiavo visus jo drabužius 
ir papuošalus, ir pasirodė, kad viso labo jis turi tris įvairių spalvų 
apdarus drauge su keliaraiščiais ir kojinėmis, bet šitaip išradingai ir 
gudriai juos pramaišiui nešioja, kad jeigu nebūtų jų suskaičiavę, 
būtumei galėjęs prisiekti, jog turi jis ne mažiau kaip dešimt apdarų ir 
mažų mažiausia dvidešimt sultonų, segamų prie skrybėlės... Tik ne- 
manykite, jog be reikalo jus varginu ir taip ilgai šneku apie drabu- 
žiūs, — mano istorijoje jie atlieka labai svarbų vaidmenį. 

Atsisėda, būdavo, sodžiaus aikštėje ant akmeninio suolo išlakios 
tuopos pavėsyje ir seka mums savo žygdarbius, o mes klausomės 
išsižioję. 

Nesą visame pasaulyje tokio krašto, kurio jis nebūtų aplankęs, 
nei kautynių, kuriose nebūtų dalyvavęs. Maurų jis iškapojęs daugiau, 
nei gyvena jų Maroke ir Tunise, o dvikovų turėjęs, jo žodžiais tariant, 
daugiau negu Gantė, Luna, Djegas Garsija de Paredesas ir tūkstančiai 
kitų karžygių, kuriuos jis minėjo, ir grumtynėse visada laimėdavęs 
pergalę, o pats niekada nebuvęs sužeistas. 

Beje, rodydavo jis ir randus, nors ir neįžiūrimus, ir tvirtindavo, 
jog tai pėdsakai tų arkebuzų kulkų, kurios kliudžiusios jį įvairiuose 
susirėmimuose ir mūšiuose. 

Apskritai laikėsi jis su neregėtu įžūlumu, akiplėšiškai tujino visus 
sau lygius ir pažįstamus, gyrėsi, kad jo ranka — tai jo motina, jo 
žygiai — tai jo kilmės raštai ir kad jam ir pats karalius nė motais, kai 
jis vilkįs kario apranga. 

Savimana jo buvo juo didesnė, kad jis šiek tiek muzikavo ir mo- 
kėjo taip -brunzginti gitarą, jog ji, pasak kai kurių Žmonių, stačiai 
giedote giedodavo jo rankose. 

Negana to, jis dar turėjo poeto gabumų: iš kiekvieno nieko, nuti- 
kusio mūsų sodžiuje, sudėdavo pusantramylius kupletus. 

Taigi tą kareivį, kurį čia nupiešiau, tą Visentę de la Roką, tą nu- 
trūktgalvį, tą dabitą, tą muzikantą, tą poetą, ne sykį matė ir stebėjo 
Leandra pro savo namų langą, žvelgiantį į aikštę. 

Pakerėjo ją ryškūs pašvitai, apžavėjo kupletai, kuriuos jis pats 
perrašinėjo ir platino į visas puses, pasiekė jos klausą garsas apie jo 
žygdarbius, apie kuriuos jis pats visiems trimitavo,— žodžiu, matyt, 
šėtonas taip parikiavo, kad mergelė įsimylėjo jį anksčiau, negu jam 
pačiam pašoko noras ją merginti. 

O kadangi meilės reikalai greičiausiai eina prie atomazgos, kai 

pati dama deda pastangas, Leandra ir Visentė labai lengvai rado 
bendrą kalbą. 

Ir anksčiau, nei kuris iš gausybės gerbėjų suvokė josios sumany- 
mą, Leandra spėjo .jį įgyvendinti: paliko karštai mylimo ir godojamo 
tėvo namus — motina buvo mirusi, — ir pabėgo iš sodžiaus drauge 
su kareiviu, kuris šiuo žygiu laimėjo kur kas didesnę pergalę nei dau- 
geliu kitų, jo paties sau prisiskiriamų. 

Šis įvykis sukrėtė visą mūsų sodžių ir netgi visus tuos, kuriuos 
pasiekė šita žinia. Aš buvau suglumęs, Anselmas priblokštas, tėvas 
nusiminęs, giminės įsižeidę, teisingumo tarnai užversti reikalavimais, 
gvardiečiai pakelti ant kojų. 

Išlakstėme visus kelius, išnaršėme miškus ir visa, kas įmanoma, 
ir po trijų dienų radome aikštingąją Leandrą oloje, — buvo ji vien- 
marškinė ir nebeturėjo nei didelės sumos pinigų, nei brangenybių, 
iš namų josios pasiimtų. 

Parvedėme ją pas nelaimingąjį tėvą, išklausinėjome, kaip nutiko 
jai toji neganda, ir ji atvirai prisipažino, jog Visentė de la Roka ją 
apgavęs: davęs žodį vesti ir išviliojęs iš tėvo namų žadėdamas nusi- 
vežti į turtingiausią ir prašmatniausią miestą, koks tik esąs šiame 
pasaulyje, — į Neapolį, ir ji, būdama nepatyrusi ir naivi, pasidavusi 
apgaulei ir juo patikėjusi, apvogusi tėvą ir pabėgusi iš namų tą pačią 
naktį, kada jos pasigedę, o jis nusivedęs ją į nuošalų kalnų užkampį 
ir uždaręs oloje, kur ją vėliau suradę. 

Taipgi ji papasakojo, kad kareivis nepasikėsinęs į josios garbę, 
tik apiplėšęs, pametęs toje oloje ir pasprukęs, ir tatai dar labiau visus 
nustebino. 

Sunku buvo patikėti, pone, šio jaunuolio santūrumu, bet ji taip 
nuoširdžiai gynėsi, jog nepaguodžiamasis tėvas bent jau tuo pasiguodė 
ir, numojęs ranka į pavogtus turtus, apsidžiaugė, kad dukra išsaugojo 
tą brangenybę, kurią vienąsyk praradus nebėra jokios vilties vėl 
atgauti. 

Nuo tos dienos, kai pamatėme atrastą Leandrą, daugiau jos nebe- 
matėme: tikėdamasis, jog laikas kada nors nuplaus nuo dukros gėdą, 
kurią ji pati užsitraukė, tėvas nusiuntė ją į gretimo miestelio vienuo- 
lyną. 

Leandros jaunas amžius pateisino josios nepateisinamą nusižen- 
gimą — bent jau akyse tų, kuriems nerūpėjo, ar ji bloga, ar gera, 
tačiau tie, kurie žinojo jos nuovoką ir blaivų protą, tvirtino, kad nu- 
sidėjusi ji ne iš nepatyrimo, o veikiau paskatinę ją paslysti lengva- 

būdiškumas ir moterims įgimti polinkiai — palaidumas ir nesival- 
dymas. 

Kai Leandra atsidūrė vienuolyne, Anselmui užgeso akys — šiaip 
ar taip, niekas jų nebedžiugino, o mano akis apniaukė tamsa, kurioje 
nebebuvo nė menkiausio pragiedrulio. 

Didėjo mudviejų liūdesys, seko kantrybė, prakeiksmu keikėme 
mudu kareivio pašvitus ir koneveikėme Leandros tėvo neapdairumą. 

Galop mudu su Anselmu susitarėme palikti sodžių ir keliauti į šį 
slėnį: čia jis gano skaitlingą kaimenę savo avių, o aš — didelę bandą 
savo ožkų, ir gyvename mudu medžių ūksmėje, duodami valią jaus- 
mams: tai drauge giedame liaupses gražiajai Leandrai, tai smerkiame 
ją arba dūsaujame kiekvienas skyrium ir kiekvienas skyrium guo- 
džiamės dangui. 

Sekdami mudviejų pavyzdžiu, daugelis kitų Leandros gerbėjų 
atkeliavo į šiuos atšiaurius kalnus ir ėmėsi to paties amato kaip ir 
mudu; ir tiek jų čionai prisirinko, jog šis slėnis virto tikra piemenėlių 
Arkadija““", nes čia pilna piemenų ir diendaržių ir nėra tokio kam- 
pelio, kur neskambėtų gražiosios Leandros vardas. 

Šis ją burnoja ir vadina aikštinga, nepastovia ir nedora, anas 
prikiša jai lengvapėdiškumą ir nerimtumą, vienas ją teisina ir išriša, 
kitas ją kaltina ir smerkia, kas šlovina josios grožį, kas peikia jos 
prigimtį, — žodžiu, visi ją niekina ir visi dievina, ir tas visuotinis pa- 
mišimas toks užkrečiamas, jog netgi tie, kurie niekados nė žodžio nėra 
jai tarę, skundžiasi, kad jinai juos atstūmusi, o kiti gailiai aimanuoja 
ir kamuojasi, graužiami pašėlusio pavydo, nors sukelti jo ji nieku 
gyvu negalėjo, nes, kaip jau sakiau, jos nuodėmė paaiškėjo anksčiau 
negu aistra. 

Nėra tokio uolos plyšio nei upokšnio kranto, nei medžio paunksnio, 
kur nesėdėtų piemuo ir didžiu balsu nepasakotų vėjui savo negandų. 

Visur, kur tik eina aidas, be atlydos skamba Leandros vardas. 
Leandra — gaudžia kalnai, Leandra — čiurlena upokšniai, ir visi 
mes, Leandros užburti ir apkerėti, beviltiškai viliamės ir baiminamės 
patys nežinodami ko. 

Iš visų tų papaikėlių neprotingiausias ir sykiu protingiausias atrodo 
Anselmas, mano varžovas, nes, turėdamas rimtą pagrindą skųstis, 
skundžiasi nebent, kad nemato Leandros, ir, pritardamas sau rabeliu, 
kuriuo nuostabiai skambina, lieja savo skundus dainomis, bylojan- 
čiomis apie jo šviesų protą. 

Aš einu lengvesniu ir, man regis, teisingesniu keliu: tai yra pliekiu 

moterų vėjavaikiškumą, nepastovumą, veidmainystę, žodžių tuštumą, 
klastingumą ir pagaliau jų menką nuovoką, nes jos neišmano, kurlink 
kreipti savo mintis ir godas... 

Šit kodėl, ponai, čionai eidamas, taip graudenau ir žodžiavau 
savo ožką: ji patelė, ir aš laikau ją per nieką, nors ji ir geriausia visoje 
bandoje. 

Šit kokią istoriją žadėjau jums papasakoti. Ir jeigu, sekdamas ją, 
netausojau žodžių, tai ir vaišių pateiksiu jums gausiai. 

Netoliese yra mano diendaržis, o ten turiu šviežio pieno ir be 
galo gardaus sūrio, taipgi įvairiausių nunokusių vaisių, malonių ir 
pažiūrėti, ir paragauti. 


LII PERSKYRIMAS 


APIE DON KICHOTO 
SĄSPYRĮ SU PIEMENILU, 
TAIPGI APIE RETĄ ATGAILOTOJŲ NUOTYKI, 
KURĮ DON KICHOTAS PERGALINGAI UŽBAIGĖ 
PER KRUVINĄ PRAKAITĄ 


Piemens pasakojimas visiems klausytojams didžiai patiko; ypačiai 
sudomino kanauninką, kurį nepaprastai nustebino pati pasakojimo 
maniera, būdinga veikiau išprususiam sostinės žmogui negu paprastam 
kaimo piemeniui, ir todėl jis pritarė klebonui, sakiusiam, jog giriose 
išauga šviesus žmonės. 

Visi ėmė siūlyti Euchenijui savo paslaugas, tačiau didžiausią 
širdies dosnumą parodė Don Kichotas, nes kreipėsi į jį šiais žodžiais: 

— Dievaži, brolau ožkagany, jei turėčiau galimybę imtis kokio 
nuotykio, nedelsiant leisčiausi kelionėn, idant tamstai nieko bloga 
nenutiktų: aš išvaduočiau Leandrą iš vienuolyno (kur ji, be abejo, 
laikoma prievarta), nepaisydamas viršininkės ir visų tų, kurie bandytų 
man sutrukdyti, ir atiduočiau ją tamstai į rankas, idant pasielgtumei 
su ja savo nuožiūra ir išmanymu, žinoma, nenusižengdamas riterystės 
įstatymams, draudžiantiems ginkdie skriausti mergeles... 

Beje, aš pasikliauju Viešpačiu Dievu ir tikiu, jogei piktasis bur- 
tininkas savo galybe nepranoksta gerų ketinimų vedamo burtininko, 

ir prižadu ateityje globoti tamstą ir remti, kaip to reikalauja mano 
pašaukimas, įpareigojantis mane užtarti silpnuosius ir skriaudžia- 
muosius. 

Piemuo pažvelgė į Don Kichotą ir, pasistebėjęs į jo menką apdarą 
ir prastą išvaizdą, nustebo ir paklausė šalimais sėdintį barzdaskutį: 

— Pone, kas čia per žmogus, kuris taip keistai atrodo ir kalba? 

— O kas gi kitas, jei ne garsingasai Don Kichotas Lamančietis, — 
atsakė barzdaskutys, — skriaudų gaišintojas, netiesos atitaisytojas, 
mergelių užtarytojas, milžinų baubas ir mūšių laimėtojas? 

— Pasiklausęs jūsų malonybės, nejučia prisimeni knygas apie 
klajojančius riterius, — tarė piemuo.— Anie - juk darydavo tą patį, 
kuo, pasak jūsų malonybės, verčiasi šis žmogus, bet, man regis, arba 
jūsų malonybė teikiatės juokauti, arba šis prakilnus ponas nepilnos 
galvos. 

— Tamsta esi paskutinis niekšas, — atsakė į tai Don Kichotas,— 
tamsta pats esi tuščiagalvis ir besmegenis, o mano galva tokia pilna, 
kokia niekados nėra buvusi toji išjoda ir padraika, kuri tamstą pa- 
gimdė. 

Sulig tais žodžiais jis griebė priešais gulintį duonos kepalą ir su 
tokiu įsiūčiu trenkė piemeniui į veidą, jog suknežino jam nosį... 

Tačiau piemuo nemėgo tokių juokų ir, kai pamatė, jog Don Ki- 
chotas ne juokais jį muša, nekreipdamas dėmesio nei į kilimą, nei i 
valgius, nei į valgytojus, šoko ant Don Kichoto, abiem rankomis griebė 
už gerklės ir tikrai būtų pasmaugęs, jeigu tuo metu nebūtų atskubėjęs 
Sančas Pansa, kuris nutvėrė ožkaganį už pečių ir, traiškydamas 
dubenis, traiškydamas taures, ištėkšdamas ir išliedamas visa, kas ten 
buvo, drauge su juo aukštielninkas virto ant staltiesės. 


Vos pasijutęs laisvas, Don Kichotas vėl užsėdo ant piemens, o 
šis kruvinu veidu, Sančo apspardytas, keturpėsčias ieškojo peilio 
geisdamas kruvino keršto, bet tam sutrukdė kanauninkas ir klebonas... 

Bet barzdaskutys padarė taip, kad piemuo užgultų Don Kichotą, 
ir dabar ant vargšo riterio pasipylė tokia smūgių kruša, kad jo veidas 
apsipylė krauju ne ką mažiau negu piemens. 

Kanauninkas ir klebonas leipo juokais, gvardiečiai strykčiojo iš 
džiaugsmo, ir vieni, ir kiti pjudė juos, kaip pjudomi susirieję šunys. 
Tik Sančas Pansa beviltiškai stengėsi ištrūkti iš rankų kanauninko 
tarnui, kuris neleido jam padėti savo ponui. 

Žodžiu, visi džiūgavo ir smaginosi, o abu peštukai dyžė vienas 

kitą, ir tuo metu pasigirdo trimito garsas, toks gūdus, jog visi nejučia 
pasigręžė į tą pusę. 

Tačiau labiausiai susijaudino Don Kichotas, jį išgirdęs, ir nors 
gerokai apvelėtas gulėjo — deja, ne savo valia — po piemeniu, vis 
dėlto tarė šitaip: 

— Brolau šėtone,— nes tu, aišku, šėtonas, jei mane pranoksti 
savąja galia ir narsybe,— meldžiu tave: sudarykime bent jau valandos 
paliaubas, nes sielvartingas trimito garsas, mūsų klausą pasiekęs, regis, 
šaukia mane į naują nuotykį. 

Piemuo, kuriam nusibodo kulti kitus ir pačiam gauti kūlės, beregint 
paleido Don Kichotą, ir šis tuoj pašoko ant kojų, taipgi pasigręžė 
į garso pusę ir staiga pastebėjo nuo kalvos plūstant pulką žmonių bal- 
tais apdarais, panašių į atgailotojus. 

Dalykas tas, jog tais metais debesys nenorėjo atiduoti žemei savo 
drėgmės, ir todėl visuose krašto sodžiuose buvo rengiamos procesijos, 
pamaldos ir rekolekcijos, idant Viešpats parodytų savo begalinį gai- 
lestingumą ir siųstų lietų; ir gretimo bažnytkaimio žmonės tam tyčia 
ėjo pasimelsti į šventą koplytėlę kalvos šlaite. 

Vos pamatęs keistus atgailotojų apdarus, Don Kichotas pamiršo, 
jog ne kartą juos buvo matęs, ir įsivaizdavo, kad jo laukia naujas 
nuotykis ir kad jam, kaip klajojančiam riteriui, nieku gyvu nedera 
likti nuošaly, ir galutinai įsikalė šią mintį į galvą, gedulo šydu apgaubtą 
statulą, nešamą procesijos priešaky, palaikęs kilminga dama, kokių 
nedorėlių ir kraugeriškų piktadarių pagrobta... 

Ir vos tik tai dingtelėjo galvon, Don Kichotas keliais šuoliais atsi- 
dūrė prie Rosinanto, netoliese rupšnojančio žolę, nuo balno gugos 
nuėmė kamanas ir skydą, vienu matu pažabojo arklį, paprašė Sančą 
kardo, įšoko į Rosinantą, pasimovė skydą ir, kreipdamasis į visus, 
skardžiai sušuko: 

— Dabar, garsingoji draugija, paregėsite, kaip svarbu, kad pa- 
saulyje būtų riterių, priklausančių klajojančios riterijos ordinui. 
Dabar, kartoju, paregėję laisvėje aną gerąją damą, nelaisvėn vedamą, 
suprasite, ar verti pagarbos klajojantys riteriai. 

Sulig tais žodžiais spyrė Rosinantui kulnais į pašones (mat ne- 
turėjo pentinų) ir šuoliais (mat visoje šitoje tikroje ir nepramanytoje 
istorijoje niekur nesakoma, kad Rosinantas būtų bėgęs ristele) lei- 
dosi į atgailotojus, nepaisydamas nei klebono, nei kanauninko, nei 
barzdaskučio, kurie stengėsi jį sulaikyti, bet, aišku, veltui, — nesu- 
stabdė jo nė Sančas, garsiai šaukdamas: 

— Kur jūs, pone Don Kichote? Kokie velniai jus apsėdo ir siundo 
prieš mūsų šventąjį katalikų tikėjimą? Susipraskite, trauk jus devynios, 
juk tai atgailotojų procesija, o toji dama, kurią jie nešasi ant pasto- 
vo,— tai Švenčiausioji nesuteptosios Mergelės Marijos statula. Pa- 
galvokit, pone, ką darot, nes šįsyk tikrai galiu pasakyti, jog pats to 
nežinot. 

Sančas veltui nėrėsi iš kailio, — jo ponas buvo taip tvirtai pasiry- 
žęs kuo greičiau prijoti prie baltamarškių ir išvaduoti gedulo šydu 
apsigaubusią damą, jog negirdėjo nė žodžio, o jeigu ir būtų išgirdęs, 
vis viena nebūtų pasukęs atgal, nors patsai karalius būtų jį šaukęs. 

Pagaliau jis prijojo prie procesijos ir sustabdė Rosinantą, kuris 
jau vylėsi truputį atsipūsiąs, ir užkimusiu nuo susijaudinimo balsu 
tarė: 

— Jūs, kurie dangstotės veidus, ko gero, tikėdamiesi paslėpti 
negryną sąžinę, palaukite ir su atidžia išklausykite tai, ką geidauju 
jums pasakyti. 

Pirmieji sustojo statulos nešėjai, ir vienas iš keturių klierikų, 
giedančių litanijas, matydamas keistą Don Kichoto povyzą, Rosi- 
nanto liesumą ir kitus įžiūrėtus ir pastebėtus juokingus Don Kichoto 
bruožus, šitaip jam atsakė: 

— Mielasis pone ir broli! Jei geidaujate ką nors pasakyti, saky- 
kite greičiau, nes štai šitie broliai plakasi ligi kraujų, ir mums nevalia 
ir nėra ko stabčioti ir klausyti visokių kalbų, nebent jeigu sakytute 
labai glaustai, keliais žodžiais. - 

— Aš jums ir vienu žodžiu pasakysiu,— tarė Don Kichotas.— 
Tai va, tuojau pat paleiskite šią žaviąją damą, kurios ašaros ir liūdna 
išvaizda aiškiai rodo, kad gabenatės ją prievarta ir kad esate ją Žiauriai 
nuskaudę, o aš, atėjęs į šį pasaulį tokių skriaudų gaišinti, neleisiu jums 
žengti toliau nė žingsnio, nes nusižengčiau savo priedermei nesu- 
grąžindamas josios šviesybei geidžiamos ir pelnytos laisvės. 

Išgirdę šitokią kalbą, visi priėjo išvadą, jog tai, matyt, koks pa- 
mišėlis, ir prapliupo gardžiai juoktis, o šis juokas buvo lyg alyva, klius- 
telėta į ugnį, — Don Kichotas užsiplieskė, išsitraukė kardą ir, netar- 
damas nė žodžio, puolė prie altorėlio. 

Vienas nešėjas, užleidęs savo vietą draugui, žengė pasitikti Don 
Kichoto lyg su šake, lyg su žalga, kuria paspiriami neštuvai, kai 
vienas kuris nešėjas nori pailsėti; ir per tą žalgą atsivėdėjęs smogė 
kardu Don Kichotas, perkirto ją pusiau, bet nešėjas taip smagiai šėrė 
strampu Don Kichotui per tą ranką, kuria jis laikė kardą ir kurios 

negalėjo apginti skydu nuo prasčiokiško ginklo, jog vargšas Don 
Kichotas gana negražiai plojosi žemėn. 

Sančas Pansa dusdamas vijosi savo poną ir, pamatęs jį pasliką, 
suriko jo kūlikui, kad daugiau šiukštu nebemuštų, nes tai esąs ne- 
laimingas apkerėtas riteris, kaip gyvas niekam nepadaręs nieko bloga. 

Tačiau sodietis atlyžo ne Sančo paklausęs, o pamatęs, jog Don 
Kichotas guli kaip maišas; ir todėl, taręs sau, kad šis nebegyvas, pasku- 
bomis pasikaišė savo trinyčius ir nuskleidė per laukus it danielius. 

- Tuo metu atskubėjo ir visi kiti Don Kichoto lydovai, o procesijos 
atgailotojai, matydami juos atbėgant, taipgi arbaletais ginkluotus 
gvardiečius, sumetė, kad gali būti riesta, susispietė aplink statulą, 
užsimaukšlino gobtuvus ir tvirčiau sugniaužė rykštes, o klierikai — 
žvakides, ir visi ėmė laukti priešo tvirtai pasiryžę gintis, o jeigu tik bus 
įmanoma, ir pulti. 

Tačiau likimas parikiavo geriau, nei buvo tikėtasi, nes, manyda- 
mas, jog ponas nebegyvas, Sančas suklupo prie jo kūno ir pratrūko 
taip sielvartingai ir juokingai raudoti, kaip niekas pasaulyje dar nebuvo 
raudojęs. 

Mūsų kleboną pažino kitas klebonas, ėjęs su procesija, ir ši ap- 
linkybė grąžino ramybę abiem vienodai įbaugintoms kariaunoms. 

Mūsų klebonas keliais žodžiais papasakojo kitam, kas toksai Don 
Kichotas, ir šis, viso tunto atgailotojų lydimas, nuėjo pažiūrėti, ar 
vargšas riteris tikrai nebegyvas, ir visi išgirdo, kaip Sančas rypauja 
ašarų sklidinomis akimis: 

— O riterijos žiede, nuo vėzdo smūgio nuvytęs pačiame žydėjime! 

O savosios giminės garbe ir pasididžiavime, šlovingais žygiais 
pagarsėjęs visoje Lamančoje ir net visame pasaulyje, kuris, tavęs 
netekęs, knibždėte knibždės piktadarių, nes nebus kas baudžia juos 
už piktus darbus! 

O dosniausiasai už visus Aleksandrus, viso labo už aštuonis mė- 
nesius tarnybos“" padovanojęs man gražiausią iš salų, jūros. 
supamų ir skalaujamų! 

O tu, nuolankus prieš pasipūtėlius ir išdidus prieš nuolankiuosius, 
pavojų nepaisantis, užgaules pakenčiantis, nežinia ką mylintis, gerų- 
jų pasekėjas, blogųjų rykšte, niekšų prieše,— žodžiu, klajojantis 
riteri, nes tuo viskas pasakyta! 

Sančo rypavimai ir aimanos prikėlė Don Kichotą iš numiru- 
sių, ir pirmieji jo žodžiai buvo tokie: 

— Tasai, kuris gyvena taip toli nuo jūsų, saldžiausioji Dulsinėja, 
ir didesnes kančias gali ištverti. 

Padėki man, bičiuli Sančai, įsėsti į apkerėtąjį vežimą, o aš ne- 
gebėsiu išsilaikyti balne ant Rosinanto, nes man sutrupintas 
petys. 

— Mielai pagelbėsiu, viešpatie,— atsiliepė Sančas, — ir važiuo- 
kime atgal į savąjį bažnytkaimį sykiu su šiais ponais, kurie linki 
jums gera, o ten sugalvosime, kaip leistis į naują žygį, idant pel- 
nytume daugiau naudos ir šlovės. 

— (Gerai sakai, Sančai,— pritarė Don Kichotas, — protingiausia 
bus palūkėti, kol kitaip išsidėstys žvaigždynai, nes nūnai jų išsidėsty- 
mas mums nepalankus. 

Kanauninkas, klebonas ir barzdaskutys pritarė, kad nieko geresnio 
jis ir negalėjęs sugalvoti, ir, didžiai smagindamiesi Sančo paiku- 
mu, įkėlė Don Kichotą į vežimą, kuriuo jis ligi šiolei važiavo. 

Procesija vėl išsirikiavo ir patraukė toliau; piemuo atsisveikino 
su visais; gvardiečiai atsisakė lydėti Don Kichotą, ir klebonas už- 
mokėjo jiems, kiek buvo sulygta; kanauninkas paprašė kleboną duoti 
žinią apie Don Kichoto likimą: ar ateisiąs jis į protą, ar nesiliausiąs 
kvailiojęs,— ir atsisveikinęs nujojo toliau savo keliu. 

Žodžiu, visi išsiskirstė ir išsivažinėjo kas sau, liko tik klebonas, 
barzdaskutys, Don Kichotas, Pansa ir gerasis Rosinantas, kaip ir 
šeimininkas kantriai kenčiąs viską, nors ir kas jam nutiktų. 

Vežėjas pasijungė jaučius, užkėlė Don Kichotą ant gabanos 
šieno ir su įprastu vangumu nuvažiavo klebono nurodyta kryptimi, 
ir po savaitės jie pasiekė Don Kichoto bažnytkaimį ir įvažiavo | 
jį vidury dienos, o tai atsitiko sekmadienį, ir aikštė buvo pilna žmonių, 
kai per ją pradardėjo Don Kichoto vežimas. 

Visi subėgo pažiūrėti, kas čia važiuoja, ir kai tik pažino saviškį, 
baisiai nustebo, o vienas berniūkštis nuskuodė pranešti šeimininkei 
ir dukterėčiai, kad jų ponas ir dėdė, sulysęs ir perblyškęs, pargrįžta 
„Jaučiais, paguldytas vežime ant vėslo šieno. 

Graudu buvo žiūrėti į tas gerąsias moterėles, kurios klykė, mušėsi 
į krūtinę ir prakeiksmu keikė prakeiktuosius riterių romanus, ir visa 
tai pasikartojo, kai tarpdury pasirodė Don Kichotas. 

Išgirdusi, kad grįžo Don Kichotas, atskubėjo Sančo Pansos 
žmona, jau senokai sužinojusi, jog vyras parsisamdęs jam ginklanešiu, 
ir, vos tik pamačiusi Sančą, pirmučiausia paklausė, ar sveikas 
asilas. 

Sančas atsakė, jog asilas sveikesnis už šeimininką. 

— Garbė Dievui, kad jis apipylė mane tokiomis malonėmis! — 
sušuko ji.— O dabar sakyki, širduk, ką gera pelnei iš tos savo 
ginklanešystės? Gal sijoną man parvežei? Gal bačiukus vai- 
kučiams? 

— Nei sijono, nei bačiukų neparvežiau, žmonel,— atsakė San- 
čas, — bet užtat parvežiau šį tą svarbesnio ir veniingešnio? 

— Smagu girdėti, — tarė žmona.— Ką gi, rodyk, širduk, ką ten 
turi vertinga ir svarbaus, baisiai noriu pamatyti ir širdelę sau pra- 
džiuginti, o juk taip išsiilgau ir prisikentėjau, kolei tu, rodės, amžių 
amžius klajojai toli nuo namų. 

— Kai pareisim, tai ir parodysiu, — atsakė Pansa,— o dabar ir tuo 
džiaukis: jei Dievas duos dar sykį iškeliauti nuotykių ieškoti, pamatysi, 
kaipmat pasidarysiu grafas aş salos valdovas, ir ne šiaip kokios sa- 
liūkštės, kokių pilni patvoriai, o pačios geriausios pasaulyje. 

— Dieve duok, vyreli, labai jau tat pravers mums ūkyje. Tik 
sakyki man, kas per daiktas toji sala, mano protas nesuima. 


— (Gardus medus, bet ne asilui dėtas, — atrėmė Sančas.— Ateis 
laikas, žmonel, ir pati pamatysi, net išsižiosi nustebusi, kai visi vasalai 
ims šaukti tave jūsų šviesybe. 

— Ką čia paistai, Sančai? Kokios dar šviesybės, salos ir vasa- 
los? — sušuko Chuana Pansa““ (mat tokia buvo Sančo žmonos 
pavardė: nors jinai ir neatsiėjo jam giminė, bet Lamančoje žmonos 
paprastai prisiima vyro pavardę). 

— Nespirgėk, Chuana, daug žinosi — greit pasensi, gana jau ir 
to, kad pasakiau tau tiesą, o tu kol kas prisikąsk liežuvį. Beje, galiu 
tau pasakyti, kad nėra nieko malonesnio kaip būti kokio klajojančio 
riterio, nuotykių ieškotojo, garbingu ginklanešiu. 

Kas be ko, dažniausiai pasitaiko ne tokie nuotykiai, kokių žmogus 
norėtum: iš šimto atvejų devyniasdešimt devyni išlenda per pakaušį. 

Aš tai patyriau savo kailiu, nesgi esu ir apklote sūpautas, ir kultas 
bei velėtas. Bet, šiaip ar taip, smagu, laimės beieškant, keliauti per 
kalnus, klajoti giriomis, karstytis uolomis, lankauti pilyse, nakvoti 
pirmoje pasitaikiusioje užeigoje ir svarbiausia — nė velnio nemokėti 
už nakvynę. 

Šitaip kalbėjosi Sančas Pansa su žmona Chuana Pansa, o tuo 
tarpu šeimininkė ir dukterėčia pasitiko Don Kichorą, nurengė ir pa- 
guldė į jo protėvių lovą. 

Don Kichotas žiūrėjo į jas padėrusiu žvilgsniu ir niekaip negalėjo 
susivokti, kur esąs. 

Klebonas papasakojo dukterėčiai, kiek vargo jiems kainavo pri- 
statyti jį namo, ir paliepė uoliai slaugyti dėdę ir žiūrėti su šeimininke, 
kad jis vėl neišspruktų. 

Tuomet jiedvi iš naujo pratrūko baisingai klykti ir vlei prakeiks- 
mu keikti riterių romanus, melsdamos dangų, idant kiaurai žemes 
prasmegtų visų tų prasimanymų ir nesąmonių rašinėtojai. 

Žodžiu, jos liko sumišusios ir įsibaiminusios, nes nuogąstavo, 
kad gali vėl prarasti savo šeimininką ir dėdę, kai tik jis atgausiąs 
sveikatą; ir kaip jos galvojo, taip ir atsitiko. 

Tačiau šios istorijos autorius veltui dėjo pastangas ir su atidžia 
tyrinėjo, kokius gi žygdarbius bus atlikęs Don Kichotas trečiąsyk 
išjojęs į žygį, — šiuo klausimu jis nerado jokių žinių, bent jau rašy- 
tiniuose paminkluose. 

Vien tik padavimai, einą Lamančoje iš lūpų į lūpas, skelbia, jog, 
trečiąsyk išjojęs žygin, Don Kichotas atsidūręs Saragosoje ir daly- 
vavęs garsiajame turnyre, kuris tame mieste buvęs surengtas, ir jam 
nutikę įvairūs dalykai, verti jo narsybės ir šviesaus proto. 

Apie jo mirtį ir amžiną atilsį taipgi nieko nebuvo žinoma, ir 
autorius nieko nebūtų sužinojęs ir patyręs, jei laimė nebūtų jo suve- 
dusi su vienu šimtamečiu gydytoju, saugančiu švininę skrynelę, 
kurią, jo žodžiais tariant, jis aptikęs atstatomos senovinės koplytėlės 
griuvėsiuose... Štai toje skrynelėje gulėjo pergamentai, gotiškomis 
raidėmis prirašyti ispaniškų eilių, kuriuose buvo žinių apie daugelį 
Don Kichoto žygdarbių, apie Dulsinėjos Tobosietės grožį, apie Rosi- 
nanto išvaizdą, apie Sančo Pansos ištikimybę, apie paties Don Kichoto 
kapą, taipgi kelios epitafijos ir liaupsės apie jo gyvenimą ir bū- 
dą... 

„„Ir tas, kurias pavyko įskaityti ir išsiaiškinti, štai čia prideda šios 
naujos ir niekad negirdėtos istorijos autorius, o jis tikrai vertas pa- 
sitikėjimo.... 

Beje, už kruviną prakaitą, kurį teko išlieti rausiantis ir naršant 
po Lamančos archyvus, idant išeitų viešumon ši istorija, autorius 
prašo skaitytojus anaiptol ne dėkingumo,— jis prašo tikėti ja lygiai 
taip, kaip blaivaus proto žmonės tiki riterių romanais, turinčiais tokį 
pasisekimą pasaulyje: tatai atlyginsią jį ir patenkinsią, ir paskatinsią 
ieškoti ir rasti kitų istorijų, tegul ir ne tokių tikrų ir nepramanytų, 
tai bent jau ne mažiau patrauklių ir įdomių. 

Šit kokie pirmieji žodžiai buvo surašyti pergamente, rastame 
švininėje skrynelėje: 


SKIEDALŪNIJOS, LAMANČOS BAŽNYTKAIMIO, 
AKADEMIKAI APIE NARSINGOJO DON KICHOTO 
LAMANČIEČIO GYVENIMĄ IR MIRTĮ 
HOC SCRIPSER UN T* 


VAMBRINIJAS, SKIEDALŪNIJOS AKADEMIKAS, 
DON KICHOTO ANTKAPIUI 


EPITAFIJA 


Nevisprotis, kuris daugiau laimėjo 
Šlovės Lamančai nei Jasonas Kretai““': 
Galva, kurioj tiek išminties sudėta, 


Lyg vėtrungė, klusni kaprizams vėjo; 


Ranka, kuri galybe pagarsėjo 
Pasauly nuo Katajaus lig Gaetos““*: 
Švelnus ir taipgi brutalus poetas, 
Kurio eilių mirtis nenugalėjo; 


Tasai, kuris net Amadžius pranoko, 
Per nieką patį Galaorą laikė, 
Karštai mylėjo ir karštai kovojo; 


Kuris Beljanį garsųjį prašoko, 


Kalnais ir kloniais Rosinantą vaikė, — 
Čia ilsisi po akmeniu šaltuoju. 


*Tatai parašė (lot.). 

TRANILIJAS, SKIEDALUŪNIJOS AKADEMIKAS, 
IN LAUDEM DULCINEAE DEL TOBOSO* 


SONETAS 


Pažinsi, atidžiau į kresno stoto 
Apveidžią standžiakrūtę pažiūrėjęs, 
Toboso karalienę Dulsinėją, 

Kurią mylėjo didis Don Kichotas. 


Dėl jos išvaikščiojo šlaitus uolotus 
Kalnų Juodųjų pėsčias, išbadėjęs, 
Aranchueso žydinčias alėjas“““, 


Montjelio lygumos beribius plotus. 


Žiaurus likime! Rosinantas kaltas. 
Lamančos rožė, riteris klajūnas — 
Abu nuvyto žydinčioj jaunystėj: 


Prarijo grožį josios kapas šaltas, 
O jį, nors marmure iškalto kūno, 
Pražudė meilė, vyliai, išdavystės. 


KAPRIZONAS, IŠMINTINGIAUSIAS SKIEDALŪNIJOS 
AKADEMIKAS, ROSINANTO, DON KICHOTO LAMANČIEČIO 
ŽIRGO, GARBEI 


SONETAS 


Tenai, kur sostas deimantais nusėtas 
Raudonas nuo kraujuotų Marso kojų, 
Padangėn kelia vėliavą herojus 
Lamančos su jėga dar neregėta. 


* Dulsinėjos Tobosietės garbei (lot.). 

Kabina šarvus, kalaviją kietą, 
Kuriuo kariavo, grūmėsi, kapojo. 
Naujų bus žygių! Bus karta naujoji, 
Kuriai pėdom jo sekt naujaip žadėta. 


Jei Galija nūn Amadžiu didžiuojas, 
O Graikija žygius sūnų jo mini — 
Kalaviju jie pelnė vardą didį, — 


Tai šiandien Don Kichotą vainikuoja 
Belonė““*, ir Lamančai, jo tėvynei, 
Ir Galija, ir Graikija pavydi. 


Šlovė nevysta jo, per amžius žydi, 
Juolab kad Rosinantas žodžio vertas — 


Nelenks jo Brijadoras nei Bajardas““". 


ŠIPATA, SKIEDALŪNIJOS AKADEMIKAS, 


SANČUI PANSAI 


SONETAS 


Šit Sančas Pansa, vyras menko stoto, 
Bet didžiadvasis. Kurgi tai matyta? 
Ginklanešio nėra čia tokio kito 
Ir nuoširdaus, ir doro, žodį duodu. 


Grafu jis vos netapo. Pasirodo, 
Juo taptų veikiai, jei nepamaišytų 
Pasaulis pavydus, kuris surytų 
Net asilą su kaulais ir su oda. 


Ramus ginklanešys ramiai risnojo 
Ant asilo (deja, sakau teisybę!), 
O Rosinantas prieky dulkes kėlė... 

Ak tuščios viltys! Amžinai meluojat: 
Čia žadate mums atilsį, ramybę, 
Čia kaip migla, kaip dūmai dingstat vėlei! 


KIPŠANAGIS, SKIEDALŪNIJOS AKADEMIKAS, 
DON KICHOTO ANTKAPIUI 


EPITAFIJA 


Ilsis čia Dieviepi vytis, 
Šonais smūgių daug laimėjęs, 
Rosinantu jodinėjęs, 
Daugelkart iš kelio klydęs. 


Sančas Pansa poną lydi 
Ir keliuosna amžinybės, — 
Pavyzdys ištikimybės, 
Bet protu ne toks jau didis. 


DINDONAS, SKIEDALUNIJOS AKADEMIKAS, 
DULSINĖJOS TOBOSIETĖS ANTKAPIUI 


EPITAFIJA 


Ilsis šičia Dulsinėja, 
Augumo dailaus gražuolė; 
Giltinės naguosna puolė — 
Dulkėm virto, sudūlėjo. 


Paderme gryna garsėjo 
Ši dama didingo stoto, 
Buvo meilė Don Kichoto 
Ir bažnytkaimio garbė ji. 

Štai šias eiles ir pavyko išskaityti; visos kitos, trandžių sukapotos, 
buvo įteiktos vienam akademikui, idant jis atkurtų analoginį tekstą. 
Kiek žinoma, jam tai kainavo nemaža nemigo naktų ir kruopštaus 
darbo, bet dabar, tikėdamasis sulaukti trečiojo Don Kichoto žygio, 
jis ketina pagarsinti jas pasauliui. 


Forse altri canterà con miglior plettro.” 


PIRMOS DALIES PABAIGA 

PAAIŠKINIMAI 


Becharo kunigaikštis — vienas turtingiausių to meto ispanų didikų, pasipūtęs, 
bukaprotis ir neišprusęs aristokratas; jis ilgai nesutiko, kad M. de Servantesas rašytų 
jam „Don Kichoto“ paskyrimą. 

Kai kurių M. de Servanteso gyvenimo ir kūrybos tyrinėtojų manymu, „kalėjimas“ 
čia turi perkeltinę prasmę, tačiau, ispanų akademiko F. R. Marino nuomone, M. de 
Servantesas iš tikrųjų rašęs romaną Sevilijos kalėjime, kur buvęs kalinamas 1597 ir 
1602 m. 

Leisdamas „Don Kichoto“ pirmą tomą, M. de Servantesas buvo penkiasdešimt 
septynerių metų ir nuo 1585 m., kai išėjo romanas „Galatėja“, nebuvo išsispaus- 
dinęs didesnio kūrinio. 

Daugelis to meto ispanų autorių, trokšdami pasigarsinti tariamu išprusimu, savo 
poezijos ir prozos knygose naudodavo klasikinių tekstų aiškinimo ir komentavimo 


metodą. 
Tomas Akvinietis (Thomas Aguinus, 1225—1274) — italų teologas ir filosofas, 
Katalikų bažnyčios autoritetas. . 


" Dzoilas (IV—III a. pr. m. e.) — graikų rašytojas, už kandžią kritiką vadinamas 


„Iškalbos šunim“. Dzeuksidas (V —IV a. pr. m. e.) — graikų dailininkas. 
„Indijos presbiterį Joną ar Trapezundo imperatorių...— Indijos presbiteris 
Jonas — viduramžių padavimų personažas, viešpatavęs tariamoje Rytų krikščio- 
nybės karalystėje XII a. Trapezundas — miestas pietinėje Juodosios jūros pakran- 
tėje. 1204 m., kryžiuočiams užgrobus Konstantinopolį, Aleksis Kominas ten įkūrė 
Trapezundo imperiją, gyvavusią iki 1461 m. 

„Nė už visą pasaulio auksą nevalia parduoti laisvės“ (lot.). Iš anoniminio pasa- 
kėčių rinkinio, klaidingai priskiriamo Ezopui. 

„Blyški mirtis beldžias tiek į varguolių lūšnas, tiek į karalių rūmus“ (lot.). Ci- 
tata iš Horacijaus „Giesmių“. 

„O aš jums sakau: mylėkite savo priešus“ (lot.). Citata iš Šventojo Rašto, Mato 
V, 44. 

„Iš širdies išeina pikti sumanymai“ (Iot.). Citata iš Šventojo Rašto, Mato XV, 19. 


? „Kol būsi laimingas, daug turėsi draugų, o ateis liūdnos dienos — ir liksi vienišas“ 


(lot.). Ne Katono, o Ovidijaus dvieilis iš elegijų knygos „Ilgesio giesmės“. 
Gramatikas — filologas, literatūros kritikas, paprastai lotyniškų ir graikiškų tekstų 
komentatorius. 

Karalių knyga — Senojo Testamento dalis. 

Jura-vandenynas — anuo metu taip buvo vadinamas Atlanto vandenynas. 
Kakas — mitologinis milžinas, iš Heraklio pavogęs karves ir už tai jo nukautas 
grumtynėse; apsukraus vagies sinonimas. 


“ Mondonjedo vyskupas — Antonijas de Gevara (Antonio de Guevara, 1480— 


1545), ispanų moralistas, „Marko Aurelijaus“ autorius, „Laiškuose bičiuliams“ 
aprašęs minėtas senovės kurtizanes. 

Leonas Žydas — Juda Abrabanelis (1460—1520), Ispanijos žydas, ištremtas iš 
tėvynės ir gyvenęs Venecijoje; jo traktatas „Pokalbiai apie meilę“, parašytas italų 
kalba, buvo plačiai pagarsėjęs Europoje ir keliskart išverstas į ispanų kalbą (tad, 
norint jį perskaityti, vargu ar reikėjo mokėti „toskaniškai suregzti vieną kitą žodį“). 
Kristobalis de Fonseka (Cristobal de Fonseca, 1550—1621) — ispanų vienuolis, 
traktato „Apie Dievo meilę“ autorius. 


’ Išpuolis prieš M. de Servanteso amžininką dramaturgą Lopę de Vegą (Lope de 


Vega Carpio, 1562—1635), prie savo poemos „Isidoras“ pridėjusį ten panaudotų 
227 autorių sąrašą. 

Bazilijus Didysis (329—379) — teologas, pamokslininkas, Cezarėjos miesto 
(Kapadokija) vyskupas, Rytų bažnyčios vienuolynų nuostatų autorius. 


* Montjelio apygarda — Lamančos sritis. 


Urganda Permainingoji — burtininkė, Galijos Amadžio, to paties pavadinimo 
romano pagrindinio veikėjo, globėja, vadinama Permainingąja todėl, jog kiekvieną 
sykį rodydavosi nauju pavidalu. Šia forma rašytas eilėraštis sukurtas sekant M. de 
Servanteso amžininku, Sevilijos poetu Alonsu Alvaresu; verčiant jį į lietuvių kalbą, 
aiškumo dėlei skliaustuose nurodoma galūnė. 

Alvaras de Luna (Alvaro de Luna, 1388—1453) — Kastilijos karaliaus Jono II 
ministras ir favoritas, rūmų poetas, paprastų žmonių nekenčiamas dėl nepakeliamų 
mokesčių, o didikų — dėl išpuikimo, vėliau pateko nemalonėn, buvo įkalintas ir 
nubaustas mirtimi. 

Pranciškus... skundžiasi Fortuna.— Prancūzijos karalius Pranciškus I (1515— 
1547), pralaimėjęs Pavijos mūšį, buvo paimtas į nelaisvę ir nugabentas į Madridą. 
Chuanas, pravarde Lotynas (Juan Latino, apie 1515—1573) — žymus XVI a. 
humanistas, negras, kilęs nuo Granados. 


„„atstumtas ant Uolos Plikosios... — Romane „Galijos Amadis“ pasakojama, kaip 


Amadis, nukariavęs vieną salą ir grąžinęs ją tikrajai savininkei Briolanai, užsitraukė 
savo širdies damos Orianos rūstybę ir, puolęs į neviltį, ryžosi atsižadėti riterių nuo- 
tykių ir atgailoti ant Plikosios Uolos. 

Skries ketvirtam danguj... — pasak graikų astronomo ir geografo Klaudijo Pto- 
lemėjo (apie 90—168), Žemė esanti visatos centras, o aplink ją sukasi dangaus 
kūnai ir saulė; ketvirtas dangus — tai ugnies sfera. 

„Graikijos donas Beljanis“ — ispanų rašytojo Cheronimo Fernandeso (Jeronimo 
Fernandez, XVI a.) to paties pavadinimo riterių romanas (1547). 

Mirafloresas — pilis netoli Londono, kur gyveno Galijos Amadžio širdies dama 
Oriana. 

„Ovidijus ispanų tau žandą kumščiu pagerbė... — Ovidijus ispanų — taip šičia 
save vadina M. de Servantesas. Žandą kumščiu pagerbė... — to meto ispanų pokštas, 
kada ranką bučiuojančiam netikėtai smogiama atgalia ranka. 

Viljadjegas — ispanų tautosakos personažas („Viljadjegas, padus pasipustantis“ ). 
„Selestina“ — Fernandui de Rochasui (Fernando de Rojas, 1466—1541) priski- 
riama tragikomedija (1499), pasakojanti sąvadautojos Selestinos nuotykius. 

Babjeka — garsiausio ispanų Rekonkistos didvyrio Sido žirgas. 
Lasariljas — vieno žymiausių ispanų šelmių romano „Lasariljas Tormesietis“ 
(1554, liet. k. 1983) pagrindinis veikėjas. 

Andželika — Ludoviko Ariosto (Ludovico Ariosto, 1474—1533) poemos „Pašėlęs 
Rolandas“ herojė. 


' Febo riteris — Pedro Ernandeso Viljaumbraleso (XVI a.), taip pat Djego Ortunjeso 


de Kalaoros romanų „Saulės riteris“ pagrindinis veikėjas. 

Klaridiana — romano „Febo riteris“ veikėja, Trapezundo imperatoriaus duktė ir 
amazonių karalienė. 

Solisdanas — Lasindo, „Galijos Amadžio“ romano veikėjo de Bonamaro ginkla- 
nešio, anagrama. 


Bažnytkaimy Lamančos... — pirmieji romano žodžiai sudaro romanso (epinio 
pobūdžio ispanų liaudies dainos) septynių pėdų eilutę, tarytum komišką knygos 
„Uždainį“. 


„„ lyg Kichada, lyg Kesada... bet mes turime... pagrindą tarti, kad jo pavardė... 
buvusi Kichana.— Kichada — žandikaulis; Kesada — varškės pyragas; Kichana 
(arba Kechana) — aimana. Šias pavardes, kaip ir daugelį kitų, M. de Servantesas 
paėmė iš tikrovės, pvz., Alonsas Kichada buvo bajoras iš Eskivijo, kur gyveno M. de 
Servantesas, o Puerto de Santa Marijoje autorius buvo pažįstamas su Martynu 
Kichana. 

Felisianas de Silva (Feliciano de Silva, 1500—1551) — vienas garsiausių to meto 
riterių romanų autorius. 

Abi citatos paimtos iš F. de Silvos romano „Donas Rožė Nikėjietis“. 

„ir pats būti sužeistas... — Pirmosiose dviejose minėto romano knygose donas 
Beljanis buvo sužeistas šimtas vieną kartą. | 

Siguensa — Gvadalacharos provincijos miestelis, kuriame buvo menkai vertinamas 
universitetas; Ispanijoje tik du universitetai turėjo šlovę — Salamankos ir Alkalos. 
Anglijos Palmerinas ar Galijos Amadis... — Anglijos Palmerinas — įvairiems au- 
toriams priskiriamo riterių romano „Galingasis riteris Anglijos Palmerinas“ (1548) 
herojus. Galijos Amadis (tikriau, Velso Amadis) — nežinomo autoriaus romano 
„Šaunusis ir narsingasis riteris Amadis, Galijos Periono ir karalienės Elisenos 
sūnus“ (1508) herojus. 

Sidas Ruisas Dijasas... neprilygstąs Liepsningojo Kalavijo riteriui... — Sidas Rui- 
sas Dijasas — ispanų liaudies didvyris Rodrigas Dijasas de Vivaras (Rodrigo 
Diaz de Vivar, 1030—1099), kurio žygiai apdainuoti „Manojo Sido giesmėje“ ir 
daugelyje romansų. Liepsningojo Kalavijo riteris — Graikijos Amadis, Amadžio 
ciklo to paties pavadinimo riterių romano personažas. 

Bernardas del Karpijas... nužudė... Rolandą...— Bernardas del Karpijas — legen- 
dinis ispanų didvyris, romansuose apdainuojamas kaip Rolando nugalėtojas. Ro- 
landas — prancūzų epo „Rolando giesmė“ herojus, L. Ariosto, M. Bojardo (Mateo 
Maria Boiardo, 1441—1494) ir daugelio viduramžių legendų personažas. 
Morgantas — italų poeto Luidžio Pulčio (Luigi Pulci, 1432—1484) komiškos 
poemos „Milžinas Morgantas“, riterių romanų parodijos, pagrindinis veikėjas. 


- „„žavėdavos Rinaldu Montalbaniečiu... skaitydamas, kaip šis... pagrobia Mahometo 


stabą... — Rinaldas Montalbanietis — vienas iš dvylikos Prancūzijos perų, Torkva- 
to Taso (Torquato Tasso, 1544—1595) poemos „Išvaduotoji Jeruzalė“, M. Bo- 
jardo poemos „Įsimylėjęs Rolandas“ ir L. Ariosto poemos „Pašėlęs Rolandas“ 
personažas. Mahometo stabas — viduramžiais musulmonai per neišmanymą buvo 

laikomi stabmeldžiais; iš tikrųjų musulmonų tikėjimas draudžia vaizduoti žmogaus 
veidą ar figūrą. 

Ganelonas — „Rolando giesmės“ personažas, išdavikas, Rolando patėvis ir priešas. 
Gonelos arklys, kuris tantum pellis et ossa fuit... — Gonela — Feraros kunigaikščio 
(XV a.) juokdarys, daugelio smagių pasakojimų veikėjas, turėjęs nepaprasto liėsu- 
mo arklį. „Tantum pellis et ossa fuit“ — buvo vien oda ir kaulai (lot.). Citata iš 
Plauto komedijos ,„Puodas“, III veiksmas, VI scena. 

Bucefalas — pasak padavimų, mėgstamiausias Aleksandro Makedoniečio žirgas. 
Rosinantas — sudurtinis žodis: rocin — kuinas, antes — anksčiau, priešaky; tai 
yra — tas, kuris anksčiau buvo kuinas, arba — kuinas, lenkiąs visus kitus. 
Kichotas — iš isp. guijote — antšlaunis, šarvų dalis. 

Dulsinėja — iš isp. dulce — saldi, švelni. Tobosas — Lamančos miestelis į pietryčius 
nuo Toledo. 


7 Lapisės tarpeklis — tarpeklis La Kalderinos kalnuose tarp Tacho ir Gvadianos 


upių, kuriuo eina Sevilijos — Madrido —Saragasos vieškelis, daugelio mūsų herojaus 
nuotykių vieta. 

Čia Don Kichotas cituoja ispanų liaudies romansą, kurį toliau pratęsia 
užeigos šeimininkas. 

Pilas — Sevilijos provincijos miestelis netoli Sanlukaro, jūrų uosto, garsėjusio 
vagių ir galvažudžių lindynėmis. 

Lanselotas — vienas iš Apvaliojo Stalo riterių, įsimylėjęs Gvineverę, karaliaus 
Artūro žmoną, ir jos garbei įvykdęs daugybę žygdarbių. Don Kichotas deklamuoja 
senovinį romansą apie Lanselotą. 

Užeigos šeimininkas vardija įvairių Ispanijos miestų blogos šlovės kvartalus ir lin- 
dynes. 

Donas, donja — ispanų kilmės titulai, kuriuos gauti būdavo labai sudėtinga; patsai 
Don Kichotas, būdamas smulkus bajoras, neturėjo teisės prisidurti šio titulo prie 
savo vardo. 


* M. de Servanteso laikais paprasti valstiečiai dažnai vaikščiodavo apsiginklavę kardu 


arba ietimi. 
Pagal to meto papročius buvo nepadoru viešai ką nors kaltinti meluojant. 


> Alkarija, Estramadūra — mažiausiai gyvenamos Ispanijos provincijos; bekraštėse 


jų lygumose ganosi nesuskaitomos avių bandos. 
Gvadarama — kalnų grandinė, skirianti Naująją Kastiliją nuo Senosios; jos kaimai 
garsėjo Ispanijoje savo varpstėmis. 


" Ispaniškasis vieno iš Karolingų ciklo padavimų variantas: Karlotas, frankų ka- 


raliaus Karolio Didžiojo (800—814) sūnus, įviliojo Boldviną į pasalą geisdamas 
Jį nužudyti ir vesti jo našlę. Sužeistąjį randa jo dėdė, Mantujos markizas, ir parei- 
kalauja iš karaliaus teisingumo. Karolis įsako nubausti sūnų mirtimi. 

Abindaraesas — kilmingas Granados Abensarachų giminės mauras, Chorchės de 
Montemajoro (Jorge de Montemayor, 1520—1561) pastoralinio romano „Įsimy- 
lėjusi Diana“ veikėjas: vykdamas susitikti su mylimąja Charifa, Kartamos pilies 
valdovo dukra, jis pakliūva į nelaisvę Rodrigui de Narvaesui, Antekeros valdovui, 
kuris, karštos įsimylėjėlių meilės sujaudintas, padeda jiems susituokti. 

Galiu būti... Dvylika Prancūzijos perų ir netgi visais Devyniais Šlovės karžygiais... 
Dvylika perų — dvylika narsingiausių Karolio Didžiojo riterių, apdainuotų senuo- 
siuose prancūzų epuose, ispanų poemose ir romanuose. Devyni Šlovės karžygiai — 
trys judėjai: Jozuė, Dovydas, Judas Makabiejus; trys pagonys: Hektoras, Aleksandras 

Makedonietis, Gajus Julijus Cezaris; trys krikščionys: karalius Artūras, Karolis 
Didysis, Žemutinės Lotaringijos kunigaikštis Gotfrydas Bujonietis (Godefroi IV de 
Boulogne, dit Godefroi de Bouillon, 1061—1100), vadovavęs I kryžiaus žygiui 
(1096— 1099). 

Peras Peresas — tuo vardu buvo Eskivijo klebonas, to bažnytkaimio, iš kur buvo 
kilusi M. de Servanteso žmona. 

Barabas — galvažudys, nuteistas nukryžiuoti kartu su Kristumi ir minios atleistas 
nuo mirties bausmės. 

„įšminčius, vardu lyg Alkimas, lyg Alkis.— Per savo neišprusimą dukterėčia su- 
darko legendinio „Graikijos Amadžio metraščio“ autoriaus išminčiaus Alkifo 
pavardę. Alkifo žmona buvo burtininkė Urganda, daugelio riterių romanų veikėja. 
Esplandianas — Garsijos Ordonjeso de Montalvo (Garcia Ordoñez de Montalvo, 
XV a.) romano „Esplandiano žygdarbiai“ pagrindinis veikėjas. 

„sudeginti karalienę Pitikiniestrą, piemenėlį Darinelį... — Karalienė Pitikiniest- 
ra — Galijos Periono žmona, „Galijos Amadžio“ ir „Galijos Lisuarto“ personažas. 
Piemenėlis Darinelis — „Galijos Amadžio“ personažas; romano antroje dalyje 
gausu jo monologų ir pokalbių su piemenaite. 

„Donas Olivantas Lauriškis“ (1564) — riterių romanas; jo, kaip ir „Gėlyno“, au- 
torius — Antonijas de Torkvemada (Antonio de Torguemada, XVI a.). 
„Florismartas (arba Feliksmartas) Hirkaniškis“ (1556) — Melčioro Ortegos 
(Melchor Ortega, XVI a.) riterių romanas. 

„Riteris Platyras“ (1533) — nežinomo autoriaus riterių romanas. 

„Kryžiaus riteris“ — dviejų dalių riterių romanas (1521, 1563), priskiriamas Ped- 
rui de Luchanui (Pedro de Lujan, XVI a.). 

„Riterystės veidrodis“ — turima galvoje italų poeto M. Bojardo nebaigta poema 
„Įsimylėjęs Rolandas“, kurioje pasakojama Rolando ir Andželikos meilė. L. Ariostas 
„Pašėlusiame Rolande“ pasakoja toliau tą istoriją nuo tos vietos, kur ji nutraukta 
M. Bojardo poemoje. 

Turpenas — Reimso arkivyskupas (VIII a.), prancūzų liaudies epo herojus, drauge 
su Rolandu žuvęs Ronsevalyje; M. de Servantesas ironiškai vadina jį „teisinguoju 
metraštininku“, nes jam priskiriamas lotyniškai parašytas „Arkivyskupo Turpeno 
metraštis“ (apie XI a.) apie legendinius Karolio Didžiojo ir Rolando žygdarbius 
Ispanijoje, kurių diduma persikėlė į riterių romanus. 

„„Užsidėsiu sau ant galvos.— Senovės rytiečių paprotys pagerbiant kokį raštą ar 
knygą. 

„būtume tatai atleidę ir godingajam karvedžiui... — M. de Servantesas žavisi 
L. Ariostu, bet peikia visus jo vertimus, ypač prastą „godingojo karvedžio“ vertimą, 
turėdamas galvoje vertėją karvedį Cheronimą de Urtėją (vertimas išleistas 1556 m. 
Lione). 

„išskyrus „Bernardą del Karpiją“ ... ir dar „Ronsevalį“... — „Bernardas del Kar- 
pijas‘ — Agustino Alonso (Agustin Alonso, XVI a.) poema „Pasakojimas apie 
nenugalimojo riterio Bernardo del Karpijo žygius ir veikalus“ (1585). „Ronseva- 
lis“ — prastomis eilėmis (oktavomis) parašyta Fransisko Garido de Viljenos (Fran- 
cisco Garido de Villena, XVI a.) poema „Garsingųjų Ronsevalio kautynių, taipgi 
Dvylikos Prancūzijos perų žuvimo tikrasis aprašymas“ (1555). 

„buvo tai „Palmerinas Alyvietis“, o šalia... „Anglijos Palmerinas“.— „Palmeri- 
nas Alyvietis“ — dviejų dalių riterių romanas (1526, 1563), priskiriamas Fransiskui 
Vaskesui (Francisco Vasquez, XVI a.). „Anglijos Palmerinas“ — nežinomo portu- 

galų rašytojo romanas, 1548 m. Luiso Urtado išverstas į ispanų kalbą. 
„„padirbdinti jai skrynią...— pasak Plutarcho pasakojimo, Aleksandras Makedo- 
nietis, sutriuškinęs Darijų, jo iždinėje radęs prabangią skrynią, kurioje liepęs sau- 
goti Homero poemas. 

„Donas Beljanis“ — žr. 29 paaišk. 

„Garsingojo riterio Tiranto Baltojo istorija“ — katalonų rašytojo Chuano Marta- 
relio romano „Galingasis ir nenugalimasis riteris Tirantas Baltasis“ (1490) 
ispaniškasis vertimas (1511). 

Chorchės de Montemajoro „Diana“ (1558—1559) — romanas, turėjęs didelę įtaką 
ispanų pastoralinio romano vystymuisi. Žr. plačiau 68 paaišk. 

Toliau eina Salamankiečio „Diana“ ... o štai dar viena knyga tuo pačiu pavadinimu, 
tik parašyta Chilio Polo.— Salamankiečio „Diana“ — Salamankos gydytojo Alonso 
Pereso (Alonso Perez, XVI a.) romanas (1564), parašytas sekant Ch. de Montema- 
joro „Diana“. Gasparo Chilio Polo (Gaspar Gil Polo, 1530—1591) „Diana“ 
(1564) — kitas Ch. de Montemajoro „Dianos“ sekimas. 


- Antonijo de Lofraso romanas „Dešimties dalių Meilės palaima“ išėjo 1573 m. 


O štai „Iberijos piemuo“, „Enareso nimfos“ ir „Vaistai nuo pavydo“.— „Iberijos 
piemuo“ — Bernardo de la Vegos (Bernardo de la Vega, XVI a.) pastoralinis roma- 
nas (1594). „Enareso nimfos“ — Bernardo Gonsaleso de Bobadiljos (Bernardo 
Gonsalez de Bobadilla, XVI a.) pastoralinis romanas (1587). „Vaistai nuo pavy- 
do“ — Bartolomės Lopeso de Ensiso (Bartolomė Lopez de Enciso, XVI a.) pastora- 
linis romanas (1586). 

„Filidos piemuo“ — Luiso Galveso de Montalvo (Luis Galvez de Montalvo, 1549— 
1591) pastoralinis romanas (1582). 

„Įvairių eilėraščių lobynas“ — Pedro de Padiljos (Pedro de Padilla, m. 1595) eilė- 
raščių rinkinys (1580). 

Lopeso Maldonado (Lopez Maldonado, XVI a.) „Dainynas“ pasirodė 1586 m.; jame 
yra ir M. de Servanteso eilėraščių. 


i Migelio de Servanteso „Galatėja“ — 1586 m. išleistas romanas, antrašte „Šešių dalių 


Galatėja. Pirma dalis“, tačiau išėjo tik ta viena dalis. 

O štai iškart trys knygos: dono Alonso de Ersiljos „Araukana“, Chuano Rufo „Aus- 
triada“ ir... Kristobalio Virueso „Monseratas“.— Alonso de Ersiljos (Alonso de Er- 
cilla y Zuñiga, 1533—1594) „Araukana“ — Čilės nukariavimo epas (Pirma da- 
lis — 1569; visa —1589). Chuano Rufo (Juan Rufo Gutierrez, 1547—1620) 
„Austriada“ — poema (1584), kurioje apdainuoti dono Chuano Austro žygiai ir 
pergalė prie Lepanto. Kristobalio de Virueso (Crisióbal de Virues, 1550—1609) 
„Monseratas“ — poema, pasirodžiusi 1587 m. 


7 „parašyta ispaniškai herojinėmis eilėmis — t. y. vienuolikos pėdų eilėmis, ispanų 


pasiskolintomis iš italų. 

„Andželikos ašaros“ — Luiso Baraonos de Soto poema (1586), parašyta sekant 
L. Ariosto „Pašėlusiu Rolandu“. 

„„pakliuvo į ugnį tokie veikalai, kaip „Karolėja“, „Ispanijos Liūtas“ sykiu su „Impe- 
ratoriaus žygdarbiais“...— „Karolėja“ — manoma, jog M. de Servantesas turi ome- 
ny vieną iš dviejų epų, apdainuojančių Karolio Didžiojo žygius, parašytą (1560) 
Cheronimo Semperės (Jeronimo Sempere, XVI a.). Yra dar vienas to paties pava- 
dinimo epas (1585), kurio autorius — Očioa de Saldė (Ochoa de Salde, XVI a.). 
„Ispanijos Liūtas“ —Pedro de la Vesiljos Kasteljanoso (Pedro de la Vesilla Cas- 
tellanos, XVI a.) dvidešimt devynių giesmių poema „Ispanijos Liūto Pirma ir Antra 

dalys“ (1586), kurioje apdainuojamas Leono (isp. Liūto) miesto įkūrimas. „I/mpera- 
toriaus žygdarbiai“ — Luiso Sapatos (Luis Zapata, XVI a.) poema „Garsingasis 
Karolis“ (1566), M. de Servanteso klaidingai priskiriama Luisui de Avilai (Luis 
de Avila y Zuñiga, 1500—1564), kurio plunksnai priklauso poema „Vokietijos 
karas, arba Persikėlimas per Elvą imperatoriaus Karolio V laikais“ (1552). Ironiškai 
aprašydamas knygų deginimo sceną (inkvizicijos metodas), M. de Servantesas 
pabrėžia, jog Don Kichoto šeimininkė sudegina net tas knygas, kuriose šlovinami 
Ispanijos karaliaus Karolio V žygiai ir šventųjų gyvenimai. 

Frestonas — iš tikrųjų Fristonas, burtininkas, tariamas riterių romano „Graikijos 
Beljanis“ autorius. 

Chuana Gutjeres, mano antroji pusė...— M. de Servantesas painioja Sančo Pansos 
žmonos vardą, vienur ją vadindamas Chuana ir Marija, kitur — Teresa. 
Briarėjas — graikų mitų šimtarankis milžinas. 

Djegas Peresas de Vargas — Toledo riteris, tarnavęs Ferdinando III Šventojo ka- 
riuomenėje, pagarsėjo drąsa kautynėse su maurais prie Chereso. 


„„žinia, ne cikorijų nuoviro...— tais laikais buvo laikoma, jog cikorijų nuoviro atsi- 
gėręs žmogus ramiai ir saldžiai miega. 
„apie trečią valandą popiet...— pagal to meto laiko skaičiavimą — apie devintą 


valandą vakaro. 

„„kaip sakė Agrachas...— vienas iš „Galijos Amadžio“ personažų, Agrachas, taip 
sakydavo traukdamas kardą; dažnai kartojami riterių romanuose, ilgainiui tie 
žodžiai tapo priežodžiu. 


7 „bus aprašyta antroje dalyje.— Pirmojo leidimo (1605) „Don Kichoto“ knyga bu- 


vo suskirstyta į keturias dalis; antrą „Don Kichoto“ knygą (1615) M. de Servantesas 
pavadino antra, o ne penkta dalimi, taip duodamas atkirtį Aveljanedai, netikrojo 
„Don Kichoto“ autoriui. 

„nuotykių didžių ieškojo... — eilutė iš Fr. Petrarkos „Triumfų“, Alvaro Gomeso 
išverstų į ispanų kalbą. 

„„skaisčios ir tyros kaip ir jų gimdytojos.— Ironiška užuomina apie riterių romanų 
„nesuteptąsias“ širdžių damas. 

Alkana — prekybinė gatvelė Tolede (al kana — arab. prekyvietė). 

Moriskas — Ispanijos mauras, paprastai krikštytas. 

„Iš kitos kalbos, daug senesnės ir aukštesnio rango... — turima galvoje žydų kalba, 
nes diduma krautuvių Alkanos gatvėje priklausė žydams. 

„istorija, surašyta Sido Hamado ben Inhalio... — M. de Servantesas kartais užsime- 
na, jog „Don Kichotas“ ne jo kūrinys, o rastas rankraštis; iš tiesų Sidas Hamadas 
ben Inhalis — tai paties M. de Servanteso kriptonimas: inha! (būdvardis, padarytas 
iš daiktavardžio eggel), atitinkantis ispanų cerventes, arabiškai, kaip ir ciervo ispa- 
niškai, reiškia „elnias“. 

Pansa — isp. pilvas; sanka (zanca) — ilga koja; pastaroji pravardė romane daugiau 
nebeminima. 

„arabai — nuožmiausi mūsų priešai...— ispanų tauta septynis šimtmečius kovojo 
prieš arabus, VIII a. pradžioje užgrobusius didžiąją dalį Pirėnų pusiasalio. 

„tą šunį rudą.— Šunimis apšaukdavo vieni kitus krikščionys, musulmonai ir žydai. 
„„prisiglaust kurioje nors bažnyčioj...— tais laikais bažnyčia turėjo ypatingą privi- 
legiją: kiekvienas, gavęs jos prieglobstį, būdavo nepriklausomas nuo pasaulietinės 
valdžios. 

Šventoji brolija — karinė miestų sąjunga, įsteigta XIII a. kovoti už savo teises: 
vėliau tuo vardu buvo vadinama ir inkvizicijos policija. 
„„išvaduosiu iš chaldėjų rankų... — aliuzija į Senąjį Testamentą: „Aš įduosiu tą 


miestą chaldėjų rankosna ir Babilono karaliui“. 

' Fjerabrasas — Turpenui priskiriamos „Karolio Didžiojo istorijos“ personažas, 


pagrobęs likučius kvepalų, kuriais buvęs balzamuotas Kristus; Fjerabrasą nugalėjo 
Rolando draugas Olivjė. 


` „lyg jos čia tikrai gulėtų padėtos... — tradicinė priesaikos formulė, vartojama tada, 


kai po ranka nebūdavo Biblijos. 

„„Mambrino šalmui...— Mambrinas — L. Ariosto poemos „Pašėlęs Rolandas“ hero- 
jus: jam priklausė stebuklingas šalmas, saugantis nuo kirčių. Beje, čia Don Kichotas 
(arba M. de Servantesas) apsirinka: šalmas atiteko ne Sakripantui, o kitam veikė- 
jui — Darineliui. 

Albraka — M. Bojardo poemoje „Įsimylėjęs Rolandas“ minima pilis, kurią apgulė 
dviejų milijonų kariauna, užimdama keturių kvadratinių mylių plotą; toje pilyje 
slėpėsi princesė Andželika. 

Sobradisa — pasakų karalystė, minima „Galijos Amadyje“. 


* Rabelis — tristygis muzikos instrumentas, panašus į smuiką. 


Karteziečių įžadas — t.y. įžadas tylėti. 


' Dzerbinas — L. Ariosto poemos „Pašėlęs Rolandas“ personažas, Škotijos karaliaus 


sūnus, Rolando išgelbėtas. Kartą, radęs Rolando šarvus, jis padarė čia pateikiamą 
užrašą (XXIV giesmė). 

Prasisiekėliai Larediečiai — taip buvo vadinami žmonės, praturtėję Amerikoje 
(Laredas — nedidelis uostas Ispanijos šiaurėje). 

Mes nepritartume ir Cezariui Augustui, jeigu jis būtų leidęs įvykdyti dieviškojo 
mantujiečio paskutinę valią.— Cezaris Augustas (Caius Julius Caesar Octavianus, 
63 m. pr. m. e.—14) — Romos imperatorius, kuriam valdant kūrė žymiausi poetai 
(Ovidijus, Vergilijus). Dieviškasis mantujietis — žymus romėnų poetas Vergilijus 
(Publius Vergilius Maro, 70—19 m. pr. m. e.) buvo kilęs iš Mantujos; pasak pada- 
vimo, testamente liepęs sunaikinti savo poemos „Eneida“ rankraštį. 

Betis — Gvadalkiviro upė. 

Libija — čia turima galvoje Afrika. 


** Ateikit, Titijau, auka erelio,/ Ant rato nukryžiuotas Iksione...— Titijas — milžinas 


iš Eubėjaus salos, pasikėsinęs į Latonos garbę ir už tai nutrenktas į požemio kara- 
lystę, kur erelis jam lesė kepenis. Iksionas — Tesalijos karalius, norėjęs suartėti su 
Junone; Jupiteris pavertė ją debesimi, o Iksioną pasmerkė požemio karalystėje 
amžinai suktis ant ugnies rato. 

„„triūsui pasmerktos beprasmiui sesės...— t.y. penkiasdešimt Danajo dukterų, kurios 
ištekėjusios pirmąją naktį, išskyrus Hipermnestrą, nužudė savo vyrus ir už tai buvo 
pasmerktos amžinai pildyti vandeniu kiaurą ąsotį. 

Triveidis pragaro sargas — t.y. cerberis. 

„atsivers žaizdos tam nelaimingajam, kuriam savo žiaurumu gyvastį atėmei? — 
Pagal senovės prietarus, pasirodžius žudikui, atsiveriančios nužudytojo žaizdos. 
Gal ateini pasididžiuoti... kaip tas kietaširdis Neronas... ar kaip nedėkingoji Tarkvi- 
nijaus duktė...— Romos imperatorius Neronas (Claudius Caesar Drusus Germani- 
cus Nero, 37—68), pasak gandų, padegęs Romą, kuri degusi devynias dienas. Tark- 
vinijaus duktė — pasak padavimo, tėvo palaikus išniekinusi Servijaus Tulijaus 
duktė, Tarkvinijaus Išdidžiojo žmona (ne duktė!). 

` Jangiečiai — Jango miestelio (Senosios Kastilijos provincija) gyventojai, daugiau- 


sia manęsi mulų varovų amatu. 

„Kordobos ganyklų kumelės...— Kordobos ganyklos garsėjo žirgais, auginamais 
karaliaus dvarui. 

Kautynių dievas — turimas galvoje karo dievas Marsas. 

„„įkrėtė... du šimtus kirčių...— M. de Servanteso prasimanyta, jog Galijos Amadis 
buvęs pririštas prie stulpo ir nuplaktas; jam nutiko tai, kas priskiriama Saulės rite- 
riui — jis pakliuvo į spąstus. 

„ko nenuvarę jo į kapus...— tas nuotykis irgi M. de Servanteso pramanytas. 
„Silenas... įjojo į Šimtavartį miestą...— M. de Servantesas klysta: Silenas, frigų 
dievas, Pano sūnus, buvo Bakcho, o ne linksmybių dievo Momo auklėtojas; Bakchas 
ijojo į Septynvarčius Tebus, kurie buvo Graikijoje, — Šimtavarčiai Tebai buvo 
Egipte. 

Žaizdos... daro veikiau garbę nekaip gėdą...— M. de Servantesas turi galvoje žaiz- 
das, kurias gavo Lepanto mūšyje; apie tai jis didžiuodamasis dar kalbės II dalyje. 
„lyg aštuonerius metus, lyg aštuonis mėnesius...— „Galijos Amadžio“ romane ne- 
sakoma, kiek laiko Amadis praleido ant Plikosios uolos. 

„„sulinko lyg turkiškas lankas...— šaudant turkiški lankai būdavo įremiami į žemę. 
„vienas mėnuo praėjo...— Sančas Pansa perdeda: praėjo tik trys dienos. 


" „didžiavosi savo bajoriška kilme...— Maritornė buvo kilusi iš Asturijos, Ispanijos 


provincijos, niekad maurų neužkariautos, todėl visi jos gyventojai gyrėsi kilę iš 
gotų, vadinasi, esą grynakraujai bajorai. 

Arevalas — Kastilijos sodžius, kurio gyventojai daugiausia vertėsi mulų varovų 
amatu. 

„kaip nuosekliai jie ten viską aprašo! — Matyt, ironiška pastaba, nes abu riterių 
romanai (išleisti Sevilijoje 1459 ir 1498 m.) parašyti labai glaustu ir sausu stilium. 
Alifanfaronas... Trapobanos salos valdovas, 0... jo priešas, garamantų karalius Pen- 
tapolinas Smauktarankovis... — Alifanfaronas — M. de Servanteso pramanytas val- 
dovas; Trapobana (teisingiau — Taprobana) — senovinis Ceilono salos pavadini- 
mas. Garamantai — tautelė, gyvenusi į pietus nuo Numidijos; jų valdovo vardas 
Pentapolinas, matyt, paimtas iš Chuano de Menos (Juan de Mena, 1411—1456) ro- 
manso, kuriame minimas Pentapolinas Garamantas. 

Barzda prisisiekiu! — Posakis, vartojamas musulmonų kraštuose, kur barzda laiko- 
ma žmogaus orumo simboliu. 

„„Laurakurpijas, Sidabro Tilto valdovas.— Visas Don Kichoto monologas parašytas 
poetine proza, parodijuojant Homero „Iliadą“ ir Vergilijaus „Eneidą“. Riterių 
vardai paties M. de Servanteso pramanyti: taip jis išjuokia savo amžininkus, sugal- 
vodamas jiems pašiepiamus vardus ir titulus. „Sidabro Tilto valdovas“ paimtas iš 
Amadžio ciklo riterių romanų, vėliau prigijęs pajuokiamu priežodžiu: „Bėgančiam 
priešui — sidabro tiltas“ (t.y. bėgančiam priešui negaila net sidabro tiltui pastatyti). 
„visų trijų Arabijų...— pagal to meto skirstymą, buvo trys Arabijos: Laimingoji 
(Arabia Felix), Smėlėtoji (arba Tyrų) ir Akmeningoji. 

Samsonas, Biblijos personažas, pasiėmė ne šventovės, bet Gazos miesto vartus. 
Pjeras Papenas — prancūzas, XVI a. pagarsėjęs Sevilijos lošimo lindynės savininkas. 
„tš tų, kurios... geria... Ksanto... vandenį... mynioja Masilijos pievas... gyvena... 
pakrantėse Termodonto... Paktolį stengiasi išsemti... iš partų, midų, kurie šauniau- 
siai traukdamiesi kaunas...— Ksantas — Skamandro upė Mažojoje Azijoje, apdai- 
nuota Homero ir Vergilijaus. Masilija — vietovė rytų Numidijoje. Termodontas — 


465 


155 


160 


16 


162 


m 


154 


1b5 


166 


159 


upė Mažojoje Azijoje, kurios pakrantėse, pasak padavimų, gyvenusios amazonės. 
Paktolis — upė Mažojoje Azijoje, kurioje buvo gausu aukso smilčių. Partai — 
senovės tauta, gyvenusi Mažojoje Azijoje, midai — senovės tauta, gyvenusi dabar- 
tinio Azerbaidžano teritorijoje; pasak padavimų, traukdamiesi jie labai taikliai 
apšaudydavę priešus. 

„tie, kurie pražūtų be... Chenilio... vandenų... aplinkui Tartesidą, ir tie, kurie... 
gyvena Chereso Eliziejaus laukuose... ir gotų palikuonys... apsikaustę plienu, ir tie, 
kurie... Pisuergoj maudos, ir tie, kurie bandas gano užlajų platybėj... Gvadianos, 
garsėjančios slėpingąja vaga...— Chenilis (arab. panašus į Nilą) — Granados upės 
arabiškas pavadinimas. Tartesidas — miestas Gvadalkiviro žiotyse. Eliziejaus lau- 
kai — Ispanijoje buvo plačiai pasklidęs padavimas, jog mitologiniai Eliziejaus lau- 
kai buvę netoli Chereso. Gotų palikuonys — turimi galvoje Biskajos krašto, turtingo 
geležies, gyventojai; aliuzija į jų kilmę laikoma netikra. Pisuerga — Ispanijos upė, 
Duero intakas. Gvadiana — Ispanijos upė, kurios vaga kelis kartus dingsta po žeme. 
„kurias aprašo Dioskoridas, tegul ir su paties daktaro Lagunos paaiškinimais...— 
Dioskoridas — I a. graikų gydytojas, traktato „Apie gydymo meną“ autorius. And- 
resas Laguna (Andres Laguna, 1499—1560) — Karolio V ir popiežiaus Julijaus 
III asmeninis gydytojas, Dioskorido traktato vertėjas ir komentatorius. 


“ „detis niekados neatšipina plunksnos, o plunksna — ieties.— Aliuzija į dvigubą 


M. de Servanteso pašaukimą; šis posakis dažnai pasitaiko Renesanso literatūroje. 
Bakalauras — žemiausias universiteto mokslinis laipsnis, po kurio sekė licenciatas, 
magistras ir daktaras. Čia M. de Servantesas pašiepia to meto madą savintis aukš- 
tesnius laipsnius ir titulus. 

„Juxta illud, si guis suadente diabolo“ — be to, jeigu kas, velnio sugundytas (lot.). 
Žodžiai iš Tridento sinodo teksto, 45 sk. 

„Sidas Ruisas Dijasas kartą sulaužęs karaliaus pasiuntinio krėslą...— Viename ro- 
manse pasakojama, kaip Sidas užėjęs į šv. Petro baziliką ir pastebėjęs, kad Ispanijos 
karaliaus krėslas stovįs žemiau Prancūzijos karaliaus krėslo; Sidas pastatęs Ispani- 
jos karaliaus krėslą ten, kur stovėjęs Prancūzijos karaliaus krėslas, o tą nustūmęs; 
susirūstinęs popiežius atskyręs jį nuo Bažnyčios, ir Sidas jam taręs: „Atleisk man 
mano nuodėmę, o jeigu neatleisi, tau tai neišeis į sveikatą“. 

Mėnulio kalnai — remiantis graikų geografu ir astronomu Ptolomėjum, viduram- 
žiais buvo manyta, jog Nilas ištekąs iš Mėnulio kalnų. 

„„tas pavojuos ir žuva...— Ekleziastas, III, 27. 

„„Kartonas Cincirinas...— Sančas kaip paprastai iškraipo vardus, Katonas Cenzori- 
nas (Marcus Porcius Cato Censorius, 234—149 m. pr. m. e.) — romėnų politikas. 
Viduramžiais jam buvo priskiriamas sentencijų rinkinys. 

„„grynakraujis krikščionis.— Ispanijoje visas teises turėdavo tik tie žmonės, kurie 
pateikdavo liudijimą, kad jų giminėje nėra buvę nei žydų, nei maurų. Tuos liudiji- 
mus išduodavo inkvizicija. 


° Sausumos sala — „Galijos Amadyje“ minima sala siejosi su žemynu; iš tikrųjų tai 


buvo pusiasalis. 

„more turguesco“ — turkų papročiu (lot.). Musulmonai nusiima galvos apdangalą 
ir pasvyra į priekį tik tada, kai atsiriboja nuo viso pasaulio, pvz., melsdamiesi Ala- 
chui. Be to, „Galijos Amadyje“ nieko nesakoma apie Gandalino pagarbumą. Don 
Kichoto samprotavimai — irgi M. de Servanteso prasimanymas, nes riterių roma- 
nuose apie tai nekalbama. 

„kalvystės dievo nulietas ir nukaltas karo dievui...— t.y. Vulkano nukaltas Marsui, 

nors, pasak mitologijos, Vulkanas nukalė Marsui ne šalmą, bet plonytį geležinį 
tinklą. 

„sugrįš jo pasiimti.— Riterių romanuose nugalėtojai paprastai pasiima nugalėtųjų 
žirgus. 

„mutatio caparum“ — mantijų pakeitimas (lot.). Vatikano nustatytas ceremonia- 
las, atliekamas per Velykas, kai kardinolai ir prelatai kailiu pamuštas mantijas pa- 
keičia raudono šilko mantijomis. 
„„Didįjį Persijos Mameliuką... — M. de Servanteso prasimanymas: mameliukai — 
Egipto sultono samdomieji kariai. 

„teisę už orumo įžeidimą išsiteisti penkis šimtus sueldų.— Viena bajorijos privilegi- 
jų buvo teisė už įžeidimą išreikalauti piniginę baudą iš žemesniojo luomo atstovo. 


„labai aukštos kilmės žmogus...— manoma, jog M. de Servantesas turi omeny doną 
Pedrą Toljesą Chironą, Osunos didįjį kunigaikštį. 
„tas amatas... deramai tvarkomoje valstybėje stačiai būtinas..— sąvadavimas at- 


liko svarbų vaidmenį to meto ispanų visuomenėje, suspaustoje griežtų šeimyninio 
gyvenimo varžtų. Panašių minčių kaip M. de Servantesas yra išsakę ir kiti to meto 
rašytojai, kaip antai: Vera i Figeroa („Liaupsė sąvadavimui“), Lopė de Vega 
(„Draugei iki grabo lentos“). 

„grįžti Egiptan prie pilnų puodų...— pasak Biblijos, žydai, Mozės išvesti iš Egipto 
nelaisvės, dykumoje sumaištavo prisiminę mėsos pilnus puodus Egipte (Išėjimo 
knyga, XVI, 3). 

„girdžiu strėles švilpiant pro ausis.— Šventoji brolija piktadarius šaudydavo iš 
lankų. 

„ar kam nors kalbėsi...— tradicinė melo paneigimo formulė. 

laukti... dvylikos Izraelio kartų brolijų... brolių Makabiejų ir Kestoro su Poluksu...— 
pasak Biblijos, Jokūbas, Izaoko sūnus ir Abraomo anūkas, turėjęs dvylika sūnų, iš 
kurių kilo dvylika žydų tautos genčių. Broliai Makabiejai — kankiniai, žuvę nuo 
chaldėjų rankos kovodami už žydų tautą ir tikėjimą. Kastoras ir Poluksas — graikų 
pusdieviai, Dzeuso ir mirtingos moters Ledos sūnūs, nepaprastai mylėję vienas kitą 
ir po mirties virtę žvaigždynu, žinomu Dvynių vardu. 

„nuo asilo...— M. de Servantesas pamiršta, jog asilą pavogė Chinesas, tą pačią 
klaidą kartoja XXV perskyrime, o antroje „Don Kichoto“ dalyje ją paaiškina. 
Tisbė — Ovidijaus „Metamorfozių“ herojė. 

.. mėnulio spinduliams nedrėkinti žemės.— Tais laikais buvo manoma, kad mėnulio 
spinduliai teikia žemei drėgmę. 

Susopas — Sančas kaip paprastai darko vardus; čia turimas galvoje Ezopas, žino- 
mas pasakėtininkas. 

„Andželika Gražioji... nusidėjo su Medoru...— L. Ariosto „Pašėlusio Rolando“ 
epizodas (XXIII-—- XXIV giesmės). 


` „jau kelinta diena... — nepraėjo dar nė dviejų dienų. 
„„Astolfo Hipogrifas... nei Frontinas... brangiai atsiėjęs Bradamantei.— Hipogri- 


fas — sparnuotas mitologinis žirgas, pusiau erelis, pusiau liūtas, kuriuo L. Ariosto 
„Pašėlusio Rolando“ personažas Astolfas skriejo į Mėnulį. Bradamantė — L. Arios- 
to „Pašėlusio Rolando“ veikėja, Rinaldo sesuo ir riterio Rudžero mylimoji. 


" „Nulla es retencio“ — taisykl. „nulla est retentio“ — niekaip neišsilaikysi (lot.). 
Šį posakį Sančas vartoja vietoj „in inferno nulla est redemptio“ — pragare nėra 
išganymo. 


„„marginį... nė pats kipšas jo nekerta.— M. de Servantesas turi galvoje to meto rašti- 

ninkų manierą rašyti neatitraukiant plunksnos nuo popieriaus: taip rašant, nebe- 
likdavo tarpų nei tarp žodžių, nei tarp sakinių. 

Amarilė, Filė, Silvija, Diana, Galatėja, Filidė — populiarių to meto pastoralinių 
romanų veikėjos. 

Lukrecija — kilminga romėnė, garsi savo doringumu: nusižudė Seksto Tarkvinijaus 
išprievartauta. 

„„būsiu patenkinęs tavąjį žiaurumą ir savąją aistrą — čia žodis žodin pateikiamas 
Orianos laiškas Galijos Amadžiui. 

Persėjas — iš tikrųjų Tesėjas, laikydamasis Ariadnės gijos, išėjo iš labirinto, kuriame 
nukovė Minotaurą. 

„septyniais geležiniais puspadžiais pakalius.— Septyniomis geležinėmis plokštėmis 
dangstėsi pilvą Faragusas. Rolando batai geležiniais puspadžiais — M. de Servan- 
teso prasimanymas. 

„pasmaugė jį Ronsevaly...— istorikų tvirtinimu, tuo metu, kai Rolandas žuvo Ron- 
sevalyje, Bernardo del Karpijo ten nebuvo. 


` „„Agramanto pažu..— Medoras buvo ne Agramanto, bet Darinelio pažas. 


„„eidamas į žygį... — Čia parafrazuojamas vienas Ovidijaus „Metamorfozių“ (II, 
328) hegzametras, kur minimas žuvęs Fajetonas: „Quem si non tenuit, magnis ta- 
men excidit ausis“. 


" „„„sveikamarijų“ sukalbėti.— Leidžiant antrąjį, Kuestos, leidimą, šis epizodas pasi- 


rodė pernelyg eretiškas ir rožančius iš marškinių juostos buvo pakeistas gilių ro- 
žančium. l 

„Nuo karaliaus Vambos laikų...— t.y. nuo neatmenamų laikų. Vamba — gotų ka- 
ralius (672—680). 

„„Marijau... Katilina... Sula... Veljidai... Julijonai! — Marijus (Caius Marius, 
156— 86 m. pr. m. e.) — romėnų karvedys, liaudies partijos vadovas, pagrindinis Su- 
los priešininkas, septyniskart buvęs išrinktas konsulu. Katilina (Lucius Sergius Cati- 
lina, 108—62 m. pr. m. e.) — sąmokslo prieš senato oligarchiją rengėjas. Ciceronui 
atskleidus sąmokslą, pabėgo į provinciją ir sukėlė pilietinį karą. Sula (Lucius Cor- 
nelius Sulla Felix, 138—78 m. pr. m. e.) — Romos diktatorius, kovojęs prieš Mari- 
jaus vadovaujamą liaudies partiją. Veljidas — riteris, per Samoros apsiaustį klastin- 
gai nužudęs Kastilijos karalių doną Sančą II Galingąjį (1072). Julijonas — ispanų 
epe apdainuotas VIII a. didvyris; keršydamas gotų karaliui donui Rodrigui už duk- 
ters Floridos išniekinimą, atsivedė Ispanijos maurus. 

„pasi gobės... paveržti iš manęs vienintelę avelę...— aliuzija į pranašo Natano paly- 
ginimą, pasakytą karaliui Dovydui: turtuolis vaišėms papjauna vienintelę neturtėlio 
avį, kad padarytų gėdą karaliui už Urijo įžeidimą. 

„„Lusinda — mano žmona, o aš — josios vyras...— pagal viduramžių paprotį, san- 
tuoka įsigaliodavo be jokių formalumų, vien vyrui ir moteriai pripažinus vienas 
kitą sutuoktiniais; po tokios santuokos būdavo draudžiama tuoktis antrą kartą. Šis 
paprotys buvo uždraustas Tridento sinodo. 

„vienas kunigaikštis iš vadinamųjų Ispanijos grandų...— manoma, jog Dorotėjos 
istorija turi istorinį pagrindą. Kardenijas — tai Kardenas Kordobietis, donas Fer- 
nandas — donas Pedras Chironas, Osunos kunigaikščio jaunesnysis sūnus, o Doro- 
tėja — donja Marija de Tores, kurią donas Pedras suvedžiojo, bet nevedė ir išvyko 
į Neapolį, kur staigiai mirė 1583 m. 

„grynų gryniausio kraujo krikščionys...— Žr. 166 paaišk. 

„„Sulemo kalvoje netoli didžiojo Kompluto.— Turima galvoje Saliamono kalva į 

pietvakarius nuo Alkalos de Enareso, M. de Servanteso gimtojo miesto, senovėje 
vadinto Komplutu. 

„Ligi savosios karalystės...— Siųsdamas princesę į Etiopiją, klebonas kažkodėl nu- 
kreipia ją į Vidurinę Aziją prie Azovo jūros, kuri senovėje buvo vadinama Meotido 
ežeru. 

„aš tatai įrodysiu kardu, lyg turėčiau dabar jį prieš akis.— Priesaikos formulė; 
juokingiausia, kad Don Kichotas nebeturi kardo. 

„„ūsus būčiau išsi pešęs.— Viduramžiais dvasininkai turėdavo želdintis ūsus ir smailią 


barzdelę. 
„užsidėjo sau ant galvos.— Žr. 81 paaišk. 
„„tu su ja matavaisi..— Matuotis buvo įprasta klajojančių riterių pramoga. 


Endriagas — „Galijos Amadyje“ minima pabaisa, pusiau žmogus, pusiau žvėris, 
kurį milžinui Bandagindui pagimdė jo duktė. , 

„asilas, kuriam gyvsidabrio pripilta į ausis.— Tuo metu buvo paplitusi nuomonė, 
jog čigonai parduodamiems arkliams į ausis pripila gyvsidabrio, kad tie būtų šan- 
kesni. 

Basieji broliai — pranciškonai. 

Išminčius — turimas galvoje Saliamonas. 

„usque ad aras“ — (draugai) iki altoriaus (lot.). Taip atsakė Periklis draugui, pra- 
šiusiam melagingai už jį prisiekti. 

Luidžis Tansilas (Luigi Tansilo, 1510—1568) — italų poetas, poemos „Šventojo 
Petro ašaros“ autorius; 1587 m. šią poemą į ispanų kalbą išvertė M. de Servanteso 
draugas Luisas Galvesas de Montalvas. 

„pasak mūsų poeto, panūdęs pasinaudoti išmėginimu taure...— Jeigu iš tos taurės 
geriančiojo žmona neištikima, vynas išsilieja jam ant krūtinės (L. Ariostas „Pašė- 
lẹs Rolandas“, XLI, XLIII giesmės). 


? Daug Danajų šiam pasauly, / Ne mažiau lietų auksinių...— Pasak padavimo, Argo 


karalius Arkisijas įkalinęs dukterį Danają bokšte, kad neišsipildytų pranašystė, 
jog būsiąs nužudytas vieno iš savo anūkų; susižavėjęs jos grožiu, Jupiteris įsismelkė 


"į bokštą, pasivertęs auksiniu lietumi. 


„išėmė jam šonkaulį iš kairiojo šono...— Šventajame Rašte nenurodoma, iš katro 
šono buvo išimtas šonkaulis. 


“ Lukrecija — žr. 190 paaišk. 


Porcija — Marko Bruto, Julijaus Cezario žudiko, žmona; nusižudė sužinojusi apie 
vyro mirtį. . 

„kautynėse... tarp de Lotreko ir didžiojo karvedžio Gonsalo Fernandeso Kordobie- 
čio...— Anachronizmas: Prancūzijos maršalas de Lotrekas (Odet de Foix Lautrec, 
1485—1528) stojo prancūzų kariuomenės priešaky 1527 m., o Gonsalas Fernande- 
sas Kordobietis (Gonzalo Fernandez de Cordoba, g. 1453) mirė 1515 m. 


„raiteliai trumpomis balnakilpėmis... juodomis kaukėmis...— Raiteliai jodavo pa- 
rietę kojas, apsiginklavę ietimis ir nedideliais skydais, užsimovę juodas plono audi- 
nio kaukes saugodamiesi dulkių ir saulės. 

„„pakeliui į Aleksandriją dela Palą nugirdau, jog didysis kunigaikštis Alba žygiuojąs 
į Flandriją. — Aleksandrija dela Pala — tvirtovė prie Tanaro upės Milano kuni- 
gaikštystėje. Nyderlandų išsivadavimo malšintojas Fernandas Alvaresas Toledietis, 
arba didysis kunigaikštis Alba (Fernando Alvarez de Toledo, dugue de Alba, 1507 
—1582) 1567 m. rudenį išžygiavo iš Italijos ispanų kariuomenės priešaky. 


Grafai Egmontas ir Hornas — Nyderlandų nacionalinio išsivadavimo karo vadai, 
nubausti mirtimi 1568 m. birželio 5 d. 
Djegas de Urbina — karo vadas, kurio vadovaujamas M. de Servantesas dalyvavo 


-Lepanto mūšyje. 

° Venecijos ir Ispanijos sąjunga — lyga, sudaryta popiežiaus Pijaus V iniciatyva. 


1571 m. turkams užgrobus Kiprą, kovai su jais Lyga subūrė jungtinį laivyną, ku- 
riam vadovavo donas Chuanas Austras (1547—1578), nesantuokinis Karolio V 
sūnus. l 

Alžyro karalius Učalis... užgrobė Maltos ordino flagmaną... bet jiems pagalbon at- 
skubėjo Džovanio Andrejos flagmanas...— Alžyro karalius Učalis — turimas gal- 
voje Uludžis Alis (1508 —apie 1580), kilęs iš Kalabrijos, dalyvavęs Lepanto mūšy- 
je ir vadovavęs turkų laivynui 1574 m. atkariaujant Tunisą. Maltos ordinas — 
joanitų, arba hospitaljerų, karinis ordinas, įsteigtas kryžiaus karų metu ir 1522 m. 
pavadintas Maltos ordinu. 1530 m. Ispanijos karalius Karolis V atidavė jam Maltos 
salą, kad gintų ją nuo turkų laivyno puolimų. Džovanis Andreja — Genujos karo 
vadas, Lepanto mūšyje vadovavęs dešiniajam jungtinio laivyno sparnui, sudarytam 
iš 1550 galerų; vienoje jų, „Markizėje“, buvo sužeistas kareivis M. de Servantesas. 
Raudonbarzdis — turkų korsaras, turkų laivyno admirolas; jo sūnus paša Hasanas 
valdė Alžyrą. Čia turimas galvoje ne Hasanas, o Raudonbarzdžio anūkas bėjus 
Mahometas, kuris ir buvo to laivo kapitonas. 

Mulėjus — arabų titulas, suteikiamas kalifams ir karališkos kilmės asmenims. 


=! Goleta — tvirtovė, gynusi Tuniso uostą, 1535 m. užgrobta ispanų. 1573 m., Veneci- 


jai sudarius taiką su Turkija, Pilypas II nusiuntė doną Chuaną Austrą vadovauti 
tvirtovės įtvirtinimo darbams, tačiau 1574 m. turkų laivyno puolimas suardė Pilypo 
II planus. 


“Gabrielė Červelonė — Milano bajoras, Tuniso valdytojas, turkų paimtas nelaisvėn 


po Goletos ir Tuniso užgrobimo; išvaduotas iš nelaisvės, tarnavo ispanų kariuome- 
nėje Nyderlanduose. 

Paganas Dorija — žymaus genujiečio admirolo, Andrejos Dorijos (Andrea Doria, 
1468 — 1560) brolis, dalyvavęs Lepanto mūšyje ir žuvęs ginant Goletą. Jis parodė 
begalinį dosnumą broliui, pastarojo naudai atsisakydamas savo nesuskaitomų turtų. 


“* Tabarka — pajūrio kaimas Afrikos šiaurėje; turkų laivyno vado Uludžio Alio 


elgesys aiškintinas veikiau gobšumu negu taurumu: žuvus Dorijai, jis negalėjo gauti 
didelės išpirkos už belaisvį. 
„persirengęs arnautu...— t.y. albanu. 


“* Fratinas — italų inžinierius Džakomas Paleacas, vadinamas Fratinu (it. broliuku, 


vienuoliu), valdant Karoliui V ir Pilypui II, vadovavęs įtvirtinimų statyboms abipus 
Gibraltaro. 


’ Hasanas Aga — manoma, jog čia M. de Servantesas turi galvoje pašą Hasaną (1545 


— 1591), valdžiusį Alžyrą iki 1580 m., t.y. iki to laiko, kai M. de Servantesas buvo 
išvaduotas iš vergijos. 


* „vardu Saavedra...— Turimas galvoje pats M. de Servantesas, kuris, būdamas mau- 


rų nelaisvėje, keturiskart vos ne vos išsigelbėjo nuo mirties. 


235 „ranką, kuri... susigniaužė ir iš naujo atsigniaužė.— Tokiu ženklu maurų įprasta 


rodyti užuojautą, norą pasikalbėti. 


33° Hadžis Muradas — istorinis asmuo: slavų kilmės atskalūnas, 1581 m. buvęs vienas 


turtingiausių ir įtakingiausių žmonių Alžyre. 
Tagarinas — mauras, po 1492 m. gyvenantis Ispanijoje. 

Arnautas Mamis — korsarų vadas, užgrobęs galerą „Saulė“, kuria M. de Servante- 
sas ir jo brolis Rodrigas 1575 m. plaukė Ispanijon. 

Sultonas — turkų auksinė moneta, lygi 125 asperams (asperas — aštuntoji realo 
dalis). 

Arajisas — viršininkas, vadas (arab.). 

Aizaraniai — t.y. nazaretiečiai, arba nazarėjai (nuo Nazareto miesto, kur, pasak 
Evangelijos, gimė Jėzus Kristus). 

Kava Rumija — iš tikrųjų Kobor Rumija, kitaip sakant, Romėnų kapai (dabar — 
Albatelio kyšulys). Tai neturi nieko bendra su ispanų padavimu, skelbiančiu, jog 
VIII a. grafas Chulianas, keršydamas karaliui Rodrigui už dukters Kavos išnieki- 
nimą, Ispanijon atvedęs maurus. 

„laivas ketvirtainėmis burėmis..— Tuo metu buvo naudojamos arba trikampės, 
arba ketvirtainės burės, tvirtinamos prie skersinių sijų. 

Raitoji pajūrio sargyba — lengvoji kavalerija, kurios pareiga buvo saugoti Ispanijos 
pajūrį nuo korsarų antpuolių. 

„šventajai inkvizicijai tarpininkaujant, galėtų sugrįžti švenčiausios Bažnyčios 
prieglobstin.— Iš maurų nelaisvės grįžtantiems atskalūnams šventoji inkvizicija 
paprastai skirdavo nedidelę atgailą, tačiau žiauriai susidorodavo su eretikais, sklei- 
džiančiais Vakarų Europoje plintančias idėjas. 

Auditorius — aukštas teismo pareigūnas. 

„„visi susėdo prie stalo..— Vakarieniauti turėjo tik auditorius su dukra, nes visi 
kiti pavalgė Don Kichotui sakant prakalbą apie mokslus ir karo meną. 

Katonas — žr. 165 paaišk. 

Naujoji Ispanija — taip XVI a. buvo vadinama Meksika. 

Palinuras — Enėjo, su savo būriu išplaukusio iš Trojos Italijon, vyriausiasis vairi- 
ninkas. 

„namų langai žiemą užtraukti drobe..— Tuo metu Madride langai dar nebuvo 
stiklinami. 

Triasmenis šviesulys — t.y. mėnulis, pasirodantis trimis atmainomis. Horacijus ir 
Ovidijus vadino jį „triasmeniu dievu“: Mėnuliu danguje, Diana žemėje, Hekate 
pragare. 

Auksaplaukis — turimas galvoje Febas (Saulė), kinkantis žirgus į vežimą, kuriuo 
per dieną apvažiuoja visą dangaus skliautą. 

Greitakojė išdidėlė — nimfa Dafnė, upių dievo Penėjo duktė, kurią bergždžiai vai- 
kėsi ją įsimylėjęs Apolonas (Febas), o Penėjas, dukters pagailęs, pavertė ją laura- 
medžiu. Penėjo upė teka Tesalijoje. 

„karūna rankoj.— Turima galvoje auksinė moneta su karūnos atvaizdu. Be to, 
M. de Servanteso laikais karūnos ženklas būdavo išdeginamas nusikaltėliams ant 
rankos. 

„bus įsivėlęs į tarpusavio kivirčus Agramanto stovykloje...— Maurų valdovui Agra- 
mantui apsiautus Paryžių, Karolis Didysis išmeldė arkangelą šv. Mykolą, kad šis 
sukeltų tarpusavio kivirčus priešo stovykloje; kivirčai pasibaigė, įsikišus Agraman- 
tui ir karaliui Sobrinui (L. Ariosto „Pašėlęs Rolandas“, XXVII giesmė). 
„„grumiasi... dėl šalmo... — Prigalvota M. de Servanteso, nes „Pašėlusiame Rolan- 
de“ to nėra. 

Karalienės kurpaitės mokestis būdavo imamas karalienės sutuoktuvių proga ir nau- 
dojamas išimtinai jos poreikiams tenkinti. 

„viešpatavo Oktaviano laikų taika ir ramybė...— Oktavianas Augustas triskart 

uždarė Januso šventyklą, šitaip duodamas ženklą, jog imperijoje įsiviešpatavo taika 
ir ramybė. 

„surentė savotišką narvą... — Tais laikais tokiuose narvuose būdavo gabenami pa- 
mišėliai. 

„„vijikas... dusyk aplankys spindžiuosius žvaigždynus...— t.y. Febas (Saulė), vyda- 
masis nimfą Dafnę, dusyk apibėgs dangų. 

Zaratustra (VII—VI a. pr. m. e.) — senovės iranėnų filosofas, reformavęs mazdaiz- 
mą — dualistinį senovės iranėnų tikėjimą, kuriame vienas aukščiausių dievų Ahūra 
Mazda, gėrio ir šviesos dievas, grumiasi su Arimanu, blogio ir tamsos dievu. 
„Rinkonetė ir Kortadiljas“ — M. de Servanteso novelė, įėjusi į rinkinį „Pamokomos 
novelės“ (1613; liet. k. rink. „Šelmių romanai ir apysakos“, 1983). 

„įišmanau kur kas geriau negu Viljalpando „Pagrindus“.— Gasparo Kardiljo de 
Viljalpando (Gaspar Cardillo de Villalpando, 1527—1582), ispanų teologo ir 
oratoriaus, „Dialektikos pagrindai“ (Summa Summularum, 1557) tuo metu buvo 
labai paplitę Ispanijoje. 

Etiopijos gimnosofistai — senovės indusų sekta, plačiai paplitusi Egipte ir Etiopi- 
joje; gimnosofistai skelbė atsižadėjimą šios žemės gėrybių, kūno marinimąsi. 
Miletiečių pasakos — meilės novelių rinkinys, sudarytas Aristido Miletiečio (apie 
540—467 m. pr. m. e.). Šio mus nepasiekusio rinkinio pavadinimas vėliau tapo 
bendrinis. 

„kurių nei Ptolemėjas... nėra atradęs, nei Markas Polas regėjęs.— Ptolemėjas — 
žr. 28 paaišk. Markas Polas (Marco Polo, 1254—1323) — garsus Venecijos ke- 
liautojas, aplankęs Mongoliją ir Kiniją ir ten pragyvenęs dvidešimt šešerius metus. 
„„Sinono išdavystę, Eurialo draugiškumą... Zopyro ištikimybę...— Sinonas — grai- 
kas, įtikinęs trojiečius įsinešti miestan medinį arklį, kuriame buvo pasislėpę graikų 
kariai. Eurialas su Nisu buvo ištikimiausi Enėjo draugai (Vergilijus, „,„Eneida“). 
Zopyras — persų karys, kuris, babiloniečiams sukilus prieš Persijos karalių Darijų, 
susižalojo ir, perbėgęs pas babiloniečius, įtikino juos, kad jį sužeidęs Darijus; šitaip 
pelnęs jų pasitikėjimą, jis įkalbino juos paklusti Darijui, tačiau šis atsisakė pasi- 
naudoti pergale, laimėta šitokia kaina. 

„Au didieji graikų ir lotynų poezijos šviesuliai... — Homeras ir Vergilijus. 
„apie dabar statomas komedijas.— XVII a. ispanų dramaturgija nebuvo skirstoma 
į žanrus: bet kuri trijų veiksmų pjesė buvo vadinama komedija. 


„Isabelė“, „Filidė“ ir „Alechandra“ — Lupersijo Leonardo de Archensolos (Lu- 
percio Leonardo de Argensola, 1562—1613) tragedijos, neturinčios jokios meninės 


vertės. 

„ne koks draikalas buvo „Nubaustas nedėkinyumas“, nei „Numansija“, nei „Įsi- 
mylėjęs pirklys“, nei... „Tauri varžovė“... — „Nubaustas nedėkingumas“ — Lopės 
de Vegos komedija. „Numansija“ — M. de Servanteso pjesė, išspausdinta tik 
1784 m. „Įsimylėjęs pirklys“ — Valensijos poeto ir dramaturgo Gasparo de Agilaro 
(Gaspar de Aguilar, 1561—1623) pjesė, gana silpna meniniu požiūriu. „Tauri 
varžovė“ — Valensijos dramaturgo Fransisko de Taregos (Francisco de Tarega, 
1554—1602) pjesė, taip pat gana silpna meniniu požiūriu. 

„„Tulijaus žodžiais tariant... — Markas Tulijus Ciceronas yra rašęs, jog komedija 
turinti būti „gyvenimo sekimas“ (ne „veidrodis“), „papročių veidrodis“ ir „tiesos 
atvaizdas“. 

„visų keturių pasaulio dalių.— Tuo metu Australija kaip žemynas dar nebuvo 
žinoma. Čia M. de Servantesas daro užuominą apie Lopės de Vegos komediją 

„Betliejaus kardinolas“, kurios veiksmas vyksta septyniasdešimt devynerius metus 
Europoje, Azijoje ir Afrikoje. 

„Pipino... laikais... imperatorius Iraklijus... traukia... į Jeruzalę... — Pipinas — 
frankų karalius Pipinas III Mažasis (751—768). Imperatorius Iraklijus — Bi- 
zantijos imperatorius (610—611). 

„akivaizdžių ir nedovanotinų klaidų.— Lopės de Vegos komedijoje „,„Nesuteptas 
tyrumas“ drauge su pranašais Jobu, Dovydu, Jeremiju dalyvauja šv. Jonas Krikš- 
tytojas ir minimas Salamankos universitetas. l 

Dieviškosios komedijos — pjesės, kurių pagrindu imami šventųjų gyvenimai. 
„svetimšaliai... matydami mūsų nesąmones ir draikalus... — Svetimšaliai — iš 
garsiausių to meto užsienio dramaturgų paminėtinas nebent V. Šekspyras. Mūsų 
nesąmones ir draikalus... — Čia M. de Servantesas daro užuominą apie Lopę de 
Vegą. 

i šviesiausių mūsų karalystės talentų... — Turimas galvoje Lopė de Vega. 
„lanko styga negali būti be paliovos įtempta... — Aliuzija į Fedro pasakėčią „Žai- 
džiantis Ezopas“: vieno atėniečio pajuoktas, kad žaidžiąs su vaikais, Ezopas atsakęs: 
„Sulaužysi greit lanką, jei laikysi įtemptą; o jei atleisi kartais, jis ilgai tarnaus“ 
(vertė L. Valkūnas). 


* Tesėjo virvė — turima galvoje Ariadnės siūlas, kurį ji įdavė Tesėjui, kad jis sugebėtų 


išeiti iš labirinto, nužudęs Minotaurą. 


’ jie diegia naujas sektas ir naują gyvenimo būdą... — Antroje XVII a. pusėje 


inkvizicija rado „eretiškų“ pradų romane „Galijos Amadis“. 

Luzitanijoje buvo Viriatas... Kastilijoje — grafas Fernanas Gonsalesas, Valensi- 
joje — Sidas, Andalūzijoje — Gonsalas Fernandesas, Estramaduroje — Djegas 
Garsija de Paredesas, Cherese — Garsija Peresas de Vargas, Tolede — Garsilasas, 
Sevilijoje — donas Manuelis de Leonas... — Luzitanija — senovinis Portugalijos 
pavadinimas. Viriatas — luzitanų piemuo, vadovavęs luzitanų sukilimui prieš ro- 
mėnus (151—140 m. pr. m. e.). Grafas Fernanas Gonsalesas (Fernan Gonzalez, 
m. 970) — legendinis Rekonkistos didvyris, nuo maurų išvadavęs Kastiliją; jam 
skirta „Poema apie Fernaną Gonsalesą“ (XIII a.) ir daugelis romanų. Sidas — 
žr. 47 paaišk. Gonsalas Fernandesas — didysis ispanų karvedys, kilęs iš Andalū- 
zijos. Djegas Garsija de Paredesas — XVI a. ispanų didvyris. Garsija Peresas de 
Vargas vadovavo priešakiniam kariuomenės būriui, karaliui San Fernandui apgulus 
Seviliją. Garsilasas de la Vega (Garsilaso de la Vega, 1503—1536) — ispanų poetas, 
pagarsėjęs kovose su maurais. Manuelis de Leonas — riteris, iš liūto narvo išėmęs 
pirštinę, kurią buvo įmetusi mylimoji bandydama jo drąsą; grąžindamas pirštinę, 
jis skėlė jai antausį už tai, kad turėjo be reikalo rizikuoti gyvybe. 


* „kas nutiko princesei Floripei ir Gi Burgundiškiui, taipgi Fjerabrasui ant Mantib- 


lio tilto... — Viename viduramžių ciklo apie Dvylika Prancūzijos perų padavime 
pasakojama, kaip maurų karaliaus Balano duktė Floripė priglaudė Dvylika perų 
ir pamilo Gi Burgundiškį. Tame pačiame cikle pasakojama, kaip milžinas Fjera- 
is užkariavo Mantiblio tiltą, kurį saugojo šimtas turkų, pavaldžių karaliui Ba- 
anui. 


“** „„Gvarino Bedalio istorija ir Šventojo Gralio ieškojimas... — Gvarinas Bedalis — 


XIII a-italų riterių romano herojus, Persepolio karaliaus žentas, susigiminiavęs su 
Karoliu Didžiuoju. Šventasis Gralis — gryno deimanto taurė, į kurią, pasak pada- 
vimo, Juozapas iš Arimatėjos surinkęs nukryžiuoto Jėzaus Kristaus kraują; šios 
taurės ieškodavo daugelio riterių romanų herojai. 

Pjeras ir gražioji Magalona — XII a. prancūzų riterių romano „Gražiosios Ma- 
galonos, Neapolio karaliaus dukters, ir Pjero, Provanso grafo sūnaus, istorija“ 
veikėjai. 

Žoanas di Merlus — portugalų riteris, 1439 m. grūmęsis Araso ir Bazelio turny- 
ruose. 

„„Pedras Barba ir Gutjeras Kichada... iškvietė į kovą grafo de Sen Polio sūnus... — 
Pedras Barba ir Gutjeras Kichada — XV a. ispanų riteriai, 1435 m. keliavę į kitas 
šalis grumtis turnyruose. Grafas de Sen Polis priklausė Burgundijos kunigaikščio 
Pilypo Gražiojo dvarui. 


“ Fernandas de Gevara — ispanų riteris, 1436 m. Vienoje grūmęsis dvikovoje su 


austrų riteriu Georgu Vurapagu, stebint Austrijos hercogui Albertui. 

„„Suero de Kinjoneso grumtynės, aprašytos „Šlovės turnyre“, ir moseno Luji de 
Falso dvikautės su donu Gonsalu de Gusmanu... — „Šlovės turnyras“, arba „Knyga 
apie Suero de Kinjoneso Šlovės turnyrą“, parašyta turnyro liudininko Pero Rodri- 
geso de Lenos ir beveik po šimto metų apdorota ir išleista Chuano de Pinedos 
(1588). Turnyrą paskelbė bajoras Sueras de Kinjonesas, kuris, sužavėtas mylimosios 
grožio, davė įžadą nešioti ant kaklo geležinį žiedą. Norėdamas atsisakyti įžado, 
kartu su devyniais draugais pasisiūlė kautis prieš bet kurio krašto riterį netoli Leono 
miesto. Šiam turnyrui teisėjavo minėtas ispanų riteris Pedras Barba (žr. 291 
paaišk.). Moseno Luji de Falso dvikautės su donu Gonsalu de Gusmanu įvyko 
1428 m. Valjadolide, stebint karaliui Jonui II. 

„„mūsų ordinai — šventojo Jokūbo arba Kalatravos... — Šventojo Jokūbo (Sant- 
jago) ordinas — vienas keturių karinių ispanų ordinų, įsteigtas antroje XII a. pu- 
sėje ir 1175 m. popiežiaus Aleksandro III pašventintas. Kalatravos ordinas — reli- 
ginis karinis ispanų ordinas, XII a. šv. Raimundo įsteigtas ginant Kalatravos miestą 
nuo maurų. į 
„šventojo Jono ordino arba Alkantaros ordino riteris... — Šventojo Jono (arba jo- 
anitų) ordinas — religinis pasaulietinis ordinas, įsteigtas Jeruzalėje; pavadinimas ki- 
lęs iš šv. Jono ligoninės, kur buvo pirmoji joanitų būstinė. Alkantaros ordinas — 
religinis karinis ispanų ordinas, įsteigtas 1156 m. 


°` Gal į gausų būrį mergelių... — Visa ši scena tarytum paimta iš „Graikijos Ama- 


džio“. 


° „„piemenėlių Arkadija... — užuomina apie italų poeto Jakopo Sanasaro (1458— 


1530) eiliuotą pastoralinį romaną „Arkadija“. 


„Už aštuonis mėnesius tarnybos... — Iš tikrųjų Sančas Pansa tarnavo ginklanešiu 
tik septyniolika dienų. 
„„Darvežiau šį tą svarbesnio ir vertingesnio... — Sančas turi galvoje šimtą eskudų iš 


Kardenijo lagaminėlio ir Don Kichoto raštą. 

„sušuko Chuana Pansa... — žr. 101 paaišk. 

Jasonąs, argonautų vadas, buvo kilęs ne iš Kretos, bet iš Tesalijos. 

„„nuo Katajaus lig Gaetos... — Katajus — senovinis Kinijos pavadinimas. Gaeta — 
Italijos uostas Tirėnų jūros pakrantėje. 

„įšvaikščiojo šlaitus... /Kalnų Juodųjų pėsčias, išbadėjęs,/ Aranchueso žydinčias 
alėjas... — Juodieji kalnai — Sjera Morena, kalnagūbris, skiriantis Kastiliją nuo 
Andalūzijos. Don Kichotas niekada nebuvo Aranchuese ir niekada nėra vaikščiojęs 
pėsčias. Kai nebuvo Rosinanto, jojo ant Sančo Pansos asilo. 


Belonė — romėnų karo deivė, Marso sesuo. 

35 „nelenks jo Brijadoras nei Bajardas.— Brijadoras — Rolando žirgas. Bajardas — 


Rinaldo Montalbaniečio žirgas. 
30 „Forse altri cantera con miglior plettro“ — kiti gal apdainuos tai skambiau (it.). 
Citata iš L. Ariosto „Pašėlusio Rolando“, XXX giesmė. 


Parengė VALDAS PETRAUSKAS 

